(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΖ΄

Μ. Τετάρτη 12 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ν. Δένδια, σελ.   
3. Ανακοινώνεται ότι τη συνεδρίαση παρακολουθούν μαθητές από το Λύκειο της Ολλανδίας Pantarijn, σελ.   
4. Ειδική Ημερήσια Διάταξη:

Συζήτηση και λήψη απόφασης, σύμφωνα με τα άρθρα 68 παρ. 2 του Συντάγματος και 144 επόμενα του Κανονισμού της Βουλής:

α. Επί της προτάσεως που κατέθεσαν ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς, κ. Αλέξης Τσίπρας, και οι Βουλευτές του Κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων, κ. Παναγιώτης (Πάνος) Καμμένος, και οι Βουλευτές του Κόμματός του, για σύσταση Εξεταστικής Επιτροπής για τη διερεύνηση σκανδάλων στον χώρο της Υγείας κατά τα έτη 1997-2014, και

β. Επί της προτάσεως που κατέθεσε ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας, κ. Κυριάκος Μητσοτάκης, και οι Βουλευτές του Κόμματός του, για σύσταση Εξεταστικής Επιτροπής για τη διερεύνηση της διαχείρισης και των δαπανών της δημόσιας υγείας από το 1996 μέχρι σήμερα, σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
7. Ονομαστική ταυτόχρονη ψηφοφορία επί των δύο προτάσεων για σύσταση Εξεταστικής Επιτροπής, σελ.   
8. Επιστολικές ψήφοι επί της Ειδικής Ημερήσιας Διάταξης, σελ.   
9. Ανακοινώνεται ότι η κατόπιν του αποτελέσματος ονομαστική ψηφοφορία, η πρόταση που κατέθεσαν ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς, κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων, κ. Παναγιώτης (Πάνος) Καμμένος και οι Βουλευτές του κόμματός του για σύσταση Εξεταστικής Επιτροπής για τη διερεύνηση σκανδάλων στον χώρο της Υγείας κατά τα έτη 1997-2014, έγινε δεκτή κατά πλειοψηφία, σελ.   
10. Έγκριση του Σώματος, επί της πρότασης του Προέδρου της Βουλής, η ως άνω Επιτροπή να αποτελείται από είκοσι τρία μέλη, με εκπροσώπηση, κατ’ αναλογία της δύναμης τους, όλων των Κοινοβουλευτικών Ομάδων και των Ανεξαρτήτων, κατ’ εφαρμογή του άρθρου 31 του Κανονισμού της Βουλής και η προθεσμία για την ολοκλήρωση των εργασιών της Επιτροπής και η υποβολή του πορίσματός της να ολοκληρωθεί σε τρεις μήνες από τη συγκρότηση της Επιτροπής, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Πέμπτης 20 Απριλίου 2017, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Οικονομίας και Ανάπτυξης, Οικονομικών, Διοικητικής Ανασυγκρότησης και οι Αναπληρωτές Υπουργοί Οικονομίας και Ανάπτυξης και Οικονομικών κατέθεσαν σήμερα σχέδιο νόμου: «Σύσταση Νομικού Προσώπου ιδιωτικού Δικαίου με την επωνυμία «Εθνικό Σύστημα Διαπίστευσης» και άλλες διατάξεις», σελ.   
   
ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΚΟΥΡΑΚΗΣ Α. , σελ.  
ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
ΑΪΒΑΤΙΔΗΣ Ι. , σελ.  
ΑΜΥΡΑΣ Γ. , σελ.  
ΑΣΗΜΑΚΟΠΟΥΛΟΥ Ά. , σελ.  
ΓΕΝΝΗΜΑΤΑ Φ. , σελ.  
ΓΕΡΜΕΝΗΣ Γ. , σελ.  
ΓΕΩΡΓΙΑΔΗΣ Μ. , σελ.  
ΓΕΩΡΓΙΑΔΗΣ Σ. , σελ.  
ΔΑΝΕΛΛΗΣ Σ. , σελ.  
ΔΕΛΗΣ Ι. , σελ.  
ΔΕΝΔΙΑΣ Ν. , σελ.  
ΘΕΟΔΩΡΑΚΗΣ Σ. , σελ.  
ΚΑΒΒΑΔΙΑ Ι. , σελ.  
ΚΑΜΜΕΝΟΣ Π. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΣΙΔΙΑΡΗΣ Η. , σελ.  
ΚΑΤΣΙΚΗΣ Κ. , σελ.  
ΚΟΥΚΟΥΤΣΗΣ Δ. , σελ.  
ΚΟΥΡΟΥΜΠΛΗΣ Π. , σελ.  
ΚΟΥΤΣΟΥΜΠΑΣ Δ. , σελ.  
ΛΑΜΠΡΟΥΛΗΣ Γ. , σελ.  
ΛΑΠΠΑΣ Σ. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΑΡΔΑΣ Δ. , σελ.  
ΜΑΥΡΩΤΑΣ Γ. , σελ.  
ΜΕΓΑΛΟΟΙΚΟΝΟΜΟΥ Θ. , σελ.  
ΜΗΤΣΟΤΑΚΗΣ Κ. , σελ.  
ΜΙΧΑΛΟΛΙΑΚΟΣ Ν. , σελ.  
ΜΟΡΦΙΔΗΣ Κ. , σελ.  
ΜΠΑΛΩΜΕΝΑΚΗΣ Α. , σελ.  
ΜΠΑΡΓΙΩΤΑΣ Κ. , σελ.  
ΜΠΑΡΜΠΑΡΟΥΣΗΣ Κ. , σελ.  
ΞΑΝΘΟΣ Α. , σελ.  
ΟΙΚΟΝΟΜΟΥ Β. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΑΠΑΔΟΠΟΥΛΟΣ Α. , σελ.  
ΠΑΠΑΡΗΓΑ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΟΛΑΚΗΣ Π. , σελ.  
ΤΣΑΚΑΛΩΤΟΣ Ε. , σελ.  
ΤΣΙΠΡΑΣ Α. , σελ.  
ΧΡΙΣΤΟΦΙΛΟΠΟΥΛΟΥ Π. , σελ.  
  
Β. Επί διαδικαστικού θέματος:  
ΑΣΗΜΑΚΟΠΟΥΛΟΥ Ά. , σελ.  
ΒΙΤΣΑΣ Δ. , σελ.  
ΒΟΡΙΔΗΣ Μ. , σελ.  
ΒΟΥΤΣΗΣ Ν. , σελ.  
ΓΕΝΝΗΜΑΤΑ Φ. , σελ.  
ΓΕΩΡΓΙΑΔΗΣ Σ. , σελ.  
ΔΕΝΔΙΑΣ Ν. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΣΙΜΑΤΗ Ε. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΡΑΚΗΣ Α. , σελ.  
ΚΟΥΡΟΥΜΠΛΗΣ Π. , σελ.  
ΚΡΕΜΑΣΤΙΝΟΣ Δ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΟΙΚΟΝΟΜΟΥ Β. , σελ.  
ΠΟΛΑΚΗΣ Π. , σελ.  
ΤΑΣΟΥΛΑΣ Κ. , σελ.  
  
Γ. Επί προσωπικού θέματος:  
ΛΟΒΕΡΔΟΣ Α. , σελ.  
  
Δ. ΠΑΡΕΜΒΑΣΕΙΣ:  
ΑΘΑΝΑΣΙΟΥ Χ. , σελ.  
ΒΟΡΙΔΗΣ Μ. , σελ.  
ΓΚΙΟΛΑΣ Ι. , σελ.  
ΚΡΕΜΑΣΤΙΝΟΣ Δ. , σελ.  
ΜΠΑΛΑΦΑΣ Ι. , σελ.  
ΜΠΑΡΚΑΣ Κ. , σελ.  
ΠΑΝΤΖΑΣ Γ. , σελ.  
ΠΑΠΑΔΟΠΟΥΛΟΣ Ν. , σελ.  
ΣΚΟΥΡΟΛΙΑΚΟΣ Π. , σελ.  
ΤΡΑΓΑΚΗΣ Ι. , σελ.  
ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΖ΄

Μ. Τετάρτη 12 Απριλίου 2017

Αθήνα, σήμερα στις 12 Απριλίου 2017, Μεγάλη Τετάρτη και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-4-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΣΤ΄ συνεδριάσεώς του, της Τρίτης 4 Απριλίου 2017, σε ό,τι αφορά την ψήφιση στο σύνολο του σχεδίου νόμου: «Τροποποιήσεις διατάξεων της δασικής νομοθεσίας και άλλες διατάξεις»).

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 20 Απριλίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 706/10-4-2017 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον πλειστηριασμό από τον ΕΦΚΑ, ακινήτου ιδιοκτησίας «ΑΓΡΟΤΙΚΟΥ ΣΥΝΕΤΑΙΡΙΣΜΟΥ ΔΩΔΕΚΑΝΗΣΟΥ».

2. Η με αριθμό 699/6-4-2017 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την περαιτέρω αποδυνάμωση του Κέντρου Υγείας Καστορείου του Δήμου Σπάρτης.

3. Η με αριθμό 703/6-4-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Παιδείας, Έρευνας και Θρησκευμάτων, σχετικά με την παραβίαση ισότητας στις πανελλήνιες εξετάσεις και την άρνηση ίδρυσης ξενόγλωσσων τμημάτων στο Εθνικό και Καποδιστριακό Πανεπιστήμιο Αθηνών.

4. Η με αριθμό 696/4-4-2017 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών,με θέμα: «Είναι έτοιμη η εθνική οικονομία για μια ενδεχόμενη κατάρρευση της Ευρωζώνης;».

5. Η με αριθμό 709/10-4-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης και Αγροτικής Ανάπτυξης και Τροφίμων,σχετικά με την καταβολή των δεδουλευμένων στους καπνοπαραγωγούς και εργαζομένους της επιχείρησης «ΚΑΠΝΙΚΗ ΜΙΧΑΗΛΙΔΗΣ Α.Ε.» στο Κιλκίς.

6. Η με αριθμό 701/6-4-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας,σχετικά με το κλείσιμο των τοπικών ιατρείων «Ευγένειας – Χαραυγής» Κερατσινίου από τη 2η Υγειονομική Περιφέρεια Αττικής.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 707/10-4-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Οικονομικών, με θέμα «Πρώην Στρατόπεδο Κόρδα: Ανάδειξη της περιοχής σε υπερτοπικό πάρκο».

2. Η με αριθμό 700/6-4-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτηπρος τον Υπουργό Αγροτικής Ανάπτυξης και Τροφίμων, σχετικά με την καθυστέρηση στις διαδικασίες εφαρμογής του υπομέτρου 6.1 “Εγκατάσταση Νέων Γεωργών”.

3. Η με αριθμό 702/6-4-2017 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς τον Υπουργό Υποδομών και Μεταφορών,σχετικά με την σύνδεση του Αγρινίου με την Ιόνια Οδό και την ανακατασκευή της παλαιάς εθνικής οδού του Αγρινίου.

4. Η με αριθμό 705/6-4-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών,σχετικά με τον διορισμό υπόδικης στη διοίκηση του Υπερταμείου Αποκρατικοποιήσεων.

5. Η με αριθμό 710/10-4-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ**.** Ιωάννη Δελή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την αντιμετώπιση των προβλημάτων των εργαζομένων της επιχείρησης σουπερμάρκετ «ΑΦΟΙ ΚΑΡΥΠΙΔΗ Α.Ε.Ε.Ε.».

6. Η με αριθμό 676/31-3-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων**,** σχετικά με την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων (ΓΟΕΒ).

7. Η με αριθμό 648/24-3-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Υγείας,σχετικά με τη σκόπιμη κωλυσιεργία εκπληρώσεων όρου διαθήκης ο οποίος προβλέπει ίδρυση ογκολογικής κλινικής στη Χαλκίδα.

8. Η με αριθμό 556/6-3-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών, σχετικά με την ανάληψη από το ελληνικό δημόσιο του ανεξόφλητου υπολοίπου δανεικής σύμβασης του Οργανισμού Μεγάρου Μουσικής Αθηνών (ΟΜΜΑ).

9. Η με αριθμό 402/27-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας,σχετικά με τη μείωση του κόστους των διαγνωστικών εξετάσεων για τον καρκίνο του μαστού.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες.

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής:

α. Επί της προτάσεως που κατέθεσαν ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς, κ. Αλέξης Τσίπρας, και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων, κ. Παναγιώτης (Πάνος) Καμμένος, και οι Βουλευτές του κόμματός του, για σύσταση Εξεταστικής Επιτροπής για τη διερεύνηση σκανδάλων στον χώρο της υγείας κατά τα έτη 1997-2014, και

β. Επί της προτάσεως που κατέθεσε ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας, κ. Κυριάκος Μητσοτάκης, και οι Βουλευτές του κόμματός του, για σύσταση Εξεταστικής Επιτροπής για τη διερεύνηση της διαχείρισης και των δαπανών της δημόσιας υγείας από το 1996 μέχρι σήμερα.

(Οι προαναφερθείσες προτάσεις καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 7 έως 33)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Σύμφωνα με τον Κανονισμό της Βουλής, ο Πρωθυπουργός έχει δικαίωμα ομιλίας είκοσι λεπτών, ο Αρχηγός της Αξιωματικής Αντιπολίτευσης δικαίωμα ομιλίας είκοσι λεπτών και οι λοιποί Αρχηγοί από δεκαπέντε λεπτά.

Εκ μέρους της Κυβέρνησης ο Υπουργός Υγείας, κ. Ανδρέας Ξανθός, θα μιλήσει για δέκα λεπτά και ο Αναπληρωτής Υπουργός Υγείας, κ. Παύλος Πολάκης, και αυτός για δέκα λεπτά.

Οι Κοινοβουλευτικοί Εκπρόσωποι θα μιλήσουν δώδεκα λεπτά. Ο κ. Χρήστος Μαντάς εκ μέρους του ΣΥΡΙΖΑ, ο κ. Νικόλαος Δένδιας εκ μέρους της Νέας Δημοκρατίας, ο κ. Ανδρέας Λοβέρδος εκ μέρους της Δημοκρατικής Συμπαράταξης ΠΑΣΟΚ - ΔΗΜΑΡ, ο κ. Γεώργιος Γερμενής εκ μέρους της Χρυσής Αυγής, για το Κομμουνιστικό Κόμμα Ελλάδας ο κ. Νικόλαος Καραθανασόπουλος, για τους Ανεξάρτητους Έλληνες ο κ. Δημήτριος Καμμένος, για την Ένωση Κεντρώων ο κ. Μάριος Γεωργιάδης και για το Ποτάμι ο κ. Γεώργιος Αμυράς.

Κατάλογος ομιλητών κατά προτεραιότητα. Ο κ. Αντώνιος Μπαλωμενάκης για δέκα λεπτά, ο κ. Αθανάσιος Παπαχριστόπουλος για δέκα λεπτά –είναι οι καταθέσαντες την πρόταση από τον ΣΥΡΙΖΑ και τους Ανεξάρτητους Έλληνες αντίστοιχα-, η κ. Άννα - Μισέλ Ασημακοπούλου για δέκα λεπτά, η κ. Παρασκευή (Εύη) Χριστοφιλοπούλου για δέκα λεπτά, ο κ. Ηλίας Κασιδιάρης για δέκα λεπτά, ο κ. Γεώργιος Λαμπρούλης για δέκα λεπτά, η κ. Θεοδώρα Μεγαλοοικονόμου για δέκα λεπτά, ο κ. Γεώργιος Μαυρωτάς για δέκα λεπτά και ο κ. Δημήτριος Κουκούτσης για δέκα λεπτά.

Κύριοι συνάδελφοι, έχω την τιμή να σας ανακοινώσω ότι τα κόμματα έχουν ήδη υποβάλει καταστάσεις ομιλητών και έχει καταρτιστεί από την υπηρεσία ενιαίος κατάλογος με εναλλαγή ομιλητών κατ’ αναλογία της κοινοβουλευτικής δύναμης των κομμάτων, όπως έχει εφαρμοστεί με κοινοβουλευτική πρακτική και κατά το παρελθόν.

Ο χρόνος της ομιλίας των Προέδρων των Κοινοβουλευτικών Ομάδων θα είναι οριζόμενος, όπως είπα προηγουμένως, σύμφωνα με το άρθρο 97 του Κανονισμού της Βουλής, ενώ οι Υπουργοί με πρόταση του Προεδρείου θα μιλήσουν για δέκα λεπτά και οι Κοινοβουλευτικοί Εκπρόσωποι για δώδεκα λεπτά.

Στο σημείο αυτό ερωτάται το Σώμα: Γίνεται δεκτή η πρόταση;

**ΧΡΗΣΤΟΣ ΜΑΝΤΑΣ:** Χρόνο για τους ομιλητές δεν είπατε, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ο χρόνος για τους ομιλητές είναι όσος προβλέπει ο Κανονισμός.

Εσείς, κύριε Μαντά, θέλετε περισσότερες λεπτομέρειες;

**ΧΡΗΣΤΟΣ ΜΑΝΤΑΣ:** Για τους ομιλητές. Είναι πέντε λεπτά;

**ΠΡΟΕΔΡΕΥΩΝ (Δημήτριος Κρεμαστινός):** Ναι.

Ως προς την οργάνωση της συζήτησης η πρόταση είναι να αρχίσει με έναν πρώτο κύκλο εννέα ομιλητών κατά προτεραιότητα, έναν από κάθε Κοινοβουλευτική Ομάδα και έναν Ανεξάρτητο Βουλευτή. Πρώτος θα λάβει τον λόγο ο Βουλευτής της Κοινοβουλευτικής Ομάδας του Συνασπισμού Ριζοσπαστικής Αριστεράς, δεύτερος ο Βουλευτής της Κοινοβουλευτικής Ομάδας των Ανεξαρτήτων Ελλήνων -τα ονόματα τα είπαμε προηγουμένως- που έχουν καταθέσει την πρόταση για τη σύσταση της επιτροπής και εν συνεχεία, ο Βουλευτής της Νέας Δημοκρατίας. Βεβαίως, από εκεί και πέρα, ο κάθε Βουλευτής λαμβάνει τον λόγο για δέκα λεπτά χωρίς δικαίωμα δευτερολογίας. Αυτός είναι ο Κανονισμός.

Αν θέλετε, μπορώ να σας διαβάσω και τα ονόματα των Βουλευτών που έχουν δηλώσει τα κόμματα ότι θα μιλήσουν,…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν χρειάζεται, κύριε Πρόεδρε. Ας προχωρήσουμε.

**ΠΡΟΕΔΡΕΥΩΝ (Δημήτριος Κρεμαστινός):** ...αλλά από ό,τι φαίνεται, δεν χρειάζεται.

Ερωτάται, λοιπόν, το Σώμα: Επί της προτάσεως υπάρχει κάποια αντιπρόταση ή να προχωρήσουμε κανονικά;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Ομόφωνα, λοιπόν, γίνεται δεκτή. Το λέω για να μην έλθουν μετά άλλες προτάσεις. Η πρόταση έγινε δεκτή, λοιπόν, από την Ολομέλεια ομόφωνα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεγκέρογλου, θέλετε τον λόγο επί ποίου θέματος;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τυπικό είναι, αλλά επειδή είπατε ότι κατατέθηκαν δύο προτάσεις, θέλω να πω ότι κατατέθηκαν τρεις προτάσεις, αλλά κατά τον Κανονισμό, λόγω αριθμού υπογραφών, η πρόταση της Δημοκρατικής Συμπαράταξης δεν εισάγεται τυπικά στην Ολομέλεια. Αυτό ήθελα μόνο να πω για τα Πρακτικά.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως έχετε δίκιο και καταγράφεται στα Πρακτικά.

Μπαίνουμε κατευθείαν στους ομιλητές.

Παρακαλώ, κύριε Μπαλωμενάκη, έχετε τον λόγο για δέκα λεπτά.

**ΑΝΤΩΝΙΟΣ ΜΠΑΛΩΜΕΝΑΚΗΣ:** Ευχαριστώ πολύ, κύριε Πρόεδρε. Καλημέρα σας.

Κυρίες και κύριοι συνάδελφοι, η πρόταση για τη συγκρότηση της εξεταστικής επιτροπής που καταθέσαμε, είναι συνεπής προς τη διακηρυγμένη πρόθεση και δέσμευση της Κυβέρνησης να ερευνήσει και να πατάξει τη διαφθορά σε όλους τους τομείς της δημόσιας ζωής, φέρνοντας στο φως όλες τις περιπτώσεις παρανομιών, ευθύς μόλις συγκεντρωθούν γι’ αυτό ικανές ενδείξεις. Είναι, ταυτόχρονα, και ένα βασικό πολιτικό πρόταγμα του ΣΥΡΙΖΑ, έχοντας για αυτό πάρει σαφή πολιτική εντολή από τον ελληνικό λαό.

Η πρότασή μας δομείται σε τρεις κύριους άξονες, που θα αναλυθούν στη συνέχεια από τους ομιλητές που θα εκπροσωπήσουν τους προτείνοντες. Πρώτος, εκτίναξη της φαρμακευτικής δαπάνης και των λειτουργικών δαπανών των νοσοκομείων κατά την τελευταία δεκαετία. Οι αριθμοί είναι θεαματικοί. Είναι 2 δισεκατομμύρια το 2000, 4 δισεκατομμύρια το 2004, 17,5 δισεκατομμύρια το 2007 και αυτό χωρίς ενδιάμεση αύξηση πληθυσμού, χωρίς θεαματική βελτίωση συνθηκών παροχής υπηρεσιών υγείας, χωρίς κάποια έκτακτη ανάγκη, χωρίς κάποια φυσική καταστροφή ή επιδημία.

Τι είχε συμβεί; Το γνωστό όργιο υπερτιμολόγησης των φαρμάκων και των ιατροτεχνολογικών υλικών.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ ησυχία, γιατί δεν ακούγεται ο ομιλητής.

**ΑΝΤΩΝΙΟΣ ΜΠΑΛΩΜΕΝΑΚΗΣ:** Είχαν φτάσει μέχρι και το 600% των τιμών των αντιστοίχων ειδών στις ευρωπαϊκές χώρες. Συνειδητά, επίσης, είτε δεν δημιουργήθηκε αξιόπιστος μηχανισμός αξιολόγησης είτε εκείνοι οι μηχανισμοί που δημιουργήθηκαν, μεταλλάχθηκαν τόσο, ώστε να μην μπορούν να διαδραματίζουν τον ρόλο για τον οποίο είχαν συσταθεί. Δεν υπήρξε μηχανισμός διαπραγμάτευσης αποδεκτών τιμών, δεν αξιοποιήθηκαν εργαλεία ηλεκτρονικής διακυβέρνησης, δεν παρακολουθήθηκαν συστηματικά οι δαπάνες ούτε ελεγχόταν το κόστος.

Αυτή η τακτική, κυρίες και κύριοι συνάδελφοι, δεν θα μπορούσε να είχε επικρατήσει, να γίνει γενικός κανόνας, αν δεν είχε την υψηλή κάλυψη των εκάστοτε ηγεσιών της υγείας. Αυτό πρέπει να είναι σαφές.

Επίσης σαφές πρέπει να είναι, ότι αυτή η πρακτική ήταν πέρα για πέρα εγκληματική, διότι εκτός από τη δημόσια δαπάνη που εκτοξεύτηκε, οδήγησε σε υπερχρέωση το δημόσιο, τα ασφαλιστικά ταμεία, οδήγησε σε θεαματικές όσο και μη αναγκαίες αυξήσεις του κόστους λειτουργίας των νοσοκομείων και βεβαίως -και εδώ είναι το ζήτημα- πλούτισε έναν κλειστό αριθμό ατόμων με τις μίζες και με τα υπερκέρδη μέσα από την ιδιοποίηση αυτού του δημόσιου αγαθού.

Ο δεύτερος άξονας ελέγχου, είναι ο τρόπος διαχείρισης στα νομικά πρόσωπα δημοσίου δικαίου και στα εποπτευόμενα νομικά πρόσωπα ιδιωτικού δικαίου στον χώρο της υγείας. Εδώ υπάρχουν, επίσης, ισχυρές ενδείξεις ότι η αδιαφάνεια στη διαχείριση ήταν ο κανόνας. Μπορούμε να αναφέρουμε την ελλειμματική καταγραφή των περιουσιών τους, που ήταν πάντοτε προβληματική, προμήθειες, χρεώσεις υλικών και εργασιών, προσλήψεις του προσωπικού, σύναψη τριγωνικού τύπου συναλλαγών με εταιρείες και προμηθευτές, συμβάσεις παροχής υπηρεσιών, φυσικά η διαφημιστική δαπάνη και όλα αυτά σε ένα πέπλο αδιαφάνειας που το συσκότιζαν οι συνήθως –συνηθέστατα- κομματικά διορισμένες διοικήσεις.

Να αναφέρουμε ότι τον Δεκέμβριο του 2016, έγινε ο διαχειριστικός έλεγχος στο ΚΕΕΛΠΝΟ από τη Γενική Γραμματεία Δημοσίων Εσόδων, από τον οποίο προέκυψε, πράγματι, η διαχρονική διαφθορά. Επίσης και μερικότερες έρευνες του 2010, του 2011, του 2012, έχουν καταλήξει να παραπεμφθεί στο ακροατήριο ικανός αριθμός προσώπων με κακουργηματικές κατηγορίες.

Ο τρίτος άξονας της πρότασής μας αφορά τη διερεύνηση ύποπτων συναλλαγών φυσικών προσώπων, που είχαν ως αποτέλεσμα είτε τον παράνομο πλουτισμό των δικών τους και συγκεκριμένων ομάδων αποδεκτών είτε σαφή ζημία σε περιουσιακά στοιχεία μονάδων υγείας και ασφαλιστικών οργανισμών. Εδώ κυριαρχεί η περίπτωση του «Ντυνάν». Θα ακούσετε από συνάδελφο αναλυτικότατα την περιγραφή. Κυριαρχούν και περιπτώσεις, όπου χάθηκαν τα ίχνη δανείων και ενισχύσεων και, βεβαίως, πολλές περιπτώσεις μικρού και μεγάλου χρηματισμού.

Το περιβάλλον μέσα στο οποίο πρέπει να παρέχονται, κυρίες και κύριοι συνάδελφοι, οι υπηρεσίες υγείας πρέπει να είναι απόλυτα διαφανές, πρέπει να είναι ένα περιβάλλον ισονομίας, ίσων δυνατοτήτων, ποιοτικά αναβαθμισμένο, με έμφαση στην εξυπηρέτηση του ασθενούς.

Σήμερα το ΕΣΥ κρατιέται όρθιο παρά τα βαθμιαία συνειδητά βήματα απαξίωσης, για τα οποία ιστορικά υπόλογες είναι, πραγματικά, οι πολιτικές δυνάμεις που κυβέρνησαν τη χώρα τα τελευταία σαράντα χρόνια.

Η προσπάθεια αναγέννησης του δημόσιου συστήματος παροχής υγείας, που είναι σε εξέλιξη, προϋποθέτει αναγκαστικά και την εξυγίανσή του, την αποκάλυψη και, βεβαίως, τον κολασμό όσων περιπτώσεων αποκαλυφθούν ότι υπονόμευαν τόσα χρόνια το δημόσιο σύστημα υγείας. Αυτός είναι ο μόνος και ο αποκλειστικός σκοπός της εξεταστικής επιτροπής. Μπορούμε να σας βεβαιώσουμε ότι δεν υπάρχουν άλλες σκοπιμότητες.

Επιδιώκουμε να αναδείξουμε τις παθογένειες του συστήματος τις σκοτεινές πλευρές του και τις σχέσεις με τα μεγάλα και μικρότερα οικονομικά συμφέροντα, να ξεσκεπάσουμε τη διαπλοκή και εκείνα τα συμφέροντα τα οποία διαπλέκονται αναγκαστικά με ισχυρούς πολιτικούς και οικονομικούς παράγοντες, άλλοτε απροκάλυπτα δίκην επίδειξης δύναμης και άλλοτε συγκεκαλυμμένα τόσο πολύ και τόσο επιμελώς, ελπίζοντας να μην τους ανακαλύψουμε.

Σήμερα η Αντιπολίτευση ρωτάει: «Γιατί τώρα;». Και σε αυτό το ερώτημα πρέπει να απαντήσουμε. Και απαντούμε ότι είναι μια αμήχανη κατηγορία, αφού δεν μας λέει τι άραγε θα έπρεπε να κάνουμε με τόσες εκθέσεις, με τόσες δικογραφίες, με τόσα πορίσματα που έχουν έρθει, με τόσες εκθέσεις εξωτερικών και διεθνών οργανισμών καταγραφής του επιπέδου διαφάνειας. Την έκθεση του Συνηγόρου του Πολίτη, την έκθεση της Διεθνούς Διαφάνειας, την ευρωπαϊκή μελέτη για τη διαφθορά, έρευνες ιδιωτών -εντεταλμένων ή μη- τι θα έπρεπε να τα κάνουμε όλα αυτά; Να τα βάλουμε στο συρτάρι; Αυτή είναι η πρόταση της Νέας Δημοκρατίας; Ή μήπως θα έπρεπε να κάνουμε ό,τι έκανε και αυτή η παράταξη, που, πραγματικά, έχει συγκροτήσει μια έκθεση, η οποία κατέγραψε φαινόμενα διαφθοράς επί των ημερών της και αυτή βρέθηκε σε ένα συρτάρι και εμάς μας άφησε με την απορία τι σκοπιμότητα είχε και γιατί κανένα από τα ευρήματα δεν κατέστη δυνατό να κινητοποιήσει αποτελεσματικά τον οποιονδήποτε διορθωτικό μηχανισμό;

Εμείς, κυρίες και κύριοι συνάδελφοι, δεν ξεκινάμε προκατειλημμένα απέναντι σε πρόσωπα, έως ότου και εάν -και το τονίζουμε το «και εάν»- αποδειχθούν όσα κατά περίπτωση τους καταμαρτυρούνται. Ξεκινάμε, όμως, ξέροντας ότι για τα φαινόμενα διαφθοράς, υπόλογο είναι το παλιό πολιτικό σύστημα. Είναι μια γνώση βαθιά και πολύ καλά καταγεγραμμένη στη συλλογική συνείδηση.

Απαντάμε, λοιπόν, στη Νέα Δημοκρατία και σε όποιον άλλο θέσει τέτοιο θέμα σχετικά με το χρονικό εύρος της εξεταστικής επιτροπής ως εξής: Ακριβώς επειδή αντιμετωπίζουμε την κατάσταση που μας κληρονομήθηκε ως ενιαίο σύστημα δομημένο και ιεραρχημένο, που σκοπό είχε την εκμετάλλευση δημοσίων πόρων προς όφελος ενός κλειστού αριθμού προσώπων, οριοθετούμαστε με εξαιρετική σαφήνεια απέναντί του.

Η Κυβέρνηση στέκεται εχθρικά απέναντι σε αυτό το σύστημα. Όχι μόνο δεν μπορεί να αποτελέσει μέρος του, όχι μόνο δεν μπορεί να ανεχθεί να θεωρείται συνέχειά του, αλλά ακριβώς το αντίθετο ισχύει. Δεν κρύβει την πρόθεσή της να το ανατρέψει, να το μεταρρυθμίσει βαθιά, κολάζοντας τις παρανομίες και βάζοντας στη θέση του ένα δίκαιο, δημοκρατικό, φιλολαϊκό, διαφανές σύστημα υγείας.

Απόδειξη αυτής της αντιπαλότητάς μας με το παλιό σύστημα που θέλουμε να εκκαθαρίσουμε, είναι το γεγονός ότι για πρώτη φορά στη μεταπολιτευτική ιστορία συστήνεται εξεταστική επιτροπή για την υγεία.

Για αυτό δεν μπορούμε, κυρίες και κύριοι συνάδελφοι, να συμμεριστούμε την πρόταση της Νέας Δημοκρατίας για τη χρονική έκταση της διαφάνειας και όχι ασφαλώς από φόβο. Η σημερινή ηγεσία του Υπουργείου Υγείας δεν έχει τίποτα να φοβηθεί, οποιαδήποτε σκιά, οποιαδήποτε υπόνοια έστω για διασύνδεση με οικονομικά συμφέροντα, αλλά στεκόμαστε αρνητικά σε αυτή την πρόταση ακριβώς από πολιτική επιλογή.

Η προτροπή «όλα μαζί» μπορεί να φαίνεται σήμερα αθώα ή «εύπεπτη», αλλά στέλνει λάθος πολιτικό μήνυμα. Αδικεί τις προσπάθειες εξυγίανσης που κάνει αποδεδειγμένα αυτή η Κυβέρνηση. Κοινώς επιχειρεί να θολώσει τα νερά.

Εννοείται, κυρίες και κύριοι συνάδελφοι -και πρέπει να το πούμε αυτό- ότι δεν τίθεται θέμα λογοκρισίας. Κανένας Βουλευτής που θα συμμετέχει στην εξεταστική επιτροπή, δεν θα εμποδίζεται να προτείνει ειδικότερα θέματα, εφόσον νομίζει ότι αυτά έχουν ενδιαφέρον. Τελικός κριτής σχετικά με την εμβέλεια και τη σοβαρότητα κάθε πρότασης είναι φυσικά ο ελληνικός λαός, ο οποίος θα παρακολουθεί.

Θέλω ακόμα να πω, ότι ορισμένοι πολίτες ίσως σηκώσουν με αδιαφορία τους ώμους στο άκουσμα μιας ακόμα εξεταστικής. Ο πολίτης με τόσα βάσανα που περνάει, μπορεί πραγματικά να αισθάνεται- βλέποντας ότι συνεχώς οι ίδιοι και οι ίδιοι είναι πίσω από τα σκάνδαλα- ταπεινωμένος και απογοητευμένος. Την αίσθηση αυτή την επιτείνουν και οι δυσλειτουργίες του δικαστικού συστήματος, την επιτείνει το άρθρο 86 του Συντάγματος, το οποίο γρήγορα πρέπει να μεταρρυθμιστεί –και θα μεταρρυθμιστεί-, όπως έχει δεσμευτεί η Κυβέρνηση.

Εμείς εκείνο που μπορούμε να διαβεβαιώσουμε, είναι ότι ως Πλειοψηφία θα κάνουμε το παν για να μη μείνει τίποτα κρυμμένο, με αντικειμενικότητα, αμεροληψία και επιμονή στην ανακάλυψη της αλήθειας. Αυτή η επιμονή θα είναι ο οδηγός μας και θα θέλαμε, πραγματικά, να δούμε από όλες τις πολιτικές δυνάμεις μια διάθεση έρευνας σε βάθος. Θα θέλαμε να δούμε και από τα μέσα μαζικής επικοινωνίας μια αντικειμενική αναπαραγωγή των όσων συμβαίνουν εκεί πέρα και όχι ένα τείχος σιωπής όπως συνέβη στην πρόσφατη εξεταστική επιτροπή.

Εμείς δεσμευόμαστε ότι κανείς και τίποτα δεν θα μπορέσει να μας κάμψει. Θα κρατήσουμε και θα τηρήσουμε την υπόσχεσή μας μέχρι τέλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα μισό λεπτό ακόμα.

Κυρίες και κύριοι συνάδελφοι, αισθάνομαι την υποχρέωση να πω, ότι σε αυτή την πολύ σημαντική συνεδρίαση που κάνουμε σήμερα, νομίζω ότι πρέπει να αποτίσουμε φόρο τιμής σε μια κατηγορία συμπολιτών μας, του προσωπικού. Είναι εκείνοι που κράτησαν το ΕΣΥ όρθιο τόσα χρόνια. Είναι όλοι όσοι έχουν δώσει μάχες σκληρές προσωπικής αξιοπρέπειας, όσοι αποδεικνύουν πόσο σημαντικό είναι να είσαι γιατρός, νοσηλευτής, ταυτόχρονα και άνθρωπος. Και είναι εκείνοι, που δεν υπέκυψαν στον πειρασμό των «άτυπων» μορφών πληρωμής, όπως κομψά λέγεται τώρα τελευταία το «φακελάκι».

Αισθανόμαστε υποχρέωσή μας να το πούμε αυτό, διότι αυτούς που αντιπάλεψαν, κατήγγειλαν, συγκρούστηκαν με τα θηρία των συμφερόντων, πρέπει πραγματικά να τους τιμήσουμε και να θυμηθούμε ότι είναι αυτοί οι άνθρωποι ακριβώς, που τα έβαλαν με τις «τίγρεις» και δεν άφησαν τους «κοριούς» να τους φάνε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Παπαχριστόπουλος εκ μέρους των Ανεξαρτήτων Ελλήνων. Σύμφωνα με τον Κανονισμό, τον λόγο έχουν τα κόμματα τα οποία έχουν κάνει την πρόταση για τη σύσταση της εξεταστικής επιτροπής.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Ακούω αυτές τις μέρες το εξής επιχείρημα: «Γιατί μέχρι το 2015; Καθαρός ουρανός αστραπές δεν φοβάται» κ.λπ..

Συμβαίνει να είμαι γέννημα θρέμμα του χώρου της υγείας και μάλιστα της δημόσιας. Δεν είπα ότι εγώ είμαι ο απόλυτος γνώστης τού τι συμβαίνει στη δημόσια υγεία, αλλά νομίζω ότι μια μικρή γνώση πρέπει να την έχω. Είμαι από αυτούς που φωνάζω εδώ και είκοσι πέντε χρόνια, για τα εξής που θα σας πω.

Στα κρεβάτια στις μονάδες εντατικής θεραπείας υπάρχει τεράστια έλλειψη. Δέκα άτομα ζητάνε αλλά δυσκολίες φοβερές. Για να βρεθεί ένα κρεβάτι, πρέπει να γνωρίζεις και τον Πρωθυπουργό και δεν γίνεται, γιατί τα ρυθμίζει το ΕΚΑΒ.

Απλά θα μιλήσω με νούμερα. Αυτή η Κυβέρνηση παρέλαβε τετρακόσια τριάντα εφτά κρεβάτια στις μονάδες. Σήμερα και για την ακρίβεια όχι σήμερα αλλά πριν δυο μήνες ήταν πεντακόσια εξήντα οκτώ και είναι πλέον ή βέβαιο ότι στο τέλος Ιουνίου θα λειτουργούν γύρω στα εξακόσια εβδομήντα κρεβάτια. Λύθηκε το πρόβλημα; Όχι. Είναι μια προσπάθεια που γίνεται πρώτη φορά, τη στιγμή που για χρόνια αυτά ήταν κενά.

Δεύτερον. Όταν παρέλαβε στις 31-12-2015, το έλλειμμα ήταν περίπου 935 εκατομμύρια, κοντά δηλαδή στο ένα δισεκατομμύριο. Παραδίδει αυτή η Κυβέρνηση στις 31-12-2016 πλεόνασμα για πρώτη φορά μετά από πολλά χρόνια περίπου 35 εκατομμύρια.

Τρίτον. Είμαι από αυτούς –συγχωρήστε μου την έκφραση- που ουρλιάζω χρόνια, να σταματήσει αυτό το αίσχος τις μέρες των επειγόντων, τις μέρες που έχουν εφημερία τα νοσοκομεία. Κι έχω πει το εξής: Να σταματήσει το αίσχος, τού «έχω συνεννοηθεί εγώ με τον διευθυντή, παίρνω το βαλιτσάκι, οι γιατροί της κλινικής ετοιμάζονται και με βάζουν μέσα».

Νομοθετήθηκε για πρώτη φορά από αυτή την Κυβέρνηση ειδική μονάδα επειγόντων, αυτό που γίνεται σε όλες τις χώρες της Ευρωπαϊκής Ένωσης, όπου είναι ανεξάρτητος ο διευθυντής και είτε είσαι ταλαιπωρημένος ή δεν ξέρω τι, θα μπεις αν έχεις ανάγκη να μπεις. Τώρα έγινε αυτό.

Τέταρτον. Με στοιχεία υπήρχε ένας σχεδόν άχρηστος μηχανισμός των ασθενοφόρων του ΕΚΑΒ. Για πρώτη φορά αυτός ο διαγωνισμός προχώρησε, και ενενήντα έξι καινούργια αυτοκίνητα του ΕΚΑΒ είναι δεδομένα. Δεν θέλω εδώ να πω λεπτομέρειες για τα 4Χ4 στα διάφορα νησιά από δω και από εκεί. Θα μπορούσα να πω λεπτομέρειες.

Πέμπτον. Τι έχει γίνει με το «φακελάκι»; Είμαι από αυτούς που κάνουν αυστηρή κριτική, επίσης, για το «φακελάκι», για αυτό και άκουσα με μεγάλη μου χαρά μια πρόταση, που εγώ τουλάχιστον την κάνω πάνω από είκοσι πέντε χρόνια. Είμαστε η μοναδική χώρα στην Ευρωπαϊκή Ένωση που συμβαίνει αυτό. Εδώ ξεκαθαρίζω ότι η μεγάλη πλειονότητα των γιατρών δεν έχει σχέση. Κάποιοι γιατροί έχουν ακόμη συνείδηση ακόμη και με την κρίση. Διαβάσατε την πρόταση που έκανε ο Υπουργός Υγείας χθες ή προχθές από την Κρήτη; Διαβάστε τη με προσοχή. Κάποτε τόλμησε ένας ασθενής που ήταν ευχαριστημένος σε ένα νοσοκομείο της Ολλανδίας να δώσει λεφτά στον γιατρό κι ακόμη τραβιέται στα δικαστήρια της Ολλανδίας.

Να πω ότι είμαι από αυτούς που ουρλιάζω επί είκοσι δύο χρόνια, ότι δεν μπορεί η αεροδιακομιδή να φεύγει από τη Λέρο και να πηγαίνει στην Αθήνα. Θα έπρεπε να υπάρχει ένα ελικόπτερο σε ένα κεντρικό νησί που να παίρνει τον ασθενή και να οργανωθεί κι ένα νοσοκομείο κεντρικό. Είκοσι πέντε χρόνια το φωνάζω. Υπάρχει τέτοιο ελικόπτερο, λοιπόν, στη Σύρο για όσους το έχουν ανάγκη. Το ξέρουν οι νησιώτες. Για όσους δεν το ξέρουν, μπαίνει κι ένα τέτοιο ελικόπτερο του Στρατού για αεροδιακομιδή στη Λέσβο. Δεν κάνω διαφήμιση. Απαντάω στο ερώτημα, γιατί εγώ αν ήμουν Υπουργός Υγείας και η Κυβέρνησή μου έλεγε «εξεταστική επιτροπή για όσα συνέβησαν από το 2015 και μετά» θα ήμουν υποχρεωμένος να υποβάλω την παραίτησή μου. Απλά ελληνικά μιλάμε. Κανένας δεν εμποδίζει κανέναν από εσάς, αν έχει κάποια στοιχεία και μπορεί να τα τεκμηριώσει, να τα βάλει και για όσα συνέβησαν πριν από το 1997 και μετά το 2015. Αυτή είναι η απάντησή μου σε αυτή τη φημολογία ότι δήθεν η Κυβέρνηση φοβάται. Εγώ πιστεύω ότι δεν έχει να φοβηθεί απολύτως τίποτα.

Κρατάω για τελευταίο το γεγονός ότι για πρώτη φορά εξυπηρετούνται εκατομμύρια πολίτες ανασφάλιστοι, που τους είχα εγώ στα δικά μου κιτάπια κι έλεγαν: «Γιατρέ δεν έχω ένα κατοστάρικο», «Θέλω να δώσω στον γιατρό αλλά δεν έχω ένα κατοστάρικο» και ανέβαλλαν τα χειρουργεία τους γιατί ήταν ανασφάλιστοι. Αυτό έγινε αυτές τις μέρες.

Έρχομαι στο σημερινό θέμα μας. Αυτά είναι η απάντησή μου ως προς το γιατί λέω όχι μετά το 2015. Ξαναλέω ότι όποιος έχει στοιχεία, δεν τον εμποδίζει κανένας σ’ αυτή την εξεταστική επιτροπή να τα βάλει κάτω. Τεκμήριο της αθωότητας υπάρχει και γι’ αυτούς και για τους άλλους και για όλους. Αυτό το νόημα έχει αυτή η διαδικασία, χωρίς -το ξαναλέω- ρεβανσισμό.

Κι έρχομαι στα τρία θέματα τα οποία πρέπει να δούμε με μεγάλη προσοχή. Θέλω να ξεκινήσω με το ΚΕΕΛΠΝΟ. Με προσοχή διαβάζω ότι έχει ήδη γίνει παραπομπή στη δικαιοσύνη για το κακούργημα της απάτης. Το λέω γιατί κάποιοι –άλλη φημολογία- έχουν εφεύρει τις εξεταστικές για να κλείσουν τα μάτια του κόσμου γι’ αυτά που υποφέρει. Αντιπερισπασμός. Ναι; Είναι πειστικό επιχείρημα; Για ακούστε, λοιπόν.

Ήδη αυτή τη στιγμή έχει παραπεμφθεί στη δικαιοσύνη για το κακούργημα της απάτης ο πρώην γενικός διευθυντής –δεν λέω ονόματα- και δεκαέξι μέλη της πρώην διοίκησης για απιστία σε βαθμό κακουργήματος με αφορμή σκανδαλώδεις διαφημιστικές δαπάνες για έκτακτα περιστατικά, όπως η συνηθισμένη εποχική γρίπη, για μεταδοτικά και άλλα νοσήματα όπως ο καρκίνος, για διαφήμιση των γενόσημων φαρμάκων που δεν εμπίπτουν σε καμμία περίπτωση στις αρμοδιότητες του ΚΕΕΛΠΝΟ, και κυρίως για τα ποσά που χορηγήθηκαν σε ΜΜΕ, όταν όλες οι καμπάνιες μπορούσαν να γίνουν δωρεάν ως κοινωνικά μηνύματα.

Δεν θέλω να πω περισσότερα. Είμαι απ’ αυτούς που πιστεύουν ότι πρέπει να είμαστε πολύ προσεκτικοί. Πρέπει να μάθουμε όμως αυτά τα χρήματα που ξοδεύτηκαν στο ΚΕΕΛΠΝΟ -και είναι πάρα πολλά δυστυχώς- αν σωστά ξοδεύτηκαν ή όχι.

Δεύτερον, θέλω να θυμίσω ότι κάποια στιγμή δούλευα στον «Ευαγγελισμό». Άδειαζε το τμήμα. Έφευγαν σχεδόν όλοι για ταξίδια αναψυχής. Έτσι τα έλεγα εγώ. Γινόταν συνέδριο στην Αμερική με όλα πληρωμένα. Έπαιρναν τις οικογένειες, έπαιρναν φίλους. Άδειαζε το νοσοκομείο. Χρόνια αυτή η κατάσταση και καθόμασταν και τα κοιτάζαμε. Έχω την τιμή να πω ότι δεν πήγα ποτέ σε ένα τέτοιο ταξίδι. Λυπάμαι που ευλογώ τα γένια μου. Ήταν όλα πληρωμένα. Δεν κατάλαβα γιατί να είναι πληρωμένα. Και μάλιστα αυτοί που πήγαιναν, έφερναν και χαρτί πίσω ότι έχουν προσόντα, γιατί παρακολούθησαν το συνέδριο τάδε, τάδε και τάδε. Ενώ εμείς που δουλεύαμε σαν τα σκυλιά πίσω, δεν τα είχαμε αυτά τα προσόντα και οι προαγωγές ήταν δύσκολες μετά απ’ αυτή την ιστορία.

Θέλω απλά εδώ να πω το εξής. Η συγκεκριμένη εταιρεία, η «NOVARTIS», είναι ένας κολοσσός απίστευτος. Για όσους δεν έχουν ιδέα, τους λέω ότι πριν είκοσι ένα χρόνια συγχωνεύθηκε η «CIBA-GEIGY» και η «SANDOZ». Έγινε αυτός ο φοβερός κολοσσός, ο οποίος έχει πάνω από εκατόν δεκαοχτώ χιλιάδες υπαλλήλους σε όλον τον κόσμο. Προμηθεύει πάνω από εκατόν πενήντα χώρες. Έχει πληρώσει πάρα πολλά χρήματα σε δικαστικές αποφάσεις. Δεν θα ήθελα να σας κουράσω αυτή τη στιγμή.

Θέλω μόνο να μείνω σε ένα δημοσίευμα της εφημερίδας «ΤΟ ΒΗΜΑ». Θέλω να πιστεύω ότι δεν θεωρείτε ότι «ΤΟ ΒΗΜΑ» είναι εφημερίδα που μπορεί να είναι υπέρ της Κυβέρνησης, υπέρ του ΣΥΡΙΖΑ ούτε υπέρ των Ανεξαρτήτων Ελλήνων. Γράφει η καλή δημοσιογράφος, Γιάννα Παπαδάκου, ένα πόρισμα για την «NOVARTIS» που έμεινε στο συρτάρι. Λέει πολλά εδώ. Ασχολείται ήδη από το FBI, μια ειδική επιτροπή. Στην Αμερική, ξέρετε, υπάρχει ακόμα αυστηρότητα. Προς τιμήν του το δημοσίευμα εμπλέκει θετικά όχι αρνητικά έναν πρώην Υπουργό της Νέας Δημοκρατίας, ο οποίος ο ίδιος σχεδόν έχει καταγγείλει ότι κάτι περίεργο γινόταν μ’ αυτή την εταιρεία. Δεν θέλω να πω λεπτομέρειες. Αυτή είναι και η δουλειά της επιτροπής.

Και τελειώνω με το τρίτο θέμα της σημερινής μας κουβέντας που είναι το «Ερρίκος Ντυνάν». Διαβάζω αυτολεξεί: «Πρέπει να γίνει απόδοση ευθυνών και επιβολή τυχόν κυρώσεων σε όλους όσους διαχειρίστηκαν το «Ερρίκος Ντυνάν» τόσο σε διοικήσεις όσο και σε πολιτικούς προϊσταμένους, οι αποφάσεις των οποίων οδήγησαν το νοσηλευτικό ίδρυμα στη χρεοκοπία και ως εκ τούτου στον εκπλειστηριασμό του». Αυτό ζητά ο Γενικός Γραμματέας Διαφάνειας Ανθρωπίνων Δικαιωμάτων του Υπουργείου Δικαιοσύνης, Γιώργος Σούρλας.

Ο Γιώργος ο Σούρλας για όσους δεν θυμούνται, ήταν αυτός που εισηγήθηκε το 1992 ως Υπουργός Υγείας, την ψήφιση του νόμου για την ίδρυση και την λειτουργία του «Ερρίκος Ντυνάν». Γράφει πολλά ο Γιώργος ο Σούρλας. Και για όσους δεν θυμούνται, θα σας θυμίσω εγώ. Λοιδορήθηκε από την παράταξη του, όταν πρώτος έκανε θέμα για το ζήτημα του Γιώργου του Κοσκωτά πριν από πολλά χρόνια. Απομονώθηκε για αυτή την ιστορία. Και είναι και μια χειροπιαστή απόδειξη, ότι έντιμοι πολιτικοί υπάρχουν σε όλα τα κόμματα.

Τελειώνω με το εξής: Δεν υπάρχει ρεβανσισμός. Το επιχείρημα ότι αυτά τα ανακαλύψαμε για να κλείσουμε τα μάτια, καταρρέει με αυτά που σας λέω. Θέλω να πιστεύω ότι θα γίνει μια σοβαρή δουλειά στην εξεταστική επιτροπή πάντα με σεβασμό του τεκμηρίου της αθωότητας των πάντων.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει η κ. Ασημακοπούλου εκ μέρους της Νέας Δημοκρατίας για δέκα λεπτά.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Πρόεδρε, τα πράγματα είναι απλά. Είμαστε εδώ σήμερα για ένα λόγο. Και ο λόγος είναι ο εξής: Επειδή η Κυβέρνηση αυτή τη στιγμή καταρρέει, κάνει αυτό το οποίο κάνει πάντα. Παίζει παιχνίδια. Και το σημερινό δεν είναι τίποτα άλλο εκτός από ένα παιχνίδι εντυπώσεων, το οποίο έρχεται να καλύψει αυτό το οποίο έδειξε μια πρόσφατη δημοσκόπηση, δηλαδή ότι εννέα στους δέκα Έλληνες πιστεύουν ότι η χώρα κινείται στη λάθος κατεύθυνση.

Το 70% πιστεύει ότι η αξιολόγηση δεν κλείνει, επειδή φοβάται η Κυβέρνηση το πολιτικό κόστος που θα πάρει άμα κλείσει η αξιολόγηση. Το 60% λέει ότι τα κάνετε όλα για την καρέκλα σας, εκ των οποίων οι μισοί είναι άνθρωποι που ψήφισαν τον ΣΥΡΙΖΑ στις εκλογές. Εικάζω ότι οι υπόλοιποι μισοί ή είναι κάπου διορισμένοι από εσάς ή ντρέπονται να το πουν, γιατί όλη η Ελλάδα έχει καταλάβει αυτό το οποίο δείχνει αυτή η δημοσκόπηση, η οποία, για να το πω έτσι περιληπτικά, λέει ότι είστε και άσχετοι και καιροσκόποι.

Εγώ, όμως, θα σχολιάσω ότι έχετε και θράσος. Ο εκπρόσωπος του κυβερνητικού εταίρου επέλεξε σήμερα να πει πόσο εξαιρετικό είναι το έργο της Κυβερνήσεως στον τομέα της υγείας ιδιαίτερα στα επείγοντα περιστατικά, όταν μόλις θρηνήσαμε δύο θύματα στη Χαλκιδική, επειδή περίμεναν για να πάνε στα επείγοντα.

Προσπαθείτε, λοιπόν, τώρα να βρείτε έναν τρόπο, να σερβίρετε πολιτικά τα αποτελέσματα της δεύτερης αξιολόγησης. Και οι Βουλευτές της κυβερνητικής πλειοψηφίας πρέπει να πάνε σήμερα, Μεγάλη Τετάρτη, Μεγάλη Εβδομάδα, στις εκλογικές τους περιφέρειες -και εγώ επειδή, όπως ξέρετε, ήμουν Βουλευτής επαρχίας, ξέρω πολύ καλά τι σημαίνει αυτό- και να υπερασπιστούν αυτά τα οποία έχετε φέρει ή ετοιμάζεστε να φέρετε.

Μέχρι τώρα είχαν ευχάριστα πράγματα να λένε: «Το πρόγραμμα της Θεσσαλονίκης. Θα δώσουμε δέκατη τρίτη σύνταξη». Μετά και άλλα ευχάριστα πράγματα: «Aχ παλέψαμε, αλλά το παράλληλο πρόγραμμα θα είναι αυτό το οποίο θα σας κάνει να μην πονέσετε όταν σας υπερφορολογήσουμε, όταν κλείνουν τα μαγαζιά σας, όταν οι ελεύθεροι επαγγελματίες κλείνουν τα μπλοκάκια τους». Το παράλληλο πρόγραμμα!

Μετά μας αναγγείλατε ότι έρχεται η ανάπτυξη, βγήκαν τα στοιχεία της ΕΛΣΤΑΤ. Μετά λέγατε ότι ήρθε το τέλος της λιτότητας. Ε τώρα ξέρετε πολύ καλά, ότι όταν επιστρέψετε από τις πασχαλινές διακοπές, θα πρέπει να έρθετε εδώ μέσα να σηκώσετε το χέρι και να ψηφίσετε «ναι» σε όλα. Και αυτά τα οποία θα ψηφίσετε, θα είναι 3,6 δισεκατομμύρια ευρώ επιπλέον μέτρα, περικοπή συντάξεων, μείωση του αφορολόγητου.

Όλες οι κόκκινες γραμμές που είχε αυτή η Κυβέρνηση, έχουν καταπατηθεί. Κι ενώ σερβίρετε την ηρωική διαπραγμάτευση, η πραγματικότητα είναι πως το μόνο πράγμα που κάνετε, είναι να διαπραγματεύεστε με τις συνιστώσες σας. Ίσως γι’ αυτό διάβασα στο συνέδριό σας ότι οι πενήντα τρεις που βγήκαν να πουν «όχι εμείς δεν ζητάμε εκλογές…»

(Θόρυβος από την πτέρυγα του ΣΥΡΙΖΑ)

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Δεν ξέρω τι ήταν. Τέλος πάντων. Ό,τι ήταν. Η Κεντρική σας Επιτροπή. Πενήντα τρεις, λοιπόν…

**ΚΩΝΣΤΑΝΤΙΝΟΣ ΜΠΑΡΚΑΣ:** Όργανο. Κεντρική Επιτροπή.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Δεν προσποιούμαι ότι γνωρίζω τα εσωτερικά και τα εσωκομματικά του ΣΥΡΙΖΑ. Εγώ είμαι από άλλη παράταξη. Αυτό είναι σαφές.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μη διακόπτετε.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Λένε, λοιπόν, οι πενήντα τρεις ότι δεν ζητάνε ακριβώς εκλογές, αλλά ότι υπάρχει μια ανάγκη αριστερής στροφής για την επανασύνδεση του ΣΥΡΙΖΑ με την κοινωνία των πολλών και τα ριζοσπαστικά κοινωνικά κινήματα. Υποθέτω ότι η κοινωνία των πολλών είναι αυτή η οποία χαίρεται όταν το αφορολόγητο μειώνεται, η κοινωνία των πολλών είναι αυτή η οποία χαίρεται όταν κόβετε συντάξεις! Επανασύνδεση με την κοινωνία των πολλών. Δεν ξέρω πώς θα το κάνετε αυτό. Ξέρω, όμως, πως όταν θα πάτε στις εκλογικές σας περιφέρειες, το καινούργιο επικοινωνιακό σας αφήγημα είναι τα αντίμετρα.

Τι είναι τα αντίμετρα; Εγώ αφήνω στην άκρη ότι δεν ξέρουμε τι είναι, δεν ξέρουμε ποια είναι, δεν ξέρουμε πώς θα υλοποιηθούν. Εγώ μιλώ με βάση την κοινή λογική. Για τα αντίμετρα εσείς λέτε ότι θα έχουν ουδέτερο μηδενικό δημοσιονομικό αποτέλεσμα. Ακούγεται βαρύγδουπο αυτό. Γιατί σας ζητάνε μέτρα, αν έχουν μηδενικό δημοσιονομικό αποτέλεσμα; Έχασαν το μυαλό τους; Αν το αποτέλεσμα είναι μηδέν, γιατί να τα πάρετε; Μην τα πάρετε. Εν πάση περιπτώσει, επειδή τα αντίμετρα δεν πείθουν, είμαστε εδώ σήμερα.

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Το θέμα ποιο είναι;

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Κύριε Πρόεδρε, πάρα πολύ θόρυβο έχει στην Αίθουσα. Μόνο εμένα ενοχλεί αυτό;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριοι συνάδελφοι.

**ΚΩΝΣΤΑΝΤΙΝΟΣ ΜΠΑΡΚΑΣ:** Η εξεταστική είναι το θέμα.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Το θέμα είναι ότι επειδή δεν πείθουν τα αντίμετρα, το μόνο αντίμετρο που έχετε, είναι να κάνετε εξεταστικές επιτροπές, διότι παίζετε ένα παιχνίδι και πάλι πολιτικού αντιπερισπασμού. Αυτό είναι το θέμα.

«Πάρτι στην υγεία», άμα πας να πεις στο καφενείο, είναι πιο πιασάρικο από το αντίμετρα, ή από το «θα σου κόψω την σύνταξη και θα μειώσω το αφορολόγητο».

Αυτό είναι το θέμα, επειδή έχετε απορία, κυρίες και κύριοι συνάδελφοι της κυβερνητικής πλειοψηφίας.

Ήρθαμε, λοιπόν, σήμερα να δούμε την εξεταστική επιτροπή για την υγεία. Είναι το μοναδικό αντίμετρο που έχετε να προσφέρετε στον ελληνικό λαό για τη μεγαλειώδη και παταγώδη αποτυχία σας στο θέμα της διαπραγμάτευσης. Άρτος και θεάματα. Δεν έχετε να μοιράσετε άρτο και έχουμε θεάματα. Οπότε ελπίζετε -και πιθανολογώ ότι έτσι θα γίνει- ότι τα κανάλια θα παίζουν τον κ. Πολάκη, ο οποίος επέλεξε τον εξαιρετικά επικοινωνιακό Αντιπρόεδρο της Νέας Δημοκρατίας κ. Γεωργιάδη για να αντιπαρατίθεται. Εσείς νομίζετε ότι θα μας πείτε καμμιά μαντινάδα για την υγεία κι έτσι δεν θα συζητάει ο κόσμος ότι του κόβετε τις συντάξεις και ότι μειώνετε το αφορολόγητο. Προβλέπω ότι θα έχετε διαφορετική αντιμετώπιση στις εκλογικές σας περιφέρειες

Μετά από δυο χρόνια, λοιπόν, εσείς ανακαλύψατε τι; Ανακαλύψατε τη σπατάλη -διαβάζω από την πρότασή σας- την αδιαφανή διαχείριση και ανακαλύψατε και την «ημετεροκρατία» στις προσλήψεις. Φαίνεται η σπατάλη ήταν αυτό που σας ενδιέφερε, όταν -μιλάω τώρα για τις δικές σας ημέρες στο Υπουργείο Υγείας- καταργήσατε τη συνταγογράφηση με βάση τη δραστική ουσία. Το clawback έχει ξεφύγει από κάθε έλεγχο, ενώ υποτίθεται ότι σταδιακά θα καταργούνταν. Και προβλέπεται ότι μπορεί το νοσοκομειακό και το εξωνοσοκομειακό να φτάσει το 1 δισεκατομμύριο.

Η επιτροπή διαπραγμάτευσης δεν έχει κάνει τίποτα που θα έπρεπε να κάνει για την κτήση καινοτόμων φαρμάκων σε χαμηλότερο κόστος. Το 2015, δεν εκδόθηκε δελτίο τιμών, όπως προβλέπει ο νόμος. Όλα αυτά τα κάνετε επειδή σας ενδιαφέρει η σπατάλη, ο περιορισμός της σπατάλης και η διαφάνεια!

Για δε την «ημετεροκρατία» εδώ ειλικρινά είναι μια άλλη έκφανση θράσους. Και δεν μας ενδιαφέρει ότι το Σ.τ.Ε. είπε ότι ήταν παράνομο που απομακρύνατε τις διοικήσεις των νοσοκομείων! Αυτό το περάσατε στο ντούκου! Εγώ σας λέω για τα κριτήρια κατά της «ημετεροκρατίας», με τα οποία βάλατε τους διοικητές των νοσοκομείων.

Θα αναφέρω μερικά παραδείγματα. Νοσοκομείο Τρικάλων, μέλος της γραμματείας του τομέα υγείας του ΣΥΡΙΖΑ. Για δες σύμπτωση! Κοζάνης, υποψήφιος Βουλευτής Κοζάνης με τον ΣΥΡΙΖΑ. Για δες σύμπτωση!

Νοσοκομείο Κατερίνης δεύτερος στη θέση της λίστας του κ. Καμμένου στην Πιερία. Άλλη σύμπτωση! Αυτή είναι η «ημετεροκρατία» και η καταπολέμησή της; Νοσοκομείο Άρτας, φίλος και χειροκροτητής της ζεϊμπεκιάς της κ. Γεροβασίλη.

Αυτή, λοιπόν, είναι η αξιοκρατία στα δικά σας μάτια. Γι’ αυτό φέρατε μια εξεταστική, για να δούμε την «ημετεροκρατία».

Ζητάτε, λοιπόν, τρία πράγματα. Διερεύνηση του ΚΕΕΛΠΝΟ της φαρμακευτικής δαπάνης και των προμηθειών και του «Ερρίκος Ντυνάν».

Κυρίες και κύριοι, εγώ δεν ήμουν Υπουργός Υγείας, δεν είμαι γιατρός, δεν είμαι φαρμακοποιός αλλά θα μιλήσω και πάλι με βάση την κοινή λογική. Εμείς συμφωνούμε με το «όλα στο φως». Δεν θέλω να υπάρχει καμμία σκιά σε αυτό. Δεν είναι, όμως, αυτό που θέλετε, διότι εμείς στη δική μας εξεταστική διευρύνουμε το πεδίο το οποίο ζητάμε να διερευνηθεί και θεματικά και χρονικά. Γιατί, λοιπόν -ρωτάω με βάση την κοινή λογική- εσείς έχετε αντίρρηση να γίνει αυτό;

Συμφωνώ με το τεκμήριο της αθωότητας και δεν προκρίνω κανέναν. Όμως οι κακές οι γλώσσες λένε ότι έχετε βγάλει έξω το 1996, επειδή τότε γραμματέας ήταν ο κ. Κουρουμπλής και ότι έχετε βγάλει και την περίοδό του ως Υπουργός και ότι δεν θέλετε να συζητήσουμε τα θέματα τα οποία μόλις προανέφερα. Γιατί δεν βγήκε το δελτίο φαρμάκων; Υπήρξε κάποιος ο οποίος ωφελήθηκε από αυτό; Κατά πόσο ωφελήθηκε; Γιατί δεν θέλετε, κυρίες και κύριοι, να τα συζητήσουμε αυτά; Γιατί δεν θέλετε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ζητώ την ανοχή σας για ένα λεπτό ακόμα, κύριε Πρόεδρε.

Γιατί δεν θέλετε; «Είναι…» -λέει- «…μια πολιτική απόφαση». Δεν ξέρω καν τι σημαίνει αυτό. Όμως εγώ θα σας πω τι απάντησε χθες ο Υπουργός. «Δεν θέλουμε…» -λέει- «…να δώσουμε το σήμα ότι εν δυνάμει είμαστε ελεγχόμενοι όλοι και όλοι είμαστε το ίδιο. Δεν μπορούν να μπουν όλοι στο ίδιο τσουβάλι». Αλήθεια; Εσείς δεν είστε ελεγχόμενοι; Τι είστε; Υπεράνω ελέγχου; Γιατί είστε υπεράνω ελέγχου; Επειδή είστε Αριστεροί;

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Υπεράνω υποψίας είμαστε.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Δεν καταλαβαίνω. Τι θα πει υπεράνω ελέγχου; Φοβάστε κάτι; Υπάρχει κάτι που έχετε να κρύψετε; Γιατί δεν το λέτε; Αυτό ζητάμε. Ζητάμε να διευρυνθεί η εξεταστική και χρονικά και θεματικά.

Κλείνω, κύριε Πρόεδρε, με το εξής: Εμείς σας κάνουμε μια ρελάνς στο παιχνίδι που παίζετε, ένα παιχνίδι το οποίο υπενθυμίζω ότι έχει κοστίσει στον ελληνικό λαό, μετά τη θεωρία παιγνίων, τη «Βαρουφακειάδα», «παίζουμε τη χώρα στα ζάρια», τρίτο μνημόνιο, καθυστέρηση της αξιολόγησης, 12 δισεκατομμύρια επιπλέον ζημιά μόνο από την καθυστέρηση, 3,6 δισεκατομμύρια ευρώ νέα μέτρα. Εδώ είμαστε. Και επειδή είμαστε εδώ, κυρίες και κύριοι, παίζετε τα ρέστα σας. Αυτό κάνετε. Αλλά να ξέρετε ότι ο ελληνικός λαός έχει καταλάβει και όταν θα έρθει η ώρα -και ελπίζω με τις ευχές μου για Καλή Ανάσταση να έρθει πάρα πολύ σύντομα η λύτρωση για όλους μας- θα σας διώξει από το τραπέζι.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ κι εγώ.

Η κ. Χριστοφιλοπούλου, εκ μέρους της Δημοκρατικής Συμπαράταξης ΠΑΣΟΚ - ΔΗΜΑΡ έχει τον λόγο για δέκα λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, Μεγάλη Τετάρτη σήμερα η «εν πολλαίς αμαρτίες περιπεσούσα γυνή». Εορτάζουμε την αμαρτωλή γυναίκα, λέει η Εκκλησία μας.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Χθες ήταν.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ησυχία. Δεν ακούγονται οι ομιλητές.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι. Διαβάστε λίγο. Το τροπάριο το έλεγαν χτες. Η ημέρα είναι σήμερα. Το τροπάριο ήταν όντως χθες.

Κύριε Πρόεδρε, κρατήστε τον χρόνο μου, γιατί και γι’ αυτό ακόμα ο ΣΥΡΙΖΑ έχει…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριοι συνάδελφοι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Σήμερα Μεγάλη Τετάρτη, συζητάμε την εξεταστική επιτροπή για τα πεπραγμένα στην υγεία. Ακούστηκαν ήδη πολλά και από τον ΣΥΡΙΖΑ και από τον κ. Παπαχριστόπουλο, και από την εισηγήτρια της Νέας Δημοκρατίας.

Εγώ θα ξεκινήσω αντίστροφα, με μια ερώτηση. Άκουσα από τον κ. Παπαχριστόπουλο ότι «καθαρός ουρανός αστραπές δεν φοβάται». Πού ήταν ο κ. Παπαχριστόπουλος ως Διοικητής του Γενικού Κρατικού Νίκαιας και ο Αρχηγός του ως Υπουργός κυβέρνησης, όταν η συνολική δαπάνη για την υγεία, δημόσια και ιδιωτική αυξήθηκε από το 2003 μέχρι το 2009 κατά 47%;

Πού ήταν ο κ. Καμμένος και ο κ. Παπαχριστόπουλος, όταν η δημόσια δαπάνη για την υγεία πραγματοποίησε άλμα 73%, όταν το ΑΕΠ εκείνη την εποχή αυξανόταν κατά 19%;

Πού ήταν ο κ. Καμμένος και ο κ. Παπαχριστόπουλος, όταν η δημόσια φαρμακευτική δαπάνη ανέβηκε από 2,2 δισεκατομμύρια ευρώ το 2003 στα 5,2 δισεκατομμύρια ευρώ το 2009;

Πού ήταν ο κ. Καμμένος και ο κ. Παπαχριστόπουλος, όταν τα χρέη των τεσσάρων μεγάλων ασφαλιστικών ταμείων -ΙΚΑ, ΟΑΕΕ, ΟΓΑ, ΟΠΑΔ- προς τα νοσοκομεία το 2003 ήταν 580 εκατομμύρια ευρώ και το 2009 ανήλθαν στο ιλιγγιώδες ποσό των 3,6 δισεκατομμυρίων ευρώ;

Αυτό, λοιπόν, το πάρτι στην υγεία το παρακολούθησε και ο κ. Παπαχριστόπουλος ως διοικητής νοσοκομείου, παραιτηθείς και υποψήφιος Βουλευτής της Νέας Δημοκρατίας, και ο κ. Καμμένος ως Υπουργός των κυβερνήσεων της Νέας Δημοκρατίας. Αυτά για να μην ξεχνιόμαστε εδώ πέρα!

Και επειδή είπατε «όλα στο φως», κύριοι του ΣΥΡΙΖΑ, τι ακριβώς φοβάστε; Γιατί φοβάμαι, από αυτά που λέτε μέχρι τώρα, ότι κάτι θέλετε να κάνετε. Και μάλλον να παίξετε θέλετε. Διότι, βεβαίως, εκτός από τα 12,5 δισεκατομμύρια ευρώ βάρη που ήδη έχετε φορτώσει -επιπλέον των άλλων μνημονίων- στις πλάτες του ελληνικού λαού στην περίοδο της διακυβέρνησής σας με το τρίτο μνημόνιο Τσίπρα-Καμμένου, ετοιμάζεστε να φορτώσετε και άλλα 3,6 δισεκατομμύρια ευρώ. Να μειώσετε το αφορολόγητο, να περικόψετε τις συντάξεις με τον «κόφτη» του περίφημου νόμου Κατρούγκαλου, που ερχόταν ο κ. Κατρούγκαλος εδώ και ως ικανός ψεύτης ο ΣΥΡΙΖΑ –παν-ικανός σε αυτό και μόνο- μας έλεγε ότι θα αυξηθούν οι συντάξεις.

Και την ώρα που ετοιμάζεστε να τα κάνετε όλα αυτά, βεβαίως, ρίχνετε και μια εξεταστική να έχουμε να λέμε! Διότι περί αυτού πρόκειται.

Και πείτε μου, παρακαλώ, κυρίες και κύριοι του ΣΥΡΙΖΑ, ποιο μέτρο εξυγίανσης από όσα είχαμε φέρει εμείς, ψηφίσατε ποτέ; Μπας και ψηφίσατε τότε το Εθνικό Σύστημα Υγείας το ίδιο; Όχι βέβαια! Μπας και ψηφίσατε στην περίοδο της κρίσης θεσμούς διαφάνειας, όπως η «ΔΙΑΥΓΕΙΑ» και η ηλεκτρονική συνταγογράφηση που αφορούσε την υγεία; Την ψηφίσατε; Την κατακεραυνώνατε στην Βουλή! Σήμερα την εφαρμόζει ο κύριος Υπουργός όπως όπως. Για να δούμε, λοιπόν, γιατί δεν την προεκτείνει, αφού είναι υπέρ της διαφάνειας. Μήπως ψηφίσατε τον Εισαγγελέα Διαφθοράς. Τι ψηφίσατε ποτέ;

Έχετε το θάρρος να το πάτε μέχρι σήμερα, όπως λέει η πρόταση που κατέθεσε η Δημοκρατική Συμπαράταξη; Το έχετε αυτό το θάρρος και την τόλμη; Εμείς του ΠΑΣΟΚ το είχαμε στην εξεταστική για το έλλειμμα και εντάξαμε την περίοδο του πρώτου μνημονίου, εντάξαμε και τους εαυτούς μας.

**ΑΝΔΡΕΑΣ ΛΟΒΕΡΔΟΣ:** Τότε το κάναμε. Και είχαμε πλειοψηφία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Φυσικά! Τότε είχαμε πλειοψηφία.

Η πρότασή μας δεν έχει πάρει τις υπογραφές που χρειάζονται για να συζητηθεί. Όμως έχει κατατεθεί. Και πάμε –προς τη Νέα Δημοκρατία μιλώ- όσο πίσω θέλετε. Αλλά θα πάμε και μέχρι το 2017. Εάν δεν πάμε τώρα, θα πάμε κάποια άλλη στιγμή μέχρι το 2017. Γιατί εμείς τουλάχιστον στην Δημοκρατική Συμπαράταξη έχουμε καταθέσει δύο αναφορές. Μία μηνυτήρια αναφορά και μία απλή αναφορά. Και η μηνυτήρια αναφορά έχει να κάνει με το ΚΕΕΛΠΝΟ.

Γιατί άκουσα πάλι τον εισηγητή του ΣΥΡΙΖΑ και τον κ. Παπαχριστόπουλο από τους ΑΝΕΛ, να μας αραδιάζουν αριθμούς που τους βολεύουν. Μίλησε κανείς για τους εκατόν ενενήντα επτά νεκρούς από τη γρίπη πέρυσι, που είναι ποσοστό ρεκόρ, γιατί η ηγεσία του Υπουργείου Υγείας καθυστέρησε να βγάλει την προκήρυξη και εν μέσω της προκήρυξης μπούκαρε κυριολεκτικά ο Αναπληρωτής Υπουργός, ο κ. Πολάκης, μέσα στο ΚΕΕΛΠΝΟ, πήρε τα στοιχεία και αυτή τη στιγμή έχει ασκηθεί και δίωξη του εισαγγελέα;

Αυτό γιατί θέλουμε να το κουκουλώσουμε; Εάν «καθαρός ουρανός αστραπές δεν φοβάται», γιατί, κύριοι του ΣΥΡΙΖΑ, κρατάτε ομπρέλα; Γιατί κρατάτε ομπρέλα;

Και η δεύτερη μηνυτήρια αναφορά που έχουμε καταθέσει, αφορά τη μη τιμολόγηση των φαρμάκων το 2015. Ποιος ωφελήθηκε από την εκτίναξη της φαρμακευτικής δαπάνης που ανέφερα πριν; Ποιος ωφελήθηκε από τη μη τιμολόγηση των φαρμάκων το 2015; Δεν θέλετε να εξεταστεί αυτό; Δεν είστε υπέρ του «όλα στο φως»; Όχι. «Των άλλων στο φως και εμείς μαζί σας». Όλων στο φως! «Τα δικά μας…» -λέτε εσείς- «πίσσα το σκοτάδι». Πίσσα το σκοτάδι στα δικά σας. Δεν θέλετε τίποτα να φανεί.

Εμείς θα ψηφίσουμε την εξεταστική, εάν συμφωνήσετε να την πάμε μέχρι σήμερα, για να μας δείξετε πραγματικά ότι δεν παίζετε παιχνίδια, ότι δεν χρειάζεστε ένα παιχνιδάκι για να πάτε στις περιφέρειές σας το Πάσχα, ότι δεν χρειάζεστε λάσπη στον ανεμιστήρα και σκανδαλοθηρία, αλλά ότι, πραγματικά, θέλετε να βάλουμε το δάχτυλο επί τον τύπον των ήλων.

Εάν στα αλήθεια το πιστεύετε αυτό, τότε μπορούμε να συμφωνήσουμε -και η δική μας πρόταση αυτόν τον σκοπό είχε- όλα τα κόμματα του συνταγματικού τόξου της Βουλής για μια περίοδο εξέτασης όλων των θεμάτων της υγείας και αυτών που αναφέρετε και αυτών που δεν αναφέρετε. Γιατί μέσα στα στοιχεία που σας παρέθεσα, υπάρχουν πάρα πολλά, κύριε Υπουργέ, τα οποία δεν ξέρω εάν θέλετε να ανακαλύψετε ή να κρύψετε. Θα φανεί, όμως, στην εξεταστική στην οποία σε κάθε περίπτωση εμείς, η Δημοκρατική Συμπαράταξη, θα συμμετέχουμε.

Και για να μιλήσω λίγο και για τα πεπραγμένα στην υγεία, τι απέγινε η ηλεκτρονική συνταγογράφηση; Την προωθείτε; Και αν ναι, πώς; Όμως αυτά τα δυόμισι χρόνια εκτός από το να παίρνετε τις λίστες από το ΚΕΕΛΠΝΟ, ποια ακριβώς θεσμική τομή εισαγάγατε; Γιατί και τα περί ανασφάλιστων είναι μπαλώματα. Υπήρχε ήδη κάλυψη των ανασφάλιστων.

(Θόρυβος από την πτέρυγα του ΣΥΡΙΖΑ)

Όχι θα τα ακούσετε. Η δική σας ρύθμιση ενέταξε και τους πρόσφυγες. Δεν υπήρχε καμμία διαφορά. Άρα τι έχετε κάνει επί δυόμισι χρόνια στην υγεία; Προσλήψεις; Τις τελευταίες προσλήψεις -που τις είχαμε έτοιμες- ο κ. Κουρουμπλής τις άφησε και κοιμόνταν. Είχε άλλες ασχολίες. Δεν ξέρω ποιες. Δείτε εσείς. Είχε, όμως, άλλες ασχολίες ο κ. Κουρουμπλής και τις άφησε τις προσλήψεις. Τώρα γίνονται. Έχουν περάσει δυόμισι χρόνια και από εκείνες τις εννιακόσιες ογδόντα θέσεις, τώρα έχουν αρχίσει και γίνονται μόνιμες προσλήψεις.

Βέβαια έχετε άλλες προτεραιότητες, να κάνετε προσλήψεις μέσω ΟΑΕΔ. Γιατί να προχωρήσετε τις μόνιμες; Λέτε ότι προχωρήσατε τον διαγωνισμό που έκανε ο κ. Λοβέρδος για το ΕΚΑΒ. Πήρατε τα μισά. Τους διασώστες; Τι έγινε προχθές στη Χαλκιδική;

(Θόρυβος από την πτέρυγα του ΣΥΡΙΖΑ)

Τι έγινε; Κάνετε πώς δεν ξέρετε ή μήπως θέλετε να κάνετε από κάτω τον υποβολέα; Πέθαναν συνάνθρωποί μας. Διασώστες, όμως, δεν έχουν προσληφθεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εκατόν ογδόντα επτά και εκατό. Βγήκαν τα αποτελέσματα. Μη λες ψέματα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ψέματα; Ψέματα κατά κόρον λες εσύ, ο Τσίπρας και η Κυβέρνησή σου!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κάθε τόσο βγαίνει ο Τσίπρας και λέει ότι προσλαμβάνονται δέκα χιλιάδες στην υγεία ή προσλαμβάνονται πέντε χιλιάδες στην υγεία. Δεν ντρέπεστε; Θέλετε και να μιλάτε!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, μη διακόπτετε τη συνάδελφο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Έχετε διαστρεβλώσει τα πάντα. Κόβετε συντάξεις και λέτε ότι τις αυξάνετε. Παίρνετε στον ΟΑΕΔ και λέτε ότι κάνετε προσλήψεις.

Αυτή, λοιπόν, η ιστορία της προπαγάνδας και του ψέματος πρέπει να τελειώσει. Και θα τελειώσει μόνο εάν υπάρξει συμφωνία, τουλάχιστον για το ευαίσθητο θέμα της υγείας, να υπάρξει επιμήκυνση της εξεταστικής περιόδου της εξεταστικής επιτροπής για την περίοδο έως και σήμερα. Τότε θα δείξει, πραγματικά, η Βουλή ότι δεν θέλει να παίξει πολιτικά παιχνιδάκια.

Ξέρετε κάτι; Είναι σαφές -εμένα δεν με ενδιαφέρουν οι δημοσκοπήσεις, αλλά το βλέπω στον κόσμο- ότι καταρρέετε. Το ξέρετε και εσείς πολύ καλά ότι καταρρέετε. Το θέμα, όμως, δεν είναι αυτό. Το θέμα είναι αν μπορούμε να δείξουμε ως πολιτικό σύστημα ότι μπορούμε να συνεννοηθούμε έστω στα στοιχειώδη και όταν ακούει την Αντιπολίτευση ο κύριος Υπουργός και ενοχλείται, να μην πετάγεται και να λέει ότι λέμε ψέματα.

Εμείς δεν λέμε ψέματα. Εμείς είπαμε αλήθειες και σκληρές αλήθειες. Και είπαμε και για τους εαυτούς μας αλήθειες. Εμείς, λοιπόν, λέμε να πάτε όσο πίσω θέλετε. Η δική μας πρόταση για την εξεταστική επιτροπή για την υγεία πάει μέχρι και το τέλος του 2016. Αυτή είναι μια σοβαρή πρόταση, μια ουσιαστική πρόταση και η Δημοκρατική Συμπαράταξη αυτή την πρόταση θα στηρίξει.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Τον λόγο έχει ο κ. Κασιδιάρης εκ μέρους της Χρυσής Αυγής για δέκα λεπτά.

**ΗΛΙΑΣ ΚΑΣΙΔΙΑΡΗΣ:** Κατ’ αρχάς η μόνη δύναμη η οποία παράγει πραγματικό έργο και έχει ουσιαστική παρουσία μέσα σε εξεταστικές και προανακριτικές επιτροπές είναι, βεβαίως, η Χρυσή Αυγή.

Παίρνω παράδειγμα το φιάσκο της τελευταίας εξεταστικής επιτροπής για τα μέσα μαζικής ενημέρωσης, όπου ο μοναδικός σκοπός της συγκυβέρνησης ΣΥΡΙΖΑ - ΑΝΕΛ εντέλει, όπως απεδείχθη από τα γεγονότα, ήταν η συγκάλυψη των σκανδάλων και της κλοπής του δημοσίου χρήματος για την οποία ευθύνονται πολιτικοί παράγοντες.

Ομοίως και στην παρούσα εξεταστική για την υγεία αυτός είναι ο σκοπός, δηλαδή αυτοί οι οποίοι κλέψανε τα λεφτά, οι πολιτικοί παράγοντες, που βρίσκονται πίσω από τη διασπάθιση του δημοσίου χρήματος, να βγουν λάδι.

Ήμουν παρών, ως εκπρόσωπος του Λαϊκού Συνδέσμου - Χρυσή Αυγή, στην εξεταστική επιτροπή για τα δάνεια των κομμάτων. Εκεί, λοιπόν, ερχόμενοι οι καναλάρχες, μόνο τσάι δεν τους προσέφεραν οι εκπρόσωποι της Κυβέρνησης. Το ίδιο θα κάνουν και τώρα με όλους αυτούς τους πολιτικούς, «θεσμικούς», οικονομικούς παράγοντες, οι οποίοι ευθύνονται για την κλοπή δισεκατομμυρίων στον χώρο της υγείας.

Στην αντίπερα όχθη ο Λαϊκός Σύνδεσμος - Χρυσή Αυγή αντιμετώπισε όπως έπρεπε όλους αυτούς, οι οποίοι είναι απόλυτα συνυπεύθυνοι με το πολιτικό σύστημα για την τωρινή κατάντια της πατρίδας μας. Και όπως μάτωσαν οι καναλάρχες, όπως μάτωσαν οι τραπεζίτες στην εξεταστική επιτροπή για τα δάνεια των κομμάτων και των μέσων ενημέρωσης, έτσι θα ματώσουν και στην παρούσα περίπτωση, όλοι αυτοί που ευθύνονται για την κλοπή των δημοσίων ταμείων στον πολύπαθο χώρο της υγείας στην Ελλάδα.

Υπήρξε σωρεία αποδεικτικών στοιχείων στην τελευταία εξεταστική επιτροπή που διεξήχθη τους παρελθόντες μήνες. Υπήρχαν ντοκουμέντα, υπήρχαν μαρτυρίες και δεδομένα τα οποία θα έπρεπε να έχουν στείλει ήδη σε ειδικό δικαστήριο Υπουργούς. Και ήρθε ο ΣΥΡΙΖΑ και είπε ότι δεν πειράζει, δεν φταίει κανείς, δεν υπάρχει πολιτικός να έχει ευθύνες. Καθάρισε το παλιό πολιτικό σύστημα. Δεν ήξεραν οι Υπουργοί και οι Πρωθυπουργοί ότι δινόντουσαν δάνεια με αέρα! Έτσι, λοιπόν, ένα ελεεινό σκάνδαλο δεκαετιών έλαβε και τη βούλα της Βουλής, πλην της Χρυσής Αυγής βεβαίως, ότι δεν υπάρχει κανένα πρόβλημα.

Αυτό σκοπεύετε να κάνετε και στον χώρο της υγείας, όπου έχουν γίνει τερατώδη εγκλήματα, όπου κανείς δεν μπορεί να μετρήσει τα δισεκατομμύρια τα οποία έχουν κλαπεί από το δημόσιο με τις υπογραφές Υπουργών και Πρωθυπουργών.

Εδώ, λοιπόν, είναι πολύ κρίσιμος και καίριος ο ρόλος του Λαϊκού Συνδέσμου - Χρυσή Αυγή, που, όπως προείπα, θα κάνει όλους αυτούς να ματώσουν. Θα αποκαλύψουμε στοιχεία, θα παρουσιάσουμε ντοκουμέντα, όπως κάνουμε στη Βουλή από το 2012, όταν η Χρυσή Αυγή εισήλθε εδώ με την εντολή του ελληνικού λαού, θα αποκαλύψουμε την αλήθεια. Πάγιο αίτημα της ελληνικής κοινωνίας είναι οι κλέφτες να πάνε στη φυλακή και όχι να γίνονται προανακριτικές και εξεταστικές επιτροπές κατά παραγγελία για να συγκαλύπτεται η πολιτική επικαιρότητα και οι συστημικές προδοσίες σε βάρος του ελληνικού λαού. Όχι, δηλαδή, τώρα, που η αξιολόγηση έχει κολλήσει στη γωνία τη συγκυβέρνηση Τσίπρα-Καμμένου, να μεταχειρίζεται το τέχνασμα αυτό της εξεταστικής επιτροπής, για να ρίξει στάχτη στα μάτια του κόσμου.

Εδώ, λοιπόν, η Χρυσή Αυγή θα παίξει καίριο ρόλο, όπως προείπα. Ήδη τα στοιχεία που έχουμε συλλέξει για τη διαφθορά, τη διαπλοκή και τα εγκλήματα πολιτικών παραγόντων ευρύτερα -όχι μόνο για οικονομικά σκάνδαλα- είναι τόσο σημαντικά, που έχουν οδηγήσει την εισαγγελία να ζητήσει διώξεις.

Πριν από ελάχιστες εβδομάδες ήρθαν εδώ δύο φάκελοι. Ο ένας αφορά δίωξη του πρώην Πρωθυπουργού Σαμαρά και ο άλλος αφορά δίωξη του πρώην Υπουργού Στουρνάρα, για στοιχεία τα οποία έχω καταθέσει εγώ προσωπικά σε αυτό εδώ το Βήμα. Εις ό,τι αφορά τον Στουρνάρα για το σκάνδαλο των Ελληνικών Πετρελαίων και της «MOTOR OIL» και το 1,2 δισεκατομμύριο που έχασε το δημόσιο, και εις ό,τι αφορά τον Σαμαρά, για το έγκλημα σε βάρος του Συντάγματος με τις παράνομες τηλεφωνικές εντολές για προφυλακίσεις Βουλευτών της Χρυσής Αυγής.

Η εισαγγελία, λοιπόν, ζήτησε την ποινική δίωξη των συγκεκριμένων παραγόντων και η Βουλή κωφεύει. Ήδη η Χρυσή Αυγή συλλέγει υπογραφές. Δυστυχώς αυτός ο άθλιος νόμος Βενιζέλου, ο νόμος περί ευθύνης υπουργών, δεν επιτρέπει στη δικαιοσύνη να διώξει τους υπουργούς και τους πρωθυπουργούς οι οποίοι έχουν εγκληματήσει. Εμείς, λοιπόν, θα συλλέξουμε τριάντα υπογραφές. Πέρα από τις δικές μας υπογραφές των Βουλευτών της Χρυσής Αυγής ευελπιστώ ότι θα υπάρξουν και άλλοι οι οποίοι δεν θα δεχτούν την ένοχη συγκάλυψη εγκληματιών.

Θα πάω τώρα λίγο στο θέμα της υγείας, όπου πάγιος στόχος και εδώ βεβαίως του Λαϊκού Συνδέσμου - Χρυσή Αυγή είναι να βρεθούν οι ένοχοι της κλοπής του δημοσίου χρήματος και, κυρίως, να έρθουν πίσω τα κλεμμένα. Και εδώ θεωρώ ότι θα επιτύχουμε πολύ ουσιαστικό αποτέλεσμα, διότι στην παρούσα περίπτωση της υγείας, ιδίως δε στην περιβόητη υπόθεση «NOVARTIS», υπάρχει ευτυχώς η δικαστική συνδρομή, την οποία θα εκμεταλλευτούμε στο έπακρο. Έχει εμπλακεί το επίσημο αμερικανικό κράτος, οι αμερικανικές διωκτικές αρχές. Το FBI έχει απομαγνητοφωνήσεις παραγόντων της «NOVARTIS», οι οποίοι περιγράφουν πώς χρηματίζεται το εν Ελλάδι πολιτικό σύστημα, πώς τα παίρνουν οι Υπουργοί. Εμείς, λοιπόν, θα ανακαλύψουμε και το μαύρο χρήμα που πήραν Υπουργοί μνημονιακών κυβερνήσεων και τη ροή του χρήματος αυτού και πού τα έχουν κρύψει τα λεφτά αυτά.

Υπενθυμίζω ότι στην περιβόητη προανακριτική επιτροπή για τη λίστα Λαγκάρντ, στην οποία είχα την τιμή να εκπροσωπώ τον Λαϊκό Σύνδεσμο - Χρυσή Αυγή, είχα πει από την πρώτη μέρα ότι πρέπει μέσω τηλεδιάσκεψης να καταθέσει ο Φαλτσιανί, ο τότε υπάλληλος της τράπεζας HSBC, ο οποίος ήξερε όλα τα μυστικά για τη ροή του μαύρου χρήματος. Ο συγκεκριμένος, μάλιστα, εν συνεχεία ενώπιον των εισαγγελικών αρχών –διότι δεν δέχθηκε η Βουλή αυτή την πρόταση της Χρυσής Αυγής- αλλά και σε συνεντεύξεις σε ελλαδικά μέσα ενημέρωσης είχε δηλώσει, ότι το μυστικό της λίστας Λαγκάρντ είναι πολύ εύκολο να το ανιχνεύσει κανείς στους μηδενικούς λογαριασμούς.

Εδώ, λοιπόν, στην παρούσα περίπτωση όπου και υπάρχει η δικαστική συνδρομή, όπου και υπάρχει εμπλοκή του FBI και των αμερικανικών διωκτικών αρχών, δεν θα βρούμε μόνο ποιοι Υπουργοί είναι επίορκοι και έχουν πάρει μίζες και έχουν «λαδωθεί» για να βάζουν φάρμακα της «NOVARTIS» και να πληρώνει το δημόσιο και να ξοδεύει εκατοντάδες εκατομμύρια το δημόσιο και να υπερχρεώνει τα δημόσια ταμεία και να τα κονομάνε και να τα βάζουν στην τσέπη τους αλλά θα ανακαλύψουμε και τη ροή του μαύρου χρήματος και σε ποιες τράπεζες του εξωτερικού είναι κρυμμένα τα κλεμμένα. Αυτό είναι το πάγιο αίτημα της Χρυσής Αυγής, η οποία εντελώς μόνη διεξάγει αυτόν τον αγώνα για την πολυπόθητη κάθαρση και για να τιμωρηθούν οι εγκληματίες που οδήγησαν την Ελλάδα στην παρούσα άθλια οικονομική κατάσταση.

Είναι δεκάδες τα σκάνδαλα στον χώρο της υγείας. Ποιος μπορεί να ξεχάσει τα δεκαέξι εκατομμύρια εμβόλια; Δεκαέξι εκατομμύρια εμβόλια παρήγγειλε το δημόσιο αυτά λήξανε στη συνέχεια και κανείς δεν ξέρει πόσα άρπαξαν οι επίορκοι κυβερνητικοί παράγοντες που εμπλέκονται σε αυτό το σκάνδαλο.

Βεβαίως στην υπόθεση της «NOVARTIS» προέκυψαν κάποια νέα κρίσιμα στοιχεία πολύ πρόσφατα. Και ανατρέχω στη δήλωση της απελθούσης εισαγγελέως κατά της «διαφθοράς» -εντός πάρα πολλών εισαγωγικών, γιατί δεν μπορεί ένας εισαγγελέας παράλληλα να είναι και επίορκος- της Ελένης Ράικου, της περιβόητης «Έλα Ελένη», που της έλεγε ο Δελατόλλας –έτσι έγινε γνωστή στο πανελλήνιο- στο περιβόητο εκείνο επεισόδιο που είχε γίνει στο στούντιο του «ANT1», οπότε άκουσε το πανελλήνιο έναν διαπλεκόμενο δημοσιογράφο, να παίρνει την εισαγγελέα και να της λέει «Έλα Ελένη, τι έγινε; Σου ‘χω θέμα.». Έτσι έγινε η συγκεκριμένη κυρία επώνυμη και στη συνέχεια η Νέα Δημοκρατία τη διόρισε Εισαγγελέα κατά της Διαφθοράς.

Και βγαίνει η συγκεκριμένη κυρία και λέει ότι «στο σκάνδαλο της «NOVARTIS», παραδίδω τους φακέλους και φεύγω». Και χρησιμοποιεί το άθλιο επιχείρημα, το οποίο αποδεικνύει ότι υπάρχει εμπλοκή πολιτικών παραγόντων στο εν λόγω σκάνδαλο, ότι υπάρχουν, λέει, κάποια συμφέροντα που δεν μου επιτρέπουν να δουλέψω. Και αντί η εισαγγελέας να ονοματίσει τα συμφέροντα και ως δημόσιος κατήγορος να τα οδηγήσει ενώπιον των ανακριτικών αρχών, λέει «Εγώ φεύγω.».

Ξέρετε γιατί έφυγε; Γιατί είναι τα πολιτικά συνεταιράκια της, οι κολλητοί της, που κάθονται σε αυτά εδώ τα έδρανα. Γιατί η Ράικου μπήκε στη θέση αυτή ως εκλεκτή της Νέας Δημοκρατίας και τώρα που έρχεται η ώρα να οδηγήσει στο εδώλιο του κατηγορουμένου τους συνεταίρους της, τους δικούς της, φεύγει από την εν λόγω θέση.

Να μην αδικήσω, βεβαίως, και τον ΣΥΡΙΖΑ. Η Χρυσή Αυγή λέει ναι, ασφαλώς θα υπερψηφίσει κάθε πρόταση για διερεύνηση οποιασδήποτε περιόδου είτε κυβέρνηση ήταν η Νέα Δημοκρατία και το ΠΑΣΟΚ είτε ο ΣΥΡΙΖΑ και οι ΑΝΕΛ. Να πέσει άπλετο φως σε όλα τα σκάνδαλα.

Και επειδή μιλώ για σκάνδαλα, επειδή μιλώ για ποινικά αδικήματα, το πρώτο και κύριο ποινικό αδίκημα το οποίο τελούν οι Υπουργοί του ΣΥΡΙΖΑ, ιδίως στον χώρο της υγείας, είναι η παράβαση καθήκοντος. Όταν η Χρυσή Αυγή φέρνει επίκαιρες ερωτήσεις και ερωτήσεις με τη διαδικασία του κοινοβουλευτικού ελέγχου και διεκδικεί ενημέρωση και ελέγχει την Κυβέρνηση εν ονόματι του ελληνικού λαού για τα σκάνδαλα, για τους διορισμούς στον χώρο της υγείας, έχουμε παράβαση καθήκοντος από τους Υπουργούς, οι οποίοι αρνούνται να απαντήσουν και να συμμετέχουν στον κοινοβουλευτικό έλεγχο. Και αρνούνται, διότι έχουν πολλά να κρύψουν. Αρνούνται, διότι φοβούνται τον διάλογο, τη γλώσσα της αλήθειας και την αποκάλυψη των σκανδάλων.

Η Χρυσή Αυγή ως θεματοφύλακας της διαφάνειας σ’ αυτή τη Βουλή είναι η μόνη πολιτική δύναμη που είναι ικανή να τιμωρήσει τους ενόχους στον χώρο της υγείας για τα κλεμμένα, στον χώρο των εξοπλιστικών και της άμυνας, στον χώρο των εργολαβιών, των δημοσίων έργων που βλέπαμε να πανηγυρίζουν οι συριζαίοι για τον δρόμο Κορίνθου-Πατρών. Δεν μας είπαν γιατί το δημόσιο αναγκάστηκε να πληρώσει επί χίλια στους εργολάβους κάθε χιλιόμετρο αυτού του δρόμου.

Το διακύβευμα της παρούσης εξεταστικής επιτροπής είναι να βρεθούν οι ένοχοι, να βρεθούν αυτοί που έκλεψαν, να βρεθούν τα κλεμμένα και να επιστραφούν στον ελληνικό λαό. Πάγιο σύνθημά μας, που μεταφέρεται μέσα στη Βουλή από τη φωνή του ελληνικού λαού, που είναι η Χρυσή Αυγή, είναι ένα: Οι κλέφτες στη φυλακή, τα κλεμμένα στον λαό.

Με βάση αυτό το σύνθημα θα πορευτούμε και στην παρούσα εξεταστική επιτροπή, αναζητώντας και ανακαλύπτοντας ποινικές ευθύνες για τα πολιτικά πρόσωπα, που αδίκως προσπαθείτε να συγκαλύψετε όλο το μνημονιακό πολιτικό σύστημα. Επαναλαμβάνω, αδίκως προσπαθείτε να τα συγκαλύψετε. Η Χρυσή Αυγή είναι εδώ ως θεματοφύλακας της διαφάνειας, για να αποδώσει ποινικές ευθύνες και να οδηγήσει σε ειδικό δικαστήριο και στη φυλακή όλους τους ενόχους για τα κλεμμένα.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εφόσον οι χρόνοι τηρηθούν, υπολογίζεται ότι η ψηφοφορία, η οποία θα διεξαχθεί μετά το τέλος της συζήτησης, θα γίνει στις 19.00΄.

Ο κ. Λαμπρούλης εκ μέρους του Κομμουνιστικού Κόμματος Ελλάδας έχει τον λόγο για δέκα λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το Κομμουνιστικό Κόμμα θα συμμετάσχει στη συγκρότηση της εξεταστικής επιτροπής, διεκδικώντας συγχρόνως την επέκταση συνολικά της έρευνας χωρίς χρονικούς περιορισμούς έως και σήμερα για τους παράγοντες που διαμόρφωσαν και διαμορφώνουν την επικίνδυνη και άθλια κατάσταση σε όλα τα επίπεδα του δημόσιου συστήματος υγείας. Ακριβώς επειδή αυτή η κατάσταση δεν πάει άλλο, θεωρούμε πως το ζήτημα της υγείας-πρόνοιας χρειάζεται πιο αποφασιστικά και απαιτητικά να μπει στο κέντρο της πάλης της εργατικής τάξης, των λαϊκών στρωμάτων, διεκδικώντας λύσεις στα καυτά και οξυμένα προβλήματα.

Με τον περιορισμό της εξεταστικής επιτροπής τόσο σε ό,τι αφορά τη θεματολογία όσο και στον χρόνο διερεύνησης, όχι μόνο επιδιώκεται να συγκαλυφθεί η επικίνδυνη για τον λαό κατάσταση στον χώρο της δημόσιας υγείας και οι τεράστιες ευθύνες των κυβερνήσεων, αλλά κυρίως να αποπροσανατολίσει από την αιτία που αναπαράγονται και επιδεινώνονται με νόμιμο τρόπο τα προβλήματα και στην υγεία του λαού. Γιατί ακριβώς η τραγική και άθλια κατάσταση στον χώρο της δημόσιας υγείας είναι αποτέλεσμα των αντιλαϊκών πολιτικών επιλογών που συρρικνώνουν τις κοινωνικές δαπάνες, τις δωρεάν παροχές, μεταφέροντας το κόστος στον λαό. Περιορίζουν τις παροχές στο ελάχιστο βασικό πακέτο, μειώνουν τις κρατικές και ασφαλιστικές δαπάνες, προκειμένου να μειωθεί το μη μισθολογικό κόστος, έτσι ώστε να διαμορφωθεί πιο φθηνή εργατική δύναμη ως προϋπόθεση στήριξης της περίφημης ανταγωνιστικότητας και κερδοφορίας των επιχειρηματικών ομίλων.

Αυτόν τον στόχο υπηρετεί με συνέπεια τόσο η σημερινή συγκυβέρνηση ΣΥΡΙΖΑ - ΑΝΕΛ όσο και οι προηγούμενες, μια πολιτική που προωθείται ενιαία σε όλη την Ευρωπαϊκή Ένωση, ανεξάρτητα χρέους, μνημονίων και που χρονικά ξεκίνησε η εφαρμογή της πολύ πριν το ξέσπασμα της καπιταλιστικής οικονομικής κρίσης.

Στην επίτευξη αυτού του στόχου οφείλονται οι μεγάλες ελλείψεις σε ιατρικό και νοσηλευτικό προσωπικό, σε εξοπλισμό, η υπολειτουργία κλινικών και εργαστηρίων, οι μακροχρόνιες λίστες, που εξαναγκάζουν τους ασθενείς να καταφεύγουν στους επιχειρηματίες υγείας πληρώνοντας τεράστια ποσά.

Σε αυτόν τον στόχο οφείλονται τα απαράδεκτα επίπεδα της κρατικής χρηματοδότησης των μονάδων υγείας, που παραμένουν στα ίδια επίπεδα τα οποία είχαν διαμορφωθεί με τις μειώσεις από τις προηγούμενες κυβερνήσεις, η μειωμένη κρατική επιχορήγηση προς τον ΕΟΠΥΥ με το έλλειμμά του να μεταφέρεται στους συνταξιούχους μέσω της επιβολής εισφοράς 6% στις κύριες και στις επικουρικές συντάξεις. Ακόμη και η περιβόητη πρόσβαση των ανασφάλιστων έγινε με ξένα κόλλυβα, αφού το κράτος δεν βάζει ούτε ένα ευρώ από τον κρατικό προϋπολογισμό. Προκειμένου δε να γίνει αποδεκτή αυτή η πολιτική, επενδύθηκε από όλες τις κυβερνήσεις με το προπαγανδιστικό περιτύλιγμα του εξορθολογισμού, της σπατάλης, του νοικοκυρέματος, με προφανή στόχο να περάσει στον λαό η αντίληψη των περιττών κοινωνικών δαπανών, των υπερβολικών παροχών προς τους ασθενείς, στις οποίες οφείλονται τα προβλήματα στην υγεία.

Έτσι, από τη στιγμή που η πολιτική επιλογή και της σημερινής συγκυβέρνησης ΣΥΡΙΖΑ - ΑΝΕΛ, όπως και των προηγούμενων κυβερνήσεων, έχει να κάνει με τη στήριξη του κεφαλαίου, των επιχειρηματικών ομίλων και στον χώρο της υγείας, όχι ανάσα υπέρ του λαού δεν μπορεί να δοθεί, όπως ισχυρίζεται η Κυβέρνηση, αλλά η κατάσταση θα γίνεται χειρότερη, αφού λειτουργεί σωρευτικά και πολλαπλασιαστικά. Με αυτό το κριτήριο θα πρέπει να κριθεί από τον λαό και όχι από τις προθέσεις, ότι δήθεν άλλα θέλει και άλλα κάνει επειδή υποχρεώνεται από τους δανειστές, ενώ στην πραγματικότητα ακολουθεί την τακτική του «τραβάτε με κι ας κλαίω».

Τα προβλήματα και στον χώρο της υγείας δεν πρόκειται να λυθούν με εξεταστικές επιτροπές. Εξάλλου, η πείρα από το παρελθόν δείχνει πως οι εξεταστικές επιτροπές αξιοποιούνται ώστε να συσκοτίσουν, να παραπλανήσουν τον λαό από το κύριο πρόβλημα, την αιτία δηλαδή της όξυνσης των λαϊκών προβλημάτων, της γενικευμένης επίθεσης ενάντια στην εργατική τάξη και στα υπόλοιπα λαϊκά στρώματα, ειδικά σε περιόδους όπως αυτή που διανύουμε, με το νέο μεγάλο έγκλημα και πολιτικό σκάνδαλο της δεύτερης αξιολόγησης και το νέο πακέτο αντιλαϊκών μέτρων. Έτσι, όχι μόνο δεν πρόκειται να φτάσει το μαχαίρι στο κόκκαλο –η αγαπημένη σας φράση- αλλά αντίθετα, η σήψη, η διαφθορά, τα σκάνδαλα και η διαπλοκή παραμένουν. Και βεβαίως εμείς λέμε πως δεν μπορεί να αντιμετωπιστούν γιατί ακριβώς είναι σύμφυτα με την ίδια τη σαπίλα του καπιταλιστικού συστήματος, η οποία σημαδεύει την πολιτική διαχείρισης του συστήματος σε όλους τους τομείς: οικονομία, εξοπλισμός, στην υγεία και αλλού.

Εξάλλου, όλες οι κυβερνήσεις έπαιρναν και παίρνουν μέτρα αντιμετώπισης της διαφθοράς, της διαπλοκής. Υπάρχει πλούσιο νομοθετικό πλαίσιο. Όμως όταν, για παράδειγμα, και ο τομέας της υγείας αναπτύσσεται στη βάση του κόστους - οφέλους, οι δημόσιες μονάδες υγείας προκειμένου να λειτουργήσουν εξαρτώνται από τους επιχειρηματικούς ομίλους για τον εξοπλισμό τους σε μηχανήματα, σε φάρμακα, σε αντιδραστήρια, ιατρικά εργαλεία, υγειονομικό υλικό και άλλα, το κυνήγι του κέρδους αποτελεί το θερμοκήπιο αναπαραγωγής και των φαινομένων διαφθοράς, χρηματισμού. Και αυτό καμμία εξεταστική δεν μπορεί να το αντιμετωπίσει, όπως δεν το αντιμετώπισε καμμία νομοθεσία. Και ακριβώς οι πολιτικές επιλογές των κυβερνήσεων λειτουργίας στη βάση του κέρδους προϋποθέτουν την περαιτέρω λεηλασία των ασφαλιστικών ταμείων, την εκμετάλλευση των ασθενών και ταυτόχρονα το χτύπημα εργασιακών δικαιωμάτων με μειώσεις μισθών, ανατροπή των συνθηκών δουλειάς και εργασιακών σχέσεων. Και όλα αυτά είναι νόμιμα. Με νόμους υλοποιούνται.

Με βάση τους αντιλαϊκούς νόμους δεν αξιοποιείται, για παράδειγμα, το ΚΕΕΛΠΝΟ τόσο από την παρούσα Κυβέρνηση όσο και από τις προηγούμενες ως επίσημο κρατικό δουλεμπορικό γραφείο; Προσλαμβάνουν προσωπικό για τις μονάδες υγείας ορισμένου χρόνου με πολύ χαμηλότερες αμοιβές και με περιορισμένα δικαιώματα -χωρίς επιδόματα, χωρίς άδειες- συμβάλλοντας στο τσάκισμα του δικαιώματος για σταθερή δουλειά με πλήρη δικαιώματα. Το ίδιο με το Νοσοκομείο «Ερρίκος Ντυνάν», που μπαίνει και αυτό στην πρόταση για τη σύσταση της εξεταστικής επιτροπής. Πρόκειται για μια επιχείρηση ιδιοκτησίας της μεγαλύτερης ΜΚΟ στην Ελλάδα, του Ελληνικού Ερυθρού Σταυρού, την οποία παρουσιάζετε ως πρότυπο της μεικτής οικονομίας, η οποία χρεοκόπησε και η οποία αποτέλεσε το όχημα που οδήγησε στην επιχειρηματική δράση του συγκεκριμένου νοσοκομείου. Μάλιστα, το πολυδιαφημίζατε ως το νοσοκομείο πρότυπης λειτουργίας που θα έπρεπε να το μιμηθούν και τα υπόλοιπα νοσοκομεία του δημόσιου τομέα. Οι ασθενείς, όμως, τα ασφαλιστικά ταμεία, πλήρωναν κανονικά, ενώ οι εργαζόμενοι στο νοσοκομείο αυτό βίωναν όλα τα αντεργατικά μέτρα στις αποδοχές τους, στην εντατικοποίηση της εργασίας τους, κ.λπ..

Αλήθεια, ποια ήταν η πορεία του; Η πορεία του από τι καθορίστηκε; Καθορίστηκε από τον ανταγωνισμό και τα επιχειρηματικά σχέδια στον χώρο της υγείας, μέσα από τη σφοδρή αντιπαράθεση μεταξύ των ιδιωτικών επιχειρηματικών ομίλων, που διεκδικούν βεβαίως ακόμα μεγαλύτερο μερίδιο στην αγορά υπηρεσιών υγείας, δηλαδή την περαιτέρω ανάπτυξη της επιχειρηματικής δραστηριότητας του νοσοκομείου μέσα από την κοινή προσπάθεια της μη κυβερνητικής οργάνωσης του Ερυθρού Σταυρού, αλλά και των κυβερνήσεων.

Αλήθεια, μήπως η Κυβέρνηση σκέφτεται για παράδειγμα το Νοσοκομείο αυτό, το «Ερρίκος Ντυνάν», να το περάσει υπό κρατικό έλεγχο στο δημόσιο, να το πούμε έτσι, να λειτουργήσει με χρηματοδότηση από τον κρατικό προϋπολογισμό, να στελεχωθεί με μόνιμο προσωπικό, πλήρους και αποκλειστικής απασχόλησης και να παρέχει εντελώς δωρεάν όλες τις υπηρεσίες σε όλους, χωρίς όρους και προϋποθέσεις;

Βεβαίως, σίγουρο είναι ότι δεν αποτελεί κανένα γρίφο το ερώτημα αυτό, όπως για παράδειγμα αναρωτιέται η Κυβέρνηση για το πώς, ενώ μείωσε τη λιανική τιμή των φαρμάκων, οι ασθενείς πληρώνουν περισσότερα από πριν, επιδεινώνοντας την εξίσου τραγική κατάσταση της φαρμακευτικής περίθαλψης του λαού. Αφού διατηρεί όλα τα αντιλαϊκά μέτρα των προηγούμενων κυβερνήσεων, μείωσης της κρατικής και ασφαλιστικής δαπάνης, την αύξηση πληρωμών από τους ασθενείς, συμβάλλει με την πολιτική της στην αύξηση της μεσοσταθμικής πληρωμής από τον λαό, από το 9% που ήταν το 2009 στο 35% περίπου σήμερα για τα συνταγογραφούμενα φάρμακα, χωρίς να συνυπολογίζονται οι πληρωμές για τα μη συνταγογραφούμενα φάρμακα, που πληρώνονται 100% από τους ασθενείς, ενώ βέβαια διατηρεί το χαράτσι του 1 ευρώ ανά συνταγή, μειώνει τις ασφαλιστικές τιμές κ.λπ..

Πού οδηγούν όλα αυτά; Στην υλοποίηση ακριβώς αυτής της ευρωενωσιακής πολιτικής, όπου κράτος και ασφαλιστικά ταμεία πλήρωσαν από το 2009 έως σήμερα 57,7% λιγότερο, ενώ οι ασφαλισμένοι 43% περισσότερο για φάρμακα, ενώ για φάρμακα που δεν αποζημιώνονται από τα ασφαλιστικά ταμεία κατά 14,6% περισσότερο.

Ενώ η κατάσταση επιδεινώνεται για τον λαό, η Κυβέρνηση όπου βρεθεί και όπου σταθεί εκθειάζει την αποτελεσματικότητα της πολιτικής της για τη μείωση της δημόσιας φαρμακευτικής δαπάνης και μάλιστα, συμφώνησε να κρατηθεί στα σημερινά επίπεδα τουλάχιστον έως το 2018. Ακριβώς μάλλον στην εικόνα μιας συνταγής φαρμάκων αποκαλύπτεται η ουσία της αντιλαϊκής πολιτικής στη φαρμακευτική περίθαλψη του λαού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κύριε Πρόεδρε, τελειώνω σε ένα λεπτό.

Αν όντως το ενδιαφέρον της Κυβέρνησης για τους ασθενείς ήταν πραγματικό και όχι υποκριτικό, θα μπορούσε να καταργήσει τις λεγόμενες ασφαλιστικές τιμές με τις οποίες τα ασφαλιστικά ταμεία υπολογίζουν την αποζημίωση σε ένα μόνο μέρος της λιανικής τιμής των φαρμάκων και τα υπόλοιπα καλούνται να τα πληρώνουν οι ίδιοι οι ασθενείς, όπως και τα φάρμακα που δεν συνταγογραφούνται και τα πληρώνουν εξ ολοκλήρου.

Έτσι, το κοινωνικό πρόσημο της πολιτικής της Κυβέρνησης φτάνει μέχρι το σημείο της αλλαγής του τρόπου των αυξημένων πληρωμών από τα λαϊκά στρώματα, γι’ αυτό με αυτή την πολιτική της Κυβέρνησης του κοινωνικού προσήμου δεν μπορεί ούτε ως σκετς να περάσει το λαϊκό αίτημα για δωρεάν φάρμακο, αποκλειστικά δημόσιο, δωρεάν σύστημα υγείας.

Ακριβώς τα αποτελέσματα της πολιτικής για το μέλλον της Κυβέρνησης στο φάρμακο είναι ένα χαρακτηριστικό παράδειγμα της στρατηγικής πολιτικής Κυβέρνησης, Ευρωπαϊκής Ένωσης και κεφαλαίου, μείωσης δηλαδή του μη μισθολογικού κόστους, ώστε να συμπιεστεί περισσότερο η τιμή της εργατικής δύναμης. Μειώνει το κράτος τη φαρμακευτική δαπάνη, επιδιώκοντας να εξασφαλίσει ποσά με τα οποία θα στηρίξει τα παντός είδους κίνητρα, φοροαπαλλαγές, μειώσεις εισφορών, ζεστό χρήμα και άλλα υπέρ του κεφαλαίου. Έτσι, ακόμα και η όποια μείωση των τιμών των φαρμάκων, που μειώνει την υπερκερδοφορία των φαρμακοβιομηχανιών, ντόπιων και ξένων, τελικά επιστρέφεται πάλι πίσω με πολλαπλάσιο τρόπο μέσω της εξασφάλισης κινήτρων από το κράτος.

Το γεγονός ότι από τη μείωση των τιμών των φαρμάκων ο λαός όχι μόνο δεν κερδίζει, αλλά από πάνω χάνει περισσότερο, δείχνει ότι το πρόβλημα είναι βαθιά ταξικό, πολιτικό, είναι πρόβλημα ανάπτυξης, για ποιο σκοπό γίνεται και ποιος επωφελείται από αυτή. Το ζήτημα που τίθεται στον λαό, προκειμένου να γίνουμε πραγματικά κανονική χώρα, προϋποθέτει ο πλούτος που παράγουν οι ίδιοι οι εργαζόμενοι να αποτελεί κοινωνική ιδιοκτησία με τη δική τους εξουσία, με την κοινωνικοποίηση όλων των μονοπωλίων, ανάμεσα σε αυτά και της καπιταλιστικής φαρμακοβιομηχανίας.

Σε αυτόν τον στόχο πρέπει να κατατείνει η λαϊκή συμμαχία και πάλι, γιατί μόνο έτσι η υγεία, η πρόνοια, το φάρμακο μπορούν να γίνουν κοινωνικό αγαθό και όχι εμπόρευμα που είναι σήμερα.

Σε ό,τι αφορά, λοιπόν, το Κομμουνιστικό Κόμμα, κύριε Πρόεδρε, εμείς ψηφίζουμε –το έχουμε δηλώσει αυτό εξαρχής- την πρόταση για σύσταση εξεταστικής επιτροπής της Κυβέρνησης. Βεβαίως, εάν συμφωνηθεί και τεθεί σε ψηφοφορία, θα ψηφίσουμε και την πρόταση της Νέας Δημοκρατίας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Η κ. Μεγαλοοικονόμου εκ μέρους της Ένωσης Κεντρώων έχει τον λόγο για δέκα λεπτά. Παρακαλώ για την τήρηση του χρόνου, ούτως ώστε να τελειώσουμε την ώρα που έχουμε πει.

Ορίστε, κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η σημερινή συζήτηση διεξάγεται για τη λήψη ή μη απόφασης, σύμφωνα με το άρθρο 68 παράγραφος 2 του Συντάγματος, επί της προτάσεως που κατέθεσαν οι ΣΥΡΙΖΑ - ΑΝΕΛ για σύσταση εξεταστικής επιτροπής για τη διερεύνηση σκανδάλου στον χώρο της υγείας κατά τα έτη 1997-2014.

Ταυτοχρόνως, συζητούμε και επί της προτάσεως που κατέθεσε η Νέα Δημοκρατία για διερεύνηση της διαχείρισης και των δαπανών της δημόσιας υγείας από το 1996 μέχρι σήμερα.

Αμφότερες οι επιλογές μάς βρίσκουν αντίθετους, γιατί είναι δύο προσχηματικές προτάσεις, οι οποίες εξυπηρετούν τα μικροπολιτικά συμφέροντα του κυβερνητικού Συνασπισμού και της Αξιωματικής Αντιπολίτευσης. Αφ’ ενός ο ΣΥΡΙΖΑ θέλει να διερευνήσει τα πιθανά σκάνδαλα, εξαιρουμένης, όμως, της δικής του θητείας και αφετέρου η Νέα Δημοκρατία αντιπολιτεύεται επ’ αυτού και ζητά διερεύνηση της θητείας μόνο των ΣΥΡΙΖΑ - ΑΝΕΛ. Κανείς από τους δύο, όμως, δεν ενδιαφέρεται αληθινά για την πραγματική κατάσταση. Και τα δύο κόμματα γνωρίζουν και εμείς γνωρίζουμε και ο ελληνικός λαός γνωρίζει το πάρτι που είχε στηθεί –και έχει στηθεί- και την αδράνεια όσων διετέλεσαν αξιωματούχοι σε θέσεις ευθύνης όλα αυτά τα χρόνια.

Τα σκάνδαλα στον χώρο της υγείας είναι καθημερινό φαινόμενο και πλέον δεν μας συγκλονίζουν. Η διαφθορά είναι σύνηθες φαινόμενο από τον τελευταίο διοικητικό υπάλληλο μέχρι τον εκάστοτε Υπουργό. Όλα αυτά που αναφέρονται ως χώρος υγείας και κατασπατάληση του δημοσίου χρήματος είναι ένας από τους σοβαρότερους παράγοντες που οδήγησαν την πατρίδα μας στη μέγγενη των μνημονίων. Είναι ένα διαρκές σκάνδαλο που έπρεπε να το είχαν επιλύσει όλοι όσοι κυβέρνησαν.

Θα πρέπει να διερευνηθούν τα κονδύλια και οι σπατάλες του δημοσίου χρήματος από τη Μεταπολίτευση και μετά, για να πληροφορηθεί ο ελληνικός λαός, ανεξαρτήτως τυχόν παραγραφής των ποινικών ευθυνών των εμπλεκομένων προσώπων, ποιοι «έφαγαν» τα λεφτά. Σας λέω ότι είναι πάρα πολύ δύσκολη η διερεύνηση, γιατί ήδη έχουν παραγραφεί από το 1974, αλλά εν πάση περιπτώσει. Γιατί είμαι σίγουρη ότι από αυτή την επιτροπή το μόνο που θα αποδειχθεί –και το τονίζω- είναι ότι δεν τα «φάγαμε» όλοι μαζί.

Δυστυχώς, η διαφθορά και η σήψη στον συγκεκριμένο χώρο αγγίζει τους πάντες. Το ψάρι, όπως λέει και ο λαός, βρωμάει από το κεφάλι. Και όταν είσαι Υπουργός, έχεις την απόλυτη ευθύνη να κόψεις τον ομφάλιο λώρο της σαπίλας και της ρεμούλας που χρόνια τώρα συνδέονται με το Εθνικό Σύστημα Υγείας.

Θα πρέπει, λοιπόν, να χυθεί άπλετο φως και να διερευνηθούν τόσο τα σκάνδαλα όσο και η κατασπατάληση του δημοσίου χρήματος στον χώρο της υγείας από το 1974, δηλαδή από τη Μεταπολίτευση και εντεύθεν μέχρι σήμερα, γιατί πρέπει να μάθει ο ελληνικός λαός ποια είναι και ποια ήταν τα πολιτικά πρόσωπα που εμπλέκονται ως ηθικοί αυτουργοί των εγκληματικών ενεργειών, να μάθει ότι όλοι αυτοί τους οποίους ψήφιζαν τόσα χρόνια είναι κοινοί εγκληματίες και όχι σωτήρες.

Σε συνέντευξή του ο κύριος Υπουργός Υγείας δήλωσε ότι η διαφθορά στην υγεία έχει πολιτικό ονοματεπώνυμο.

Ερωτώ, κύριοι συνάδελφοι: Τι εξυπηρετεί να γίνει μια επιτροπή για τη διερεύνηση ευθυνών και τελικώς να οδηγηθούμε σε ένα πόρισμα που δεν θα αποδίδει ευθύνες; Σε καμμιά περίπτωση δεν πρέπει να επαναληφθεί ό,τι συνέβη και με την εξεταστική που ήλεγξε τη διαπλοκή ανάμεσα στα μέσα μαζικής ενημέρωσης, τα πολιτικά πρόσωπα και τις τράπεζες.

Ακούσαμε για εκατομμύρια ευρώ, αλλά κανείς εν τέλει δεν είχε εμπλοκή. Πού πήγαν τα τόσα εκατομμύρια, αφού κανείς δεν έφταιγε;

Το ίδιο γελοίο του πράγματος προβλέπω ότι μας ετοιμάζει ο ΣΥΡΙΖΑ και οι ΑΝΕΛ και εδώ: Μια επιτροπή που θα ακούσουμε για αίσχη, θα ακούσουμε εκατομμύρια να περνάνε από μπροστά μας, αλλά πιθανόν δεν θα καταλήξουμε σε κανένα συγκεκριμένο πρόσωπο.

Αλήθεια, κυρίες και κύριοι συνάδελφοι, μήπως πιστεύετε ότι ο ελληνικός λαός ενδιαφέρεται για την απόδοση πολιτικών ευθυνών; Οι πολιτικές ευθύνες έχουν αποδοθεί ήδη με την ψήφο. Ήταν αυτή που έστειλε το ΠΑΣΟΚ στο 4%, τη Νέα Δημοκρατία στην Αντιπολίτευση, ακριβώς γιατί γνωρίζει πολύ καλά ο λαός ότι και η Νέα Δημοκρατία και το ΠΑΣΟΚ είναι αυτοί που κατέστρεψαν την Ελλάδα. Είναι αυτοί που βγήκαν πρωταθλητές στο ρουσφέτι, στην κατασπατάληση του κρατικού χρήματος και το βόλεμα των «ημετέρων». Ο ελληνικός λαός θέλει πίσω τα κλεμμένα και να μπουν οι κλέφτες στη φυλακή. Αυτό τους ενδιαφέρει. Όλα αυτά, βέβαια, ήταν προεκλογικές δεσμεύσεις του ΣΥΡΙΖΑ και των ΑΝΕΛ, που πάρα πολύ εύκολα τις ξέχασαν.

Μην προσπαθείτε, λοιπόν, με επιτροπές οι οποίες είναι φιέστα να αποδείξετε στον ελληνικό λαό ότι δήθεν αποδίδετε δικαιοσύνη. Και πάλι σε πολιτικές ευθύνες θα καταλήξουμε και στο αδιέξοδο της προσωποποίησης των ευθυνών. Όμως, αυτή την πολιτική ανευθυνότητα ετών και την κλοπή του δημοσίου χρήματος πλήρωσε και πληρώνει ακριβά ο ελληνικός λαός με το αίμα του, με στερήσεις, με μειώσεις των συντάξεών του, με στερήσεις επιδομάτων σε ΑΜΕΑ, με κόψιμο επικουρικών, με απίστευτες ελλείψεις, ακόμα και να μην έχει ο ελληνικός λαός τα προς το ζην. Τους φτάσαμε να είναι όλοι στα όρια της φτώχειας και πολλοί περισσότεροι κάτω από τα όρια της φτώχειας.

Ο κύριος Υπουργός σε συνέντευξή του δήλωσε ότι διερευνώνται τυχόν ποινικές ευθύνες που αφορούν ενδεχομένως λειτουργούς της διοίκησης ή πολιτικά πρόσωπα και ότι δήθεν άμεσα από τη διαδικασία θέλουμε να εντοπίσουμε και τις τρύπες του συστήματος και τους μηχανισμούς που επέτρεψαν αυτές τις συμπεριφορές.

Ίσως έχετε δίκιο, κύριε Υπουργέ, να θεωρηθεί ότι δεν μπορεί να μπουν όλοι σε ένα τσουβάλι και υποστηρίζετε ότι δεν πρέπει να ελεγχθεί η συγκυβέρνηση ΣΥΡΙΖΑ – ΑΝΕΛ για τα δύο αυτά χρόνια της διακυβέρνησης. Όμως, από μόνη της αυτή η σκέψη είναι ανακόλουθη. Δεν πιστεύω ότι με το που συγκυβέρνησαν ΣΥΡΙΖΑ – ΑΝΕΛ αμέσως σταμάτησαν οι μίζες στα νοσοκομεία, δεν συνέχισαν να υπάρχουν τρωκτικά.

Ρωτώ αυτούς που ακόμη συνεχίζουν: Γιατί δεν θέλετε να τους ανακαλύψετε; Αλήθεια, εάν είστε τόσο καθαροί, τι σας ενοχλεί άραγε να διερευνήσουμε και τη δική σας περίοδο; Ειλικρινώς εύχομαι να αποδειχθεί ότι ουδέν μεμπτόν έχετε διαπράξει.

Η επιτροπή είμαι βέβαιη ότι δεν θα καταλήξει σε κανένα συμπέρασμα και πολύ περισσότερο είμαι βέβαιη ότι ακόμη και να διαπιστωθεί ο χορός των εκατομμυρίων δεν θα μπορέσουμε να καταλήξουμε στα πρόσωπα και στις τσέπες αυτών που τα φάγανε. Ο χρόνος αλλά κυρίως οι μέθοδοι διερεύνησης είναι εσφαλμένες. Αφ’ ενός η επιτροπή δεν έχει συγκεκριμένη κατεύθυνση, ακριβώς γιατί δεν θέλουμε να υπάρξει αποτέλεσμα και αφετέρου η διερεύνηση των σκανδάλων γίνεται για ένα συγκεκριμένο χρονικό διάστημα που δεν εξασφαλίζει ότι ο ελληνικός λαός θα πληροφορηθεί την αλήθεια.

Ακόμη, σύμφωνα με την πρόταση του ΣΥΡΙΖΑ, θα διερευνηθούν τρία συγκεκριμένα ειδικότερα ζητήματα που άπτονται της υγείας. Πρώτον, το πάρτι στο ΚΕΕΛΠΝΟ αναφορικά με τη διαφημιστική του δαπάνη και το τραπεζικό του δανεισμό, δεύτερον, σχετικά με την τιμολόγηση και τη φαρμακευτική δαπάνη και τρίτον τη διοίκηση και την υπερχρέωση του «Ερρίκος Ντυνάν». Θεωρώ ότι πρέπει να διευρυνθεί αυτός ο τομέας διότι υπάρχουν και πάρα πολλά άλλα θέματα.

Αλήθεια, κυρίες και κύριοι συνάδελφοι, εκεί μόνο τελειώνει το πάρτι, σε αυτά τα τρία που έχετε καταγράψει; Δεν έχετε ακούσει τίποτα άλλο για τον χώρο της υγείας; Πρόσφατα ακούσαμε για φαρμακευτικές που πριμοδοτούν γιατρούς. Όλοι μας γινόμαστε σχεδόν καθημερινά δέκτες πληροφοριών από γνωστούς και φίλους για τα όσα συμβαίνουν στα δημόσια νοσοκομεία.

Ο περιορισμός της εξεταστικής επιτροπής σε τόσο συγκεκριμένα αντικείμενα και αυτός από μόνος του τουλάχιστον αποδεικνύει πως για άλλη μια φορά μόνο απογοήτευση θα προκύψει και τίποτα ουσιώδες.

Επομένως μια τέτοια παρωδία, μια τέτοια φιέστα στο σύστημα υγείας η Ένωση Κεντρώων δεν μπορεί να τη στηρίξει.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ. Προχωρούμε στον επόμενο ομιλητή, ο οποίος είναι ο κ. Μαυρωτάς από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Το πλεονέκτημα τού να μιλάς τελευταίος είναι ότι έχεις ακούσει τους άλλους συναδέλφους οπότε θα προσπαθήσω να μην επαναλάβω πράγματα που ακούστηκαν.

Έγινε πάρτι στην υγεία, λοιπόν, τα τελευταία είκοσι χρόνια; Υπήρξαν σκάνδαλα; Ποιος φταίει; Εμπλέκονται πολιτικά πρόσωπα; Σε αυτά τα ερωτήματα φιλοδοξεί να απαντήσει η εξεταστική επιτροπή για την υγεία που προτείνουν με βάση τις προτάσεις που έχουν καταθέσει τόσο η Κυβέρνηση όσο και η Νέα Δημοκρατία, αλλά και το ΠΑΣΟΚ. Δώδεκα Υπουργοί Υγείας από το 1997 ως το 2015 κι άλλοι τρεις έκτοτε.

Τι αφορά όμως αυτή η πρόταση που συζητάμε; Ας τα δούμε ένα-ένα.

Φαρμακευτική δαπάνη. Η υπέρογκη αύξηση της φαρμακευτικής δαπάνης στην Ελλάδα αποδίδεται κυρίως, όπως είναι ευρέως γνωστό, στον υπερβολικό όγκο κατανάλωσης φαρμάκων λόγω υπερσυνταγογράφησης και κατευθυνόμενης συνταγογράφησης, αμυντικής ιατρικής κ.λπ., στην εκτεταμένη παρανομία με τα βιβλιάρια υγείας και τις ταινίες γνησιότητας, στις εστίες σπατάλης και διαφθοράς στα δημόσια νοσοκομεία, στα φαρμακεία, στα ασφαλιστικά ταμεία, στους πολίτες, και κυρίως στους γιατρούς, και σε μικρότερο βαθμό στις συγκριτικά υψηλές, με άλλες χώρες, τιμές ιδιαίτερα των off patent, των εκτός πατέντας φαρμάκων και των γενόσημων σκευασμάτων.

Έχουμε να δούμε επίσης το αναπτυξιακό κομμάτι: Έναν δυναμικό εξωστρεφή επιχειρηματικός κλάδος με εγχώριους και διεθνείς παίκτες, τη φαρμακοβιομηχανία και επιχειρήσεις εισαγωγής, που θα πρέπει και μπορούν να συμβάλουν αναπτυξιακά και θεσμικά στη βελτίωση της κατάστασης. Όλα αυτά πρέπει να τα δούμε, τι άλλαξε, τι πρέπει ακόμα να αλλάξει.

Δεύτερο στοιχείο, το Νοσοκομείο «Ερρίκος Ντυνάν», ένα νοσοκομείο για το οποίο οι δικογραφίες είναι περισσότερες από τα κρεβάτια του. Να δούμε τι έγινε εκεί, ποιος αυθαιρέτησε, ποιος επωφελήθηκε, ποιος ζημιώθηκε.

Ειρήσθω εν παρόδω, μιας και μιλάμε για κεντρικά νοσοκομεία, κάποια στιγμή κύριε Υπουργέ, πρέπει να δούμε και το θέμα της χωροταξίας. Δεν μπορούμε να έχουμε δέκα μεγάλα νοσοκομεία μέσα σε ένα τετραγωνικό χιλιόμετρο στο κέντρο της Αθήνας και ολόκληρες αναπτυσσόμενες περιοχές, όπως η ανατολική Αττική, με κρίσιμες υποδομές, αεροδρόμιο, λιμάνια, να μην έχουν ούτε ένα νοσοκομείο. Πρέπει να το δούμε κι αυτό κάποια στιγμή. Κλείνει εδώ αυτή η τοπικιστική παρένθεση.

Τέλος, στην πρόταση της Κυβέρνησης είναι και το ΚΕΕΛΠΝΟ, το οποίο από τη μια χαρακτηρίζεται αμαρτωλό και από την άλλη η Κυβέρνηση ενισχύει άλλες παρόμοιες δομές όπως είναι η ΑΕΜΥ.

Τι πρέπει να κάνει η εξεταστική επιτροπή για την οποία συζητάμε σήμερα; Να διερευνήσει τις υποθέσεις, να εντοπίσει τυχόν σκάνδαλα, να αποδώσει ευθύνες, αν υπάρχουν, σε πολιτικά πρόσωπα. Οι συνεργάτες, η ομάδα κοινοβουλευτικής υποστήριξης του Ποταμιού και τεκμηρίωσης, έχει ήδη βρει μπόλικα στοιχεία για να τα συζητήσουμε στην επιτροπή. Σκοπός είναι να πέσει άπλετο φως στις υποθέσεις αυτές. Βέβαια αν εντοπιστούν περιπτώσεις εκτός των τριών –δηλαδή, «Ερρίκος Ντυνάν», ΚΕΕΛΠΝΟ και φαρμακευτική δαπάνη-, να εξεταστούν κι αυτές.

Αντιλαμβάνομαι την περίοδο εξέτασης που βάζουμε από το 1997 ως το 2014 ως μια αρχική ενδεικτική περίοδο. Οι ΣΥΡΙΖΑ - ΑΝΕΛ δεν θέλουν να υπάρχει συμψηφισμός με τη δική τους διακυβέρνηση, γι’ αυτό για πολιτικούς λόγους δεν πάνε την περίοδο εξέτασης μέχρι σήμερα. Αναφέρθηκε σ’ αυτό και ο κ. Μπαλωμενάκης στην αρχή. Ο κ. Παπαχριστόπουλος είπε εξάλλου ότι καθαρός ουρανός αστραπές δεν φοβάται. Όμως αν υπάρξουν στοιχεία που παραπέμπουν και εκτός εξεταζόμενης περιόδου, δεν μπορώ να φανταστώ ότι θα υπάρξουν συμπολιτευόμενοι Βουλευτές οι οποίοι θα πουν «όχι, αυτά δεν τα εξετάζουμε». Άλλωστε και στην εξεταστική επιτροπή για τα δάνεια των κομμάτων και των μέσων μαζικής ενημέρωσης εξετάσαμε και περιπτώσεις εκτός του στενού αντικειμένου της επιτροπής, όπως την περίοδο προ του 2002 ή και αντικείμενα που δεν είχαν να κάνουν με δάνεια των κομμάτων και των μέσων μαζικής ενημέρωσης, αλλά είχαν να κάνουν, για παράδειγμα, με επιχορηγήσεις, διαφημιστική δαπάνη κ.λπ.. Άρα, η εξεταστική επιτροπή αυτή πρέπει να είναι ευέλικτη. Κι αν για πολιτικούς λόγους ο ΣΥΡΙΖΑ δεν θέλει να μπει στο ίδιο «κάδρο» τώρα με Νέα Δημοκρατία και ΠΑΣΟΚ, αν προκύψουν τέτοια στοιχεία για την τελευταία περίοδο, θα πρέπει να συναινέσει ως υπέρμαχος της διαφάνειας και του «όλα στο φως» και όχι του «όλα στο φως πλην ημών».

Τι άλλο κατά τη γνώμη μου πρέπει να κάνει αυτή η επιτροπή; Να δει πού υπήρχαν τρύπες του συστήματος και να τις κλείσει ή μάλλον να προτείνει τρόπους για να κλείσουν. Αν, για παράδειγμα, είχαν προχωρήσει οι ηλεκτρονικές προμήθειες στα νοσοκομεία, η σκανδαλώδης φαρμακευτική νοσοκομειακή δαπάνη θα είχε ελεγχθεί. Αν είχε προχωρήσει η ηλεκτρονική κάρτα ασθενούς, το φαινόμενο της υπερβολικής συνταγογράφησης, χωρίς πολλές φορές να το ξέρει ούτε ο ίδιος ο ασθενής, θα είχε περιοριστεί.

Πληρώνουμε, λοιπόν, το κόστος για την καθυστέρηση εφαρμογής γνωστών μεταρρυθμίσεων που, όμως, ξεβολεύουν κόσμο. Και όσο περισσότερο κόσμο ξεβολεύει μια μεταρρύθμιση, τόσο το χειρότερο γι’ αυτήν. Γιατί αυτοί που ξεβολεύονται μπορεί να είναι λίγοι, αλλά είναι συνήθως κοντά στα αφτιά της εξουσίας, ενώ αυτοί που ωφελούνται είναι πολλοί, αλλά συνήθως είναι άφωνοι.

Οι ψηφιακές δυνατότητες που προωθούν τη διαφάνεια και τη διασταύρωση στοιχείων πρέπει να γίνουν προτεραιότητα. Η ΗΔΙΚΑ μπορεί να παίξει κομβικό ρόλο συνδέοντας συστήματα δεδομένων νοσοκομείων, γιατρών, ασθενών. Γι’ αυτό η διαλειτουργικότητα των συστημάτων είναι απαραίτητη.

Η φαρμακευτική δαπάνη ήταν υπέρογκη γιατί ήταν ανεξέλεγκτη και ήταν ανεξέλεγκτη γιατί ήταν προσοδοφόρα για κάποιους. Και η μεγάλη μας ντροπή ποια είναι; Είναι ότι αν δεν ερχόταν η τρόικα και τα μνημόνια να μας αναγκάσουν να την περιορίσουμε, δεν θα είχαμε κάνει τίποτα, δυστυχώς.

Πάμε στο ΚΕΕΛΠΝΟ. Λέγοντας τη λέξη ΚΕΕΛΠΝΟ το μυαλό όλων πηγαίνει στα κακά του και όχι στα καλά του. Είναι, δυστυχώς, τέτοιες οι πρακτικές που ακολουθήθηκαν που η σκέψη δεν πηγαίνει στην ευελιξία που προσέφερε και προσφέρει, αλλά στις πελατειακές σχέσεις που εξυπηρέτησε, είτε αυτό είναι ρουσφετολογικές προσλήψεις κάνοντας bypass στο ΑΣΕΠ, είτε διαφημιστική δαπάνη που μοίραζε προνομιακά σε κάποιους. Και είναι ενδεικτικό πως το πολιτικό σύστημα αν θεσπίσει κατά λάθος ή με βαριά καρδιά κάποια αξιοκρατική διαδικασία, όπως ήταν το ΑΣΕΠ, έρχεται το ίδιο και την ξηλώνει σιγά σιγά και μεθοδικά.

Γι’ αυτό λέω και επαναλαμβάνω ότι αν έπρεπε να συσταθεί μια εξεταστική επιτροπή, αυτή που θα έπιανε πραγματικά τρόπο θα ήταν μια εξεταστική επιτροπή για το πελατειακό κράτος. Ποιος, όμως, θα ψήφιζε κάτι τέτοιο όταν όλοι το πολεμούν στα λόγια, αλλά το στηρίζουν με τα έργα τους; Όσο, λοιπόν, ένας έμπορος όπλων προωθεί ειρηνευτικές διαδικασίες, τόσο και το πολιτικό μας σύστημα προωθεί αντιπελατειακές πρακτικές και πολιτικές!

Όταν, όμως, δεν υπάρχουν θεσμοί που διασφαλίζουν τις ίσες ευκαιρίες και τις ανοιχτές διαδικασίες, η Κοινοβουλευτική Δημοκρατία μας διολισθαίνει σε κοινοβουλευτική πελατοκρατία. Και όσο δεν καταλαβαίνουμε ότι αυτό είναι το νούμερο ένα πρόβλημα της χώρας, όσο κι αν είναι λύση για κάποια κόμματα, τόσο θα κυνηγάμε την ουρά μας.

Μιας και μιλάμε για πελατειακό κράτος, έχουμε κάνει μια ερώτηση και για τον χώρο της υγείας -είχαμε κάνει και για την παιδεία-, που δεν έχει απαντηθεί, για το πόσοι νοσηλευτές είναι αποσπασμένοι εκτός νοσοκομείων ή σε άλλες διοικητικές υπηρεσίες και λείπουν από την πρώτη γραμμή και περιμένουμε απάντηση.

Η παρούσα εξεταστική επιτροπή που θα ψηφίσουμε σήμερα θα έχει νόημα αν στοχεύσει στην ουσία και όχι στο σόου, όπως είδαμε πολλές φορές να γίνεται στην εξεταστική επιτροπή για τα δάνεια των κομμάτων και των μέσων μαζικής ενημέρωσης. Να μη φτιάξουμε, δηλαδή, μια εξεταστική επιτροπή για να ανταγωνίζεται το «Survivor» σε τηλεθέαση.

Κι ερχόμαστε στο ερώτημα: Γιατί τώρα αυτή η εξεταστική επιτροπή ή και οι άλλες που ξεκίνησαν ή προαναγγέλλονται; Σε λίγο η Βουλή θα ξεπεράσει ακόμη και τα πανεπιστήμια που έχουν τρεις εξεταστικές περιόδους τον χρόνο. Κι επειδή στα πανεπιστήμια θεσπίστηκε η πτυχιακή εξεταστική, εμείς βάλαμε την προανακριτική, για να ισοφαρίσουμε.

Η γνώμη μου είναι ότι γίνεται τώρα και όχι πριν από έξι μήνες ή πριν από έναν χρόνο, ώστε να δημιουργηθεί ένας αντιπερισπασμός για να περάσουν τα μέτρα και να κριθούν κάπως τα αποτελέσματα της άγονης, αέναης διαπραγμάτευσης. Έτσι η Κυβέρνηση πάει σε ένα γήπεδο που θεωρεί προνομιακό, αυτό της αναμόχλευσης του παρελθόντος. Όμως ελλοχεύει γι’ αυτήν πάντα ο κίνδυνος να γίνει αυτό που έγινε και στην εξεταστική για τα δάνεια, δηλαδή να φανεί ότι συνεχίζει τις πρακτικές των προηγούμενων παρά τις διακηρύξεις της.

Γιατί εγώ πιστεύω ότι το θέμα είναι διακομματικό και οριζόντιο. Γινόντουσαν μόνο επί ΠΑΣΟΚ; Γινόντουσαν μόνο επί Νέας Δημοκρατίας; Δεν γίνονται επί ΣΥΡΙΖΑ; Πιστεύω ότι ανεξάρτητα από το διαφημιζόμενο ηθικό πλεονέκτημα της εκάστοτε κυβέρνησης, υπάρχει και μια ανήθικη πλεονεξία των διαφόρων κυκλωμάτων και μηχανισμών στα παράκεντρα εξουσίας, στους διαδρόμους των Υπουργείων, της Βουλής, των περιφερειών, των δήμων.

Με λίγα λόγια, το μεγάλο πρόβλημα δεν είναι τόσο ο «Μαυρογιαλούρος», όσο ο «Γκρούεζας» και οι «Γκρούεζες» είναι παντός καιρού και παντός κόμματος.

Το θέμα, λοιπόν, είναι πώς θα φτιάξουμε εκείνες τις διαδικασίες που θα θωρακίσουν το σύστημα ανεξαρτήτως προσώπων. Χρειαζόμαστε, λοιπόν, θεσμούς και όχι φωτοστέφανα. Χρειαζόμαστε όχι απλή μεταρρύθμιση, αλλά ριζική μεταμόρφωση στο σύστημα. Οι μεγάλες, όμως, αλλαγές χρειάζονται και μεγάλες συναινέσεις.

Προσφέρεται μια εξεταστική επιτροπή για κάτι τέτοιο; Νομίζω πως όχι. Θα καταλήξει σε σόου όπου θα πρωταγωνιστεί η ατάκα και όχι το επιχείρημα. Δεν θα εστιάσει στα θέματα αλλά στα αναθέματα. Δεν θα εστιάσει στις προτάσεις αλλά στις εντάσεις.

Κυρίες και κύριοι συνάδελφοι, αυτό που χρειάζεται η χώρα δεν είναι κάποιον με ηθικό πλεονέκτημα που ως άγιος έρχεται να καθαρίσει το σύστημα, χρειάζεται κάποιον να δημιουργήσει το θεσμικό πλεονέκτημα που ανεξαρτήτως προσώπων θα κάνει τις διαδικασίες διαφανείς, αξιοκρατικές και ισότιμες για όλους. Δεν χρειαζόμαστε, λοιπόν, το ηθικό πλεονέκτημα αλλά το θεσμικό πλεονέκτημα. Αυτό πρέπει να αναζητήσουμε όχι μόνο στη συγκεκριμένη εξεταστική επιτροπή, αλλά γενικά στην πολιτική πρακτική μας. Μπορούμε; Μακάρι να μπορούσα να πω: «ναι, μπορούμε».

Θα ψηφίσουμε, λοιπόν, υπέρ της σύστασης της εξεταστικής επιτροπής με το βλέμμα, όμως, όχι μόνο στο παρελθόν αλλά και στο μέλλον. Χωρίς πολιτικάντικα τερτίπια και περιορισμούς θέλουμε να διερευνηθεί όχι μόνο το χθες, αλλά και το σήμερα, γιατί μόνο έτσι θα φτιάξουμε ένα καλύτερο αύριο.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Κουκούτσης ως Ανεξάρτητος Βουλευτής.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Είναι κοινής αποδοχής πλέον η αντίληψη ότι στην Ελλάδα τις εκλογές τις κερδίζουν τα κόμματα που στηρίζονται στην αρνητική ψήφο των πολιτών για αυτούς που κυβερνούσαν ως το σημείο εκείνο. Έτσι ήρθε ο κ. Παπανδρέου στην διακυβέρνηση της χώρας, έτσι ήρθε ο κ. Σαμαράς, έτσι ήρθε και ο κ. Τσίπρας. Η οργή και η αηδία των ψηφοφόρων για το παλαιό και όχι το θετικό πρόσημο για το καινούργιο έκριναν πάντοτε το εκλογικό αποτέλεσμα.

Είναι προφανές ότι έτσι βολεύονται όλοι. Ό,τι κακό έχει πράξει μια ανίκανη και φαύλη κυβέρνηση παλαιότερα αμνηστεύεται προκειμένου οι ψηφοφόροι να απαλλαγούν από την τρέχουσα τυραννία. Μάλιστα, είναι προθυμότατοι να επιστρέψουν σε ό,τι πριν λίγα χρόνια τους προξενούσε αηδία και αποτροπιασμό και μάλιστα το πράττουν χωρίς αιδώ, πανεύκολα και μάλιστα με πείσμα και ενθουσιασμό για το υποτιθέμενο καινούργιο.

Ποια είναι, λοιπόν, τα κριτήρια επιλογής; Με ποια κριτήρια, με ποια μέτρα και σταθμά αξιολογεί ο μέσος πολίτης αυτής της χώρας αυτόν που θα τον κυβερνήσει; Δυστυχώς, τα κόμματα εξουσίας στην Ελλάδα δεν προέβαλαν ποτέ κάποιον χαρακτήρα δημιουργικό, αλλά αντίθετα η επιβίωσή τους βασιζόταν και βασίζεται στη διαχειριστική εκδοχή της εξουσίας και στην εκλογή ενός αρχηγού πάνω κάτω στο πρότυπα του πετυχημένου υποτίθεται αντιπάλου έως τότε.

Τον σημαντικότερο ρόλο βέβαια τον παίζει το όνομα, ακριβώς όπως πράττει κανείς και στο πολυκατάστημα αγοράζοντας απορρυπαντικό για τα ρούχα του ή κάποια οδοντόκρεμα. Πάντα προτιμά το επώνυμο και μάλιστα με ωραίο design προϊόν. Εφόσον τα πάντα, λοιπόν, είναι marketing, γιατί να μην ισχύει αυτό και στην πολιτική;

Και μάλιστα ισχύει. Έτσι αντιλαμβάνεται την πολιτική ο μέσος ψηφοφόρος. Και όπως έλεγε ο Τσώρτσιλ, είναι αρκετά πέντε λεπτά στο σύστημα που έχουμε χτίσει να μιλήσεις με τoν μέσο ψηφοφόρο, για να καταλάβεις την ποιότητα του πολιτεύματος. Και ο εθνοπατέρας που επιλέγει άλλωστε είναι κατ’ εικόνα και ομοίωσή του και εφόσον αυτή η διαδικασία κρίνεται ως παρακμιακή λογικό δεν είναι την κοινωνική παρακμή να ακολουθήσει η οικονομική καταστροφή, η οικονομική παρακμή;

Η διακυβέρνηση της χώρας, κυρίες και κύριοι, με ψέματα, με ψευδαισθήσεις, εξωραϊσμούς και εγωκεντρικά συμπλέγματα, δεν οδήγησε πουθενά ή μάλλον οδηγεί με μαθηματική ακρίβεια στην κοινωνική αναταραχή και στην έκρηξη. Παρά ταύτα ο μέσος πολίτης αποσβολωμένος νιώθει το έδαφος να υποχωρεί κάτω από τα πόδια του, αλλά δεν έχει την δύναμη να κάνει ούτε ένα βήμα για να σωθεί.

Σε ένα δύσκολο, σαθρό κοινωνικό περιβάλλον, λοιπόν, λογικό είναι να φουντώσει η ίντριγκα, η ρεμούλα, η κλεψιά και η διαφθορά. Είναι ένα έργο πολυπαιγμένο στην Ελλάδα, με διαφορετικούς κάθε φορά σκηνοθέτες και ηθοποιούς, αλλά πάντοτε με το ίδιο κοινό, με τους ίδιους θεατές.

Σήμερα, λοιπόν, καλούμαστε να συστήσουμε μια εξεταστική επιτροπή για τη διερεύνηση σκανδάλων στον χώρο της υγείας για ένα συγκεκριμένο χρονικό διάστημα. Γιατί για ένα συγκεκριμένο χρονικό διάστημα; Αυτό είναι το δυσνόητο. Κι ενώ τα προβλήματα διογκώνονται, Μεγάλη Εβδομάδα η Κυβέρνηση προκηρύσσει εξεταστική επιτροπή για το θέμα της υγείας. Όχι ότι δεν είναι βέβαια αναγκαίο, αλλά αφού λύσαμε όλα τα άλλα σοβαρά προβλήματα, να λύσουμε κι αυτό!

Στην τελευταία εκλογική αναμέτρηση μάς πόνεσαν τα αφτιά μας να ακούμε συνέχεια για το ηθικό πλεονέκτημα της Αριστεράς, το οποίο, απ’ ό,τι φαίνεται, αφομοιώθηκε στον δρόμο της εξουσίας και του συστήματος, που τόσο άγρια αντιπάλεψε όλα αυτά τα χρόνια.

Γιατί η πρόταση αυτή που φέρατε για εξεταστική επιτροπή να μην είναι, για παράδειγμα, για όσα συνέβησαν από την ώρα που συστήθηκε το ΕΣΥ έως σήμερα; Υπάρχει κάποιος λόγος; Πολύ καλά κάνατε και φέρνετε στην Αίθουσα αυτή σκάνδαλα ατιμώρητα, αλλά η γυναίκα του Καίσαρα εκτός του να είναι τίμια πρέπει κιόλας να το δείχνει. Θα μου πείτε, υπάρχει και η γνωστή θεωρία «μήπως και οι προηγούμενοι τα ίδια δεν έκαναν;». Είναι το γνωστό ανέκδοτο.

Το φαγοπότι όμως στον τομέα της υγείας με τη συγκατάθεση πολιτικών, γραφειοκρατών, ειδικών συμβούλων, υπηρεσιακών παραγόντων κ.λπ., είναι ιστορία πολλών ετών. Διαχρονικά, σε αυτήν την έρημη χώρα, πωλούνται νοσοκομειακά προϊόντα σε υψηλές τιμές, εξασφαλίζοντας τεράστια κέρδη σε προμηθευτές και σε κατασκευάστριες εταιρείες. Η πρακτική της υπερτιμολόγησης θεσμοθετήθηκε με ΦΕΚ περί ανωτάτων τιμών ιατρικών υλικών το 1998, επί κυβερνήσεως Σημίτη. Όλα τα ΦΕΚ μέχρι το 2010 προέβλεπαν υψηλές τιμές, οι οποίες μάλιστα προσδιορίζονταν εντελώς αυθαίρετα. Το 2005 έγινε μια μείωση 20%-25% στις τιμές και πέρασε –μου επιτρέπετε την έκφραση- στο ντούκου. Αναλογιστείτε, λοιπόν, ποια ήταν τα υπέρογκα κέρδη στον τομέα αυτό.

Η περίφημη Επιτροπή Προμηθειών Υγείας από το 2007 έως σήμερα παραμένει ο κεντρικός φορέας διοίκησης των προμηθειών υγείας. Μια επιστημονική μελέτη που διενεργήθηκε από τον καθηγητή κ. Μάρδα το 2011 εντόπισε υλικά σε τιμές αυξημένες κατά 1.000% και 2.000%, σε σχέση με άλλες χώρες, όπως για παράδειγμα είναι τα ορθοπεδικά υλικά. Τα ευρήματα των επιθεωρητών γεμίζουν εκατοντάδες τόμους. Εκατοντάδες είναι τα πορίσματα που εκδόθηκαν για τη συνεργασία της «SIEMENS» με τα νοσοκομεία, κοντά στα εβδομήντα πέντε. Άλλα αναφέρονται στην προμήθεια ορθοπεδικών υλικών από την αμερικάνικη εταιρεία «JOHNSON AND JOHNSON». Άλλωστε, οι έλεγχοι στα νοσοκομεία έδειξαν πόσο σαθρό είναι το σύστημα προμηθειών. Έδειξαν ιατρικά υλικά που αγοράζονται με απευθείας παραγγελίες, χωρίς προεγκρίσεις και φυσικά υπερτιμολογημένα και αποθηκευμένα σε παράνομες αποθήκες μέσα στα νοσοκομεία. Καταπώς φαίνεται σε αυτό το ποτάμι χρήματος, σύμφωνα με τα πορίσματα, έχουν κολυμπήσει Υπουργοί, Υφυπουργοί, γραμματείς, γιατροί, γραφειοκράτες, ΜΚΟ. Οι τελευταίοι ειδικά στην ψυχική υγεία έδρεψαν δάφνες!

Στην πορεία του χρόνου παρακολουθήσαμε και περίεργα φαινόμενα που συνδέονται άμεσα με οικονομικά συμφέροντα στον χώρο της υγείας, όπως το παραλήρημα κατά των εμβολίων, τον μύθο της αποτοξίνωσης με μαγικά ραβδιά, τα τεστ δυσανεξίας, τα ομοιοπαθητικά φάρμακα κ.λπ.. Όσο για τη περιβόητη υπόθεση «NOVARTIS», αυτή η υπόθεση τα έχει όλα. Έχει μίζες, έχει FBI, έχει δικαστήρια, αυτοκτονίες, εισαγγελείς, πολιτικά πρόσωπα. Και τι δεν έχει; Ο ανελέητος πόλεμος για την πίτα της συνταγογράφησης μαίνεται ακόμα στη χώρα μας.

Είναι δε σημαντικό να αποσαφηνιστεί ότι υπάρχουν μάρτυρες σε αυτήν την υπόθεση, οι οποίοι κατέθεσαν στα αμερικανικά δικαστήρια κι αυτοί ουσιαστικά εξαγοράζουν τώρα, με αυτόν τον τρόπο, την ασυλία τους, μιας και συμμετείχαν και οι ίδιοι στα δίκτυα τα οποία καταγγέλλουν.

Τέλος, θα ήθελα να πω κάποια πράγματα, τα οποία τα ανέφερα εδώ πέντε χρόνια ακριβώς πριν και τα οποία θα τα επαναλαμβάνω όσο βρίσκομαι σε αυτήν εδώ την Αίθουσα.

Κυρίες και κύριοι συνάδελφοι, δικαίως εξοργίζονται οι Έλληνες πολίτες όταν βλέπουν διάφορους πολιτικούς που κατηγορούνται για σοβαρά αδικήματα, που ενέχουν σοβαρότατες ποινικές και πολιτικές ευθύνες, να εμφανίζονται στα κανάλια και τη Βουλή και να συμπεριφέρονται με απίστευτη θρασύτητα και να απαντούν στις κατηγορίες που τους προσάπτονται με τέτοιον τρόπο, θεωρώντας όλους εμάς ως τουλάχιστον ηλίθιους.

Η τακτική τους αυτή, βέβαια, αποδίδει. Και αποδίδει, γιατί έχουν γνώση των άπλυτων του συστήματος και έχουν την άποψη ότι μπορούν έτσι να εκβιάζουν τους πάντες.

Ας είμαστε, όμως, ειλικρινείς. Πρέπει να ομολογήσουμε ότι το σύστημα μόνο ανελέητο δεν υπήρξε απέναντί τους μέχρι σήμερα. Άλλωστε, όσοι διάβηκαν -κάποιοι λίγοι- την πόρτα της φυλακής το έκαναν για ελάχιστο χρόνο. Όλοι όσοι κατέκλεψαν αυτό τον λαό κυκλοφορούν ελεύθεροι και αυτό επιτείνει τα αισθήματα ασυδοσίας, αλαζονείας και απληστίας που τους διακατέχουν.

Κυρίες και κύριοι Βουλευτές, δεν μπορεί να αναστηθεί η χώρα, δεν μπορεί να υπάρξει ούτε καν υποψία κράτους δικαίου, ούτε ένα ψήγμα εθνικής αξιοπρέπειας, αν δεν δικαστεί με την κατηγορία της εσχάτης προδοσίας και δεν τιμωρηθεί και ο τελευταίος Βουλευτής, Υπουργός, υπηρεσιακός παράγοντας που συμμετείχε στο ξεπούλημα και στη φτωχοποίηση αυτού εδώ του λαού.

Ενθυμείστε στις επιτροπές ή ακόμα και μέσα εδώ, σε αυτήν εδώ την Αίθουσα, πόσες φορές απαλείψατε με τη στάση σας και την ψήφο σας σκάνδαλα από πάνω σας και θέλετε τώρα να πιστέψουμε ότι θα πράξετε το αντίθετο; Γιατί; Έχει αλλάξει κάτι σε αυτήν εδώ τη χώρα;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Εισερχόμαστε στον κατάλογο ομιλητών Βουλευτών. Ο κάθε ομιλητής θα έχει τον λόγο για πέντε λεπτά. Θα πρέπει, όμως, να πούμε ότι παρεμβαίνουν οι Κοινοβουλευτικοί Εκπρόσωποι. Για κάθε δύο Βουλευτές μπορεί να παρεμβαίνει ένας Κοινοβουλευτικός Εκπρόσωπος, αρχής γενομένης εκ των μικρότερων κομμάτων προς τα μεγαλύτερα, όπως γίνεται και με τους Αρχηγούς. Αν, βέβαια, κάποιος Κοινοβουλευτικός Εκπρόσωπος έχει κάποιο λόγο να προηγηθεί, ασφαλώς αυτό θα γίνει δεκτό από πλευράς Προεδρείου.

Τον λόγο έχει ο κ. Παπαδόπουλος, Βουλευτής του ΣΥΡΙΖΑ, για πέντε λεπτά.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Τι έφταιξε και η Ελλάδα, μια ιστορική ευρωπαϊκή χώρα με πανάρχαιο πολιτισμό, προικισμένη από τη φύση, οδηγήθηκε σε εκρηκτικά ελλείμματα, υπερχρέωση, ουσιαστική χρεοκοπία και στη συνέχεια σε κηδεμονία από τους δανειστές της και σε μνημονιακές συμφωνίες εσωτερικής υποτίμησης, φτωχοποίησης του ελληνικού λαού;

Αγαπητοί συνάδελφοι, εμείς που υπογράφουμε την πρόταση σύστασης εξεταστικής επιτροπής για τη διερεύνηση των σκανδάλων στο χώρο της υγείας υποστηρίζουμε -κυρία Ασημακοπούλου, εισηγήτρια της Νέας Δημοκρατίας, δεν σας βλέπω τώρα εδώ- ότι στις βασικές αιτίες για τα απίθανα ελλείμματα της εθνικής οικονομίας, για τον δημοσιονομικό εκτροχιασμό, καθώς και για την επακόλουθη υγειονομική τραγωδία και για τις ελλείψεις στο ΕΣΥ βρίσκεται η πρωτοφανής διαπλοκή, διαφθορά, προκλητή ζήτηση υπηρεσιών, φαρμάκων, εργαστηριακών εξετάσεων. Βρίσκεται το μεγάλο φαγοπότι στον χώρο της υγείας, η αθλιότητα της διασπάθισης του δημοσίου χρήματος. Τα δεδομένα αποκαλύπτουν αδικαιολόγητη αύξηση της φαρμακευτικής δαπάνης επί πάρα πολλά χρόνια, προκλητική στο διάστημα που εξετάζουμε σε σχέση με τα ευρωπαϊκά δεδομένα. Στα 700 ευρώ κατά κεφαλήν έφτασε η φαρμακευτική δαπάνη το 2009 στην Ελλάδα, ενώ ο μέσος κοινοτικός όρος είναι στα 270 ευρώ.

Σημειώνουμε ότι η δημόσια φαρμακευτική δαπάνη έφτασε στα 5,3 δισεκατομμύρια το 2009 και συνεχίστηκε και τα άλλα χρόνια. Ταυτόχρονα, η ιδιωτική φαρμακευτική δαπάνη, η δαπάνη από τις τσέπες των πολιτών, εκτοξεύτηκε στο διάστημα που ερευνούμε στα 1,3 - 1,4 δισεκατομμύρια περίπου και η συνολική φαρμακευτική δαπάνη στα 6,346 δισεκατομμύρια ευρώ το 2009.

Τα δεδομένα αποκαλύπτουν ακόμη ξεζούμισμα του ΙΚΑ και των άλλων ασφαλιστικών ταμείων, τεράστιες υπερτιμολογήσεις υγειονομικού υλικού, βηματοδοτών, φαρμάκων, εμβολίων, καμερών ανίχνευσης γρίπης, βιοϊατρικού εξοπλισμού, υλικών αρθροπλαστικής και αγγειοπλαστικής, αιμοστατικών γαζών. Αποκαλύπτουν γενικευμένες συναλλαγές, υπέρογκες μίζες, φουσκωμένα «φακελάκια». Αποκαλύπτουν την κατασπατάληση δημοσίων πόρων, τη λεηλάτηση δημοσίου χρήματος, την αμαρτωλή συμπεριφορά γιατρών, φαρμακοποιών, κρατικών λειτουργών.

Δεν τα υποστηρίζουμε μόνο εμείς αυτά. Η επερώτηση των Βουλευτών του Ποταμιού, που συζητήθηκε στη Βουλή στις 22 Γενάρη 2016, διαπιστώνει τη διαχρονική απροθυμία των εναλλασσόμενων κυβερνήσεων Νέας Δημοκρατίας και ΠΑΣΟΚ, να συγκρουστούν με ομάδες πίεσης και συμφέροντα που λυμαίνονται χρόνια τον χώρο της υγείας, να πατάξουν τις παθογένειες, τις συναλλαγές, τη διαφθορά.

Όμως, και στις αναλύσεις πολλών ερευνητών για την υπερχρέωση της Ελλάδας, ακόμη και στις διαχρονικές τοποθετήσεις στελεχών της Νέας Δημοκρατίας, όπως για παράδειγμα του κ. Σούρλα ή της κ. Μπακογιάννη όταν αυτονομήθηκε, καθώς και του ΠΑΣΟΚ, όπως για παράδειγμα του πρώην Υπουργού Υγείας κ. Αλέκου Παπαδόπουλου περί «πιράνχας» και του κ. Ηλία Μόσιαλου για κερδοσκοπία και αντιδεοντολογική συνταγογράφηση στα ασφαλιστικά ταμεία, επισημαίνονται σημαντικές πλευρές των σκανδάλων που δεν δικαιολογούν τα τωρινά φληναφήματα του κειμένου της Νέας Δημοκρατίας περί πολιτικού αντιπερισπασμού της Κυβέρνησης.

Είναι, λοιπόν, πάρα πολύ σημαντικό καθήκον όλων μας να πέσει άπλετο φως στο καθεστώς που εξέθρεψε τη διασπάθιση του δημοσίου χρήματος και σε όλες τις υποθέσεις που συγκροτούν το παζλ των σκανδάλων στην υγεία, προκειμένου να υπάρξουν παρεμβάσεις απονομής δικαιοσύνης σε όσους αποδεδειγμένα καταχράστηκαν εξουσία και δημόσιο χρήμα. Το κεντρικό, όμως, καθήκον μας είναι να εξαχθούν πολύτιμα συμπεράσματα για τη μεγάλη προσπάθεια συνολικής εξυγίανσης στον χώρο της υγείας, χρηστής διαχείρισης του δημοσίου χρήματος, στρατηγικής οργάνωσης, ολοκληρωμένου ποιοτικού, αποτελεσματικού και δωρεάν δημόσιου συστήματος υγείας.

Τα σκάνδαλα που διερευνούμε δεν είναι μόνα αυτά που έγιναν μέχρι τώρα πασιφανή, όπως εκείνα του ΚΕΕΛΠΝΟ, της «NOVARTIS», του «Ερρίκος Ντυνάν», της «DEPUY», της «SIEMENS», αλλά και πολλά άλλα. Είναι στην κυριολεξία μια εγκληματική αντικοινωνική συμπεριφορά, ένα ιδιωτικό «πάρτι» των «πιράνχας» που φούσκωνε τις κρατικές δαπάνες, κύριε Σημίτη, και όχι της κοινωνίας.

Για την περίπτωση της «NOVARTIS» δεν θα αναλύσω το ζήτημα, γιατί ασχολήθηκαν αρκετά με αυτό οι συνάδελφοι και κυρίως ο κ. Θανάσης Παπαχριστόπουλος. Φαίνεται ότι η έκρηξη της φαρμακευτικής δαπάνης στην Ελλάδα, στα χρόνια της κραιπάλης, καθώς και η πρακτική της δωροδοκίας δεν αφορούσαν μόνο τη «NOVARTIS», αλλά και πολλές άλλες φαρμακευτικές εταιρείες.

Κλείνω με το εξής. Ρωτάτε: Γιατί διερεύνηση μέχρι το 2015; Απλώς, γιατί μέχρι τότε αντί για προοδευτικό εκσυγχρονισμό, επανίδρυση του κράτους, σύγκρουση με τους «νταβατζήδες», υπήρξε ασυδοσία προς τα «πιράνχας», αδιαφορία για την κακοδιαχείριση, ασύδοτη εμπορευματοποίηση, διάχυτη ανομία στη διοίκηση υπηρεσιών υγείας, ανορθολογική ανάπτυξη δομών και υπηρεσιών και κυρίως συνωμοσία σιωπής για όλα τα σκάνδαλα, τα στοιχεία, το προανακριτικό υλικό, τις καταγγελίες, τις εκθέσεις του κ. Ρακιντζή και του Σώματος Επιθεωρητών Υπηρεσιών Υγείας.

Ο πολιτικός λόγος είναι ότι μετά τις εκλογές του 2015 προέκυψε μια Κυβέρνηση μηδενικής ανοχής στη διαπλοκή και στη διαφθορά. Εάν έχετε διαφορετική εικόνα, θα ακούσουμε προσεκτικά και θα διερευνήσουμε και τα δεδομένα που θα παρουσιάσετε. Εμείς, πάντως, θα αξιοποιήσουμε τα συμπεράσματα του συνολικού έργου της εξεταστικής επιτροπής, για να εξοικονομήσουμε πολύτιμους πόρους για τις ανάγκες του δημόσιου συστήματος υγείας, για το νέο ΕΚΠΥ του ΕΟΠΥΥ, για το νέο σύστημα προμηθειών, για τη νέα φαρμακευτική πολιτική, για τη δεοντολογική ηλεκτρονική συνταγογράφηση και τελικά για να ανασυγκροτήσουμε αυτή τη χώρα, καθήκον το οποίο αναλάβαμε και με τη νέα λαϊκή εντολή, για την οποία θα απολογηθούμε στις εκλογές του 2019, αγαπητοί συνάδελφοι.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Επειδή ο κ. Παπαδόπουλος αναφέρθηκε σε ονόματα, ο όρος «πιράνχας» στην υγεία χρησιμοποιήθηκε από εμένα όταν ήμουν Υπουργός Υγείας. Είχε ψηφιστεί τότε, μαζί με τον Αλέκο Παπαδόπουλο που ήταν Υπουργός των Οικονομικών, ο σχετικός νόμος για τις προμήθειες της υγείας, που εάν είχε εφαρμοστεί, ίσως να μη γινόταν σήμερα η συζήτηση.

Επ’ αυτού μπορεί να σας δώσει περισσότερες πληροφορίες ο κ. Κουρουμπλής, ο οποίος τότε ήταν Γραμματέας Πρόνοιας. Και, βεβαίως, είναι καλό να τον δείτε και εσείς αυτόν τον νόμο, γιατί πράγματι είναι πολύ σαφής.

Προχωρούμε στον επόμενο Βουλευτή, ο οποίος είναι ο κ. Οικονόμου από πλευράς Νέας Δημοκρατίας.

**ΒΑΣΙΛΕΙΟΣ ΟΙΚΟΝΟΜΟΥ:** Κύριε Πρόεδρε, η πρόταση που καταθέτει ο ΣΥΡΙΖΑ για την εξεταστική είναι πραγματικά για γέλια. Είναι μια πολύ αποτυχημένη προσπάθεια να πολιτικοποιήσει την αντιπαράθεση στην υγεία να οξύνει και να πολώσει το κλίμα. Βέβαια, την άλλη στιγμή ζητάει συναίνεση για πρωτοβουλίες που έχουν να κάνουν με την υγεία. Δεν υπάρχει περίπτωση να λάβει καμμία συναίνεση. Η αντιπαράθεση θα είναι κάθετη, απόλυτη και σκληρή για τα έργα και τις ημέρες αυτής της Κυβέρνησης.

Ακούστε, λοιπόν: Για την περίοδο 2015-2017 έρχεται ο κύριος Υπουργός Υγείας με τη νέα θεωρία περί ηθικοποίησης της διοικήσεως, που έφερε η ΥΠΕάρχης Κρήτης, αυτή τη θρασύτατη πολιτική τοποθέτηση μιας μεσαίας κρατικής λειτουργού, η οποία λέει ότι ηθικοποιεί ο ΣΥΡΙΖΑ ως έχων το πρόσταγμα για την περιφέρειά της το δικαίωμα να ασκεί διοίκηση, κατά το «ηθικό πλεονέκτημα» της Αριστεράς.

Αυτή είναι η πιο φαύλη, απαράδεκτη και αδιανόητη συμπεριφορά, όπου έρχεται ο Υπουργός να συμπληρώσει ότι αυτός δεν θα ελέγχεται από κανέναν, διότι είναι εξ ορισμού ηθικός.

Άρα, το διάστημα 2015-2017, που προτείνει η Νέα Δημοκρατία συν το 1996 δεν θα είναι σε έλεγχο, γιατί αυτοί εξ ορισμού είναι ηθικοί!

Δείτε, λοιπόν, πώς θα καταρρεύσει αυτό το οικοδόμημα της αθλιότητας και της τραγικής πολιτικής προσέγγισης που κάνει ο ΣΥΡΙΖΑ:

Πρώτον, είστε ηθικοί; Πολύ ωραία. Εμείς ισχυριζόμαστε ότι το 2015 με τη μη τιμολόγηση των φαρμάκων δώσατε ένα πολύ ωραίο δωράκι -κατά τη δική μου εκτίμηση, υπογραφή Βασίλης Οικονόμου- ύψους 200 εκατομμυρίων στις φαρμακοβιομηχανίες, πέρα και έξω από τον νόμο. Δεν σας καλύπτει νομικά η «Βαρουφάκεια» διαπραγμάτευση.

Και ερωτώ: Έχετε την αγωνία, κύριοι του ΣΥΡΙΖΑ να εξετάσετε αυτή τη βαριά και πολύ σημαντική καταγγελία που γίνεται για τα έργα και της ημέρες της Κυβερνήσεώς σας, όπου Υπουργός ήταν ο Κουρουμπλής και μετά πήρε τη σκυτάλη ο Ξανθός;

Εμείς εκτιμούμε ότι είναι 200 εκατομμύρια το δώρο στις φαρμακοβιομηχανίες. Πάντως, ένα είναι σίγουρο: Θα το βρούμε. Θα κάνουμε εξεταστική, θα κάνουμε προκαταρκτική, θα κάνουμε ό,τι θέλετε. Όμως, αυτό το πράγμα δεν μπορεί να μείνει σκοτεινό.

Τελειώνω το θέμα του φαρμάκου και πάω στο θέμα των προσλήψεων με ένα μόνο περιστατικό: Η ποινική δίωξη για το ΚΕΕΛΠΝΟ, όπως καταλήγει, λέει: «Αφορά τα αδικήματα της απάτης από κοινού, σε συνδυασμό με τις επιβαρυντικές περιστάσεις του ν.1608/1950 περί καταχραστών δημοσίου, της παράνομης επεξεργασίας προσωπικών δεδομένων, με σκοπό το παράνομο περιουσιακό όφελος και τη βλάβη τρίτου και της υπεξαγωγής εγγράφου από κοινού, με σκοπό τον προσπορισμό σε άλλον αθέμιτου οφέλους».

Αφορά τρεις υπαλλήλους, αλλά στρέφεται και κατά παντός άλλου υπευθύνου. Ξέρετε ποιος είναι ο «κατά παντός άλλου υπευθύνου»; Έχει ένα όνομα: Πολάκης. Πού είναι ο αγαπητός Αναπληρωτής; Ξέρετε τι είναι αυτό; Είναι ποινική δίωξη για τις παράνομες προσλήψεις στο ΚΕΕΛΠΝΟ!

Δεν έχετε την απορία να εξετάσετε το πρόσταγμα του εισαγγελέα; Μήπως θέλετε να παραγραφεί; Μήπως θέλετε να φύγουμε από αυτήν την περίοδο; Εσείς είχατε πολύ μεγάλη αγωνία στην αναθεώρηση του Συντάγματος να φύγει το άρθρο 86 και να μην υπάρχει η προστασία των Υπουργών.

Κύριε Παπαδόπουλε, αγαπητέ και σεβαστέ μου συνάδελφε, έχετε μεγάλη αγωνία. Και φέρνετε στην Αναθεώρηση του Συντάγματος την παράλειψη του άρθρου 86, που καλύπτει στους Υπουργούς.

Και ρωτάμε εμείς εδώ: Εδώ έχετε μια πολύ ξεκάθαρη περίπτωση. Δεν έχετε τουλάχιστον την κοινοβουλευτική απορία να δείτε τι θα γίνει με αυτήν την υπόθεση; Στην εξεταστική θα το εξετάσουμε αυτό. Ό,τι και να κάνετε, στην υπόθεση αυτή θα μπούμε. Θα μπούμε και στην υπόθεση για το 2015 στον ΕΟΠΥΥ.

Κοιτάξτε, δεν γίνεται να έχω 1.000.000.000 από τις εισφορές υπέρ του ΕΟΠΥΥ επιπλέον έσοδα, να παίρνω και την υποδόση των 650.000.000 της πρώτης αξιολόγησης του 2015 -να έχω, δηλαδή, 1.650.000.000- και να μου κάνει απολογισμό ο Πρόεδρος του ΕΟΠΥΥ ότι τα ληξιπρόθεσμα έχουν φτάσει στο επίπεδο του 2014. Ήταν 1.100.000.000, τα πήγε 1.300.000.000 και τα ξαναπήγε στο 1.100.000.000. Βέβαια, μαθαίνω ότι τα ληξιπρόθεσμα τον Φεβρουάριο έχουν ξαναπάει 1.300.000.000.

Ρωτάω, λοιπόν, το εξής: Πού πήγαν τα λεφτά; Τι πληρώσατε; Δώσατε 600.000.000 στα νοσοκομεία, από τα οποία ενταλματοποιήσατε μόνο τα πεντακόσια! Αυτά θα είναι μια μεγάλη τρύπα για τον ΕΟΠΥΥ, για τα οποία δεν θα δώσετε λογαριασμό; Και δεν θα δώσετε λογαριασμό για το ότι δεν συμψηφίσατε το clawback για το 2016; Και δεν θα μας πείτε γιατί ξεκινήσατε τη διαδικασία συμψηφισμού τώρα, αφού ήρθε το θέμα στη Βουλή; Και ήταν υποχρέωσή σας, γιατί υπήρχε ο νόμος -δεν τον αλλάξατε- που σας υποχρεώνει να κάνετε αυτή τη διευθέτηση. Άρα, τα ζητήματα είναι οι προσλήψεις, το φάρμακο και ο ΕΟΠΥΥ.

Έχω μαζί μου έναν κατάλογο -είκοσι πέντε είναι οι περιπτώσεις που έχω βρει εγώ- με τους διοικητές των νοσοκομείων -θα έχουμε την ευκαιρία να τα πούμε αυτά- που είναι όλοι υποψήφιοι Βουλευτές, κομματικά στελέχη, υποψήφιοι, περιφερειακοί σύμβουλοι, δηλαδή το «ανφάν γκατέ» του ΣΥΡΙΖΑ. Βάλατε κομματικά σας στελέχη στα νοσοκομεία. Κατά τη δική σας αντίληψη καλά κάνατε. Δεν μπορεί, όμως, να το βαφτίζετε αυτό αξιοκρατία. Και ήρθε ο κ. Τσίπρας και είπε απ’ αυτό εδώ το Βήμα, «βγάλαμε τους κομματικούς εγκάθετους της Νέας Δημοκρατίας και βάλαμε τους τεχνοκράτες και τα καλύτερα στελέχη της υγείας». Και πάω και βλέπω τα βιογραφικά τους και οι άνθρωποι φιγουράρουν -και καλά κάνουν γιατί νιώθουν καλά με αυτό- ως κορυφαία στελέχη στο νομό τους του ΣΥΡΙΖΑ και των ΑΝΕΛ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε.

**ΒΑΣΙΛΕΙΟΣ ΟΙΚΟΝΟΜΟΥ:** Ολοκληρώνω, κύριε Πρόεδρε.

Δεν γίνεται να λέτε τέτοια πράγματα. Είναι πολύ βαριά πολιτικά ατοπήματα. Και νομίζω ότι αυτά θα πρέπει να τα εξετάσουμε στην εξεταστική.

Γι’ αυτό εμείς κάναμε την πρόταση για το 2015 και το 2017. Άπαξ και δεν την ψηφίσετε, θα είστε υπόλογοι, θα δώσετε λόγο. Δεν υπάρχει περίπτωση να κρυφτείτε πίσω από τίποτα. Να ξέρετε ότι το 2015 και το 2017 θα εξεταστούν, θα ελεγχθούν και θα έρθουν όλα στο φως.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Τον λόγο έχει ο κ. Μορφίδης, Βουλευτής του ΣΥΡΙΖΑ.

**ΚΩΝΣΤΑΝΤΙΝΟΣ ΜΟΡΦΙΔΗΣ:** Ευχαριστώ, κύριε Πρόεδρε.

Θέλω να δώσω μια μικρή απάντηση στον κ. Οικονόμου.

Κύριε Οικονόμου, είμαι από την Περιφέρεια Ανατολικής Μακεδονίας και της Θράκης. Στους πέντε νομούς υπάρχει ένα στέλεχος του ΣΥΡΙΖΑ το οποίο ανέλαβε νοσοκομείο, δύο στελέχη της Νέας Δημοκρατίας, ένα πρώην στέλεχος του ΠΑΣΟΚ και ένας ανεξάρτητος που δεν ξέρω τι είναι. Υπάρχουν, όμως, δύο στελέχη της Νέας Δημοκρατίας σε σύνολο πέντε ανθρώπων. Τι έπρεπε να πούμε;

**ΒΑΣΙΛΕΙΟΣ ΟΙΚΟΝΟΜΟΥ:** Για τώρα λέτε;

**ΚΩΝΣΤΑΝΤΙΝΟΣ ΜΟΡΦΙΔΗΣ:** Για σήμερα. Μάλλον, δεν τσεκάρατε καλά τον κατάλογο.

**ΒΑΣΙΛΕΙΟΣ ΟΙΚΟΝΟΜΟΥ:** Θέλετε να σας καταθέσω τη λίστα των είκοσι πέντε;

**ΚΩΝΣΤΑΝΤΙΝΟΣ ΜΟΡΦΙΔΗΣ:** Τώρα, μιλάω εγώ. Με συγχωρείτε, δεν σας διέκοψε κανείς, κύριε Οικονόμου.

**ΒΑΣΙΛΕΙΟΣ ΟΙΚΟΝΟΜΟΥ:** Στην εξεταστική θα κατατεθεί ούτως ή άλλως.

**ΚΩΝΣΤΑΝΤΙΝΟΣ ΜΟΡΦΙΔΗΣ:** Σεβαστείτε ότι μιλάω εγώ, άμα θέλετε.

**ΒΑΣΙΛΕΙΟΣ ΟΙΚΟΝΟΜΟΥ:** Εμείς μιλάμε με επώνυμα.

**ΚΩΝΣΤΑΝΤΙΝΟΣ ΜΟΡΦΙΔΗΣ:** Κι εγώ, αν θέλετε, να σας τα πω και επωνύμως.

**ΠΡΟΕΔΡΕΥΩΝ (Δημήτριος Κρεμαστινός):** Να μην επηρεαζόμαστε από τα τηλεοπτικά, κύριε Οικονόμου.

Συνεχίστε, κύριε Μορφίδη.

**ΚΩΝΣΤΑΝΤΙΝΟΣ ΜΟΡΦΙΔΗΣ:** Κυρίες και κύριοι συνάδελφοι, συζητάμε σήμερα την πρόταση για σύσταση εξεταστικής επιτροπής με σκοπό τη διερεύνηση σκανδάλων στο χώρο της υγείας.

Ερώτημα πρώτο: Υπάρχουν λόγοι που καθιστούν αναγκαία τη σύστασή της και ποιοι;

Ερώτημα δεύτερο: Ποια περίοδος θα διερευνηθεί;

Ερώτημα τρίτο: Με ποιους στόχους;

Για το πρώτο ερώτημα, ας ρίξουμε μια ματιά στις καταγγελίες που έχουν δει το φως της δημοσιότητας με έντονη την οσμή του σκανδάλου, όπως για το ΚΕΕΛΠΝΟ, τη «NOVARTIS», το «Ερρίκος Ντυνάν» και άλλες είκοσι με τριάντα τουλάχιστον περιπτώσεις. Την ίδια στιγμή πορίσματα ελέγχου και αναφορές από αρμόδια κρατικά όργανα καταδεικνύουν σπατάλη, κακοδιαχείριση του δημοσίου χρήματος, αδιαφάνεια, ασυδοσία, αλλά και διαπλοκή.

Κοινός τόπος των παραπάνω είναι ότι η υγεία γενικά, τα δημόσια νοσοκομεία και τα δημόσια ασφαλιστικά ταμεία λεηλατήθηκαν ασύστολα.

Η λέξη «λεηλασία» δεν είναι λέξη εντυπωσιασμού. Είναι απλά η πραγματικότητα.

Ας δούμε τη διαχείριση του ΚΕΕΛΠΝΟ. Ένας καθ’ όλα αξιόλογος φορέας με μεγάλη προσφορά και επιστημονικό έργο μετατράπηκε σε παραμάγαζο. Ελέγχθηκε για πρώτη φορά το 2016 από τη Γενική Διεύθυνση Δημοσιονομικού Ελέγχου του Υπουργείου Οικονομικών. Στελέχη και υπάλληλοι του φορέα παραπέμπονται με βαρύτατες κατηγορίες στο Ποινικό Δικαστήριο.

Όμως, θα πρέπει να εξετάσουμε πώς διορίστηκε αυτό το προσωπικό, τι ποσά δανείστηκε ακόμα και με την εγγύηση του ελληνικού δημοσίου το ΚΕΕΛΠΝΟ, πώς διαχειρίστηκε το δημόσιο χρήμα, γιατί δαπάνησε τεράστια ποσά για διαφήμιση, για ποιες ανάγκες και κυρίως ποιοι έλαβαν τα ποσά αυτά.

Πώς είναι δυνατόν ένας δημόσιος φορέας να μην τηρεί λογιστικά βιβλία, να μην έχει οργανωμένο λογιστήριο, τα όποια στοιχεία είχε στο αρχείο του να μην είναι καν σε χρονολογική σειρά, σύμφωνα με το πόρισμα;

Και όσον αφορά τον διαγωνισμό για την αγορά του κτηρίου στην Αγράφων, δεν έχω δει φωτογραφία υψηλότερης ανάλυσης και ευκρίνειας.

Ας δούμε τα στοιχεία για τις δαπάνες που πλήρωσαν τα ασφαλιστικά ταμεία για το φάρμακο. Μέσα σε μια δεκαετία εκτινάσσονται από τα 900 εκατομμύρια στα 5 δισεκατομμύρια ευρώ. Κανείς δεν αντιλήφθηκε; Κανείς δεν αναρωτήθηκε γιατί; Και οι διοικήσεις των ασφαλιστικών ταμείων, αλλά και το Υπουργείο, αμέλησαν τα εξής: Πρώτον, να επανδρώσουν με εξειδικευμένο ιατρικό προσωπικό για να κάνει τον έλεγχο. Δεύτερον, να διαμορφώσουν το σχετικό θεσμικό πλαίσιο. Τρίτον, να κατευθύνουν έστω το υπάρχον προσωπικό σε μια αυστηροποίηση των ελέγχων που αφορούν το φάρμακο. Αυτό είχε ως αποτέλεσμα οι δαπάνες των φαρμακείων και των εταιρειών προσθετικών ειδών δεν ελέγχονταν, γίνονταν κούτες προς αρχειοθέτηση. Επομένως, τα ασφαλιστικά ταμεία πλήρωναν τις εξωπραγματικές τιμές των φαρμάκων και οι φαρμακευτικές αποκόμιζαν τεράστια κέρδη. Και κάπως έτσι φαρμακευτικές εταιρείες, όπως είναι η «NOVARTIS», είχαν στήσει με γιατρούς ένα παρακύκλωμα διαπλοκής και κέρδους και νέμονταν το δημόσιο χρήμα.

Όλα αυτά τα πληροφορηθήκαμε από έρευνα των αμερικανικών αρχών. Και πολλοί έπεσαν από τα σύννεφα. Κάποιοι βέβαια εξ υμών γνώριζαν και διευκόλυναν αυτήν τη διαπλοκή και έχουν τεράστιες ευθύνες. Και εννοείται ότι η έρευνα θα συνεχιστεί και θα ζητηθεί από τις αμερικανικές αρχές να δοθούν τα iban των λογαριασμών όσων εμπλέκονται.

Κυρίες και κύριοι συνάδελφοι, όλα τα παραπάνω και βέβαια η κατάθεση προτάσεων για την ίδια εξεταστική και από άλλα κόμματα, δηλώνουν την ανάγκη για τη σύστασή της.

Έρχομαι στο δεύτερο ερώτημα: Ποια περίοδος θα διερευνηθεί; Η διαφωνία μας είναι στη χρονική περίοδο που θα εξετάσουμε, δηλαδή αν θα εξετάσουμε τη διετία 2015-2016. Αγαπητοί συνάδελφοι, επιμένουν κάποιοι να τσουβαλιάζουν όλους και όλα, επιμένουν στην τακτική «όλοι ίδιοι είναι», επιμένουν ότι θα ανακαλύψουν για τη διετία 2015-2016 στοιχεία που θα μειώσουν την κατακραυγή και τα έργα για τις δικές τους ημέρες. Αλλά, δεν είμαστε όλοι ίδιοι, κύριοι.

Οι προηγούμενες κυβερνήσεις και οι πολιτικές που εφαρμόστηκαν συρρίκνωσαν το κοινωνικό κράτος και τα δικαιώματα των πολιτών, στήριξαν την ιδιωτική και απαξίωσαν τη δημόσια και δωρεάν υγεία. Εμείς παλεύουμε να την ξαναστήσουμε στα πόδια της και αυτό το έχουμε αποδείξει με πολλούς τρόπους αυτά τα δύο χρόνια. Και αν ελπίζετε ότι θα βρείτε γκρίζες περιοχές στις προσπάθειές μας, ιδού η Ρόδος. Ας εξετάσουμε, όμως, πρώτα τα δικά σας καταφανώς μελανά στοιχεία για τις ημέρες της πολιτικής σας.

Και κλείνω με το τρίτο ερώτημα: Ποιοι είναι οι στόχοι της σύστασης της εξεταστικής; Κατ’αρχήν, προφανείς: να αποκαλυφθεί η αλήθεια. Το μεγάλο φαγοπότι στον χώρο της Υγείας έχει σημαντικό μερίδιο στην επιβολή των μνημονίων στη χώρα. Να αποδοθούν ευθύνες σε όλους όσους εμπλέκονται στην κατασπατάληση του δημοσίου χρήματος και στην καταρράκωση του Εθνικού Συστήματος Υγείας. Να απονεμηθεί επιτέλους δικαιοσύνη.

Ο απώτερος, όμως, στόχος της εξεταστικής είναι διττός: Πρώτον, να κατανοήσουμε τις παθογένειες που μας έφεραν εδώ, την απουσία ελεγκτικών μηχανισμών, που επιτρέπουν την ασυδοσία και την αδιαφάνεια, τη λειτουργία μηχανισμών που επιτρέπουν τη διαπλοκή και τη συναλλαγή πολιτικών και υπηρεσιακών φορέων, με ισχυρά επιχειρηματικά συμφέροντα. Και δεύτερον, να θεραπεύσουμε αυτές τις παθογένειες, γιατί έχουμε καθήκον απέναντι στους πολίτες, που φτωχοποιήθηκαν τα χρόνια της κρίσης, που στερήθηκαν την πρόσβαση στη δημόσια υγεία, να συγκρουστούμε και να πετύχουμε.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο κ. Αμυράς, Κοινοβουλευτικός Εκπρόσωπος του κόμματος Το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι -και θέλω να απευθυνθώ ιδιαιτέρως στους συναδέλφους του ΣΥΡΙΖΑ και των ΑΝΕΛ- φαντάζομαι το ακούσατε το «καρφί» του Προεδρεύοντος. Ήταν από εδώ, μέχρι τον Λυκαβηττό. Είπε ότι τα «πιράνχας» στην υγεία, που επικαλεστήκατε κύριε Παπαδόπουλε, κύριε συνάδελφε του ΣΥΡΙΖΑ, ήταν μία φράση του κ. Κρεμαστινού, όταν εκείνος ήταν Υπουργός Υγείας και ο κ. Κουρουμπλής ήταν Γενικός Γραμματέας Πρόνοιας. Δεν πρέπει, δηλαδή, για τα «πιράνχας» και για τον νόμο για τις προμήθειες, που όπως μας είπε λίγο πριν ο κ. Κρεμαστινός δεν εφαρμόστηκε ποτέ, να μάθουμε την αλήθεια και από τον κ. Κρεμαστινό βεβαίως, που ήταν Υπουργός και από τον κ. Κουρουμπλή; Γιατί, λοιπόν, προτείνετε εσείς την εξέταση της περιόδου του φαγοποτίου στην υγεία από το 1997 και όχι από το 1996;

Από το 1993 ως το 1996 ήσασταν Υπουργός, κύριε Κρεμαστινέ και ο κ. Κουρουμπλής ήταν Γενικός Γραμματέας;

**ΠΡΟΕΔΡΕΥΩΝ (Δημήτριος Κρεμαστινός):** Γενικός Γραμματέας Πρόνοιας.

**ΓΕΩΡΓΙΟΣ ΑΜΥΡΑΣ:** Βεβαίως. Θα ξέρει πολλά ο κ. Κουρουμπλής. Είναι έξυπνος άνθρωπος. Δεν θα τον καλέσουμε; Αυτό είναι το «όλα στο φως». Όλα τα υπόλοιπα είναι «ανοίγω - κλείνω» τον διακόπτη του φωτός με τα δικά μου συμφέροντα. Δεν είναι έτσι.

Εμείς, λοιπόν, λέμε ότι πιο λογικό θα ήταν η έρευνα να ξεκινήσει τουλάχιστον από το 1996. Από το 1993 θα σας έλεγα εγώ. Ας πάμε και από το 1821, αρκεί να βγει κάτι, να μάθουμε και να αλλάξουμε τον τρόπο που η υγεία είναι δομημένη και λειτουργεί, εκεί που χρειάζεται. Άλλη εξήγηση εγώ δεν μπορώ να δώσω για τη μικρή χρονική περίοδο, που εσείς προτείνετε -η Συμπολίτευση- για εξέταση από τη γνωστή κουτοπονηριά. Ο κ. Ξανθός, ο Υπουργός Υγείας, είπε προχθές ότι δεν είμαστε όλοι στο ίδιο τσουβάλι. Φυσικά και δεν είμαστε όλοι στο ίδιο τσουβάλι. Αυτό έλειπε! Αλλά δεν θα το αποφασίσετε εσείς για τον εαυτό σας. Τι φοβάστε; Καθαρός ουρανός, αστραπές δεν φοβάται. Εγώ, αν ήμουν Υπουργός, θα ήμουν ο πρώτος που θα έλεγα, τη δική μου περίοδο να την εξετάσετε όλη, δεν έχω να φοβηθώ τίποτα. Αλλιώς, κατά τα άλλα, μπατάρει το πράγμα προς τη μία πλευρά και ήδη η προτεινόμενη εξεταστική χάνει σε αξιοπιστία.

Το βασικό ποιο είναι; Να δούμε και για την τελευταία διετία τι έχει αλλάξει στο σύστημα της υγείας. Το σύστημα προμηθειών έχει αλλάξει; Οι υπερτιμολογήσεις είναι παρελθόν; Ο νοσοκομειακός εξοπλισμός παραδίδεται στην ώρα του; Τα «πιράνχας», για τα οποία λέγαμε, εξαφανίστηκαν από τον πλουσιοπάροχο «βιότοπο» της υγείας; Όλα αυτά έφυγαν στην τελευταία διετία; Μακάρι. Γιατί δεν τη βάζουμε στο μικροσκόπιό μας και να βγείτε να κάνετε διαφήμιση του νέου συστήματος υγείας; Γιατί όχι;

Για να ξεκαθαρίσουμε, λοιπόν, τα πράγματα, το Ποτάμι δηλώνει ότι πρέπει να εξετασθούν τα πάντα και οι πάντες. Όπως ψηφίσαμε υπέρ της Ειδικής Κοινοβουλευτικής Επιτροπής για τους αμυντικούς εξοπλισμούς και τον κ. Παπαντωνίου, τώρα τασσόμεθα υπέρ της διερεύνησης όλων των υποθέσεων Υγείας. Όποιοι έκαναν πάρτι με λεφτά του δημοσίου στον ευαίσθητο τομέα της υγείας, πρέπει να εντοπισθούν και να λογοδοτήσουν στη δικαιοσύνη είτε είναι του 1950 η υπόθεση είτε είναι του 2017 ή του 2001.

«Όλα στο φως» και με ονοματεπώνυμο είναι η θέση μας στο Ποτάμι, χωρίς πολιτικούς συμψηφισμούς, χωρίς παιχνίδια τακτικής ή μικροκομματικής. Όχι στα θεάματα, επειδή δεν υπάρχει άρτος. Όχι στα επικοινωνιακά αντίμετρα, επειδή έρχονται μέτρα σε φόρους και συντάξεις -οι γνωστές περικοπές- ύψους 3,6 δισεκατομμυρίων ευρώ. Δεν θέλουμε η εξεταστική επιτροπή να λειτουργήσει ως πολιτικό πλυντήριο, όπως έχουμε δει κατ’ επανάληψη στο παρελθόν να συμβαίνει, αλλά ούτε και ως κοινοβουλευτικό σωσίβιο σε μια Κυβέρνηση που παραπαίει. Όμως, φοβάμαι ότι τέτοιου είδους πρωτοβουλίες καταλήγουν στο κενό.

Αλήθεια, πείτε μου, ποιος καλόπιστος πολίτης μπορεί να δεχθεί ότι η εξεταστική επιτροπή, όσο καλά κι αν κάνει τη δουλειά της –που το εύχομαι- θα μπορέσει να βρει λεπτομέρειες υποθέσεων, που αποτέλεσαν πραγματικά πηγή σκανδάλων, πριν από είκοσι χρόνια; Εμείς θα δώσουμε όλες μας τις δυνάμεις και μακάρι να το κάνουν όλοι για να βρεθούν.

Εγώ, όμως, θέλω να θέσω το εξής ερώτημα: Ποιος μας εξασφαλίζει ότι και σήμερα, αυτή τη στιγμή που μιλάμε, κάποιοι δεν θησαυρίζουν από διάτρητα συστήματα προμηθειών, ελέγχου και λειτουργίας των χώρων της υγείας;

Κατά την άποψή μου, την προσωπική, θα ήταν πιο χρήσιμη -κυρίως για τους φορολογούμενους- η σύσταση μιας εξεταστικής επιτροπής για το τι μπορούμε να κάνουμε, ώστε να θωρακίσουμε το δημόσιο χρήμα από τα κοράκια της υγείας, πώς θα διαμορφώσουμε ένα σύστημα προμηθειών, ώστε να πάψουν να αγοράζουν τα ελληνικά νοσοκομεία υλικά και εξοπλισμό σε τιμές ακριβότερες από την υπόλοιπη Ευρώπη ή να βλέπουμε για το ίδιο προϊόν διαφορετικές τιμές από νοσοκομείο σε νοσοκομείο, πώς θα μπουν οι κανόνες για τις δαπάνες στο Εθνικό Σύστημα Υγείας και όλοι οι διαγωνισμοί να έχουν ευρεία δημοσιότητα και διαφάνεια, άρα και καλύτερους όρους για το δημόσιο. Αυτή η εξεταστική θα ήταν χρήσιμη για την υγεία, ώστε να πάψει ο χώρος να είναι όμηρος των κυκλωμάτων.

Εγώ σας το είχα προτείνει στην εξεταστική που είχε συσταθεί για την είσοδο της χώρας στα πρώτα δύο μνημόνια. Το θυμάστε; Ήταν η επαναστατική περίοδος του ΣΥΡΙΖΑ. Συμμετείχα σε εκείνη την εξεταστική, η οποία πήγε άκλαυτη. Με το που αρχίσαμε να καλούμε τα πρώτα πολιτικά πρόσωπα, εξηφανίσθη. Εξαϋλώθηκε εκείνη η εξεταστική, για τους λόγους εισόδου της χώρας στα μνημόνια. Εσείς, οι Βουλευτές του ΣΥΡΙΖΑ, από περιέργεια έστω, δεν ασχοληθήκατε, δεν αναρωτηθήκατε τι θα γίνει με εκείνη την εξεταστική; Όχι βέβαια, γιατί βλέπατε ότι φέρνατε το δικό σας μνημόνιο, το τρίτο μνημόνιο Τσίπρα-Καμμένου. Και τώρα έχουμε και το μνημόνιο-κάβα των 3,6 δισεκατομμυρίων ευρώ σε περικοπές μισθών και συντάξεων.

Επομένως, η εξεταστική που καλούμαστε σήμερα να αποφασίσουμε, μπορεί μεν να διερευνήσει υποθέσεις του παρελθόντος, αλλά στην πράξη είναι μια παραδοχή -και μάλιστα πανηγυρική- του πολιτικού συστήματος ότι δεν μπόρεσε να θωρακίσει το δημόσιο χρήμα όταν έπρεπε και να θεραπεύσει εγκαίρως προβλήματα και σκοτεινά σημεία.

Για παράδειγμα, βλέπουμε ότι μέρος της πρότασης είναι να διερευνηθούν τα κονδύλια του ΚΕΕΛΠΝΟ. Φυσικά. Καμμία αντίρρηση. Με τα κονδύλια του υπόλοιπου δημόσιου τομέα τι γίνεται; Πώς μοιράζονται οι διαφημιστικές δαπάνες τραπεζών και ΔΕΚΟ; Ακόμα και σήμερα, κομματικά μέσα ή φίλια προς την Κυβέρνηση μέσα μαζικής ενημέρωσης λαμβάνουν τη μερίδα του λέοντος. Ακόμα περιμένω να υλοποιηθεί η πρόταση που είχε κάνει ο κ. Δραγασάκης -δέσμευση, έτσι την είχε πει ο ίδιος- ότι όλες οι ΔΕΚΟ που ελέγχονται από το κράτος, θα ανακοινώνουν το πού διαθέτουν και με τι κριτήρια τα διαφημιστικά τους κονδύλια.

Ακόμα δεν έχει γίνει, κυρίες και κύριοι συνάδελφοι, και μας λέτε για το ΚΕΕΛΠΝΟ. Βεβαίως. Καλά κάνετε και λέτε για το ΚΕΕΛΠΝΟ. Για τους άλλους δημόσιους οργανισμούς, που ακόμα και σήμερα κατά το δοκούν δίνουν την κρατική διαφήμιση, κανείς από εσάς δεν θα αναριγήσει;

Κυρίες και κύριοι συνάδελφοι, λίγο πιο δίπλα από τον τομέα ευθύνης της Κυβέρνησης για την υγεία, έχουμε το μεταναστευτικό. Εκεί κι αν έχουμε καταγγελίες για απευθείας αναθέσεις, για προμήθειες απευθείας για τα hot spot, καταγγελίες για προσλήψεις, για κατανομή κονδυλίων, με τουλάχιστον γκρίζες διαδικασίες. Δεν είναι και αυτό ένα μέρος του ενδιαφέροντός μας, για να μην χρειαστεί να συγκροτήσουμε στο μέλλον άλλη εξεταστική επιτροπή για τα κονδύλια του μεταναστευτικού; Διότι -σας θυμίζω- υπάρχουν σοβαρότατες καταγγελίες για το μεταναστευτικό από κυβερνητικά στελέχη, που παραιτήθηκαν, από στελέχη του ΣΥΡΙΖΑ, από Βουλευτές επίσης του ΣΥΡΙΖΑ.

Την ευθύνη θα φέρει κυρίως η Κυβέρνηση, εάν δεν ενδιαφερθεί για το πώς σπαταλάται το δημόσιο χρήμα σε όλους τους χώρους και όχι μόνο στο χώρο της υγείας, όπου εκεί, βεβαίως, υπάρχει ένα προνομιακό πεδίο για λοβιτούρες και λαμογιές. Ψάχνοντας στο παρελθόν, δεν πρέπει επίσης να χάσουμε το δάσος της αδιαφάνειας, που μας έχει κυκλώσει επί δεκαετίες.

Συμπερασματικά, λοιπόν, το Ποτάμι λέει «ναι» στην εξεταστική επιτροπή, «όχι» στο κυνήγι μαγισσών. Λέμε «ναι» στη διερεύνηση όλων των υποθέσεων, «όχι» όμως σε υποκριτικά παιχνίδια, με πρωταγωνιστές κυρίως την Κυβέρνηση. Και επιτέλους, ας αποφασίσουμε πώς το πολιτικό σύστημα θα πάψει να κυνηγάει την ουρά του, με το να θεσπίσουμε κανόνες που δεν θα επιτρέπουν σε κανέναν περαστικό Υπουργό να αυθαιρετεί ή να καταχράται το δημόσιο χρήμα.

Σας ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα να κάνω μία ερώτηση επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, είναι κάτι που απασχολεί τις κοινοβουλευτικές ομάδες. Ήδη έχουμε κάνει κάποιες πρώτες συζητήσεις, αλλά όλοι καταλήγουμε σε κοινό ερώτημα. Πολύ ωραία αναφέρατε το πρωί τη διαδικασία που αποφάσισε η διάσκεψη. Δεν σκεφθήκαμε, όμως, τότε να σας πούμε -το κάνουμε τώρα- πώς θα ψηφίσουμε.

Ως γνωστόν, έχει κατατεθεί η πρόταση των Βουλευτών ΣΥΡΙΖΑ και ΑΝΕΛ και η πρόταση των Βουλευτών της Νέας Δημοκρατίας. Έχουμε καταθέσει και εμείς μια δική μας πρόταση, αλλά ο αριθμός μας δεν είναι εξήντα, για να μπει σε ψηφοφορία. Θέλουμε, λοιπόν, το Προεδρείο να ξεκαθαρίσει -για να ξέρουν όλες οι κοινοβουλευτικές ομάδες τι στάση θα εισηγηθούν στους Βουλευτές τους- πώς θα ψηφίσουμε. Δηλαδή, θα ψηφίσουμε ή τη μία ή την άλλη; Θα ψηφίσουμε και τις δύο; Θα ψηφίσουμε υπέρ της μιας και κατά της άλλης σε δύο ψηφοφορίες; Είναι εναλλακτικές διαδικαστικές δυνατότητες. Πείτε μας ποια είναι η απόφαση του Προεδρείου.

**ΠΡΟΕΔΡΕΥΩΝ (Δημήτριος Κρεμαστινός):** Η γραπτή απόφαση είναι ότι θα γίνει ταυτόχρονα η ψηφοφορία επί των δύο προτάσεων με μία εκφώνηση του καταλόγου. Όπως ξέρετε, βέβαια, κυρίαρχο Σώμα είναι η Βουλή και εάν τεθεί διαφορετικά το θέμα, μπορεί και να αλλάξει αυτό. Όμως, αυτή είναι η απόφαση την οποία σας διαβάζω.

**ΑΝΔΡΕΑΣ ΛΟΒΕΡΔΟΣ:** Αυτό δεν απαντάει στο ερώτημα που σας έθεσα. Μπορεί ένας Βουλευτής να πει «ψηφίζω και τις δύο» ή πρέπει να λέει «ναι» στη μία «όχι» στην άλλη; Τι πρέπει να κάνουμε;

**ΠΡΟΕΔΡΕΥΩΝ (Δημήτριος Κρεμαστινός):** Η ταυτόχρονη ψηφοφορία, όπως ξέρετε -είναι δική μου ερμηνεία αυτή- είναι ψηφίζω αυτή και όχι αυτή. Αυτή είναι η ταυτόχρονη ψηφοφορία.

**ΑΝΔΡΕΑΣ ΛΟΒΕΡΔΟΣ:** Αυτό είναι το απολύτως λογικό.

**ΠΡΟΕΔΡΕΥΩΝ (Δημήτριος Κρεμαστινός):** Διαφορετικά, θα μπορούσε να ψηφίζει και τις δύο προτάσεις.

**ΑΝΔΡΕΑΣ ΛΟΒΕΡΔΟΣ:** Αυτό είναι το απολύτως λογικό. Επειδή, όμως, δεν το έχουμε καθαρό -έχω συνεννοηθεί με τέσσερις κοινοβουλευτικές ομάδες που έχουν το ίδιο ερώτημα- πρέπει ο κ. Βούτσης να δώσει μια απάντηση.

**ΠΡΟΕΔΡΕΥΩΝ (Δημήτριος Κρεμαστινός):** Η απάντηση είναι αυτή, με βάση την απόφαση που έχουμε αυτή τη στιγμή.

**ΑΝΔΡΕΑΣ ΛΟΒΕΡΔΟΣ:** Άρα, ψηφίζουμε τη μία ή την άλλη.

**ΠΡΟΕΔΡΕΥΩΝ (Δημήτριος Κρεμαστινός):** Ακριβώς.

Η κ. Παπαρήγα με την ιδιότητα της πρώην Πρόεδρου της Κοινοβουλευτικής Ομάδας του Κομμουνιστικού Κόμματος Ελλάδας, έχει τον λόγο για δέκα λεπτά.

**ΑΛΕΞΑΝΔΡΑ ΠΑΠΑΡΗΓΑ:** Το ερώτημα γιατί η Κυβέρνηση εξαιρεί το δίχρονο 2015-2016, τουλάχιστον, υπάρχει. Το διάστημα του 2017 είναι πολύ μικρό. Στο κάτω-κάτω, κύριε Υπουργέ, μπορεί η εξέταση και του δίχρονου να αναδείξει προϋπάρχοντα σκάνδαλα, τα οποία, το μεγάλο σας νυστέρι και η διορατικότητά σας να μην τα έχει αναδείξει. Γιατί δεν δέχεστε; Οι λόγοι, βέβαια, είναι προφανείς. Είναι, όμως, ένα ζήτημα αυτό. Γιατί το αποφεύγετε;

Θα έλεγα δε και με την ευκαιρία, επειδή σηκώνετε τη σημαία της καθαρότητας, της ηθικής, της συνέπειας κ.λπ., ότι δεν έχετε τοποθετηθεί, γιατί οι τοποθετήσεις δεν γίνονται μόνο για το τι γίνεται μέσα στα σύνορα της Ελλάδας. Η Ελλάδα έτσι και αλλιώς, είναι ενταγμένη σε διεθνείς ενώσεις, έχει αντιπροσώπους. Γιατί δεν σας ενοχλεί το γεγονός ότι δεν υπάρχει συνεδρίαση που ασχολείται με την πορεία της παγκόσμιας οικονομίας, του Διεθνούς Νομισματικού Ταμείου, του ΟΟΣΑ; Στο Νταβός δε, πάρα πολλή συζήτηση γίνεται. Γιατί δεν σας ενοχλεί το γεγονός ότι ο τομέας της υγείας -εκτός από τα εξοπλιστικά προγράμματα- θεωρείται ένας τομέας όπου μπορεί να πραγματοποιηθεί ανάκαμψη της ανάπτυξης και της κερδοφορίας. Μάλιστα, όπως λένε επίσημα ντοκουμέντα, όσο κι αν αυξηθούν οι επενδύσεις στον τομέα της υγείας, στις πιο αναπτυγμένες καπιταλιστικές χώρες θα υπάρχει μείωση θέσεων εργασίας στον τομέα της υγείας κατά επτά εκατομμύρια θέσεις. Αυτό είναι το ένα.

Δεύτερον, γιατί δεν σας ενοχλεί το γεγονός ότι εδώ και πάρα πολλά χρόνια, προ κρίσης, έχει αντικατασταθεί ο όρος «ασθενής» διεθνώς με τον όρο «πελάτης», αναγορεύοντας και τον δημόσιο -κρατικό, ας πούμε- και τον ιδιωτικό τομέα υγείας σε τομέα πραγματοποίησης επιχειρηματικής δραστηριότητας; Αυτά δεν σας ενοχλούν καθόλου. Αυτό, επειδή έχετε και μια διάθεση προς το φιλοσοφείν.

(Στο σημείο αυτό την Προεδρική Έδρα καταλαμβάνει Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Η εξέταση των σκανδάλων δεν έχει καμμία σχέση -θα το πούμε καθαρά- με την ηθική ευαισθησία των κατηγορούντων -αναφέρομαι και διαχρονικά- όπως, βεβαίως, οι κατηγορούμενοι δεν είναι πάντα και όλοι θύματα πολιτικής σκευωρίας. Η εξεταστική επιτροπή που θα γίνει -δεν ξέρω ποια από τις δύο θα αποφασιστεί- μπορεί να επιβεβαιώσει κάποια σκάνδαλα. Σε καμμία περίπτωση δεν μπορούμε να το αποκλείσουμε ούτε και έχουμε διάθεση να μη γίνει αυτό.

Στην ουσία, όμως, και οι αποκαλύψεις να γίνουν και υπάρχει παραπέρα δικαστήριο κ.λπ., τα αποτελέσματα θα χρησιμοποιηθούν στον ανταγωνισμό ανάμεσα στην Κυβέρνηση, τη Νέα Δημοκρατία και τα άλλα κόμματα για την κυβερνητική καρέκλα. Εκεί, κυρίως, θα χρησιμοποιηθούν.

Θα χρησιμοποιηθούν ως βιτρίνα σε ένα σάπιο σύστημα –το καπιταλιστικό- ότι τάχα μπορεί να εξυγιανθεί. Και οπωσδήποτε, θα οδηγήσουν και στη νέα μοιρασιά της πίτας. Μπορεί ο νομάρχης να φύγει από τη μέση και να μπει μια άλλη εταιρεία, γιατί, όπως ξέρετε, έτσι γίνεται σε αυτές τις περιπτώσεις.

Άλλωστε, τα σκάνδαλα δεν βγαίνουν από κανέναν κυβερνητικό έλεγχο ούτε από λαϊκό, εργατικό και τέτοιου είδους έλεγχο. Βγαίνουν στο πλαίσιο του ανταγωνισμού ανάμεσα στις εταιρείες που παράγουν ιατρικά εργαλεία, γενικότερα ιατρικά προϊόντα.

Και εν πάση περιπτώσει, μας δίνεται η ευκαιρία για άλλη μια φορά να πούμε ότι η αντιπαράθεση ανάμεσα στη Νέα Δημοκρατία και τον ΣΥΡΙΖΑ και στους πιθανούς συμμάχους του ενός ή του άλλου κόμματος πριν ή μετά τις εκλογές -αλλά με πρωταγωνιστές οπωσδήποτε τη Νέα Δημοκρατία και το ΠΑΣΟΚ- είναι ένας ανταγωνισμός που θα πάρει ακόμα πιο οξυμμένη μορφή το επόμενο διάστημα ή τα επόμενα χρόνια. Γίνεται στο ίδιο γήπεδο και με τους ίδιους κανόνες. Και αυτό δεν μπορεί να το αμφισβητήσει κανείς.

Βεβαίως, ο διαιτητής, οι διαιτητές και οι «linesman» είναι μιλημένοι και αυτή τη στιγμή είναι μιλημένοι υπέρ της Κυβέρνησης, διότι ξέρουν πάρα πολύ καλά ότι η Κυβέρνηση ΣΥΡΙΖΑ - ΑΝΕΛ μπορεί να χειραγωγήσει τον λαό πολύ καλύτερα από ό,τι οι προηγούμενες κυβερνήσεις.

Όμως, δεν είναι βέβαιο -με την ευκαιρία- κυρία Ασημακοπούλου, ότι δεν δουλεύουν ότι οι σημερινοί διαιτητές και υπέρ σας, με την έννοια ότι μπορεί να σκέφτονται, όταν θα παρακμάσει ο ΣΥΡΙΖΑ και οι ΑΝΕΛ, τότε μπορεί να έρθει μια κυβέρνηση με κορμό της Νέας Δημοκρατίας και να έχει λησμονηθεί η θητεία της Νέας Δημοκρατίας και του ΠΑΣΟΚ τα προηγούμενα χρόνια.

Κάπως έτσι δεν έγινε και τον Ιούλη του 1974, όπου πήραν συγχωροχάρτι και τα κόμματα που προέκυψαν από την ΕΡΕ και την Ένωση Κέντρου; Όμως και η ΕΡΕ και η Ένωση Κέντρου πήραν ένα συγχωροχάρτι στη συνείδηση του λαού, μόνο και μόνο γιατί δεν συνέπραξαν ανοιχτά, ήταν εναντίον της δικτατορίας. Έτσι είναι τα πράγματα και γι’ αυτό ο ανταγωνισμός σας θα οξυνθεί.

Σε καμμία περίπτωση, εμείς δεν μπορούμε να δώσουμε κανένα μετάλλιο, ή θα το πω αλλιώς, δεν δικαιούται μετάλλιο ηθικής συνέπειας και διαφάνειας η Κυβέρνηση των ΣΥΡΙΖΑ - ΑΝΕΛ, επειδή θα φέρουν -είμαι βέβαιη ότι θα φέρουν- και νέες εξεταστικές επιτροπές τα επόμενα χρόνια. Άλλωστε, έχει και παρελθόν αυτή η ιστορία. Δεν μπορούν να πάρουν ένα τέτοιο βραβείο ηθικής συνέπειας και διαφάνειας, όταν οι Υπουργοί της Κυβέρνησης και ο Πρωθυπουργός βγαίνουν και λένε ότι το 2018 βγαίνουμε από τα μνημόνια, το 2019 και 2020 θα έρθουν καινούργια μέτρα και θα παραμείνουν όλα τα μνημονιακά μέτρα των προηγούμενων κυβερνήσεων.

Γιατί να σας πιστέψουμε για τις ηθικές προθέσεις σας στα ζητήματα της υγείας, όταν η κοινωνική σας πολιτική ταυτίζεται με συσσίτια, κουπόνια, ελεημοσύνες και τα λοιπά;

Και έχουμε κάθε δικαίωμα να αμφισβητούμε την ειλικρίνειά σας και την πολιτική ηθική σας –δεν μιλάμε για ζητήματα προσώπων, δεν έχουμε κάτι να πούμε- και δεν μπορούμε να αποδώσουμε ηθική –και μάλιστα, αριστερή, όπως θέλετε εσείς- όταν το μεν κόμμα του ΣΥΡΙΖΑ βγαίνει και καταδικάζει την αμερικάνικη επίθεση στη Συρία, αλλά η Κυβέρνηση έχει παραδώσει τη Σούδα, δίνει τις διευκολύνσεις, για να πραγματοποιούνται αυτές οι επιθέσεις, ετοιμάζεται για πέντε χρόνια να διευρύνει τον ρόλο της Σούδας στην περιοχή και ο πολεμοκάπηλος Υπουργός Άμυνας να προσφέρει νέες βάσεις, οπωσδήποτε με τη σύμφωνη γνώμη τουλάχιστον του Πρωθυπουργού, αν όχι και όλης της Κυβέρνησης.

Και το κυριότερο, αυτό -αν θέλετε- που προκαλεί, είναι ότι κάθε μέρα όλο και πιο πολύ βγαίνετε και λέτε ότι η οικονομική κρίση στην Ελλάδα οφείλεται στα σκάνδαλα, που έχουν δημιουργηθεί με ευθύνη κυβερνητικών κομμάτων και συγκεκριμένων Υπουργών και τα λοιπά.

Πείτε μου, βρείτε μου ένα διεθνές οικονομικό forum ή οργανισμό, φέρτε μου οικονομολόγους επιστήμονες, αλλά και επιστήμονες που διαθέτει ο ΣΥΡΙΖΑ -και είναι και καθηγητές σε θέματα οικονομίας- που υποστηρίζουν ότι η οικονομική κρίση οφείλεται σε σκάνδαλα, μια οικονομική κρίση που εμφανίζεται εδώ και διακόσια χρόνια σε όλον τον κόσμο και πολύ πρόσφατα σε πάρα πολλές χώρες και όχι μόνο στην Ελλάδα.

Αυτό είναι το χειρότερο που κάνετε. Αυτή είναι η χειρότερη υπηρεσία που προσφέρετε στον ελληνικό λαό. Δύο φορές πήγε και έκοψε τώρα κορδέλες ο Πρωθυπουργός και η μόνη κουβέντα που είπε είναι ότι η κρίση στην Ελλάδα οφείλεται στη διαφθορά. Ξεχάσατε αυτά που λέγατε όταν ήσασταν στη Βουλή; Δεν έχει σημασία εάν είχατε 4% ή 5% ή 6%. Αυτά δεν τα διδάσκουν ούτε στην Πολιτική Οικονομία του δημοτικού και αυτοί που είναι υποστηριχτές του καπιταλιστικού συστήματος. Πουθενά δεν υπάρχουν αυτά.

Και επειδή θεωρούνται τα βλήτα –κακώς, γιατί εμένα μου αρέσουν πάρα πολύ αυτά τα χόρτα- κουτόχορτα, όταν μιλάτε στην τηλεόραση και όταν μιλάτε μέσα στη Βουλή πλασάρετε κουτόχορτα για τον ελληνικό λαό, λέγοντας ότι η οικονομική κρίση είναι προϊόν διαφθοράς. Η διαφθορά υπάρχει και σε συνθήκες ανάπτυξης, αειφόρου όπως λέτε εσείς και ταχύρρυθμης και σε συνθήκες κρίσης. Είναι ένα επιχείρημα. Αυτή είναι η χειρότερη υπηρεσία.

Με την ευκαιρία, εμείς βεβαίως δεν πρόκειται να εξοικειωθούμε ποτέ με κανένα είδος σκανδάλου. Αλλά δεν κάνουμε τον διαχωρισμό ανάμεσα στα σκάνδαλα που γίνονται με τη συνταγματική βούλα, με τις διεθνείς συμβάσεις και με τις αποφάσεις του Κοινοβουλίου, με τα παράνομα σκάνδαλα, για τα οποία καλώς να πάνε και στη φυλακή αυτοί που χρηματίστηκαν προσωπικά. Δεν έχουμε καμμία συμπάθεια για αυτούς.

Αλλά κάποια στιγμή, θα έρθει η ώρα και οι πρόσφορες συνθήκες, όπου ο λαός θα καταδικάσει και τα νόμιμα σκάνδαλα, αυτά που έχουν τη βούλα του Κοινοβουλίου. Θα καταδικάσει και εκείνα τα σκάνδαλα από εκείνα τα κόμματα που γίνονται χωρίς κανένα βάρος προσωπικού πλουτισμού.

Το μεγαλύτερο σκάνδαλο είναι ότι ο λαός πληρώνει το μεγαλύτερο μερίδιο πληρωμής στα ζητήματα της υγείας. Το μεγαλύτερο σκάνδαλο είναι ότι η πολυφαρμακία και οι πολλαπλές εξετάσεις ωθούνται μέσα από το δημόσιο σύστημα υγείας. Όλα αυτά είναι νομιμοποιημένα. Σκάνδαλο είναι ότι κόβετε την πολυφαρμακία και τις πολλαπλές εξετάσεις, όχι με στοιχείο την επιστημονική έρευνα, αλλά με κριτήριο τα μνημόνια. Έτσι είναι το θέμα.

Και το τελευταίο: Υπάρχει κάτι που είναι σάπιο από γεννησιμιού στο δημόσιο σύστημα υγείας στις συνθήκες του καπιταλισμού. Δεν υπάρχει η έννοια της συλλογικότητας. Ο ασθενής πρέπει μόνος του να βρει σε ποιο νοσοκομείο θα πάει, ποιον ιατρό θα επιλέξει, θα του πει και η γειτόνισσα, πρέπει να κάνει τον συντονισμό. Τώρα δεν έχουμε τα ράντζα. Έχουμε και αυτά, αλλά θα έλεγα ότι αυτό είναι το σχετικά λιγότερο, μπροστά στις τεράστιες λίστες. Το ένα τμήμα του νοσοκομείου δεν συγκοινωνεί με το άλλο και πρέπει να αρχίσεις ξανά από την αρχή και να μπεις στη λίστα, όταν ο ένας ιατρός σε παραπέμπει στον άλλο. Έτσι έχουν μάθει και οι γιατροί να λειτουργούν, ατομικά. Πρέπει ο ασθενής να ξέρει πέντε πράγματα για τα θέματα της υγείας, να τα καταλαβαίνει ή να έχει συγγενείς.

Με μια κουβέντα, θέλω να πω ποια είναι η ουσιαστική διαφορά μας, πέρα από το κόστος της υγείας. Εμείς υποστηρίζουμε κέντρα υγείας, πρωτοβάθμια φροντίδα υγείας, που η ανάπτυξή τους -και όχι αυτά που φτιάχνετε τώρα τα κατασκευάσματα, τα εξαμβλώματα- παίρνει υπόψιν τον πληθυσμό, τη σύνθεση του πληθυσμού, την επιδημιολογία, την ύπαρξη βιομηχανικής αγροτικής παραγωγής, τον παιδικό πληθυσμό, τα σχολεία, τις σχολές, τον ηλικιωμένο πληθυσμό, τον γυναικείο πληθυσμό, τα ΑΜΕΑ, τους μετανάστες, τους Ρομά και είναι στελεχωμένα με όλες τις ειδικότητες. Και οδοντίατρος στην πρωτοβάθμια φροντίδα υγείας και φαρμακοποιός και κοινωνικοί λειτουργοί και ψυχολόγοι και επισκέπτες υγείας και υποστηρικτικό διοικητικό προσωπικό. Να διαθέτει πλήρη εργαστηριακό και διαγνωστικό εξοπλισμό, φυσικοθεραπευτήριο, φαρμακείο και να λειτουργεί σε εικοσιτετράωρη βάση. Τι σχέση έχουν αυτά που ετοιμάζετε τώρα, οι τομείς υγείας για τις περιοχές με δώδεκα χιλιάδες κατοίκους;

Αυτά όλα -και τελειώνω- είναι σκάνδαλα, γιατί μεταβιβάζετε από το κέντρο προς τα κάτω φθηνές, μισές, εξαθλιωμένες υπηρεσίες υγείας, που μπορεί να είναι και δωρεάν, αλλά θα είναι ανεπαρκείς και θα είναι για την μεγάλη πλειοψηφία του πληθυσμού, που υποφέρει από σχετική και απόλυτη εξαθλίωση, η οποία βεβαίως θα συνεχιστεί και το 2019 και το 2020 και το 2021 κ.λπ., μέχρι να πει την πρώτη και τελευταία του λέξη ο λαός.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αλεξάνδρα Παπαρήγα, τέως Γενική Γραμματέα του Κομμουνιστικού Κόμματος Ελλάδας.

**ΑΛΕΞΑΝΔΡΑ ΠΑΠΑΡΗΓΑ:** Τι θα πει «τέως»; Ό,τι είμαι τώρα. Δεν είμαστε καλά!

**ΠΡΟΕΔΡΕΥΩΝ (Αναστάσιος Κουράκης):** Συγγνώμη. Ήθελα να αναφέρω και μια ιδιότητα, η οποία …

**ΑΛΕΞΑΝΔΡΑ ΠΑΠΑΡΗΓΑ:** Ό,τι είμαι τώρα. Βουλευτής.

**ΠΡΟΕΔΡΕΥΩΝ (Αναστάσιος Κουράκης):** Καλώς.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μια διαδικαστική ερώτηση θα ήθελα να κάνω.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Προεδρεύοντος του κ. Κρεμαστινού ρώτησα πώς θα ψηφίσουμε. Μου δόθηκε απάντηση ότι θα ψηφίσουμε με ενιαία εκφώνηση του καταλόγου και για τις δύο προτάσεις, αλλά αντιπαραθετικά ή τη μία ή την άλλη. Εδώ, η συνεργάτης σας μου δείχνει την απόφαση της διάσκεψης, που λέει ότι μπορούμε να ψηφίσουμε και τις δύο.

Σας παρακαλώ πάρα πολύ, να ξεκαθαριστεί από το Προεδρείο στο Σώμα πώς θα ψηφίσουμε.

**ΠΡΟΕΔΡΕΥΩΝ (Αναστάσιος Κουράκης):** Οι προτάσεις δεν είναι αντιπαραθετικές. Μπορούν να χαρακτηριστούν συμπληρωματικές ή όπως θέλετε. Ένας Βουλευτής μπορεί να ψηφίσει «ΝΑΙ», «ΟΧΙ», «ΠΑΡΩΝ» στη μια, «ΝΑΙ», «ΟΧΙ», «ΠΑΡΩΝ» στην άλλη. Θα μπορούσαμε, αν θέλαμε, να εξαντλήσουμε τον κατάλογο για τη μια και να ξανακάνουμε από την αρχή τον κατάλογο για την άλλη. Καταλαβαίνετε ότι αυτό θα ήταν ταλαιπωρία για το Σώμα. Επομένως, θα εκφωνείται το όνομα κάθε Βουλευτή, σύμφωνα με τον κατάλογο. Θα ρωτάμε τι ψηφίζει στην πρώτη, τι ψηφίζει στη δεύτερη και θα προχωρήσουμε έτσι.

**ΑΝΔΡΕΑΣ ΛΟΒΕΡΔΟΣ:** Άρα, μπορεί να ψηφίσει και τις δύο.

**ΠΡΟΕΔΡΕΥΩΝ (Αναστάσιος Κουράκης):** Μπορεί να ψηφίσει και τις δύο ή να απορρίψει και τις δύο ή στη μία «ΝΑΙ» ή στη μία «ΟΧΙ».

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κι αν πάρουν και οι δύο πάνω από εκατόν πενήντα μια ψήφους;

**ΒΑΣΙΛΕΙΟΣ ΟΙΚΟΝΟΜΟΥ:** Όποιος κερδίσει.

**ΠΡΟΕΔΡΕΥΩΝ (Αναστάσιος Κουράκης):** Όποιος κερδίσει! Δεν θα προκύψει τέτοιο ενδεχόμενο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Για να λύσουμε το διαδικαστικό, όπως σωστά ζητάει ο κ. Λοβέρδος -απλά να το πει το Προεδρείο, δεν λέω ότι θα το πω εγώ- προτείνω το εξής: Οι δύο προτάσεις, άσχετα αν μπορούν να έχουν ένα κοινό σκεπτικό, με μια έννοια είναι αντιπαραθετικές. Στο τέλος, μία πρόταση θα ισχύσει. Μία πρόταση, γιατί μια επιτροπή θα βγάλουμε. Άρα, θα πρέπει θα διαπιστωθεί με τον έναν ή τον άλλο τρόπο ποια είναι αυτή η πρόταση, η οποία ισχύει ή υπερισχύει.

Άρα, η δική μου γνώμη και η πρότασή μου προς το Προεδρείο είναι να μπουν αντιπαραθετικά, στον βαθμό που υπάρχουν αυτές οι προτάσεις…

**ΑΝΔΡΕΑΣ ΛΟΒΕΡΔΟΣ:** Αυτό είναι το σωστό, αλλά έχουν πάρει άλλη απόφαση.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Γι’ αυτό λέω να το δει το Προεδρείο. Δεν επιβάλλω εγώ στο Προεδρείο, έτσι κι αλλιώς. Υπάρχει περίπτωση και οι δύο προτάσεις να πάρουν πλειοψηφία. Λέω την απίθανη περίπτωση. Σε μία τέτοια περίπτωση τι ισχύει;

**ΠΡΟΕΔΡΕΥΩΝ (Αναστάσιος Κουράκης):** Κατανοητό. Εγκαίρως θα επανέλθουμε.

Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ο κ. Κρεμαστινός είπε το αντίθετο απ’ αυτό που λέτε εσείς και το ίδιο με αυτό που λέει ο κ. Βίτσας. Για να μην έχουμε το βράδυ στις εφτά η ώρα και στις οχτώ η ώρα όλη αυτή τη διαδικαστική συζήτηση, προτιμότερο είναι το Προεδρείο να το ξεκαθαρίσει. Μιλήστε με τον κύριο Πρόεδρο και να μας πείτε ποια είναι η τελική επιλογή.

**ΠΡΟΕΔΡΕΥΩΝ (Αναστάσιος Κουράκης):** Θα επανέλθουμε.

Τον λόγο έχει ο κ. Κωνσταντίνος Μπαργιώτας, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ, για πέντε λεπτά.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχει καλά τεκμηριωθεί ότι υπήρξε πάρτι στην υγεία -έχουν αναφερθεί όλα τα στοιχεία από το πρωί- ότι από το 2004 μέχρι το 2009 είναι πολύ γνωστό ότι ο δεύτερος σημαντικότερος λόγος για τη δημοσιονομική εκτροπή ήταν το έλλειμμα που παρήγαγε το Εθνικό Σύστημα Υγείας, με τον τρόπο που το παρήγαγε, για τους λόγους που έχουμε πολλές φορές συζητήσει. Όλα αυτά είναι γνωστά. Τα συζητάμε περίπου από το 2009 και η αλήθεια είναι ότι δεν υπάρχει μεγάλο νοσοκομείο ή μεγάλος οργανισμός στην επικράτεια, στα οποία να μη βρίσκονται είτε οι εισαγγελείς είτε ο Εισαγγελέας Διαφθοράς είτε το ΣΕΥΠ, κάνοντας έρευνες και διερευνώντας αυτή την περίοδο.

Σήμερα μπαίνουμε στον αστερισμό των εξεταστικών, λοιπόν, όπου η εξεταστική θα διερευνήσει -και καλά θα κάνει- τις πολιτικές ευθύνες και τις ευθύνες των προσώπων, που εμπλέκονται σε αυτή την ιστορία. Είμαι υποχρεωμένος να σημειώσω ότι οι πολιτικές ευθύνες έχουν παραγραφεί όλες, εκτός από των Υπουργών από το 2014 και μετά, οι οποίοι όμως από την πρόταση της Κυβέρνησης προστατεύονται -θα δούμε μετά γιατί.

Θέλω να πω ότι εμείς θα ψηφίσουμε «ΝΑΙ» κατ’ αρχάς στη συζήτηση και στη σύσταση εξεταστικής, γιατί η συζήτηση γι’ αυτά τα θέματα είναι θεμιτή. Είναι ίσως και υποχρεωτική. Θα μπορούσε, υπό όρους να είναι και χρήσιμη και σε απλά ελληνικά, θα είναι χρήσιμη όταν τα παθήματα γίνονται μαθήματα, όταν πέρα από την τιμωρία ή την ικανοποίηση του κοινού περί δικαίου αισθήματος, η οποία είναι πάρα πολύ σημαντική και ουσιώδης, έρχεται από πίσω και η διόρθωση. Όταν οι τρύπες, που διαπιστώνονται στο σύστημα, βουλώνουν, να το πω πολύ απλά. Όταν το θεσμικό πλαίσιο εξελίσσεται και θωρακίζεται και γίνεται κάτι πιο λειτουργικό, πιο δημοκρατικό, πιο διαφανές. Είναι χρήσιμες, λοιπόν, αυτές οι συζητήσεις, αρκεί να μην είναι οι παλιές αμαρτίες προφάσεις για καινούργιες αμαρτίες.

Όπως είπα προηγουμένως, το πάρτι στην υγεία είναι γνωστό. Το έχουμε συζητήσει διεξοδικά με νούμερα, υπεύθυνους, πολιτικά υπεύθυνους. Έχει συζητηθεί πάρα πολλές φορές. Το ερώτημα είναι: Γιατί τώρα και γιατί έτσι;

Είναι δύο ερωτήματα, τα οποία δεν μπορούν να απαντηθούν. Γιατί τη Μεγάλη Εβδομάδα του 2017 αυτή η συζήτηση και όχι τη Μεγάλη Εβδομάδα του 2015, που υπενθυμίζω ότι Μεγάλη Δευτέρα τότε συζητούσαμε για την εξεταστική για τα μνημόνια; Γιατί δεν περάσαμε την εξεταστική για την υγεία εκείνη την εποχή; Τι άλλαξε στο μεταξύ; Είναι μια ιστορία, που τελειώνει, χοντρά-χοντρά, πολύ πριν το 2014, τουλάχιστον το μεγάλο της κομμάτι.

Και γιατί μέχρι το 2014; Τι άλλαξε μετά το 2014; Ποια είναι η ουσιώδης διαφορά στο θεσμικό πλαίσιο, στη λειτουργία, στις προμήθειες των νοσοκομείων, που κάνει αυτή την περίοδο αδιάφορη πολιτικά για συζήτηση;

Ποιο είναι το κίνητρο της Κυβέρνησης σήμερα; Ποια είναι η ανάγκη; Τι φοβάται και προστατεύει τους Υπουργούς της; Γιατί είναι προφανές ότι προστατεύει τους Υπουργούς της από την οποιαδήποτε ενδεχόμενη ευθύνη προκύψει.

Η προφανής απάντηση στο «γιατί τώρα;» είναι η συγκυρία προφανώς. Δεν χρειάζεται ιδιαίτερη ευφυΐα για να καταλάβει κανείς ότι από το Πρόγραμμα της Θεσσαλονίκης στο πετσόκομμα του αφορολόγητου και στις πολιτικές που εφαρμόζονται σήμερα, η Κυβέρνηση αποδεικνύει κάθε μέρα και περισσότερο και με αυτή την αξιολόγηση, τα άλλα 3,6 δισεκατομμύρια, ότι είναι η πιο αντιλαϊκή κυβέρνηση μέσα στο μνημόνιο. Χειρίζεται το πρόβλημα της κρίσης με τον πιο αντιλαϊκό τρόπο, εφαρμόζοντας όλο και βαρύτερες περικοπές στα λαϊκά στρώματα.

Και ως αντίβαρο σε αυτή την πολιτική και αυτή την τεράστια πολιτική αντίφαση μιας Κυβέρνησης, που έλεγε τελείως διαφορετικά πράγματα πριν αναλάβει και κάνει εντελώς διαφορετικά πράγματα τώρα, είναι η σκανδαλολογία. Ούτε αυτό είναι τίποτα καινούργιο.

Η εργαλειοποίηση της διαφθοράς και της υποτιθέμενης διαπλοκής ως πολιτικό εργαλείο είναι παλιά. Και για την Κυβέρνηση είναι παλιά. Υπενθυμίζω ότι όλα τα εφαρμοστικά νομοσχέδια του τρίτου μνημονίου ψηφίστηκαν ταυτόχρονα με το σίριαλ κάθαρσης στις τηλεοπτικές συχνότητες, που είχε τη γνωστή κατάληξη. Κάθε φορά που ψηφίζαμε νομοσχέδιο για το τρίτο μνημόνιο, εφαρμοστικό, ψηφίζαμε και ένα κομμάτι του περίφημου νομοσχεδίου για τις άδειες στα κανάλια.

Έτσι, λοιπόν, η Κυβέρνηση επιλέγει να ανοίξει το θέμα τώρα, απλά γιατί την βολεύει επικοινωνιακά. Δεν υπάρχει κανένα άλλο κίνητρο. Δεν υπάρχει κανένας άλλο σκοπός. Ουσιαστικά, επιχειρεί και με αυτή την εξεταστική, όπως και με την προηγούμενη, να ξεκινήσει μια λασπομαχία, ελπίζοντας ότι η λάσπη θα απλωθεί παντού και θα καλύψει και το αφορολόγητο και το πετσόκομμα των συντάξεων και το ξεπούλημα της ΔΕΗ και όλες τις πολιτικές, που υποχρεώνεται να εφαρμόσει, αντίθετα με όσα έλεγε πριν. Μέχρι το 2014, όμως, μην σπιλωθούμε κιόλας, μην πάθουμε και καμιά ζημιά. Θα σταματήσουμε το 2014.

«Είμαστε διαφορετικοί», λένε στην Κυβέρνηση. Αν είναι πραγματικά διαφορετικοί στην Κυβέρνηση, θα έπρεπε να έχουν κάνει μεταρρυθμίσεις. Θα έπρεπε να είχαν κάνει αυτό που είπαμε στην αρχή -είναι δυόμισι χρόνια Κυβέρνηση να θωρακίσουν το θεσμικό πλαίσιο. Να το πω απλά, αν βρίσκεις το ΚΕΕΛΠΝΟ προβληματικό, το αλλάζεις ή το κλείνεις. Δεν συνεχίζεις να το διαχειρίζεσαι με τον ίδιο ακριβώς τρόπο που το διαχειριζόσουν και πριν.

Μέχρι τώρα, δεν έχουμε δει ούτε όραμα ούτε πρόγραμμα ούτε διάθεση αλλαγής, διορισμούς μόνο.

Παρεμπιπτόντως, κύριε Πολάκη, δεκαοκτώ χιλιάδες εφτακόσιους είπατε και ακόμα περιμένουμε να μας πείτε πού είναι και ποιοι είναι. Θα έρθουν, ελπίζω, κάποια στιγμή σε excel.

Υποτίθεται, λοιπόν, πως θέλετε να συζητήσουμε για το ΚΕΕΛΠΝΟ, μέχρι το 2014, όμως, λέει. Γιατί τι άλλαξε; Άλλαξε κάτι μετά το 2014; Υπήρξε νόμος που αλλάζει το καταστατικό του ΚΕΕΛΠΝΟ, τον τρόπο που λειτουργεί, βούλωσε τις τρύπες, που είπα προηγουμένως; Άλλαξε κάτι; Μπήκαν ρήτρες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το μόνο πράγμα που μπήκε ήταν ο κ. Πολάκης στη συνεδρίαση του διοικητικού του συμβουλίου, κάνοντας μπάχαλο τη διαδικασία και οδηγώντας εκείνες τις περίφημες προσλήψεις, που ήταν απαραίτητες για να λειτουργήσουν οι ΜΕΘ τον χειμώνα του 2016, σε ναυάγιο.

Άρα, λοιπόν, εδώ έχουμε ίσως ένα λόγο, για τον οποίο δεν πάμε μετά το 2015, γιατί αποδεικνύεται ότι αυτή η Κυβέρνηση, η Κυβέρνηση της Αριστεράς, είναι χειρότερη από τις προηγούμενες στο ΚΕΕΛΠΝΟ. Διότι εγώ δεν μπορώ να θυμηθώ κανέναν Υπουργό και κανέναν διοικητή του ΚΕΕΛΠΝΟ να ποδοπατά με αυτόν τον τρόπο το προβληματικό θεσμικό πλαίσιο ενός μεγάλου οργανισμού και να χειραγωγεί τόσο κυνικά τους διορισμούς γιατρών στις ΜΕΘ όσο η τελευταία.

Θυμίζω ότι για εδώ υπάρχουν ανοιχτές πειθαρχικές έρευνες και κατηγορίες. Αν είναι έτσι, ανοίγουμε τη συζήτηση μέχρι το 2017, αποδεικνύεται η αθωότητα και τελειώσαμε. Το «δεν το συζητάμε» είναι άλλη κατάσταση.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώνετε, σας παρακαλώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τελειώνω με αυτό. Ένα σχόλιο μόνο θα κάνω.

Είναι τέτοια η διάθεση για θεσμική αλλαγή, που την είδαμε και στον τελευταίο νόμο, τη βλέπουμε διαρκώς. «Κατά παρέκκλιση κάθε κείμενης διάταξης», είναι η αγαπημένη φράση πολλών νόμων αυτής της Κυβέρνησης, με την τροπολογία στον τελευταίο νόμο, στο ν.4461 για την ψυχική υγεία όπου δημιουργείται, όχι ΚΕΕΛΠΝΟ, αν υποθέσουμε ότι αυτά που λέει ο κ. Πολάκης είναι αλήθεια, έστω κατά το ήμισυ, αλλά επί δέκα, μια ανώνυμη εταιρεία του δημοσίου, μετατρέπεται σε ελβετικό σουγιά, ο οποίος μπορεί, χωρίς κανένα θεσμικό πλαίσιο, χωρίς καμμία διαφάνεια να σώζει εταιρείες ψυχικής υγείας, να υιοθετεί ΜΚΟ, να παίρνει λεφτά από το προσφυγικό, να κάνει ΚΕΠ, να κάνει τα πάντα «κατά παρέκκλιση της κάθε κείμενης διαδικασίας».

Έτσι, λοιπόν, νομίζω ότι οι εξεταστικές αυτού του τύπου έχουν νόημα, όταν είναι ειλικρινείς και ψάχνουν να καταδείξουν, να φωτίσουν τις αιτίες και τις αδυναμίες. Δεν έχουν νόημα όταν είναι λασπομαχίες με ευτελείς στόχους. Έχουμε πραγματικά ανάγκη και από καταπολέμηση της διαφθοράς και από ένα καλύτερο θεσμικό πλαίσιο, δικαιοσύνη, διαφάνεια, εκσυγχρονισμό της δημόσιας διοίκησης.

Εγώ πιστεύω ότι έχουμε ανάγκη από έναν νέο τρόπο άσκησης εξουσίας, από ένα διαφορετικό πρότυπο άσκησης εξουσίας. Πολύ φοβάμαι, όμως, ότι η Κυβέρνηση αυτή συμπυκνώνει όλες τις αρνητικές πτυχές της Μεταπολίτευσης και παραμένει στον πρωταθλητισμό του παλαιοκομματισμού και της υποκρισίας.

Ευχαριστώ για την ανοχή σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Δημήτριος Μάρδας, Βουλευτής του ΣΥΡΙΖΑ.

**ΔΗΜΗΤΡΙΟΣ ΜΑΡΔΑΣ:** Κυρίες και κύριοι, σε ό,τι αφορά την απόφαση της σύστασης εξεταστικής επιτροπής για την υγεία μέχρι τώρα ακούστηκαν διάφορες σκέψεις και διάφοροι χαρακτηρισμοί.

Αναφέρομαι σε ορισμένους. Κάποιοι αναφέρθηκαν στα λασπόνερα, ότι είναι κάτι για γέλια, ότι το κάνουμε, για να καλύψουμε τα όσα πρόκειται να συζητήσουμε σε λίγες μέρες, ότι ρίχνουμε μια εξεταστική επιτροπή ,έτσι γιατί πάλι κάτι έχουμε στο μυαλό μας.

Η ερώτηση που τίθεται είναι η εξής: Ήρθαν οι αμερικανικές αρχές και έδωσαν κάποια στοιχεία, τα οποία δείχνουν ότι υπάρχει τουλάχιστον πρόβλημα σε μια μεγάλη εταιρεία φαρμάκων. Εσείς θα σιωπούσατε; Δηλαδή εσείς θα το αφήνατε και θα λέγατε ότι θα το εξετάσουμε εν καιρώ ή στο πλαίσιο, των όποιων διαδικασιών έχουμε δεν θα το εξετάσουμε αυτό το θέμα; Ως εκ τούτου, εκ των πραγμάτων αυτή η επιτροπή έπρεπε να συσταθεί.

Έρχομαι στο θέμα μας. Κατ’ αρχάς, σύμφωνα με μια μελέτη που είχε γίνει το 2011 και είχε τότε ανακοινωθεί -θα σας υπενθυμίσω κάποια νούμερα, ενδεχομένως να τα θυμάστε- το κόστος των φαρμάκων και οι ιατρικές εξετάσεις, οι ιατρικές πράξεις πιο συγκεκριμένα, στοίχισαν στη χώρα 9 δισεκατομμύρια ευρώ. Στην Πορτογαλία τότε στοίχισαν 4,5 δισεκατομμύρια ευρώ οι ίδιες πράξεις και στην Ισπανία των σαράντα έξι εκατομμυρίων στοίχισαν 12,5 δισεκατομμύρια ευρώ. Δηλαδή 9 δισεκατομμύρια, 4,5 δισεκατομμύρια, 12,5 δισεκατομμύρια. Μόνο αυτό προβληματίζει.

Έρχομαι στον χώρο των προμηθειών. Το 1993 είχαμε μία οδηγία της Ευρωπαϊκής Ένωσης, η οποία, μέσα σε τριάντα περίπου σελίδες, εισήγαγε ένα πλαίσιο προμηθειών για τα υλικά. Το ίδιο έγινε και το 2004, όπου ενοποιήθηκαν κάποιες οδηγίες και είχαμε την οδηγία 18/2004, που στην ουσία εκσυγχρόνιζε το σύστημα, εισάγοντας τα ηλεκτρονικά συστήματα προμηθειών και ό,τι πιο σύγχρονο υπήρχε.

Όλο αυτό το πακέτο των δύο οδηγιών από το 1995 μέχρι το 2011 προκάλεσε αυτήν τη γραφειοκρατία στο Υπουργείο Υγείας, σε ό,τι αφορά τις προμήθειες. Είναι μια γραφειοκρατία που αναφέρεται στο σύνολο των προμηθειών για τα υλικά, όπου εκεί εντάσσονται και τα υλικά της υγείας συν αποφάσεις, εγκύκλιοι και ό,τι άλλο μπορείτε να φανταστείτε. Και όπως ξέρετε, βέβαια, η γραφειοκρατία, όπως συνηθίζουμε να λέμε στην οικονομία, είναι η ξαδέλφη της διαφθοράς.

Το 2001 θεμελιώθηκε το ηλεκτρονικό σύστημα προμηθειών στη χώρα. Αυτό, για να κάνει το πρώτο του ξεκίνημα, μετά από παλινωδίες μυθιστορηματικού χαρακτήρα, μπορώ να σας πω, μιας δεκαετίας, χρειάστηκε δώδεκα σχεδόν χρόνια. Το 2001 γίνεται μια άλλη προσπάθεια, για να γίνει πιο ορθολογικό το σύστημα προμηθειών της χώρας μέσω των ΠΕΣΥ. Οι κυβερνήσεις, που εισήγαγαν αυτό το σύστημα, οι ίδιες κυβερνήσεις το έκαναν, έτσι ώστε να χαθεί σε ένα σύνολο άλλων αποφάσεων, σε μεταλλαγές ονομάτων από ΠΕΣY σε ΔΥΠΕ, από ΔΥΠΕ σε ΥΠΕ, με αλλαγές λειτουργιών, με αποτέλεσμα ένα σύστημα να καταρρεύσει, πριν την έναρξή του.

Φτάνουμε βέβαια, στο 2005, όπου, όπως σωστά επισημάνθηκε, έγινε μια μείωση κατά 25% μέσω ΦΕΚ σε κάποιες κατηγορίες υλικών, ορθοπεδικών, καρδιολογικών κ.λπ.. Βέβαια, το ερώτημα είναι, πριν τι γινόταν. Όταν μπορούμε και μειώνουμε κατά 25%, φανταστείτε τι γινόταν. Ακολουθήθηκε η σωστή διαδικασία της μείωσης; Φυσικά όχι. Η επιτροπή σας είχε πει τότε κάντε έναν διαγωνισμό, έτσι ώστε να δείτε τι συμβαίνει στην αγορά των προμηθειών και πάρτε από εκεί τιμές. Εσείς επιλέξατε να ρωτήσετε τους διάφορους συλλόγους, έτσι ώστε να πάρετε κάποιες τιμές. Οι σύλλογοι, όμως, δεν βλέπουν το συμφέρον του κράτους, βλέπουν το συμφέρον των μελών τους, με αποτέλεσμα πάλι οι τιμές του 2005 να είναι υψηλές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε.

Αυτό φάνηκε στο Παρατηρητήριο Προμηθειών, το οποίο ήταν μια πάρα πολύ σωστή πράξη, η οποία όμως, στήθηκε πάλι σε ένα στρεβλό πλαίσιο, με αποτέλεσμα να γίνονται τώρα προσπάθειες, έτσι ώστε αυτό το στρεβλό πλαίσιο να διορθωθεί.

Αυτό είναι το οδοιπορικό ενός συστήματος, το οποίο έχει οδηγήσει σε πανάκριβες προμήθειες. Και αν θέλετε, θα ήταν σκόπιμο -αυτό θα το συζητήσουμε στην επιτροπή- και ίσως θα ήταν απαραίτητο να εφαρμοστεί ένας μηχανισμός «πόθεν έσχες» δωδεκαετίας, κατά τα πρότυπα του ΣΔΟΕ, σε κάποιους διοικητές νοσοκομείων και ενδεχομένως, σε κάποιους άλλους κρατικούς λειτουργούς.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μάρδα.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, αν και Κοινοβουλευτικός Εκπρόσωπος, αυτήν η φορά ίσως είναι και η πρώτη φορά που δεν θα γενικεύσω, κάνοντας πολιτικές αναφορές επί της συνολικής κυβερνητικής πολιτικής, παρ’ότι ή όψη της συμφωνίας που επίκειται μου δίνει αφορμές. Και κυρίως, μου δίνει την αφορμή να θυμηθώ τον Υπουργό κ. Σπίρτζη, ο οποίος στις 20 Φεβρουαρίου 2017, τώρα δηλαδή, όταν συμφώνησε η Κυβέρνηση με την τρόικα ότι θα συμφωνήσουν είχε πει «τέλος η λιτότητα» και είχε χαρακτηρίσει εκείνη την ημέρα ως ισοϋψή, σε αξία με την απελευθέρωση των Ιωαννίνων.

Θα τον περιμένουμε στη Βουλή, όταν θα έρθει η συμφωνία, για να μας πει η συμφωνία αυτή και η μέρα, που θα ψηφιστεί ισοϋψείς με ποια άλλη ημέρα της εθνικής μας ιστορίας είναι;

Πραγματικά, θα έχει πάρα πολύ μεγάλη σημασία να δούμε τότε τη συμφωνία και να μιλήσουμε τότε. Το να συζητάμε, όμως, για μέτρα πριν αυτά έρθουν εδώ είναι παγίδα για τους αδαείς, όχι για όσους καταλαβαίνουν.

Πάμε, λοιπόν, στην ουσία του σημερινού μας θέματος. Έχουμε πει «ναι» στη διαφάνεια, «ναι» σε όλα, φως σε όλα. Σε όλα, όμως.

Το ερώτημα που τίθεται σε εμάς, που έχουμε διατελέσει Υπουργοί και στο κόμμα μας, κυβερνητικό κόμμα, πολλές φορές είναι: Αυτά εσείς, κύριοι και κυρίες, τα λέτε τώρα που είστε στη Μειοψηφία, στην Αντιπολίτευση ή τα λέγατε και ως Πλειοψηφία της Βουλής;

Με τη δύναμη των παραδειγμάτων, η απάντηση είναι μία: Τα λέγαμε και ως Πλειοψηφία της Βουλής. Η κ. Χριστοφιλοπούλου θύμισε το πρωί ότι δεχτήκαμε στην εξεταστική επιτροπή για την οικονομία να ενταχθεί και το πρώτο μνημόνιο που έγινε επί της δικής μας Κυβέρνησης, με την τότε Πλειοψηφία.

Αυτή είναι η πρακτική μας και την συνεχίσαμε και τότε που ήμασταν στην κυβέρνηση και είχαμε την πλειοψηφία της Βουλής και μετά, που γίναμε μέρος της Αντιπολίτευσης και μάλιστα, όχι της Αξιωματικής. Ίδια στάση, γιατί πηγάζει από τις ίδιες αρχές και τις ίδιες αξίες.

Ήρθε, λόγου χάρη, η πρόταση της Πλειοψηφίας μετά το 2015 για εξεταστική για τα μνημόνια. Είπαμε «ναι». Και τους προειδοποιούσαμε και για το μνημόνιο που θα έρθει. «Όχι, δεν θα έρθει», έλεγαν τότε οι Βουλευτές του ΣΥΡΙΖΑ και των ΑΝΕΛ. Ήρθε το μνημόνιο εκείνο.

Η επιτροπή χάθηκε. Προτείναμε να συνεχιστεί και να καταλάβει όλες τις περιόδους. Σιωπή! Σιωπή, όμως. Ούτε μια εξήγηση, γιατί εκείνη η επιτροπή δεν έπρεπε να συνεχιστεί μετά τις εκλογές του Σεπτεμβρίου 2015.

Ήρθε η πρόταση για την προανακριτική για τους εξοπλισμούς. Παρ’ότι είπαμε ότι η διαδικασία ήταν λάθος -το είπα εγώ από αυτό το Βήμα και είπα ότι εδώ υπάρχει πρόβλημα- Βουλευτές της Πλειοψηφίας κουνούσαν θετικά το κεφάλι τους και, μάλιστα, Βουλευτές που είχαν ρόλο εκείνη τη μέρα στη συζήτηση.

Όταν πήρε ο Πρωθυπουργός το λόγο το βράδυ αναφέρθηκε σε εμένα, λέγοντας ότι χρησιμοποίησα δικολαβίστικο επιχείρημα. Καθετί που δεν καταλαβαίνουμε, το χαρακτηρίζουμε αρνητικά.

Ήρθε, όμως, χθες ο κ. Δημήτριος Φίλης, γνωστός δικηγόρος και πρώην μέλος του διοικητικού συμβουλίου του ΔΣΑ, και έγραψε στην Εφημερίδα των Συντακτών αυτό που είπα εγώ, ότι η διαδικασία, την οποία προτείνετε είναι μια διαδικασία…

**ΣΠΥΡΙΔΩΝΑΣ ΛΑΠΠΑΣ:** Δεν το είπατε μόνο εσείς.

**ΑΝΔΡΕΑΣ ΛΟΒΕΡΔΟΣ:** Το είπατε κι εσείς. Απλώς, δεν ήξερα αν με εξουσιοδοτείτε να πω το όνομά σας. Δεν μπορώ να το χρησιμοποιώ, αν δεν ξέρω αν το θέλετε. Κι εσείς το είπατε.

**ΣΠΥΡΙΔΩΝΑΣ ΛΑΠΠΑΣ:** Μου το έκλεψε η κ. Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Δεν το έκλεψα. Αναφέρθηκα στο ότι το είπατε εσείς, αλλά φοβήθηκα μη διαγραφείτε.

**ΑΝΔΡΕΑΣ ΛΟΒΕΡΔΟΣ:** Εγώ πάντως, το είπα από το Βήμα της Βουλής, μιλώντας ως Κοινοβουλευτικός Εκπρόσωπος της Δημοκρατικής Συμπαράταξης.

Έρχεται, λοιπόν, χθες στην Εφημερίδα των Συντακτών ο κ. Φίλης να σας πει ότι αυτό που κάνατε σταματάει και καθυστερεί για λίγο -για τρεις μήνες- για πολύ -για έναν χρόνο και βάλε- τις διαδικασίες στην ποινική δικαιοσύνη.

Ποιες διαδικασίες; Εκείνες που θεσπίσαμε εμείς το 2011: Βενιζέλος, Μιλτιάδης Παπαϊωάννου, Χάρης Καστανίδης, οι τρεις Υπουργοί που πήραν την απόφαση να διαχωρίσουν τα αδικήματα των Υπουργών από τα υπουργικά αδικήματα, προσαρμοζόμενοι και στη νομολογία, όπως σωστά είχατε πει εσείς.

Καταθέτω το κείμενο του κ. Φίλη, για να το δουν οι συνάδελφοι που φώναζαν όταν καταθέταμε αυτές τις απόψεις εδώ.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

«Ναι» στη διαφάνεια, λοιπόν, «ναι» σε όλα!

Χθες, όμως, στην προανακριτική επιτροπή μεγάλη πλειοψηφία τεσσάρων κομμάτων, με τα άλλα τέσσερα αντίθετα, απέρριψε την πρότασή μου να είναι, όχι μόνο δημόσιες, αλλά ανοιχτές και στην Τηλεόραση της Βουλής οι διαδικασίες της προανακριτικής επιτροπής.

Ψηφίσατε να μην υπάρχει δημοσιότητα και να μην ακούνε οι πολίτες που ενδιαφέρονται, όσοι ενδιαφέρονται, όσα λέγονται εκεί.

**ΣΠΥΡΙΔΩΝΑΣ ΛΑΠΠΑΣ:** Στην προανακριτική, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Παρακαλώ, τα επιχειρήματά μου ήταν και πολιτικά και νομικά. Μη μου λέτε, λοιπόν, τα νομικά σας επιχειρήματα.

Η Νέα Δημοκρατία πρότεινε και το ψηφίσαμε, να συσταθεί εξεταστική επιτροπή για τα capital controls. Είπατε «όχι». Και σήμερα, για να είστε συνεπείς με την αδιαφανή προσέγγιση του εαυτού σας, να λέτε για τους άλλους, όχι αυτοί για εσάς, λέτε «όχι» σε εξέταση της διετίας 2015-2017. Γιατί; Τι σας πειράζει; Τι φοβάστε;

Οι εξηγήσεις ότι εμείς δεν είμαστε ίδιοι με τους άλλους, είναι σωστές. Γιατί πράγματι, δεν είμαστε ίδιοι και ευτυχώς που δεν είμαστε ίδιοι. Για φανταστείτε να σας μοιάζαμε.

Όμως, δεν είναι πολιτικά επιχειρήματα αυτά. Αυτά είναι επιχειρήματα καφενείου, την ώρα που το καφενείο βαριέται, όχι όταν ασχολείται με τα θέματά του.

Η ουσία είναι μία: Γιατί δεν θέλετε να είναι η εξέταση των πραγμάτων και για την περίοδο 2015-2017; Τα είπε και η κ. Χριστοφιλοπούλου και δεν θα πω κάτι από όλα αυτά που ανέφερε η εισηγήτριά μας. Θα μιλήσω μόνο για ένα θέμα: Υπάρχει νόμος το 2015, νομίζω του κ. Γεωργιάδη, που επιβάλλει κατ’ έτος δύο τιμολογήσεις φαρμάκων.

Για τους συναδέλφους που δεν ξέρουν, κάθε τιμολόγηση εκείνη την εποχή σήμαινε και υποτιμολόγηση και ίσως να σημαίνει και ακόμη. Κάθε τιμολόγηση σημαίνει ότι οι τιμές κατεβαίνουν. Γίνονταν, λοιπόν, δύο τον χρόνο. Η μία έγινε στις 14 Δεκεμβρίου, δηλαδή που να αφορά δεκαπέντε ημέρες του 2015 -πάει το 2015 δωράκι- και όλες οι θετικές της ενέργειες να αφορούν το 2016.

Ένα έτος εδωρήθη, κυρίες και κύριοι Βουλευτές! Δεν μπορείτε να μου πείτε ότι αυτό δεν θα το εξετάσει η εξεταστική επιτροπή. Έχετε επιχειρήματα. Ο ένας Υπουργός λέει «δεν προλαβαίναμε». Ο Υπουργός και όχι ο Αναπληρωτής του τότε, σε μία συνέντευξή του, που δεν ελέγχω εάν αυτά που είπε είναι ακριβώς αυτά που γράφτηκαν, είπε ότι η τρόικα του είπε να μην τιμολογήσει.

Θα καλέσουμε και την τρόικα, λοιπόν, στην εξεταστική να μας τα πει αυτά. Δηλαδή, και τι έγινε εάν του το είπε η τρόικα; Αφού ο νόμος ορίζει άλλως, που αποκλείεται να έχει συμβεί και κάτι τέτοιο.

Δείτε τις διαφορές των τιμών που προέκυψαν από την τιμολόγηση που κάνατε μόνοι σας στο τέλος του 2015, για να καταλάβετε το μέγεθος του δώρου.

Δεν είστε όμως πονηροί μόνο για την περίοδο 2015-2016 έως και σήμερα. Είστε πονηροί και για την έναρξη της εξέτασης των πραγμάτων. Γιατί, συνάδελφοι, να μην είναι από το έτος αναφοράς όλων μας, που είναι το 2009, που η δαπάνη σε όλα τα επίπεδα έφτασε στο αποκορύφωμά της;

Πηγαίνετε στο 1997, για να μην υπάρχει συγκεκριμένο θέμα, που να αφορά πολιτικούς εταίρους σας είτε μετέχουν στην Κυβέρνηση είτε δεν μετέχουν. Για να θολώσετε τα νερά πηγαίνετε στο 1997, όχι γιατί θέλετε να εξετάσετε μια μεγαλύτερη περίοδο.

Είστε πονηροί και σε κάτι ακόμη, που το λέω, συνάδελφοι, μόνο με τον τίτλο του, γιατί ακόμη δεν έχω την ενημέρωση που χρειάζεται να αποκτήσω: Δεν το ανέφερε κανένας εισηγητής σας εδώ και φαίνεται να μην σας απασχολεί, αν και πήραν τον λόγο από την Πλειοψηφία τέσσερις ή πέντε συνάδελφοι. Ουδείς μίλησε για τους επωφελουμένους της περιόδου της ευμάρειας αυτού του θλιβερού επιπέδου, δηλαδή της διαφθοράς και της σπατάλης.

Η διαφθορά και η σπατάλη είχε επωφελουμένους, που δεν ήταν μόνο οι εταιρείες, αλλά ήταν και επαγγελματίες, γιατροί, φαρμακοποιοί και στελέχη των φαρμακευτικών που έκαναν πώληση προϊόντων. Ήταν πάρα πολλοί.

Έχει εντοπιστεί ένας κατάλογος από την κ. Ράικου. Η κ. Ράικου παραιτήθηκε με επιστολή της. Όμως, αντί να πείτε ότι αγωνιάτε να δείτε τι είπε, ο Υπουργός Δικαιοσύνης την χτυπούσε εδώ. Το παρακάμπτω αυτό, γιατί το έχουμε ξαναπεί.

Ακούμε ότι σας ενδιαφέρει αυτός ο κατάλογος των γιατρών. Γιατί σας ενδιαφέρει; Έχει πολιτικό πρόβλημα ο κατάλογος των γιατρών; Όλα αυτά είναι θέμα χρόνου να έρθουν εδώ.

Κυρίες και κύριοι Βουλευτές, η Κυβέρνηση αυτή και στο θέμα της υγείας δεν πράττει, αλλά μιλάει. Και η εξεταστική επιτροπή ένας τρόπος άρθρωσης λόγου είναι. Εγώ δεν μπαίνω στην προβληματική και στη συζήτηση για το εάν το κάνει ή όχι για αντιπερισπασμό. Κανείς δεν ασχολείται με αυτά. Ασχολούνται εκείνοι που είναι στον χώρο της πολιτικής και δεν έχουν τι να πουν, γιατί δεν κάνουν. Τι δεν κάνουν;

Έλεγα στην Υπουργό Διοικητικής Ανασυγκρότησης τις προηγούμενες μέρες: «Για πείτε μου, έχετε κάνει κάτι σαν το ΑΣΕΠ, σαν τον Συνήγορο του Πολίτη, σαν τις συλλογικές διαπραγματεύσεις στο δημόσιο, σαν τον «ΚΑΠΟΔΙΣΤΡΙΑ», σαν τη «ΔΙΑΥΓΕΙΑ»; Έχετε κάτι να επιδείξετε; Έχετε μία προσφορά αυτά τα δυόμισι χρόνια;».

Κυρίες και κύριοι συνάδελφοι, κυβερνάνε πιο πολύ από την πρώτη κυβέρνηση Παπανδρέου. Είναι περισσότερο στην κυβέρνηση απ’ ό,τι η κυβέρνηση Γιώργου Παπανδρέου. Είναι έναν ή δύο μήνες περισσότερο. Έχετε για κάτι να περηφανευτείτε στο χώρο του Υπουργείου Δημόσιας Διοίκησης; Για τίποτα, παρά μόνο για διορισμούς.

Πάμε στην υγεία. Πείτε μου κάτι ισοϋψές με το ΕΣΥ, που έχετε κάνει. Άκουσα Υπουργό –δεν θυμάμαι εάν ήταν ο Υπουργός ή ο Αναπληρωτής- που είπε ότι ο ΕΟΠΥΥ είναι μονοψώνιο και αυτό πρέπει να το εκμεταλλευτεί, να το αξιοποιήσει η Κυβέρνηση. Σωστά! Εγώ δεν πρόλαβα, γιατί από το 2012 έγινε μονοψώνιο. Έφυγα τον Μάιο του 2012. Αλλά τον ΕΟΠΥΥ εγώ τον έκανα. Και ήταν η μισή Νέα Δημοκρατία στην κατάληψη του Υπουργείου και όλη η υπόλοιπη αντιπολίτευση! Και επί έναν μήνα το κέντρο του ΕΣΥ, το Υπουργείο, είχε καταληφθεί και συνταγογραφούσαν αθρόα. Ούτε ήξερες ποιος συνταγογραφούσε, τι έκανε, γιατί έλεγαν όχι στο μονοψώνιο που επιτρέπει στον ΕΟΠΥΥ να διαπραγματεύεται με τις εταιρείες πολλά και διάφορα είτε αφορά φάρμακα είτε αφορά υλικά.

Είπατε τίποτα υπέρ του rebate; Μόνο κατά λέγατε. Το εφαρμόζετε. Για το clawback ήσασταν κατά. Και το επεκτείνατε σε όλα τα υλικά. Είπατε τίποτα για την τιμολόγηση που έγινε εκείνο τον καιρό με βάση τις πολλές τιμολογήσεις που κάναμε εμείς, που ήταν υποτιμολογήσεις; Θέλω να μνημονεύσω και τους προηγούμενους από εμένα Υπουργούς, όπως την κ. Κατσέλη, την κ. Ξενογιανακοπούλου, αλλά και τους επόμενους Υπουργούς Υγείας –γιατί είχα μεταφέρει την αρμοδιότητα της τιμολόγησης στο Υπουργείο Υγείας- όπως τον κ. Λυκουρέντζο, τον κ. Σαλμά, τον Γεωργιάδη και τον κ. Βορίδη. Είπατε τίποτα για την περίοδο αυτή και τη στάση σας τότε; Ήσασταν κατά. Και για την ηλεκτρονική συνταγογράφηση ήσασταν κατά.

Είπατε τίποτα για το ESY.net; Έχετε κάνει κάτι ισοϋψές με αυτό, για να έχετε τον έλεγχο της κίνησης των νοσοκομείων; Έχετε κάνει κάτι για την εξάλειψη της λίστας της ντροπής του ΟΚΑΝΑ, που την περιορίσαμε σε βαθμό που όλη αυτή η κοινότητα αναγνωρίζει; Για τις ηλεκτρονικές δημοπρασίες; Ας μας πουν ένα μέτρο που μπορεί να συγκριθεί με τα μέτρα εκείνης της εποχής.

Δεν υπάρχει τίποτε απολύτως. Μόνο λόγια, που κρύβουν ανυπαρξία πολιτικών. Λόγια που κρύβουν ότι η Κυβέρνηση αυτή για περίπου δυόμισι χρόνια δεν έχει να παρουσιάσει τίποτα.

Κλείνοντας, μήπως στα γενικότερα θέματα της διαφθοράς έχετε να παρουσιάσετε κάτι, όπως οι οικονομικοί εισαγγελείς, οι εισαγγελείς κατά της διαφθοράς; Αυτά είναι δικές μας αποφάσεις, αποφάσεις των κυβερνήσεων της πρώτης περιόδου της οικονομικής κρίσης. Τίποτα!

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Έχετε μαλώσει με την πραγματικότητα, κύριε Υπουργέ, γιατί η πραγματικότητα είναι ο εχθρός σας. Και με το «βρίσε, βρίσε, κάτι μένει,» κερδοσκοπήσατε λίγο καιρό. Τώρα πια, δεν σας ακούει κανείς. Τώρα πια, αυτό που περιμένουν οι πολίτες είναι να δουν απ’ αυτά που κάνετε τι τους αφορά, και πόσο είναι το κακό που έχετε κάνει γι’ αυτούς. Για όλα τα υπόλοιπα, όσο και αν φωνάζετε, όσο και αν κόπτεστε, όσο και αν λέτε ό,τι θέλετε να πείτε, ακροατήριο δεν έχετε.

Είναι ο λαός που διαβεβαιώνει, σε ποσοστά άνω του 90%, πια ότι πιστεύει πως αυτά που λέτε για τη διαπραγμάτευση και όσα λέτε γι’αυτά που κάνετε έχουν μόνο έναν σκοπό, να κρατηθείτε στην εξουσία. Οι μέρες σας, όμως, είναι μετρημένες.

Ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ, κύριε Λοβέρδο.

Τον λόγο έχει ο συνάδελφος από τη Νέα Δημοκρατία κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα είναι Μεγάλη Τετάρτη και είμαστε εδώ στο ίδιο βαρετό πλέον έργο θεατές. Τεχνάσματα εντυπωσιασμών και αντιπερισπασμών, για να μην ασχολείται ο λαός ή μάλλον για να ασχολείται λιγότερο. Γιατί, μην έχετε καμμία αμφιβολία, ότι ασχολείται πολύ με τις θλιβερές επιδόσεις της Κυβέρνησης, με την κατάρρευση της οικονομίας από ένα μείγμα υπερφορολόγησης και ιδεοληψίας, που έχουν νεκρώσει τα πάντα στην αγορά, με την αξιολόγηση, που αντί για το τέλος της λιτότητας μάλλον φέρνει την αρχή τετάρτου μνημονίου, με τη χειροτέρευση σε όλα και στην υγεία.

Θυμίζω ότι πέρυσι τέτοιες ημέρες ακούγαμε ότι μετά το Πάσχα φτάνει η ανάπτυξη. Τον Ιανουάριο ο Πρωθυπουργός υποσχόταν «ούτε ένα ευρώ νέα μέτρα για την περίοδο μετά το τέλος του προγράμματος», δηλαδή, μετά το 2018, αλλά 3,6 δισεκατομμύρια θα τα υλοποιήσουν οι άλλοι. Μαγκιά. Τον Δεκέμβριο του 2016 ο Πρωθυπουργός όριζε το τέλος συμφωνίας ως το αργότερο στα μέσα του 2018 και τι προέκυψε; Ένα νέο μνημόνιο, στην ουσία χωρίς χρηματοδότηση, αλλά με μέτρα.

«Κόκκινες γραμμές»; Αφήστε καλύτερα. Και το Διεθνές Νομισματικό Ταμείο μέσα, και καμμία πρόβλεψη για ελάφρυνση χρέους, και μείωση συντάξεων, και μείωση αφορολόγητου και νομοθέτηση για το 2019 και 2020, και διατήρηση στόχου πλεονάσματος στο 3,5% του ΑΕΠ, όλα μέσα.

Γιατί η μόνη σοβαρή προσπάθεια διαπραγμάτευσης που κάνετε, κύριοι της Κυβέρνησης, είναι για να πείσετε το δικό σας εσωτερικό ακροατήριο. Γι’ αυτό και έρχεστε να συζητήσετε τη συμφωνία πρώτα στο κομματικό σας όργανο και μετά στη Βουλή. Γιατί πώς θα έρθει στη Βουλή το πακέτο, αν δεν πειστεί πρώτα ο κ. Φίλης; Πώς να παλέψεις, λοιπόν, αυτό το θλιβερό ναυάγιο, όταν δεν έχεις τι να κάνεις ή δεν έχεις κάνει ούτε αυτά που έπρεπε να έχεις κάνει;

Θυμίζω τον κ. Παναγιώτη Κουρουμπλή, Υπουργό Υγείας, τον Μάρτιο του 2015 να μιλάει για χιλιάδες προσλήψεις. Πόσες έγιναν άραγε από αυτές στον χώρο της υγείας; Προηγούνται άλλου τύπου προσλήψεις. Όταν δεν ξέρεις τι να κάνεις, τότε κάνεις εξεταστικές, όχι για να ελέγξεις τα πάντα, αλλά για να ελέγξεις τους άλλους. Όχι για την ανακάλυψη όλης της αλήθειας, αλλά για την άσκηση πίεσης στους πολιτικούς σου αντιπάλους και την απόπειρα αποπροσανατολισμού στην κοινωνία.

Κάποτε, στο παρελθόν, με αφορμή τη συχνή και σκόπιμη άσκηση από μέρους κοινοβουλευτικών πλειοψηφιών του δικαιώματος να προτείνουν εξεταστικές επιτροπές γινόταν λόγος για την ποινικοποίηση της πολιτικής ζωής. Τώρα, το μοτίβο άλλαξε, θα έπρεπε να κάνουμε λόγο για την ηθικοποίηση της πολιτικής ζωής. Οι έχοντες υποτίθεται το ηθικό πλεονέκτημα καταγγέλλουν με ιερή αγανάκτηση και σε κάθε ευκαιρία -ιδού μια ακόμα ευκαιρία- το παλιό σύστημα, προσδιορίζουν εαυτούς ως το νέο και άφθαρτο και οριοθετούν αυθαίρετα την περίοδο ελέγχου της επιτροπής έτσι ώστε αυτή να περιλαμβάνει όλους, εκτός από τους ίδιους.

Μια και τα βαφτίσια είναι της μόδας αυτές τις ημέρες, επιτρέψτε μου να κάνω και εγώ μία «βάπτιση». Θα ήθελα να ονομάσω αυτή την εξεταστική «εξεταστική παρ’ ολίγον και ο κ. Κουρουμπλής». Διότι για εσάς, η διερευνητική περίοδος πρέπει να ξεκινήσει όταν ο συγκεκριμένος σταματάει από το Υπουργείο Υγείας ως Γενικός Γραμματέας Πρόνοιας ΠΑΣΟΚ, και πρέπει να σταματήσει αμέσως πριν ο συγκεκριμένος επανέλθει στο Υπουργείο Υγείας, ως Υπουργός Υγείας ΣΥΡΙΖΑ αυτήν τη φορά, αναβαπτισθείς ως νέος και άφθαρτος, πριν από το εν ενεργεία δίδυμο, βέβαια!

Γιατί το κάνετε αυτό; Αναρωτιέμαι. Ο ίδιος ο κ. Κουρουμπλής, προς τιμήν του, δηλώνει ότι δεν έχει αντίρρηση να ελεγχθούν και η περίοδος της δικής του θητείας στο Υπουργείο. Άλλωστε γενικός γραμματέας πρόνοιας ήταν τότε, όταν η πρόνοια υπαγόταν στο Υπουργείο Υγείας, πιθανόν να ασκούσε κάποια πολιτική επιρροή, αλλά δεν συμμετείχε ή δεν υπέγραφε τις αποφάσεις τότε στον χώρο της υγείας. Γιατί το κάνετε αυτό, λοιπόν;

Οι υπηρεσιακοί παράγοντες του Υπουργείου, προμηθευτές, παίκτες στον χώρο της υγείας, όσοι ενέχονται ενδεχομένως σε υποθέσεις που ερευνώνται από τη δικαιοσύνη αυτήν τη στιγμή, με αντικείμενο, που όντως πρέπει να διερευνήσουμε, δεν έρχονται και φεύγουν μαζί με την εκάστοτε πολιτική ηγεσία. Γιατί, λοιπόν, να είναι κάποιοι μέσα και κάποιοι απ’ έξω; Ρωτάω.

Δίνω και την απάντηση: Πρώτον, γιατί, κατά τη λογική σας, πρέπει να ελεγχθούν μόνον οι άλλοι, δηλαδή οι πολιτικοί αντίπαλοι. Και δεύτερον, γιατί αν ελεγχθούν όλοι, δηλαδή και οι δικοί σας, κύριοι της Κυβέρνησης, τότε θα προκύψουν και άλλα ενδιαφέροντα ζητήματα προς διερεύνηση: Όχι μόνο, για παράδειγμα, η σκανδαλώδης παράλειψη της Κυβέρνησης ΣΥΡΙΖΑ να εκδώσει δελτίο τιμών το 2015, παράλειψη που ως ουσιαστικό αποτέλεσμα είχε οφέλη από συγκεκριμένες φαρμακευτικές εταιρείες, με φάρμακα των οποίων η πατέντα έληγε εντός του 2015 και επομένως, έπρεπε να επιλεγούν άλλα φθηνότερα, πλην, όμως, δεν επελέγησαν και παρέμειναν τα ίδια, με ληγμένη πατέντα, αλλά και μία άλλη υπόθεση, της οποίας ο φάκελος δικογραφίας έχει ήδη αποσταλεί στη Βουλή, βάσει του νόμου περί ευθύνης Υπουργών, διότι σε αυτήν διασταυρώθηκαν τα στοιχεία του φακέλου με τα ονόματα της σημερινής πολιτικής ηγεσίας.

Πρόκειται, βέβαια, για την υπόθεση των παράνομων προσλήψεων στο ΚΕΕΛΠΝΟ, κατόπιν ενεργειών της πολιτικής ηγεσίας του Υπουργείου, για την οποία ήδη έχουν ασκηθεί ποινικές διώξεις σε βαθμό κακουργήματος, σε συγκεκριμένα μόνο πρόσωπα. Γιατί, λοιπόν, να μην ελεγχθεί αυτή η υπόθεση; Δεν άπτεται του χώρου της υγείας;

Η δική μας πρόταση, κυρίες και κύριοι, η πρόταση της Νέας Δημοκρατίας, λέει να εξεταστούν όλα τώρα, και το ΚΕΕΛΠΝΟ διαχρονικά και η φαρμακευτική δαπάνη και οι προμήθειες ιατροτεχνολογικού υλικού και η «NOVARTIS», αιτία –θυμίζω- της παραίτησης της Εισαγγελέως Διαφθοράς προ ημερών, με βαριές καταγγελίες για απόπειρα παρεμπόδισης του έργου της.

Να ελεγχθούν όλα, να τα εξετάσουμε όλα και αν προκύψουν ευθύνες, όπου προκύψουν, να τις αποδώσουμε εκεί που πρέπει και οι υπεύθυνοι να υποστούν τις συνέπειες, βεβαίως. Όμως να τα εξετάσουμε όλα, όχι μόνο ό,τι σας βολεύει. Γιατί αν εξετάσουμε μόνο ό,τι σας βολεύει, απαξιώνετε στην πράξη ό,τι επιζητείτε με τόσο ζήλο στα λόγια, δηλαδή τη διερεύνηση της αλήθειας, και κατ’ αυτόν τον τρόπο, κυρίες και κύριοι της κυβερνητικής πλειοψηφίας, πολύ φοβούμαι ότι για μια ακόμη φορά -έχουμε χάσει τον λογαριασμό- αποδεικνύεστε κατώτεροι των περιστάσεων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Παναγιωτόπουλε.

Τον λόγο έχει ο Αρχηγός της Αξιωματικής Αντιπολίτευσης κ. Κυριάκος Μητσοτάκης για είκοσι λεπτά.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, ο ελληνικός λαός οφείλει να μάθει σε ποιο ακριβώς σημείο βρισκόμαστε και τι ακριβώς έχει μέχρι στιγμής συμφωνηθεί όσον αφορά στη δεύτερη αξιολόγηση. Και αυτό πρέπει να γίνει στη Βουλή των Ελλήνων, διότι αυτός είναι ο φυσικός χώρος μιας δημοκρατικής πολιτείας. Και η αλήθεια δεν μπορεί να περιμένει άλλο.

Θα ήθελα να ξεκινήσω διαβάζοντας ένα απόσπασμα παλαιότερης ομιλίας. Θα σας πω μετά τίνος είναι αυτή η ομιλία, αν και φαντάζομαι ότι θα το έχετε ήδη μαντέψει. Διαβάζω: «Στην αρχή η Κυβέρνηση διαβεβαίωνε το γνωστό, ότι δεν θα υπάρξουν νέα μέτρα. Στη συνέχεια αρχίζει να υποχωρεί, μιλώντας για μέτρα μεν, αλλά ανώδυνα δε. Αργότερα δηλώνουν αιφνιδιασμένοι «Μα, πόσο σκληρή είναι τελικά αυτή η τρόικα!». Τέλος, διακόπτουν λίγο τις συνομιλίες για να το ξανασκεφτούν. Και πού καταλήγει σχεδόν πάντα αυτό το χιλιοπαιγμένο σίριαλ της δραματοποίησης; Στο γνωστό τέλος της άτακτης υποχώρησης, της αυτογελοιοποίησης και της παράδοσης.».

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε ποιος τα είπε αυτά, φαντάζομαι. Αλέξης Τσίπρας στις 29 Νοεμβρίου του 2014.

(Χειροκροτήματα από την πτέρυγα της Νέας Δημοκρατίας)

Μόνο που η δεύτερη αξιολόγηση, όπως εξελίσσεται, δεν συνιστά απλώς μια «άτακτη υποχώρηση, αυτογελοιοποίηση και παράδοση», αλλά αποτελεί το Βατερλό μιας θλιβερής διακυβέρνησης και μαζί αποτελεί και την απόδειξη ότι το παρελθόν εκδικείται και ότι το πολιτικό ψέμα του παρόντος παράγει ενδεχομένως μια εθνική τραγωδία για το μέλλον. Η Κυβέρνηση προσπαθεί να παρουσιάσει την υποτιθέμενη διαπραγμάτευση περίπου σαν έναν εθνικό θρίαμβο. Κάποιοι πανηγύρισαν το τέλος της λιτότητας. Οι πολίτες όμως πρέπει να μάθουν ακριβώς τι έχει συμφωνηθεί, διότι πίσω από το προπέτασμα του λευκού καπνού που βγήκε στη Μάλτα υπάρχει φυσικά πολύ γκρίζο.

Τρία πράγματα συγκρατήστε: Πρώτον, τα μέτρα που φαίνεται να έχουν συμφωνηθεί είναι οδυνηρά για όλους τους Έλληνες, αλλά ακόμα πιο οδυνηρά για τους ασθενέστερους συμπολίτες μας και παραβιάζουν κάθε κόκκινη γραμμή της Κυβέρνησης.

Δεύτερον, η καθυστέρηση στη διαπραγμάτευση είχε και συνεχίζει να έχει τεράστιο κόστος για την πραγματική οικονομία.

Τρίτο και χειρότερο, η Κυβέρνηση δεσμεύει τη χώρα για τα χρόνια μετά τη λήξη της θητείας της, χωρίς μάλιστα να κερδίσει τίποτα χειροπιαστό ούτε στο χρέος ούτε στα πρωτογενή πλεονάσματα. Υποθηκεύεται το μέλλον της χώρας από τους δανειστές ως αντίμετρο. Αντίμετρο για την αναξιοπιστία αυτών που κυβερνούν στο παρόν, δηλαδή των ΣΥΡΙΖΑ-ΑΝΕΛ. Και είναι, δυστυχώς, το μόνο πραγματικό αντίμετρο, το αντίμετρο για τη ζημιά που συνεχίζουν οι κυβερνώντες να κάνουν στη χώρα και μέσα και έξω.

Η αλήθεια είναι σκληρή και ακόμα σκληρότεροι είναι οι αριθμοί. Τα συμφωνημένα μέτρα για το 2019 και για το 2020 είναι 3,6 δισεκατομμύρια. Αυτά προστίθενται στα 9 δισεκατομμύρια μέτρων που ήδη έχει πάρει η Κυβέρνηση ΣΥΡΙΖΑ-ΑΝΕΛ. Πήρε 12,5 δισεκατομμύρια νέα μέτρα η Κυβέρνησή σας, ενώ τάζατε 12 δισεκατομμύρια χωρίς καμμία ντροπή και χωρίς καμμία συστολή στη Θεσσαλονίκη. Ισορροπία τρόμου και καταστροφής!

(Χειροκροτήματα από την πτέρυγα της Νέας Δημοκρατίας)

Συμφωνήσατε ήδη, όπως φαίνεται, αφορολόγητο κοντά στις 6.000 ευρώ, λίγο πάνω ή λίγο κάτω και φυσικά κατάργηση της προσωπικής διαφοράς στις συντάξεις. Αυτό σημαίνει πολύ απλά ότι ένας πολίτης που δήλωνε σήμερα εισόδημα 8.000 ευρώ ετησίως θα πληρώνει από το 2019 φόρο 450 ευρώ περίπου εκεί που σήμερα δεν πλήρωνε τίποτα. Και σημαίνει, επίσης, ότι ένας συνταξιούχος θα δει να χάνεται και η δωδέκατη σύνταξη, ενδεχομένως και η εντέκατη για κάποιους, εκεί που τάζατε δέκατη τρίτη σύνταξη.

(Χειροκροτήματα από την πτέρυγα της Νέας Δημοκρατίας)

Το ψέμα έχει κοντά ποδάρια και δεν πάει μακριά. Δυστυχώς, όμως, με αυτά και με αυτά η χώρα βρίσκεται στο πουθενά.

Έρχομαι στα ενεργειακά. Η Κυβέρνηση αποδέχθηκε την πώληση μονάδων της ΔΕΗ που αντιστοιχούν στο 40% της παραγωγικής ισχύος της επιχείρησης. Εσείς που πολεμούσατε το μοντέλο της «μικρής ΔΕΗ» αποδεχθήκατε, ακριβώς, αυτό και αφού περάσατε βέβαια δυο χρόνια απαξιώνοντας τη Δημόσια Επιχείρηση Ηλεκτρισμού με τις ανερμάτιστες πολιτικές σας. Να σας θυμίσω πού ήταν η μετοχή της ΔΕΗ πριν από δυόμισι χρόνια το 2014; Ήταν στα 12 ευρώ. Ξέρετε πού είναι σήμερα; Είναι στα 2,9 ευρώ, δηλαδή τέσσερις φορές κάτω. Και σε τελική ανάλυση, ποιος ευνοείται από την απαξίωση της επιχείρησης, εάν όχι οι ανταγωνιστές της;

Σε ό,τι αφορά τώρα τα πολυδιαφημισμένα αντίμετρα της Κυβέρνησης, για τα οποία ακούσαμε πολλά. Είναι, ομολογουμένως, αγωνιώδης, σχεδόν συγκινητική, θα έλεγα, η προσπάθειά σας να παρουσιάσετε το νέο πακέτο των μέτρων ως δημοσιονομικά ουδέτερο. Μόνο που πρόκειται για ένα ακόμα ψέμα, γιατί τα αντίμετρα θα ισχύσουν μόνο εάν ξεπεραστούν –επαναλαμβάνω, μόνο εάν ξεπεραστούν- οι στόχοι του πλεονάσματος του 3,5%, ενώ η μείωση του αφορολόγητου και οι περικοπές των συντάξεων θα ισχύσουν ούτως ή αλλιώς.

Και κάτι ακόμα. Έχω μια ακόμα απορία. Ειλικρινά δεν καταλαβαίνω γιατί πανηγυρίζετε για μια πρόβλεψη η οποία υπήρχε σε όλα τα μνημόνια. Γιατί και στο δεύτερο μνημόνιο υπήρχε η δυνατότητα να παρθούν μέτρα δημοσιονομικής ελάφρυνσης σε περίπτωση υπέρβασης των στόχων. Και αυτό ακριβώς -να σας θυμίσω- έκανε η προηγούμενη Κυβέρνηση, μειώνοντας τον ΦΠΑ στην εστίαση, ασφαλιστικές εισφορές, φόρο πετρελαίου θέρμανσης, εισφορά αλληλεγγύης, για την οποία είχε προγραμματιστεί και η κατάργησή της μέχρι που τη διατηρήσατε και την αυξήσατε κιόλας.

Και όλα αυτά τα κάναμε χωρίς τη σύμφωνη γνώμη της τρόικας. Εμείς τα κάναμε αυτά χωρίς να πανηγυρίζουμε. Εσείς πανηγυρίζετε χωρίς καν να τα έχετε κάνει.

(Χειροκροτήματα από την πτέρυγα της Νέας Δημοκρατίας)

Και, δυστυχώς, η Κυβέρνηση δεν έχει να παρουσιάσει απολύτως τίποτα που να δικαιολογεί την καθυστέρηση ενός ολόκληρου χρόνου στο κλείσιμο της αξιολόγησης. Και θέτω την απλή ερώτηση: Αν η αξιολόγηση είχε κλείσει πριν από έναν χρόνο, όπως προβλεπόταν, θα ήταν πιο βαρύ ή πιο ελαφρύ το τίμημα για τους Έλληνες πολίτες; Διότι οι Έλληνες πολίτες είναι αυτοί που πληρώνουν το πολύ βαρύ τίμημα της φαρσοκωμωδίας της διακυβέρνησης ΣΥΡΙΖΑ - ΑΝΕΛ.

Φυσικά, όλοι γνωρίζουν σήμερα την απάντηση. Δεν ξέρετε ούτε τι θέλετε ούτε πώς να το πετύχετε. Ή μάλλον, το μόνο που θέλετε είναι να μείνετε στην εξουσία με κάθε τρόπο, με κάθε κόστος, με κάθε μέσο, όσο γίνεται περισσότερο. Γιατί άραγε;

Η μόνη διαπραγμάτευση, την οποία επιχειρεί να κάνει ο κ. Τσίπρας, είναι με τις συνιστώσες και με τους βαρόνους του ΣΥΡΙΖΑ, μια διαδικασία θλιβερή, η οποία, μάλιστα, διεξάγεται και σε κοινή θέα, όπως συμβαίνει στη ΔΕΗ με φόντο πάντα την κατάρρευση της Δημόσιας Επιχείρησης Ηλεκτρισμού.

Εδώ και μήνες είχαμε προειδοποιήσει, σε όλους τους τόνους, από αυτήν εδώ την Αίθουσα, ότι η καθυστέρηση στην ολοκλήρωση της διαπραγμάτευσης θα είχε εξαιρετικά αρνητικές συνέπειες για την πραγματική οικονομία. Τα γεγονότα, δυστυχώς, μας δικαίωσαν. Η ύφεση επέστρεψε. Ύφεση στο τέλος του 2016 και πολύ άσχημα μηνύματα από την αγορά για το πρώτο τρίμηνο του 2017. Χάθηκαν θέσεις εργασίας. Σύμφωνα με την τελευταία έρευνα εργατικού δυναμικού της ΕΛΣΤΑΤ, χάθηκαν πάνω από εκατόν σαράντα τέσσερις χιλιάδες θέσεις στο τετράμηνο Οκτώβριος 2016 - Ιανουάριος 2017. Η ρευστότητα στην οικονομία εξαφανίζεται. Πάλι είχαμε εκροές καταθέσεων από τις τράπεζες -2,5 δισεκατομμύρια τους πρώτους δύο μήνες- τα κόκκινα δάνεια των νοικοκυριών αντί να μειώνονται, αυξάνονται και το κράτος έχει κηρύξει πάλι άτυπη στάση πληρωμών προς τους ιδιώτες. Επενδύσεις γίνονται με το σταγονόμετρο. Κανείς δεν εμπιστεύεται μια κυβέρνηση που δεν πιστεύει στις πραγματικές μεταρρυθμίσεις, που άλλα συμφωνεί και άλλα παρουσιάζει και που δεν τηρεί τον λόγο της τελικά προς καμμία κατεύθυνση.

Το νομοσχέδιο για τον εξωδικαστικό συμβιβασμό, το οποίο συζητείται αυτές τις μέρες στην αρμόδια επιτροπή της Βουλής, είναι ένα χαρακτηριστικό παράδειγμα για το πώς αντιλαμβάνεται η Κυβέρνηση τις μεταρρυθμίσεις: ένα γραφειοκρατικό, ανεφάρμοστο συνονθύλευμα διατάξεων, που όλοι ανεξαιρέτως οι φορείς οι οποίοι ήρθαν στην επιτροπή σας λένε ότι δεν θα λύσει το πρόβλημα. Απλά θα το μεταθέσει για το μέλλον, για να το αντιμετωπίσει η επόμενη κυβέρνηση.

Η κατάσταση της χώρας είναι τραγική και η θέση της είναι εξαιρετικά ευάλωτη. Όλοι γνωρίζουν ότι ο στόχος για ανάπτυξη 2,7% έχει ήδη χαθεί. Θα είμαστε τυχεροί αν φτάσουμε στο 1,5%. Και αυτό ενέχει τον κίνδυνο να ζητηθούν πρόσθετα μέτρα όχι μόνο για το 2019 και το 2020, αλλά και για το 2018. Διότι όλοι ξέρουν ότι τα μέτρα που συμφωνήσατε κακήν κακώς στη Μάλτα, δεν θα είχαν σίγουρα ζητηθεί εάν η χώρα είχε μείνει στην τροχιά ανάπτυξης που βρισκόταν το 2014. Και βέβαια, ούτε πριν από έναν χρόνο, όταν έπρεπε κανονικά να είχε ολοκληρωθεί η δεύτερη αξιολόγηση, κανείς δεν τολμούσε -επαναλαμβάνω- να ζητά πρόσθετα μέτρα για το 2019 και το 2020.

Βουλιάξατε την οικονομία, βουλιάξατε τη χώρα. Και αντί να πετάτε σωσίβιο, πάτε να πνίξετε τους πολίτες δυστυχώς -και λυπάμαι που το λέω- συχνά και με τη σιωπηλή συμφωνία των θεσμών που ανέχτηκαν το λάθος μείγμα δημοσιονομικής πολιτικής και που κλείνουν το μάτι σήμερα στην υπερφορολόγηση της παραγωγικής Ελλάδας για να χρηματοδοτεί ο ΣΥΡΙΖΑ το κομματικό του κράτος.

(Χειροκροτήματα από την πτέρυγα της Νέας Δημοκρατίας)

Ακόμα χειρότερα, όμως, έτσι όπως χειριστήκατε τα πράγματα φαίνεται ότι έχετε εκχωρήσει στο Διεθνές Νομισματικό Ταμείο τον τελικό ρόλο του αξιολογητή των επιδόσεων της ελληνικής οικονομίας. Και είναι φυσικά γνωστές οι επιφυλάξεις του Ταμείου για την επίτευξη των δημοσιονομικών στόχων. Εν πολλοίς, τα κάνατε θάλασσα και πήγατε τη χώρα στον βυθό.

Θυμίζω ότι το τρίτο τρίμηνο του 2014 η ελληνική οικονομία ήταν από τους πρωταθλητές στην ανάπτυξη στην Ευρωζώνη. Το τέταρτο τρίμηνο του 2016 είναι ουραγός, μόνη χώρα από τις δεκαοκτώ με αρνητικό ρυθμό ανάπτυξης. Αυτά είναι τα επιτεύγματά σας.

(Χειροκροτήματα από την πτέρυγα της Νέας Δημοκρατίας)

Καταθέτω τον σχετικό πίνακα στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός είναι ο πάτος που μας οδήγησε ο κ. Τσίπρας και αυτός είναι ο πάτος που κινδυνεύει να παγιδευτεί ολόκληρη η χώρα. Γι’ αυτό η Κυβέρνηση δέχτηκε να νομοθετήσει εκ των προτέρων μέτρα υφεσιακά για μετά την λήξη του Γ΄ Προγράμματος.

Για να σας το πω πολύ απλά, δεχθήκατε από τις αρχές του 2017 να προεξοφλήσετε ότι η χώρα δεν θα έχει βγει από την κρίση ούτε το 2019 και δεν κερδίσατε τίποτα συγκεκριμένο στα μεσοπρόθεσμα μέτρα για το χρέος. Έχετε εγκλωβίσει τη χώρα σε υψηλά πρωτογενή πλεονάσματα για πολλά χρόνια, διότι ακριβώς σε αυτό συμφωνήσατε το καλοκαίρι του 2015.

Συνοψίζω, λοιπόν: Ζητούσατε ρύθμιση για το χρέος χωρίς μέτρα και δεχθήκατε μέτρα χωρίς ρύθμιση για το χρέος και, μάλιστα, χωρίς καμμία εξασφάλιση για χρηματοδότηση μετά το 2018.

(Χειροκροτήματα από την πτέρυγα της Νέας Δημοκρατίας)

Τέταρτο μνημόνιο χωρίς λεφτά. Αυτό συνομολογήσατε. Είχατε να διαλέξετε μεταξύ συνθηκολόγησης και εκλογών. Επιλέξατε τη συνθηκολόγηση, αλλά δεν θα αποφύγετε τις εκλογές.

(Χειροκροτήματα από την πτέρυγα της Νέας Δημοκρατίας)

Πιστεύετε στα αλήθεια ότι τον λογαριασμό θα τον πληρώσουν οι επόμενοι; Οι πολίτες, όμως, γνωρίζουν: Η μείωση του αφορολόγητου έχει την υπογραφή Τσίπρα-Καμμένου. Η μείωση των συντάξεων έχει την υπογραφή Τσίπρα- Καμμένου.

(Χειροκροτήματα από την πτέρυγα της Νέας Δημοκρατίας)

Η μείωση του διαθέσιμου εισοδήματος έχει την υπογραφή Τσίπρα- Καμμένου. Οι πολίτες σάς πλήρωσαν και σάς πληρώνουν. Και τα κανονίσατε να σας πληρώνουν και αφού δεν θα είστε πια στην εξουσία.

Για να υπάρξει ελπίδα, κυρίες και κύριοι συνάδελφοι, ότι η χώρα μπορεί να βγει από το τέλμα της λιτότητας και της ύφεσης, πρέπει να έρθει η πολιτική αλλαγή το συντομότερο δυνατό, μια πολιτική αλλαγή σε όλα, στα λόγια, στα έργα, στο ήθος, στη νοοτροπία, στην αποτελεσματικότητα, μια πολιτική αλλαγή που θα φέρει ξανά στη χώρα την αλήθεια, την αξιοπιστία, την εμπιστοσύνη, την αξιοκρατία, τη λογοδοσία, θα φέρει στην εξουσία τις δημιουργικές δυνάμεις του τόπου για να βγάλουμε τη χώρα από την κρίση με ένα ολοκληρωμένο εθνικό σχέδιο αλλαγών και μεταρρυθμίσεων, για να δοθεί ώθηση στην ελληνική οικονομία και να διεκδικήσουμε με αξιοπιστία ένα καλύτερο και ασφαλέστερο μέλλον για τη χώρα μετά το τέλος του Γ΄ Προγράμματος, για να κερδίσουμε και πάλι τον σεβασμό της χώρας από τους εταίρους, για να εγγυηθούμε την επιστροφή στην ευρωπαϊκή κανονικότητα.

Αυτή την αποστολή δεν μπορείτε να τη φέρετε εις πέρας, γιατί απλά δεν έχετε πια το απαραίτητο πολιτικό κεφάλαιο. Κανείς δεν συζητάει στα σοβαρά με μια Κυβέρνηση που παραπαίει. Όλοι ξέρουν ότι δεν έχετε τίποτα άλλο να δώσετε. Είστε μια Κυβέρνηση σε αποδρομή.

(Χειροκροτήματα από την πτέρυγα της Νέας Δημοκρατίας)

Κάθε λεπτό που μένετε στην εξουσία είναι ένα χαμένο λεπτό για τη χώρα, μια χώρα που μόνο εάν επανέλθει σε γρήγορους ρυθμούς ανάπτυξης, θα μπορέσει να διαπραγματευθεί σε άλλη βάση τα εθνικά της συμφέροντα, εθνικά συμφέροντα που τελικά εσείς δεν τα υπηρετείτε, διότι το μόνο που ξέρετε να κάνετε είναι να σκορπίζετε το μίσος. Τρέφεστε από την ένταση και συντηρείστε από τον διχασμό μόνο και μόνο για επικοινωνιακούς λόγους και για τους σκοπούς της θεατρικής παράστασης που κάθε φορά στήνετε. Μόνο που η χώρα έχει ανάγκη από αξιόπιστο Πρωθυπουργό και όχι από σκηνοθέτη τυφλών συγκρούσεων!

(Χειροκροτήματα από την πτέρυγα της Νέας Δημοκρατίας)

Θέλετε να μετατρέψετε την Ελλάδα σε ένα απέραντο δικαστήριο για το χθες, γιατί πολύ απλά δεν μπορείτε να την κάνετε ένα μεγάλο εργοτάξιο για το αύριο.

Σταματήστε, λοιπόν, να κατασκευάζετε εχθρούς! Σταματήστε να βλέπετε παντού θεωρίες συνωμοσίας! Και επιτέλους, δεν σας φταίει η Αντιπολίτευση! Η δική σας ανικανότητα σάς φταίει!

Γι’ αυτό και σας το λέμε και πάλι: Το αίτημα για εκλογές δεν συνδέεται με την ολοκλήρωση της αξιολόγησης. Και να συμβεί αυτό, που σήμερα είναι το πιο πιθανό σενάριο, η χώρα θα συνεχίσει να σέρνεται. Η Ελλάδα χρειάζεται μια δυναμική επανεκκίνηση και η μοίρα μας δεν είναι προδιαγεγραμμένη.

Και σας θυμίζω κάτι ακόμα που θα το βρείτε ενδιαφέρον, κυρίες και κύριοι συνάδελφοι και ακούστε το: Τον Ιούλιο του 2014 ο κ. Τσίπρας είχε πει σε μια ομιλία του το εξής: «Το 30% που αθροίζουν τα δυο κόμματα…» -στις δημοσκοπήσεις τότε- «…που συγκυβερνούν, θέλει να αποφασίσει για το σύνολο της χώρας και κυρίως να δεσμεύσει την επόμενη κυβέρνηση για πολλές δεκαετίες. Δεν νομιμοποιείται πολιτικά και ηθικά να πάρει αποφάσεις».

Πόσο αθροίζουν σήμερα ΣΥΡΙΖΑ και ΑΝΕΛ; Θα σας αφήσω να το βρείτε μόνοι σας. Πάντως είναι κάτω από 30%.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

Και αν η «συνέπεια» δεν ήταν μια λέξη που αγνοείται στο λεξιλόγιο του κ. Τσίπρα, θα είχατε ήδη κάνει εδώ και καιρό αυτό που πρέπει. Θα είχατε οδηγήσει τη χώρα σε εκλογές. Είναι προϋπόθεση για την ανάκαμψή της και όσο νωρίτερα συμβεί αυτό τόσο καλύτερα για τον τόπο.

Κυρίες και κύριοι συνάδελφοι, σε ό,τι αφορά την ημερήσια διάταξη της συνεδρίασης, τα πράγματα είναι επίσης πολύ απλά. Άρτο η Κυβέρνηση αδυνατεί να προσφέρει και αντί θεαμάτων έχουμε τις εξεταστικές επιτροπές -όπως σήμερα για την υγεία- μπας και καλυφθούν οι αποτυχίες και τα φάλτσα σε όλους τους τομείς.

Ας μείνουμε, όμως, στην ουσία. Η υγεία είναι σήμερα σε χειρότερη κατάσταση παρά ποτέ. Τα νοσοκομεία κρατιούνται μόνο χάρη στην αυταπάρνηση ιατρών, νοσηλευτών και διοικητικού προσωπικού. Θέλω να τους ευχαριστήσω για άλλη μια φορά από το Βήμα της Βουλής και να τους συγχαρώ για την αυταπάρνηση με την οποία επιτελούν το έργο τους.

(Χειροκροτήματα από την πτέρυγα της Νέας Δημοκρατίας)

Η πρωτοβάθμια φροντίδα καταρρέει. Εδώ και δυόμισι χρόνια έχετε καταθέσει για την πρωτοβάθμια φροντίδα όλη και όλη μια τροπολογία, χωρίς καν την αναγκαία χρηματοδότηση. Οι οφειλές των ασφαλιστικών ταμείων στον ΕΟΠΥΥ αυξάνονται.

Ως αντιπολίτευση σας θυμάμαι να φωνάζετε για τα 5 ευρώ από όσους έκαναν εισαγωγή στα νοσοκομεία. Φυσικά, είχαμε εξαιρέσει τότε τους οικονομικά αδύνατους. Φωνάζατε για τα 5 ευρώ. Τι κάνατε ως κυβέρνηση; Αυξήσατε σε όλους τις εισφορές κατά 2%.

Ως αντιπολίτευση σας θυμάμαι να μιλάτε για αλλαγή του διοικητικού μοντέλου των δημόσιων νοσοκομείων. Και ως κυβέρνηση τι κάνατε; Απολύσατε τους διοικητές μέσα από μια διαδικασία η οποία ακυρώθηκε στο Συμβούλιο της Επικρατείας και θα χρεώσετε τώρα το δημόσιο με αποζημιώσεις.

Στον τομέα της ηλεκτρονικής διακυβέρνησης, ένα εξαιρετικά σημαντικό εργαλείο μεταρρυθμίσεων και διαφάνειας στον τομέα της υγείας, όλα παραμένουν στάσιμα. Ούτε την αντικατάσταση, την ενίσχυση του στόλου των υπαρχόντων καταπονημένων ασθενοφόρων δεν καταφέρατε να ολοκληρώσετε.

Την περασμένη εβδομάδα στη Χαλκιδική πέθανε ένας συμπολίτης μας. Περίμενε δύο ώρες για να έρθει το ασθενοφόρο. Προχθές η τραγωδία επαναλήφθηκε. Ένιωσε κανείς από εσάς την ανάγκη έστω να ζητήσει μια συγγνώμη;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν είναι αστείο, ξέρετε, να πεθαίνουν συνάνθρωποί μας, κυρίες και κύριοι συνάδελφοι. Καθόλου αστείο δεν είναι. Συγκρατήστε τα γέλια σας, λοιπόν.

Ακόμα και σε σχέση με το νέο ΕΣΠΑ υπάρχει κίνδυνος να μην χρηματοδοτηθούν έργα του τομέα Υγείας επειδή οι αρμόδιες υπηρεσίες της Ευρωπαϊκής Ένωσης δεν εγκρίνουν τη στρατηγική που έχει υποβληθεί από το Υπουργείο.

Όπου και να κοιτάξουμε, υπάρχει μια εικόνα παρακμής, αδράνειας και ανικανότητας. Το μόνο που επικαλείστε είναι ότι το ΕΣΥ καλύπτει πλέον τους ανασφάλιστους, ενώ η πραγματικότητα είναι ότι αυτή η ρύθμιση δεν είναι δικιά σας, αλλά ισχύει από το 2014.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ήσυχα παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):**

Ψέματα και μικροψυχία και σε αυτό, όπως και σε όλα, όπως και στα πρόσφατα εγκαίνια των μεγάλων αυτοκινητοδρόμων.

Η συνταγή είναι πολύ γνωστή και επαρκώς παλαιοκομματική. Επιχειρείτε να κρύψετε το φιάσκο της δικιάς σας αποτυχίας στην αρένα της σκανδαλολογίας, βγάζοντας μπροστά πάντα γνωστού ήθους και ύφους μέσα ενημέρωσης ώστε να μην μένει καμμία αμφιβολία ούτε για τις προθέσεις, ούτε για τον ενορχηστρωτή του όλου εγχειρήματος.

Ειλικρινά πιστεύετε ότι θα μας φέρετε σε δύσκολη θέση με τις εξεταστικές; Αδίκως κουράζεστε. Θέλετε εξεταστική; Συμφωνούμε. Δεν έχουμε καμμία αντίρρηση. Όλα στο φως. Να ερευνηθούν όλα. Θέλετε να υπογράψουμε και εμείς; Μαζί σας. Με έναν όρο όμως: Θα μπούνε μέσα άλλες δύο χρονικές περίοδοι. Θα μπει και το 1996 και θα μπει και η τελευταία διετία, τα χρόνια της δικιάς σας διακυβέρνησης.

Όσον αφορά το 1996 έχω μια απορία. Με ποια λογική ξεκινάτε την εξεταστική από το 1997, ένα τελείως αυθαίρετο χρονικό ορόσημο; Εάν θέλετε να πιάσουμε όλη την περίοδο Σημίτη, δεν θα έπρεπε να ξεκινήσουμε από το 1996; Γιατί από το 1997; Θα σας πω εγώ το γιατί. Ο λόγος που θέλετε να αποφύγετε το 1996 είναι γιατί τότε ήταν Γενικός Γραμματέας του Υπουργείου ο Υπουργός κ. Κουρουμπλής. Και για να αποφύγετε τον έλεγχο της περιόδου Κουρουμπλή, κόβετε μια χρονιά από την περίοδο Σημίτη. Ευρηματικό, δεν μπορώ να πω!

(Χειροκροτήματα από την πτέρυγα της Νέας Δημοκρατίας)

Ξέρετε, όμως, κύριοι του ΣΥΡΙΖΑ, όταν ανοίξατε την πόρτα στο ορφανά του Τσοχατζόπουλου και σε διάφορους περιπλανώμενους του ΠΑΣΟΚ, πήρατε μαζί, πακέτο και τις ευθύνες τους και θα απολογηθείτε για αυτές. Και εάν πιστεύετε ότι δεν έχετε τίποτα να κρύψετε, ιδού η Ρόδος. Πολύ απλά δεχθείτε τη δικιά μας πρόταση, βάλτε μέσα και το 1996 ώστε να ελεγχθούν και τα έργα και οι ημέρες του κ. Κουρουμπλή. Και εάν «ουδέν μεμπτόν» προκύψει, για να χρησιμοποιήσω και έκφραση του κ. Παππά για τα εξωτικά του ταξίδια με ιδιωτικά λίαρ τζετ και με εκλεκτή παρέα, τόσο το καλύτερο για όλους. Η άρνησή σας, όμως, κάτι λέει.

Σε ό,τι αφορά, όμως, την τελευταία διετία, το θεωρούμε ζήτημα στοιχειώδους πολιτικής και ηθικής τάξης, ιδίως όταν για την περίοδο αυτή έχουν ήδη αποσταλεί από τη δικαιοσύνη στη Βουλή φάκελοι δικογραφίας που αφορούν στη συγκεκριμένη περίοδο και σε τυχόν αδικήματα Υπουργών. Και τα ζητήματα αυτά, να υπενθυμίσω στο Σώμα, δεν είναι καθόλου επουσιώδη: Δελτία τιμών φαρμάκων που δεν εκδόθηκαν, ζημιώνοντας το δημόσιο, διαγωνισμοί που καταργήθηκαν αυθαίρετα, παράνομες αποφάσεις που κατέπεσαν στα δικαστήρια, ποινικές διώξεις σε βαθμό κακουργήματος σε υπαλλήλους που εκτελούσαν, όμως, εντολές της πολιτικής ηγεσίας.

Για όλα αυτά πραγματικά πιστεύετε ότι δεν πρέπει να δοθούν εξηγήσεις;

Ελάτε, λοιπόν, και δείξτε ότι δεν έχετε τίποτα να φοβηθείτε. Και επαναλαμβάνω: Κάντε το και θα υπερψηφίσουμε τη δική σας πρόταση. Δεν θα το κάνετε όμως. Δεν θα το κάνετε. Μας το είπατε ήδη. Ξέρετε γιατί; Διότι δεν σας ενδιαφέρει καθόλου η αλήθεια. Σας ενδιαφέρουν μόνο οι εντυπώσεις. Και δεύτερον, διότι γνωρίζετε πάρα πολύ καλά ότι για τη δική σας περίοδο έχετε λερωμένη τη φωλιά σας.

Οι τελευταίοι, λοιπόν, που μπορούν σε αυτή την Αίθουσα να παραδίδουν μαθήματα χρηστής διοίκησης είστε εσείς.

Πάμε να θυμηθούμε μερικά πράγματα και πρώτα απ’ όλα ποια ήταν η στάση σας για μια σειρά παρεμβάσεων στον χώρο της υγείας που μείωναν τις δαπάνες υγείας και ενίσχυαν τη διαφάνεια. Πάμε να δούμε, λοιπόν, πώς είχατε συμπεριφερθεί στο παρελθόν.

Θεσπίστηκε η επιβολή κυρώσεων σε γιατρούς που υπερέβαιναν τα όρια συνταγογράφησης και σε φαρμακοποιούς που δεν χρησιμοποιούσαν το φτηνότερο γενόσημο φάρμακο. Ο ΣΥΡΙΖΑ δεν το ψήφισε.

Μειώσαμε εμείς και η προηγούμενη κυβέρνηση του ΠΑΣΟΚ, τη φαρμακευτική δαπάνη κατά 3,5 δισεκατομμύρια ευρώ με πολύ σημαντικό πολιτικό κόστος. Ο ΣΥΡΙΖΑ ως αντιπολίτευση καταψήφισε όλα τα μέτρα που στόχευαν στην περικοπή της φαρμακευτικής δαπάνης. Το πιο σημαντικό είναι ότι η Κυβέρνησή σας -Υπουργός ο κ. Κουρουμπλής- παρά τη ρητή αναφορά του νόμου, δεν εξέδωσε δελτίο τιμών για το 2015 ώστε να γίνει η σχετική μείωση στις τιμές. Γιατί άραγε; Ποιος ωφελήθηκε απ’ αυτή την απόφαση; Δεν θεωρείτε χρήσιμο και κρίσιμο να διερευνηθεί αυτή η πτυχή από την εξεταστική επιτροπή;

Εμείς είχαμε ετοιμάσει διαγωνισμούς για τη φαρμακευτική δαπάνη των νοσοκομείων. Τους ακυρώσατε, με αποτέλεσμα σήμερα τα νοσοκομεία να προμηθεύονται φάρμακα πολύ πιο ακριβά. Ξαναρωτώ: Ποιος άραγε ωφελήθηκε απ’ αυτή την απόφαση; Δεν θα έπρεπε κι αυτή η πτυχή του θέματος να ερευνηθεί από την εξεταστική επιτροπή;

Κυρίες και κύριοι συνάδελφοι, αν η Κυβέρνηση ήθελε πραγματικά να καταπολεμήσει τη διαφθορά στον χώρο της υγείας, θα μπορούσε πράγματι να είχε λάβει μια σειρά από μέτρα. Το 2014 υποβλήθηκε στο Υπουργείο Υγείας η πρόταση στρατηγικής της ομάδας εργασίας για την καταπολέμηση της διαφθοράς στην υγεία. Είναι ένα κείμενο πυκνό, εξαιρετικά εμπεριστατωμένο, εκατό σελίδων. Το καταθέτω για τα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν κείμενο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιλάμβανε αυτό το κείμενο μια σειρά από προτάσεις. Ενδεικτικά μόνο αναφέρω την επιμήκυνση του χρόνου παραγραφής αδικημάτων και την μετατροπή ποινικών αδικημάτων που συνδέονται με τη διαφθορά σε κακουργήματα, τη θέσπιση αυστηρότερων ποινικών, αλλά και πειθαρχικών, ποινών, κυρίως τη θέσπιση ταχύτερων διαδικασιών για την πειθαρχική δίωξη και τη λειτουργία των πειθαρχικών συμβουλίων -μια εξαιρετικά πονεμένη ιστορία στο χώρο της υγείας- καθώς και την στελέχωση αυτών των πειθαρχικών συμβουλίων από δικαστικούς λειτουργούς, την ενίσχυση των ελεγκτικών μηχανισμών, την δυνατότητα ανταλλαγής πληροφοριών μεταξύ τους, τη θέσπιση ειδικής διαδικασίας ελέγχου των χρηματοδοτήσεων και των χορηγιών των φαρμακευτικών εταιρειών.

Πόσες δράσεις υλοποιήσατε απ’ αυτές; Καμμία, γιατί δεν ενδιαφέρεστε για τη διαφάνεια. Αυτό που σας ενδιαφέρει είναι να παριστάνετε ότι χρησιμοποιείτε τη διαφάνεια για να πετάτε λάσπη.

Επειδή, όμως, εσείς θα φύγετε και κάποια στιγμή εμείς θα έρθουμε, να καταθέσουμε και κάποιες πρόσθετες προτάσεις της Νέας Δημοκρατίας, γιατί υπάρχουν πολλά τα οποία μπορούν να γίνουν για να βελτιώσουμε τη διαφάνεια στον χώρο της υγείας και τα οποία μπορούν να γίνουν και σύντομα, εντός των πρώτων εκατόν ογδόντα ημερών. Ενδεικτικά αναφέρω: Δημοσιοποίηση ποσοτικών και ποιοτικών στοιχείων σχετικά με τη λειτουργία και την αποτελεσματικότητα δημοσίων αλλά και ιδιωτικών νοσοκομείων. Σημαντικότατο. Αξιοποίηση του εργαλείου της ηλεκτρονικής συνταγογράφησης με έμφαση στον έλεγχο της ποσότητας -επαναλαμβάνω, της ποσότητας- των συνταγογραφούμενων φαρμάκων. Απόλυτη διαφάνεια σε θέματα όπως η πρόσβαση σε λίστες χειρουργείων και στις κλίνες των μονάδων εντατικής θεραπείας.

Σύνδεση με την εξαιρετικά σημαντική πρωτοβουλία του Open Government Partnership -του OGP- για την πολιτική των ανοιχτών δεδομένων στους δημόσιους φορείς υγείας. Αυστηροποίηση των κυρώσεων για τις εταιρείες του κλάδου του φαρμάκου και των φαρμακευτικών υλικών που δεν υιοθετούν εσωτερικές διαδικασίες και εργαλεία καταπολέμησης της διαφθοράς. Και, βέβαια, κεντρικός ανασχεδιασμός του συστήματος προμηθειών υγείας με χρήση συμφωνιών-πλαίσιο, νέα πρότυπα και απλούστευση διαδικασιών.

Η διαφάνεια, κυρίες και κύριοι συνάδελφοι, διασφαλίζεται με μηχανισμούς ελέγχου και λήψης αποφάσεων που λειτουργούν στο φως και με σεβασμό στο δημόσιο χρήμα.

Θέλετε διαφάνεια; Σας ανέφερα ήδη αρκετές προτάσεις. Προχωρήστε σε αυτή την κατεύθυνση. Όμως, είναι προφανές ότι όλα αυτά τα οποία σας είπα, δεν σας απασχολούν. Αντιθέτως, είτε μέσω των αποφάσεών σας για τη μη έκδοση δελτίου τιμών φαρμάκων είτε με την αδράνεια την οποία επιδεικνύετε, γίνεστε τελικά οι καλύτεροι υπηρέτες των συμφερόντων στο χώρο της υγείας. Γιατί αυτό είστε τελικά: μια δύναμη ακινησίας και διατήρησης των κακώς κείμενων σε όλη τη χώρα. Δεν είστε εκείνοι που θα διώξουν το παλιό. Είστε προστάτες του παλιού και αποδειχθήκατε πιο παλιοί και από το παλιό.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, κλείνω με την εξής παρατήρηση: Τα πολλά λόγια είναι συχνά φτώχεια. Και είναι αλήθεια ότι ο κ. Τσίπρας έφερε μόνο φτώχεια. Έφερε φτώχεια στους πολίτες και βέβαια πολλή λάσπη στους πολιτικούς του αντιπάλους.

Ο τόπος έχει υποφέρει από τον διχασμό. Εσείς επιπόλαια και ανεύθυνα τον καλλιεργείτε, βλέποντάς τον ως ένα πολιτικό όπλο, ως το ύστατο, τελικά, καταφύγιο της πολιτικής σας επιβίωσης. Επιδιώκετε τη φτωχοποίηση της κοινωνίας και τη διαιώνιση της κρίσης, διότι μόνο μέσα από αυτή μπορείτε να υπάρξετε. Στην Ελλάδα της κανονικότητας δεν έχετε κανέναν ρόλο. Η χώρα αξίζει κάτι πολύ καλύτερο από εσάς.

Εμείς εγγυόμαστε την υπέρβαση της κρίσης, τη μεγάλη φυγή προς τα μπρος, την οριστική ρήξη με τις παθογένειες του χθες, την πραγματική ελπίδα. Η πραγματική ελπίδα είναι η ελπίδα της αλήθειας και η αλήθεια της ελπίδας για όλους, πρώτα από όλα, όμως, για τους νέους ανθρώπους.

Πάνω από όλα, όμως, έχουμε ένα χρέος. Εγώ προσωπικά έχω χρέος να ενώσω όλους τους Έλληνες και γι’ αυτό η παράταξή μας θα κάνει τα πάντα. Πρέπει να αφήσουμε, επιτέλους, πίσω μας τους τεχνητούς διχασμούς και το μίσος που καλλιεργείται, τον μύθο του φθόνου και των διακρίσεων -αυτά μας κρατάνε, τελικά, όλους πίσω- και να ξαναβάλουμε την Ελλάδα σε τροχιά που να μπορεί να την φέρει σε ένα καλύτερο μέλλον.

Ξέρουμε καλά ότι δεν θα είναι εύκολο. Και δεν θα είναι εύκολο διότι τα αποτυπώματα των πολιτικών σας επιλογών θα μας συνοδεύουν για αρκετά χρόνια από τότε που θα έχετε γυρίσει στα έδρανα της Αντιπολίτευσης.

Όμως, ένα είναι βέβαιο: Με σκληρή δουλειά, με σοβαρότητα, με αξιοπιστία και υπευθυνότητα θα κερδίσουμε τον χαμένο χρόνο και θα κάνουμε τους Έλληνες και πάλι υπερήφανους, θα κάνουμε τους Έλληνες και πάλι αισιόδοξους.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τέσσερις εκπαιδευτικοί συνοδοί από το Λύκειο της Ολλανδίας Pantarijn.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ζητήσει δι’ ολίγον ο Υπουργός Οικονομικών κ. Τσακαλώτος.

Επειδή ακριβώς επί αρκετή ώρα, ως είχε κάθε δικαίωμα, ο Αρχηγός της Αξιωματικής Αντιπολίτευσης αναφέρθηκε στην πρόσφατη διαπραγμάτευση και συμφωνία, προφανώς αισθάνεται την υποχρέωση να δώσει κάποιες διευκρινίσεις.

Παρακαλώ πολύ, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Όπως ξέρετε, κύριε Πρόεδρε, εμένα δεν μου αρέσει στους πολιτικούς αντιπάλους να λέω ότι λένε ψέματα πόσω μάλλον ότι είναι ψεύτες. Οπότε εγώ θα συγκρατηθώ και θα πω για ανακρίβειες στην ομιλία του Προέδρου της Αξιωματικής Αντιπολίτευσης.

Ανακρίβεια νούμερο ένα είναι ότι πάει χάλια η αγορά εργασίας. Δεν ξέρω ποια στοιχεία έχει ο κ. Μητσοτάκης, αλλά εγώ ξέρω από την «ΕΡΓΑΝΗ» ότι τον Μάρτιο είχαμε ένα θετικό ισοζύγιο προσλήψεων - αποχωρήσεων τριάντα οκτώ χιλιάδων, που ήταν ο ρεκόρ μήνας από το 2001. Και όχι μόνο αυτό. Ξέρω ότι είχαμε μια αύξηση στις θέσεις εργασίας που είναι μόνιμες και μία μείωση σε αυτές τις θέσεις που ήταν έκτακτες ή μη μόνιμου χαρακτήρα και ότι τους τελευταίους δεκαπέντε μήνες έχουν αυξηθεί οι θέσεις εργασίας κατά εκατόν πενήντα χιλιάδες.

Μου έκανε, όμως, εντύπωση ότι στην ομιλία του ο κ. Μητσοτάκης δεν είπε τίποτα για το εργασιακό κομμάτι της διαπραγμάτευσης, ότι εμείς έχουμε διαπραγματευθεί να επιστρέψουν οι συλλογικές συμβάσεις, να μην αυξηθούν οι ομαδικές απολύσεις, να μην υπάρχει στον νόμο lock out, όλο αυτό που το λέτε εσείς «αριστερή ιδεοληψία». Δηλαδή, έχουμε πει στους εργαζόμενους όχι μόνο ότι θα αυξήσουμε τις θέσεις εργασίας, αλλά και ότι αυτές οι θέσεις εργασίας θα έχουν και σοβαρούς μισθούς. Γιατί θα έχουν σοβαρούς μισθούς; Διότι θα υπάρχει η διαπραγμάτευση για να μπορεί να αντιστραφεί το κλίμα των εργαζομένων που τροφοδοτεί και τη Χρυσή Αυγή και τη Λε Πεν και όλες τις ακραίες λαϊκές δεξιές δυνάμεις, που δουλεύουν και ζουν πάνω στην εικόνα ότι οι εργαζόμενοι και είναι θύματα στην κρίση και δεν θα συμμετέχουν στην ανάπτυξη.

Για αυτό σας λέω ότι αυτές οι ακραίες δεξιές δυνάμεις είναι αποτέλεσμα των πολιτικών που έχετε υποστηρίξει εσείς και το Ευρωπαϊκό Λαϊκό Κόμμα για τριάντα χρόνια. Με λίγα λόγια, κύριοι συνάδελφοι, είσαστε η νόσος που έχει μπερδέψει τον εαυτό της με τη θεραπεία.

Πάμε στη δεύτερη ανακρίβεια. Είπε ότι τα αντίμετρα θα μπουν -και το είπε έτσι ακριβώς ο Πρόεδρός σας- μόνο αν υπάρχει υπέρβαση του 3,5%. Δηλαδή, εσείς θεωρείτε ότι αν είναι 3,5% η πρόβλεψη για το 2019 θα πάρουμε 1% υφεσιακά μέτρα και άρα ο στόχος θα είναι 4,5%.

Είναι δυνατόν αυτό να υπάρξει; Δεν το καταλάβατε; Το έχει εξηγήσει ο Ντάισελμπλουμ, το έχει εξηγήσει ο Μοσκοβισί, το έχουν εξηγήσει όλοι. Αν είμαστε εντός των στόχων και προβλέψουμε το 2018 ότι το 2019 θα είμαστε στο 3,5% θα υπάρχει 1% θετικά μέτρα και 1% αρνητικά μέτρα.

Άρα, εσείς λέτε ανακρίβειες σοβαρές όταν λέτε ότι τα καλά μέτρα, τα αντίμετρα, θα υπάρξουν μόνο αν υπάρχει υπέρβαση. Σας παρακαλώ μην το ξαναπείτε. Έτσι ακριβώς το είπε ο κ. Μητσοτάκης.

Να σας πω τι είπε ο κ Ντάισελμπλουμ; Ο κ. Ντάισελμπλουμ είπε ότι επειδή τα θετικά μέτρα, τα κακά μέτρα όπως λέει αυτός, θα γίνουν έτσι και αλλιώς, όταν θα είναι 3,5% το 2019 θα είναι 5,5% η πρόβλεψη για το 2020, γιατί θα πάρουμε και 1% για το αφορολόγητο και 1% για τις συντάξεις, άρα υπάρχει 2% χώρος για τα καλά μέτρα. Αυτό είπε ο Ντάισελμπλουμ. Είναι ακριβώς αυτό που είπα εγώ και ακριβώς το αντίθετο αυτό που είπε ο Αρχηγός σας.

Αλλά πάλι μου κάνει εντύπωση ότι δεν είπε τίποτα για τα θετικά μέτρα. Κυρίες και κύριοι συνάδελφοι, την έκθεση της UNICEF τη διαβάσατε; Διαβάσατε καθόλου τι λέει η έκθεση της UNICEF για την παιδική φτώχια; Τη διαβάσατε ή είναι τελείως αμελητέο για εσάς ότι ένα μεγάλο κομμάτι του πακέτου των 1,8 δισεκατομμυρίου ευρώ από τη μεριά της δαπάνης θα είναι για την παιδική φτώχια;

Έχετε διαβάσει τις συγκριτικές ευρωπαϊκές μελέτες για το πόσο ξοδεύουμε για τη στέγαση; Είμαστε στον πάτο! Άρα, ένα μεγάλο πακέτο θα είναι γι’ αυτό. Έχετε διαβάσει για το brain drain και τα παιδιά που θέλουν να γυρίσουν πίσω; Άρα, ένα μεγάλο πακέτο θα είναι γι’ αυτό.

Λέτε να συζητήσουμε σοβαρά. Θα μιλήσετε σοβαρά γι’ αυτά τα θέματα ή απλώς θα πείτε ότι δεν μας νοιάζει η παιδική φτώχεια, δεν μας νοιάζει το brain drain, δεν μας νοιάζει το θέμα της στέγασης;

Τρίτη ανακρίβεια είναι ότι συμφωνήθηκε πως θα πάρουμε τα μέτρα χωρίς τίποτα για το χρέος. Μα ποτέ δεν ακούτε κανέναν Eυρωπαίο του ΔΝΤ τι λέει; Δεν έχει ακούσει κανένας από εσάς ότι τίποτε δεν είναι συμφωνημένο μέχρι όλα να συμφωνηθούν; Δεν έχετε ακούσει αυτήν την έκφραση; Δεν ακούσατε τον Ντάισελμπλουμ να λέει μετά από τη Μάλτα ότι τώρα αρχίζει η συζήτηση για το χρέος; Ότι ήταν να γίνει η συμφωνία της Μάλτας και τώρα στις νέες συναντήσεις του ΔΝΤ θα γίνει συζήτηση και όλα θα συμφωνηθούν σε ένα τελευταίο Eurogroup; Δεν ξέρω αν θα είναι 22 Μαΐου ή αν θα φέρει κι ένα έκτακτο ο Πρόεδρος του Eurogroup. Δεν το ξέρω αυτό. Όμως, γιατί βιάζεστε να πείτε άλλη ανακρίβεια ότι έχουμε αποφασίσει για το χρέος; Πού το ξέρετε ότι το έχουμε αποφασίσει; Από πού προκύπτει;

Άλλη μια φορά αντί να έρχεστε εδώ και να χρησιμοποιείτε την ευκαιρία για να συζητήσετε τι πρέπει να κάνουμε για το χρέος, τι πρέπει να συζητήσουμε για το χρέος, τι είναι αυτά τα αντίμετρα, να πείτε μπράβο που πήραμε τουλάχιστον μηδενικό δημοσιονομικό αποτέλεσμα και να συζητήσουμε αυτά τα αντίμετρα, το μόνο που κάνατε είναι να βοηθάτε να πάει χειρότερα η ελληνική οικονομία και να λέτε ότι έχουμε καθυστερήσει τη διαπραγμάτευση, όταν σχεδόν όλοι οι Ευρωπαίοι -ακόμα και από το Ευρωπαϊκό Λαϊκό Κόμμα βγαίνουν Βουλευτές στην Ευρωβουλή- λένε ότι ο τσακωμός της Γερμανίας και του ΔΝΤ δεν πρέπει να καθυστερήσει αυτήν την αξιολόγηση.

Είναι κρίμα που θεωρείτε ότι δεν είστε λαϊκιστές και νομίζω ότι μόνο στο μυαλό σας δεν είστε λαϊκιστές. Εγώ βλέπω συνεχώς έναν τρόπο συζήτησης, έναν τρόπο να πολιτεύεστε που θυμίζει τις χειρότερες εποχές της παράδοσής σας. Και θα σας πω ότι οι χειρότερες εποχές είναι αρκετά κακές.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Θα δώσει κάποιες διευκρινίσεις και ο Κοινοβουλευτικός Εκπρόσωπος της Νέας Δημοκρατίας για να κλείσουμε αυτόν τον κύκλο. Ύστερα έχει τον λόγο ο Πρόεδρος των Ανεξαρτήτων Ελλήνων κ. Καμμένος και μετά η Βουλευτής κ. Καββαδία.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, άκουσε όλη η Αίθουσα με προσοχή τον Υπουργό Οικονομικών να μιλά με οργίλο ύφος, πρέπει να πω, το οποίο συνήθως δεν τον χαρακτηρίζει. Φαντάζομαι ότι εξηγείται από την τεράστια πίεση που δέχεται. Και η πίεση αυτή δεν προέρχεται, προφανώς, κύριε Υπουργέ, μόνο από την Αντιπολίτευση. Φαντάζομαι, απ’ ό,τι ακούμε, έχετε και κάποια εσωτερικά προβλήματα, πέρα από τα προβλήματα της διαπραγμάτευσης.

Εν πάση περιπτώσει, σας ακούσαμε ιδιαίτερα νευρικό να μας απευθύνεστε, λέγοντας μας μάλιστα ότι δεν υβρίζετε εσείς. Φαντάζομαι, κύριε Υπουργέ, δεν ήσασταν στην Αίθουσα όλα τα προηγούμενα χρόνια, όταν η λέξη «ψεύτης», εκπεμπόμενη από την πλευρά του κόμματος στο οποίο ανήκετε και του οποίου είστε Υπουργός, ήταν το λιγότερο που μπορούσαμε να ακούσουμε. Φαντάζομαι κάθε φορά που η τότε Αντιπολίτευση μάς αποκαλούσε προδότες και γερμανοτσολιάδες, εσείς σηκωνόσασταν και ζητούσατε να ανακαλέσουν. Φαντάζομαι ότι για όλες τις ύβρεις που έχει εκπέμψει το κόμμα σας τόσα χρόνια, μας έχετε ζητήσει συγγνώμη και δεν τις έχουμε ακούσει. Κι έρχεστε τώρα εδώ να μας λέτε ότι σας ενοχλεί να σας λέμε ψεύτες.

Είστε ψεύτες, κύριε Υπουργέ, και ψεύτες είναι το λιγότερο που μπορούμε να σας πούμε. Είστε μεγάλοι ψεύτες, απαράδεκτοι ψεύτες, ανεκδιήγητοι ψεύτες. Είστε ψεύτες!

(Χειροκροτήματα από την πτέρυγα της Νέας Δημοκρατίας)

Πάμε τώρα στα άλλα. Στο θέμα της εργασίας, ο κ. Μητσοτάκης αναφέρθηκε στα στοιχεία που έχουν δοθεί στη δημοσιότητα μέχρι τον Φεβρουάριο. Αν έχετε νεότερα στοιχεία να τα προσκομίσετε.

Αν από εκεί και πέρα για τη διαπραγμάτευση συνολικά θα θέλατε να μας κάνετε μια σοβαρή ενημέρωση -διότι θυμάμαι την τελευταία φορά, κύριε Υπουργέ, που ήρθατε στην επιτροπή δεν μας κάνατε κάποια ενημέρωση, μας είπατε τι δεν μπορείτε να μας πείτε, επειδή διεξάγεται η διαπραγμάτευση- αν λοιπόν, τώρα θέλετε πραγματικά να μας πείτε πού έχετε καταλήξει, μπορείτε κάλλιστα να σηκωθείτε να μας το πείτε.

Σας ρωτάμε, όμως, ευθέως και απαντήστε μας. Με το αφορολόγητο τι έγινε; Τι έγινε με το αφορολόγητο; Θα μειωθεί ή δεν θα μειωθεί; Με τις συντάξεις τι έγινε; Θα μειωθούν ή δεν θα μειωθούν;

Η δική σας δήλωση ότι αν παρθεί ένα ευρώ επιπλέον μέτρα θα παραιτηθείτε, ισχύει ή δεν ισχύει; Θα παραιτηθείτε σήμερα ή δεν θα παραιτηθείτε, για να ξέρουμε πού βρισκόμαστε; Πείτε μας τι είπατε τότε, εσείς ο ειλικρινής. Τι είπατε;

Εν πάση περιπτώσει, κύριε Πρόεδρε, οφείλω να πω και κάτι επιπλέον. Ο κύριος Υπουργός φαντάζομαι θέλησε ως αμοιβή της εξαιρετικής εργασίας την οποία παρέχει διαπραγματευόμενος να έχει -αν θυμάμαι καλά, κύριε Υπουργέ- συνάντηση για κοκτέιλ με τη Σκάρλετ Γιόχανσον. Αυτό δεν είχατε πει; Λοιπόν, έτσι που τα πάτε και η μακαρίτισσα η Γεωργία Βασιλειάδου πολύ σας πέφτει.

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες στην Αίθουσα)

**ΠΡΟΕΔΡΟΣ (Νικόλαος Βούτσης):** Ησυχία, παρακαλώ.

Κύριε Δένδια, μετά από αυτό το άκρως αντιφεμινιστικό σχόλιο, θα δώσω τον λόγο στον Πρόεδρο των Ανεξαρτήτων Ελλήνων κ. Καμμένο.

Σεβόμαστε και τη μνήμη της Γεωργίας Βασιλειάδου και την κ. Γιόχανσον και όλους. Προς Θεού!

Ορίστε, κύριε Πρόεδρε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, όταν ο ιστορικός του μέλλοντος θα ανοίξει να διαβάσει τα Πρακτικά της σημερινής συνεδρίασης με θέμα τη σύσταση εξεταστικής επιτροπής για την υγεία θα δει ότι ο Αρχηγός της Αξιωματικής Αντιπολίτευσης επί είκοσι ένα λεπτά και σαράντα τέσσερα δευτερόλεπτα τη λέξη «υγεία» δεν την είπε. Ούτε τη λέξη «εξεταστική» είπε.

Επίσης, σε όλη του τη δευτερολογία ο Κοινοβουλευτικός Εκπρόσωπος μίλησε για τη Γεωργία Βασιλειάδου -Θεός σχωρέστην- και για ελληνικές κωμωδίες, για να αποφύγει να αναφερθεί στο θέμα της σημερινής συζήτησης.

Και αυτό γιατί; Γιατί τους καίνε και τα δύο. Το πρώτο που καίει τον Αρχηγό της Αξιωματικής Αντιπολίτευσης είναι η συζήτηση για την εξεταστική για την υγεία. Και θα εξηγήσω ακριβώς για ποιον λόγο. Το δεύτερο είναι ότι επετεύχθη μια συμφωνία.

Εγώ θυμάμαι πριν από λίγες ημέρες εδώ, τα «παπαγαλάκια» των εφημερίδων που εκδίδονται χωρίς να πληρώνουν κρατήσεις, ΦΠΑ, ασφαλιστικές εισφορές -μιλάω για το Βήμα και για τα Νέα, αν και θα μπορούσε κάλλιστα ο ένας διευθυντής των Νέων να πουλήσει το κότερό του και να τη βγάζει την εφημερίδα, αν θέλει- έναντι των άλλων εφημερίδων που πληρώνουν κανονικά τις κρατήσεις, είχαν πρωτοσέλιδα ότι δεν θα κλείσει η συμφωνία, ότι η συμφωνία βούλιαξε, ότι η Κυβέρνηση αυτή θα συρθεί σε εκλογές μέχρι το Πάσχα, γιατί δεν θα υπάρξει καμμία συμφωνία, ότι οι θεσμοί, η Ευρωπαϊκή Ένωση, το ΔΝΤ μάς έχουν πετάξει όλους απ’ έξω.

Τελικά, η συμφωνία έκλεισε. Τελικά, για πρώτη φορά μετά από επτά χρόνια ακούστηκε η λέξη «θετικά μέτρα» και η συμφωνία αυτή δεν περιλαμβάνει κανένα μέτρο αρνητικό προς τον ελληνικό λαό.

Για πρώτη φορά μιλάμε για μείωση του ΕΝΦΙΑ. Για πρώτη φορά μιλάμε για παροχές σε εκείνους οι οποίοι υποφέρουν. Για πρώτη φορά προχωράει η Κυβέρνηση σε θεσμοθέτηση μέτρων, όπως τα κόκκινα δάνεια και η επαναδιαπραγμάτευση των επιχειρηματικών δανείων με εξωδικαστικό συμβιβασμό, που θα δώσει ανάσα σε τριακόσιες χιλιάδες επιχειρήσεις και θα δημιουργήσει εξακόσιες χιλιάδες θέσεις εργασίας.

Γι’ αυτό ακριβώς θα πρέπει να απολογηθεί η Αξιωματική Αντιπολίτευση και όχι για όλα αυτά τα οποία ακούγονται εδώ με αναφορές στην παλιά ελληνική κωμωδία. Διότι ο ελληνικός λαός ζει ένα δράμα. Και ζει ένα δράμα, γιατί κάποιοι κάποτε αποφάσισαν να στηρίξουν τον Γιώργο Παπανδρέου όταν κατήργησε στο σύνολό τους τις επικουρικές συντάξεις. Όταν συμφώνησε ο Βενιζέλος μαζί με τον Σαμαρά να κουρέψουν με το PSI τα ασφαλιστικά ταμεία, να διαλύσουν τα νοσοκομεία, να διαλύσουν τη δημόσια περιουσία, τα πανεπιστήμια, να οδηγήσουν στην εξαθλίωση τον ελληνικό λαό, τους ομολογιούχους.

Ποιοι τα συμφώνησαν αυτά; Ποιοι τα στήριξαν; Η συμμαχία Νέας Δημοκρατίας-ΠΑΣΟΚ, της Νέας Δημοκρατίας που επέλεξε αντί να επιτεθεί στον Γιώργο Παπανδρέου και να τον οδηγήσει από τότε σε εξεταστική επιτροπή και να προχωρήσει σε ρήξη με το σχέδιο υποδούλωσης της Ελλάδας στα μνημόνια, να γίνει ο συνήγορος υπεράσπισης.

Και σήμερα βλέπουμε τη Νέα Δημοκρατία του Κώστα Καραμανλή να ακολουθεί τη γραμμή του Αντώνη Σαμαρά: Να υπερασπίζεται τον Βενιζέλο για τα υποβρύχια, να μην τολμάει να πει τη λέξη «Παπαντωνίου» -πήραν και τον υιό Παπαντωνίου στα νέα στελέχη της Νέας Δημοκρατίας- να μην αναφέρεται στην εποχή Καραμανλή και να στηρίζει τον Γιώργο Παπανδρέου.

Για να πάμε να δούμε στην υγεία τι ακριβώς έγινε. Για να δούμε ακριβώς για ποιον λόγο ακολουθείται αυτή η συμπεριφορά. Ξέρετε, ένας από τους πιο παλιούς κοινοβουλευτικούς, που είχα την τύχη να τον έχω δάσκαλο εδώ, ήταν ο πατέρας του σημερινού Αρχηγού της Αξιωματικής Αντιπολίτευσης, ο Κωνσταντίνος Μητσοτάκης, ο οποίος, σε μια εποχή που δεν υπήρχε η GOOGLE, έλεγε «πριν από κάθε συζήτηση, ανατρέξτε στα παλιά Πρακτικά. Διαβάστε τις ομιλίες των άλλων εκπροσώπων που ήταν τότε στην Αντιπολίτευση ή στη συμπολίτευση».

Ανέτρεξα, λοιπόν, σε αυτά τα Πρακτικά και σήμερα θα καταρρεύσουν τα δύο επιχειρήματα που χρησιμοποίησε ο Αρχηγός της Αξιωματικής Αντιπολιτεύσεως για την εξεταστική επιτροπή για την υγεία. Τι μας είπε εδώ; Το πρώτο ερώτημα ήταν γιατί δεν κάνουμε εξεταστική επιτροπή από το 1996 και την κάνουμε από το 1997. Και η δικαιολογία ήταν γιατί το 1996, για ενάμιση μήνα, ήταν Γραμματέας ο κ. Κουρουμπλής.

Θέλω, λοιπόν, να ανατρέξω στην επιστολή της κ. Ντόρας Μπακογιάννη, Αρχηγού τότε του κόμματος ΔΗΣΥ, της Δημοκρατικής Συμμαχίας, που πήρε 1% τότε στις εκλογές, κατέρρευσε. Στις 12-1-2011, με αριθμό πρωτοκόλλου επικαίρων επερωτήσεων 18, καταθέτει επερώτηση στον τότε Υπουργό Υγείας και Κοινωνικής Αλληλεγγύης, τον κ. Ανδρέα Λοβέδρο.

Ποιο είναι το αντικείμενο της ερωτήσεως αυτής; Έστειλε επιστολή ως Αρχηγός κόμματος τότε. Μετά, βέβαια, δεν ξαναμπήκε στη Βουλή, γιατί ποτέ δεν ψηφίστηκε ως Αρχηγός κόμματος από τον ελληνικό λαό, αλλά επέστρεψε στη Νέα Δημοκρατία και άρχισε να παρακαλάει τον κ. Αντώνη Σαμαρά, τον οποίο εξύβριζε και ο οποίος έριξε τον πατέρα της από την Κυβέρνηση, να την ξαναπάρει κοντά του.

Στην ανακοίνωση την οποία έκανε και στην επιστολή που έστειλε στους Αρχηγούς των κομμάτων πρότεινε εξεταστική στην υγεία, λέγοντας ότι πρόκειται για ένα αδίστακτο, κερδοφόρο παιχνίδι ενός ευρύτερου κυκλώματος ανθρώπων με τη φαρμακευτική δαπάνη και ειδικότερα τα ιατρικά υλικά, που αγοράζονται σε τιμές όχι απλώς διπλάσιες αλλά συχνά πολλαπλάσιες του πραγματικού κόστους.

Για πότε πρότεινε η κ. Μπακογιάννη τη σύσταση της εξεταστικής επιτροπής; Για τα τελευταία δέκα χρόνια, δηλαδή από το 2001 και μετά. Δεν ήξερε η κ. Μπακογιάννη ότι ο κ. Κουρουμπλής ήταν τότε Γραμματέας, το 1996 μέχρι το 1997 για να ζητήσει πιο πριν; Όχι. Δεν ήθελε για πιο πριν.

Γιατί όπως αποδεικνύεται, η τότε συμμορία Σημίτη είναι σήμερα εκείνη η πολιτική ομάδα, η οποία στηρίζει τη Νέα Δημοκρατία και συνδιαλέγονται και συνευρίσκονται, προκειμένου να αποτελέσουν την κοινή δύναμη και να χτυπήσουν την Κυβέρνηση που αποφάσισε να χτυπήσει τη διαπλοκή και τη διαφθορά.

Πάμε στην επόμενη δημοσίευση από «ΤΟ ΒΗΜΑ», του οποίου θα σας θυμίσω, κυρίες και κύριοι συνάδελφοι, ο γιος του εκδότη ήταν Βουλευτής της Νέας Δημοκρατίας: «Αγριεύει ο πόλεμος στην οικογένεια της κεντροδεξιάς με την κ. Ντόρα Μπακογιάννη να επιμένει στην ανάγκη σύστασης εξεταστικής επιτροπής για την υγεία. Η Πρόεδρος της Δημοκρατικής Συμμαχίας, αν και διαψεύδει ότι είχε στο στόχαστρο συγκεκριμένα πρόσωπα, ειδικά από τον χώρο της Νέας Δημοκρατίας, με επιστολή που έστειλε στους πολιτικούς Αρχηγούς ζήτησε τη συναίνεσή τους στο να συσταθεί εξεταστική επιτροπή, ενισχύοντας με αυτόν τον τρόπο τα σενάρια ότι έχει στο επίκεντρο της κριτικής τον Αντιπρόεδρο της Νέας Δημοκρατίας, κ. Δημήτρη Αβραμόπουλο.

Πολλά έμπειρα στελέχη της Νέας Δημοκρατίας», επιμένω ότι ο κ. Ψυχάρης ήταν Βουλευτής της Νέας Δημοκρατίας, «θεωρούν ότι με την κίνησή της αυτή δεν στοχεύει μόνο στους Υπουργούς Υγείας των Κυβερνήσεων Καραμανλή, αλλά πρωτίστως στον κ. Αβραμόπουλο και δευτερευόντως στον κ. Νικήτα Κακλαμάνη», σημερινό Αντιπρόεδρο της Βουλής και μέλος της Κοινοβουλευτικής Ομάδας της Νέας Δημοκρατίας, «αλλά στέλνει ένα μήνυμα στη Ρηγίλλης».

Προσέξτε το μήνυμα που λέει «ΤΟ ΒΗΜΑ» του Ψυχάρη. «Ουσιαστικά με την ενέργειά της, όπως λένε τα ίδια στελέχη της Νέας Δημοκρατίας στο παρασκήνιο, προειδοποιεί την ηγεσία της Νέας Δημοκρατίας ότι εάν επιχειρηθεί εμπλοκή της στην υπόθεση της «SIEMENS» με γαλάζια συμφωνία, θα υπάρξει μετωπική σύγκρουση».

Αυτή είναι η πεμπτουσία της πολιτικής λογικής: Πάμε μάγκες να τα βρούμε, για να μην ανοίξει μύτη!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Μη με μπλέξεις στη «SIEMENS», γιατί άμα με μπλέξεις στη «SIEMENS» θα σου μπλέξω δύο Υπουργούς της κυβέρνησης Καραμανλή, της οποίας συμμετείχε.

Και το πιο ωραίο είναι το παρακάτω. Συνεχίζω να διαβάζω από «ΤΟ ΒΗΜΑ»: «Το καρφί ήρθε λίγο αργότερα, όταν δεν θέλησε να μιλήσει επί της ουσίας για τις ευθύνες της κυβέρνησης Καραμανλή, αλλά ανέφερε -Ντόρα Μπακογιάννη, αδερφή του σημερινού Αρχηγού- με νόημα: «Δεν υπάρχει υπουργικό συμβούλιο που συζητήθηκε θέμα υγείας που εγώ να ήμουν παρούσα».

Λίγο αργότερα η ίδια και οι Βουλευτές της ΔΗΣΥ κατέθεσαν επίκαιρη ερώτηση στη Βουλή για το ίδιο θέμα, ζητώντας από τον αρμόδιο Υπουργό Υγείας κ. Ανδρέα Λοβέρδο να εξηγήσει: Ποιοι ήταν οι ενδιάμεσοι στους οποίους αναφέρθηκε. Ποιοι πλούτισαν παράνομα από την υπόθεση της υπερτιμολόγησης την τελευταία δεκαετία των φαρμάκων και των ιατρικών υλικών (εμβολίων κ.ο.κ.). Εάν το κράτος προτίθεται να κινήσει διαδικασίες επιστροφής του παράνομου πλούτου.».

Θα καταθέσω, λοιπόν, στη Βουλή για να έχουν όλοι οι συνάδελφοι Βουλευτές την επίκαιρη επερώτηση της κ. Ντόρας Μπακογιάννης ως Αρχηγού τότε του κόμματος ΔΗΣΥ εναντίον της Νέας Δημοκρατίας και «ΤΟ ΒΗΜΑ», το οποίο θα πρέπει να το κρατούμε στα Πρακτικά μας αρκετά συχνά για να δούμε ποια είναι ακριβώς τα παιχνίδια τα οποία παίχτηκαν.

Γιατί γίνεται, όμως, όλο αυτό; Γίνεται όλο αυτό διότι στον τομέα της υγείας, όπως και στον τομέα των εξοπλιστικών, υπήρχε η ομερτά της συγκάλυψης. Δεν σε πειράζω, κύριε Βενιζέλο, για τα υποβρύχια για να μην μου ανοίξεις άλλες ιστορίες του παρελθόντος. Δεν θα παραπέμψουμε τον κ. Παπαντωνίου ή και θα τον παραπέμψουμε, αλλά ο Αρχηγός της Αξιωματικής Αντιπολίτευσης θα έχει συνάχι, η κ. Γεννηματά θα έχει ιλαρά, δεν θα είναι κανείς εδώ από τους Αρχηγούς των δύο κομμάτων για να μην παρεξηγηθεί ο κ. Παπαντωνίου. Και βεβαίως είναι και τα tweet των συναδέλφων από την πλευρά της Νέας Δημοκρατίας και του Αντιπροέδρου -που ήταν παρών- ο οποίος παρουσίαζε τις θέσεις που είχε πάρει ο κ. Παπαντωνίου κατά της σύστασης της προανακριτικής επιτροπής της Βουλής.

Αυτά κυρίες και κύριοι συνάδελφοι, δείχνουν ξεκάθαρα ότι έχουμε υποχρέωση να προχωρήσουμε σε αυτήν την εξεταστική και να ανοίξουν τα πάντα και να αποδοθούν οι ευθύνες σε όποιον και εάν ανήκουν. Και η παραγραφή βεβαίως και δεν υπάρχει. Και τη μη παραγραφή τη λένε ακριβώς στην ίδια επερώτηση που είχε κατατεθεί, αλλά και στις απαντήσεις του τότε Υπουργού Υγείας για την υπόθεση των φαρμάκων.

Για να ανοίξουμε τους λογαριασμούς των γιατρών και να δούμε ποιοι γιατροί πλούτισαν από μίζες από φαρμακευτικές εταιρείες. Ποιοι έχουν στην Ελβετία καταθέσεις αρκετών εκατομμυρίων ευρώ χωρίς να τις έχουν δηλώσει ποτέ στην Ελλάδα; Τι έγινε με τα εμβόλια, με τις ενέσεις, με τα φάρμακα, με τα υπόθετα; Ποιοι έκαναν τις λεγόμενες χρυσές λίστες; Τι γινόταν με το όργιο των λεγόμενων ορθοπεδικών ανταλλακτικών; Και τότε θα βρούμε γιατί υπάρχει αυτή η ομερτά.

Και εδώ, κυρίες και κύριοι συνάδελφοι, στην εξεταστική την οποία έχουμε καταθέσει, θα διαπιστώσετε ότι η πρόταση των Βουλευτών των δύο κυβερνητικών κομμάτων, του ΣΥΡΙΖΑ και των Ανεξαρτήτων Ελλήνων, έχει ακόμα μία διαφορά. Αναφέρονται σε μία υπόθεση, στην υπόθεση του ΚΕΕΛΠΝΟ και μάλιστα στα θέματα των διαφημιστικών δαπανών, σε εκείνα τα θέματα που αφορούν πληρωμή δημοσιογράφων, εφημερίδων και Μέσων προκειμένου να συμμετέχουν σε αυτή τη μαφία της αντιπολιτεύσεως, αλλά και εκείνων των εταιρειών, των media shop, που υπήρξαν διαμεσολαβητές. Και θα θυμίσω ότι ήταν και αυτοί που χειριζόντουσαν τις επιστροφές του 30% της διαφημιστικής δαπάνης που προβλέπεται ότι θα έπρεπε να δίνεται στον πελάτη.

Έχω, όμως, και ένα τρίτο ερώτημα. Και το ερώτημα αυτό αφορά το περίφημο «Ερρίκος Ντυνάν». Μετά τη σύλληψη του Προέδρου του Ελληνικού Ερυθρού Σταυρού κ. Ανδρέα Μαρτίνη και της συζύγου του για απάτη κατ’ εξακολούθηση, άρχισαν να ανοίγουν στόματα. Ξέρετε πότε κατατέθηκε η πρώτη ερώτηση; Η πρώτη ερώτηση κατατέθηκε πριν από το 2000.

Εάν θυμάμαι καλά, το 1996-1997 ο τότε διευθυντής του «ΕΛΕΥΘΕΡΟΥ ΤΥΠΟΥ», κ. Ντάσκας, -σημερινός δημοσιογράφος- ξεκίνησε μια μεγάλη έρευνα για το θέμα του «Ερρίκος Ντυνάν», ένα κληροδότημα του «Ερυθρού Σταυρού», το οποίο περιέργως πουλήθηκε σε ιδιώτες. Ξέρετε ποια ήταν η τύχη του κ. Γιάννη Ντάσκα; Εκδιώχθηκε απ’ όλα τα Μέσα στα οποία εκλήθη να δουλέψει. Και παρ’ όλα αυτά συνέχισε να πηγαίνει και να καταθέτει στα δικαστήρια.

Από εκείνη την εποχή κατέθετα ερωτήσεις στη Βουλή. Ο πανίσχυρος, όμως, τότε Μαρτίνης ήταν αυτός ο οποίος δεν ακουμπήθηκε ποτέ από κανέναν.

Για να δούμε τι γινόταν με την υπόθεση του «Ερρίκος Ντυνάν», για να δούμε τι γράφουν μέσα οι ελεγκτές του Σώματος Επιθεωρητών Υγείας και Πρόνοιας για εταιρείες στις οποίες συμμετείχαν και ήταν μέτοχοι συγγενικά πρόσωπα πολιτικών. Αναφέρομαι συγκεκριμένα: Η εταιρεία «ΑΙΑ RELATE» λαμβάνει το 2009 το 20% του συνολικού ποσού που συγκεντρώθηκε από πολίτες σε εράνους υπέρ του Ερυθρού Σταυρού, δηλαδή ένα στα πέντε. Πέντε ευρώ έδινε το παιδάκι στο σχολείο για τον Ερυθρό Σταυρό και το 1 ευρώ το έπαιρνε η διαφημιστική εταιρεία. Κατά διαβολική σύμπτωση ανήκει σε οικογένεια πολιτική. Θα την ανοίξει η εξεταστική επιτροπή.

Σύμφωνα με το ίδιο πόρισμα για τη διαφημιστική προβολή του εράνου του Ερυθρού Σταυρού τη χρονιά εκείνη, που ξεπερνά τα 235.000 ευρώ σε κόστος, δεν τηρήθηκε καμμία διαγωνιστική διαδικασία, όπως θα έπρεπε.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Και βεβαίως προχωράμε στις περίφημες ιστοσελίδες, οι οποίες στήθηκαν από συμβούλους Υπουργών χωρίς να έχουν καν τη δημοσιογραφική ιδιότητα, άλλοι εξ αυτών προφυλακίστηκαν, άλλοι εξ αυτών βρίσκονται στη δικαιοσύνη και άλλοι εξ αυτών συνεχίζουν να αποτελούν τα περίστροφα της διαπλοκής.

Έχουμε 80.000 ευρώ, 200.000 ευρώ, 250.000 ευρώ από το ΚΕΕΛΠΝΟ προκειμένου να διαφημιστεί τι; Να διαφημίσει το ΚΕΕΛΠΝΟ μέχρι κονδύλια από την Ευρωπαϊκή Ένωση που αφορούσαν τον καρκίνο, ως μεταδοτική ασθένεια τον καρκίνο.

Και ερωτώ τον ελληνικό λαό από το Βήμα: Ποιος δεν θέλει να γίνει η έρευνα για την υγεία και για ποιον λόγο το 90% του χρόνου ασχολούμαστε με το τι συμβαίνει με τις διαπραγματεύσεις, που έχουμε τη δυνατότητα να το συζητούμε για αρκετές μέρες και ώρες, όποτε θέλει το οποιοδήποτε κόμμα να συγκαλέσει συζήτηση; Ακριβώς γιατί από αυτό το μαύρο χρήμα της υγείας που είναι ισάξιο, όπως είπε η κυρία Ράικου φεύγοντας, σκάνδαλο των εξοπλιστικών, προκύπτει το μαύρο χρήμα που έχτισε το κράτος της διαπλοκής.

Αυτή, λοιπόν, εδώ η Κυβέρνηση, μία Κυβέρνηση δύο κομμάτων που συναντηθήκαμε με διαφορετικούς πολιτικούς χαρακτήρες και καταγωγές, είναι εδώ ακριβώς γιατί ούτε ο ΣΥΡΙΖΑ ούτε οι Ανεξάρτητοι Έλληνες έχουμε καμμία σχέση με αυτό το βρώμικο παρελθόν.

Καλώ όποιους δεν θέλουν από τους συναδέλφους Βουλευτές να έχουν σχέση με αυτό το παρελθόν της διαπλοκής, της διαφθοράς, της βρωμιάς να ψηφίσουν την εξεταστική επιτροπή, να μπούμε μέσα στην Αίθουσα και να πούμε την αλήθεια στον ελληνικό λαό, να κατασχέσουμε τα κλεμμένα, να τα επιστρέψουν εκείνοι οι οποίοι κλέψανε τα λεφτά του ελληνικού λαού και εκείνοι οι πολιτικοί οι οποίοι ακουμπήσανε το δάχτυλο στο μέλι, να πληρώσουν επιτέλους την ποινή που αξίζει να πληρώσουν από τον ελληνικό ποινικό κώδικα.

Δεν θα κάνουμε πίσω, κυρίες και κύριοι συνάδελφοι, και τη χάρη των εκλογών δεν θα σας την κάνουμε. Θα τελειώσει η εξεταστική επιτροπή, θα τελειώσει η προανακριτική επιτροπή, θα αποδοθούν οι ευθύνες, η Ελλάδα έχει βγει από τον δρόμο των μνημονίων και όταν θα φτάσουμε σε σημείο, πλέον, ο ελληνικός λαός να έχει αρχίσει την ευημερία, τότε μπορούμε να ξανατσακωθούμε πολιτικά. Μέχρι τότε μην ελπίζετε ότι θα πέσει αυτή η Κυβέρνηση.

(Στο σημείο αυτό ο Υπουργός Εθνικής Άμυνας και Πρόεδρος των Ανεξαρτήτων Ελλήνων κ. Πάνος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Πάνο Καμμένο, Αρχηγό των Ανεξαρτήτων Ελλήνων.

Προχωρούμε στον κατάλογο με τη Βουλευτή του ΣΥΡΙΖΑ κ. Αννέτα Καββαδία.

**ΙΩΑΝΝΕΤΑ (ΑΝΝΕΤΑ) ΚΑΒΒΑΔΙΑ:** Σας ευχαριστώ, κύριε Πρόεδρε.

Πραγματικά εντυπωσιάζομαι από το θράσος ορισμένων σε αυτήν εδώ την Αίθουσα. Εντυπωσιάζομαι αλλά, βεβαίως, δεν εκπλήσσομαι. Άλλωστε το θράσος είναι χαρακτηριστικό γνώρισμα όλων όσοι διακατέχονται από μια ιδιοκτησιακή αντίληψη σε ό,τι αφορά τις τύχες της χώρας, όλων όσοι χωρίς ντροπή κουνάνε σήμερα το δάχτυλο έχοντας επί χρόνια κατασπαταλήσει πακτωλό χρημάτων, έχουν αναγάγει τη διαφθορά και τη διαπλοκή σε κυρίαρχη ιδεολογία και έχουν οδηγήσει άρρωστες γυναίκες στη δημόσια διαπόμπευση χωρίς να αισθανθούν την ανάγκη να ζητήσουν έστω μια συγνώμη.

Προφανώς και αντιλαμβάνομαι την ενόχληση, γιατί δεν είναι λίγο πράγμα να βρίσκεται επιτέλους μια Κυβέρνηση που αποφασίζει να θέσει τον δάκτυλον επί τον τύπον των ήλων και να αγγίξει έναν χώρο όπως αυτόν της υγείας, για τον οποίο επί χρόνια βοά η κοινωνία. Σπατάλη δημόσιου χρήματος, ασυδοσία στις δαπάνες και αδιαφανείς σχέσεις μεταξύ φαρμακευτικών εταιρειών, ιδιωτών γιατρών, δημοσίων λειτουργών, υπαλλήλων του χώρου της υγείας αλλά και πολιτικών προσώπων συνέθεταν ένα διαχρονικό γαϊτανάκι διαφθοράς και διαπλοκής, για το οποίο όλοι γνώριζαν, αλλά κανείς δεν μιλούσε και κυρίως κανείς δεν άγγιζε. Και αυτό το αισχρό γαϊτανάκι, σε βάρος όχι μόνο του δημοσίου χρήματος αλλά και σε βάρος της υγείας των πολιτών, δεν εκτυλισσόταν μόνο, κυρίες και κύριοι, στα χρόνια του «πάρτι» και των παχιών αγελάδων, αλλά συνεχίστηκε και στην εποχή της κρίσης.

Κατά μετριοπαθείς υπολογισμούς, το «μαύρο χρήμα» που καταναλώθηκε τα προηγούμενα χρόνια στον χώρο της υγείας ανέρχεται –προσέξτε το ποσό- στο ιλιγγιώδες ποσό των 85 δισεκατομμυρίων ευρώ, δηλαδή το ένα τέταρτο του δημόσιου χρέους της χώρας. Και όλοι όσοι υπήρξαν μέτοχοι και συμμέτοχοι –γιατί αυτό το «πάρτι» έχει διοργανωτές με ονοματεπώνυμο, Νέα Δημοκρατία και ΠΑΣΟΚ- διαρρηγνύουν τώρα υποκριτικά τα ιμάτιά τους, προσπαθώντας να φορτώσουν στον ΣΥΡΙΖΑ αμαρτίες, να πουν «Δε βαριέσαι, βρε αδερφέ, όλοι ίδιοι είναι.», ελπίζοντας ότι φωνάζοντας ο κλέφτης θα φοβηθεί ο νοικοκύρης.

Εμείς όμως το λέμε ξεκάθαρα: Δεν είμαστε όλοι ίδιοι. Τα σκάνδαλα θα τεκμηριωθούν και θα γνωστοποιηθούν, γιατί τα στοιχεία υπάρχουν και η επιτροπή θα τα εντοπίσει. Οι πολίτες θα μάθουν και η δικαιοσύνη θα κληθεί να πράξει το καθήκον της. Οι κραυγές δεν πρόκειται να κρύψουν την αλήθεια.

Είναι σαφές ότι στην επιτροπή, κυρίες και κύριοι, θα μιλήσουμε για πολλά. Ενδεικτικά όμως εδώ θα αναφερθώ μόνο στη διαχείριση και την εν γένει λειτουργία του ΚΕΕΛΠΝΟ, του φορέα που απ’ ό,τι φαίνεται, από όσα έχουν δει το φως της δημοσιότητας, αποτέλεσε επί χρόνια την offshore πολλών κυβερνήσεων, μία offshore εγκατεστημένη όχι κάπου στα μακρινά νησιά Κεϊμάν, αλλά εδώ πιο πάνω, στο κοντινό Μαρούσι, στην οδό Αγράφων. Και, δυστυχώς για πολλούς, η οδός Αγράφων φαίνεται πως έχει να μας πει και να μας αποκαλύψει πολλά.

Ενδεικτικά –επαναλαμβάνω- θα αναφέρω τα πορίσματα του ελέγχου του Σώματος Επιθεωρητών Υπηρεσιών Υγείας-Πρόνοιας, παραπομπή σε ποινικό δικαστήριο στελεχών και υπαλλήλων του ΚΕΕΛΠΝΟ με βαρύτατες κατηγορίες για κακουργηματικές πράξεις, πόρισμα του ΣΔΟΕ για εικονικά τιμολόγια της περιόδου 2003-2009. Και δεν είναι μόνο αυτά. Υπάρχουν ιδιωτικά συμφωνητικά για χορηγίες -προσέξτε, όχι διαφημίσεις, αλλά χορηγίες- σε συγκεκριμένα τηλεοπτικά κανάλια. Υπάρχει για παράδειγμα χορηγία –επαναλαμβάνω, όχι διαφήμιση- ύψους ενός εκατομμυρίου σε κανάλι πανελλαδικής εμβέλειας. Οι λεπτομέρειες προσεχώς. Υπάρχουν τηλεοπτικές διαφημίσεις του ΚΕΕΛΠΝΟ, που έγιναν από συγκεκριμένες εταιρείες, χωρίς προκήρυξη της δαπάνης, αλλά με ανάθεση, και στη συνέχεια προβλήθηκαν ή δημοσιεύτηκαν με υψηλότατο τίμημα σε συγκεκριμένα και επιλεγμένα ραδιοτηλεοπτικά μέσα.

Με τέτοιους τρόπους αλλά και με άλλους, οι οποίοι θα αποκαλυφθούν βεβαίως κατά την πορεία της εξεταστικής, τι εξασφαλιζόταν; Εξασφαλιζόταν η ομερτά, αυτή η ένοχη σιωπή των μέσων μαζικής ενημέρωσης. Εκτός όμως από τη σιωπή εξασφαλιζόταν και η συμμετοχή. Είναι αυτονόητο ότι όλοι όσοι τάιζαν, με τέτοιους αδιαφανείς και ενίοτε παράνομους τρόπους, μέσω των χρημάτων του ΚΕΕΛΠΝΟ, δεν αγόραζαν μόνο χρόνο για τα λοιμώδη νοσήματα, αλλά και για το κόμμα τους, πολύ συχνά ακόμη και για τον εαυτό τους, σε βάρος συνυποψηφίων τους από τον ίδιο κομματικό χώρο. Έτσι έγιναν κάποιοι, κυρίες και κύριοι, τηλεοπτικοί αστέρες. Έτσι κάποια κόμματα σφιχταγκάλιασαν τη λεγόμενη «τέταρτη εξουσία», που αντί να ελέγχει τις άλλες τρεις, όπως είναι η αποστολή της, βρέθηκε να διαπλέκεται και να υπηρετεί ιδιοτελείς σκοπούς.

Επειδή όμως η γενίκευση είναι η μήτρα του φασισμού, σπεύδω να διευκρινίσω. Δεν έλαβαν μέρος όλοι οι άνθρωποι των μέσων μαζικής ενημέρωσης σε αυτά τα παιχνίδια συναλλαγής και προφανώς δεν ήταν όλοι οι άνθρωποι του ΚΕΕΛΠΝΟ αναμεμειγμένοι σε τέτοια παιχνίδια. Τιμούμε το επιστημονικό προσωπικό του Κέντρου, το οποίο προσφέρει τα μέγιστα στη δημόσια υγεία, και είμαι διατεθειμένη να δεχθώ ότι ακόμη και οι κατά καιρούς πολιτικοί προϊστάμενοι του Κέντρου δεν είναι κατ’ ανάγκην όλοι ένοχοι ή τουλάχιστον εξίσου ένοχοι για τα όσα τέρατα και σημεία φαίνονται από τα πρώτα στοιχεία να έχουν διαπραχθεί.

Κυρίες και κύριοι, θα κλείσω με αυτό. Δεν ζητάμε τη σύσταση της εξεταστικής επιτροπής έχοντας προεξοφλήσει την ενοχή κάποιων. Άλλωστε, το κυνήγι μαγισσών είναι προνομιακό πεδίο άλλων πολιτικών χώρων και προφανώς δεν ανήκει στην ιστορία της δικής μας Αριστεράς. Όμως, σε καμμία περίπτωση δεν προτιθέμεθα να παίξουμε τον ουδέτερο ρόλο κανενός Πόντιου Πιλάτου. Είμαστε εδώ, όλα αυτά τα οποία υπάρχουν θα συζητηθούν, θα ανιχνευθούν μέσα από την πορεία της εξεταστικής επιτροπής.

Επαναλαμβάνω κάτι που έχει ακουστεί ήδη. Δεν είμαστε όλοι ίδιοι. Εμείς δεν έχουμε καμμία οργανική σχέση με αυτό το «πάρτι», το οποίο είχε λίγους οργανωτές και πολλούς συμμετέχοντες.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αννέτα Καββαδία.

Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Μάριος Γεωργιάδης, για δώδεκα λεπτά.

**ΜΑΡΙΟΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε.

Χρόνια πολλά σε όλους! Κάποιοι, βέβαια, δεν θα κάνουν γιορτές, αλλά δεν έχει καμμία σημασία αυτό.

Η κατάθεση εκ μέρους της κυβερνητικής Πλειοψηφίας όσον αφορά την πρόταση εξεταστικής επιτροπής για τη διερεύνηση των σκανδάλων στην υγεία μόνο θράσος εμπεριέχει και μόνο πρόκληση θα μπορούσε κάποιος να την χαρακτηρίσει. Και αυτό, όχι γιατί αμφισβητούμε το βουλευτικό δικαίωμά σας, απλώς είναι μια προσπάθεια εξαπάτησης για άλλη μια φορά και αποπροσανατολισμού του ελληνικού λαού.

Την ώρα που η Κυβέρνησή σας είναι έτοιμη να υπογράψει τέταρτο μνημόνιο, την ώρα που συμφωνήσατε οι συντάξεις να συρρικνωθούν και το αφορολόγητο να μειωθεί τόσο ώστε στο τέλος της ημέρας να χαθεί ένας μισθός ή μια σύνταξη, προσπαθείτε να στρέψετε τα φώτα της κοινής γνώμης και να τα κατευθύνετε στο αγαπημένο σας πεδίο, αυτό της αρένας. Γιατί τώρα πια αποκαλύφθηκε ότι η περήφανη για «πρώτη φορά αριστερά» συμφώνησε αντιλαϊκά μέτρα και μάλιστα χωρίς χρηματοδότηση και ό,τι ακούω από εκεί και πέρα για το ποιος λέει ψέματα κ.λπ., για εμάς σαν Ένωση Κεντρώων ισχύει αυτό που λένε «από τη μια μπαίνει και από την άλλη βγαίνει». Έχετε εξαπατήσει τον ελληνικό λαό και συνεχίζετε να τον εξαπατάτε. Είναι κάτι, που συμβαίνει πρώτη φορά στην ιστορία, να υπογράφετε μέτρα χωρίς χρηματοδότηση. Και αυτά που αντιπροτείνετε ως αντίμετρα, για να εκτονώσετε την κοινωνική οργή, είναι δυστυχώς συσσίτια και κουλούρια στα παιδιά στα σχολεία.

Στήνετε, λοιπόν, αυτή τη στιγμή ένα νέο σκηνικό, όπως κάνατε και με τα κομματικά δάνεια, όπως κάνατε και με τα ΜΜΕ, όπως έγινε και με τα εξοπλιστικά, με την εμπλοκή του κ. Παπαντωνίου, ώστε με ελεγχόμενες και επιλεκτικές διαρροές για σκάνδαλα, είτε υπαρκτά είτε ανύπαρκτα, να παραμυθιάσετε για άλλη μια φορά την κοινωνία.

Φυσικά, επί της ουσίας δεν υπάρχει καμμία αμφιβολία ότι πολλά και μεγάλα σκάνδαλα έχουν γίνει στον χώρο της υγείας τα τελευταία σαράντα χρόνια. Επί δεκαετίες ολόκληρες, με κυβερνήσεις είτε του ΠΑΣΟΚ είτε της Νέας Δημοκρατίας, διάφορα κυκλώματα από προμηθευτές, φαρμακευτικές εταιρείες, δημόσιους λειτουργούς, πολιτικούς, γιατρούς και νοσηλευτικό προσωπικό, φαρμακοποιούς και λοιπούς εμπλεκομένους κατασπαταλούσαν το δημόσιο διαθέσιμο πόρο και σιτίζονταν σε βάρος του ελληνικού λαού και του κοινωνικού συνόλου.

Είχε δημιουργηθεί μια από τις μεγαλύτερες εστίες διαφθοράς και μια πάρα πολύ καλοστημένη φάμπρικα, που προφανώς λειτουργεί και μέχρι σήμερα. Όμως, καλώς ή κακώς για κάποιους ήρθε η ώρα να έρθουν όλα στο φως, όπως λέμε. Πολύ ορθά συμπεριλήφθηκε η περίοδος διακυβέρνησης του ΠΑΣΟΚ της δεκαετίας του ’90. Γιατί εάν ήταν δυνατόν να έχουμε ένα κείμενο, μια έστω περίληψη των πεπραγμένων της τότε κυβερνήσεως, αυτό το βιβλίο θα αποτελούσε την επιτομή των σκανδάλων και της διαφθοράς. Δεν υπήρχε τομέας του δημοσίου βίου που να μην κατάφεραν να βάλουν το χέρι τους, ακόμη και στον μισθό του τότε Πρωθυπουργού.

Τα όσα έγιναν εκείνη την περίοδο άνοιξαν τα μάτια και την όρεξη και στους επόμενους, της Νέας Δημοκρατίας, για την περίοδο 2004-2009 και ίσως και αργότερα, που εμπνευσμένοι από τους προηγούμενους συνέχισαν με την ίδια ή ακόμη χειρότερα, με βελτιωμένη μέθοδο. Για παράδειγμα, όλοι θυμούνται την προμήθεια κάποιων εκατοντάδων χιλιάδων αχρείαστων εμβολίων για τη γρίπη των πτηνών, την επίσης αδιαφανή διαχείριση των προμηθειών των νοσοκομείων, την εκτόξευση της φαρμακευτικής δαπάνης στα ύψη και πάρα πολλά άλλα.

Εμείς στην Ένωση Κεντρώων δεν γνωρίζουμε γιατί δεν μπήκε μέσα στην περίοδο διερεύνησης η περίοδος πριν από το 1997, ίσως και από το 1993 ή ακόμα και από το 1990 έως σήμερα, με στόχο πραγματικά να αντικατοπτρίζεται το αφήγημα όλων σας, αυτό που λέτε «όλα στο φως». Διότι δεν είναι όλα στο φως, όταν σταματάει στο 2014.

Άλλωστε, ακόμα και αν εξαιρεθούν αυτές οι περίοδοι, πώς θα λειτουργεί η επιτροπή; Θα απαγορεύετε στους μάρτυρες να απαντούν, όταν ερωτώνται σχετικά; Θα αλλοιώνονται τα Πρακτικά; Δηλαδή, θα λογοκριθούν οι επιστολές, όταν κάποιοι θα έρχονται στην επιτροπή και θα προσκομίζουν αναφορές οι οποίες θα αναφέρονται στο 1997; Ή για μετά το 2014, τι θα κάνετε; Θα παίρνετε έναν μαρκαδόρο και θα τα σβήνετε, γιατί δεν περιλαμβάνεται αυτή η περίοδος;

Εν πάση περιπτώσει, επειδή από την πλευρά της Πλειοψηφίας ακούστηκαν πάρα πολλά ανέκδοτα έως σήμερα για το δήθεν ηθικό πλεονέκτημα της Αριστεράς και λογικά απαιτούνται και κάποιες αποδείξεις ή ενδείξεις σκανδάλων made by ΣΥΡΙΖΑ, για την απόφαση, βέβαια, της εξεταστικής επιτροπής, ευχαρίστως να σας απαριθμήσω και εγώ μερικά από τα εν λόγω σκάνδαλα:

Την επίσημη πολιτική του κράτους ΣΥΡΙΖΑ, το περίφημο «δεν πληρώνω» σε ό,τι έχει να κάνει με τα νοσοκομεία. Τα επίσημα στοιχεία για τον Ιανουάριο δείχνουν ότι οι ληξιπρόθεσμες οφειλές του ΕΟΠΥΥ προς τα νοσοκομεία ανέρχονται στα 1,33 δισεκατομμύρια ευρώ. Ταυτόχρονα, οι υποχρεώσεις των νοσοκομείων προς τους προμηθευτές έχουν φτάσει τα 522 εκατομμύρια ευρώ. Πώς μπορούμε να ονομάσουμε το παραπάνω; Σαφώς, σκάνδαλο πρώτου βαθμού.

Δεύτερον, το ότι η καταστροφή της υγείας επί ημερών ΣΥΡΙΖΑ-ΑΝΕΛ δεν περιορίζεται μόνο στη δημόσια, αλλά έχει κατακλύσει και την ιδιωτική υγεία. Είναι ολοφάνερο ότι η Κυβέρνηση στραγγαλίζει κάθε ιδιωτική μονάδα υγείας μέσω του υπερόπλου της παύσης πληρωμών ή της αιώνιας καθυστέρησης πληρωμών ή των αδικαιολόγητων περικοπών εκ μέρους του ΕΟΠΥΥ. Σύμφωνα με πρόσφατη μελέτη, για κάθε 100 ευρώ τιμολόγηση οι περικοπές φτάνουν τα 79 ευρώ, δηλαδή, οδηγούν την ιδιωτική υγεία σε αφανισμό χάριν των ιδεολογικών αγκυλώσεών τους. Πώς μπορούμε να χαρακτηρίσουμε τη μόνιμη αδιαφορία της παρούσης Κυβέρνησης για την επίλυση των προβλημάτων των ιδιωτικών μονάδων υγείας και την ολοφάνερη υπονόμευση της λειτουργίας τους; Μα, φυσικά, σκάνδαλο πρώτου βαθμού.

Τρίτον, τη συντήρηση και διαιώνιση εξοπλισμού ξεπερασμένης τεχνολογίας, όπως για παράδειγμα τα μηχανήματα υποστήριξης υγείας και τα μηχανήματα αιμοκάθαρσης, με αποτέλεσμα -εκτός των άλλων- την υπέρμετρη διόγκωση του κόστους συντήρησής τους. Πώς μπορούμε να χαρακτηρίσουμε τη συνειδητή επιλογή της Κυβέρνησης ΣΥΡΙΖΑ-ΑΝΕΛ δήθεν να επιδιορθώνει απαξιωμένο ιατρικό εξοπλισμό αντί να προμηθεύεται νέο, ώστε να μην υπάρχει καμμία αμφισβήτηση για την ορθή διάγνωση; Μα, φυσικά, σκάνδαλο πρώτου βαθμού.

Τέταρτον, από προχθές και τελείως συμπτωματικά έχει αναρτηθεί για διαβούλευση στο open government σχέδιο νόμου της Κυβέρνησης με το οποίο δημιουργείται ακόμη ένας νέος και γιγάντιος οργανισμός, η λεγόμενη Εθνική Κεντρική Αρχή Προμηθειών Υγείας. Μάλιστα, φροντίζετε να προικίσετε αυτόν τον οργανισμό με οργανογράμματα τεσσάρων διευθύνσεων και δώδεκα τμημάτων, με δυνατότητα τοποθετήσεως απεριόριστου πλήθους υπαλλήλων, με δυνατότητα άπειρων επιτροπών και άλλα τυχερά, θα μπορούσαμε να τα ονομάσουμε, μια νέα υπηρεσία κομματικού στρατού, βεβαίως. Όλα αυτά, βέβαια, στις πλάτες του Έλληνα φορολογούμενου πολίτη.

Πώς το ονομάζετε και αυτό, αγαπητοί συνάδελφοι Βουλευτές; Μα, φυσικά, σκάνδαλο πρώτου βαθμού.

Την υπόθεση των προσλήψεων μέσω ΚΕΕΛΠΝΟ. Πώς χαρακτηρίζετε το γεγονός ότι στέλεχος της Κυβέρνησης παίρνει από τον αρμόδιο φορέα προσλήψεων όλους τους φακέλους και τις αιτήσεις συμμετοχής σε διαγωνισμό γιατρών και νοσηλευτών και αντικαθιστά τον πίνακα της ειδικής επιτροπής επιτυχόντων με άλλον της αρεσκείας του; Μα, βέβαια, σκάνδαλο πρώτου βαθμού.

Για όλα αυτά τα σκάνδαλα, λοιπόν, κύριοι της Πλειοψηφίας και άλλες δυο φορές τόσα που σας έχουν προσάψει οι προηγούμενοι ομιλητές θα προσέλθουν οι Υπουργοί και τα στελέχη σας στην επιτροπή να δώσουν λόγο, να απολογηθούν και βέβαια να κριθούν.

Αγαπητοί συνάδελφοι Βουλευτές, ο κάθε πολίτης της χώρας, που είχε την ατυχία να νοσηλευτεί συνειδητοποιεί από πρώτο χέρι και το νιώθει πάνω του ότι αυτή η Κυβέρνηση μόνο βλάβες προκαλεί και συστηματικά αμελεί να ασχοληθεί με την υγεία του λαού και να λύσει προβλήματα. Αν ήσασταν προϊόν, για παράδειγμα ένα πακέτο τσιγάρων, το health note θα έγραφε «Η Κυβέρνηση βλάπτει σοβαρά την υγεία».

Εάν η Κυβέρνηση, πραγματικά, επιθυμεί να εξυγιάνει την υγεία και να παύσουν τα σκάνδαλα, ένα πρώτο καλό βήμα θα ήταν να ζητήσει άμεσα, τώρα, αυτή τη στιγμή που μιλάμε, τις παραιτήσεις όλων των στελεχών της που εμπλέκονται με τον χώρο της υγείας.

Το ίδιο, βέβαια -για να μη νομίζετε ότι τα λέμε για την Κυβέρνηση- θα έπρεπε να είχαν κάνει όλα αυτά τα χρόνια και το ΠΑΣΟΚ και η Νέα Δημοκρατία και όλοι όσοι είχαν τις ευθύνες τότε. Γι’ αυτό θα έρθουν στην επιτροπή, για να εξεταστούν, αλλά μη βγάζετε την ουρά σας απέξω. Να μοιράσετε τις ευθύνες αναλόγως και να τελειώνουμε με τα ψέματα και τα παραμύθια αυτή τη στιγμή της Κυβέρνησης και να ξεκαθαρίσουμε τη δική μας θέση.

Δηλώνουμε ότι στην περίπτωση, που παρά τις εκκλήσεις μας η κυβερνητική Πλειοψηφία δεν δείξει γενναιότητα, δεν αλλάξει θέση και δεν συμπεριλάβει στην πρότασή της και την περίοδο διακυβέρνησής της, δηλαδή, την περίοδο 2015-2017, τότε εμείς θα την αγνοήσουμε και θα την καταψηφίσουμε.

Προσωπικά θεωρώ την πρόταση της Νέας Δημοκρατίας πιο ολοκληρωμένη αναφορικά με τις περιόδους.

Σταματήστε, όμως και εσείς το μικροπολιτικό παιχνίδι! Κατεβάστε μια πρόταση από κοινού όλοι μαζί και αφήστε το showtime στην άκρη! Αρκετό show ζούμε καθημερινά από το Survivor, δεν μας λείπει άλλο trash tv. Βρείτε μια από κοινού πρόταση και θα την υπερψηφίσουμε.

Ή στην καλύτερη, αγαπητοί συνάδελφοι, βρείτε το θάρρος να διαμορφώσετε την πρόταση, που έχετε κατεβάσει αυτή τη στιγμή και τότε θα μας βρείτε συμμάχους. Να επεκταθεί η έρευνα μέχρι σήμερα, όχι την ουρά σας απέξω! Διαφορετικά, πολύ φοβάμαι ότι θα σας «μαυρίσουμε» αμφότερους.

Ευχαριστώ πάρα πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μάριο Γεωργιάδη, Κοινοβουλευτικό Εκπρόσωπο από το Ποτάμι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Από την Ένωση Κεντρώων!

**ΠΡΟΕΔΡΕΥΩΝ (Αναστάσιος Κουράκης):** Συγγνώμη, κύριε Γεωργιάδη, από την Ένωση Κεντρώων.

Έσπευσε στη διόρθωση του λάθους ο έτερος Γεωργιάδης.

Προχωρούμε με τον κ. Ιωάννη Αϊβατίδη, Βουλευτή από τον Λαϊκό Σύνδεσμο - Χρυσή Αυγή.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ πολύ, κύριε Πρόεδρε.

Ευθύς εξαρχής θα καταστήσω σαφές πως ως Χρυσή Αυγή θα υπερψηφίσουμε αμφότερες τις προτάσεις σύστασης εξεταστικής επιτροπής για το πεδίο της υγείας, ρητώς και ανενδοιάστως την πρόταση της συγκυβέρνησης για τη διερεύνηση σκανδάλων στον χώρο της υγείας κατά την περίοδο 1997-2014, αλλά και την πρόταση της Νέας Δημοκρατίας για τη διερεύνηση της διαχείρισης και των δαπανών από το έτος 1996 έως την τρέχουσα χρονική περίοδο, όμως, με μια μικρή τυπική επιφύλαξη.

Εξηγώ γιατί. Είναι πρόδηλη και –θα έλεγα- ειδοποιός η διαφορά ανάμεσα στις δυο προτάσεις. Στη μεν πρώτη, της συγκυβέρνησης, υπάρχει ρητή αναφορά σε σκάνδαλα, η δε πρόταση της Νέας Δημοκρατίας χρησιμοποιεί τη φράση «διερεύνηση διαχείρισης και δαπανών», κάτι το οποίο προδίδει δισταγμό, πολιτική ανασφάλεια, ίσως και ενοχή.

Η πρόταση της συγκυβέρνησης είναι κατά το μάλλον ή ήττον τεκμηριωμένη και επαρκώς στοιχειοθετημένη ως προς τους βασικούς κατευθυντήριους διερευνητικούς άξονες της υπό σύσταση επιτροπής.

Ωστόσο, στην εισαγωγή της εμφανίζει ένα μείζον –θα έλεγα- λογικό σφάλμα, κύριε Υπουργέ. Αναφέρεται επί λέξει πως δημιουργήθηκαν ευνοϊκές συνθήκες διαφθοράς, λόγω της κρίσης, ενώ συνέβη και συμβαίνει και στην τρέχουσα χρονική περίοδο ακριβώς το αντίθετο, δηλαδή, η διαφθορά της πολιτικής εξουσίας στον χώρο της υγείας –και όχι μόνο- έχει οδηγήσει στην οικονομική κρίση, στην παρατεταμένη, εξοντωτική οικονομική ύφεση.

Το κόστος της πολυεπίπεδης αυτής διαφθοράς στον χώρο της υγείας ήταν η απώλεια 85 δισεκατομμυρίων ευρώ για τον ελληνικό λαό, το ελληνικό κράτος, το ελληνικό έθνος.

Σύμφωνα με τον τέως Γενικό Επιθεωρητή Δημόσιας Διοίκησης, τον κ. Λέανδρο Ρακιντζή, το κόστος της διαφθοράς ετησίως ανέρχεται στα 33 δισεκατομμύρια ευρώ, με σημαντική συμμετοχή της διαφθοράς που αφορά στην υγεία, ήτοι εάν δεν υπήρχαν τα φαινόμενα αυτά εκτεταμένης διαφθοράς επί μία δεκαετία ή εάν παταχθεί αποτελεσματικά η διαφθορά επί μία δεκαετία, αυτό θα οδηγήσει στην εξάλειψη του δημοσίου χρέους της Ελλάδος. Προς επίρρωσιν του ισχυρισμού μου αυτού θα σας αναφέρω πως η Ελλάδα το έτος 2016 κατείχε την κάθε άλλο παρά τιμητική 69η θέση στη διεθνή λίστα των αδιάφθορων χωρών. Στη λίστα αυτή, ως γνωστόν, φιγουράρει η Δανία.

Το έτος 2015 ήταν στην 58η θέση. Αυτό σημαίνει ότι μέσα σε έναν χρόνο διακυβέρνησης από τον ΣΥΡΙΖΑ και τους ΑΝΕΛ η Ελλάδα βυθίστηκε έντεκα θέσεις, δηλαδή στη 69η θέση το έτος 2016.

Δυστυχώς, οι μεταπολιτευτικές κυβερνήσεις δημιούργησαν ένα διεφθαρμένο κράτος και η συγκυβέρνηση συνεχίζει να συντηρεί αυτήν την κατάσταση. Η Νέα Δημοκρατία χαρακτηρίζει την πρόταση ΣΥΡΙΖΑ - ΑΝΕΛ ως πολιτικό αντιπερισπασμό. Όμως, συμβαίνει ακριβώς το αντίθετο. Η πρόταση της Νέας Δημοκρατίας συνιστά προδήλως κίνηση αντιπερισπασμού αφού ακολούθησε χρονικά την πρόταση της συγκυβέρνησης. Σε κάθε περίπτωση, η εξεταστική θα εξελιχθεί σε μία θεατρινίστικη αντιμαχία, προβλέπω χωρίς αποτέλεσμα όσον αφορά στην απόδοση ευθυνών σε πολιτικά πρόσωπα, τουλάχιστον ποινικών ευθυνών.

Ο Αρχηγός της Χρυσής Αυγής Νικόλαος Μιχαλολιάκος έχει αναφερθεί πολλές φορές στο διαβόητο «κόμμα των κομμάτων», το αμοραλιστικό, ψευδεπίγραφο «συνταγματικό τόξο». Είμαι βέβαιος ότι και στην επιτροπή αυτή θα εξελιχθεί μια κατάσταση εσωκομματικής κόντρας αυτού του «κόμματος των κομμάτων», που θα χαρακτηρίζεται από κατ’ επίφαση διαξιφισμούς με μία βολική εσωστρέφεια, γιατί ουσιαστικά ο ΣΥΡΙΖΑ, οι ΑΝΕΛ, η Νέα Δημοκρατία και οι λοιπές δημοκρατικές δυνάμεις επιχειρούν αντιπερισπασμό σε βάρος του ελληνικού λαού που υποφέρει από τους σύγχρονους ξένους δυνάστες, τους Θεσμούς δηλαδή και τους εγχώριους συνεργάτες τους.

Είμαι βέβαιος πως σε αυτήν την εξεταστική επιτροπή θα αναμετρηθεί από τη μία πλευρά ο παραληρηματικός αθανατισμός της Αριστεράς του ΣΥΡΙΖΑ με τον μεταλλαγμένο με γονίδιο εξουσιομανίας και αριστερισμού πατριωτισμό των Ανεξαρτήτων Ελλήνων και από την άλλη ο ψευδοεθνισμός, ο κίβδηλος εθνισμός της Νέας Δημοκρατίας.

Η Χρυσή Αυγή αποτελεί την μόνη εγγυήτρια πολιτική δύναμη που τεκμηριωμένα και στοιχειοθετημένα θα αναδείξει ευθύνες εάν αναλογούν –πιστεύουμε ότι αναλογούν- για το αμαρτωλό ΚΕΕΛΠΝΟ, το δυσώδες «Ερρίκος Ντυνάν» αλλά και το σκάνδαλο της υπερκοστολόγησης φαρμάκων, της κακοδιαχείρισης των δημόσιων νοσοκομείων, ώστε να καταδειχθούν ευθύνες σε πολιτικά πρόσωπα που αποστέρησαν από τον ελληνικό λαό, από το ελληνικό κράτος, από το ελληνικό έθνος ουσιαστικά ζωτικό χώρο.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε σας παρακαλώ, κύριε Αϊβατίδη.

**ΙΩΑΝΝΗΣ ΑΪΒΑΤΙΔΗΣ:** Τέλος, κύριε Πρόεδρε, με την άδειά σας, λόγω της ημέρας εύχομαι Καλή Ανάσταση στον χριστεπώνυμο λαό μας, στο χριστεπώνυμο έθνος μας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Αϊβατίδη.

Προχωρούμε με τον Κοινοβουλευτικό Εκπρόσωπο της Χρυσής Αυγής κ. Γεώργιο Γερμενή.

Κύριε Γερμενή, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, είχαμε πει θα μιλάνε ένας-δύο Βουλευτές και μετά Κοινοβουλευτικοί.

**ΠΡΟΕΔΡΕΥΩΝ (Αναστάσιος Κουράκης):** Είναι περίπου τόσοι οι ομιλητές όσοι και οι Κοινοβουλευτικοί. Οπότε πηγαίνει ένας-ένας, για να έρθουν ίσα, αλλιώς θα πέσουν όλοι οι Κοινοβουλευτικοί να μιλήσουν στο τέλος.

**ΜΑΥΡΟΥΔΗΣ ΒΟΡΙΔΗΣ:** Έχουν ζητήσει οι κοινοβουλευτικοί εκπρόσωποι μέχρι τώρα?

**ΠΡΟΕΔΡΕΥΩΝ (Αναστάσιος Κουράκης):** Έχουν ζητήσει. Είναι ο κ. Μαντάς, ο κ. Δένδιας. Μερικοί θα μιλήσουν μισό χρόνο. Είναι ο κ. Γερμενής που θα μιλήσει τώρα, ο κ. Καραθανασόπουλος, ο κ. Δημήτριος Καμμένος.

Κύριε Γερμενή, έχετε τον λόγο.

**ΓΕΩΡΓΙΟΣ ΓΕΡΜΕΝΗΣ:** Δεν πάει πολύς καιρός από την εξεταστική επιτροπή για τη δανειοδότηση των κόμματων και των μέσων μαζικής ενημέρωσης από τις τράπεζες, που στο τέλος το συμπέρασμα που βγήκε από αυτή την εξεταστική επιτροπή ήταν πως μεγαλοεργολάβοι, κόμματα και τράπεζες είχαν, όπως αποδείχθηκε, οικονομικό αλισβερίσι.

Στα μάτια του ελληνικού λαού δεν υπήρχε δικαίωση από τα πόρισμα που βγήκε παρά μόνο η επιβεβαίωση -όλος ο κόσμος επιβεβαιώθηκε γι’ αυτά που έλεγε στα καφενεία- ότι τελικά είσαστε όλοι ένα παρεάκι που αλληλοσυγκαλύπτεστε για τα σκάνδαλα, που έχετε διαπράξει.

Μόλις πριν δέκα ημέρες πάλι σε αυτήν εδώ την Αίθουσα ψηφίσαμε για να συσταθεί άλλη μια προκαταρτική εξέταση για την ειδική κοινοβουλευτική επιτροπή, που αφορούσε την ενδεχόμενη τέλεση αδικημάτων στο πλαίσιο σύναψης συμβάσεων εξοπλιστικών προγραμμάτων του Υπουργείου Εθνικής Αμύνης επί Γιάννου Παπαντωνίου. Και μαθαίνουμε από τον εκπρόσωπό μας στη συγκεκριμένη εξεταστική επιτροπή, τον Γιάννη Λαγό, ότι κατά τη διάρκεια αυτής της επιτροπής ψήφισαν τα κόμματα -όχι η Χρυσή Αυγή φυσικά- να μην υπάρχει τηλεοπτική κάλυψη, ούτε καν γνωστοποίηση των Πρακτικών της επιτροπής.

Ποιος είναι εν τέλει ο σκοπός μιας εξεταστικής επιτροπής, αν αυτή τελικά γίνεται στα κρυφά; Τι φοβάστε; Τι φοβάται η ελληνική Βουλή; Αυτά είναι ανήκουστα πράγματα. Δεν γίνονται πουθενά. Κι εσείς που ενδιαφέρεστε για τις δήθεν δημοκρατικές διαδικασίες, αυτοαναιρείστε. Ενώ εμείς τι λέμε; Τι λέει η Χρυσή Αυγή; Όλα στο φως, έτσι ώστε ο ελληνικός λαός να έχει πλήρη ενημέρωση.

Καλούμαστε, λοιπόν, εδώ σήμερα να ψηφίσουμε ξανά για μια νέα εξεταστική επιτροπή, αναφορικά τώρα με τη διερεύνηση σκανδάλων στο χώρο της υγείας 1997-2014.

Σας ρωτώ: Θα έχει πρόσβαση ο ελληνικός λαός σε αυτήν την επιτροπή; Ή η ψηφοφορία εδώ σήμερα, όπως και η ίδια η επιτροπή η οποία θα συστηθεί, στοχεύει απλά στον αποπροσανατολισμό της κοινής γνώμης από τα νέα μέτρα, που έχετε σκοπό να φέρετε και από το τέταρτο μνημόνιο, το οποίο τέταρτο μνημόνιο το μαγειρεύετε, αλλά ακόμα δεν ξέρετε πώς να το πλασάρετε τόσο στα στελέχη σας όσο και στον ελληνικό λαό, αφού πλέον και δημοσκοπικά κατρακυλάτε;

Αναφορικά, λοιπόν, με το θέμα που συζητάμε σήμερα, θέλω να σας θυμίσω ότι στο Σύνταγμα υπάρχει το άρθρο 21 παράγραφος 3 που λέει: «Το κράτος μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και για την περίθαλψη των απόρων».

Τι συμβαίνει, όμως, στον τομέα της υγείας στην Ελλάδα του 2017; νοσοκομεία προς πλήρη διάλυση, έλλειψη σε γιατρούς και νοσηλευτές, ανεπάρκεια σε ιατρικό εξοπλισμό, με αποτέλεσμα -και δεν είναι μυστικό αυτό, το λένε οι άνθρωποι ανοιχτά- οι γιατροί να αρνούνται να χειρουργήσουν, γιατί φοβούνται μην πάρουν και κανέναν ασθενή στην πλάτη τους και τους κυνηγάνε μετά οι συγγενείς. Επίσης, νοσοκομεία με ανεπαρκή αριθμό κλινών. Έχουμε φτάσει στο σημείο να ζητούν από τον ασθενή να φέρει οινόπνευμα και σεντόνια από το σπίτι. Οι λοιμώξεις θερίζουν.

Αυτά δεν τα έχετε συναντήσει; Από εμάς εδώ -το άκουσα και από άλλους Βουλευτές- τα ακούτε πρώτη φορά; Τι συμβαίνει λοιπόν; Γιατί δεν παίρνετε κάποια μέτρα να φτιάξετε αυτήν την κατάσταση; Δύο χρόνια είσαστε Κυβέρνηση!

Εμείς εδώ από την μεριά μας ως Χρυσή Αυγή και οι Βουλευτές μας έχουμε καταθέσει εκατοντάδες ερωτήσεις σχετικά με τα προβλήματα της υγείας, αλλά εσείς οι δήθεν δημοκράτες δεν μπαίνετε στον κόπο καν να μας απαντήσετε σε αυτά τα φλέγοντα ζητήματα, προφασιζόμενοι ότι είμαστε υπόδικοι μιας υπόθεσης για την οποία όμως υπάρχουν και έχουν ακουστεί από αυτήν εδώ την Αίθουσα, από αυτό εδώ το Βήμα, ατράνταχτες αποδείξεις περί σκευωρίας. Γιατί ας μην γελιόμαστε σε αυτήν την Αίθουσα υπάρχουν και άλλοι υπόδικοι, που δεν έχετε κανένα πρόβλημα να τους απαντάτε.

Να σας θυμίσω, κύριε Υπουργέ, ότι μόλις την προηγούμενη εβδομάδα ήρθε στη Βουλή δικογραφία για τον Σαμαρά, για τον πρώην Πρωθυπουργό της χώρας, σχετικά με τη σκευωρία που στήθηκε με τον γνωστό «Παναθηναϊκάκια», τον Μπάμπη, για να μπουν τρεις Βουλευτές του ελληνικού Κοινοβουλίου στη φυλακή.

Πλήρης κατάλυση του Συντάγματος, λες και η φυλακή για κάποιους είναι να πάνε διακοπές. Εκεί τι θα κάνετε; Θα απαντάτε από εδώ και πέρα στους Βουλευτές της Νέας Δημοκρατίας που για τον τότε Πρωθυπουργό της χώρας μέχρι πριν μια εβδομάδα ήρθε εδώ πλέον δικογραφία; Δεν είναι υπόδικος αυτός; Τι δικαιολογία θα βρίσκετε εκεί πέρα;

Εγώ, βέβαια, πιστεύω ότι δεν απαντάτε στις ερωτήσεις μας, τις οποίες στην ουσία δεν τις κάνουν απλά οι Βουλευτές της Χρυσής Αυγής, αφού από πίσω τους έχουν κάποιους –ας μην τους πούμε «ψηφοφόρους»- ανθρώπους που μας στέλνουν γράμματα, μας παίρνουν τηλέφωνα και λένε: «Ρε παιδιά, καταθέστε την τάδε ερώτηση».

Εμείς δεν ζητάμε πολιτική ταυτότητα, όταν καταθέτουμε μια ερώτηση για κάποιον φουκαρά, που έχει ένα πρόβλημα στην περιοχή του. Εσείς, όμως, τους βάζετε όλους σε ένα μέρος, τους κατακεραυνώνετε και λέτε: «Είστε υπόδικοι, είστε μέλη εγκληματικής οργάνωσης». Και η ιδεολογία σας -πρωτίστως η ιδεολογία σας- που λοιδορήθηκε καλώς ή κακώς τόσα χρόνια, προσωπικά για εμένα, αν θέλετε -ακόμα και αν είστε πολιτικά αντίπαλος- κακώς λοιδορήθηκε.

Είναι εδώ και ο κ. Γεωργιάδης. Του έχουν κάψει το μαγαζί τριάντα φορές. Τους πάγκους του Γιάννη του Σχοινά τους καταστρέφανε.

Δεν μας αρέσουν εμάς αυτά τα πράγματα. Όμως, εμείς μπαίνουμε στη λογική να συζητήσουμε και μαζί σας, αλλά εσείς από την μεριά σας δεν θέλετε.

Μην κουνάς το κεφάλι σου. Αυτή είναι η πραγματικότητα! Γιατί ο κάθε φουκαράς, που δεν μπορεί να πάει να πάρει έναν αντιτετανικό ορό από το κάθε κέντρο τον στέλνουν...

**ΝΙΝΑ ΚΑΣΙΜΑΤΗ:** Δεν σας επιτρέπω να μου απευθύνεστε.

**ΓΕΩΡΓΙΟΣ ΓΕΡΜΕΝΗΣ:** Δεν σου μίλησα.Άκουσες το όνομά σου;

**ΠΡΟΕΔΡΕΥΩΝ (Αναστάσιος Κουράκης):** Μην κάνετε διάλογο σας παρακαλώ.

**ΓΕΩΡΓΙΟΣ ΓΕΡΜΕΝΗΣ:** Άκουσες το όνομά σου; Κοίτα το βιβλίο σου τώρα και μην μιλάς! Μη μιλάς άλλο! Ας έρθουμε τώρα στο προκείμενο. Από το 1985...

**ΝΙΝΑ ΚΑΣΙΜΑΤΗ:** Σιγά που θα μας πείτε εάν θα μιλήσουμε ή όχι μέσα στη Βουλή!

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ!

**ΓΕΩΡΓΙΟΣ ΓΕΡΜΕΝΗΣ:** Κοίτα το βιβλιαράκι σου εσύ.

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριε Γερμενή.

**ΓΕΩΡΓΙΟΣ ΓΕΡΜΕΝΗΣ:** Επιτρέπεται να με διακόπτουν;

**ΠΡΟΕΔΡΕΥΩΝ (Αναστάσιος Κουράκης):** Όχι βέβαια. Συνεχίστε.

**ΓΕΩΡΓΙΟΣ ΓΕΡΜΕΝΗΣ:** Από το 1985 και την ίδρυση του ΕΣΥ επί ΠΑΣΟΚ μιλούσατε για το εθνικό....

**ΝΙΝΑ ΚΑΣΙΜΑΤΗ:** Συγγνώμη,παραβιάζει τον Κανονισμό. Πρέπει να επανέλθει στην τάξη, κύριε Πρόεδρε!

**ΓΕΩΡΓΙΟΣ ΓΕΡΜΕΝΗΣ:** Στο βιβλιαράκι σου!

Δημιουργήθηκε από το 1985, από το ΕΣΥ και επί Κυβερνήσεως ΠΑΣΟΚ, το λεγόμενο Εθνικό Σύστημα Υγείας το σύστημα που θα μίλαγε για μια σύγχρονη κοινωνία δικαίου.

Αντ’ αυτού τι είχαμε; Είχαμε και εδώ απουσία καταγραφής ελέγχου του ανθρωπίνου δυναμικού στο ΕΣΥ, κρούσματα απάτης, κατάχρηση ιατρικών πράξεων, αχρησιμοποίητο ιατρικό υλικό, μισθοδοτήσεις σε εργαζομένους φαντάσματα, άγνωστος αριθμός κλινών σε νοσοκομεία και τέλος, την καθοδήγηση των ασθενών σε ιδιωτικά θεραπευτήρια. Άρα, όπως διαπιστώνουμε, σκάνδαλα υπήρχαν και πριν το 1996.

Πάμε τώρα στο μεγάλο σκάνδαλο της «NOVARTIS», που αν δεν τα έβγαζαν στη φόρα οι αμερικάνικες αρχές, εμείς εδώ δεν θα παίρναμε είδηση, ενώ πολλά ακόμα στοιχεία δεν έχουν έρθει στο φως, δεν μας τα έχουν στείλει οι Αμερικάνοι και δεν έχουν φτάσει ακόμα στα χέρια της δικαιοσύνης για το τι ακριβώς συνέβη.

Και σε αυτήν την υπόθεση σε τι να πρωτοαναφερθώ; Στην ύποπτη παραίτηση της Εισαγγελέως Ελένης Ράικου, γνωστή από την προσφώνηση «έλα Ελένη», η οποία στην προκειμένη περίπτωση λέει ότι δέχθηκε απειλές; Θα γίνει εδώ αλήθεια άρση του τηλεφωνικού της απορρήτου, για να εξακριβωθούν οι καταγγελίες;

Είχαμε, προ μηνός, στέλεχος από τη «NOVARTIS» που αποπειράθηκε λέει να αυτοκτονήσει. Τι συμβαίνει, κύριοι, με αυτήν την εταιρεία; Ποια Κυβέρνηση, ποιοι Υπουργοί, ποια στελέχη του πολιτικού συστήματος εμπλέκονται;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Και μια και έχω μπροστά μου τον Άδωνι Γεωργιάδη -Υπουργός εκείνη την περίοδο- ο οποίος και θα μιλήσει αμέσως μετά, εγώ θα ήθελα να του κάνω την εξής παρατήρηση: μιλάμε για δαπάνη για τα φάρμακα υψηλού κόστους που υπερβαίνει τα 500εκατομμύρια ευρώ ετησίως. Με υπουργική απόφαση στις 21-1-2014 ορίστηκε η τιμολόγηση των φαρμάκων υψηλού κόστους, προκειμένου να προκύψει η λιανική τιμή που θα πωλούνταν στα φαρμακεία.

Και γινόταν ως εξής: Από τη χονδρική τιμή αφαιρούνταν το 13% ως έκπτωση κι έτσι προέκυπτε η λεγόμενη νοσοκομειακή τιμή, στην οποία προστίθεται 2% επί της τιμής. Και έτσι υπολογίζονταν η ειδική χονδρική τιμή.

Πάμε τώρα. Με απόφαση του ιδίου Υπουργού στις 3-6-2014 όλως τυχαίως αλλάζει ο τρόπος υπολογισμού και αφαιρείται από τον υπολογισμό η έκπτωση του 13%.

Τι συμβαίνει εδώ; Τι γίνεται; Αν αναλογιστούμε την τιμή αυτή στα φάρμακα υψηλού κόστους, αντιλαμβανόμαστε ότι υπάρχει επιβάρυνση στην τσέπη του Έλληνα πολίτη, που νοσεί από σοβαρές ασθένειες.

Γιατί αυτές οι αλλαγές, κύριε Υπουργέ εκείνης της περιόδου; Η απάντηση είναι συγκεκριμένη. Με τον ανώτερο τρόπο τιμολόγησης οι φαρμακοβιομηχανίες είχαν 13% περισσότερο κέρδος, ενώ την ίδια ώρα οι Έλληνες ασφαλισμένοι υποχρεώθηκαν να καταβάλλουν υψηλότερο τίμημα για την αγορά των φαρμάκων.

Κι εδώ ρωτάμε το εξής: Δείτε εσείς ποια συγκεκριμένη εταιρεία εκείνη την περίοδο κέρδιζε όλες τις δημοπρασίες, όλους τους διαγωνισμούς και βγάλτε τα συμπεράσματά σας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Και τώρα προχωρούμε στους ομιλητές. Τον λόγο έχει ο κ. Σπυρίδωνας Λάππας, Βουλευτής του ΣΥΡΙΖΑ. Μετά θα δούμε ποιος θα μιλήσει, γιατί μπορεί να έρθει ο Υπουργός εν τω μεταξύ να μιλήσει.

Κύριε Λάππα, έχετε τον λόγο.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα μάλλον μάθαμε μια πληροφορία, ένα μαντάτο, που πρέπει να το άκουσε ευχάριστα ο ελληνικός λαός: Το ελληνικό κράτος πρέπει να ιδρύθηκε το Γενάρη 2015! Δεν υπήρχε πριν! Άρα, λοιπόν, η διαπλοκή, η διαφθορά, η απαξίωση, η χρεοκοπία άρχισαν να συμβαίνουν μετά το Γενάρη 2015. Αυτή είναι η πληροφορία από τον εισηγητή της Νέας Δημοκρατίας. Αυτό είναι το ένα.

Δεύτερον, άκουσα την κ. Ασημακοπούλου, που είπε ότι αιτία κάθε πρότασης για εξεταστική επιτροπή είναι το ότι στο μυαλό της Κυβέρνησης και των στελεχών της είναι η απόπειρα αποπροσανατολισμού της κοινής γνώμης και των εργαζομένων.

Ο κ. Μαυρωτάς από το Ποτάμι -και λυπάμαι που θα το πω- είπε ότι «αντιπερισπασμό κάνει η Κυβέρνηση, επίσης, για να συμψηφίσει ευθύνες». Θα το δούμε αν ισχύει αυτό.

Έρχεται ο κ. Λοβέρδος και κάνει μια αναφορά στο χθες. Είπε ότι «πριν από δέκα ημέρες συζητούσαμε για την προανακριτική επιτροπή για τα εξοπλιστικά και κακώς ήρθε στη Βουλή η δικογραφία, διότι θα σημάνει μεγάλη καθυστέρηση και κακώς αποφασίζει να είναι «κλειστή» και όχι «ανοιχτή»».

Δεν είναι εδώ ο κ. Λοβέρδος. Είναι νομικός, συγκροτημένος, καθηγητής πανεπιστημίου. Δυο πράγματα θα του πω. Και εγώ δικηγόρος είμαι. Είναι δυνατόν να ομιλεί για επιτροπή, που κάνει πράξεις προανάκρισης, η οποία να είναι «ανοιχτή»; Κώδικας Ποινικής Δικονομίας: «Η προανάκριση είναι μυστική». Τελεία και παύλα. Δεν χρειάζεται άλλο επιχείρημα.

Δεύτερον, για ποια καθυστέρηση μιλάει; Επιλογή της Κυβέρνησης είναι να φέρει τη δικογραφία στη Βουλή; Δεν ήρθε με παραγγελία του εισαγγελικού λειτουργού;

Όσοι είναι νομικοί νομίζω το καταλαβαίνουν. Τι θα έπρεπε να κάνει; Άλλο θα ήταν να αποφάσιζε η Βουλή κάτι διαφορετικό. Ορθώς ήρθε στη Βουλή και ήταν υποχρεωμένος ο αρμόδιος Υπουργός Δικαιοσύνης. Άλλο τι θα αποφασίσει. Θα δούμε τι θα κάνει η επιτροπή.

Εγώ έχω τη γνώμη ότι η δικογραφία για τα εξοπλιστικά -και το ξέρει ο κ. Βορίδης- αν κάνει μία-δύο συνεδριάσεις για διευκρινήσεις σε ειδικά ζητήματα θα επιτρέψει στον αρμόδιο εισαγγελέα. Τελεία και παύλα.

Πάμε τώρα στο θέμα μας: Ποιος χρεοκόπησε την Ελλάδα.

Το 2015, όταν ανέλαβε την κυβερνητική εξουσία ο ΣΥΡΙΖΑ, ο κ. Γκάμπριελ, Αντικαγκελάριος της Γερμανίας είπε: «Η ελληνική ελίτ λεηλατούσε την Ελλάδα επί χρόνια και εμείς δυστυχώς απλώς κοιτούσαμε». Αυτό είναι το ένα. Θα το δώσω στη συνέχεια στα Πρακτικά.

Δεύτερον, τον Απρίλιο 2015, επίσης, ο Υπουργός Διαφθοράς κ. Νικολούδης, αφού ανέφερε ότι στα εξοπλιστικά κυριαρχεί μια μίζα 2%-3%, ανέφερε ότι στο χώρο της υγείας η μίζα ανερχόταν στο ιλιγγιώδες, το απίστευτο ποσοστό του 24%. Είναι καταχωρημένο στα Πρακτικά.

Μιλάτε για αποπροσανατολισμό και αντιπερισπασμό. Εγώ δεν θα σας μιλήσω με τη δική μας γλώσσα, αλλά θα σας πω λόγια δικών σας ανθρώπων.

Κρεμαστινός. Έχω μια εισήγησή του στο βιβλίο «Η διαφθορά» του Ιδρύματος Μαραγκοπούλου, όπου λέει φοβερά και τρομερά πράγματα και μάλιστα το 2013. Ο Κρεμαστινός, πρώην Υπουργός Υγείας, ομότιμος καθηγητής πανεπιστημίου, μιλάει για τη διαφθορά στην υγεία. Τι λέει; Πράγματα φοβερά και τρομερά.

Αφού λέει ότι από τα 2 δισεκατομμύρια το 2000 πήγαμε στα 4 δισεκατομμύρια το 2004 και στα 17,5 δισεκατομμύρια το 2009, λέει: «Και τότε πόνεσα. Δεκαεπτά δισεκατομμύρια τα τελευταία επτά χρόνια». Και ρωτάει: «Γιατί δεν τα βρίσκουν;». Αυτό είναι το βασικό ερώτημα για την υγεία και τη δικαιοσύνη.

Μάλιστα, τελειώνει ο Κρεμαστινός την εισήγησή του -την έχω εδώ, θα σας τη δώσω- λέγοντας ότι «για μας η διαφθορά στον χώρο της υγείας είναι ο υπ’ αριθμόν ένα κίνδυνος για την επιβίωση της χώρας».

Ο Ρακιτζής στο πρώτο Πανελλήνιο Συνέδριο-Φόρουμ Δημόσιας Υγείας έλεγε τα ίδια περίπου. Θα το δείτε.

Φτάνουμε στον κ. Σούρλα, έναν δικό σας άνθρωπο, που σαν Γενικός Γραμματέας Διαφάνειας τότε, ειδικά για το «Ερρίκος Ντυνάν», είπε τα εξής: «Δεν φανταζόμουν ποτέ εγώ, που με νόμο δικό μου έγινε το «Ερρίκος Ντυνάν», ότι θα είχε αυτή την κατάληξη. Εκτιμώ ότι υπάρχουν ευθύνες για πράξεις και παραλείψεις όσων είχαν τη διαχείριση του Ιδρύματος, αλλά και των πολιτικών προϊσταμένων, που όπως φαίνεται αποφάσιζαν χωρίς περίσκεψη για τις κρατικές επιχορηγήσεις». Καταλήγει: «Υπάρχουν ευθύνες και πρέπει να αναζητηθούν και να επιβληθούν κυρώσεις».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας, σας παρακαλώ.

Και εσείς μας λέτε ότι η επιτροπή αυτή γίνεται για αντιπερισπασμό και αποπροσανατολισμό. Κρατήστε το για τον εαυτό σας. Το τι έγινε με το «Ερρίκος Ντυνάν» θα έρθει να μας τα πει σε λίγο ο κ. Γεωργιάδης.

Ως γνωστόν, ο κ. Μαρτίνης κρατείται για δύο κακουργήματα. Το ένα είναι για παθητική δωροδοκία και νομιμοποίηση εσόδων 3,2 εκατομμυρίων ευρώ, που βρέθηκαν στον λογαριασμό, που είχε λάβει από τη «HOSPITAL INTERNATIONAL», τη γερμανική εταιρεία.

Το δεύτερο είναι επίσης κακουργηματική απιστία -δεύτερη φορά που κρατείται- γιατί έκανε έκπτωση 60%-100% σε πενήντα ένα VIPs πρόσωπα της πολιτικής ζωής, με ζημιά για το νοσοκομείο 1,75 εκατομμύρια ευρώ.

Εν πάση περιπτώσει, ο Μαρτίνης έδωσε δύο καταθέσεις, μία τον Νοέμβριο του 2016 και μία πρόσφατα, τον Μάρτιο του 2017. Κελαηδάει και έχει πει σημεία και τέρατα! Δεν μπορώ να σας τα πω όλα. Τα έχω γραμμένα όλα. Τα έχω διαβάσει από τη δικογραφία. Εδώ είναι η δικογραφία, θα την δούμε όλοι να την αξιολογήσουμε. Λέει σημεία και τέρατα!

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, ολοκληρώστε.

**ΣΠΥΡΙΔΩΝΑΣ ΛΑΠΠΑΣ:** Ναι, κύριε Πρόεδρε.

Πρώτον, δεν αναγγέλθηκε με μεθόδευση το δημόσιο στον πλειστηριασμό που έγινε για οφειλόμενους φόρους 4,5 εκατομμυρίων ευρώ, που ποτέ δεν αναγγέλθηκαν και ποτέ δεν εισπράχθηκαν.

Ποιος πήγε με επιταγή 115 εκατομμυρίων να «χτυπήσει» τον πλειστηριασμό; Μία κύρια εταιρεία, η «ΗΜΙΘΕΑ», η οποία ήταν πριν «ΝΕW EVOLUTION Κτηματική Τουριστική Αναπτυξιακή Ανώνυμη Εταιρεία», αναπτυξιακού και τουριστικού χαρακτήρα. Έγινε η εταιρεία ως «ΗΜΙΘΕΑ ΝΕW EVOLUTION» τέσσερις ημέρες πριν τον πλειστηριασμό στον ίδιο συμβολαιογράφο που έγινε η ίδρυση και στον ίδιο συμβολαιογράφο που έγινε ο πλειστηριασμός και έρχεται με μια επιταγή 115 εκατομμυρίων και «χτυπάει» χωρίς κανέναν άλλο ενδιαφερόμενο.

Ποιο είναι το θέμα με την «ΗΜΙΘΕΑ»; Θα σας το πω για να το ξέρετε, κύριε Βορίδη και κύριε Γεωργιάδη. Η «ΗΜΙΘΕΑ» το 2005 έχει κεφάλαιο 60.000 ευρώ. Όταν ήρθε με την επιταγή είχε μηδέν κεφάλαιο. Πού βρήκε το ποσό των 115 εκατομμυρίων; Ποιοι ήταν οι πραγματικοί χρηματοδότες; Κεφάλαιο δεν είχε, εργαζομένους δεν είχε, έδρα δεν είχε, απασχολούμενους δεν είχε, κύκλο εργασιών δεν είχε! Να έρθετε, λοιπόν, να μας πείτε εδώ πού βρέθηκαν τα 115 εκατομμύρια και πουλήθηκε το «Ερρίκος Ντυνάν».

Άρα, κύριε Πρόεδρε, και τελειώνω με αυτό, η εξεταστική μας έχει να ερευνήσει τρία πράγματα: Πρώτον, εάν ο Υπουργός Υγείας τότε είχε το δικαίωμα να παρέμβει και να ζητήσει την παραίτηση του ΔΣ.

Διότι, κύριε Γεωργιάδη, πρέπει να σας πω ότι από τον ιδρυτικό Κανονισμό του «Ερρίκος Ντυνάν» -τον οποίο εμείς οι νομικοί τον διαβάζουμε ακόμη και στις υποσημειώσεις του- δεν έχει δικαίωμα να παρέμβει σε διοικητικό επίπεδο και να ζητήσει την παραίτηση του διοικητικού συμβουλίου. Έχει λόγο μόνο για τον τρόπο παροχής νοσηλευτικών υπηρεσιών και τίποτε άλλο. Και όμως το κάνατε και ζητήσατε την παραίτηση. Και ήταν η αρχή για να ξετυλιχθεί το κουβάρι στο θέμα του «Ερρίκος Ντυνάν».

Δεύτερον, κύριε Πρόεδρε, η κατάσχεση από την Τράπεζα Πειραιώς έγινε μόνο στο κτήριο και στο παράρτημά του. Ο κ. Βορίδης πέρασε μία τροπολογία τέσσερις ημέρες πριν από τον πλειστηριασμό, που λέει «αυτοδικαίως μαζί με το κτήριο να πηγαίνει και η άδεια λειτουργίας και το σήμα του». Να το δούμε αυτό, εάν είναι σωστό ή νόμιμο.

**ΜΑΥΡΟΥΔΗΣ ΒΟΡΙΔΗΣ:** Τι εννοείτε νόμιμο; Αφού το ψήφισε η Βουλή.

**ΣΠΥΡΙΔΩΝΑΣ ΛΑΠΠΑΣ:** Τι σημασία έχει αυτό, κύριε Βορίδη; Θα δούμε. Ό,τι ψηφίζει η Βουλή δεν είναι νόμιμο.

Και ένα τελευταίο: Το τίμημα των 115 εκατομμυρίων, όπως λέει ο Μαρτίνης στην κατάθεσή του τον Μάρτιο που είναι ποταμός, δεν ήταν απλώς μικρό, αλλά ήταν ευτελέστατο. Αρκεί δε να λάβουμε υπ’ όψιν, λέει ο Μαρτίνης, ότι μόνο ένα δάνειο της Τράπεζας Πειραιώς ήταν πάνω από 50 εκατομμύρια και είχε δέκα τέτοια δάνεια και άλλα τόσα περιουσιακά στοιχεία. Δηλαδή, αποτιμάται η περιουσία του στα 115 εκατομμύρια; Θα το ερευνήσουμε και αυτό.

Τέλος, ρωτάει ο Ελευθεριάνος, ο Εισαγγελέας Διαφθοράς, που έστειλε τη δικογραφία, την οποία μελετήσαμε ευρυθώς, το οποίο βέβαια ρωτάμε και εμείς στην επιτροπή, εάν στα στοιχεία του πλειστηριασμού περιλαμβάνονται και περιουσιακά στοιχεία, υλικά και άυλα, που είχαν δωρηθεί από τον Ελληνικό Ερυθρό Σταυρό, διότι δόθηκαν με τον βασικό όρο να παραμείνει το «Ερρίκος Ντυνάν» κοινωφελές ίδρυμα.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ.

**ΣΠΥΡΙΔΩΝΑΣ ΛΑΠΠΑΣ:** Έχουμε πολλά, λοιπόν, να ερευνήσουμε.

Την ώρα, λοιπόν, που πτώχευε βίαια η ελληνική κοινωνία, κάποιοι έκαναν πάρτι εδώ στην Ελλάδα.

Καταθέτω τα σχετικά έγγραφα στα Πρακτικά.

(Στο σημείο αυτό ο Βουλευτής κ. Σπυρίδωνας Λάππας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, τα πάρτι κάποτε τελειώνουν. Ξέρετε γιατί; Σταματάει να παίζει η μουσική.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σπυρίδωνα Λάππα.

Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι Βουλευτές, όλα όσα ακούστηκαν τις προηγούμενες ημέρες και σήμερα για τη συμφωνία με το κουαρτέτο προκαλούν στην κυριολεξία τη νοημοσύνη του ελληνικού λαού, ενός λαού, που έχει γονατίσει εδώ και οκτώ χρόνια –κοντεύουμε να μπούμε στον ένατο- από την κρίση, τα μέτρα, τα μνημόνιά σας και τώρα έρχεται αντιμέτωπος με ένα αβάσταχτο πακέτο, με μείωση του αφορολόγητου, με περικοπές στις συντάξεις, με επέκταση ιδιωτικοποιήσεων, που ουσιαστικά αφορούν ένα νέο πρόγραμμα, ανεξάρτητα εάν θα ονομαστεί πάλι μνημόνιο ή και κάπως αλλιώς.

Το παραμύθι των αντίμετρων δεν πείθει κανέναν, ούτε τον ελληνικό λαό ούτε καν τα στελέχη του ΣΥΡΙΖΑ, που για τους δικούς τους λόγους λένε ότι δεν αντισταθμίζονται οι νέες τεράστιες απώλειες.

Ακόμη και εάν δεχτούμε πως μέτρα και αντίμετρα έχουν μηδενικό δημοσιονομικό αποτέλεσμα –που δεν ισχύει φυσικά- αυτό αφορά κυρίως τη στήριξη του μεγάλου κεφαλαίου, είτε με τη μείωση των φορολογικών συντελεστών των επιχειρηματικών ομίλων είτε με την επιδότηση του μισθολογικού τους κόστους, δηλαδή, με κρατικό χρήμα που θα δίνεται σε κάποιους απ’ αυτούς τους ομίλους για να προσλαμβάνουν φθηνούς, αναλώσιμους εργαζόμενους τους οποίους μάλιστα θα μπορούν να απολύουν μετά από έξι μήνες.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Όσον αφορά τα λαϊκά στρώματα, τα λεγόμενα αντίμετρα, το πολύ, πολύ να οδηγήσουν σε μια νέα αφαίμαξη μισθωτών, αυτοαπασχολούμενων, προκειμένου να δοθούν κάποια ψίχουλα στην ακραία φτώχεια, η οποία θα αυξηθεί εξαιτίας ακριβώς αυτής της πολιτικής. Γιατί η μείωση του αφορολογήτου, η περικοπή των συντάξεων θα πλήξει και τους χαμηλόμισθους και τους χαμηλοσυνταξιούχους.

Την ίδια στιγμή, ενώ τα αντιλαϊκά μέτρα είναι δεδομένα, τα όποια αντίμετρα θα εφαρμόζονται μόνο στον βαθμό που επιτευχθούν δημοσιονομικά αποτελέσματα πάνω από τον στόχο του 3,5%. Και αυτά που λέτε ότι θα νομοθετηθούν μαζί είναι το γνωστό επικοινωνιακό τρικ, οι γνωστές κουτοπονηριές για να κρύψετε αυτήν την πραγματικότητα, ότι η προϋπόθεση εφαρμογής τους –εάν εφαρμοστούν- είναι η συνέχιση, η κλιμάκωση της επίθεσης.

Θέλετε να πούμε για τα εργασιακά, που τα εμφανίζεται και σαν επιτυχία αυτής εδώ της διαπραγμάτευσης; Η ουσία είναι ότι δεν λέτε κουβέντα για την επαναφορά του κατώτατου μισθού, που τον είχατε μάλιστα και σημαία σας. Δεν λέτε κουβέντα για την κατάργηση της απαράδεκτης διάκρισης σε βάρος των νέων εργαζομένων. Δεν λέτε κουβέντα για την κατάργηση όλου αυτού του νομοθετικού πλαισίου, που έπληξε τη δυνατότητα των εργαζομένων να διεκδικούν κλαδικές συλλογικές συμβάσεις και έχουμε φτάσει στη γενίκευση των επιχειρησιακών, των ατομικών συμβάσεων. Δεν λέτε κουβέντα, για παράδειγμα, για την επαναφορά της υποχρεωτικότητας των συμβάσεων που θα δεσμεύει την εργοδοσία για την εφαρμογή τους.

Το πιο εξοργιστικό, όμως, είναι ότι στην πραγματικότητα κάνετε όλη αυτήν την προσπάθεια εξωραϊσμού της Ευρωπαϊκής Ένωσης -που έκανε και κάνει αυτή εδώ η Κυβέρνηση- με αφορμή κυρίως τα εργασιακά. Και τι δεν ακούσαμε αυτές τις μέρες! Ο εργασιακός μεσαίωνας τον οποίο εφαρμόζει και ενισχύει η Κυβέρνηση για πάνω από δυόμισι χρόνια είναι –λέει- απαιτήσεις κάποιων κύκλων, που θέλουν να υπονομεύσουν το κεκτημένο της Ευρωπαϊκής Ένωσης. Το πρόβλημα, δηλαδή, είναι κάποιοι ακραίοι, μόνο που εμφανίστηκαν ξαφνικά από το πουθενά και θέλουν να μολύνουν την άσπιλη και αμόλυντη Ευρωπαϊκή Ένωση.

Έλεος, κύριοι! Η Ευρωπαϊκή Ένωση είναι ακριβώς αυτή, που εδώ και πάνω από τριάντα χρόνια ξηλώνει βήμα το βήμα κάθε εργασιακό δικαίωμα, με ιδιαίτερη ένταση, βέβαια, τα τελευταία χρόνια της κρίσης, των μνημονίων.

Ό,τι διαφυλάχθηκε σε κατακτήσεις, διαφυλάχθηκε χάρη στη σύγκρουση με αυτές τις κατευθύνσεις της Ευρωπαϊκής Ένωσης. Αυτά τα μέτρα δεν εφαρμόζονται άλλωστε σε όλες τις χώρες κράτη-μέλη της; Τα ίδια μέτρα για τα εργασιακά δεν ψήφισε πέρυσι, με τον νόμο Ελ Κομρί, η γαλλική κυβέρνηση του νότιου συμμάχου σας, κ. Ολάντ; Είναι ένας νόμος, που έβγαλε στον δρόμο για πολλές εβδομάδες εκατοντάδες χιλιάδες εργαζόμενους στη Γαλλία.

Έχετε γίνει πιο ευρωλάγνοι και από τους πιο ευρωλάγνους. Βεβαίως, θα πει κάποιος, εδώ φτάσατε στο σημείο να προσφέρετε κάλυψη στην επίθεση των Ηνωμένων Πολιτειών της Αμερικής στη Συρία. Στην Ευρωπαϊκή Ένωση θα κολλήσετε; Μετά την πρόσκληση του ΝΑΤΟ στο Αιγαίο, μετά τη στήριξη όλων των επιθετικών νατοϊκών αποφάσεων, μετά τις συμφωνίες Υπουργών στις Ηνωμένες Πολιτείες για επέκταση των στρατιωτικών τους βάσεων στην Ελλάδα, όπως στη Σούδα, φτάσατε στο σημείο με την υπογραφή σας στη κοινή ανακοίνωση της Συνόδου των χωρών του Νότου να δώσετε πλήρη κάλυψη και να χαρακτηρίσετε μάλιστα κατανοητή την επίθεση των Ηνωμένων Πολιτειών της Αμερικής στη Συρία, που ρίχνει επιπλέον «λάδι» στη φωτιά των ανταγωνισμών με επικίνδυνες και απρόβλεπτες συνέπειες για τους λαούς της περιοχής.

Χθες μάλιστα ο Υπουργός σας και συνεταίρος σας στην Κυβέρνηση από τους ΑΝΕΛ καμάρωνε από το Κόσοβο γι’ αυτήν την πολιτική, για τη γεωστρατηγική, λέει, αναβάθμιση της Ελλάδας.

Αλήθεια, τι αμυντικές ανάγκες της χώρας υπηρετεί η παρουσία ελληνικού στρατού στο Κόσοβο και αλλού, που και εσείς καταδικάζατε, όταν ήσασταν στην Αντιπολίτευση; Και την ίδια στιγμή κομπάζετε ότι θα επεκτείνετε για μια πενταετία τη συμφωνία με τις Ηνωμένες Πολιτείες για τη βάση της Σούδας.

Αποδείξατε για μια ακόμα φορά ότι δεν έχετε κανέναν φραγμό, καμμιά αναστολή, προκειμένου να στηρίξετε τους επικίνδυνους σχεδιασμούς προς όφελος όχι φυσικά της ειρήνης και του λαού μας, ο οποίος πρέπει να διεκδικήσει εδώ και τώρα την απεμπλοκή της Ελλάδας από οποιουσδήποτε πολέμους, επιθετικές ενέργειες, το κλείσιμο των νατοϊκών βάσεων και της Σούδας ειδικά, την επιστροφή των Ελλήνων που υπάρχουν σε αποστολές εκτός συνόρων από το πλιάτσικο του κεφαλαίου, που γίνεται στην ευρύτερη περιοχή.

Να γιατί λέμε ότι ο ΣΥΡΙΖΑ προσφέρει πολύτιμες, ανεκτίμητες υπηρεσίες στο σύστημα. Γιατί με την παραπλάνηση και με το «καρότο», με την ταμπέλα της δήθεν προόδου, όσο και αν αυτό άρχισε να ξεφτίζει πλέον, γιατί ο λαός σάς πήρε χαμπάρι, πετύχατε να περάσετε, όμως, σκληρά αντιλαϊκά μέτρα και πάνω απ’ όλα να περάσετε αντιλήψεις, ιδέες βαθιά αντιδραστικές μέσα στον κόσμο, σε αυτόν τον κόσμο που σας ακολουθούσε, αντιλήψεις κατάφωρα εχθρικές για τον λαό μας.

Και εδώ βρίσκεται, βέβαια, και η δύσκολη θέση της Νέας Δημοκρατίας, γιατί πρέπει να αντιπολιτευτεί μια Κυβέρνηση που αποδείχτηκε σε αυτά ζητήματα πιο ικανή, δηλαδή, να περνάει πολιτικές για τις οποίες η Νέα Δημοκρατία θεωρεί ότι έχει και το know how. Και όχι μόνο αυτό, αλλά να βλέπει και την Κυβέρνηση ΣΥΡΙΖΑ να παίρνει επιπλέον και τα εύσημα από τους ευρωενωσιακούς συμμάχους, από τους ευρωατλαντικούς εταίρους, από τον ΣΕΒ στην Ελλάδα για τις επιδόσεις της σε αυτό το αντιλαϊκό έργο. Και προσπαθεί, βέβαια, να υπερακοντίσει καταφεύγοντας ακόμα και σε γραφικότητες, όπως αυτή σήμερα του κ. Γεωργιάδη.

Κυρίες και κύριοι Βουλευτές, όσον αφορά την εξεταστική για την υγεία το χρονικό διάστημα της έρευνας και κυρίως η θεματολογία της προσφέρεται για μια βολική, θα λέγαμε, αντιπαράθεση ανάμεσα στην Κυβέρνηση και τα κόμματα της αντιπολίτευσης αφού συσκοτίζονται όλα τα παραπάνω, αλλά και οι αιτίες της άθλιας κατάστασης του δημοσίου συστήματος υγείας σε σχέση με τις αυξημένες, τις πραγματικές λαϊκές ανάγκες. Η Κυβέρνηση ΣΥΡΙΖΑ-ΑΝΕΛ υλοποιεί με επιταχυνόμενους ρυθμούς και στον τομέα της υγείας μια πολιτική-συνέχεια όλων των προηγούμενων κυβερνήσεων και ανεξάρτητα με τις επιμέρους διαφοροποιήσεις.

Δεν είναι τυχαίο ότι τόσο η σημερινή συγκυβέρνηση ΣΥΡΙΖΑ-ΑΝΕΛ όσο και της Νέας Δημοκρατίας και του ΠΑΣΟΚ προηγούμενα είχαν και έχουν ως προπαγανδιστικό περιτύλιγμα των αντιλαϊκών μέτρων δήθεν το νοικοκύρεμα, δήθεν τον εξορθολογισμό των δαπανών, δήθεν το χτύπημα της σπατάλης. Με αυτήν την προπαγάνδα προωθούνται όλα τα σκληρά αντιλαϊκά μέτρα.

Και με νόμιμο τρόπο, κύριε Λάππα, γίνεται η τεράστια κλοπή με την αφαίρεση ακόμα και αυτών των ελάχιστων, ανεπαρκών λαϊκών δικαιωμάτων στην υγεία. Με «νόμιμο» τρόπο οι ασθενείς πληρώνουν περισσότερα από πριν και το κράτος και τα ασφαλιστικά ταμεία πληρώνουν και παρέχουν λιγότερα. Με νόμιμο τρόπο κλείνουν δημόσια νοσοκομεία, ψυχιατρεία, κλινικές, εργαστήρια, μονάδες του ΠΕΔΥ. Με νόμιμο τρόπο μειώνεται το μόνιμο προσωπικό στο δημόσιο σύστημα υγείας, με νόμιμο τρόπο αυξάνεται η εκμετάλλευση των εργαζομένων στην υγεία γιατρών, νοσηλευτών και λοιπών και μέσω της απαράδεκτης σχέσης εργασίας ορισμένου χρόνου και με ακόμα πιο μειωμένα δικαιώματα από τους επικουρικούς, με το μπλοκάκι, την κοινωνική εργασία και πάει λέγοντας, διότι δεν στοιχίζουν στον κρατικό προϋπολογισμό, αφού πληρώνονται από τα έσοδα των μονάδων υγείας.

Όλα αυτά όμως, κάθε άλλο παρά νόμιμα τα θεωρούμε εμείς, το ίδιο το εργατικό λαϊκό κίνημα. Αυτά όλα κι αν είναι καραμπινάτες παρανομίες που κάνετε κατά συρροή σημερινοί και χθεσινοί κυβερνώντες!

Κυρίες και κύριοι, το ΚΕΕΛΠΝΟ αξιοποιείται κατά κόρον και από τη σημερινή Κυβέρνηση για να τροφοδοτεί τις δημόσιες μονάδες υγείας με πάμφθηνο προσωπικό, με χαμηλότερες αμοιβές, ακόμα και από το επικουρικό προσωπικό, με προσωρινή σχέση εργασίας, χωρίς άδειες, χωρίς επιδόματα υγείας, Χριστουγέννων, Πάσχα.

Πρόσφατο ανδραγάθημα της Κυβέρνησης είναι και η νομοθέτηση που προβλέπει ότι οι περιφέρειες και οι δήμοι ξεχωριστά ή από κοινού οι ενώσεις τους, οι επιχειρήσεις ΟΤΑ, μπορούν να συνάπτουν συμβάσεις με τις υγειονομικές περιφέρειες, τα νοσοκομεία, τις μονάδες ψυχικής υγείας, τις μονάδες πρωτοβάθμιας φροντίδας, που βρίσκονται εντός των διοικητικών ορίων τους, προκειμένου να χρηματοδοτούν από τους προϋπολογισμούς τους τη μελέτη, την εκτέλεση των έργων και προγραμμάτων ανάπτυξης των δημοσίων δομών υγείας και τις προμήθειες, εκτός των φαρμάκων. Μεταφέρει την ευθύνη της χρηματοδότησης για την ανάπτυξη, λειτουργία, προμήθειες υγειονομικού υλικού και μηχανημάτων και υπηρεσιών από τον κρατικό προϋπολογισμό στην τοπική διοίκηση πρώτου και δευτέρου βαθμού. Επεκτείνει και βαθαίνει προηγούμενα μέτρα που προώθησε η Κυβέρνηση, όπως τη χρηματοδότηση από τους δήμους και τις περιφέρειες της πρόσληψης επικουρικού προσωπικού, την παροχή επιδομάτων ως κινήτρων για την κάλυψη σοβαρών ελλείψεων σε γιατρούς και άλλα. Ανοίγει παραπέρα τον δρόμο της επιπλέον επιβάρυνσης του λαού μας με δημοτικά τέλη και φορολογία, προκειμένου να υλοποιηθούν αυτά τα μέτρα, με το επιχείρημα ότι είναι σε όφελος της υγείας του λαού και με δεδομένη την περικοπή της κρατικής χρηματοδότησης, αλλά και της άσχημης οικονομικής κατάστασης των δήμων και των περιφερειών, λόγω πάλι της υποχρηματοδότησής τους από το κράτος.

Πρόσφατα, η Κυβέρνηση νομοθέτησε, βάζοντας τη σφραγίδα όχι απλώς μιας υποβαθμισμένης και ανεπαρκούς δημόσιας πρωτοβάθμιας φροντίδας υγείας, όπως είναι σήμερα, αλλά και την τυπική διάλυσή της. Με την καθιέρωση των τοπικών μονάδων υγείας επεκτείνεται επάξια το σχέδιο, το οποίο ξεκίνησε από προηγούμενες κυβερνήσεις, για την αναδιάρθρωση της πρωτοβάθμιας φροντίδας υγείας με υποδομές και προσωπικό που δεν θα επιβαρύνουν το κράτος και με παροχές του ελάχιστου στοιχειώδους πακέτου στους ασθενείς, που, επίσης, να κοστίζουν ελάχιστα σε κράτος και ασφαλιστικά ταμεία.

Τα μεγαλεπήβολα σχέδια για την πρωτοβάθμια φροντίδα υγείας, που με καταιγιστικό τρόπο προπαγανδίζετε όλο το προηγούμενο διάστημα, αποδεικνύονται μια τεράστια φούσκα. Τι να πρωτοθαυμάσει κανείς; Ότι για δέκα έως δώδεκα χιλιάδες πληθυσμό προβλέπετε κατ’ ελάχιστον έναν γιατρό ή έναν παθολόγο ή έναν γενικό γιατρό ή έναν παιδίατρο, έναν νοσηλευτή ή έναν επισκέπτη υγείας ή έναν διοικητικό; Δηλαδή, ένας γιατρός και ένας νοσηλευτής με έναν διοικητικό θα δουλεύουν και θα παρέχουν υπηρεσίες προαγωγής, πρόληψης, διάγνωσης και θεραπείας. Όμως, και σε κάθε βάρδια να υπάρχει αυτός ο αριθμός, αντιμετωπίζονται έτσι οι ανάγκες; Και όταν αρρωσταίνουν ή παίρνουν άδειες αυτοί οι εργαζόμενοι τι θα γίνεται; Ποιον κοροϊδεύετε; Είναι ζήτημα αν αυτές οι ομάδες θα μπορούν έστω να συνταγογραφούν, ενώ η μέτρηση ακόμα και της πίεσης θα θεωρείται πολυτέλεια.

Αυτό είναι ακρωτηριασμός της έννοιας και της αποστολής της πρωτοβάθμιας φροντίδας υγείας, που εσείς την ονομάζετε «τομή». Είναι ακρωτηριασμός των ελάχιστων παροχών, που είχαν οι λαϊκές οικογένειες, γιατί με τη σύνθεση αυτών των ομάδων και των αριθμό των υγειονομικών που θα την αποτελούν, μόνο ως αστείο ακούγεται αυτό που ισχυρίζεστε, ότι «θα παρέχει ολοκληρωμένες και ποιοτικές μάλιστα υπηρεσίες σε όλον τον πληθυσμό και ιδιαίτερα στις ευαίσθητες κοινωνικές ομάδες». Δικά σας λόγια. Λέτε ότι αυτές οι ομάδες θα συμπληρώνουν τις υπόλοιπες δημόσιες μονάδες της πρωτοβάθμιας φροντίδας υγείας, δηλαδή, τα ιατρεία του ΠΕΔΥ, τα κέντρα υγείας, τα περιφερειακά ιατρεία. Αυτό θα ίσχυε αν αυτές οι δημόσιες μονάδες ήταν στελεχωμένες με όλο το αναγκαίο προσωπικό και εξοπλισμένες και με μηχανήματα και με εργαστήρια, που να λειτουργούν βέβαια. Από αυτά, όμως, σχεδόν τίποτα δεν ισχύει. Στην ουσία δεν συμπληρώνετε το δημόσιο σύστημα πρωτοβάθμιας υγείας, αλλά αυτό το ελαχιστότατο που υπάρχει το κάνετε ακόμα χειρότερο.

Και αυτό το προσωπικό που θα στελεχώσει τις τοπικές μονάδες θα είναι εργαζόμενοι ορισμένου χρόνου, δηλαδή προσωπικό με μειωμένα δικαιώματα και αποδοχές, το οποίο θα εναλλάσσεται μεταξύ φθηνής εντατικοποιημένης εργασίας και ανεργίας, το οποίο, εκτός των άλλων, βέβαια, θα απαξιώνεται κιόλας ως εξειδικευμένο επιστημονικό προσωπικό.

Ούτε καμμιά χρηματοδότηση από τον κρατικό προϋπολογισμό προβλέπεται. Το αντίθετο, αναφέρεται ως ανδραγάθημα ότι το σχέδιο θα υλοποιηθεί από την προσωρινή χρηματοδότηση του ΕΣΠΑ, που σημαίνει ότι στρώνετε το έδαφος αυτές οι μονάδες το επόμενο διάστημα να περάσουν στην πλήρη ευθύνη της τοπικής διοίκησης και της επιβολής τοπικής φορολογίας, προκειμένου να συνεχίσουν να λειτουργούν.

Κυρίες και κύριοι, με νόμιμο τρόπο, επίσης, οι δημόσιες μονάδες υγείας ενισχύουν τη λειτουργία τους ως επιχειρήσεις με την ταμπέλα του δημοσίου, ενισχύεται η ανταποδοτικότητα στην παροχή των υπηρεσιών τους. Με νόμιμο τρόπο εφαρμόζονται τα πλαφόν και οι περικοπές στις ιατρικές εργαστηριακές εξετάσεις, στα φάρμακα, στο υγειονομικό υλικό κ.λπ. προς τους ασθενείς.

Με νόμιμο τρόπο δόθηκε ιατροφαρμακευτική περίθαλψη και νοσηλεία σε ανασφάλιστους, αλλά χωρίς το κράτος να βάλει ούτε ένα ευρώ από τον κρατικό προϋπολογισμό. Για να έχουν αυτό το δικαίωμα οι ανασφάλιστοι, θα πρέπει να πληρώνουν κανονικά τις συμμετοχές, όπως και οι ασφαλισμένοι, ενώ η ευθύνη της κρατικής χρηματοδότησης μεταφέρθηκε στον υποχρηματοδοτούμενο πάλι από το κράτος ΕΟΠΥΥ και στις δημόσιες μονάδες υγείας. Πρόκειται για γνωστά συριζαίικα ευρωενωσιακά κόλπα, να κερνάτε με ξένα κόλλυβα. Από τη μία, με την πολιτική τους δημιουργούν πάμφτωχους εξαθλιωμένους και από την άλλη, βάζουν –βάζετε, δηλαδή- τους λιγότερο φτωχούς να πληρώσουν, για να αντιμετωπιστεί το πρόβλημα.

Ένα από τα μέτρα ως προς αυτό είναι και αύξηση των εισφορών στις κύριες συντάξεις στο 6% και η επιβολή του ίδιου ποσοστού στις επικουρικές συντάξεις. Ακόμη, όμως, και γι’ αυτά που υποτίθεται ότι δικαιούνται οι ασθενείς στην πράξη υποχρεώνονται να πληρώνουν για να έχουν, αφού σε πολλές περιπτώσεις, όπως, παραδείγματος χάριν, στα νησιά, σε περιοχές εκτός μεγάλων αστικών κέντρων, είτε δεν υπάρχουν υποδομές, είτε λείπει ιατρικός εξοπλισμός, μηχανήματα, είτε λείπουν ακόμα και βασικές ειδικότητες, όπως είναι καρδιολόγοι, παιδίατροι και άλλοι.

Κυρίες και κύριοι, όλες οι κυβερνήσεις προφασίζονται ότι παίρνουν μέτρα αντιμετώπισης της διαφθοράς, της διαπλοκής κ.λπ.. Υπάρχει πλούσιο νομοθετικό οπλοστάσιο. Όταν, όμως, και ο τομέας της υγείας αναπτύσσεται στη βάση του κόστους οφέλους, όταν οι δημόσιες μονάδες υγείας, για να έχουν όλα όσα χρειάζονται, για να λειτουργήσουν στοιχειωδώς, εξαρτώνται από διάφορους επιχειρηματικούς ομίλους, σε μηχανήματα, σε φάρμακα, σε ιατρικά εργαλεία, σε αντιδραστήρια, σε υγειονομικό υλικό, σε ηλεκτρική ενέργεια, σε πετρέλαιο, σε νερό, το κυνήγι του κέρδους αποτελεί το θερμοκήπιο αναπαραγωγής των φαινομένων διαφθοράς, χρηματισμού και όλα όσα ακολουθούν.

Αυτό καμμία εξεταστική δεν μπορεί να το αντιμετωπίσει, όπως δεν το αντιμετώπισε και καμία μέχρι τα τώρα νομοθεσία. Παραδείγματος χάριν, η υπόθεση «NOVARTIS» ούτε η πρώτη είναι ούτε η τελευταία θα είναι. Είναι μια από τις περιπτώσεις, όσες κατά καιρούς βγαίνουν στην επιφάνεια, βέβαια, ως αποτέλεσμα του πολέμου ανάμεσα σε φαρμακοβιομηχανίες για τη διεκδίκηση μεγαλύτερης πίτας στην αγορά. Και τώρα που υπάρχει κλειστός προϋπολογισμός στη δημόσια φαρμακευτική δαπάνη πιθανόν να δούμε πολλά ακόμα, αφού η προίκα της φαρμακοβιομηχανίας διεκδικείται από πολλούς γαμπρούς.

Το δεδομένο είναι ότι σ’ αυτές τις συνθήκες της ανάπτυξης όποιος γαμπρός και να επικρατήσει, τη νύφη πάλι θα την «πληρώσει», όπως και πριν ο λαός, οι ασθενείς των λαϊκών στρωμάτων. Εάν δεν φύγει από τη μέση το κριτήριο του καπιταλιστικού κέρδους, θα συνεχίσει να υπάρχει και η διαφθορά, η παράνομη και πολύ περισσότερο η νόμιμη, θα συνεχίσει να υπάρχει το τεράστιο πρόβλημα για τη λαϊκή υγεία, θα συνεχίσουν να γίνονται και να συζητάμε εξεταστικές επιτροπές. Την ίδια στιγμή που υπάρχει τεράστια πρόοδος στην επιστήμη, στην τεχνολογία, ενώ υπάρχει μεγάλος αριθμός εξειδικευμένου υγειονομικού προσωπικού, για τον λαό τα πράγματα πηγαίνουν σχετικά ή και απόλυτα προς τα πίσω.

Η Κυβέρνηση ισχυρίζεται ότι το Νοσοκομείο «Ερρίκος Ντυνάν» μετατράπηκε από κοινωφελές ίδρυμα σε ιδιωτικό νοσοκομείο. Το Νοσοκομείο αυτό, που ήταν ιδιοκτησίας της μεγαλύτερης ΜΚΟ στην Ελλάδα, του Ελληνικού Ερυθρού Σταυρού, από την αρχή λειτουργούσε στο πλαίσιο της μικτής οικονομίας, σαν κανονική επιχείρηση. Οι ασθενείς πλήρωναν κανονικά είτε άμεσα είτε μέσω των ασφαλιστικών ταμείων. Ο έλεγχος για ατασθαλίες και παρανομίες -ήδη είναι προφυλακισμένος ο πρώην πρόεδρος του Ντυνάν- δεν λέει κανένας να μη γίνει ούτε ισχυριζόμαστε κάτι τέτοιο. Όμως, αυτό από μόνο του δεν μπορεί να απαντήσει στο κύριο, δηλαδή ότι η όλη εξέλιξη και αυτού του νοσοκομείου έγινε στο έδαφος του ανταγωνισμού, της επιχειρηματικής δράσης στον χώρο της υγείας. Είχε όλα τα στοιχεία με τα οποία λειτουργεί αυτή εδώ η καπιταλιστική οικονομία, μεταξύ των οποίων είναι και η απαξίωση του συγκεκριμένου νοσοκομείου προκειμένου να αποτελέσει μόνο φθηνή λεία για τους μεγαλοεπιχειρηματίες του χώρου.

Όταν όλες οι άλλες πολιτικές δυνάμεις εκθείαζαν το πρότυπο της μικτής οικονομίας στο παράδειγμα του «Ερρίκος Ντυνάν» που έπρεπε να ακολουθήσουν και τα υπόλοιπα κρατικά νοσοκομεία, όπως έλεγαν, ήμασταν το μοναδικό κόμμα, που τονίζαμε ότι η επιχειρηματική δράση και με αυτή τη μορφή τίποτα καλό δεν προοιώνιζε ούτε για τους ασθενείς ούτε για τους υπόλοιπους εργαζόμενους.

Η μοναδική λύση από τη σκοπιά της υπηρέτησης των λαϊκών συμφερόντων είναι το νοσοκομείο αυτό να περάσει στην πλήρη ιδιοκτησία, χρηματοδότηση και λειτουργία του από το κράτος. Στον τομέα της υγείας φαίνεται, λοιπόν, η φιλολαϊκή, κοινωνική, πολιτική, οικονομική συνολική πρόταση ανατροπής του ΚΚΕ.

Σε αυτή την κατεύθυνση πιστεύουμε ότι πρέπει να εντάσσονται και οι σημερινές προτάσεις για άμεση ανακούφιση, για αποσυμφόρηση των νοσοκομείων, με προσλήψεις ιατρικού και νοσηλευτικού προσωπικού, με εξασφάλιση υποδομών, ιατρικού εξοπλισμού, φαρμάκων, με γενναία αύξηση της κρατικής χρηματοδότησης.

Κυρίες και κύριοι, το ΚΚΕ συμφωνεί να γίνει διερεύνηση του ζητήματος. Δεν βλέπουμε, επίσης, τον λόγο γιατί να μην επεκταθεί μέχρι σήμερα, μέχρι αυτή την ώρα που μιλούμε ή να μη συμπεριλάβει και έναν χρόνο πριν ή και περισσότερο, αν χρειάζεται. Έτσι θα ξεκαθαριστεί και ότι δεν έχετε κάτι να κρύψετε ούτε κάποιον να καλύψετε από σημερινούς ή πρώην Υπουργούς κ.λπ.. Τόσο απλά και ξεκάθαρα είναι τα πράγματα.

Στα πολιτικά παιχνίδια που παίζετε όλοι σας εμείς, βεβαίως, δεν συμμετέχουμε.

Σας ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε τον κ. Κουτσούμπα.

Τον λόγο έχει ο κ. Σπυρίδων - Άδωνις Γεωργιάδης από τη Νέα Δημοκρατία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Πρώτα από όλα, κύριε Γενικέ Γραμματέα, μου επιτρέπετε να κάνω μια διευκρίνιση. Στην πρωινή μου αναφορά δεν είχα καμμία διάθεση να εμπλέξω το Κομμουνιστικό Κόμμα Ελλάδας. Η αναφορά μου σε αγράμματους κομμουνιστές θα έπρεπε να σας ξεκαθαρίζει ότι δεν αναφερόμουν σε εσάς. Εσείς είστε κανονικοί κομμουνιστές εγγράμματοι και μάλιστα, σοβαροί.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Αφήστε το αυτό. Αυτό το ξέρει ο λαός.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Αυτό που λέτε βγάζει νόημα. Διαφωνώ με αυτό που λέτε, αλλά αυτό που λέτε βγάζει νόημα. Αυτό που λένε αυτοί, όπως ο κ. Κατρούγκαλος, ο οποίος δήλωσε ότι είναι κομμουνιστής, ενώ ταυτόχρονα ψηφίζει μνημόνιο και ταυτόχρονα θέλει να είναι στην Ευρωπαϊκή Ένωση, αυτό δεν βγάζει νόημα. Αυτή ήταν η αναφορά μου.

Κύριε Πρόεδρε, θα μου δώσετε ένα-δύο λεπτά παραπάνω.

Κύριε Λάππα, να τα πάμε με τη σειρά. Στην πολιτική μπορούμε να έχουμε πολύ μεγάλες πολιτικές διαφωνίες, τεράστιες και πρέπει και να έχουμε. Το να αμφισβητούμε ο ένας το ήθος του άλλου, όμως, χωρίς στοιχεία και να οργανώνουμε τέτοια εκστρατεία λάσπης -δεν λέω για σας- όπως οργανώθηκε το τελευταίο διάστημα εναντίον μου, αυτό πραγματικά δείχνει το πραγματικό ήθος του ΣΥΡΙΖΑ.

Έρχομαι στο προκείμενο. Βάλατε τον κ. Βαξεβάνη να γράψει «Ο Άδωνις Γεωργιάδης ζητάει εκλογές για να υπάρξει παραγραφή των αδικημάτων του». Μάλιστα. Πρώτα από όλα, φαντάζομαι ότι το Σύνταγμα το έχετε διαβάσει. Για οτιδήποτε έχει γίνει μέχρι τις 31 Δεκεμβρίου του 2014 έχει υπάρξει παραγραφή με τις εκλογές του Σεπτεμβρίου του 2015. Άρα, και να φοβόμουν κάτι είναι βλακώδες να το γράψει ο κ. Βαξεβάνης, γιατί δεν έχει διαβάσει το Σύνταγμα. Κακώς τον βάλατε και εκθέσατε τον άνθρωπο.

Όμως, θα το πάω λίγο διαφορετικά σήμερα. Κάνω δήλωση αμετάκλητη στο Κοινοβούλιο: Να μου κάνετε προκαταρκτική και να με πάτε στο Ειδικό Δικαστήριο και παραιτούμαι πάσης παραγραφής. Εγώ θέλω, εάν έχετε τα κότσια, να με πάτε στο δικαστήριο και να σας κάνω εκεί ρεζίλι των σκυλιών.

**ΧΡΗΣΤΟΣ ΜΑΝΤΑΣ:** Αυτό δεν γίνεται έτσι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Σκέφτομαι τώρα, αφού εγώ παραιτούμαι της παραγραφής και του δικαιώματος, ότι και εσείς, κύριε Ξανθέ, κύριε Κουρουμπλή, κύριε Πολάκη, που δεν έχετε και παραγραφή, δεν έχετε καμμία αντίρρηση να ελεγχθούν τα δικά σας πεπραγμένα, ή έχετε;

Διότι εσείς είστε κατά του άρθρου 86, από ό,τι θυμάμαι. Άρα, αφού είστε και κατά του άρθρου 86 και προτείνετε να βγει και από το Σύνταγμα, ιδού πεδίο δόξης λαμπρό! Χωρίς παραγραφή εγώ, χωρίς παραγραφή εσείς! Πάμε τώρα στην εξεταστική επιτροπή, για να τα ελέγξουμε όλα!

Πάμε στο δεύτερο. Δεν θα το κάνετε, γιατί υπάρχει μια διαφορά μεταξύ των δυο μας. Ο κ. Πολάκης ήρθε στη Βουλή εδώ και με κατηγόρησε για είκοσι τρεις παράνομους διορισμούς στο ΚΕΕΛΠΝΟ. Ενέπλεξε και τη σύζυγό μου, γιατί –λέει- βρήκε ένα ραβασάκι, ένα χαρτί, που παρουσίασε στη Βουλή με το όνομα Μανωλίδου και δεν ήξερε καν ότι Μανωλίδου ήταν η επικεφαλής των προσλήψεων στο ΕΚΕΠΥ και προφανώς σε αυτή τη Μανωλίδου αναφερόταν το χαρτί. Ούτε αυτό δεν ήξερε και ενέπλεξε τη γυναίκα μου χωρίς λόγο και δεν της έχει ζητήσει ακόμα συγγνώμη.

Παρά ταύτα, όμως, υπάρχει μία διαφορά μεταξύ των δυο μας. Ο κ. Πολάκης με κατηγόρησε για παράνομους διορισμούς στο ΚΕΕΛΠΝΟ, ζήτησε από τη δικαιοσύνη να παρέμβει, κάνει έρευνα η δικαιοσύνη και η δικαιοσύνη δεν μου έχει ασκήσει καμμία δίωξη, ούτε με έχει καλέσει καν να δώσω εξηγήσεις. Δεν έχει βρει τίποτα.

Όμως, ως προς τον κ. Πολάκη τώρα, στη δική μου μηνυτήρια αναφορά έχει ασκηθεί δίωξη σε βαθμό κακουργήματος σε τρεις υπαλλήλους του.

Ο πρώτος εισαγγελέας που έλεγε, κύριε Πολάκη, να μπει στο αρχείο, χρησιμοποιούσε το επιχείρημα ότι εκτελούσαν πολιτικές εντολές, δηλαδή δικές σας εντολές, όχι ότι δεν έκαναν παρανομία.

Ερωτώ τώρα τους Βουλευτές του ΣΥΡΙΖΑ: Θα αφήσετε να πάνε φυλακή τρεις υπάλληλοι του κ. Πολάκη για τις εντολές του κ. Πολάκη που εκτελούσαν και ο κ. Πολάκης –λεβέντης, γενναίος- θα αφήσει τους υπαλλήλους του να πάνε φυλακή, χωρίς να θελήσει ο ίδιος να πάει μπροστά και να τους προστατεύσει; Τόσο γενναίος είναι;

Άρα η διαφορά μας είναι ότι εσείς με κατηγορείτε για προσλήψεις, ενώ εσάς σας κατηγορεί η ελληνική δικαιοσύνη για προσλήψεις.

Τώρα τα περί παραδικαστικού κυκλώματος που γράψατε, να πείτε στον Υπουργό Δικαιοσύνης να πάει να τα ερευνήσει.

Τώρα πάμε στο «Ερρίκος Ντυνάν». Η δικογραφία είπε ότι κελαηδάει ο κ. Μαρτίνης. Ακούστε! Είναι και ντροπή, πραγματικά! Κελαηδάει ο κ. Μαρτίνης; Ακούστε από τη δικογραφία πώς υπογράφει. Ακούστε!

**ΣΠΥΡΙΔΩΝΑΣ ΛΑΠΠΑΣ:** Η δικογραφία τα λέει, όχι εμείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ναι. Σας διαβάζω την τελευταία γραμμή της καταθέσεως Μαρτίνη: «Ορκίζομαι ότι είμαι χριστιανός ορθόδοξος μη ομοφοβικός». Έτσι καταλήγει η κατάθεση του ανθρώπου στην ελληνική Δικαιοσύνη.

Δεν ντρέπεστε να χρησιμοποιείτε έναν άνθρωπο –που προφανώς λόγω της φυλακής και της περιπέτειάς του βρίσκεται σε σύγχυση- για να δημιουργείτε πολιτικές εντυπώσεις;

Ανέβηκε ο κ. Λάππας στη Βουλή –ήταν ο πρώτος που μίλησε για το «Ερρίκος Ντυνάν»- και τι είπε; Ότι ο κ. Σούρλας και διάφοροι άλλοι έλεγαν πώς κατάντησε έτσι το «Ντυνάν» και πώς βρέθηκε με τόσο μεγάλα χρέη.

**ΣΠΥΡΙΔΩΝΑΣ ΛΑΠΠΑΣ:** Το 2013!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ναι, βέβαια!

Μετά είπε: «Πώς ζήτησε ο Γεωργιάδης την παραίτηση της διοίκησης του «Ντυνάν»;». Δηλαδή τι λέτε ταυτόχρονα; Ταυτόχρονα λέτε ότι υπήρχε μία διοίκηση στο «Ντυνάν» που το έφθασε σε τέτοιο χάλι, να έχει 300 εκατομμύρια χρέος και μετά ρωτάτε «μα, αυτός ο άτιμος ο Γεωργιάδης ζήτησε την παραίτηση αυτής της διοικήσεως;». Δηλαδή τι θέλατε να κάνουμε με αυτή τη διοίκηση; Θέλατε να τους δώσουμε και βραβείο, γιατί έφθασαν να χρωστάει 300 εκατομμύρια το «Ντυνάν»;

**ΣΠΥΡΙΔΩΝΑΣ ΛΑΠΠΑΣ:** Δικαίωμα είχατε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θα σας πω μετά αν είχα δικαίωμα.

**ΣΠΥΡΙΔΩΝΑΣ ΛΑΠΠΑΣ:** Καθόλου.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ή έρχεστε και υπερασπίζεστε στη Βουλή τον Ανδρέα Μαρτίνη; Αυτό κάνετε; Γιατί, αφού εγώ τον έβγαλα από τη διοίκηση του «Ντυνάν», μετά μπήκε φυλακή. Άρα πρέπει να μας πείτε αν τον υπερασπίζεστε. Για αυτό ήρθατε εδώ;

Τώρα, όσον αφορά το αν είχα δικαίωμα, αυτό εκρίθη στο δικαστήριο, κύριε Λάππα, διότι, όταν πήγαμε στο δικαστήριο να διορίσουμε διοίκηση, ήρθε η άλλη πλευρά και είπε ότι εγώ δεν είχα δικαίωμα. Ξέρετε τι απεφάνθη το δικαστήριο; Ότι είχα δικαίωμα και έτσι διόρισα νέα διοίκηση.

Τώρα, αν θέλετε να πείτε ότι κακώς το δικαστήριο το αποφάσισε, τι να σας πω; Εγώ δεν είμαι δικαστήριο.

**ΣΠΥΡΙΔΩΝΑΣ ΛΑΠΠΑΣ:** Να μας φέρετε την απόφαση να τη δούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ ως Υπουργός Υγείας…

**ΠΡΟΕΔΡΟΣ (Νικόλαος Βούτσης):** Κύριε Λάππα, σας παρακαλώ πολύ, μη διακόπτετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μα, καλά, είπατε ότι μελετήσατε εμβριθώς την κατάθεση Μαρτίνη. Αν τη μελετούσατε εμβριθώς, θα ξέρατε ότι η κατάθεση Μαρτίνη αναφέρει μέσα την απόφαση του δικαστηρίου, με την οποία διορίστηκε η διοίκηση κατόπιν δικού μου αιτήματος. Άρα δεν έχετε διαβάσει την κατάθεση Μαρτίνη.

Ξέρετε για αυτό το φοβερό σκάνδαλο γιατί κατηγορούνται οι άλλοι Υπουργοί; Ο κ. Μηταράκης κατηγορείται γιατί –λέει- επί έναν χρόνο δεν του έδινε ραντεβού και για αυτό έφεραν τον Υπουργό στη Βουλή. Ο κ. Λυκουρέντζος κατηγορείται γιατί δεν τον είδε –λέει- για έναν χρόνο, λες και ήταν υποχρεωτικό να τον δει. Ο κ. Χατζηδάκης –το ακόμα καλύτερο- γιατί ως εποπτεύων Υπουργός δεν ήλεγξε τον κ. Μηταράκη που δεν έβγαινε στον κ. Μαρτίνη στο τηλέφωνο.

Αυτά έχει η δικογραφία μέσα. Για αυτήν τη δικογραφία μιλάτε για το δήθεν μεγάλο σκάνδαλο; Λοιπόν, αφήστε τα αυτά. Ψηφίστε προκαταρκτική των πραγμάτων επιτροπή και να πάμε και εγώ και ο Βορίδης στο δικαστήριο. Ψηφίστε τώρα εάν τολμάτε!

Κύριε Μαντά, σας είχε προκαλέσει ο κ. Βορίδης εδώ και δύο εβδομάδες και είχατε πει ότι θα απαντήσετε. Γιατί δεν κάνετε προκαταρκτική; Τι χρειάζεται η εξεταστική; Κάντε προκαταρκτική κατευθείαν. Εγώ σας προκαλώ και παραιτούμαι και της παραγραφής.

**ΠΡΟΕΔΡΟΣ (Νικόλαος Βούτσης):** Ωραία. Κύριε Γεωργιάδη, τελείωσε ο χρόνος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Το πάμε στο δικαστήριο γιατί δεν του έβγαινε στο τηλέφωνο.

**ΠΡΟΕΔΡΟΣ (Νικόλαος Βούτσης):** Πέρασε ο χρόνος, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Θέλω δύο λεπτά ακόμα, κύριε Πρόεδρε. Σας παρακαλώ.

**ΠΡΟΕΔΡΟΣ (Νικόλαος Βούτσης):** Όχι άλλα δύο. Σας έδωσα δύο λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Άλλα δύο παρακαλώ.

**ΠΡΟΕΔΡΟΣ (Νικόλαος Βούτσης):** Ναι, αλλά τι θα κάνουμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τα υπόλοιπα θα τα πούμε στην εξεταστική.

**ΠΡΟΕΔΡΟΣ (Νικόλαος Βούτσης):** Στα εννιά θα σας κόψω. Να το ξέρετε. Δεν θα ζητήσετε, όμως, άλλα δύο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εντάξει, ευχαριστώ πολύ.

Ακούστε τώρα γιατί δεν θέλετε να πάτε στη δικιά σας περίοδο. Φαντάζομαι μετά από εμένα θα μιλήσει ο κ. Κουρουμπλής. Εγώ όλους μου τους πολιτικούς αντιπάλους τους θεωρώ εκ των προτέρων εντίμους και αξιοπρεπείς. Για κανέναν δεν λέω ότι είναι κλέφτης, όπως αφήσατε τα δημοσιεύματα να γράφουν για εμένα. Γιατί τέτοιοι είστε. Όμως, ρωτάω ευθέως τον κ. Κουρουμπλή δύο πράγματα:

Πρώτον, κύριε Κουρουμπλή, καταργήσατε τον διαγωνισμό της ΕΠΥ για την αγορά φαρμάκων που είχε οργανώσει ο προηγούμενος Υπουργός, ο κ. Βορίδης. Ήταν η πρώτη σας απόφαση, 30 εκατομμύρια ευρώ επιπλέον για το ελληνικό δημόσιο. Τότε είπατε ότι θέλατε να κάνετε τον διαγωνισμό με το πενήντα, τριάντα, είκοσι με το οποίο εγώ συμφωνώ ως μεθοδολογία. Από τότε που καταργήσατε τον διαγωνισμό μέχρι σήμερα, κύριε Κουρουμπλή, έχει γίνει ο διαγωνισμός που καταργήθηκε με το πενήντα, τριάντα, είκοσι το οποίο θέλατε να αλλάξετε; Όχι. Γιατί δεν έχει γίνει, κύριε Κουρουμπλή, δυόμισι χρόνια ο διαγωνισμός με το πενήντα, τριάντα, είκοσι που εσείς είχατε εξαγγείλει; Δεν πρέπει να το ερευνήσουμε; Τριάντα εκατομμύρια ευρώ είναι αυτά!

Δεύτερον, δεν βγάλατε δελτίο τιμών το 2015. Τότε λέγατε, κύριε Κουρουμπλή, γιατί εγώ θυμάμαι, ότι θα βάζατε ένα ενοποιημένο rebate το οποίο πράγματι εάν το βάζατε θα έπαιρνε 140 εκατομμύρια επιπλέον από τη φαρμακοβιομηχανία. Το βάλατε κύριε Κουρουμπλή; Το βάλατε το rebate; Το έβαλαν οι επόμενοι από εσάς μόλις πήραν την εξουσία; Εάν δεν το βάλατε ούτε εσείς ούτε οι επόμενοι από εσάς και δεν εκδώσατε δελτίο τιμών ούτε εσείς ούτε οι επόμενοι από εσάς θα μας πείτε, κύριε Κουρουμπλή, ή κύριε Ξανθέ, ή αν γνωρίζετε, κύριε Πολάκη, γιατί κάνατε ένα τέτοιο τεράστιο δώρο στη φαρμακοβιομηχανία;

Πάμε και στο τελευταίο για το ΚΕΕΛΠΝΟ. Πρώτα από όλα η αναφορά ότι στο ΚΕΕΛΠΝΟ δεν είχε υπάρξει κανένας έλεγχος μέχρι να έρθει η Κυβέρνηση του ΣΥΡΙΖΑ στην εξουσία είναι αστεία. Καταθέτω για τα Πρακτικά σειρά ελέγχων και επί των ημερών μας και πριν από εμάς, από το ΣΔΟΕ, από το ΣΕΥΠ, από το Υπουργείο Οικονομικών, από το Σώμα Επιθεωρητών Εργασίας, από όλους. Δεν υπάρχει ένα σώμα που να μην έχει ελέγξει το ΚΕΕΛΠΝΟ όλα τα προηγούμενα χρόνια.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστε, όμως, κύριε Πολάκη, γιατί είπατε πριν ότι με περιμένετε και κλείνω με αυτό. Σας προκαλώ όταν έρθετε στο Βήμα να καταθέσετε εάν έχετε την απάντηση της υπηρεσίας του ΚΕΕΛΠΝΟ -εάν έχει βγει ακόμα- για αυτούς τους δήθεν είκοσι τρεις διορισμούς που έκανα. Περιμένω να το καταθέσετε στα Πρακτικά. Ξέρετε γιατί σας λέω να το καταθέσετε;

Καταθέτω στο Σώμα το εξής χαρτί: την καταγγελία των εργαζομένων με εξώδικη δήλωση που έγινε προχθές, ημέρα Σάββατο. Ο πρόεδρος των εργαζομένων, ο κ. Ρόζενμπεργκ, προσπάθησε να αλλοιώσει το πρωτόκολλο του ΚΕΕΛΠΝΟ. Το ξέρετε κύριε Πολάκη; Πήγε η Αστυνομία. Να μην ελέξχουμε, κυρίες και κύριοι συνάδελφοι του ΣΥΡΙΖΑ, γιατί κάποιοι προσπάθησαν να αλλοιώσουν το πρωτόκολλο στον ΚΕΕΛΠΝΟ και πήγε η ελληνική Αστυνομία το Σάββατο με μήνυση των εργαζομένων;

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνω καταθέτοντας για τα Πρακτικά ένα έγγραφο από το «ΔΙΑΥΓΕΙΑ» για το Υπουργείο Υγείας. Μόνο για τους μήνες Ιανουάριος και Φεβρουάριος του 2017 δώσατε στην εταιρεία φύλαξης του ΚΕΕΛΠΝΟ –ακούστε το νούμερο κυρίες και κύριοι συνάδελφοι του ΣΥΡΙΖΑ που ψηφίζετε να μην ελεγχθούν όλα αυτά- 699.955 ευρώ. Δηλαδή, 700 χιλιάδες ευρώ δώσατε στην εταιρεία φύλαξης για δύο μήνες, για Ιανουάριο και Φεβρουάριο.

(Στο σημείο αυτό ο Βουλευτής κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ερωτώ, κύριε Πολάκη και κύριε Ξανθέ, γιατί αυτό δεν αφορά τον κ. Κουρουμπλή. Ο κ. Κουρουμπλής εάν θέλει να μας απαντήσει για τον κ. Γιαννόπουλο.

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, έχετε κλείσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ο κ. Κουρουμπλής διόρισε Πρόεδρο του ΚΕΕΛΠΝΟ θεωρώντας τον αξιοπρεπή και ο κ. Πολάκης στη Βουλή τον είπε απατεώνα.

Θέλω, κύριε Κουρουμπλή, να ξέρω εάν ο κ. Θανάσης Γιαννόπουλος είναι αξιοπρεπής ή όχι για εσάς, ή είναι απατεώνας, όπως λέει ο κ. Πολάκης.

Σας λέω, λοιπόν, ότι από τον Δεκέμβριο του 2015 βάλατε το ΚΕΕΛΠΝΟ στο δημόσιο λογιστικό. Αυτό σημαίνει ότι για κάθε ευρώ που δαπανάται πρέπει να έχετε κάνει διαγωνισμό. Μπορείτε να μου πείτε με ποια διαδικασία πληρώνετε αυτήν την εταιρεία και μπορείτε να μου πείτε εάν έχετε λάβει έγγραφη προσφορά με πολύ λιγότερα χρήματα για τις ίδιες υπηρεσίες; Να κατατεθεί η προσφορά στα Πρακτικά.

**ΠΡΟΕΔΡΟΣ (Νικόλαος Βούτσης):** Καλώς, ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Όλα αυτά, κυρίες και κύριοι συνάδελφοι του ΣΥΡΙΖΑ, δεν θα τα ελέγξουμε, λέτε, γιατί θα ψηφίσετε αυτά που είπε χθες ο κ. Ξανθός.

Ακούστε, όμως, κύριε Ξανθέ τι λάθος κάνετε. Ο τροχός γυρίζει. Η Πλειοψηφία στη Βουλή έχει χαλάσει.

**ΠΡΟΕΔΡΟΣ (Νικόλαος Βούτσης):** Έχετε κλείσει, κύριε Γεωργιάδη. Παρακαλώ πολύ! Να σέβεστε την ανοχή στον χρόνο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Και σας λέω καλύτερα για εσάς να ερευνηθούν τώρα παρά τότε. Λάθος κάνετε.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Τον λόγο έχει ο κ. Δελής από το ΚΚΕ και ύστερα ο κ. Μιχαλολιάκος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ πότε θα μιλήσω;

**ΠΡΟΕΔΡΟΣ (Νικόλαος Βούτσης):** Έπεστε, κύριοι Υπουργοί. Έχετε τον χρόνο σας. Δείξτε ψυχραιμία και ηρεμία. Τι να κάνουμε; Σε είκοσι πέντε αναφέρθηκε ο κ. Γεωργιάδης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μετά θα μιλήσω εγώ.

**ΠΡΟΕΔΡΟΣ (Νικόλαος Βούτσης):** Εντάξει. Λέτε ότι θα μιλήσετε ως κανονική ομιλία. Δεν θα μιλήσετε μετά τον κ. Δελή γιατί είναι ο κ. Μιχαλολιάκος. Ύστερα. Είναι άλλοι τέσσερις πολιτικοί Αρχηγοί. Ως Υπουργοί θα μπείτε ανάμεσα, πριν τον Πρωθυπουργό.

**ΒΑΣΙΛΕΙΟΣ ΟΙΚΟΝΟΜΟΥ:** Τώρα θέλει να απαντήσει. Δεν το βλέπετε;

**ΠΡΟΕΔΡΟΣ (Νικόλαος Βούτσης):** Κύριε Οικονόμου, σας παρακαλώ. Παρεμβήκατε και προηγούμενα. Δεν έχει ανάγκη συνηγόρου ο κ. Γεωργιάδης.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, άλλη μία εξεταστική, άλλος ένας αντιπερισπασμός της Κυβέρνησης, την ώρα που πακετάρει το νέο βάρβαρο πακέτο των αντιλαϊκών μέτρων που συμφώνησε με τους εταίρους της.

Τούτη τη φορά, λοιπόν, η εξεταστική, σύμφωνα με την Κυβέρνηση, θα διερευνήσει ορισμένα πιθανά σκάνδαλα στον χώρο της υγείας κατά τα έτη 1997 έως το 2014. Γιατί, όμως, τέτοιος περιορισμός στην κυβερνητική πρόταση και γιατί δεν διευκρινίζετε τι είδους ακριβώς έρευνα θα γίνει και κυρίως σε ποιους θα γίνει;

Θα περιλαμβάνει, για παράδειγμα, κύριε Υπουργέ, αυτή η έρευνα και όλους τους επιχειρηματικούς ομίλους που δραστηριοποιούνται στον χώρο της υγείας ή αυτούς σκοπεύετε να τους αφήσετε απ’ έξω; Περιμένουμε μία απάντηση.

Εκτός, όμως, από το πεδίο της έρευνας περιορίζετε και το χρονικό της εύρος, από το 1997 μέχρι το 2014. Γιατί δηλαδή η έρευνα να σταματήσει στο 2014 και να μη φτάσει μέχρι το σήμερα; Γιατί εσείς οι οπαδοί της διαφάνειας και του όλα στο φως αρνείστε την έρευνα και για τη δική σας κυβερνητική θητεία; Άλλαξε μήπως η κεντρική πολιτική στην υγεία; Σταμάτησε μήπως να κινείται στις ράγες της στρατηγικής της Ευρωπαϊκής Ένωσης ή μήπως από το 2015 και εδώ η υγεία έπαψε να είναι εμπόρευμα και έγινε ξαφνικά κοινωνικό αγαθό που παρέχεται ισότιμα σε όλους, και ο κόσμος δεν το πήρε χαμπάρι;

Θέλετε να μιλήσουμε για τα σκάνδαλα στην υγεία; Να μιλήσουμε. Είναι ή δεν είναι σκάνδαλο, και μάλιστα επικίνδυνο πολλές φορές για την ίδια τη ζωή των λαϊκών ανθρώπων, οι τεράστιες ελλείψεις σε ιατρικό, νοσηλευτικό προσωπικό και σε ιατρικό εξοπλισμό; Είναι ή δεν είναι σκάνδαλο ο χαμός δύο ανθρώπων τις τελευταίες ημέρες στη Χαλκιδική λόγω έλλειψης διασωστών;

Είναι ή δεν είναι σκάνδαλο πολλές κλινικές και εργαστήρια σε όλη τη χώρα να υπολειτουργούν, κέντρα υγείας να μαραζώνουν, χιλιάδες άνθρωποι να περιμένουν για μήνες στις λίστες για ένα πρόβλημα υγείας και στη μεγάλη τους ανάγκη να πέφτουν στα νύχια των πανάκριβων εμπόρων της υγείας, πουλώντας καμμιά φορά ό,τι έχουν και δεν έχουν;

Είναι ή δεν είναι σκάνδαλο να μειώνετε την κρατική επιχορήγηση στον ΕΟΠΥΥ κατά 200 εκατομμύρια και αυτό το έλλειμμα να το καλύπτετε αρπάζοντάς το από τις τσέπες των συνταξιούχων, επιβάλλοντάς τους εισφορά 6% στις κύριες και στις επικουρικές συντάξεις; Ή μήπως δεν είναι εμπαιγμός, και μάλιστα προκλητικός, απέναντι στους υγειονομικούς, που βιώνουν εξαντλητικές συνθήκες δουλειάς, να βγαίνει η Κυβέρνηση κάθε τρεις και λίγο και να διαφημίζει προσλήψεις υγειονομικών, οι οποίες δεν αναπληρώνουν ούτε καν τις αποχωρήσεις λόγω συνταξιοδότησης;

Αφήστε που δεν μιλάμε και για μόνιμο προσωπικό, αλλά για συμβασιούχους ορισμένων μηνών μερικής απασχόλησης και με μειωμένα δικαιώματα. Το μεγαλύτερο σκάνδαλο, που γεννά και όλα τα υπόλοιπα και για τα οποία συζητάτε συνεχώς, είναι η ίδια η εμπορευματοποίηση της υγείας και η δική σας πολιτική αυτής εδώ της Κυβέρνησης, όπως και των προκατόχων σας, αυτήν υπηρετεί. Ένα μόνο στοιχείο αρκεί για να το αποδείξει. Από το 2009 μέχρι σήμερα, δηλαδή τα τελευταία οχτώ χρόνια, κράτος και ασφαλιστικά ταμεία πλήρωσαν για φάρμακα γύρω στο 60% λιγότερα, ενώ οι ασφαλισμένοι πλήρωσαν 43% περισσότερα χρήματα για φάρμακα. Kαι άμα προσθέσουμε και το τι πλήρωσαν οι ασφαλισμένοι για τα φάρμακα της αρνητικής λίστας που όλο και μεγαλώνει και βάλουμε και τα λεγόμενα μη συνταγογραφούμενα φάρμακα, το τι πλήρωσαν οι ασφαλισμένοι από την τσέπη τους, κατά τα άλλα, δεν λέγεται.

Τι είναι όλα αυτά; Από τον ουρανό έπεσαν; Δεν είναι το αποτέλεσμα των πολιτικών επιλογών της Νέας Δημοκρατίας, του ΠΑΣΟΚ και της σημερινής συγκυβέρνησης ΣΥΡΙΖΑ-ΑΝΕΛ, επιλογές που φέρουν τη σφραγίδα της Ευρωπαϊκής Ένωσης; Και τι νομίζει δηλαδή η σημερινή συγκυβέρνηση; Θα κρύψει τις δικές της ευθύνες, επειδή σταματά το έργο της επιτροπής το 2014; Οι ευθύνες όλων σας δεν μπορούν να κρυφτούν, όσο και αν προσπαθείτε, όσο και αν τσακώνεστε εδώ μέσα, γιατί την απαράδεκτη κατάσταση στην υγεία τη ζουν κάθε μέρα στο πετσί τους τα λαϊκά στρώματα. Γιατί αυτή η απαράδεκτη κατάσταση, όχι μόνο συνεχίζεται, αλλά χειροτερεύει κιόλας, παίρνοντας υπόψη τις σύγχρονες και αυξημένες ανάγκες, γιατί βλέπετε, είμαστε στο 2017 και όχι στον 19ο αιώνα.

Τώρα, κλείνοντας, κύριε Πρόεδρε, υπάρχει αρκετή πείρα στον λαό από ανάλογες εξεταστικές επιτροπές. Κανένα πρόβλημα και ποτέ δεν έλυσαν, παρά τον πολύ θόρυβο και τους άγριους καβγάδες που ξεσήκωσαν. Κάποια πρόσωπα μπορεί να τα ενοχοποιείτε και να την πληρώνουν. Το σύστημα, όμως, και την πολιτική, πάντα τα βγάζετε «λάδι». Πάντα τα αθωώνετε.

Κλείνοντας, παρά την αρνητική αυτή πείρα συμμετέχουμε ως Κομμουνιστικό Κόμμα Ελλάδος στη συγκρότηση της εξεταστικής επιτροπής και διεκδικούμε δύο βασικά πράγματα.

Πρώτον, η έρευνα να απλωθεί συνολικά σε όλους τους παράγοντες που διαμορφώνουν την επικίνδυνη κατάσταση στην υγεία και δεύτερον, αυτή η έρευνα να μην έχει χρονικούς περιορισμούς και να φθάσει μέχρι το σήμερα. Σε κάθε περίπτωση, η λύση του προβλήματος της δημόσιας υγείας βρίσκεται και αυτή στα χέρια του ίδιου του λαού. Βρίσκεται στον αγώνα της εργατικής τάξης και των λαϊκών στρωμάτων που πρέπει να βάλουν το ζήτημα της υγείας πιο αποφασιστικά στο κέντρο της πάλης τους.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστούμε κύριε Δελή.

Με συγχωρείτε, κύριε Μιχαλολιάκο, πριν σας δώσω τον λόγο, θα δώσω τον λόγο στον Υπουργό κ. Κουρουμπλή, ο οποίος ζήτησε να κάνει μια παρέμβαση επειδή έχει γίνει αρκετές φορές αναφορά και στο όνομά του και στη θητεία του.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, μου έκαναν πολλοί συνάδελφοι την τιμή να αναφερθούν στο όνομά μου και γι’ αυτό ήθελα να πω ορισμένες σκέψεις.

Πρώτον, κύριε Πρόεδρε, αισθάνομαι πολύ μεγάλη ικανοποίηση, γιατί όσοι αναφέρθηκαν στο όνομά μου και για την περίοδο που ήμουν Γενικός Γραμματέας της Πρόνοιας, αναγνωρίζουν ότι είχα τόση μεγάλη ικανότητα που διοικούσα και την υγεία, εκτός κι αν δεν ξέρουν πώς λειτουργούσε το Υπουργείο Υγείας. Ειλικρινά σας το λέω, όμως, αν είχα ρωτηθεί, θα έλεγα «Βάλτε την περίοδο αυτή, που ήμουν Γενικός Γραμματέας στην εξεταστική γιατί πρέπει η οικογένεια Μητσοτάκη να απαντήσει πού πήγαν τα εκατομμύρια που συγκέντρωσε το σωματείο αλληλεγγύης της αείμνηστης μητέρας του». Αφού θέλουν, λοιπόν, να ανοίξουμε ανταρτοπόλεμο, είμαι από μια περιοχή του Βάλτου που ξέρουμε καλά τι σημαίνει ανταρτοπόλεμος.

Κύριε Πρόεδρε, υπάρχει Έλληνας που δεν αντιλαμβάνεται ότι στην υγεία έγιναν τα μεγάλα πάρτι;

Ποιος αμφισβητεί τις υπερτιμολογήσεις από το 2007, 2008, 2009, τις οποίες, δυστυχώς, νομιμοποίησε το ΠΑΣΟΚ τον Ιούλιο του 2010 και όταν δήλωσα στην τηλεόραση του «MEGA» ότι δεν θα ψηφίσω, γιατί ήμουν σε εκείνο το Τμήμα, με αντικατέστησε το κόμμα μου;

Ποιος αμφισβητεί, κύριε Πρόεδρε, ότι εκατομμύρια εμβόλια και άλλα φάρμακα βρίσκονται στις αποθήκες του Υπουργείου Υγείας και όταν αγοράστηκαν δεν υπήρξε πρόβλεψη, που την κάνει το τελευταίο φαρμακείο; Ξέρετε τι κάνει το τελευταίο φαρμακείο, κύριοι συνάδελφοι, με τις φαρμακοβιομηχανίες; Λέει ότι εάν ένα φάρμακο πλησιάζει στη λήξη του, επιστρέφεται. Ούτε αυτό δεν έγινε. Δεν υπάρχουν πολιτικές ευθύνες;

Το 2006 ψηφίστηκε ο νόμος, που προέβλεπε ότι τα ασφαλιστικά ταμεία, που αγοράζουν φάρμακα, θα τους επιστρέφεται το 4%. Ξέρετε πόσα λεφτά είναι αυτά; Επιστράφηκε ποτέ, κυρίες και κύριοι συνάδελφοι, έναευρώ από τις πολυεθνικές; Για να το ρωτήσουμε. Δεν πρέπει να το ρωτήσουμε και αυτό; Τα τελευταία πέντε χρόνια αυξήθηκαν οι ασφαλιστικές εισφορές των πολιτών μεσοσταθμικά από 12% στο 26%. Δεν πρέπει να ρωτήσουμε ποιοι κέρδισαν απ’ αυτό;

Κυρίες και κύριοι συνάδελφοι, άκουσα την αναφορά για τους διαγωνισμούς των φαρμάκων. Στις 17 Οκτωβρίου 2012 ο τότε Υπουργός Υγείας δήλωσε ότι οι εταιρείες, που δεν θα ανταποκριθούν στις υποχρεώσεις τους, που θα ανακηρυχθούν δηλαδή μειοδότες, δεν θα ξαναλάβουν μέρος με βάση τον κανονισμό σε άλλον διαγωνισμό. Η ίδια εταιρεία, λοιπόν, που δεν ανταποκρίθηκε, πήρε τον επόμενο διαγωνισμό. Δεν πρέπει να αναζητηθεί πολιτική ευθύνη;

Εγώ, κυρίες και κύριοι συνάδελφοι, δεν είμαι δικαστής. Εάν δεν υπάρξουν δικαστικές αποφάσεις τελεσίδικες, αρνούμαι να μπω στη λογική να ενοχοποιήσω ανθρώπους. Εδώ συγκροτούμε μία επιτροπή, που στο κάτω-κάτω οι Βουλευτές δεν έχουν όλοι την ίδια ευθύνη ούτε όλοι οι Υπουργοί.

Τι θέλει ο κ. Μητσοτάκης; Να του πω να ρωτήσει την κ. Μπακογιάννη τι μου έλεγε το 2010 για Υπουργούς της Νέας Δημοκρατίας; Ότι το ΠΑΣΟΚ τους αφήνει στο απυρόβλητο; Θέλετε να πούμε τέτοια πράγματα; Μπορούμε να τα πούμε. Να πάμε, λοιπόν και στη δική μου περίοδο, την πολύκροτη, όπως λέτε.

Κυρίες και κύριοι συνάδελφοι, δέκα εντολές δόθηκαν για ελέγχους σε όλους τους κεντρικούς φορείς του Υπουργείου. Να σας ρωτήσω το εξής: Στο «Ωνάσειο» κάνατε ποτέ κανέναν έλεγχο; Θα μάθουμε πόσα εκατομμύρια χάθηκαν εκεί από τα stent, που τα αγόραζαν σε τριπλάσια τιμή απ’ ό,τι τα αγόραζε, για παράδειγμα, το «Ιπποκράτειο»; Δεν πρέπει να το μάθουμε;

Όλοι οι υπόλοιποι οργανισμοί, τα ψυχιατρεία, οι ιδιωτικές κλινικές διαπιστώθηκαν από την έρευνα, από την εντολή που δώσαμε τότε, δυόμισι εκατομμύρια ημέρες παραπάνω νοσηλείας. Αυτό σήμαινε 50 εκατομμύρια. Δεν πρέπει να ερευνηθεί; Διαφωνεί κανείς για αυτά τα πράγματα;

Για την τιμολόγηση, επειδή το ακούω: Είναι δυνατόν να λέγονται αυτά τα πράγματα από ανθρώπους σοβαρούς, που ξέρουν, κυρίες και κύριοι συνάδελφοι; Να μιλάει άνθρωπος, εισηγητής και να λέει ότι δεν έγινε τιμολόγηση;

Κυρίες και κύριοι συνάδελφοι, η τιμολόγηση καθυστέρησε κάπως γιατί η τρόικα ζητούσε να καταργήσουμε το όριο των 12 ευρώ, που οφείλω να αναγνωρίσω ότι ήταν μια προσπάθεια, που είχε κάνει ο κ. Γεωργιάδης. Ξέρετε τι προστάτευαν τα 12 ευρώ. Γι’ αυτό καθυστέρησε. Άλλωστε και τον προηγούμενο χρόνο έγινε τον Αύγουστο.

Λοιπόν, πού βλέπετε τις σκοπιμότητες; Ρωτήστε την τρόικα –τους ξέρετε- για να δείτε τι αντιρρήσεις προέβαλαν για να προχωρήσει η διαδικασία της τιμολόγησης. Έλεγξε την υπουργική απόφαση ο κ. Καρόνε στις 20 Αυγούστου, όταν καταργήθηκε το όριο των 12 ευρώ. Αυτή είναι η αλήθεια.

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ, ολοκληρώστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ολοκληρώνω, κύριε Πρόεδρε.

Κυρίες και κύριοι συνάδελφοι, εάν πραγματικά νομίζετε ότι υπάρχει κάποιο κενό σε αυτό το θέμα, στείλτε τους στον εισαγγελέα. Κι εγώ να παραιτηθώ, κύριε Γεωργιάδη, από κάθε προστασία ασυλίας, εάν θεωρείτε ότι υπάρχει τέτοιο ζήτημα. Να είμαστε όμως λίγο σοβαροί.

Εδώ, επιχειρείται να κάνουμε μία συζήτηση –και πρέπει να την κάνουμε- σε ένα επίπεδο, πρώτον, που να προστατεύει τον πολιτικό κόσμο, διότι δεν έχουμε όλοι τις ίδιες ευθύνες. Δεύτερον, θα πρέπει να κάνουμε μία συζήτηση που να μην ενοχοποιεί εύκολα τον κάθε πολίτη. Να πάμε λοιπόν σε μία διαδικασία, που πραγματικά να καταγραφούν οι πολιτικές ευθύνες που έχει ο καθένας με βάση τον ρόλο που είχε. Από εκεί και πέρα, να κρίνει ο ελληνικός λαός. Εάν υπάρξουν και ζητήματα που πραγματικά φτάνουν στα όρια των ποινικών ευθυνών, υπάρχει η δικαιοσύνη. Μιλάμε για τη «NOVARTIS» και λέμε…

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ, ολοκληρώστε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Έγιναν πριν από χρόνια αναθέσεις χωρίς καμμία διαδικασία στη συγκεκριμένη εταιρεία; Δεν πρέπει εδώ, κυρίες και κύριοι συνάδελφοι, ως πολιτικό σύστημα επιτέλους όλοι μαζί να ελέγξουμε γιατί οι πολυεθνικές εταιρείες στην Ελλάδα δεν παρουσιάζουν κέρδη, όταν οι μητρικές τους εταιρείες είναι παραγωγικές και παρουσιάζουν μεσοσταθμικά 20% και οι ελληνικές επίσης παραγωγικές παρουσιάζουν κέρδη και αυτοί δεν παρουσιάζουν σχεδόν κέρδη; Κάτω από την ανοχή του πολιτικού συστήματος έγιναν όλα αυτά. Να συζητήσουμε…

**ΠΡΟΕΔΡΟΣ (Νικόλαος Βούτσης):** Ευχαριστούμε, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Θα αναλάβουμε όλοι μαζί τέτοιες πρωτοβουλίες, να ανοίξει αυτή η ιστορία, όταν αυτή τη στιγμή, όλοι αυτοί οι κύριοι των θεσμών ζητούν να περικόπτονται οι συντάξεις; Αυτά είναι τα ζητήματα που πρέπει να ανοίξουν σε έναν τέτοιο γόνιμο και δημιουργικό διάλογο για να φανεί επιτέλους κάποια στιγμή, κυρίες και κύριοι συνάδελφοι –και κλείνω, κύριε Πρόεδρε, και σας ευχαριστώ- και η πολιτική ευθύνη και η ευθιξία και το αίσθημα δικαιοσύνης και το αίσθημα πατριωτισμού. Διότι στο τέλος, με τη λογική αυτή που έχουμε, ό,τι έχει γίνει σε αυτήν τη χώρα θα το καταστρέψουμε. Διότι προκειμένου να κάνουμε εντυπώσεις, λέμε ότι κάποιοι ευνοήθηκαν και ποτέ δεν έχουμε τη λογική ότι πρέπει να στηρίξουμε την παραγωγή στην Ελλάδα, όπως κάνουν όλες οι άλλες χώρες, εκτός από εμάς.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΟΣ (Νικόλαος Βούτσης):** Κύριε Δένδια, έχετε τον λόγο για ένα λεπτό.

**ΝΙΚΟΛΑΟΣ ΔΕΝΔΙΑΣ:** Κατ’ αρχάς, κύριε Υπουργέ, κάνατε μία αναφορά σε διάθεση χρημάτων από κάποιο σωματείο, που αφορούσε τη μακαρίτισσα την κ. Μαρίκα Μητσοτάκη.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν είπα τίποτα. Εάν το ξέρετε, να μας το πείτε.

**ΝΙΚΟΛΑΟΣ ΔΕΝΔΙΑΣ:** Εγώ σας ερωτώ ευθέως: Συμφωνείτε να πάμε στο 1996 και στο 2015 και το 2017;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** ...(δεν ακούστηκε)

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Όταν απευθύνεστε σε εμένα, επειδή ξέρετε πως σας σέβομαι, να είστε προσεκτικός.

**ΝΙΚΟΛΑΟΣ ΔΕΝΔΙΑΣ:** Κύριε Υπουργέ, σας ευχαριστώ για την υπόδειξη.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** ...(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Υπουργέ, είστε εκτός μικροφώνου και δεν γράφονται στα Πρακτικά.

**ΝΙΚΟΛΑΟΣ ΔΕΝΔΙΑΣ:** Ο κ. Κουρουμπλής επιχειρεί να με εκνευρίσει, αλλά δεν πρόκειται να το πετύχει.

**ΠΡΟΕΔΡΟΣ (Νικόλαος Βούτσης):** Ο κύριος Υπουργός ανακαλεί.

Συνεχίστε, κύριε Δένδια.

**ΝΙΚΟΛΑΟΣ ΔΕΝΔΙΑΣ:** Ωραία.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν αναφερόμουν σε εσάς προσωπικά, κύριε Δένδια.

**ΝΙΚΟΛΑΟΣ ΔΕΝΔΙΑΣ:** Το ξέρω ότι δεν αναφερόσασταν σε εμένα.

Κύριε Υπουργέ, εγώ θέλω να σας ρωτήσω ευθέως: Συνομολογείτε να πάμε στο 1996 και στο 2015-2017; Θα ψηφίσετε υπέρ της πρότασης που περιλαμβάνει το 1996 και το 2015-2017; Αυτό είναι το πρώτο ερώτημα.

Ερώτημα δεύτερο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** ...(δεν ακούστηκε)

**ΠΡΟΕΔΡΟΣ (Νικόλαος Βούτσης):** Σας παρακαλώ!

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, έλεος!

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Υπουργέ, μην παρέμβετε ξανά. Σας παρακαλώ πάρα πολύ.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, η ερώτηση της Νέας Δημοκρατίας υποβαλλόμενη δι’ εμού, απαντάται με ναι ή όχι…

**ΠΡΟΕΔΡΟΣ (Νικόλαος Βούτσης):** Ρητορική ερώτηση είναι. Προς το Προεδρείο είναι. Όταν λέτε με ναι ή όχι θέλετε να ξανασηκωθεί ο κ. Κουρουμπλής και να πάμε μέχρι τις 18.00΄. Σας παρακαλώ πολύ! Κατετέθη στα Πρακτικά η ερώτηση.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, εκλαμβάνω ότι ο κύριος Υπουργός θα ψηφίσει υπέρ της πρότασης.

**ΠΡΟΕΔΡΟΣ (Νικόλαος Βούτσης):** Το εκλάβατε. Πάμε παρακάτω.

**ΝΙΚΟΛΑΟΣ ΔΕΝΔΙΑΣ:** Το δεύτερο τώρα είναι ότι μας είπε κάτι εξαιρετικά ενδιαφέρον. Μας είπε ότι τον Αύγουστο του 2015 υπήρχε δελτίο τιμών για τα φάρμακα, το οποίο, μάλιστα, μας είπε ότι το έλεγξε ο κ. Carone, αν άκουσα καλά το όνομα.

Το ερώτημα, λοιπόν, απευθύνεται -κατόπιν αυτού- και στον κ. Κουρουμπλή και στον κ. Ξανθό. Τι έγινε αυτό το δελτίο τιμών; Διότι εμείς δεν το είδαμε ποτέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** ...(δεν ακούστηκε)

**ΠΡΟΕΔΡΟΣ (Νικόλαος Βούτσης):** Δεν απαντάτε, κύριε Κουρουμπλή. Παρακαλώ! Έπονται οι δύο Υπουργοί.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Κουρουμπλή! Παρακαλώ πολύ, κύριε Υπουργέ!Έπονται οι δύο Υπουργοί της Κυβέρνησηςπου θα τοποθετηθούν. Παρακαλώ πολύ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** ...(δεν ακούστηκε)

**ΝΙΚΟΛΑΟΣ ΔΕΝΔΙΑΣ:** Το θέμα αυτό, κατ’ αρχάς, έχει τεθεί ενώπιον της…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** …(δεν ακούστηκε)

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, έλεος! Δεν υπάρχει λύση σήμερα!

**ΠΡΟΕΔΡΟΣ (Νικόλαος Βούτσης):** Παρακαλώ πολύ, κύριε Κουρουμπλή, σας έχω πει επανειλημμένα ότι είστε εκτός μικροφώνου. Παρακαλώ πολύ!

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, θέλω ένα λεπτό. Δεν το έχω.

**ΠΡΟΕΔΡΟΣ (Νικόλαος Βούτσης):** Το έχετε λίγο, λίγο. Το εξαντλείτε σιγά σιγά.

**ΝΙΚΟΛΑΟΣ ΔΕΝΔΙΑΣ:** Υπάρχουν, λοιπόν, δύο θέματα.

Πρώτον, η ευθεία τοποθέτηση του κυρίου Υπουργού επί της προτάσεως της Νέας Δημοκρατίας και το δεύτερο, η επεξήγηση της αναφοράς του εδώ για το δελτίο τον Αύγουστο του 2015. Καταλαβαίνουμε, κυρίες και κύριοι…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** …(δεν ακούστηκε)

**ΝΙΚΟΛΑΟΣ ΔΕΝΔΙΑΣ:** Α! Είπαμε λίγο, λίγο, αλλά όχι και σταγόνα, σταγόνα!

Κυρίες και κύριοι συνάδελφοι, το θέμα δεν είναι αστείο. Εάν το δελτίο υπήρξε –εάν υπήρξε, εμείς δεν το ξέρουμε, ο κύριος Υπουργός μας το λέει, πρώτη φορά το ακούμε- και παρά ταύτα ο επόμενος Υπουργός δεν έκανε τίποτα, τότε υπάρχουν μεγάλες ευθύνες του επόμενου Υπουργού. Εάν δεν υπήρξε, τότε υπάρχουν μεγάλες ευθύνες του προηγούμενου Υπουργού. Δεν υπάρχει καμμία πιθανότητα να μην υπάρχουν ευθύνες.

Αυτό, μετά την τοποθέτηση εδώ του κ. Κουρουμπλή, κατέστη απολύτως σαφές.

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** …(δεν ακούστηκε)

**ΠΡΟΕΔΡΟΣ (Νικόλαος Βούτσης):** Κύριε Κουρουμπλή, δεν έχετε τον λόγο. Σας παρακαλώ!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δώστε μου τον λόγο για μισό λεπτό.

**ΠΡΟΕΔΡΟΣ (Νικόλαος Βούτσης):** Ορίστε, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Δένδια, εάν είναι σκάνδαλο και το καταγγέλλετε τώρα…

**ΝΙΚΟΛΑΟΣ ΔΕΝΔΙΑΣ:** Εσείς το καταγγείλατε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Ακούστε! Εάν είναι σκάνδαλο και δεν είχατε ενημερωθεί το 2015 και το είπατε μετά από δύο χρόνια, αυτό σημαίνει ότι είστε εντελώς αδιάβαστοι, δεν ξέρετε τι σας γίνεται και θέλετε να κυβερνήσετε την Ελλάδα. Λυπάμαι!

**ΠΡΟΕΔΡΟΣ (Νικόλαος Βούτσης):** Λυπηθήκατε κι εσείς. Ενεγράφη και αυτό.

Κύριε Μιχαλολιάκο έχετε τον λόγο.

**ΝΙΚΟΛΑΟΣ ΜΙΧΑΛΟΛΙΑΚΟΣ (Γενικός Γραμματέας του Λαϊκού Συνδέσμου - Χρυσή Αυγή):** Κυρίες και κύριοι Βουλευτές, αναφέρθηκε προηγουμένως ο Υπουργός ο κ. Κουρουμπλής ότι πρέπει να κάνουμε κάτι για να προστατέψουμε τον πολιτικό κόσμο. Σας απαντώ: Δεν μπορείτε να κάνετε τίποτε. Σε ολόκληρη την Ελλάδα, σε κάθε καφενείο, σε κάθε χωριό, σε κάθε πόλη, σε κάθε δρόμο, λένε ότι απαξιώνουν την πολιτική. Αυτοί οι διάλογοι, οι οποίοι ακούστηκαν προηγουμένως, αυτό ακριβώς επιβεβαιώνουν. Καλόπιστα θα δεχθώ ότι και ο μεν και ο δε έχουν δίκιο. Αυτό που είναι δεδομένο είναι ότι και οι μεν και οι δε κυβέρνησαν και τα σκάνδαλα υπάρχουν.

Τους τελευταίους μήνες έχουμε ένα πολιτικό αφήγημα εκ μέρους της Νέας Δημοκρατίας ότι δεν θα περάσει η αξιολόγηση και ότι θα έχουμε εκλογές, ότι έρχονται εκλογές. Τελικά οι εκλογές δεν ήρθαν. Παρ’ όλα αυτά, ο ομιλητής προηγουμένως της Νέας Δημοκρατίας με την έκφρασή του «ο τροχός γυρίζει» πάλι για εκλογές μιλάει. Δεν θα κερδίσει τίποτα ούτε η Νέα Δημοκρατία από τις εκλογές ούτε ο ΣΥΡΙΖΑ, ο οποίος κινδυνεύει -μετά από την ισχυρή δόση ΠΑΣΟΚ την οποία έχει εισπράξει, τόσο από πλευράς ψήφων όσο και από πλευράς στελεχών και υπουργών ακόμη- με ΠΑΣΟΚοποίηση.

Κινδυνεύει με φθορά. Ένα μεγάλο μέρος αυτής της πολιτικής φθοράς με απόφαση του λαού, παρ’ όλη τη λάσπη που ρίχνετε, θα την εισπράξουν αυτοί που θεωρείτε το απόλυτο κακό, εμείς οι Χρυσαυγίτες, που είμαστε η τρίτη πολιτική δύναμη και συνεχώς ανεβαίνουμε και εκφράζουμε γνήσια τον ελληνικό λαό.

Κύριε Πρόεδρε, κυρίες και κύριοι Βουλευτές, το πρωί της Παρασκευής της 31ης Μαρτίου μία ομάδα είκοσι ατόμων… Με συγχωρείτε που φεύγω από το θέμα. Δεν έχω άλλη ευκαιρία. Τα κανάλια που εσείς θα φιμώνατε, όπως και οι προηγούμενοι, η διαπλοκή την οποία θα πολεμούσατε, τελικά μόνο εμάς πολεμά.

Την Παρασκευή, λοιπόν, το πρωί της 31ης Μαρτίου είκοσι άτομα επετέθησαν στα κεντρικά γραφεία της Χρυσής Αυγής, σε μία επίθεση ξεκάθαρα τρομοκρατική και δολοφονική. Ήθελαν να κάψουν ζωντανούς ανθρώπους, όπως έκαναν στην Marfin, που η ελληνική δικαιοσύνη εθεώρησε ότι δεν είναι κανείς ένοχος και αθώωσε αυτούς που παραπέμφθηκαν, τη Marfin την οποία όλοι την έχουν λησμονήσει.

Κατ’ ανάλογο τρόπο, λοιπόν, την Παρασκευή στις 31 Μαρτίου είχαμε μία επίθεση στα γραφεία μας. Ευχαριστώ θερμά όλα τα κόμματα. Έσπασε το τηλέφωνο μου εκείνη την ημέρα από τηλέφωνα Πολιτικών Αρχηγών που καταδίκαζαν την επίθεση. Όλα τα κόμματα εξέδωσαν Δελτία Τύπου. Είναι αλήθεια αυτό; Όχι βέβαια. «Καταδικάζω» δεν ακούσαμε από κανέναν.Όταν δεν ακούς «καταδικάζω», σημαίνει «δεν καταδικάζω». Εκτός εάν ισχύει αυτό που λέει ο Θουκυδίδης, ότι όταν σε μία στάση της Πολιτείας κάποιος δεν λαβαίνει μέρος, τότε είναι «πολιτικά άτιμος». Αυτό τον όρο δίνει ο Θουκυδίδης.

Οι λεπτομέρειες γύρω από την επίθεση κατά της Χρυσής Αυγής εκθέτουν ανεπανόρθωτα το κράτος του ΣΥΡΙΖΑ. Αρκεί να αναφέρω ότι απέναντι ακριβώς από τα γραφεία της Χρυσής Αυγής είναι ο όρχος οχημάτων της ομάδος ΔΙΑΣ και δεν ήλθε κανένας από εκεί. Ήλθε μετά από μισή ώρα από το Κέντρο Επιχειρήσεων που ειδοποιήθηκε η ΟΠΚΕ Κηφισιάς.

Έτσι, ανενόχλητοι οι τρομοκράτες, οι «κόκκινοι» τρομοκράτες, χτύπησαν τα γραφεία μας. Είναι ασύδοτη η «κόκκινη» τρομοκρατία. Έχουμε φτάσει στο σημείο ακόμη και έξω από την κατοικία του δολοφονηθέντος Παύλου Μπακογιάννη να ρίχνουν προκηρύξεις, να υμνούν και να ζητούν προνόμια για αυτούς οι οποίοι τον δολοφόνησαν.

Θυμάμαι σε παλαιότερους χρόνους, τη δεκαετία του ’80, είχε εφευρεθεί από το καθεστώς ένα αδίκημα, η «εξύμνηση κακουργήματος». Υπήρχε τότε ένα κόμμα, η ΕΠΕΝ, και όσοι κολλούσαν φωτογραφία του Παπαδόπουλου ή έριχναν ένα φέιγ βολάν παραπέμποντο στη δικαιοσύνη για εξύμνηση κακουργήματος.

Στην περίπτωση, όμως, των μαρξιστών παρακρατικών τρομοκρατών κάτι τέτοιο δεν υπάρχει. Είναι ασύδοτη η «κόκκινη» τρομοκρατία και προστατευόμενη από το κράτος του ΣΥΡΙΖΑ, το οποίο είναι θαυμάσια κομμουνιστικό στα συνθήματά του και θαυμάσια καπιταλιστικό στην οικονομική πολιτική του, όπως βλέπουμε με τα περίφημα μνημόνια.

Θα ήθελα, αλήθεια, να ρωτήσω το εξής. Η Εξεταστική αυτή έχει θέμα την υγεία και τις ευθύνες που υπάρχουν σχετικά με την υγεία. Η προηγούμενη Εξεταστική είχε θέμα τον πρώην Υπουργό Εθνικής Αμύνης του ΠΑΣΟΚ, Γιάννο Παπαντωνίου, ο οποίος παραπέμπεται στην εξεταστική επιτροπή. Αμφιβάλλουμε αν θα παραπεμφθεί στη δικαιοσύνη. Θα το δούμε. Γιατί αν συμβεί ό,τι συνέβη στην προηγούμενη εξεταστική επιτροπή με τα χρέη των κομμάτων και των μέσων μαζικής ενημερώσεως, δεν θα γίνει τίποτε.

Εν τοιαύτη περιπτώσει, πριν από τον Γιάννο Παπαντωνίου, είχε οδηγηθεί στη δικαιοσύνη και στη φυλακή –τώρα απεφυλακίσθη– ο Άκης Τσοχατζόπουλος. Τι κοινό είχε ο Γιάννος Παπαντωνίου και ο Άκης Τσοχατζόπουλος; Είχαν έναν και τον αυτό Πρωθυπουργό, τον Κωνσταντίνο Σημίτη, τον οποίο το πολιτικό κατεστημένο τόσο της Νέας Δημοκρατίας όσο και του ΣΥΡΙΖΑ προστατεύει.

Τον Σημίτη, που είχε πει το «ευχαριστούμε τους Αμερικάνους» τη νύχτα των Ιμίων, τον Σημίτη που είναι υπεύθυνος για την είσοδο της χώρας μας στη ζώνη του ευρώ με πλαστά στοιχεία, που οδήγησε την πατρίδα μας στην εθνική και οικονομική καταστροφή. Δεν αγγίζετε τον Σημίτη.

Αντίθετα, άνθρωποι του Σημίτη βρίσκονται σε περίοπτες θέσεις, όπως ο Διοικητής της Τραπέζης της Ελλάδος κ. Στουρνάρας, τον οποίο, όταν τοποθέτησε η Νέα Δημοκρατία, είχατε πάρει θέση να μην τον τοποθετήσει, διότι θα τον αλλάξετε. Τελικά, όχι μόνο δεν το αλλάξατε, τον κρατήσατε κι αυτή τη στιγμή είναι κυρίαρχος παίκτης του παιχνιδιού που παίζεται εις βάρος της Ελλάδας με τα περίφημα μνημόνια.

Προσπαθείτε με χοντροκομμένους τρόπους να κάνετε προπαγάνδα, να καλλιεργήσετε ένα κλίμα διχαστικό, να πείσετε τον ελληνικό λαό ότι παραμένετε κομμουνιστές. Λες και το 35% του ελληνικού λαού που σας ψήφισε είναι κομμουνιστές. Έτσι, τη μία από τις σήραγγες που συνδέουν τη Θεσσαλία με τη Μακεδονία, τη σήραγγα των Τεμπών, την ονομάσατε «καπετάν Βρατσάνος».

Μόνο που ο καπετάν Βρατσάνος –και να ακουστεί αυτό μέσα στη Βουλή των Ελλήνων- ήταν Αντισυνταγματάρχης του λεγόμενου Δημοκρατικού Στρατού. Κι αν νικούσε ο Δημοκρατικός Στρατός, δεν θα υπήρχε Μακεδονία στην Ελλάδα. Γιατί με επίσημες αποφάσεις του, το ΚΚΕ είχε μιλήσει από το δεκαετία του 1920 για ανεξάρτητη Μακεδονία και Θράκη. Ακόμη και τον Ιανουάριο του 1949 υπάρχουν αποφάσεις του ΚΚΕ ότι ο μακεδονικός λαός θα λάβει, ως αντίτιμο του αγώνα του, την εθνική του ανεξαρτησία. Για όλα αυτά, βεβαίως, ετιμήθη ο συγχωρεμένος αυτός κύριος, ο οποίος δεν ήταν απλός κομμουνιστής, ήταν σκληρός σταλινικός, με αποτέλεσμα το 1956, όταν έγινε η αποσταλινοποίηση, να εξοριστεί στην Τασκένδη.

Ανάλογο σόου παίχτηκε και με την Εθνική Οδό Αθηνών-Πατρών, όπου μία από τις σήραγγες την ονομάσατε «Ανδρέα Παπανδρέου» για να τιμήσετε τους ψηφοφόρους σας, για να τιμήσετε τα στελέχη σας, όλα αυτά τα στελέχη του ΠΑΣΟΚ, τα οποία βρίσκονται μέχρι και Υπουργοί. Και κατά τα άλλα, δεν εκπροσωπείτε το παλιό πολιτικό σύστημα. Πολύ ωραία. Κι ακούγαμε προηγουμένως τι έλεγε και ο κ. Κουρουμπλής, όταν τον έπαυσαν από Γενικό Γραμματέα του Υπουργείου στα θέματα κοινωνικής προνοίας, επειδή το 2010 εδέχθη το ΠΑΣΟΚ αυτή την υπερτιμολόγηση που είχε γίνει από τη Νέα Δημοκρατία.

Ονομάσατε και μία σήραγγα «Κωστής Παλαμάς». Θα τρίζουν τα κόκκαλα του Παλαμά. Εδώ μέσα στη Βουλή σας έχω πει κι άλλη φορά έναν στίχο του Παλαμά που αφορά εσάς τους κομμουνιστές. Μην πείτε πως δεν ήταν πολιτικός στίχος, γιατί στο ποίημα αυτό του Παλαμά είχε απαντήσει ο ίδιος ο Βάρναλης. Το ποίημα έλεγε: «Καλαμαράδες και δημοκόποι και μπολσεβίκοι, για λόγους άδειους και για του ολέθρου τα έργα βαλτοί». Αυτός ήταν ο Παλαμάς.

Ερχόμαστε σε μία ακόμη, λοιπόν, εξεταστική. Και διαβάζω από το εισαγωγικό της προηγούμενης εξεταστικής τι είπατε: «Τα εξοπλιστικά προγράμματα της χώρας αποτελούσαν ανέκαθεν πηγή κινδύνων για διαφθορά δομών και προσώπων. Τα παρακάτω αναφερόμενα εξοπλιστικά προγράμματα ανάγονται σε μια συνολικότερη περίοδο κατά την οποία κορυφώθηκαν, πράξει και παραλείψει του παλιού πολιτικού συστήματος, που οδήγησαν τη χώρα στη χρεοκοπία». Και λέτε: «Χρηματιστήριο, εξοπλιστικά, υπέρβαση ολυμπιακών έργων, δανειοδότηση μέσων μαζικής ενημέρωσης και κομμάτων, συνέθεταν την εικόνα διαπλοκής και διαφθοράς». Τώρα προσθέτετε –και πολύ σωστά τα προσθέτετε- τα θέματα της υγείας.

Βεβαίως, σε όλα αυτά τα πράγματα, θα πρέπει να σημειώσουμε και μία μικρή λεπτομέρεια, που δεν είναι καθόλου λεπτομέρεια, είναι τεράστιο θέμα, ότι η Ελλάδα για δεκαπέντε τουλάχιστον χρόνια και πλέον είναι χώρα υγειονομικού τουρισμού. Έρχονται από κάθε χώρα της Ανατολικής Ευρώπης, που έχει πτωχό υγειονομικό σύστημα, και της Ασίας και νοσηλεύονται δωρεάν στην Ελλάδα. Αυτός ήταν ένας από τους λόγους, πέρα από τα σκάνδαλα και τις υπερβάσεις, που οδήγησαν τη χώρα στη χρεοκοπία και το σύστημα υγείας σε κατάρρευση.

Αναφέρθηκε προηγουμένως Υπουργός της Κυβερνήσεώς σας σε κάποια εμβόλια. Μόνο που ο πολιτικά υπεύθυνος γι’ αυτά τα εμβόλια τιμάται από την Κυβέρνηση του ΣΥΡΙΖΑ και αυτήν τη στιγμή είναι και επίτροπος στην Ευρωπαϊκή Ένωση. Δεν είδα να προβαίνετε σε καμμία ενέργεια προς αυτήν την κατεύθυνση. Τηρείτε σιγήν ιχθύος.

Βεβαίως το μέγα πολιτικό ζήτημα το οποίο τίθεται είναι ότι, εάν τα θέματα της υγείας, τα εξοπλιστικά, τα ζητήματα του χρηματιστηρίου, των Ολυμπιακών Αγώνων οδήγησαν τη χώρα στη χρεοκοπία, αυτή η παραδοχή σας από μόνη της συνιστά τον λόγο για τον οποίο το εξωτερικό χρέος της Ελλάδας είναι παράνομο και θα έπρεπε να κάνετε το προφανές, το οποίο είχατε και προεκλογικά υποσχεθεί, να καταγγείλετε ως παράνομο το χρέος, να κάνετε στάση πληρωμών στους διεθνείς τοκογλύφους, για να ζήσει ο ελληνικός λαός. Έπρεπε να καταγγείλετε το χρέος. Δεν το κάνετε. Ακόμη και την ελάφρυνση του χρέους την οποία διαφημίζατε ότι θα επιτύχετε, δεν την επιτύχατε και όλα δείχνουν πως βαδίζουμε σε ένα τέταρτο μνημόνιο.

Ζητάτε να γίνει εξεταστική επιτροπή για την υγεία, για την περίπτωση του Νοσοκομείου του «Ερυθρού Σταυρού», του «Ερρίκος Ντυνάν», το οποίο πράγματι είναι ένα κόσμημα, το οποίο πλήρωσε από το υστέρημά του ο ελληνικός λαός και το οποίο ξεπουλήθηκε αντί πινακίου φακής κυριολεκτικά. Όσοι έχουν ευθύνες γι’ αυτό, τόσο από πλευράς ΠΑΣΟΚ, όσο και της Νέας Δημοκρατίας, πρέπει να λογοδοτήσουν.

Το δεδομένο είναι ένα: Το Νοσοκομείο «Ερρίκος Ντυνάν» δεν έπρεπε να πουληθεί σε αυτήν την τιμή. Το σκάνδαλο είναι δεδομένο. Φοβούμαι, όμως, ότι με τον τρόπο με τον οποίο λειτουργεί το πολιτικό σύστημα -το οποίο δεν σώζεται ό,τι και να κάνετε όπως βαδίζει η κατάσταση-, με τον νόμο περί ευθύνης Υπουργών, το άρθρο 86 του Συντάγματος, το οποίο, όπως θα το αναθεωρήσετε, κατ’ ουσίαν θα το αφήσετε ακέραιο, γιατί αφήνετε οριακά, λέει, την περίπτωση πολιτικών ευθυνών –μα έτσι, με αυτήν την πρόφαση γίνεται και η βουλευτική ασυλία- δεν πρόκειται να προχωρήσει τίποτα.

Ακούσαμε να γίνεται λόγος και για το ΚΕΕΛΠΝΟ. Πραγματικά δεν μπορώ να καταλάβω τι θα απογίνετε τόσο εσείς, του ΣΥΡΙΖΑ, όσο και της Νέας Δημοκρατίας, αν πραγματικά υπάρξει έλεγχος στο ΚΕΕΛΠΝΟ και πάει αυτός ο έλεγχος στις εφημερίδες και στους τηλεοπτικούς σταθμούς, που στηρίζουν άλλοι τον ΣΥΡΙΖΑ, άλλοι τη Νέα Δημοκρατία. Γιατί δεν προχωράτε σε αυτήν την ενέργεια; Έχουν σπαταληθεί δισεκατομμύρια ευρώ από το ΚΕΕΛΠΝΟ σε διαφημίσεις οι οποίες είναι πραγματικά για γέλια εκεί όπου δημοσιεύτηκαν.

«NOVARTIS»: Μιλάμε ότι οι Αμερικανοί έχουν βίντεο. Εμείς με τον εκπρόσωπό μας στην εξεταστική επιτροπή θα ζητήσουμε αυτά τα βίντεο. Να έλθουν αυτά τα βίντεο για να δούμε ποιοι Υπουργοί μιλούσαν με τη «NOVARTIS» και ποιοι έκαναν όλες αυτές τις ασχήμιες. Ενώ όμως είστε ευαίσθητοι γι’ αυτά τα πράγματα και ό,τι έρχεται από τη δικαιοσύνη το προχωράτε εδώ και κάνετε άρσεις ασυλίας, εξεταστικές επιτροπές, σας πληροφορώ ότι από τις 14 Φεβρουαρίου του 2017 ένας τακτικός ανακριτής του Πρωτοδικείου Αθηνών διενεργεί κύρια ανάκριση για παραβίαση του τηλεφωνικού απορρήτου του πρώην Πρωθυπουργού Αντώνη Σαμαρά για την περίφημη συνομιλία του, στην οποία καλούσε δικαστικό λειτουργό να προφυλακίσει Βουλευτές της Χρυσής Αυγής. Είχαμε καταθέσει και μήνυση, γιατί οι προφυλακίσεις είχαν πάνω προγενέστερη ημερομηνία από την ημερομηνία της προφυλάκισής τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Θα έχετε το πολιτικό θάρρος, εσείς του ΣΥΡΙΖΑ, να ζητήσετε εξεταστική επιτροπή; Εμείς έχουμε δεκαεπτά Βουλευτές. Δεν φτάνουμε. Δεν θα το έχετε, γιατί στηρίζετε μαζί με τη Νέα Δημοκρατία αυτό το σάπιο πολιτικό σύστημα που μοναδικός του εχθρός είναι η Χρυσή Αυγή.

(Χειροκροτήματα από την πτέρυγα της Χρυσής Αυγής)

Δύο λεπτά θέλω ακόμη, κύριε Πρόεδρε.

Απόλυτα συναφής και η περίπτωση του βίντεο Μπαλτάκου, για το οποίο κατηγορήθηκε ο συναγωνιστής μου, Βουλευτής της Χρυσής Αυγής, Ηλίας Κασιδιάρης και το απαλλακτικό βούλευμα το οποίο βγήκε έλεγε και τόνιζε τα εξής: «Είναι εξάλλου γεγονός ότι δεν προέκυψε η αλήθεια ή η αναλήθεια των ισχυρισμών του Παναγιώτη Μπαλτάκου, που περιέχονται στην επίδικη υποκλαπείσα συνομιλία. Ούτε βεβαίως προέκυψε αν το ως άνω ζήτημα ερευνήθηκε στα πλαίσια κάποιας άλλης αυτοτελούς δικαστικής έρευνας και μάλιστα, με τη σχολαστικότητα, την επιμονή και τη μεγαλύτερη δυνατή διαφάνεια και δημοσιότητα που η σημασία του απαιτούσε». Δεν κάνατε τίποτα ούτε γι’ αυτό. Χέρι χέρι με τη Νέα Δημοκρατία στο κυνήγι των μαγισσών κατά της Χρυσής Αυγής.

Επειδή τελευταία προέκυψε πάλι ζήτημα με το εθνικό νόμισμα και όπως δείχνουν ίσως οι σύντροφοι να ενωθείτε και να επιστρέψετε στο ʾ68 -έτσι δείχνουν τα πράγματα-, εμείς επιμένουμε στο δίλλημα «ευρώ ή Ελλάδα» και επιλέγουμε Ελλάδα. Και αυτή η σημαία με τα κίτρινα αστέρια είναι ένα εμπορικό σήμα, δεν είναι σημαία της Ελλάδος, δεν είναι σημαία της πατρίδος μας. Ό,τι και να κάνετε, όσο και αν προσπαθείτε να ρίχνετε λάσπη και να πολεμάτε την Χρυσή Αυγή, όπως συνέβη πρόσφατα με μια νέα χρυσαυγιάδα, ένα μεγάλο μέρος του λαού ξυπνά. Σε κάθε γωνιά της Ελλάδος, σε κάθε χωριό, είμαστε η τρίτη πολιτική δύναμη, είτε το θέλετε είτε δεν το θέλετε και συνεχώς ανεβαίνουμε. Ο Λένιν είχε πει ότι όσο χειρότερα πάμε τα πράγματα, τόσο καλύτερα για εμάς. Αυτό σήμερα ισχύει για τη Χρυσή Αυγή, το κίνημα των Ελλήνων εθνικιστών.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Τον λόγο έχει ο κ. Κατσίκης και ύστερα ο Αναπληρωτής Υπουργός Υγείας κ. Πολάκης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κύριοι Υπουργοί, η κατάθεση της σημερινής υπό συζήτηση πρότασης αποτελεί άλλο ένα αποδεικτικό στοιχείο της υλοποίησης των δεσμεύσεων της Συγκυβέρνησης ΣΥΡΙΖΑ - ΑΝΕΛ, για διασφάλιση και δημοσιοποίηση των περιπτώσεων λεηλασίας, διασπάθισης και ιδιοποίησης δημοσίου χρήματος.

Όπως είχα αναφέρει και στην προηγούμενη συζήτηση για τη σύσταση εξεταστικής επιτροπής αναφορικά με τα εξοπλιστικά προγράμματα, η απόφαση μας να χυθεί άπλετο φως σε όλες τις περιπτώσεις κατασπατάλησης και κατάχρησης των χρημάτων των πολιτών είναι απόφαση ειλημμένη.

Με χαροποιεί ιδιαίτερα το γεγονός της συναίνεσης στην πρόταση αυτή, σχεδόν ολόκληρου του πολιτικού φάσματος. Ο χώρος της γείας αποτελούσε χρόνια τώρα την παχιά αγελάδα, την οποία άρμεγαν τα κοράκια. Μια χαρά έστησαν το σύστημα οι αετονύχηδες. Με ανυπαρξία ελεγκτικών μηχανισμών και αδιαφάνεια στη διαχείριση, το δημόσιο χρήμα γινόταν όλο και πιο γρήγορα ιδιωτικό. Η παροχή ασυλίας από τα κόμματα εξουσίας, με τη συντήρηση πολιτικής ανοχής, διαμόρφωσε ευνοϊκές συνθήκες για τη συντήρηση της διαφθοράς. Τα οικονομικά σκάνδαλα στον χώρο της υγείας και ιδιαίτερα τώρα, στη σκληρή περίοδο της κρίσης, χρήζουν άμεσης διερεύνησης. Το σκάνδαλο του ΚΕΕΛΠΝΟ αποτελεί άλλο ένα λιθαράκι στο ανεξέλεγκτα ακριβοπληρωμένο πάρτι στον τομέα της δημόσιας υγείας.

Το πόρισμα κόλαφος των επιθεωρητών του Γενικού Λογιστηρίου του Κράτους κατέδειξε πως μόνο από το 2012 έως το 2014, περίοδο δηλαδή βαθιάς οικονομικής κρίσης 3,5 εκατομμύρια ευρώ δόθηκαν με απευθείας αναθέσεις στα μαζικά μέσα ενημέρωσης για σκανδαλώδεις διαφημιστικές καμπάνιες, όπως το σπάνιο και έκτακτο φαινόμενο της εποχικής γρίπης –ειρωνικά το λέω- τα μεταδοτικά νοσήματα, όπως ο καρκίνος –ειρωνικά το λέω- όταν αυτά θα μπορούσαν να γίνουν δωρεάν, σαν κοινωνικά μηνύματα.

Γιατί, κύριοι της Νέας Δημοκρατίας και του ΠΑΣΟΚ, το ΚΕΕΛΠΝΟ εξαιρέθηκε από όλες τις υποχρεώσεις που έχει ένας δημόσιος φορέας; Γιατί εξαιρέθηκε από την υποχρέωση τήρησης φορολογικών βιβλίων; Γιατί εξαιρέθηκε από την υποχρέωση να προσλαμβάνει υπαλλήλους μέσω ΑΣΕΠ; Γιατί δεν έχει κανονισμό λειτουργίας; Γιατί δεν έχει καν λογιστήριο; Επειδή, απλούστατα ήταν το κέντρο της απόλυτης αδιαφάνειας.

Το 2015, με νομοθετικές ρυθμίσεις της σημερινής Κυβέρνησης, όλες αυτές οι εξαιρέσεις καταργήθηκαν. Το διαχρονικό πάρτι του ΚΕΕΛΠΝΟ ξεκίνησε από το 1998 που ιδρύθηκε και εξαιρέθηκε, όπως προείπα, από τις διατάξεις που αφορούσαν προμήθειες, προσλήψεις και συμβάσεις.

Όταν το 2003 διευρύνθηκε ο σκοπός του και του δόθηκε η δυνατότητα σύναψης συμβάσεων έργου με τρίτους, χωρίς τη διαδικασία έγκρισης, το πάρτι πλέον γίνεται θεσμός. Η φράση των ελεγκτών «η στελέχωση του ΚΕΕΛΠΝΟ δεν παρείχε καμία εγγύηση διαφάνειας» τα λέει όλα.

Στην απογραφή του 2013 καταγράφηκαν πεντακόσιοι ενενήντα έξι εργαζόμενοι. Έναν χρόνο μετά, στην απογραφή του 2014, ο αριθμός των εργαζομένων ανήλθε στους οκτακόσιους ογδόντα οκτώ. Οι μισοί δε από αυτούς ήταν διοικητικό προσωπικό με χαμηλές εκπαιδευτικές ιδιότητες.

Το ΚΕΕΛΠΝΟ είχε γίνει τότε το βασικό όχημα όλων των προηγούμενων κυβερνήσεων για την εξυπηρέτηση ρουσφετιών και διορισμών. Στις προμήθειες επίσης γίνονταν απίστευτα πράγματα. Όλα πραγματοποιούνταν χωρίς αιτήματα, χωρίς δικαιολογητικά και φυσικά χωρίς βεβαιώσεις καλής εκτέλεσης, αφού Γραφείο Προμηθειών δεν λειτουργούσε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο την ανοχή σας, κύριε Πρόεδρε.

Δεν υπήρχε δε προϊστάμενος οικονομικών υπηρεσιών. Όλες οι αποφάσεις διαχείρισης δαπανών και εξόφλησης λαμβάνονταν από τη διοίκηση. Δεν υπήρχε λογιστήριο. Δεν υπήρχαν αναλυτικά στοιχεία για την οικονομική λειτουργία του φορέα, ενώ από το 2011 εγκαταλείφθηκε κάθε πρόγραμμα μηχανοργάνωσης λογιστηρίου.

Αυτό φυσικά βοήθησε κάποιους, αφού υπήρχε απόλυτη αδυναμία απεικόνισης των δοσοληψιών του πραγματικού ύψους των δαπανών και των οφειλών. Ωστόσο, κρίθηκε αναγκαίο να συνεργαστούν με εξωτερικό οικονομικό σύμβουλο και συνεργάτη, στον οποίο δόθηκαν, μόνο για το 2014, 38.000 ευρώ. Δίνονταν εντολές πληρωμών σε τράπεζες χωρίς να κρατούνται αντίγραφα. Εντοπίστηκαν καταβολές χρημάτων δύο φορές για τον ίδιο λόγο στον ίδιο δικαιούχο. Ένα ακόμη παράδειγμα ήταν η ραγδαία αύξηση αντιδραστηρίων από 2.000.000 ευρώ σε 8.000.000 ευρώ, στον ίδιο βέβαια προμηθευτή.

Φυσικά τη μερίδα του λέοντος εισέπραξε η λεγόμενη «επικοινωνία». Το 2014 καταβλήθηκαν 5.868.000 ευρώ για να επικοινωνηθεί το ΚΕΕΛΠΝΟ στον λαό και 2.404.000 ευρώ σε υπηρεσίες ασφαλείας για να προστατευθεί. Από ποιόν αλήθεια, απειλούνταν το ΚΕΕΛΠΝΟ, κυρίες και κύριοι συνάδελφοι;

Έτσι, μόνο για το 2014, τα έξοδά του έφτασαν να είναι 20.000.000 ευρώ πάνω από τα έσοδά του. Με όλη αυτή τη δύσοσμη εικόνα πώς εγγυήθηκε το ελληνικό δημόσιο και έλαβε δάνειο το ΚΕΕΛΠΝΟ, ύψους 185.000.000 ευρώ; Ζήτησε δηλαδή και έλαβε την εγγύηση του λαού -γιατί αυτό σημαίνει ελληνικό δημόσιο, είμαστε όλοι εμείς- και εισέπραξε τέτοια δάνεια.

**ΠΡΟΕΔΡΟΣ (Νικόλαος Βούτσης):** Ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Τελειώνω, κύριε Πρόεδρε.

Αν για όλα αυτά δεν πρέπει να έχει λόγο και ρόλο η δικαιοσύνη, τότε ποιος πρέπει να έχει; Η παντελής έκθεση του δημόσιου συστήματος σε μικρές και μεγάλες απάτες είναι δεδομένη.

Το όργιο της εξαπάτησης του ΕΟΠΥΥ από νοσοκομεία, φαρμακεία, ιατρεία, κέντρα αποκατάστασης και ιδιωτικές κλινικές έφεραν στο φως έλεγχοι της αρμόδιας υπηρεσίας: Συνταγογράφηση φαρμάκων χιλιάδων ευρώ χωρίς να το γνωρίζουν οι ασφαλισμένοι, χιλιάδες κουτιά φαρμάκων χωρίς κουπόνια, εικονικές συνταγές, παράνομη εξαγωγή και πώληση φαρμάκων, εκτελέσεις συνταγών μετά τον θάνατο του ασφαλισμένου, υπερτιμολογήσεις φαρμάκων και μάλιστα, με την ευλογία του Υπουργείου. Η δημόσια δαπάνη για τα φάρμακα εκτοξεύτηκε.

Τον Σεπτέμβριο του 2014, με τις ευλογίες του κ. Σαμαρά και την τροπολογία της Νέας Δημοκρατίας, σφραγίστηκε το σχέδιο αρπαγής του Νοσοκομείου «Ερρίκος Ντυνάν» από την Τράπεζα Πειραιώς, στην οποία χαρίστηκε ολόκληρο το νοσοκομείο με τίμημα-σκάνδαλο, απαλλαγμένο και από όλα του τα χρέη.

Έτσι, κύριοι της Νέας Δημοκρατίας, φροντίσατε ώστε η Τράπεζα Πειραιώς να βάλει στο χέρι εκτός από τα κτήρια και τον εξοπλισμό και την άδεια λειτουργίας του νοσοκομείου.

**ΠΡΟΕΔΡΟΣ (Νικόλαος Βούτσης):** Παρακαλώ, έχετε κλείσει, κύριε συνάδελφε.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κλείνω, κύριε Πρόεδρε.

Η συναίνεση της τότε Κυβέρνησης ήταν εξασφαλισμένη υπέρ του τραπεζικού λόμπι σε κάθε φάση της εξύφανσης του σχεδίου ιδιωτικοποίησης, ακόμη και όταν έμπαινε σφραγίδα στο δυσοίωνο μέλλον για το νοσοκομείο και τους χίλιους εργαζόμενους.

Στους όρους του μνημονίου συνεργασίας μεταξύ του Υπουργείου Άμυνας, της διοίκησης του νοσοκομείου και της Τράπεζας Πειραιώς περιλαμβάνονταν μείωση του εργατικού κόστους στο μισό, άρα απολύσεις και μειώσεις μισθών, ελαστικές σχέσεις εργασίες, αναδιάρθρωση προσωπικού και θέσεων εργασίας, διασφάλιση τοκοχρεολυσίων και διακοπή παραγωγής χρέους.

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Κατσίκη. Φθάσατε τα εννέα λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Τελείωσα, κύριε Πρόεδρε.

Όταν βάζετε την υπογραφή σας, κύριοι του ΠΑΣΟΚ και της Νέας Δημοκρατίας, κάτω από τέτοιες συμφωνίες, πιστεύετε, αλήθεια, ότι εξυπηρετείτε το δημόσιο συμφέρον;

Αυτά τα αποστήματα που εκθρέψατε και συντηρήσατε τόσα χρόνια, με την ελπίδα ότι θα είναι στο διηνεκές, θα σπάσουν τώρα. Θα τα ανοίξει μια Κυβέρνηση που δεν φοβάται τα δύσκολα, που δεν κιοτεύει στις απειλές, που δεν την κρατάτε από πουθενά για να την εκβιάζετε. Θα σπάσουν, να είστε σίγουροι. Μην αμφιβάλλετε. Γι’ αυτό και τότε αλίμονο στους εμπλεκόμενους.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει ο Αναπληρωτής Υπουργός Υγείας κ. Παύλος Πολάκης, για δέκα λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, κύριοι συνάδελφοι, πριν ξεκινήσω την ομιλία μου, θέλω να την αφιερώσω σε δύο κατηγορίες. Πρώτον, στους συναδέλφους μου στον Ιατρικό Σύλλογο Πειραιά από όλες τις παρατάξεις τότε, γιατί όπως η διαφθορά έχει οριζόντια κατανομή, έτσι και η τιμιότητα έχει οριζόντια κατανομή.

Τον Απρίλη του 2005 αυτά που κουβεντιάζουμε σήμερα πρωτακούστηκαν σε μία εκδήλωση του Ιατρικού Συλλόγου Πειραιά και θάφτηκαν και τότε από τα ΜΜΕ, με την τιμητική εξαίρεση του «ΕΘΝΟΣ» και της Δήμητρας Σωτηριάδου, μιας δημοσιογράφου του «MEGA», η οποία ήταν από τους πρώτους που απολύθηκαν, όταν άρχισαν οι περικοπές.

Δεύτερον, θέλω να την αφιερώσω σε όλους τους ανθρώπους και τους συμπολίτες μας οι οποίοι τα πρώτα χρόνια της κρίσης στάθηκαν μπροστά στα γκισέ των νοσοκομείων, όντας ανασφάλιστοι, για να τους εξευτελίσουν, λέγοντάς τους ότι για να νοσηλευτείς ή για να κάνεις εξετάσεις θα σου βεβαιώσουμε τα χρέη στην εφορία. Είναι πρόσφατα αυτά τα παραστατικά που καταθέσαμε από το «Βενιζέλειο», γιατί αυτή τη λύση είχαν δώσει οι συνάδελφοί μας που βγαίνουν σήμερα και λένε ότι έκαναν αυτοί την υγειονομική κάλυψη των ανασφάλιστων και λοιπές μπούρδες που ακούω εδώ.

Θέλουμε να πούμε στον ελληνικό λαό ότι για πρώτη φορά μετά τη Μεταπολίτευση μία Κυβέρνηση φέρνει εξεταστική επιτροπή για την υγεία. Τη φέρνει γιατί εμείς δεν είμαστε μέσα στο σύστημα της σαπίλας και της διαφθοράς που γιγάντωσε αυτό το πράγμα τα προηγούμενα χρόνια. Επίσης, δεν μας έχουν στο χέρι κι επειδή δεν μας έχουν στο χέρι, γι’ αυτό γίνεται αυτή η εξεταστική σήμερα.

Διότι τόσα χρόνια, παρά τις απειλές της κ. Μπακογιάννη, η οποία παζάρευε την ασυλία με τη «SIEMENS», δεν είδαμε να έρθει καμμιά επιτροπή. Βοούσε ο τόπος ότι εδώ γίνεται ένα από τα μεγαλύτερα πάρτι που έχουν στηθεί ποτέ στο ελληνικό κράτος από το 1821. Εκατοντάδες πορίσματα! Εκατοντάδες δημοσιεύματα! Παρακάτω τι έγινε; Τίποτα. Τα θάψατε όλα, σε συνεργασία με ένα παρακράτος το οποίο εμφιλοχωρεί σε όλους τους τομείς της δημόσιας ζωής.

Για τι πράγμα μιλάμε σήμερα; Από το 1991 μέχρι το 2010 δόθηκαν περίπου, δημόσια και ιδιωτική δαπάνη μαζί, 265 δισεκατομμύρια ευρώ στον χώρο της υγείας. Από αυτά, το 60% ήταν δημόσια δαπάνη -μεσοσταθμικά και με μέσο όρο και όλα τα χρόνια και να «παίζει»- και το 40% ήταν ιδιωτική δαπάνη.

Από αυτά τα ποσά τα 45 δισεκατομμύρια από τα 160 δισεκατομμύρια της δημόσιας δαπάνης και τα 40 δισεκατομμύρια από τα 100 δισεκατομμύρια της κάθε τρόπου ιδιωτικής δαπάνης ήταν μαύρο χρήμα υπερτιμολόγησης, παράνομου πλουτισμού, προκλητής ζήτησης, υπερσυνταγογράφησης, ληστείας του ελληνικού λαού.

Αυτό έγινε με τις πολιτικές ευλογίες ενός κατεστημένου που κυβέρνησε την Ελλάδα σαράντα χρόνια, που έβγαιναν διάφοροι Υπουργοί και έλεγαν «Ναι, κάτι συμβαίνει» κ.λπ., κ.λπ. και επί του πρακτέου μηδέν. Γιατί αυτό γινόταν. Μιλάμε για 85 δισεκατομμύρια, για το 1/4 του δημόσιου χρέους. Για αυτό το πράγμα μιλάμε σήμερα και αυτό θα ελέγξουμε.

Πρώτο στοιχείο αυτού του γλεντιού: Φαρμακευτική δαπάνη. Στοιχεία των ασφαλιστικών ταμείων: Όσον αφορά τον ΕΦΚΑ, το 2001 η δημόσια δαπάνη από τα ταμεία ήταν 1,937 δισεκατομμύρια και το 2009 ήταν 5,4 δισεκατομμύρια ευρώ. Τόσο πολύ αρρώστησαν; Τόσο πολύ αυξήθηκαν οι τιμές; Τόσες περισσότερες νέες ανάγκες καλύψαμε; Παραπάνω από τα μισά κάθε χρονιάς αυτά είναι μαύρο χρήμα και αυτό έγινε επί συγκεκριμένων κυβερνήσεων. Το αντίστοιχο ποσό για τα νοσοκομεία ξεκίνησε από τα περίπου 250 εκατομμύρια ευρώ τον χρόνο, για να φτάσει στο 1,2 δισεκατομμύρια το 2009. Αυτή είναι η πραγματικότητα.

Κάποιος φταίει για αυτά. Γιατί έγινε αυτό το γλέντι; Γιατί έγινε; Ποιος το οργάνωσε; Ποιος το καθοδήγησε; «Η διαφθορά είναι κοινωνικό φαινόμενο», μας είπε ένας βρικόλακας που βγήκε από την ντουλάπα πριν λίγο καιρό. Ναι, αλλά καθοδηγήθηκε από κάποιους πολιτικά αυτό το κοινωνικό φαινόμενο, δεν έπεσε από τον ουρανό. Δεν γεννιούνται οι άνθρωποι με το να είναι ληστές και δολοφόνοι. Διαμορφώνονται μέσα από τις κοινωνικές σχέσεις και από το σύστημα που ζουν. Και κάποιος τον καθοδήγησε πολιτικά. Ποιος τον καθοδήγησε; Αυτός που είχε στο Υπουργείο Ανάπτυξης μέχρι το 2010 την τιμολόγηση των φαρμάκων, τη μαύρη τρύπα.

Δεν πρέπει να ελέγξουμε αν όντως έπαιρναν τις τρεις χαμηλότερες τιμές, που μας έλεγαν, των χωρών της Ευρωπαϊκής Ένωσης και έβγαζαν την τιμή στην Ελλάδα; Γιατί δεν το έκαναν αυτό; Γιατί δεν υπήρχαν βάσεις δεδομένων τότε και το παραδέχονται μετά. Άρα γλέντι τεράστιο εκεί, χωρίς έλεγχο για το ποια τιμή μπαίνει στην Ελλάδα.

Γιατί τέτοιος καημός να μπει στην Ελλάδα; Γιατί από την τιμή της Ελλάδας έπαιρναν άλλες πενήντα πέντε χώρες. Αυτό συνεχίστηκε και μετά το 2010-2012 που ήρθε στον ΕΟΦ. Έχεις υπαλλήλους του ΕΟΦ και λένε «Παιδιά, πώς θα το ελέγξουμε; Τι κάνατε πριν;». Έφεραν τεχνογνωσία. Έναν κ. Μανία που έφερε ο Λοβέρδος, έναν κ. Μανιαδάκη που φέρατε εσείς μετά, ο οποίος με το κομπιούτερ του και το πρόγραμμα έβγαζε τις τιμές. Αυτό δεν γινόταν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τι λες;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Την αλήθεια λέω. Σύμβουλός σου ήταν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Η Επιτροπή τιμών…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σου έστελνε και mail. «Υπόγραψε την απόφαση, να τελειώνουμε». Έχουν βγει στη δημοσιότητα αυτά. Αυτοί το οργάνωσαν αυτό το πράγμα και συνεχίστηκε αυτό το γλέντι της υπερτιμολόγησης και τα επόμενα χρόνια.

Αυτά που λέγανε για τις τρεις φθηνότερες τιμές «κολοκύθια με τη ρίγανη». Τιμολογούσαν σε τρεις ακριβές χώρες, Αγγλία, Ελβετία, Γερμανία. Ο ακριβός μέσος όρος ακριβών χωρών εδώ, τιμή σε πενήντα πέντε χώρες.

Υπάρχει -το καταθέτω για τα Πρακτικά- mail της «NOVARTIS», το οποίο έχει βγει και στη δημοσιότητα, που λέει ότι επί κ. Λοβέρδου με την τιμολόγηση που κάναμε, το πρώτο δελτίο τιμών, κερδίσαμε 30% παραπάνω μία εταιρεία, 4% και 8% οι άλλες εταιρείες. Αυτό έγινε! Έχει βγει στη δημοσιότητα κι αυτό. Τα έχουν θάψει όλα, όμως. Δεν τα λέμε αυτά. «Πρέπει να προφυλάξουμε αυτούς που μαζί γλεντούσαμε». Γιατί δεν τα φάγαμε μαζί. Μαζί τα γλέντησαν.

(Στο σημείο αυτό ο Αναπληρωτής Υπουργός κ. Παύλος Πολάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε παρακάτω. Δεν πρέπει να διερευνηθούν εάν τελικά έμπαιναν στη θετική λίστα φάρμακα και επί των ημερών σας και επί των προηγούμενων, τηρώντας τον κανόνα να αποζημιώνεται στα 2/3 των χωρών της Ευρωπαϊκής Ένωσης; Έχει γίνει αυτό; Γιατί εγώ ξέρω ότι δεν έχει γίνει και πολλά φάρμακα μπήκαν μέσα χωρίς να αποζημιώνονται στα 2/3 των χωρών της Ευρωπαϊκής Ένωσης και επί των ημερών σας.

Δεν πρέπει να ελέγξουμε με ποια λογική εκδόθηκαν οι υπουργικές αποφάσεις οι οποίες άφηναν δύο τρόπους τιμολογήσεων για εξαιρέσεις και έτσι το Lucentis που είχα πει και την άλλη φορά, αντί να τιμολογηθεί με τον τρόπο της μειωμένης σύστασης –διατίθεται σε νέα μορφή- πήγε με τις τρεις χώρες και αντί για 500 ευρώ πήρε 800 ευρώ τιμή ασφαλιστικής αποζημίωσης, κάνοντας τζίρους 30 και 35 εκατομμύρια ευρώ τον χρόνο;

Για να πάμε και πιο πίσω. Δεν θα πρέπει να δούμε το θέμα των φαρμακευτικών που αγόρασαν την περίοδο της γρίπης διακόσια πενήντα κιλά δραστικής ουσίας οσελταμιβίρη και άλλα ενενήντα οκτώ κιλά από άλλο σκεύασμα, ενώ χρειαζόμασταν σαν χώρα δέκα με δεκαπέντε κιλά; Αυτά τα έχει στείλει ο ΕΟΦ στον εισαγγελέα. Τα στέλνουμε. Δεν τα ψάχνουν αυτά και ψάχνουν αυτά που στέλνουν άλλοι.

Πάμε παρακάτω. Το σκάνδαλο της «NOVARTIS» δεν είναι μόνο τελευταία. Υπάρχουν κι αυτά τα βίντεο που έχουν κυκλοφορήσει, στα οποία βγαίνει ο κ. Φρουζής και λέει: «Εμείς έχουμε καλές σχέσεις με το πολιτικό σύστημα» ή «Καλά τα πάμε εμείς τώρα. Παρ’ ότι κάνουμε περικοπές, εμείς καλά τα πάμε, καλά κερδίζουμε» -αυτό το πράγμα φαίνεται κι από τα στοιχεία- ή «Έχουμε σχέσεις και με την Κυβέρνηση και ενδιαφέρονται πολύ για μας», κ.λπ.. Αυτά ξεκίνησαν πολύ πιο πριν.

Όσον αφορά τον μοριακό έλεγχο του αίματος –που έδωσε το 2006 το όνομα ενός παιδιού το οποίο πέθανε από τον ιό του AIDS- τότε δώσαμε τη δουλειά 200 εκατομμυρίων ευρώ στη «NOVARTIS» και στη «ROCHE», για να κάνουμε με 50 ευρώ την κάθε εξέταση, όταν την ίδια περίοδο στην Πολωνία οι ίδιες εταιρείες είχαν δώσει προσφορά με 8,5 ευρώ. Να μην το ελέγξουμε αυτό;

Δεν πρέπει να ελέγξουμε το σκάνδαλο της «PFIZER» που ήθελε να προωθήσει τις στατίνες; Εδώ βγήκε καταγγελία. Τι έγινε μ’ αυτό; Επί των ημερών σας καταγγέλθηκε. Σε ποιο συρτάρι εισαγγελέα είναι καταχωνιασμένο; Τρεις χιλιάδες γιατροί –λέει- έπαιρναν μίζα για να προωθούν το φάρμακο.

Το ίδιο αποπειράθηκε να γίνει και με τον ιό του Νείλου, όταν έλεγαν «Πάλι καταστροφή μας έρχεται, Παναγία μου, αγοράστε αντιδραστήρια»! Εκατό χιλιάδες έλεγχοι έγιναν, πέντε ήταν τα θετικά κρούσματα. Όμως, τα δώσαμε τα λεφτά!

Προχωρούμε παρακάτω. Όσον αφορά το ραδιοφάρμακο στην Πάτρα, αντί για 280 ευρώ, πληρώσαμε 2.280 ευρώ. Έγινε λάθος, λέει. Όμως, τα είχαμε πληρώσει!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Δεν πρέπει κάποιος να λογοδοτήσει γιατί όλα αυτά τα χρόνια η μέση τιμή των βηματοδοτών στην Ελλάδα ήταν 6.500 ευρώ και στην Ευρωπαϊκή Ένωση ήταν 1.600 ευρώ; Δεν πρέπει κάποιος να λογοδοτήσει για τους νευροδιεγέρτες, η μέση τιμή των οποίων στην Ευρωπαϊκή Ένωση ήταν 300 ευρώ και στην Ελλάδα 8.000 ευρώ; Η μέση τιμή όλων των λαπαροσκοπικών επεμβάσεων στην Ευρώπη ήταν 900 ευρώ, ενώ σε μας εδώ ήταν 6.000-9.000 ευρώ!

Δεν θα λογοδοτήσει κανένας γι’ αυτά; Να μην τα ψάξουμε; Να, το γλέντι!

Στην Ελλάδα, η μέση τιμή για τα «stent» ήταν 2.250 ευρώ, ενώ στην Ευρωπαϊκή Ένωση 1.400 ευρώ. Να μην το ψάξουμε κι αυτό; Η μέση τιμή των υλικών των αρθροπλαστικών που έμπαιναν στις επεμβάσεις στην Ελλάδα ήταν 1.400-1.800 ευρώ, ενώ στην Ευρωπαϊκή Ένωση 300 ευρώ.

Να μην τα ψάξουμε αυτά! Να μην τα δούμε! Λήθη στο παρελθόν! Πάμε μπροστά! Αυτήν την παραγωγική ανασυγκρότηση θα κάνει ο κ. Μητσοτάκης; Μ’ αυτά τα παράσιτα της κοινωνίας θέλει να κυβερνήσει ξανά αύριο-μεθαύριο; Επί των ημερών τους και επί των ημερών του ΠΑΣΟΚ γίνονταν αυτά. Αυτός είναι ο δρόμος της εξόδου από την κρίση.

Υπάρχει και το σκάνδαλο της «DePuy» με τα ορθοπαιδικά υλικά, το οποίο αναβλήθηκε όπως και η «SIEMENS» γιατί δεν είχαν μεταφραστεί τα πρακτικά, δεν είχε μεταφραστεί η δικογραφία! Γι’ αυτό και εδώ, σαν τη «SIEMENS», το βρήκαμε σκοινί-κορδόνι, δεν τα μεταφράζουμε. Βρέθηκαν γιατροί με 8, 10, 12, 15 εκατομμύρια ευρώ σε όλη την Ελλάδα για τα ορθοπαιδικά υλικά που έβαλαν και αναβάλαμε την υπόθεση γιατί δεν είχαμε μεταφραστή για τους Ελβετούς!

Αυτό είναι το ένα κομμάτι του παραμυθιού. Πάμε παρακάτω τώρα…

**ΠΡΟΕΔΡΟΣ (Νικόλαος Βούτσης):** Κύριε Πολάκη, πόσο χρόνο θέλετε; Θα σας δώσω δύο λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θέλω να μιλήσω για το ΚΕΕΛΠΝΟ και το «Ερρίκος Ντυνάν».

**ΠΡΟΕΔΡΟΣ (Νικόλαος Βούτσης):** Όχι, όχι. Η συζήτηση για το ΚΕΕΛΠΝΟ μπορεί να πάει μέχρι το πρωί. Θέλετε δύο, τρία λεπτά;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Άστε τον!

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Γεωργιάδη, δεν έχει ανάγκη συνηγόρου.

Ορίστε, κύριε Πολάκη, θα έχετε τον λόγο για όχι περισσότερο από τέσσερα λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το ΚΕΕΛΠΝΟ ήταν μαυσωλείο της διαφθοράς και «offshore» των κυβερνήσεων.

Τα λέω εν τάχει γιατί έχουμε και τον Πρόεδρο.

Να μην ελέγξουμε, να μην ακουστούν στη Βουλή οι συνομιλίες που έχουν βγει με τον κ. Παπαδημητρίου, τον διαχρονικό διευθυντή του ΚΕΕΛΠΝΟ, από το 1992 που φτιάχτηκε, που ήταν ο κεντρικός διακινητής του μαύρου χρήματος με όλες τις κυβερνήσεις, προσφέροντας τις υπηρεσίες του σε κάθε πολιτική ηγεσία, όπως προσπάθησε και σε εμάς να το κάνει και έφαγε πόρτα; Γι’ αυτό απολύθηκε. Γιατί παραπέμφθηκε αμετάκλητα μετά από απόφαση του Αρείου Πάγου για μια υπόθεση βιοτρομακρατίας και C4I από το 2004 που έκανε να τελεσιδικήσει μέχρι τον Δεκέμβριο του 2015. Αυτό δεν υλοποιούσε ο Γιαννόπουλος, γιατί τον είχε στο χέρι, γιατί είχε κάνει διορισμούς παλαιότερα; Γι’ αυτό τον διώξαμε και τον Γιαννόπουλο.

Να μην ακούσουμε τις συνομιλίες που να λέει ότι έστειλε ο Γεωργιάδης λίστα τόσων ατόμων; Όμως, ο Ευσταθίου, ο πρώην πρόεδρος του ΕΚΕΠΥ και αντιπρόεδρος του ΚΕΕΛΠΝΟ, θέλει να κρατήσει τους δικούς του και του Κακλαμάνη και των άλλων και δεν παίρνει του Γεωργιάδη που είναι Δ.Ε.. Άλλη παρτίδα με τους είκοσι τρεις, που έχω καταγγείλει. Άλλη παρτίδα είναι αυτοί. «Είναι Δ.Ε., ρε παιδί μου, και τι προσόντα τώρα έχουν;» «Θα τους πάρουμε, εκλογές έρχονται!» Ή τα βαλιτσάκια με τα «μαύρα»!

Να μην κουβεντιάσουμε για την προγραμματική σύμβαση ΚΕΕΛΠΝΟ - ΟΚΑΝΑ που πήρε 10 εκατομμύρια για να προσλάβει εκατόν τριάντα άτομα επί εποχής Λοβέρδου, και σε οκτώ μήνες τα έφαγαν και τα δέκα, κάνοντάς τα γυψοσανίδες στα κτήρια, τα υπάρχοντα, των δομών του ΟΚΑΝΑ;

Γίνεται έλεγχος από ΣΕΥΥΠ. Βγάζει ότι 5 εκατομμύρια δεν τα βρίσκουμε. Δεν υπάρχουν τιμολόγια, τίποτα. Και όμως, ακόμα στον εισαγγελέα είναι. Ακόμα στον εισαγγελέα είναι! Δεύτερο εισαγγελέα που ζήτησε δεύτερο πόρισμα. Τα είπε χειρότερα το δεύτερο πόρισμα. Ακόμα το ψάχνει. Από πέρσι τον Μάιο το έχει.

Να μην ελέγξουμε το κτήριο του ΚΕΕΛΠΝΟ, το οποίο αγοράστηκε με δάνειο 17 εκατομμύρια ευρώ; Αγοράστηκε το κτήριο 11 εκατομμύρια και για το οποίο βγήκε προκήρυξη να είναι στα τριακόσια μέτρα από το κτήριο του ΕΚΕΠΥ, να είναι ημιτελές, να έχει τόσα πατώματα και τόση ψευδοροφή. Αυτά είχαν βγει τότε. Αυτό ήταν. Ήταν φωτογραφική εντελώς η προκήρυξη. Με αγορά 11 εκατομμύρια -ενώ αντικειμενική αξία είχε 3 εκατομμύρια- και άλλα 5 με 6 εκατομμύρια για ολοκλήρωση.

Να μη δούμε τη χορηγία 1 εκατομμύριο ευρώ στον όμιλο «ΑΝΤ1», για ενίσχυση του θεσμού «αριστεία ζωής»; Να μην το δούμε αυτό; Με την αριστεία έχουν ένα θέμα οι νεοφιλελεύθεροι!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Για ποιoν όμιλο είπατε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είπα 1 εκατομμύριο ευρώ το ΚΕΕΛΠΝΟ στον «ΑΝΤ1».

Να μη δούμε τη συντήρηση του ηλεκτρομηχανολογικού εξοπλισμού στο ΕΚΕΠΥ; Δόθηκαν 3.182.000 ευρώ σε ενάμιση χρόνο, 2010-2011.

Να μη δούμε το Κέντρο Ελέγχου Δημόσιας Υγείας στη Βάρη, το αποπερατωμένο; Το αποπερατώσαμε άλλες τέσσερις φορές και δώσαμε 5 εκατομμύρια ευρώ; Να μη τα δούμε αυτά; Και αυτά έγιναν τώρα, πρόσφατα.

Να μη δούμε τις θερμικές κάμερες; Πού είναι ο κ. Κρεμαστινός; Δεν αφορά τη σύζυγό του. Είναι πολύ παλαιότερα αυτά. Όμως, το είχε πει μια μέρα.

Να μη δούμε τις θερμικές κάμερες, αυτές που βλέπουν αν έχεις υψηλή θερμοκρασία, τότε με τη γρίπη. Την πιο ακριβή να πάρεις, δεν έχει πάνω από 6.000 με 7.000 δολάρια. Το 2004, το 2005 και το 2006 τις πήρανε με 115.000 ευρώ τη μία, δηλαδή δύο εξακόσια. Και μετά λέει ότι για λειτουργία είκοσι τετράωρη κάθε μήνα δίνονταν 700.000 ευρώ. Για τρεις ανθρώπους, 6 εκατομμύρια ευρώ. Να μη το δούμε και αυτό; Λήθη στο παρελθόν, σκοτάδι μαύρο, καλά φαγωμένα!

Να μη δούμε την απευθείας ανάθεση στον «ΣΚΑΪ»; Να μη τη δούμε; Για καμμιά τριακοσιαριά χιλιάδες για διαφημιστικά μηνύματα; Ιδιωτικό συμφωνητικό. Να μη το δούμε αυτό; Για αυτό ο «ΣΚΑΪ» βγάζει τις δημοσκοπήσεις του Μαραντζίδη του Πα.Μακ, του κουμπάρου του κ. Μητσοτάκη. Όχι 15% τον ΣΥΡΙΖΑ, στο 3% θα τον φτάσει. Δες τι δουλειές έχει χάσει ο Αλαφούζος από εδώ!

Να μη τα δούμε αυτά; Δεν πρέπει να τα δούμε; Δεν πρέπει να τα ελέγξουμε; Και τολμάτε για όλα αυτά, τα 85 δισεκατομμύρια, να μας δείχνετε με το δάκτυλο;

Το 1997 μπήκε, γιατί είναι είκοσι χρόνια πίσω η παραγραφή, και όχι για να «προφυλάξουμε» τον κ. Κουρουμπλή που ήταν στην Πρόνοια. Το 2015 και το 2016 δεν μπαίνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Γιατί;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί δεν μοιάζουμε, μωρέ κουμπάρε! Το καταλαβαίνεις; Δεν είμαστε το ίδιο. Δεν είμαστε σαπημένοι!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όταν μετά από καμμιά εικοσαριά χρόνια σας ξαναεμπιστευθεί ο ελληνικός λαός, γιατί νομίζετε ότι έχει φάει κουτόχορτο, και θα σας ξαναφέρει στην κυβέρνηση, επειδή βγαίνετε μαζί με τους «μαϊντανούς» στα τηλεπαράθυρα και λέτε «καταστροφή, καταστροφή», ελέγξτε μας εσείς για τη περίοδο. Θα το κάνατε τότε.

Μια, δυο κουβέντες θα πω ακόμα.

**ΠΡΟΕΔΡΟΣ (Νικόλαος Βούτσης):** Πρέπει να κλείσουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κλείνω. Ήθελα και άλλα να πω, αλλά γκάζωσα πολύ.

Πρώτον, …

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν βγαίνει τίποτα…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν βγαίνει τίποτα; Ξέρεις τι λεφτά είναι αυτά;

**ΧΑΡΑΛΑΜΠΟΣ ΑΘΑΝΑΣΙΟΥ:** Η επιτροπή θα το πει.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν βγαίνει; Ξέρεις τι λεφτά είναι αυτά;

**ΧΑΡΑΛΑΜΠΟΣ ΑΘΑΝΑΣΙΟΥ:** Αν δεν βγαίνει είπα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πάμε παρακάτω. Μια κουβέντα για το «Ερρίκος Ντυνάν». Τα είπε ο συνάδελφος ο κ. Λάππας, θα πούμε και άλλα. Οργανώθηκε το πέρασμα από το Κοινωφελές Ίδρυμα, τον Ερυθρό Σταυρό, στον Βγενόπουλο, στη MIG και στην ΠΕΙΡΑΙΩΣ, με συνέργεια τριών Υπουργών. Με εμπιστευτικά μνημόνια που υπέγραφε ο κ. Γεωργιάδης, με παροτρύνσεις προς τον Μαρτίνη να ακυρώσει τις δικαστικές προσφυγές προς τον Βγενόπουλο από τον κ. Λοβέρδο, με την υπογραφή που έβαλε ο κ. Βορίδης και με μια τροπολογία που πέρασε που λέει ότι το διοικητικό συμβούλιο που ορίστηκε στο «Ερρίκος Ντυνάν» -που πέρασε στις 19 Σεπτεμβρίου του 2014- δεν διώκεται για τις πράξεις, παραλείψεις που αφορούσαν φορολογικές, ασφαλιστικές και τα πάντα. Τους «καθάρισε» τότε ότι δεν έχουν καμμία ευθύνη. Και βέβαια σ’ αυτήν την «ΗΜΙΘΕΑ» -γιατί όλα κύκλος είναι στην Ελλάδα, τα πάντα- πήγε στο ΔΣ καμμιά δεκαριά μέρες πριν το πάρει, αυτή που δεν είχε δραχμή μέσα, αλλά πήγε με μια επιταγή 115, πήγε ο κ. Πανεθυμιτάκης, κουμπάρος του κ. Μητσοτάκη, που τον είχατε διορίσει εσείς, κύριε Γεωργιάδη…

**ΠΡΟΕΔΡΟΣ (Νικόλαος Βούτσης):** Κύριε Υπουργέ, ολοκληρώστε παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …που τον είχατε βάλει στο διοικητικό συμβούλιο του κοινωφελούς ιδρύματος και για να εξασφαλίσετε τη συνέχεια τον βάλατε πριν και στην «ΗΜΙΘΕΑ», που ήταν στημένο το πράγμα ότι εκεί θα πάει.

Τολμάτε βρε –και εσύ ειδικά- και μας λέτε εμάς για το θέμα που συνεργείου φύλαξης στο ΚΕΕΛΠΝΟ που έχει και το Υπουργείο Υγείας από το 2012 με απόφαση του κ. Γρηγοράκου; Εμείς προσπαθήσαμε και προσπαθούμε ακόμη να κάνουμε ατομικές συμβάσεις και μας έχει ρίξει μια φορά το Σ.τ.Ε., έχουμε ξαναπροσφύγει και εκεί ξεκινήσαμε και μας σταματήσαν και τώρα το κάνουμε και δώσαμε παράταση αναγκαστικά. Και αυτά τα λεφτά που είπες είναι για όλο το 2016 που δεν είχε πάρει δραχμή, ενώ είχατε συμφωνήσει να του δώσετε 1,5 εκατομμύριο τον χρόνο. Και πήρε 700 και καλά είναι και αναπαυμένος. Και πολλά πήρε γι’ αυτά που ζητάει. Θα έχει σύμβαση-παράταση μέχρι τον Ιούνιο που έχουμε ξεκινήσει τη διαδικασία, για να πάμε με ατομικές συμβάσεις, την οποία με τον πιο λυσσασμένο τρόπο προσπαθείτε να σταματήσετε.

Όσον αφορά τα άλλα μια κουβέντα θέλω να πω και συγγνώμη, κύριε Πρόεδρε. Το ότι ξέρεις τι απάντηση έστειλε στον εισαγγελέα ο μηχανισμός του…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Δεν το ξέρω.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έλα, πουλάκι στο είπε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Γιατί; Έχει δώσει απάντηση;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Οι υπηρεσίες του ΚΕΕΛΠΝΟ και διαβιβάστηκαν από εμάς στον εισαγγελέα για τους είκοσι τρεις διορισμούς, που εκ των τεσσάρων οι δύο είναι διευθυντές του γραφείου του, η σύζυγός του και η άλλη ήταν η κυρία με την …

**ΠΡΟΕΔΡΟΣ (Νικόλαος Βούτσης):** Παρακαλώ πολύ, να μιλάτε μεταξύ σας…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εδώ είναι οι αμοιβές του ΚΕΕΛΠΝΟ και το καταθέτω.

(Στο σημείο αυτό ο Αναπληρωτής Υπουργός κ. Παύλος Πολάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΟΣ (Νικόλαος Βούτσης):** Κύριε Υπουργέ, να μιλάτε μεταξύ σας στον πληθυντικό, αν δεν έχετε αντίρρηση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και βέβαια το «ρουσφετόχαρτο» έλεγε Ευγενία Μανωλίδου Αδώνιδος. Δεν έλεγε Μανωλίδου, αυτό έλεγε το ρουσφετόχαρτο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Το αλλάξαμε τώρα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μια κουβέντα μόνο.

Πήγαν να φτιάξουν χαρτιά ότι έγινε η διαδικασία του διορισμού αυτών που στο χαρτί τους είπαν ελάτε μέσα, τους έφτιαξαν τις συμβάσεις εργασίας και προχώρησαν. Πήγαν να φτιάξουν χαρτιά ότι έγινε με προκήρυξη κ.λπ.. Καμμία προκήρυξη. Και πήγαν Σάββατο. Έχεις κάτι υπαλλήλους εκεί!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τώρα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τώρα, τώρα.

**ΠΡΟΕΔΡΟΣ (Νικόλαος Βούτσης):** Κύριε Πολάκη, σας παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πήγαν Σάββατο να αλλάξει τα πρωτόκολλα του ΚΕΕΛΠΝΟ και δεν τους άφησαν. Δεν ολοκληρώθηκε η κομπίνα! Για αυτό βγάλαν την καταγγελία. Και έρχονται άλλα για αυτούς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Τι λέει;

**ΠΡΟΕΔΡΟΣ (Νικόλαος Βούτσης):** Ολοκληρώσατε, κύριε Υπουργέ, παρακαλώ, ευχαριστώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να είναι σίγουρος ο ελληνικός λαός ότι τόσα και άλλα τόσα θα βγουν από την επιτροπή. Ο ελληνικός λαός να ξέρει ότι για πρώτη φορά υπάρχει μια Κυβέρνηση που δεν την έχουν στο χέρι, δεν μπορούν να την απειλήσουν, δεν μπορούν να τη ζορίσουν και γι’ αυτόν τον λόγο και αυτοί που πρέπει θα τιμωρηθούν και θα αποδοθούν οι πολιτικές ευθύνες, ανεξάρτητα αν υπάρχει παραγραφή ή δεν υπάρχει, και βέβαια θα δοθεί κάθε δυνατότητα να βρεθεί η διαδρομή του χρήματος μέσα από λογαριασμούς, που τότε εκεί δεν θα υπάρχει παραγραφή. Κάποιοι να κοιμούνται ανήσυχοι!

(Χειροκροτήματα από την πτέρυγα του ΣΥΡΙΖΑ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ζητώ τον λόγο.

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μερικές πολύ γρήγορες, τηλεγραφικές απαντήσεις.

Κατ’ αρχάς, προφανώς δεν μοιάζουμε. Δεν ήξερα ότι για να ελεγχθεί η περίοδος Πολάκη θα έπρεπε να αφήσω μούσια και να βγάλω τη γραβάτα! Προφανώς δεν μοιάζουμε.

Όμως, σας λέω, κύριε Υπουργέ, στα ερωτήματα …

(Θόρυβος από την πτέρυγα του ΣΥΡΙΖΑ)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με συγχωρείτε, ζητώ μια χάρη. Συγγνώμη, κύριε Πρόεδρε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μη με διακόπτετε.

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριε Πολάκη! Σήμερα η βεντέτα, η οποία έχει στηθεί …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είναι βεντέτα.

**ΠΡΟΕΔΡΟΣ (Νικόλαος Βούτσης):** Δεν θα μου πείτε εσείς τι είναι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα είμαι πολύ ευγενικός.

**ΠΡΟΕΔΡΟΣ (Νικόλαος Βούτσης):** Σας παρακαλώ πάρα πολύ! Η βεντέτα, που έχει στηθεί σε άλλες διαδικασίες, μέσα σε αυτήν την Αίθουσα αναμεταξύ σας δεν θα αναπαραχθεί στη σημερινή συζήτηση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είναι βεντέτα, μια παρατήρηση θέλω να κάνω.

**ΠΡΟΕΔΡΟΣ (Νικόλαος Βούτσης):** Ε, τι είναι αυτό το πράγμα; Καμμία παρατήρηση! Μιλούσατε είκοσι τρία λεπτά! Και εσείς προηγούμενα είχατε αναφερθεί σε είκοσι έξι πρόσωπα στην ομιλία σας, που, αν είχαν γίνει είκοσι έξι προσωπικά, θα κάναμε Ανάσταση εδώ μέσα! Το καταλαβαίνετε; Με συγχωρείτε πάρα πολύ!

(Χειροκροτήματα)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ένα λεπτό θέλω. Θα τελειώσω πολύ γρήγορα.

Στα διαδοχικά ερωτήματα του κυρίου Υπουργού, «να μην ελεγχθούν, να μην ελεγχθούν, να μην ελεγχθούν», η Νέα Δημοκρατία λέει να ελεγχθούν! Τέρμα! Άρα, γιατί ρωτάει …

(Θόρυβος από την πτέρυγα του ΣΥΡΙΖΑ)

**ΙΩΑΝΝΗΣ ΓΚΙΟΛΑΣ:** Αργήσατε καμμιά εικοσαριά χρόνια!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Καλά, θα δούμε τι θα βγει!

Αντιθέτως, στο δικό μας ερώτημα τώρα, να ελεγχθεί και αυτό που ακούστηκε προηγουμένως, που είπε ο κ. Κουρουμπλής -αν δεν το καταλάβατε- ότι στις 20 Αυγούστου του 2015 έλεγξε ο κ. Καρόνε έτοιμο το δελτίο τιμών, το οποίο δεν βγήκε ποτέ, αυτό, κύριοι συνάδελφοι του ΣΥΡΙΖΑ, να μην ελεγχθεί;

Κύριε Πολάκη, αντιστρέφω, λοιπόν: Αυτό που είπε ο κ. Κουρουμπλής, που στην ουσία στέλνει φυλακή τον κ. Ξανθό, να μην ελεγχθεί;

**ΑΝΔΡΕΑΣ ΞΑΝΘΟΣ (Υπουργός Υγείας):** Τι λέτε; Βγήκε δελτίο τιμών. Σοβαρά μιλάτε τώρα; Έλεος! Σταματήστε να λέτε ψέματα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Δεν βγήκε. Βγήκε τον Δεκέμβριο το δελτίο.

**ΑΝΔΡΕΑΣ ΞΑΝΘΟΣ (Υπουργός Υγείας):** Το δελτίο τιμών το έβγαλε υπηρεσιακή κυβέρνηση και υλοποιήθηκε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, θα με προστατεύσετε;

**ΑΝΔΡΕΑΣ ΞΑΝΘΟΣ (Υπουργός Υγείας):** Έλεος! Σεβαστείτε λίγο τη Βουλή!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Δεν έχετε τον λόγο!

**ΠΡΟΕΔΡΟΣ (Νικόλαος Βούτσης):** Σας παρακαλώ πολύ, κύριε Ξανθέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Άντε πια!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, σας παρακαλώ.

Εγώ ερωτώ τους συναδέλφους του ΣΥΡΙΖΑ. Ο κ. Κουρουμπλής …

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, πήρατε τον λόγο για να αναφερθείτε σε θέματα, που έθεσε ο κ. Πολάκης. Εσείς δεν θα κάνετε κλείσιμο εκ μέρους της Νέας Δημοκρατίας για ό,τι αναφέρθηκε εδώ μέσα.Σας παρακαλώ, κύριε Γεωργιάδη!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ ποτέ δεν είπα ότι ξέρω ποια ήταν η απάντηση της Υπηρεσίας. Τώρα άκουσα ότι υπάρχει. Εγώ σας άκουσα στην εκπομπή του κ. Λιάτσου …

**ΣΩΚΡΑΤΗΣ ΒΑΡΔΑΚΗΣ:** Κύριε Γεωργιάδη, γιατί δεν υποβάλατε μηνυτήρια αναφορά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να την καταθέσω μου είπες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Είπατε στην εκπομπή του κ. Λιάτσου…

**ΠΡΟΕΔΡΟΣ (Νικόλαος Βούτσης):** Σας παρακαλώ, δεν είναι τηλεοπτικό πάνελ εδώ μέσα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Αν την έχετε έτοιμη σας είπα.

**ΠΡΟΕΔΡΟΣ (Νικόλαος Βούτσης):** Μα, εσείς αναφέρεστε σε εκπομπή! Αφήστε το!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Λέω, λοιπόν, ότι στην εκπομπή του κ. Λιάτσου είπε ο κ. Πολάκης ότι ζήτησα από την Υπηρεσία να κάνει έλεγχο αυτών των είκοσι τριών. Και τον ρωτάω: Απάντησε η Υπηρεσία; Αν απάντησε, καταθέστε το! Τώρα έρχεται και απαντάει ότι η Υπηρεσία απάντησε, αλλά μπήκαν μέσα, αν κατάλαβα καλά, να αλλάξουν τα χαρτιά. Δεν τους έχετε πάει στον εισαγγελέα ακόμα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι τους πήγαμε, αλλά ήταν η Ράικου και πήγαιναν αργά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εδώ μας είπατε εφτά φορές ότι οι εισαγγελείς ελέγχουν αυτά που καταγγέλλαμε εμείς, αλλά δεν καταγγέλλουν αυτά που καταγγέλλατε εσείς. Δηλαδή, για να το καταλάβω, εγώ, ο Άδωνις Γεωργιάδης, ελέγχω τη δικαιοσύνη επί Κυβερνήσεως ΣΥΡΙΖΑ;

Ως προς το τελευταίο. Αναφέρατε δύο ονόματα, τον κ. Μανιαδάκη και τον κ. Μανία. Ο κ. Μανιαδάκης ήταν πράγματι συνεργάτης μου στο Υπουργείο Υγείας. Όλα τα άλλα που είπατε είναι ψευδή. Όμως, ο κ. Μανίας, που δεν είχα την τιμή να τον γνωρίζω, ήταν σύμβουλος μέχρι πρότινος της κ. Τζάκρη στο Υπουργείο Βιομηχανίας επί κυβερνήσεως ΣΥΡΙΖΑ. Δεν κατάλαβα. Τι έχετε τώρα με τον κ. Μανία; Τώρα «δίνετε» ο Κουρουμπλής τον Ξανθό και ο Πολάκης την Τζάκρη; Αυτό θα κάνουμε εδώ πέρα μέσα;

**ΠΡΟΕΔΡΟΣ (Νικόλαος Βούτσης):** Δεν είναι φρασεολογία αυτή! Το καταλαβαίνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Άρα -επιστρέφω στο ερώτημα- αν ο κ. Ξανθός επιμένει ότι δεν έχει κανένα πρόβλημα με το δελτίο τιμών του 2015, αντί να φωνάζει, να σηκωθεί με θάρρος και να πει να ελεγχθεί και το 2015 και τότε θα φανεί ότι δεν έχετε να φοβάστε τίποτα. Όμως, να φωνάζεις, αλλά να καταψηφίζεις να γίνει έλεγχος επί των ημερών σου…

**ΠΡΟΕΔΡΟΣ (Νικόλαος Βούτσης):** Έχετε κλείσει, κύριε Γεωργιάδη!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** …δεν σε παίρνει! Δεν είμαστε ίδιοι, καθόλου ίδιοι μάλιστα, γιατί εμείς μειώσαμε τη δαπάνη και εσείς αυξήσατε τη δαπάνη. Όλα τα άλλα είναι για το σόου.

**ΠΡΟΕΔΡΟΣ (Νικόλαος Βούτσης):** Έχετε κλείσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ.

**ΑΝΔΡΕΑΣ ΞΑΝΘΟΣ (Υπουργός Υγείας):** Άντε πια …

**ΠΡΟΕΔΡΟΣ (Νικόλαος Βούτσης):** Παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, με συγχωρείτε. Τον ακούσατε; Να ανακαλέσει τώρα!

**ΠΡΟΕΔΡΟΣ (Νικόλαος Βούτσης):** Δεν γράφτηκε τίποτα στα Πρακτικά, ούτε ακούσαμε τίποτα σχετικό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, μπορώ να έχω τον λόγο;

**ΠΡΟΕΔΡΟΣ (Νικόλαος Βούτσης):** Μιλάει ο Υπουργός ύστερα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για τριάντα δευτερόλεπτα μόνο.

**ΠΡΟΕΔΡΟΣ (Νικόλαος Βούτσης):** Κύριε Πολάκη, παρακαλώ πολύ. Κανένα δευτερόλεπτο. Ο κ. Ξανθός, είτε έτσι είτε αλλιώς, μιλάει ύστερα. Εάν θέλετε κάτι επί της ουσίας, θα το πει ο Υπουργός, σε κάθε περίπτωση.

Παρακαλώ πολύ να κρατηθεί η διαδικασία. Δεν μπορεί να συνεχίζεται έτσι. Το αντιλαμβάνεστε. Θα έκανα και την έκκληση -το είπα και σε εσάς, κύριε Υπουργέ, και εσείς ήσασταν Υπουργός σε διάφορα πόστα- να μην μιλάτε έτσι. Δεν είναι δυνατόν να μιλάτε και να μιλάμε έτσι εδώ μέσα μεταξύ μας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Εγώ τι είπα;

**ΠΡΟΕΔΡΟΣ (Νικόλαος Βούτσης):** Αντιλαμβάνεστε πολύ καλά τι εννοώ. Δεν είναι δυνατόν να μιλάμε στον ενικό και σαν να βρισκόμαστε σε πάνελ ή σε καμμία πλατεία. Είναι αδιανόητο για το επίπεδο της Αίθουσας. Σας παρακαλώ πάρα πολύ. Δεν τιμά κανέναν μας.

(Χειροκροτήματα)

Τον λόγο έχει ο κ. Μεγαλομύστακας, παρακαλώ.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, μιλώντας τελευταίος από τους ομιλητές, είχα το προνόμιο να ακούσω τους περισσότερους, αν όχι όλους. Επομένως, ακούστηκε μέσα σε αυτή την Αίθουσα τι θέλετε να ελέγξετε.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Σήμερα συζητάμε θέματα που αφορούν το σύστημα υγείας, ένα σύστημα που έχει ανοιχτές πληγές, στις οποίες, δυστυχώς, ακόμη συνεχίζουμε να ρίχνουμε αλάτι, αντί να προσπαθούμε να τις επουλώσουμε. Υπάρχουν όλα αυτά τα οποία ανέφερε ο κ. Πολάκης. Δεν θέλω να τα αναφέρω ξανά εγώ. Υπάρχουν.

**ΠΡΟΕΔΡΕΥΩΝ (Αναστάσιος Κουράκης):** Λίγη ησυχία, σας παρακαλώ, στην Αίθουσα.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Αυτό που θα έπρεπε να κάνουμε σήμερα, εφ’ όσον και οι Βουλευτές της Νέας Δημοκρατίας και εσείς θέλετε να γίνει αυτή η εξεταστική επιτροπή, είναι να υπάρχει μια συνεννόηση και να βάλετε και το 1996, που δεν σας πειράζει –εφ’ όσον ήσασταν καθαροί, δεν υπάρχει πρόβλημα– και το 2015 και το 2016, έτσι ώστε με τις πράξεις σας να αποδείξετε και να μην αφήσετε ούτε ένα ίχνος υποψίας για το τι κάνετε εσείς. Δεν καταλαβαίνω τι φοβάστε και δεν το βάζετε. Ναι, δεν είστε ίδιοι.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν καταλαβαίνετε γιατί δεν το βάζουμε;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Δεν καταλαβαίνω γιατί δεν το βάζετε. Θα έπρεπε να το βάλετε. Εφ’ όσον είστε καθαροί, δεν φοβάστε τίποτα. Γιατί να μην το κάνετε; Γιατί να δίνετε βήμα να σας κάνουν αντιπολίτευση;

Και τώρα απευθύνομαι στη Νέα Δημοκρατία. Εφ’ όσον είστε υπέρ του να ελεγχθούν όλα όσα έγιναν, γιατί αφήσατε τόσα χρόνια να περάσουν και δεν τα ελέγξατε εσείς; Δεν γνωρίζατε ότι υπάρχουν; Επομένως, ή κάποια βρωμιά κρύβετε ή ήσασταν ανίκανοι να ελέγξετε όσα συμβαίνουν σε ένα σύστημα –και το ΠΑΣΟΚ, φυσικά, δεν ήταν μόνο η Νέα Δημοκρατία τότε στις κυβερνήσεις– το οποίο εσείς δημιουργήσατε, ένα σύστημα το οποίο ενίσχυε, δυστυχώς, τη διαφθορά, την κατασπατάληση δημοσίου χρήματος, όλα όσα τώρα εσείς υποστηρίζετε και αφήνετε να εννοηθεί ότι κάνει η τωρινή συγκυβέρνηση. Επομένως, είστε αδικαιολόγητοι γι’ αυτό το οποίο δεν πράξατε.

Εγώ συμφωνώ μαζί σας να μπει και το 1996 και το 2015 και το 2016 και ας έχουν παραγραφεί οι ευθύνες. Να δούμε, όμως. Γιατί στην πραγματικότητα δεν νομίζω να επιστραφούν τα χρήματα, όπως είπε ο κ. Καμμένος. Στην εξεταστική για τα μνημόνια δεν έγινε τίποτα. Στην εξεταστική για τα δάνεια των κομμάτων και των καναλιών δεν έγινε τίποτα. Ακούσαμε αυτά που διαβάζαμε στις εφημερίδες. Αυτά που ξέραμε όλοι, τα ίδια ακούγαμε και μέσα στις επιτροπές.

Τώρα ελπίζετε ότι θα πάρετε τα κλεμμένα πίσω, όπως πήρατε και τις αποζημιώσεις; Ελπίζω να καταφέρετε να πάρετε τα κλεμμένα πίσω. Άποψή μου, όμως, είναι ότι δεν θα γίνει τίποτα από αυτά.

Ο μόνος στόχος που θα εξυπηρετήσει η επιτροπή είναι μικροκομματικός έχω την εντύπωση: ποιος έφαγε τα περισσότερα, τι γινόταν στα χρόνια σας και τι δεν γίνεται τώρα, γιατί δεν ξέρουμε τι γίνεται τώρα, καθώς δεν μπαίνουν αυτά τα δύο χρόνια που είστε εσείς Κυβέρνηση μέσα στην εξεταστική επιτροπή.

Κάτι τέτοιο δημιουργεί αμφιβολίες σε όλους τους Έλληνες. Και καλά κάνει η Αντιπολίτευση και φωνάζει. Πώς θέλετε να το υποστηρίξουμε, ενώ υπάρχουν σκοτεινά σημεία; Γιατί να μην υπάρχει μια συναίνεση; Τρία χρόνια είναι. δεν φτάνουν οι εξηγήσεις του κ. Πολάκη, ο οποίος είπε «δεν είμαστε ίδιοι». Αποδείξτε το. Δείξτε το με τις πράξεις σας.

**ΓΕΩΡΓΙΟΣ ΠΑΝΤΖΑΣ:** Τι να αποδείξουμε;

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Να αποδείξετε ότι δεν είστε ίδιοι, κύριε. Να το αποδείξετε με την εξεταστική. Να γίνει πιο ευέλικτη. Δεν καταλαβαίνω το πρόβλημα. Εγώ είμαι υπέρ του να γίνει. Δεν υπάρχει λόγος να το αφήνουμε μετέωρο και να υπάρχουν σκιές. Εκτός εάν φοβάστε κάτι άλλο.

Εμείς βλέπουμε ότι μέσα σε αυτήν την Αίθουσα με όλη αυτήν τη συζήτηση γίνεται ένα μεγάλο «παζάρι» για τις επιπτώσεις και τα πολιτικά κόστη που θα υποστούν κάποιοι σε αυτό το μεγάλο κομματικό, πολιτικό κόλπο που είχε στηθεί όλα αυτά τα χρόνια.

Ως Ένωση Κεντρώων, δεν θα στηρίξουμε ούτε τη μία πρόταση ούτε την άλλη, καθώς θέλουμε να έχουμε ίσες αποστάσεις από τους δύο πόλους. Η θέση μας θα είναι καθαρά «παρών». Αυτό που θέλουμε είναι να υπάρξει συνεννόηση μεταξύ όλων. Όλοι μέσα σε αυτήν την Αίθουσα ζητάμε το ίδιο πράγμα με μία πολύ μικρή απόκλιση. Θα έπρεπε να υπάρχει μια συνεργασία, να δείξουμε τον δρόμο στον κόσμο, στον Έλληνα, ο οποίος περιμένει να δοθεί λύση και όχι απλώς μόνο να καταλογίσουμε τις πολιτικές ευθύνες.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς, κύριε Μεγαλομύστακα.

Τον λόγο έχει ο κ. Σπυρίδων Δανέλλης από το «Ποτάμι» για πέντε λεπτά.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, έχω ζητήσει τον λόγο επί προσωπικού.

**ΠΡΟΕΔΡΕΥΩΝ (Αναστάσιος Κουράκης):** Για ποιο πράγμα;

**ΑΝΔΡΕΑΣ ΛΟΒΕΡΔΟΣ:** Δεν ήσασταν εδώ.

**ΠΡΟΕΔΡΕΥΩΝ (Αναστάσιος Κουράκης):** Είμαι έξι ώρες εδώ.

**ΑΝΔΡΕΑΣ ΛΟΒΕΡΔΟΣ:** Έγινε τέσσερις φορές αναφορά στο όνομά μου.

**ΠΡΟΕΔΡΕΥΩΝ (Αναστάσιος Κουράκης):** Έγιναν αναφορές για πάρα πολλούς, για πάρα πολλά πρόσωπα. Αυτό είπε προηγουμένως ο κ. Βούτσης. Εάν ζητούσαν όλοι τον λόγο, θα κάναμε Ανάσταση εδώ.

Ορίστε, κύριε Δανέλλη, έχετε τον λόγο.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Εξάλλου, η Αριστερά πάντα έλεγε ότι το προσωπικό είναι πολιτικό. Εμπλέκονται αυτά. Τα όρια είναι δυσδιάκριτα.

Κυρίες και κύριοι συνάδελφοι, άμυνα και υγεία, οι δύο τομείς, που κόστισαν άπειρα φθηνά δανεικά και που εξακολουθούν να βαραίνουν την καμπούρα των Ελλήνων φορολογουμένων δυσανάλογα πολύ σε σχέση με την ανταπόδοσή τους. Είναι οι δύο τομείς που διαχρονικά προσφέρονται για τα μεγάλα πάρτι. Ορισμένοι πλούτισαν. Ορισμένοι απέκτησαν επιρροή. Άλλοι έκαναν καριέρες. Πολλοί περισσότεροι, απλώς, έγλειψαν κάποιο κόκαλο. Το βέβαιο είναι πως τον λογαριασμό τον πληρώνουν οι φορολογούμενοι και την απαξία το πολιτικό σύστημα και συλλήβδην οι πολιτικοί.

«Όλα στο φως» λέει και σήμερα η Κυβέρνηση με την πρόταση της για την εξεταστική στην υγεία. Εμείς συμφωνούμε. Και είναι λάθος σας, κύριοι συνάδελφοι της πλειοψηφίας, να αρνείστε την επέκταση της έρευνας για τα έτη 1996 και 2015 έως 2017. Δίνετε δικαιώματα, δείχνοντας αυτόν τον ανεξήγητο «αμυντισμό», παραβλέποντας το «καθαρός ουρανός αστραπές δεν φοβάται». Βεβαίως, τα μεγάλα και πραγματικά σκάνδαλα στον τομέα της υγείας δεν είναι υπόθεση βεντέτας, όπως αυτάρεσκα την αντιμετωπίζουν ο κ. Πολάκης και ο κ. Γεωργιάδης, όπως λίγο πριν είδαμε και πολύ σωστά τους εγκάλεσε και τους δύο ο Πρόεδρος της Βουλής. Βεβαίως, τα σκάνδαλα αυτά δεν αντιμετωπίζονται ούτε με λογικές και πρακτικές τηλεκαβγάδων ούτε, βεβαίως, με τη λογική της κλειδαρότρυπας, όπως λίγο πριν είδαμε. Είμαστε πολύ μακριά από την πραγματικότητα.

Παρά τις προεκλογικές μεγαλοστομίες για πλήρη αναδόμηση του Εθνικού Συστήματος Υγείας, κύριε Υπουργέ, δυστυχώς, η Κυβέρνηση ακολουθεί την ίδια αδιέξοδη και μη οραματική πολιτική που ακολουθούσαν και οι προηγούμενοι. Τα δείγματα γραφής δυστυχώς δεν διαφέρουν πολύ από εκείνα των προηγούμενων. Αναφέρομαι στους διορισμούς ημετέρων που συνεχίζονται, στις παρατάσεις κάθε λογής συμβάσεων και στη συνέχιση μιας κομματοκρατίας στο ΕΣΥ, ενώ η αξιοκρατία εξακολουθεί να αποτελεί έναν άγνωστο όρο. Προβεβλημένος Υπουργός, μάλιστα, δήλωνε ότι διοικητές των νοσοκομείων είναι πολιτικά πρόσωπα και ότι έχει το δικαίωμα να επιλέγει τους συνεργάτες του εκπαραθυρώντας παράλληλα όλους τους προηγούμενους, ανεξαιρέτως ποιότητας του έργου τους.

Δεν λέω ότι δεν υπάρχουν άξιοι διοικητές, αλλά πόσοι από αυτούς πραγματικά έχουν τις περγαμηνές για να διαχειρίζονται μια τόσο δύσκολη υπόθεση σε μια τέτοια περίεργη συγκυρία;

Έτσι κάπως φτάσαμε να βλέπουμε και επί των ημερών σας, δυστυχώς, τις θέσεις διοικητών να καταλαμβάνουν στελέχη βγαλμένα αμιγώς από κομματικές δεξαμενές.

Κυρίες και κύριοι συνάδελφοι, η πάγια τακτική του ελληνικού νοικοκυριού είναι να αποταμιεύει «κάτι για τη δύσκολη ώρα», όπως χαρακτηριστικά λέγεται. Η δύσκολη ώρα δεν είναι άλλη από την ώρα που θα απαιτηθούν ιατρικές υπηρεσίες. Και τι δηλώνει το παραπάνω; Πως δεν υπάρχει καμμιά εμπιστοσύνη στο σύστημα υγείας, αφού οι πολίτες γνωρίζουν ότι πρέπει να το τροφοδοτήσουν και με το φακελάκι πέρα από τους φόρους τους. Αλλά και πέρα από τη δίκαιη καχυποψία των πολιτών, τα επίσημα στοιχεία επιβεβαιώνουν πως οι δαπάνες για την υγεία στη χώρα μας κάθε άλλο παρά ανταποδοτικές είναι.

Την πρώτη δεκαετία του 2000 υπερτριπλασιάσαμε σε απόλυτα νούμερα το κατά κεφαλήν ποσό της φαρμακευτικής δαπάνης έναντι αύξησης του, μόλις, κατά 40% στο σύνολο της Ευρωπαϊκής Ένωσης των είκοσι επτά. Η Ελλάδα σε κάποιο σημείο έφτασε να δαπανά περισσότερα για την υγεία απ’ ό,τι οι σκανδιναβικές χώρες. Επιπροσθέτως, είχαμε τους περισσότερους γιατρούς ανά κάτοικο από οποιαδήποτε άλλη χώρα του ΟΟΣΑ, με 6,1 γιατρούς ανά χίλιους κατοίκους το 2009, σχεδόν διπλάσιο από το μέσο όρο, που ήταν 3,1, του ΟΟΣΑ. Παρ’ όλα αυτά, την ίδια περίοδο πέσαμε δέκα θέσεις όσον αφορά το προσδόκιμο ζωής των πολιτών. Πώς εξηγείται αυτό; Προφανώς, τα πλεονάσματα από τη μεγέθυνση των δαπανών για την υγεία, περιήλθαν στις τσέπες κάποιων.

Τα σκάνδαλα στην υγεία είναι υπαρκτά, κυρίες και κύριοι συνάδελφοι. Το ξέρουμε εμείς. Το ξέρει ο ελληνικός λαός. Τα ερωτήματα, όμως, παραμένουν: Είναι μία ακόμη εξεταστική επιτροπή η λύση στη διαχρονικό πρόβλημα της διαφθοράς στην υγεία ή θα χτυπήσει ξανά η κατάρα των πολλαπλών πορισμάτων και των τελικά άσφαιρων εξεταστικών; Διαθέτει η κοινωνία τα ψυχικά αποθέματα να παρακολουθήσει ακόμη μια εξεταστική επιτροπή δίκην reality show, χωρίς ωστόσο τελικό νικητή; Έχουμε όλοι εμείς τα ψυχικά αποθέματα να παλέψουμε τη μηδενική συνεννόηση ακόμα και για τα προφανή; Διότι η κατάληξη του έργου είναι γνωστή και μακάρι να διαψευστώ αυτήν τη φορά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε, για ένα, ενάμισι λεπτό, μιας και είμαι ο τελευταίος από τους ομιλητές.

Η κατάληξη του έργου είναι γνωστή -όπως έλεγα- και αυτήν τη φορά είθε να με ενισχύσουν μερικοί, παραδείγματος χάριν, τίτλοι εφημερίδων, κακοδεμένες υποθέσεις που καταπίπτουν στο αρμόδιο δικαστήριο και το θέμα καταχωνιάζεται ως ένας ακόμη σκελετός στη ντουλάπα του πολιτικού συστήματος. Αυτό που μένει και βαραίνει όλους μας είναι μια επιπλέον δόση αναξιοπιστίας, που βέβαια επισύρει την όχι και τόσο άδικη καχυποψία της κοινωνίας.

Μονάχα η θεσμική θωράκιση, κυρίες και κύριοι συνάδελφοι, η διαφάνεια και ο έλεγχος μπορούν να βάλουν φραγμό στο αέναο γαϊτανάκι των σκανδάλων. Απαιτείται, όμως, ταυτόχρονη λειτουργία και των τριών με αναγκαία προϋπόθεση, βεβαίως, την πολιτική βούληση.

Από το 2004 λειτουργεί ο Συνήγορος Υγείας και Κοινωνικής Αλληλεγγύης υπό την ανεξάρτητη αρχή του Συνηγόρου του Πολίτη. Το «φακελάκι», όμως, ούτε που το κατάλαβε. Να προχωρήσουμε και ένα βήμα παρακάτω. Και αυτό το βήμα δεν είναι τίποτα άλλο από τη συνταγματική αναθεώρηση, που τη θυμηθήκαμε και λίγες μέρες πριν, την αλλαγή του άρθρου 86 του Συντάγματος περί ευθύνης υπουργών. Για μας στο Ποτάμι αυτό αποτελεί θέση αρχής. Εξάλλου, οι βουλευτές δεν πιστεύουμε ότι είναι ούτε εισαγγελείς ούτε και ανακριτές και κακώς καλούνται να παίξουν αυτόν τον άχαρο ρόλο κάθε φορά και μάλιστα κατ’ εξοχήν για να εξυπηρετηθεί η ατζέντα της εκάστοτε κυβερνητικής πλειοψηφίας.

Έχει γίνει αντιληπτό ότι και αυτή η Κυβέρνηση, δυστυχώς, αρέσκεται στη διαχείριση συμβόλων. Χθες κι αν είδαμε ανάσταση συμβόλων! Υπάρχουν, όμως, στιγμές που οι πολιτικοί οφείλουν να πάψουν να κουνούν τα λάβαρα των συμβόλων και να ασχοληθούν με την ουσία των πραγμάτων. Μόνο έτσι θα πάψουμε να ρίχνουμε νερό στον μύλο των λογιών, λογιών ακραίων και αντισυστημικών δυνάμεων που τρίβουν τα χέρια τους κάθε φορά που εμείς αδυνατούμε να φτάσουμε σε κάποιο απτό και συγκεκριμένο αποτέλεσμα.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σπυρίδωνα Δανέλλη.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Λοβέρδο, έχετε τον λόγο για δύο λεπτά επί προσωπικού.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Υπάρχουν δύο αναφορές που με αφορούν και θέλω να κάνω το εξής σχόλιο στη Βουλή των Ελλήνων.

Σε ό,τι αφορά τις αναφορές ενός μέλους της Κυβέρνησης, έχω πει προ ενός έτους στην Αίθουσα αυτή –εσείς προεδρεύατε- ότι δεν υπάρχει καμμία περίπτωση να ανοίξω διάλογο μαζί του, παρά μόνο σε μία περίπτωση, όταν για την περίπτωσή του η Βουλή θα ασκήσει τις δικαστικές της αρμοδιότητες. Για κανένα άλλο θέμα δεν πρόκειται να συνομιλήσω μαζί του. Είναι εκτός πολιτικής οι συμπεριφορές του και τα λεγόμενά του. Όταν θα έρθει η ώρα της δικαστικής κρίσης, εκεί θα με βρει μπροστά του.

Στο δεύτερο, όμως, ένας άλλος Υπουργός, ο κ. Κουρουμπλής, πήρε τον λόγο και θέλω πραγματικά να διευκρινίσω κάτι που δεν έχω διευκρινίσει στη Βουλή. Το έχω πει επανειλημμένα εκτός Αιθούσης, αλλά εδώ δεν μου έχει δοθεί η ευκαιρία. Μου δίδεται η ευκαιρία σήμερα. Είπε, λοιπόν, ο Υπουργός, ο κ. Κουρουμπλής, ότι «αν έχετε κάτι να μου πείτε για τη μη τιμολόγηση φαρμάκων το 2015, να τα πείτε στην εισαγγελία». Μα, έχω καταθέσει δύο αναφορές, κύριε Πρόεδρε, στην κ. Ράικου, στους εισαγγελείς διαφθοράς δηλαδή, βάσει των οποίων προκύπτει η νομική του υποχρέωσή να τιμολογήσει το 2015 και η παρανομία του να μην τιμολογήσει.

Και δεύτερον, σε αυτές τις αναφορές, είναι πολυσέλιδες, είναι αναρτημένες, έχω καταγράψει φάρμακο με φάρμακο τα φάρμακα της «NOVARTIS», πόσο είναι επί των ημερών μου και πόσες φορές υποτιμολογήθηκαν -και υποτιμολογήθηκαν όλα και τα ακριβά και τα φθηνά- και πόσο επί της Κυβερνήσεως ΣΥΡΙΖΑ και ΑΝΕΛ τα πιο ακριβά της φάρμακα ανατιμολογήθηκαν, πήραν τιμές προς τα πάνω. Αυτά είναι καταγεγραμμένα, είναι χιλιοειπωμένα εκτός Αιθούσης, τώρα ακούγονται και εδώ και στην εξεταστική επιτροπή θα μας δοθεί η δυνατότητα να είμαστε πάρα πολύ συγκεκριμένοι.

Κλείνω με την εξής σκέψη. Όταν λες ότι πρέπει να ελεγχθούν τα α, τα β, τα γ, τα δ, και εκεί είσαι γενναιόδωρος στο να λες διάφορα και πολλά, είναι απολύτως αδιανόητο, κύριε Πρόεδρε, και δείχνει φόβο και ενοχή να αρνείσαι να συζητηθούν στην εξεταστική επιτροπή αυτά που πανθομολογούνται πως έπραξες και που εσύ ο ίδιος εδώ ομολογείς σήμερα πως τα έχει πράξει. Ο κ. Κουρουμπλής είπε ότι κάποιος από την τρόικα του είπε να παρανομήσει και παρανόμησε. Αυτό είναι συνομολόγηση κακουργήματος, κύριε Πρόεδρε.

Όταν έχεις αυτού του είδους την ευθύνη, πρέπει να είσαι πάρα πολύ προσεκτικός όταν μιλάς γι’ αυτούς που ίδρωσαν σε αντίθετη κατεύθυνση και δεν τους στήριξες ποτέ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Λοβέρδο.

Θα ήθελα να κάνω μία ανακοίνωση προς το Σώμα. Οι Υπουργοί Οικονομίας και Ανάπτυξης, Οικονομικών, Διοικητικής Ανασυγκρότησης και οι Αναπληρωτές Υπουργοί Οικονομίας και Ανάπτυξης και Οικονομικών κατέθεσαν σήμερα σχέδιο νόμου: «Σύσταση N.Π.Ι.Δ. με την επωνυμία «Εθνικό Σύστημα Διαπίστευσης» και άλλες διατάξεις». Το ως άνω σχέδιο νόμου έχει χαρακτηριστεί από την Κυβέρνηση ως επείγον. Παραπέμπεται στην αρμόδια Διαρκή Επιτροπή.

Κύριε Υπουργέ, θα προηγηθεί ο Πρόεδρος της Κοινοβουλευτικής Ομάδας του κόμματος Το Ποτάμι, κ. Θεοδωράκης και αμέσως μετά θα πάρετε τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Το σαββατοκύριακο ήμουν στα Δωδεκάνησα και συναντήθηκα με γιατρούς που είχαν πάει με την «Ανοιχτή Αγκαλιά» στη Νίσυρο και στην Τήλο. Μην σας πω τα προβλήματα που αντιμετώπισαν, γιατί θα ντρέπεστε.

Σε όλο το Νότιο Αιγαίο δεν υπάρχει ογκολογικό τμήμα. Στη Ρόδο οι νοσηλευτές προσπαθούν σε διπλοβάρδιες να καλύψουν ο καθένας τους από δύο κλινικές. Στην Κω δεν υπάρχει παιδίατρος. Ελλείψεις υπάρχουν και το Καστελόριζο, ελλείψεις υπάρχουν και πιο ψηλά, στη Σαμοθράκη, όπου το Πάσχα δεν θα υπάρχει εφημερεύων γιατρός. Πέρυσι το καλοκαίρι δεκαεπτά μικρά νησιά στο Αιγαίο είχαν μείνει χωρίς αγροτικό γιατρό. Αντίστοιχη είναι η κατάσταση και στην ηπειρωτική Ελλάδα. Χάλια! Τα περισσότερα κέντρα υγείας έχουν ελλείψεις, δεν έχουν καρδιολόγους, δεν έχουν παιδιάτρους.

Και βέβαια, υπάρχει και το μαρτύριο του ΕΚΑΒ. Ή δεν θα έχει αυτοκίνητα ή δεν έχει προσωπικό. Ένα από τα δύο. Και στην Κεφαλονιά το ασθενοφόρο, όπως πληροφορηθήκατε πρόσφατα, φαντάζομαι, με ένα δημοσίευμα, για έναν μήνα δεν είχε καν βενζίνη.

Ακούσαμε και την απάντηση του ΕΚΑΒ για τον θάνατο του ανθρώπου στη Χαλκιδική, του τριανταοκτάχρονου: «Έχουμε ασθενοφόρα, αλλά έχουμε οδηγούς μόνο για τις μισές βάρδιες και δεν τον προλάβαμε». Αυτή είναι η κατάσταση σήμερα. Αυτή, βέβαια, ήταν η κατάσταση και χθες. Η χώρα της σπατάλης, η χώρα της κακοδιαχείρισης και του κομματικού κράτους. Τα κάνει όλα δύσκολα για τους πολίτες και τα κάνει βέβαια, όλα ακριβότερα.

Η υγεία για εμάς είναι σημαντικό, δεν είναι «παρεμπιπτόντως». Αλλά, επιτρέψτε μου να κάνω μια αναφορά σε ένα θέμα της επικαιρότητας, για να επιμείνω στο ότι το κράτος της σπατάλης είναι εδώ και είναι σε πολλούς τομείς. Οι αυτοκινητόδρομοι, που αυτές τις μέρες με χαρά εγκαινιάζει ο ΣΥΡΙΖΑ -κάποτε τους πολεμούσε, αλλά αυτό δεν είναι του παρόντος-, είχαν κοστολογηθεί όπως ξέρετε με 1,7 δισεκατομμύρια και μας στοίχησαν 6 δισεκατομμύρια, με καθυστερήσεις από δύο έως επτά χρόνια και με πολλούς νεκρούς όλα αυτά τα χρόνια. Δρόμοι, λοιπόν, στρωμένοι με χρυσάφι. Γιατί πήγαμε στα έξι δισεκατομμύρια; Έχουμε λίγο χρόνο ανάμεσα στα πανηγύρια, να συζητήσουμε γιατί πήγαμε στα έξι δισεκατομμύρια; Τι έφταιξε; Ποιοι πήραν τα παραπάνω λεφτά;

Τα ίδια βέβαια και στα όπλα. Οι πολιτικοί παραγγέλνουν με βάση κυρίως τις φιλίες αλλά και τα ποσοστά της μίζας. Αυτά, βέβαια τα είπαμε και στην προηγούμενη συνεδρίαση της Βουλής και θα έχουμε τη δυνατότητα να τα πούμε και στην προανακριτική επιτροπή για την περίοδο Παπαντωνίου. Αυτή όμως είναι η Ελλάδα του συντηρητισμού και του λαϊκισμού. Μεγάλα λόγια, υποσχέσεις και από πίσω ανικανότητα, ρεμούλες και κέρδη για τους παρατρεχάμενους της κάθε εξουσίας, με μεγάλο χαμένο τον πολίτη.

Σήμερα, είμαστε πάνω από το κρεβάτι του, έχουμε κάνει τη διάγνωση και ξαφνικά τον αφήνουμε σύξυλο και βγαίνουμε στο διάδρομο να δώσουμε μια μάχη για τα όσα δεν έγιναν ή μάλλον για τα όσα κακώς έγιναν τα προηγούμενα χρόνια. Να το κάνουμε, αλλά να προσέχουμε μην χάσουμε τον πολίτη-ασθενή. Γιατί κυρίες και κύριοι συνάδελφοι, φοβόμαστε ότι οι εξεταστικές, όσες και να κάνουμε, δεν θα δώσουν λύση στο πρόβλημα της χώρας. Το θέμα είναι να αλλάξουμε μυαλά, να αλλάξουμε πολιτικό σύστημα, να χωρίσουμε το δημόσιο από τα κόμματα, να δώσουμε ρόλο στους επαΐοντες, να κυβερνούν άνθρωποι της δουλειάς, όχι «χομπίστες», όχι οι επετηρίδες των κομμάτων.

Κατά τη διάρκεια της κρίσης έφυγαν στο εξωτερικό δεκαοχτώ χιλιάδες γιατροί και το 2015 έφυγαν χίλιοι πεντακόσιοι γιατροί αναζητώντας δουλειά και πεντακόσιοι για να αποκτήσουν ειδικότητα. Την ίδια στιγμή το ΕΣΥ γονατίζει από έλλειψη προσωπικού, κυρίως νοσηλευτικού αλλά και ιατρικού. Πριν από δύο χρόνια ο κ. Τσίπρας, στα σκαλοπάτια του Υπουργείου Υγείας είχε υποσχεθεί τεσσερισήμισι χιλιάδες προσλήψεις στο ΕΣΥ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έξι διακόσιοι.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Έξι διακόσιους είχε υποσχεθεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έξι διακόσιοι έχουν γίνει μέχρι τώρα.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Θα σας πω τι έχει γίνει μέχρι σήμερα. Να συμφωνήσουμε, λοιπόν, ότι είχε υποσχεθεί τεσσερισήμισι χιλιάδες προσλήψεις ο κ. Τσίπρας στα σκαλοπάτια του Υπουργείου Υγείας. Προσέλαβε εφτακόσιους από προκήρυξη που είχε κάνει η προηγούμενη κυβέρνηση. Αντίστοιχα το προσωπικό των νοσοκομείων τη διετία…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ποια προκήρυξη ήταν αυτή;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Μισό λεπτό, κύριε Υπουργέ. Τα ερωτήματα στο τέλος.

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, μετά θα μιλήσετε.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κι εγώ όταν μιλάγατε είχα πάρα πολλά ερωτήματα, αλλά δεν σας διέκοψα.

**ΠΡΟΕΔΡΕΥΩΝ (Αναστάσιος Κουράκης):** Σωστό.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Αν έχετε όμως όρεξη να κάνουμε διάλογο, να τον κάνουμε στο τέλος.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Θεοδωράκη.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Το προσωπικό –προσέξτε-, των νοσοκομείων, τη διετία του κ. Τσίπρα, μειώθηκε κατά επτάμισι χιλιάδες ανθρώπους. Παράλληλα όμως, πήρατε δυόμισι χιλιάδες συμβασιούχους μέσα από αυτά τα ευρωπαϊκά προγράμματα. Είμαστε -και δεν ξέρω αν ο κ. Πολάκης διαβάζει διαφορετικά τα ευρωπαϊκά στοιχεία-, η χώρα με το λιγότερο νοσηλευτικό προσωπικό και οι μόνοι που συνεχίζουμε να καλύπτουμε τα κενά με αποκλειστικές ιδιωτικές νοσοκόμες, όπως το σύστημα της Ανατολής, όχι στα τουρκικά σίριαλ, αλλά στα ελληνικά νοσοκομεία.

Οι ισχυρισμοί της Κυβέρνησης περί δήθεν αύξησης της χρηματοδότησης στα νοσοκομεία κατά 300 εκατομμύρια το 2016 δεν έχουν σχέση με την πραγματικότητα, γιατί σύμφωνα με τον προϋπολογισμό το 2016 δώσαμε 1,3 δισεκατομμύρια ευρώ, δηλαδή μόνο 12 εκατομμύρια ευρώ περισσότερα απ’ ό,τι το 2015.

Τα αποτελέσματα, όμως, είναι αυτά που βλέπουμε. Είναι κλειστές εντατικές, είναι ράντζα στους διαδρόμους και είναι απαξιωμένος εξοπλισμός. Είναι ένα ζοφερό τοπίο, παλιό και επαναλαμβανόμενο. Και κάθε χρόνο είναι εκατοντάδες οι θάνατοι που σχετίζονται με τις λοιμώξεις μέσα στα νοσοκομεία, ένας αριθμός που ίσως αναλογικά να είναι και τριπλάσιος από τον μέσο όρο της Ευρώπης.

Το πρόβλημα της υγείας ήταν παλιότερα πολλά λεφτά και λίγα αποτελέσματα. Σήμερα είναι λίγα λεφτά και λάθος προτεραιότητες ή, για να το πω αλλιώς, όλα αυτά τα χρόνια έχουμε μια υγεία με πολλά λάθη, πολλά σκάνδαλα και μια κοινωνία ηττημένη και εδώ.

Το 1990 η χώρα μας ήταν η τέταρτη στην Ευρώπη στο προσδόκιμο ζωής και το 2009 είχε πέσει στην δέκατη τέταρτη θέση. Εκείνα τα χρόνια αυξήσαμε το προσωπικό, αυξήσαμε τη φαρμακευτική δαπάνη, αυξήσαμε τα λεφτά που δίνει ο καθένας στην υγεία, αλλά πέσαμε δέκα θέσεις στο προσδόκιμο ζωής, γιατί το θέμα στην υγεία δεν είναι πόσα λεφτά ξοδεύεις, αλλά κυρίως πού τα ξοδεύεις και ποιος αποφασίζει γι’ αυτά τα λεφτά.

Η φαρμακευτική δαπάνη –για να περάσω σε αυτά τα επίμαχα των εξεταστικών επιτροπών- μέσα σε μια δεκαετία αυξήθηκε όντως κατά 400%, από 1 δισεκατομμύριο ευρώ το 2000 σε 5,1 δισεκατομμύρια ευρώ το 2009. Είχαμε την τρίτη υψηλότερη κατά κεφαλήν δαπάνη φαρμάκου στον ΟΟΣΑ και την πρώτη στην Ευρώπη. Οι αποκαλύψεις προκαλούσαν και γέλια και κλάματα.

Ξέρετε, για τα σκευάσματα, που τα πλήρωνε κάποιος στη Γαλλία και στη Γερμανία 100 ευρώ, εδώ ήταν από 300 ευρώ μέχρι 3.000 ευρώ. Είχαμε αναλογικά τους περισσότερους αξονικούς και μαγνητικούς τομογράφους απ’ ό,τι η Γαλλία, η Γερμανία, η Δανία, οι σκανδιναβικές χώρες, σε ιδιωτικά χέρια οι περισσότεροι και χωρίς μία στοιχειώδη γεωγραφική κατανομή.

Είναι πολλά τα χαμένα λεφτά στην υγεία και είναι πολλοί οι εμπλεκόμενοι. Ιατρικά συνέδρια κοντά σε εμπορικά mall και σε εξωτικά τουριστικά θέρετρα. Παράλληλα, η χώρα μας εκείνα τα χρόνια, αλλά ακόμα και σήμερα, κατέχει τα πρωτεία σε ένα θλιβερό ανταγωνισμό: Είμαστε η πρώτη χώρα στην Ευρώπη σε καισαρικές τομές. Σήμερα το 57% των γεννήσεων είναι με καισαρική τομή, όταν ο φυσιολογικός παγκόσμιος όρος είναι κοντά στο 20%. Στις δεκαετίες, δηλαδή, των μεγάλων «πάρτι» κάποιοι θησαύριζαν, από παντού είχε χαθεί το μέτρο και η υγεία κατακλύστηκε από «πιράνχας» και «ασπόνδυλα».

Και δίπλα βέβαια στους διεφθαρμένους, οι αφανείς ήρωες, οι κακοπληρωμένοι γιατροί και νοσηλευτές κράτησαν τελικά ένα ζωντανό σύστημα υγείας. Σήμερα, όμως, αποκαρδιωμένοι παλεύουν με λιγότερα μέσα για να αντιμετωπίσουν έναν διαρκώς αυξανόμενο όγκο περιστατικών.

Είναι λίγο παλιό, αλλά φοβάμαι ότι ακόμα θα πρέπει να μας απασχολήσει το βίντεο που δημοσιοποίησε η «Εφημερίδα των Συντακτών», με τους υπαλλήλους των νοσοκομείων να ρίχνουν τα φάρμακα στον υπόνομο. Φάρμακα στα σκουπίδια για να γίνονται συνεχώς νέες παραγγελίες. Δισεκατομμύρια στη «μαύρη τρύπα» της φαρμακευτικής δαπάνης.

Ο τίτλος ήταν «παράλληλες εξαγωγές» ή αλλιώς –προσέξτε- «το κουπόνι στο ασφαλιστικό ταμείο της Ελλάδας και το φάρμακο με το κουτί του στο εξωτερικό». Πληρώσαμε, όπως μπορούν να πουν οι άνθρωποι που ξέρουν καλά τα της υγείας, κατά κυριολεξία τα φάρμακα βορείων και κυρίως ανατολικών.

Πρέπει λοιπόν –και ίσως να το έχουμε συνειδητοποιήσει πολλοί- να τα αλλάξουμε όλα στην υγεία, να τολμήσουμε να προχωρήσουμε στην επιλογή των διοικητών των μονάδων με κριτήρια ΑΣΕΠ. Είναι αλήθεια ότι πάψατε να διορίζετε μόνο αποτυχημένους πολιτευτές, όπως έκαναν στα χρόνια του ΠΑΣΟΚ και της Νέας Δημοκρατίας. Όμως έχουμε πάρα πολλά βήματα να κάνουμε, αν δεν θέλουμε να συνεχίζονται οι ρεμούλες και τα σκάνδαλα στον τομέα της υγείας.

Θα αναφέρω μερικές προτάσεις. Πρέπει ο κάθε πολίτης να έχει το ιατρικό φαρμακευτικό ηλεκτρονικό του μητρώο. Πρέπει επιτέλους να υπάρξει –και εδώ χρειάζεται μεγάλη τόλμη από όλους τους Βουλευτές- υγειονομικός και νοσοκομειακός χάρτης. Δεν μπορεί να υπάρχουν νομοί με τρία λειψά νοσοκομεία, με αποτέλεσμα να έρχονται οι άνθρωποι στην πρωτεύουσα για να βρουν γιατρικό, λες και παίζουμε στην έγχρωμη εκδοχή του «Μαυρογιαλούρου».

Πρέπει να αξιολογήσουμε το προσωπικό στα νοσοκομεία, με βάση τα διεθνώς ισχύοντα πρωτόκολλα αξιολόγησης. Πρέπει να γνωρίζει το κράτος, να γνωρίζει ο πολίτης, να υπάρχει διαφάνεια στο τι παραγγέλνουμε, ποιοι το παραγγέλνουν, ποιος το καταναλώνει. Όλα ηλεκτρονικά για να είναι όλα συγκρίσιμα, φάρμακα, υλικά, αναλώσιμα.

Και βέβαια πρέπει να ενισχύσουμε την ελληνική βιομηχανία φαρμάκων, ελαφρύνοντας ταυτόχρονα τις τσέπες των ασφαλισμένων. Τα γενόσημα, που κατά κανόνα είναι προϊόντα εθνικών βιομηχανιών, στην Ευρώπη –προσέξτε!- αποτελούν το 50% της αγοράς, στην Ελλάδα είναι ακόμη το 22% της αγοράς. Χάνουν οι Έλληνες, γιατί τα γενόσημα είναι περίπου στη μισή τιμή, αλλά χάνουν και οι ελληνικές βιομηχανίες προς όφελος των πολυεθνικών.

Η Κυβέρνηση μιλάει για εξυγίανση. Όμως, συνεχίζει να κάνει τα δικά της ρεκόρ στη συνταγογράφηση. Υπερ-συνταγογραφούμε, υπερ-καταναλώνουμε. Και τα δύο είναι βλαπτικά για την τσέπη και για την υγεία. Και βέβαια η «πρώτη φορά αριστερά» έκανε και εδώ ένα μικρό θαύμα. Έχουμε αύξηση της οικονομικής συμμετοχής των ασθενών.

Κυρίες και κύριοι συνάδελφοι, το πολιτικό σύστημα δεν ήθελε και δεν θέλει να κάνει τομές στο χώρο της υγείας. Απουσίαζαν οι ικανοί και οι οραματιστές. Μπορώ να αναφέρω μόνο τον Παρασκευά Αυγερινό. Περίσσεψαν οι συμβιβασμένοι και οι τροχονόμοι των συμφερόντων.

Κανείς δεν ήθελε και δεν θέλει, από ό,τι φαίνεται, να συγκρουστεί με τα κατεστημένα συμφέροντα στο χώρο της υγείας. Οι όποιες μικρές προσπάθειες κάποιων Υπουργών πνίγηκαν από τις πιέσεις των συμφερόντων. Όλοι μιλούν για τον φόνο, αλλά κανείς δεν είδε το δολοφόνο.

Σε σχέση με τα συγκεκριμένα θέματα των εξεταστικών επιτροπών, θέλω να πω δύο πράγματα. Η ασυδοσία και η σπατάλη στη διοίκηση του «Ερρίκος Ντυνάν» έπρεπε να είχε γίνει αντιληπτή και από το Υπουργείο και από το πολιτικό σύστημα, αλλά φοβάμαι ότι τα κάλυπτε όλα η δωρεάν νοσηλεία των πολιτικών και κάποιων δημοσιογράφων.

Το ΚΕΕΛΠΝΟ διαχειρίστηκε εκατομμύρια των εκατομμυρίων χωρίς κανένα έλεγχο πουθενά, ούτε στις προμήθειες ούτε στις προσλήψεις ούτε στις δαπάνες. Όμως, και η Κυβέρνηση σήμερα ασθμαίνοντας και την τελευταία στιγμή προχωρά στην ίδρυση μιας εθνικής κεντρικής αρχής προμηθειών υγείας, κάτι που έχουμε προτείνει από την ίδρυσή μας κιόλας και κάτι που έπρεπε να είχε κάνει από την πρώτη μέρα, αν ήθελε να ξεμπερδεύει με τα αποστήματα στην υγεία.

Η έρευνα πρέπει να προχωρήσει, λοιπόν. Και για εμάς πρέπει να προχωρήσει χωρίς χρονικούς περιορισμούς.

Επιτρέψτε μου να πω ότι ο κ. Κουρουμπλής, που φαίνεται ότι σας χωρίζει, είναι αυτός που μάλλον ενώνει αυτή την ιστορία. Τι εννοώ; Υπήρξε γενικός γραμματέας του Υπουργείου Υγείας επί ΠΑΣΟΚ επί πολλά χρόνια και υπήρξε ο πρώτος Υπουργός Υγείας στους ΣΥΡΙΖΑ - ΑΝΕΛ. 1993-2016. Είναι τα χρόνια που θα πρέπει να ψάξουμε. Είκοσι τρία χρόνια ενός επαναλαμβανόμενου εγκλήματος.

Εμείς που δεν έχουμε και δεν είχαμε καμμιά κυβερνητική εμπλοκή θα αγωνιστούμε και εδώ, όπως και στο θέμα των εξοπλισμών, όπως και στο θέμα των μεγάλων έργων, για να αποδοθεί δικαιοσύνη.

Ελπίζω να υπάρξουν και άλλοι τολμηροί και να μην μετατραπεί και αυτή η εξεταστική επιτροπή σε μια αρένα για επικοινωνιακά κομματικά σόου.

Σας ευχαριστώ.

(Χειροκροτήματα από την πτέρυγα του κόμματος Το Ποτάμι)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Θεοδωράκη, τον Πρόεδρο της Κοινοβουλευτικής Ομάδας του Ποταμιού.

Τον λόγο έχει ο Υπουργός Υγείας κ. Ανδρέας Ξανθός, για δέκα λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητοί συνάδελφοι, είναι προφανές ότι αυτή η συζήτηση για τη σύσταση εξεταστικής επιτροπής για τη διαχρονική διαφθορά και τα σκάνδαλα στον χώρο της υγείας έχει προκαλέσει ευρύτατο πολιτικό εκνευρισμό.

Και είναι απολύτως, επίσης, προφανές ότι η πολιτική επιθετικότητα και η πολιτική χυδαιότητα -επιτρέψτε μου να πω- είναι ευθέως ανάλογη της πολιτικής ενοχής και του βαθμού εμπλοκής ανθρώπων, στελεχών, πολιτικών χώρων σε αυτή την ιστορία.

Με περισσή υποκρισία, οι δύο βασικές πολιτικές δυνάμεις που διακυβέρνησαν τη χώρα τα τελευταία τριάντα-σαράντα χρόνια σήμερα λένε «όλα στο φως». Πολύ αργά, αγαπητοί συνάδελφοι, για να γίνει πιστευτό, πολύ εκ των υστέρων, κατόπιν εορτής, όταν δηλαδή τέλειωσε το πάρτι. Γι’ αυτό και δεν έχει καμμιά πολιτική αξία αυτού του τύπου η προσέγγιση.

Και το πάρτι, αγαπητοί συνάδελφοι, το παγκοίνως γνωστό πάρτι –το διαχρονικό- στον χώρο της υγείας έχει πολιτικό ονοματεπώνυμο. Το πολιτικό ονοματεπώνυμο είναι «ΠΑΣΟΚ και Νέα Δημοκρατία». Αυτό είναι απολύτως σαφές. Και η πολιτική ευθύνη για τη φαυλότητα αυτής της περιόδου είναι αποκλειστικά δική σας.

Αυτό που θα συζητήσουμε είναι οι ενδεχόμενες ποινικές ευθύνες στελεχών, κρατικών λειτουργών και φυσικά πολιτικών προσώπων. Αυτό θα ερευνήσει η εξεταστική επιτροπή.

Κι εμείς, αγαπητοί συνάδελφοι, πήραμε αυτή την πολιτική πρωτοβουλία και δεν πάμε στα δικαστήρια, ποινικοποιώντας την πολιτική αντιπαράθεση, όπως κάνουν άλλοι.

Πήραμε μια πολιτική πρωτοβουλία με σκοπό όχι να αποδείξουμε την πανθομολογούμενη πολιτική ενοχή διαχρονικά αυτών των πολιτικών δυνάμεων και των στελεχών τους, αλλά κυρίως για να εξυγιάνουμε οριστικά το σύστημα, για να δώσουμε ένα σήμα στην κοινωνία ότι δεν υπάρχει ομερτά, ότι δεν υπάρχει συγκάλυψη, ότι δεν έχει κανέναν λόγο αυτή η Κυβέρνηση να δίνει την αίσθηση ότι παρέχει ασυλία σε απαράδεκτες συμπεριφορές του παρελθόντος.

Έχει εξηγηθεί απολύτως η επίπτωση αυτής της περιόδου ασυδοσίας, έλλειψης μηχανισμών ελέγχου, προκλητής ζήτησης, σπατάλης, διαφθοράς, συναλλαγής με συμφέροντα και φυσικά εκμετάλλευσης των ανθρώπων, των αρρώστων. Έχει εκτιμηθεί η επίπτωσή της ακόμα και με οικονομικούς όρους.

Θα κάνουμε, λοιπόν, αυτήν την προσπάθεια για να θωρακίσουμε θεσμικά το σύστημα, για να εντοπίσουμε τους μηχανισμούς που μπορούσαν να παρεμβαίνουν στις νομοθετήσεις, να επηρεάζουν τις πολιτικές επιλογές, να εξυπηρετούν συγκεκριμένα συμφέροντα.

Δεν είναι, λοιπόν, εργαλειακή η χρήση της διαφθοράς προφανώς, ούτε μας ενδιαφέρει η σκανδαλολογία. Μας ενδιαφέρουν τα μέτρα εφαρμοσμένης πολιτικής για να πείσουμε τους πολίτες ότι αυτή η περίοδος έκλεισε οριστικά, ότι υπάρχουν θεσμοί και μηχανισμοί που εγγυώνται από εδώ και πέρα τη χρηστή διαχείριση των λιγοστών προφανώς ανθρώπινων και υλικών πόρων που έχει αυτήν την περίοδο η πατρίδα μας.

Και κάνουμε αυτή τη συζήτηση επειδή μας ενδιαφέρει η ηθικοποίηση του συστήματος υγείας. Εδώ οι συνάδελφοι της Νέας Δημοκρατίας εντυπωσιάζονται από αυτόν τον νεολογισμό. Εμείς τον εισαγάγαμε αυτόν τον όρο στην πολιτική συζήτηση. Εμείς πρώτη φορά μιλήσαμε για τις διαχρονικές στρεβλώσεις και τις παθογένειες του συστήματος και την ανάγκη ηθικοποίησής του, ακριβώς για να δώσουμε το σήμα ότι δεν υπάρχει συνέχεια και δεν υπάρχει ασυλία.

Η ηθικοποίηση, λοιπόν, είναι στοιχείο ενός ευρύτερου πολιτικού σχεδίου που λέει «καθολική κάλυψη των πολιτών», που λέει «προτεραιότητα στη δημόσια περίθαλψη», «αναδιοργάνωση του ΕΣΥ με επίκεντρο την πρωτοβάθμια φροντίδα», «εξυγίανση στον τομέα των προμηθειών και του φαρμάκου» και κυρίως «σεβασμός στα δικαιώματα και την αξιοπρέπεια των ανθρώπων». Αυτό είναι το πολιτικό σχέδιο το οποίο υπηρετούμε και είναι οργανικό του στοιχείο αυτή η παρέμβαση.

Με αυτή τη διερεύνηση πρέπει να προφυλάξουμε όλοι μας -και ελπίζω να δείξουμε την ωριμότητα μετά από τη σημερινή ένταση- τις διαδικασίες της εξεταστικής επιτροπής, να προστατεύσουμε την κοινωνία από ένα κλίμα συλλογικής ενοχοποίησης των πάντων και ιδιαίτερα των λειτουργών της υγείας, των γιατρών, των υπόλοιπων επαγγελματιών υγείας, των εργαζομένων στους φορείς που είναι αντικείμενο διερεύνησης. Γιατί, προφανώς, η πλειονότητα και των εργαζομένων στο σύστημα υγείας και των εργαζομένων σε όλους τους υπόλοιπους φορείς έκαναν με αξιοπρέπεια και με εντιμότητα τη δουλειά τους, παρότι οι διοικήσεις και οι πολιτικοί τους προϊστάμενοι τους είχαν μετατρέψει σε μηχανισμούς πελατειακής διαχείρισης, διαπλοκής με συμφέροντα και παράνομου πλουτισμού συγκεκριμένων προσώπων.

Αυτό είχατε κάνει, αγαπητοί συνάδελφοι. Κάνατε τη δημόσια περίθαλψη παράρτημα του κομματικού και πελατειακού σας κράτους. Και ξέρουμε πάρα πολύ καλά πώς γίνονταν οι διορισμοί, πώς γίνονταν οι διορισμοί των διοικητών, πώς γίνονταν οι αναθέσεις των προμηθειών, πώς γίνονταν οι αναθέσεις στους ιδιώτες εργολάβους, τους οποίους, όπως είπε και ο κ. Πολάκης προηγουμένους, προσπαθούμε να απομακρύνουμε από τα δημόσια νοσοκομεία, περιορίζοντας ή εξαλείφοντας έναν θύλακα εγνωσμένης ανομίας και διαφθοράς.

Συνιστώ, λοιπόν, σ’ αυτή τη φάση αυτοσυγκράτηση, χαμηλούς τόνους και προ πάντων όχι λεονταρισμούς! Τα δικά σας πολιτικά στελέχη έχουν πιαστεί με τη γίδα στην πλάτη. Δικοί σας διοικητές έχουν πιαστεί δωροδοκούμενοι. Δικές σας ήταν οι διοικήσεις, κάτω από τη μύτη των οποίων εξελισσόταν επί είκοσι χρόνια η φαυλότητα του ΚΕΕΛΠΝΟ που όζει και το ξέρει όλη η υγειονομική κοινότητα και όλοι οι παροικούντες στην Ιερουσαλήμ. Δικοί σας σύμβουλοι –τυπικοί ή άτυποι, δεν ξέρω- πιάστηκαν ψευδόμενοι, δηλώνοντας ότι δεν έχουν σχέση με τα δελτία τιμών και την τιμολόγηση, αλλά υπάρχουν mail που ανταλλάσσουν με τον ΕΟΦ και την Επιτροπή Τιμών και παρεμβαίνουν και μαγειρεύουν.

Ας κρατήσουμε, λοιπόν, χαμηλά τους τόνους και ο καθένας ας συμβάλει από τη θέση του και ελπίζω από θέση μη ενοχής σ’ αυτήν την υπόθεση.

Προφανώς, δεν κάνουμε τη συζήτηση για τα σκάνδαλα στον χώρο της υγείας για να ενοχοποιήσουμε το δημόσιο σύστημα υγείας, όπως γινόταν κατ’ επανάληψη στο παρελθόν και να δικαιολογήσουμε τις περικοπές και τη λιτότητα στον χώρο της υγείας. Θυμίζω ότι πριν από κάθε παρέμβαση ακρωτηριαστική για το δημόσιο σύστημα υγείας, προηγούνταν πάντα μία συντονισμένη επίθεση πολιτικών προσώπων και κυρίως μιντιακού κατεστημένου, το οποίο αναδείκνυε τις γνωστές παθογένειες και τις γνωστές παρανομίες που υπήρχαν για χρόνια στο σύστημα υγείας, ακριβώς για να είναι η δικαιολογητική βάση για να γίνει αυτή η παρέμβαση.

Τα σκάνδαλα, λοιπόν, έχουν πολιτική ευθύνη, αλλά έχουν φυσικούς και ηθικούς αυτουργούς και αυτούς θα διερευνήσουμε.

Επειδή, μάλιστα, μας ρωτάτε τι έχουμε κάνει εμείς αυτό το διάστημα και ποιες είναι οι θεσμικές τομές που έχουμε κάνει, θα μου επιτρέψετε να σας απαριθμήσω μερικές τις οποίες βεβαίως τις έχουμε πει, αλλά τα Μέσα, με τα οποία έχουμε κόψει τον ομφάλιο λώρο με παρένθετους μηχανισμούς που αποκαλύπτονται, δεν κάνουν ποτέ τον κόπο να τις παρουσιάσουν. Αντιθέτως, διεκτραγωδούν κάθε πραγματικό πρόβλημα και πραγματικό άσχημο συμβάν το οποίο υπάρχει σήμερα στο σύστημα υγείας, όπως υπάρχουν φυσικά και σε όλα τα συστήματα υγείας του κόσμου.

Πρώτον, από προχθές υπάρχει σε δημόσια διαβούλευση νέος νόμος για τις προμήθειες στη λογική της κεντρικοποίησης, με τη δημιουργία μιας νέας αναβαθμισμένης Κεντρικής Αρχής Προμηθειών Υγείας. Πιστεύω ότι θα είναι μια παρέμβαση-τομή στην εξυγίανση αυτού του πεδίου.

Δεύτερον, από εχθές υπάρχει επίσης νέος νόμος σε δημόσια διαβούλευση και αυτός αφορά την πρωτοβάθμια φροντίδα υγείας.

Και αυτή είναι παρέμβαση που ενισχύει την ορθολογική χρήση των πόρων, την οικογενειακή φροντίδα, την τεκμηριωμένη ιατρική, τον έλεγχο της προκλητής ζήτησης, της σωστής συνταγογράφησης.

Εμείς έχουμε πει ότι στην κρίση των συστημάτων υγείας, ιδιαίτερα στη φάση της φτωχοποίησης των κοινωνιών, η απάντηση είναι δημόσιο σύστημα υγείας με επίκεντρο την πρωτοβάθμια φροντίδα. Παρουσιάζαμε χθες για δύο ώρες τις λεπτομέρειες αυτού του νόμου. Όμως, από ό,τι έμαθα, τα «αντικειμενικά» μίντια το μόνο που έδειξαν ήταν μια ερώτηση για την καθυστέρηση του ΕΚΑΒ να παραλάβει έναν ασθενή.

Τρίτον, λίστα χειρουργείου. Ήδη έχει ολοκληρωθεί στο ένα τρίτο περίπου των νοσοκομείων. Είναι μια παρέμβαση διαφάνειας που δημιουργεί συνθήκες να ανατραπεί η εδραιωμένη λογική ότι ο καθένας πολίτης μπορεί να παρακάμπτει, εξαιτίας της σχέσης και της συναλλαγής που έχει αναπτύξει με τον γιατρό, τις λίστες αναμονής και να «προτεραιοποιείται» για χειρουργική επέμβαση, όχι με βάση τις ανάγκες και την κλινική του κατάσταση, αλλά με βάση ακριβώς αυτή τη συναλλαγή.

Τέταρτον, γραφεία προστασίας των δικαιωμάτων των ασθενών μέσα στα δημόσια νοσοκομεία. Είναι επίσης μια σημαντική παρέμβαση που θα δίνει τη δυνατότητα στον πολίτη να μην αισθάνεται ότι είναι μόνος, απροστάτευτος και ανοχύρωτος μέσα στο δημόσιο σύστημα υγείας, αλλά ότι υπάρχει ένας μηχανισμός θεσμοθετημένος που μπορεί να αναζητήσει πληροφορίες και κυρίως να καταγγείλει μια οποιαδήποτε ανισότιμη ή αναξιοπρεπή αντιμετώπιση.

Πέμπτον, αναβάθμιση της ηλεκτρονική διακυβέρνησης. Μας είπε ο κ. Μητσοτάκης -δεν ενημερώνετε σωστά τον Πρόεδρό σας, τον βάζετε και λέει πράγματα τα οποία είναι εκτός πραγματικότητας- για την ηλεκτρονική διακυβέρνηση ότι την έχουμε αφήσει περίπου να καταρρεύσει. Αντιθέτως, έχουμε βάλει συνταγογραφικούς κανόνες, ιδιαίτερα για τις διαγνωστικές εξετάσεις, και ενσωματώνουμε συνεχώς –έχουμε φτάσει σε είκοσι πέντε θεραπευτικές κατηγορίες- διαγνωστικά και θεραπευτικά πρωτόκολλα, για να γίνει ένας ουσιαστικός έλεγχος της πολύ μεγάλης ζήτησης και της αύξησης του όγκου των συνταγών.

Ο κ. Μητσοτάκης είπε, επίσης, ότι καταρρέει η πρωτοβάθμια φροντίδα υγείας, μία μέρα μετά την ανακοίνωση ενός νέου συγκροτημένου σχεδίου, το οποίο θα αναδιαμορφώσει συνολικά το σύστημα υγείας. Δεν του έχουν πει ότι η προβληματική, η στρεβλή, η ασύνδετη με το υπόλοιπο δημόσιο σύστημα υγείας πρωτοβάθμια φροντίδα υγείας στα αστικά κέντρα που υπήρχε μέχρι το 2014 αποδιοργανώθηκε οριστικά με τον ν.4238 του κ. Γεωργιάδη, ο οποίος οδήγησε στη μαζική έξοδο από το σύστημα υγείας τριών χιλιάδων γιατρών;

Απεξάρτηση από τις ιδιωτικές εργολαβίες. Επίσης είναι θεσμική τομή αυτό.

Αλλαγή στη φαρμακευτική πολιτική. Αυτό το οποίο έχουμε δρομολογήσει, και τώρα που κλείνει η συμφωνία θα είμαστε σε θέση να νομοθετήσουμε πολύ σύντομα αμέσως μετά το Πάσχα, είναι δύο πολύ κρίσιμες παρεμβάσεις που καλύπτουν δύο πολύ σοβαρά ελλείμματα στον χώρο της φαρμακευτικής πολιτικής, τα οποία συνέβαλαν σε αυτή την έκρηξη της δαπάνης.

Πρώτον, τη δημιουργία ενός μηχανισμού για πρώτη φορά στη χώρα αξιολόγησης τεχνολογίας υγείας, αξιολόγησης της φαρμακευτικής καινοτομίας, έτσι ώστε πραγματικά τα φάρμακα τα οποία θα μπαίνουν και θα κυκλοφορούν στη χώρα θα έχουν βεβαιωμένη κλινική αποτελεσματικότητα και θεραπευτική προστιθέμενη αξία.

Ήδη στη σημερινή επιτροπή θετικής λίστας θα προχωρήσουμε σύντομα στην εισαγωγή και κριτηρίων ΗTA -αυτός είναι ο μηχανισμός αξιολόγησης- και σιγά-σιγά μέχρι το τέλος του χρόνου, όπως έχουμε δεσμευθεί, θα ολοκληρωθεί αυτός ο μηχανισμός. Αυτό είναι τεράστια μεταρρύθμιση στον χώρο του φαρμάκου.

Το δεύτερο είναι ότι θωρακίζουμε και αναβαθμίζουμε τη λειτουργία της επιτροπής διαπραγμάτευσης του ΕΟΠΥΥ, την οποία την είχατε συστήσει σε προηγούμενους νόμους, αλλά ποτέ δεν λειτούργησε και η οποία έχει ολοκληρώσει αυτόν τον καιρό το αποτέλεσμα μιας εξαιρετικής διαπραγμάτευσης με πολύ καλύτερους όρους των φαρμάκων για την ηπατίτιδα C, που θα μας επιτρέψει με αυτόν τον τρόπο να βάλουμε πολλαπλάσιους χρόνιους ασθενείς με ηπατίτιδα C σε θεραπεία, προστατεύοντας έτσι τη δημόσια υγεία. Έχει ολοκληρωθεί η διαδικασία. Είχαμε κάποια θέματα με την αρχή προστασίας προσωπικών δεδομένων, δεν θέλω να το σχολιάσω αυτό.

Δημοσιοποίηση υποχρεωτικά στην ιστοσελίδα του ΕΟΦ και στις ιστοσελίδων όλων των φαρμακευτικών εταιρειών των οικονομικών συναλλαγών τους με τους γιατρούς και κυρίως με τις επιστημονικές ιατρικές εταιρείες, που αυτές διοργανώνουν τα ιατρικά συνέδρια. Αυτό είναι, επίσης, ένα βήμα διαφάνειας και ρύθμισης σε αυτό το χαοτικό τοπίο, που ξέρουμε πάρα πολύ καλά ότι συνεισφέρει στην προκλητή ζήτηση και στην έγκριση της δαπάνης.

Προώθηση των κλινικών μελετών με κανόνες και έλεγχο, ιδιαίτερα για τις μη παρεμβατικές κλινικές μελέτες, που επίσης ξέρουμε πάρα πολύ καλά ότι ήταν ένας μηχανισμός εισόδου στο σύστημα υγείας και στη φαρμακευτική αγορά προϊόντων των οποίων δεν ήταν πάντα αποδεδειγμένη η κλινική τους αποτελεσματικότητα.

Κατάργηση της επιτροπής τιμών του Υπουργείου, που «μαγείρευε» από τα υπουργικά γραφεία και από τους συμβούλους των Υπουργών τις τελικές διατάξεις τιμολόγησης. Ο ΕΟΦ είναι ο αρμόδιος φορέας, που αυτή την περίοδο, επειδή συζητάμε και για πρόσωπα, στο τιμόνι του είναι μία εξαιρετική καθηγήτρια φαρμακολογίας, που δεν έχει τολμήσει κανένας απ’ όλη την αγορά του φαρμάκου να πει κουβέντα για την αξιοσύνη της, για την επιστημονική της επάρκεια και για την εντιμότητά της. Και όλη η βιομηχανία αναγνωρίζει ότι αυτά τα τρία δελτία τιμών, τα οποία έχουν βγει από αυτή την Κυβέρνηση, βγήκαν με συνθήκες διαφάνειας και όχι με συζητήσεις κάτω από το τραπέζι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κύριε Υπουργέ, πόσο χρόνο θα χρειαστείτε ακόμα;

**ΑΝΔΡΕΑΣ ΞΑΝΘΟΣ (Υπουργός Υγείας):** Θα χρειαστώ λίγο ακόμη, όχι πάρα πολύ.

**ΠΡΟΕΔΡΕΥΩΝ (Αναστάσιος Κουράκης):** Ελπίζουμε όχι πάρα πολύ, ευχαριστώ.

**ΑΘΑΝΑΣΙΟΣ ΜΠΟΥΡΑΣ:** Αυτά μπορεί να τα πει και άλλη φορά.

**ΑΝΔΡΕΑΣ ΞΑΝΘΟΣ (Υπουργός Υγείας):** Όχι, γιατί αυτή είναι η πολιτική απάντηση και όχι η εκτόξευση κατηγοριών. Η πολιτική απάντηση στα φαινόμενα διαφθοράς είναι αυτού του τύπου οι θεσμικές αλλαγές και οι παρεμβάσεις.

Μας είπε, λοιπόν, ο κ. Γεωργιάδης, ότι υπήρχαν πολλά πορίσματα του ΚΕΕΛΠΝΟ. Χαρήκαμε! Πήγε κανένας στον εισαγγελέα; Εμείς πήγαμε το πρώτο πόρισμα, με δική μας πολιτική παρέμβαση. Όλα τα προηγούμενα πορίσματα του ΚΕΕΛΠΝΟ κολλούσαν, γιατί κάποιοι από τον σκληρό του μηχανισμό κρατούσαν όμηρους κορυφαία στελέχη του πολιτικού συστήματος.

(Χειροκροτήματα από την πτέρυγα του ΣΥΡΙΖΑ)

Και φυσικά εμείς βάλαμε το ΚΕΕΛΠΝΟ στο δημόσιο λογιστικό -παρ’ ότι αυτό έχει δημιουργήσει ορισμένες ανελαστικότητες, που πρέπει να τις ξαναδούμε- γιατί πραγματικά το ΚΕΕΛΠΝΟ είναι ένας κρίσιμος φορέας για τη δημόσια υγεία στη χώρα, έχει εξαιρετικό επιστημονικό δυναμικό, το οποίο προσφέρει υγειονομική ασφάλεια στους πολίτες και το οποίο παρεμβαίνει όταν αναπτύσσεται μια επιδημία. Και καταφέραμε ιδιαίτερα αυτή τη δύσκολη περίοδο, που διαχειριστήκαμε την προσφυγική κρίση, παρά τις Κασσάνδρες περί υγειονομικών βομβών να μην υπάρξει κανένα σοβαρό πρόβλημα δημόσιας υγείας.

Μέτρα για το φακελάκι. Για πρώτη φορά κρατικός φορέας, μια υγειονομική περιφέρεια, προφανώς με τη στήριξη του Υπουργείου, ανοίγει μια δημόσια συζήτηση και καταγράφει τις αιτίες, τις συμπεριφορές, τις επιπτώσεις και κυρίως αναζητεί μέτρα πρόληψης και καταστολής, που θα αντιμετωπίσουν δραστικά αυτό το φαινόμενο, το οποίο προσβάλλει και την αξιοπρέπεια του δημόσιου συστήματος υγείας και την αξιοπρέπεια του ιατρικού σώματος, αλλά κυρίως την αξιοπρέπεια των πολιτών.

Εννοείται ότι υπάρχει σοβαρή προετοιμασία σε συνεργασία με τον ΟΟΣΑγια ένα εθνικό στρατηγικό σχέδιο για την αντιμετώπιση της διαφθοράς. Το Υπουργείο Υγείας είναι «πιλοτικό» Υπουργείο στη δημιουργία ενός εσωτερικού μηχανισμού ελέγχου, ο οποίος θα λειτουργήσει στους επόμενους μήνες, και πραγματικά θα βάλουμε μηχανισμούς συστηματικής επιτήρησης αυτών των φαινομένων και άμεσης παρέμβασης.

Και επειδή υπήρξε και η κουβέντα για τους διοικητές και ο Αρχηγός της Αξιωματικής Αντιπολίτευσης μίλησε για τους διοικητές και κάποιος είπε ότι υπάρχουν και είκοσι πέντε –λέει- διοικητές, που έχουν -το είπε ο κ. Οικονόμου- αποδείξεις ότι είναι του ΣΥΡΙΖΑ, θα ήθελα να πω ότι στους εκατόν σαράντα διοικητές, που τους γκουγκλάρατε όλους, βρήκατε είκοσι πέντε να έχουν σχέση με τον ΣΥΡΙΖΑ. Αυτό σημαίνει αποκομματικοποίηση της διοίκησης των νοσοκομείων.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτούς τους διοικητές δεν τους επέλεξε ο Ξανθός και ο Πολάκης, αλλά τους επέλεξε ή τους εισηγήθηκε -δύο άτομα για κάθε θέση- μία πενταμελής επιτροπή, στην οποία συμμετείχε αντιπρόεδρος του ΑΣΕΠ, εκπρόσωπος της ακαδημαϊκής κοινότητας με εμπειρία τεκμηριωμένη στη διοίκηση υπηρεσιών υγείας, ο πρόεδρος του ΚΕΣΥ θεσμικά και ένας εκπρόσωπος του ιδιωτικού τομέα, όπως προβλέπει ο νόμος.

Αυτή, λοιπόν, η επιτροπή κατέληξε σε προτάσεις και εμείς επιλέξαμε διοικητές, εκ των οποίων το 75% έχουν μεταπτυχιακούς και διδακτορικούς τίτλους συναφείς με τη διοίκηση και με τα οικονομικά της υγείας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Επίσης, τα δύο τρίτα απ’ αυτούς είναι άνθρωποι, που ήδη εργάζονται στο δημόσιο σύστημα υγείας, και ένα μέρος τους και στη δημόσια διοίκηση, μη επιβαρύνοντας επιπλέον και δημοσιονομικά το κόστος διοίκησης του συστήματος. Είναι άνθρωποι πρώτον έντιμοι, δεύτερον επαρκείς και σχετικοί με το θέμα και τρίτον αφοσιωμένοι στη δημόσια περίθαλψη και όχι στις συνθήκες ελεύθερου ανταγωνισμού δημόσιου και ιδιωτικού τομέα.

**ΠΡΟΕΔΡΕΥΩΝ (Αναστάσιος Κουράκης):** Αν έχετε την καλοσύνη, συντομεύετε, κύριε Υπουργέ.

**ΑΝΔΡΕΑΣ ΞΑΝΘΟΣ (Υπουργός Υγείας):** Τελειώνω, κύριε Πρόεδρε.

Επειδή, λοιπόν, συζητάμε για σκάνδαλα και επειδή υπήρξε αναφορά, εγώ νομίζω ότι το μεγαλύτερο σκάνδαλο δεν ήταν τόσο αυτά τα οποία συζητάμε σήμερα όλη μέρα.

Το μεγαλύτερο σκάνδαλο στον χώρο της υγείας, αγαπητοί συνάδελφοι, ήταν ότι οι προηγούμενες κυβερνήσεις άφησαν τους ανασφάλιστους πολίτες ακάλυπτους από υγειονομική περίθαλψη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Την ώρα που γιγαντωνόταν η υγειονομική φτώχεια, την ώρα που η Ευρωπαϊκή Ένωση, οι Διεθνείς Οργανισμοί, όπως ο Παγκόσμιος Οργανισμός Υγείας, κτυπούσαν το καμπανάκι ότι οι υγειονομικοί δείκτες του πληθυσμού αρχίζουν και έχουν αρνητική φορά, δεν κάνατε τίποτα. Βγάλατε δύο κοινές υπουργικές αποφάσεις, οι οποίες έμειναν ανενεργές.

Έτσι, φτάσαμε εμείς με τον ν.4368 να επιλύσουμε ένα τεράστιο κοινωνικό πρόβλημα, να καλύψουμε πάνω από δυόμισι εκατομμύρια ανθρώπους με ισότιμο και δωρεάν τρόπο στο δημόσιο σύστημα υγείας, για τις εξετάσεις τους, για την παρακολούθησή τους, για τη νοσηλεία τους, για τα χειρουργεία τους, για τις ακριβές θεραπείες τους.

Επίσης, φροντίσαμε το ένα τρίτο από αυτούς να δικαιούνται με εισοδηματικά κριτήρια του Υπουργείου Εργασίας μηδενική συμμετοχή στη φαρμακευτική δαπάνη. Επτακόσιες εξήντα χιλιάδες πολίτες, το ένα τρίτο των ανασφάλιστων ανθρώπων έχουν μηδενική συμμετοχή στη φαρμακευτική δαπάνη και δεν πληρώνουν ένα ευρώ ανά συνταγή. Αυτή είναι μετρήσιμη, ανακουφιστική παρέμβαση στη διάρκεια της κρίσης, στη διάρκεια του μνημονίου και στη διάρκεια των μέτρων λιτότητας!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και τελειώνω, πραγματικά, κύριε Πρόεδρε και συγγνώμη για την εκτεταμένη παρέμβαση. Αφού, όπως μας λέτε, είναι όλα έτσι αγγελικά πλασμένα, γιατί δεν αποδέχεστε να ελεγχθεί και η δική σας περίοδος; Απάντησε ο Παύλος προηγουμένως, απαντώ και εγώ.

Εμείς, αγαπητοί συνάδελφοι, πήραμε την πρωτοβουλία να ελέγξουμε αυτό το πάρτι στον χώρο της υγείας, γιατί εμείς δεν έχουμε καμμία σχέση με αυτό το πάρτι και γιατί η σχέση μας με την υγεία, αγαπητοί συνάδελφοι, δεν προέκυψε όταν αναλάβαμε Υπουργοί. Έχουμε διαδρομή αγώνων, αφοσίωσης στη δημόσια περίθαλψη και συμμετοχή στην κοινωνική αλληλεγγύη.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Έχουμε την έξωθεν καλή μαρτυρία. Μας ξέρουν οι άνθρωποι του δημόσιου συστήματος υγείας. Μας ξέρουν οι υγειονομικοί και αυτή την περίοδο αισθάνονται, πραγματικά, ότι με αυτή την πολιτική ηγεσία μπορούν να ελπίζουν σε καλύτερες μέρες για το σύστημα υγείας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και επειδή προφανώς δεν έχουμε σκοπό να σας κάνουμε τη χάρη να αυτοενοχοποιηθούμε και να συμβάλουμε και εμείς στη γενικευμένη παραλυτική και τελικά φασίζουσα λογική ότι όλοι είναι το ίδιο, ε, λοιπόν δεν είμαστε το ίδιο και το ξέρει ο κόσμος.

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας κ. Ανδρέα Ξανθό. Όπως καταλαβαίνετε, δείξαμε μια σχετική ανοχή, γιατί αφορά τον καθ’ ύλην αρμόδιο Υπουργό στον τομέα που συζητάμε σήμερα. Έχουμε δείξει και σε πολλούς άλλους ανοχή σήμερα.

Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Φωτεινή Γεννηματά. Μισό λεπτό, κυρία Πρόεδρε, να ηρεμήσει λίγο η Αίθουσα και μιλάτε αμέσως μετά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Περιμένω. Δόθηκε γραμμή «σηκωθείτε».

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ λίγη ησυχία στην Αίθουσα.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Δεν αντέχουν μερικοί την κριτική. Είναι δύσκολη η κριτική.

**ΠΡΟΕΔΡΕΥΩΝ (Αναστάσιος Κουράκης):** Κυρία πρόεδρε, μπορείτε να αρχίσετε, όποτε θέλετε.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ευχαριστώ, κύριε Πρόεδρε.

Κυρίες και κύριοι Βουλευτές, για κάθε μνημόνιο η Κυβέρνηση έχει και μια εξεταστική. Για κάθε σκληρό, αντιλαϊκό μέτρο, που υπογράφει έχει αντίμετρο: τη σκανδαλολογία. Δεν θα τα καταφέρετε, όμως, αυτή τη φορά, κύριε Τσίπρα. Δεν θα στρέψετε αλλού το ενδιαφέρον του ελληνικού λαού, ούτε το δικό μας. Το ενδιαφέρον μας παραμένει στα μεγάλα προβλήματα της καθημερινότητας. Αυτός ο αντιπερισπασμός δεν θα πετύχει. Η τακτική σας ξέρετε τι προδίδει; Προδίδει ενοχή, φόβο, απόγνωση και πανικό.

Λέτε σήμερα στον ελληνικό λαό: Παραδέχομαι ότι δεν έσκισα τα δύο προηγούμενα μνημόνια, όπως είχα υποσχεθεί. Οι αυταπάτες μου είχαν ως αποτέλεσμα να φορτώσω άλλα δύο αχρείαστα, χειρότερα μνημόνια στην πλάτη του ελληνικού λαού. Παραδέχομαι ότι απέτυχα να δώσω βασικό μισθό 751 ευρώ, δέκατη τρίτη σύνταξη, να κρατήσω το αφορολόγητο και να το πάω στις 12.000 ευρώ με βάση τις δεσμεύσεις του περίφημου προγράμματος στη Θεσσαλονίκη. Το θυμάστε καθόλου αυτό ή το έχετε ξεχάσει εντελώς;

Λέτε: Απέτυχα να καταργήσω τον ΕΝΦΙΑ. Οι αυταπάτες μου είχαν ως αποτέλεσμα τη δραματική μείωση του εισοδήματος των μισθωτών και των συνταξιούχων. Παραδέχομαι ότι μέχρι και το ΕΚΑΣ έκοψα σε πάνω από εκατό χιλιάδες συνταξιούχους. Όλα κι όλα, όμως, έχω ισχυρό αντίμετρο: Θα φτωχοποιήσω τη μεσαία τάξη.

Στην ουσία μάς λέτε σήμερα, κύριε Τσίπρα: Φέρνω το δεύτερο μνημόνιο των ΣΥΡΙΖΑ - ΑΝΕΛ με νέα μέτρα ύψους 3,6 δισεκατομμυρίων ευρώ χωρίς ούτε ένα ευρώ χρηματοδότηση, αλλά θα σώσω ό,τι απέμεινε από την τιμή μου, κυνηγώντας και αποκαλύπτοντας τη διαπλοκή και τη διαφθορά των άλλων.

Είναι προφανές ότι η εξεταστική είναι η τελευταία γραμμή άμυνας της Κυβέρνησης ΣΥΡΙΖΑ - ΑΝΕΛ και του ίδιου του Πρωθυπουργού, μια χαμένη μάχη οπισθοφυλακής.

Εμείς, κυρίες και κύριοι Βουλευτές, ψηφίσαμε μέχρι σήμερα όλες τις προτάσεις για εξεταστικές επιτροπές, γιατί έχουμε μια θέση αρχής, που λέει «διαφάνεια για τους πάντες και παντού». Και δεν έχουμε τίποτα να κρύψουμε και να φοβηθούμε. Όλα κι όλα όμως! Ως εδώ και μη παρέκει! Διότι ο κύριος Τσίπρας φυγομαχεί. Προτείνει τη μία εξεταστική πάνω στην άλλη για τους άλλους και εξαιρεί συστηματικά τον εαυτό του από οποιονδήποτε έλεγχο. Φοβάστε τον έλεγχο.

Φοβάστε, κύριε Τσίπρα, να συζητήσετε για το ό,τι κάνατε με τον κ. Βαρουφάκη. Φοβάστε να συζητηθούν τα 86 δισεκατομμύρια με τα οποία έχετε επιβαρύνει την ελληνική οικονομία. Φοβάστε να συζητηθούν τα αχρείαστα μνημόνια. Φοβάστε να συζητηθούν τα 20 δισεκατομμύρια, που χάθηκαν από τις μετοχές του δημοσίου και των ασφαλιστικών ταμείων από την αχρείαστη ανακεφαλαιοποίηση των τραπεζών.

Γι’ αυτό αρνείστε να συζητήσετε, όπως εμείς προτείνουμε. Και προτείνουμε να συζητήσουμε την πορεία της οικονομίας από τότε που μπήκαμε στο ευρώ το 2001 μέχρι σήμερα, για να δούμε τι έφταιξε σε αυτόν τον τόπο και τι πήγε στραβά. Γιατί; Για να καλύψετε τις ευθύνες των δύο καταστροφικών κυβερνήσεων μετά την Μεταπολίτευση: της δικής σας και της Νέας Δημοκρατίας το 2004 - 2009.

Κάντε όσες εξεταστικές επιτροπές θέλετε με την οριακή πλειοψηφία, που διαθέτετε μαζί με τους Ανεξάρτητους Έλληνες. Στο τέλος όμως αυτής της θλιβερής σας διαδρομής δεν θα μπορέσετε να αποφύγετε την απάντηση στο καίριο ερώτημα: Γιατί αρνείστε πεισματικά μέχρι και σήμερα να συναινέσετε στην εξεταστική επιτροπή από την ώρα που μπήκαμε στο ευρώ μέχρι σήμερα;

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Αλήθεια, τι είδους δεσμεύσεις έχετε αναλάβει και σας απαγορεύουν να αναφερθείτε στην περίοδο 2004 - 2009; Οφείλετε μία απάντηση, κυρίες και κύριοι του ΣΥΡΙΖΑ και των Ανεξαρτήτων Ελλήνων. Και κυρίως την οφείλετε εσείς του ΣΥΡΙΖΑ.

Και οφείλετε αυτή την απάντηση, όχι μόνο σε μας, αλλά κυρίως στον ελληνικό λαό και στον κόσμο της Αριστεράς, που σας πίστεψε και είχε προσδοκίες και ελπίδες για σας.

Και σήμερα, κύριε Τσίπρα, αρνείστε να συζητήσετε ό,τι έγινε τα τελευταία χρόνια από την Κυβέρνησή σας με συγκεκριμένες πράξεις και παραλήψεις των στελεχών σας, οι οποίες ζημίωσαν το δημόσιο και τους πολίτες. Δεν το αντέχετε. Σε ό,τι σας αφορά, συγκαλύπτετε, αρνείστε τη διαφάνεια και τη λογοδοσία. Αυτή είναι η ωμή αλήθεια!

Κυρίες και κύριοι Βουλευτές, επανέρχομαι στο μεγάλο ζήτημα που είναι η συμφωνία της Μάλτας, γιατί μετά από επτά μήνες τυχοδιωκτισμών, παραδόθηκαν άνευ όρων.

Η Κυβέρνηση ΣΥΡΙΖΑ-ΑΝΕΛ έχει βαθύτατες ευθύνες γι’ αυτή τη συνθηκολόγηση ηττημένου που φέρνει στον ελληνικό λαό. Καθυστέρησε συνειδητά την αξιολόγηση και προκάλεσε αβεβαιότητα και ανασφάλεια με καθοριστικές επιπτώσεις στην πραγματική οικονομία.

Η ύφεση επέστρεψε, η ανεργία είναι στα ύψη, οι καταθέσεις των τραπεζών μειώνονται, τα κόκκινα δάνεια αυξάνονται και βεβαίως αυξάνονται και οι ληξιπρόθεσμες οφειλές. Οι ιδεοληψίες και η ανικανότητα της Κυβέρνησης εμπόδισαν ή καθυστέρησαν σημαντικές μεταρρυθμίσεις χωρίς δημοσιονομικό κόστος, με αποτέλεσμα να βρεθεί σε λιγότερο θετική διαπραγματευτική θέση η χώρα.

Οι εξελίξεις αυτές ανέβασαν κατά πολύ τον λογαριασμό που καλείται να πληρώσει σήμερα ο ελληνικός λαός. Μην ξεχνάμε, δε, ότι η μείωση του αφορολόγητου και η περικοπή της προσωπικής διαφοράς στις συντάξεις δεν ήταν στο τραπέζι των διαπραγματεύσεων τον Οκτώβριο και τον Νοέμβριο του 2016. Αποδέχθηκαν νέα μέτρα 3,6 δισεκατομμυρίων ευρώ. Άφησαν τις ρυθμίσεις για το χρέος στο απώτερο μέλλον.

Αλίμονο εάν δεν φέρετε δεσμευτικές υποσχέσεις για το χρέος. Όχι άλλα λόγια του αέρα, γιατί τα ακούσαμε και πέρυσι τα καλαθάκια με τα βραχυπροθέσμα, μεσοπρόθεσμα, μακροπρόθεσμα. Σας θυμίζω ότι έτσι έκλεισε η αξιολόγηση πέρυσι. Πού είναι αυτές οι υποσχέσεις, κύριε Τσίπρα;

Συμφώνησαν σε δυσβάσταχτα πλεονάσματα 3,5% του ΑΕΠ για πολλά χρόνια αλυσοδένοντας τη χώρα και δένοντάς τη με το επικίνδυνο δίλημμα Grexit ή διαρκής λιτότητα. Δεν έχετε τη νομιμοποίηση να το κάνετε αυτό.

Εκχώρησαν το ελληνικό πρόγραμμα στο Διεθνές Νομισματικό Ταμείο αυτοί που θα το έδιωχναν –αν θυμάστε. Αναγνώρισαν καθοριστικό ρόλο για το Διεθνές Νομισματικό Ταμείο στο ελληνικό πρόγραμμα, αναθέτοντάς του ουσιαστικά την παρακολούθηση και τον έλεγχο υλοποίησής του. Υπέγραψαν την άρον άρον εκποίηση μονάδων της ΔΕΗ, αφού πρώτα την οδήγησαν ένα χείλος πριν από την καταστροφή. Εγκατέλειψαν τις διακηρύξεις τους περί επαναφοράς των συλλογικών συμβάσεων μένοντας μόνο στις προβλέψεις του ν.4024 του 2011 –το τονίζω αυτό- που ούτως ή άλλως υπάρχουν και θα ισχύσουν.

Ένα είναι το συμπέρασμα, κυρίες και κύριοι Βουλευτές: Η συνέχιση της παραμονής αυτής της Κυβέρνησης των ΣΥΡΙΖΑ - ΑΝΕΛ μόνο καταστροφή και αδιέξοδα μπορεί να φέρει στον τόπο.

Κι έρχομαι τώρα στο θέμα της εξεταστικής. Κοιτάξτε, άκουσα να λέγονται πράγματα πέρα από τη λογική, πέρα από την πολιτική ηθική. Έλεος πια! Εμείς όταν μιλάμε για τα θέματα της υγείας αισθανόμαστε ότι παίζουμε εντός έδρας. Δεν μπορώ να ακούω ότι έχετε συνδεθεί με την πορεία της υγείας, γιατί αυτή η υπόθεση είναι η πιο ιστορική διαχρονική μεταρρύθμιση που έχει ανεξίτηλη τη σφραγίδα του ΠΑΣΟΚ και της Δημοκρατικής Συμπαράταξης και κανένας δεν επιτρέπεται σε αυτή την Αίθουσα να ξαναγράψει την ιστορία.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Το ΕΣΥ άντεξε στα χρόνια. Σίγουρα υπέστη πλήγματα από την κρίση και χρειάζεται τολμηρές αλλαγές για να μπορέσει να προσφέρει ξανά ποιοτικές υπηρεσίες στους πολίτες. Τι κάνει σήμερα η Κυβέρνηση; Προτείνει να συζητήσουμε για τα πεπραγμένα στην υγεία από το 1997 μέχρι το 2014, επικεντρώνοντας σε ορισμένες πτυχές, κυρίως, σε ζητήματα διαχείρισης της σπατάλης, με αιχμή τις φαρμακευτικές δαπάνες.

Όπως έχουμε ήδη τονίσει, εμείς θέλουμε να συζητήσουμε τα πάντα. Είμαστε περήφανοι για το συνολικό έργο μας στον χώρο της υγείας, από το 1982 έως και σήμερα. Είναι έργο που διακρίνεται για την αποτελεσματικότητα, τη διαχειριστική επάρκεια και τη διαφάνεια. Είναι έργο για την πρωτοβάθμια φροντίδα και την κοινωνική πρόνοια. Κράτος πρόνοιας, απλά, δεν υπήρχε πριν από το ΠΑΣΟΚ, κυρίες και κύριοι Βουλευτές.

Και έρχομαι στο έργο για τη νοσοκομειακή περίθαλψη και τις υποδομές. Ποιος αλήθεια μπορεί να αμφισβητήσει, εντός ή εκτός Αιθούσης, ότι κατασκευάστηκαν έξι πανεπιστημιακά και τριάντα νομαρχιακά νοσοκομεία, εκατόν ενενήντα από τα διακόσια κέντρα υγείας, ότι επεκτάθηκε το ΕΚΑΒ σε ολόκληρη τη χώρα, ότι ιδρύθηκε ο ΟΚΑΝΑ και ο ΕΟΠΥΥ, ότι αναμορφώσαμε τη ψυχική υγεία, αφήνοντας πίσω μας τις φριχτές εικόνες της Λέρου; Είναι έργο που άφησε σφραγίδα και στον έλεγχο της φαρμακευτικής δαπάνης.

Δεν είναι, όμως, μόνο το παρελθόν. Είναι το παρόν που πρέπει να μας απασχολεί και ιδιαίτερα το μαύρο παρόν που δημιουργεί αυτή η Κυβέρνηση, με τη διάλυση των δημόσιων νοσοκομείων, την υποχρηματοδότηση, την ανεπαρκή λειτουργία του ΕΟΠΥΥ, τις πράξεις αδιαφάνειας των αρμοδίων Υπουργών.

Είναι θράσος να έρχεστε σε αυτή την Αίθουσα και να παρουσιάζετε μια εικονική πραγματικότητα, γιατί καθημερινά ο ελληνικός λαός ζει το τι σημαίνει σήμερα το Εθνικό Σύστημα Υγείας επί ημερών ΣΥΡΙΖΑ - ΑΝΕΛ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Η διερεύνηση, δε, της διαχείρισης των πόρων του κρατικού προϋπολογισμού στο παρελθόν και η ανάδειξη φαινομένων σπατάλης και διαφθοράς πρέπει, ναι, να συνδέεται με τον καταλογισμό ευθυνών, όπου αυτές υπάρχουν. Είναι, όμως, επιβεβλημένο να οδηγεί σε αποφάσεις για τολμηρές αλλαγές, ώστε τα λάθη και οι στρεβλώσεις να αντιμετωπιστούν και να μην επαναληφθούν στο μέλλον.

Αν αυτό δεν γίνεται, ο πολιτικός λόγος που αρθρώνετε κατά της σπατάλης και της διαφθοράς δεν είναι χρήσιμος. Αντίθετα, μπορεί να χαρακτηριστεί και ως ύποπτος.

Κυρίες και κύριοι Βουλευτές, η ορθή διαχείριση των πόρων του προϋπολογισμού για την υγεία συνδέεται άρρηκτα με την ποιότητα των παρεχόμενων υπηρεσιών στους πολίτες. Γι’ αυτό, είναι σωστό να διερευνηθεί όλη η πορεία των δαπανών για φάρμακα, ιατρικά υλικά, εξετάσεις, για τις λοιπές υπηρεσίες υγείας και τις υποδομές, πριν από την κρίση, αλλά και μετά από αυτή.

Να εξετάσουμε την περίοδο της μεγάλης σπατάλης επί Νέας Δημοκρατίας. Η Νέα Δημοκρατία, ιδιαίτερα την περίοδο 2004 - 2009, κατασπατάλησε πόρους, υποβάθμισε την ποιότητα, χειρίστηκε με άκριτο κομματικό κριτήριο τη λειτουργία των νοσοκομείων και συνειδητά οδήγησε τους πολίτες στις υπηρεσίες του ιδιωτικού τομέα.

Τότε, η δημόσια φαρμακευτική δαπάνη κάλπασε κυριολεκτικά από τα 2,2 δισεκατομμύρια ευρώ του 2003 στα 5,2 δισεκατομμύρια ευρώ το 2009, αύξηση 136%. Ήταν τότε που η συνολική δαπάνη υγείας αυξήθηκε κατά 41%, κατά 6,8 δισεκατομμύρια ευρώ, αύξηση που υπήρξε χωρίς να βελτιωθεί η ποιότητα των παροχών, αλλά μέσω ραγδαίας αύξησης τιμών και ανεξέλεγκτης υπερκατανάλωσης.

Να τα εξετάσουμε, λοιπόν, όλα. Να εξετάσουμε, όμως, και να τοποθετηθούμε και στις μεγάλες μεταρρυθμίσεις της περιόδου 2010 - 2012 που έγιναν για την εξάλειψη των φαινομένων και τον περιορισμό της σπατάλης.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Γιατί, κυρίες και κύριοι Βουλευτές, οι κυβερνήσεις του ΠΑΣΟΚ τόλμησαν και προχώρησαν σε ιστορικού χαρακτήρα τομές και μέσα στην κρίση: Στην ηλεκτρονική συνταγογράφηση φαρμάκων και εξετάσεων, σε ειδικό σύστημα λογαριασμών υγείας στην ΕΛΣΤΑΤ για τον ακριβή προσδιορισμό της συνολικής δαπάνης υγείας, στη ρύθμιση των χρεών των νοσοκομείων της περιόδου 2005 - 2009, στη δημιουργία του ΕΟΠΥΥ, του θεσμού που ενοποιεί τον τρόπο χρηματοδότησης της υγείας και προωθεί τη νέα οργάνωση του θεσμού της πρωτοβάθμιας φροντίδας υγείας σε νέες πολιτικές για το φάρμακο, με τη διάδοση των γενοσήμων, το πρόγραμμα ηλεκτρονικών υπηρεσιών για πενήντα δραστικές ουσίες, την αλλαγή του συστήματος τιμολόγησης, το clawback, επιστροφή στους φορείς κοινωνικής ασφάλισης, πόρων από τις εταιρείες.

Θα χρειαστώ δύο λεπτά ακόμη, κύριε Πρόεδρε. Εξάλλου όλοι έχουν πάρει περισσότερο χρόνο.

**ΠΡΟΕΔΡΕΥΩΝ (Αναστάσιος Κουράκης):** Βεβαίως, κυρία Πρόεδρε. Βεβαίως.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ):** Ως αποτέλεσμα, οι συνολικές δαπάνες υγείας το 2012 εμφανίστηκαν μειωμένες κατά 2,4 δισεκατομμύρια ευρώ. Κανείς αυτό δεν μπορεί να το αμφισβητήσει.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

Ενώ οι δαπάνες για το φάρμακο επέστρεψαν στα 2,37 δισεκατομμύρια ευρώ, περίπου στο ύψος του 2003. Να αποτιμήσουμε, λοιπόν, και την περίοδο της σπατάλης, αλλά και την προσφορά και την αποτελεσματικότητα των μεγάλων τομών που ακολούθησαν, έτσι ώστε να εξαγάγουμε χρήσιμα συμπεράσματα για το πώς θα κινηθούμε στο μέλλον.

Και με την ευκαιρία, καταθέτω ξανά ενδεικτικά στη Βουλή επτά προτάσεις -τις οποίες παρουσιάσαμε στην επερώτηση που είχαμε ζητήσει ειδικά για τα θέματα υγείας-, που μπορούν να βελτιώσουν το σύστημα, να εξοικονομήσουν πόρους, χωρίς να μειωθεί το κράτος πρόνοιας, το κοινωνικό κράτος, χωρίς να μειωθεί η ποιότητα των παρεχόμενων υπηρεσιών προς τους πολίτες.

(Στο σημείο αυτό η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινή Γεννηματά καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές, προϋπόθεση, όμως, για μια ειλικρινή στάση είναι να τα εξετάσουμε όλα. Δεν είναι δυνατόν η διαφάνεια να είναι αλά καρτ και να έχει ημερομηνία λήξης. Δεν είναι δυνατόν να εξαιρούνται αυθαίρετα και πεισματικά η περίοδος 2015 - 2017, μόνο επειδή στην Κυβέρνηση βρίσκονται οι ΣΥΡΙΖΑ-ΑΝΕΛ. Εμείς ζητάμε και πάλι να εξεταστούν οπωσδήποτε.

Να εξεταστεί το γεγονός ότι το 2015 δεν έγινε δύο φορές η τιμολόγηση των φαρμάκων, παρά τη ρητή, διαφορετική πρόβλεψη του νόμου, με αποτέλεσμα να χαθεί όλο το έτος σε βάρος των πολιτών και υπέρ των εταιρειών. Και αυτό, γιατί η μοναδική τιμολόγηση έγινε, προσέξτε, στις 14 Δεκεμβρίου του 2015, δηλαδή λίγο πριν από τη λήξη του έτους.

Να εξεταστεί το γιατί καθυστέρησαν οι προσλήψεις προσωπικού στις εντατικές των νοσοκομείων, με αποτέλεσμα να έχουμε ρεκόρ θανάτων από τη γρίπη τον προηγούμενο χρόνο.

Να εξεταστούν οι απροκάλυπτες, αθέμιτες παρεμβάσεις για τις προσλήψεις μέσω του ΚΕΕΛΠΝΟ, που διερευνώνται ήδη ποινικά από τη δικαιοσύνη, με βαριές κατηγορίες. Και δεν είναι μόνο αυτά, γιατί την τελευταία διετία η Κυβέρνηση ΣΥΡΙΖΑ-ΑΝΕΛ απέτυχε να ελέγξει την ποσότητα, αλλά και τη σύνθεση της συνταγογράφησης, με αποτέλεσμα να συνεχίζεται το φαινόμενο της πολυφαρμακίας ή της προώθησης ακριβών φαρμάκων, σε βάρος των γενοσήμων. Πρέπει να δούμε τι συμβαίνει εδώ ακριβώς.

Στην πρωτοβάθμια φροντίδα υγείας η Κυβέρνηση εξήγγειλε τη δημιουργία νέων πρωτοβάθμιων μονάδων στα αστικά κέντρα, ενώ δεν υπάρχουν οι αναγκαίοι πόροι, ούτε οικονομικοί ούτε ανθρώπινοι, αντί να οργανώσει καλύτερα το υπάρχον σύστημα του ΠΕΔΥ. Και μάλιστα έφερε αρχικώς μια τροπολογία -τόσο μεγάλη βαρύτητα δίνουν στην πρωτοβάθμια φροντίδα υγείας-, και τώρα υπόσχονται ότι στη συνέχεια θα φέρουν νομοσχέδιο, αφού κατάλαβαν ότι εκτέθηκαν ανεπανόρθωτα.

Στα δε νοσοκομεία η Κυβέρνηση δεν προχωρεί στον αναγκαίο επανασχεδιασμό κλινικών αλλά και εργαστηρίων, που αποτελεί, αν θέλετε, τη μοναδική λύση για να μπορέσουν να επιβιώσουν στην παρούσα φάση, ενώ καθυστερούν απελπιστικά οι προσλήψεις ιδιαίτερα του νοσηλευτικού προσωπικού που εμείς διεκδικούμε να εξαιρεθούν από τους μνημονιακούς περιορισμούς και δεσμεύσεις.

Κυρίες και κύριοι Βουλευτές, η Δημοκρατική Συμπαράταξη έχει υποβάλει μια ολοκληρωμένη πρόταση για την εξεταστική επιτροπή. Αποδεχόμαστε την εξέταση του παρελθόντος, αλλά απαιτούμε και την εξέταση της περιόδου της σημερινής Κυβέρνησης. Λέμε «ναι» στη διαφάνεια και στον έλεγχο, αλλά χωρίς σκόπιμους διαχωρισμούς και εξαιρέσεις. Και τι ακούσαμε χθες και σήμερα από τον αρμόδιο Υπουργό; Άκουσον-άκουσον: Δεν θέλουμε, λέει, να υπάρξει υπόνοια για συγκάλυψη σε αξιόποινες πράξεις, αλλά δεν θέλουμε να δώσουμε και το σήμα ότι εν δυνάμει είμαστε ελεγχόμενοι και ότι όλοι είμαστε ίδιοι. Δεν μπορούμε όλοι, λέει, να μπούμε στο ίδιο τσουβάλι.

Τι ήθος πράγματι! Τι γενναιότητα! Κάποτε λέγαμε: «Καθαρός ουρανός, αστραπές δεν φοβάται». Φαίνεται, όμως, ότι κάτι συμβαίνει εδώ. Είναι κατά δήλωσή τους τόσο άμεμπτοι, που αυτοαναγορεύονται ως υπεράνω πάσης υποψίας και αποφασίζουν να αυτοεξαιρεθούν από οποιονδήποτε έλεγχο!

Ο κ. Τσίπρας, που απέρριψε όλες τις άλλες προτάσεις εξέτασης των πεπραγμένων του, έναν δρόμο έχει για να αποφύγει τον απόλυτο πολιτικό εξευτελισμό: Τον προκαλώ να αποδεχθεί την πρότασή μας για διερεύνηση και της δική του περιόδου για τα θέματα της υγείας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

Και μην μας ξαναπεί κανείς για το ηθικό πλεονέκτημα, γιατί ο βίος και η πολιτεία σας δεν έχει καμμία απολύτως σχέση με το αξιακό σύστημα της Αριστεράς, το οποίο δεν έχετε κανένα δικαίωμα πια να επικαλείστε. Το ηθικό πλεονέκτημα του μορφώματος ΣΥΡΙΖΑ – ΑΝΕΛ συνίσταται στο ψέμα, τη δημαγωγία, τον λαϊκισμό, τη νομιμοποίηση της πολιτικής βίας, τη στοχοποίηση προσώπων και την ηθική εξόντωση της διαφορετικής άποψης. Ο ιστορικός του μέλλοντος θα χρησιμοποιήσει τα πεπραγμένα σας ως εμβληματικό παράδειγμα πολιτικού οπορτουνισμού.

Να είστε σίγουρος, κύριε Πρωθυπουργέ, ότι η ώρα της κρίσης πλησιάζει. Ο χρόνος μετράει ήδη αντίστροφα. Η αλήθεια θα βρει τον δρόμο της προς το φως. Το ότι εσείς δεν μπορείτε ως Κυβέρνηση, δεν σημαίνει ότι η Ελλάδα δεν μπορεί. Η Ελλάδα μπορεί, κυρίες και κύριοι Βουλευτές, με εθνική συνεννόηση και εθνική γραμμή, με ένα εθνικό σχέδιο, που θα οδηγήσει, επιτέλους, τη χώρα έξω από την κρίση με ασφάλεια, αλλά και με προοπτική. Το «Σχέδιο Ελλάδα» για το οποίο εμείς ήδη δουλεύουμε, κερδίζει καθημερινά υποστηρικτές σε κάθε περιφέρεια της χώρας, γιατί είναι η εναλλακτική πρόταση. Αυτό χρειάζεται σήμερα ο τόπος.

Όσον αφορά την εξεταστική επιτροπή, εμείς θα επιμείνουμε μέχρι τέλους στην πρότασή μας. Η διαφάνεια και η αλήθεια δεν προσφέρονται ούτε για εμπόριο ούτε για διαπραγματεύσεις. Και η παράταξή μας, επίσης, δεν προσφέρεται για παιχνίδια. Δεν θα το επιτρέψουμε σε κανέναν. Ούτε εκφοβισμούς σηκώνουμε ούτε συμψηφισμούς.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Πρόεδρο της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Φώφη Γεννηματά.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

Κύριε Καραθανασόπουλε, έχετε έξι λεπτά, γιατί μίλησε προηγουμένως και ο Πρόεδρός σας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Αλήθεια, τι επιδιώκει η Κυβέρνηση με τη σημερινή της πρωτοβουλία;

Βασικά επιδιώκει να συγκαλύψει την επικίνδυνη κατάσταση στον χώρο της υγείας και τους υπεύθυνους γι’ αυτή την κατάσταση.

Επιδιώκει να συγκαλύψει τις τεράστιες ευθύνες που έχει και η σημερινή Κυβέρνηση, η οποία συνεχίζει να βαδίζει και στον χώρο της υγείας στην ίδια ρότα, στην ίδια κατεύθυνση με τις προηγούμενες κυβερνήσεις.

Το πρόβλημα, δυστυχώς και για εσάς και για τις προηγούμενες κυβερνήσεις, δεν είναι αν είναι δικά τους ή δικά σας τα παιδιά ή πόσα είναι τα «δικά μας παιδιά». Το πρόβλημα δεν είναι η μία ή οι δύο προσλήψεις παραπάνω ή λιγότερες που κάνατε ή έκαναν. Το πρόβλημα δεν είναι τα 5 ευρώ ή 10 ευρώ παραπάνω που έδωσαν ή δώσατε. Επί της ουσίας το πρόβλημα είναι η ταξική κατεύθυνση, το ταξικό περιεχόμενο της ασκούμενης πολιτικής και στον τομέα της υγείας.

Από την στιγμή, λοιπόν, που, ως Κυβέρνηση, αποδέχεσθε ότι ο εργαζόμενος, η εργατική δύναμη αποτελεί εμπόρευμα, το οποίο μπορεί να πωλείται και να αγοράζεται, και όχι τον παραγωγό του πλούτου, από τη στιγμή που δέχεσθε ότι ο ασθενής είναι πελάτης, άρα πρέπει να γίνει βορά στα συμφέροντα του κεφαλαίου που δραστηριοποιείται στον χώρο της υγείας, από τη στιγμή που δέχεσθε ότι η υγεία είναι ατομική ευθύνη και όχι ένα κοινωνικό αγαθό, το οποίο πρέπει να παρέχεται δωρεάν και σε όλον τον κόσμο, με ευθύνη του κράτους, οδηγείτε στην εμπορευματοποίηση της υγείας, στην ταξική διαφοροποίηση ανάλογα με την οικονομική δυνατότητα του καθενός.

Έτσι λοιπόν η υγεία μετατρέπεται όλο και περισσότερο σε εμπόρευμα. Για παράδειγμα, η διαφορετικότητα της αντίληψης που έχουμε εμείς, ως ΚΚΕ, με τα κόμματα που κυβερνούν ή αντιπολιτεύονται εντός των τειχών του συστήματος είναι πολύ φανερή.

Εξαγγείλατε χθες τα σχέδιά σας για την πρωτοβάθμια φροντίδα της υγείας. Εμείς λέμε, κύριοι Υπουργοί, ότι η πρωτοβάθμια φροντίδα της υγείας πρέπει να απευθύνεται στους υγιείς και όχι στους ασθενείς. Πρέπει να είναι δηλαδή μέτρο πρόληψης και όχι αντιμετώπισης της ασθένειας.

Αντίθετα, εσείς τι κάνατε στην ίδια λογική; Με το ότι ο ασθενής είναι πελάτης, γίνεται περαιτέρω εμπορευματοποίηση. Τι δημιουργείτε; Μέσα από αυτό που ονομάζετε πρωτοβάθμια φροντίδα υγείας, δημιουργείτε ένα δίχτυ που θα προσφέρει πολύ υποβαθμισμένες παροχές υγείας στα λαϊκά στρώματα και ιδιαίτερα στα πιο φτωχά και εξαθλιωμένα, τη στιγμή που οι δυνατότητες στον τομέα της υγείας είναι τεράστιες για να ικανοποιήσουν την απαίτηση για υγιή εργατική τάξη και υγιή λαϊκά στρώματα.

Αυτό είναι το ταξικό κριτήριο που υπηρέτησαν όλες οι κυβερνήσεις μέχρι σήμερα, αλλά και η τωρινή Κυβέρνηση στον τομέα της υγείας. Σε αυτό το κριτήριο άλλωστε υποτάσσεται και η πολιτική της Ευρωπαϊκής Ένωσης για την υγεία που με συνέπεια υλοποιείται.

Η βιωσιμότητα του συστήματος –έχετε αποδεχθεί αυτόν τον όρο- η λογική κόστους- οφέλους, που επίσης έχετε αποδεχθεί, αποτελούν το υπόβαθρο για την υποβάθμιση και την περαιτέρω εμπορευματοποίηση της υγείας, για την εντατικοποίηση των εργαζόμενων στον χώρο της υγείας και τις ραγδαίες ανατροπές στις εργασιακές σχέσεις.

Το παράδειγμα του επικουρικού προσωπικού είναι πάρα πολύ σαφές ή των εργολαβιών, είτε ατομικών, είτε εμπορικών με τα δελτία παροχής υπηρεσιών. Αυτό ακριβώς αποτελεί και το υπόβαθρο για την ανάπτυξη της διαφθοράς και της διαπλοκής.

Γιατί η υπόθεση των προμηθειών είτε αφορά τα ιατρικά μηχανήματα, τον ιατρικό εξοπλισμό, τη συντήρηση, τα αναλώσιμα, τα φάρμακα έχει ως κριτήριο να ικανοποιήσει το καπιταλιστικό κέρδος των επιχειρηματικών ομίλων, των πολυεθνικών που δραστηριοποιούνται στον τομέα της υγείας.

Αυτό το κυνήγι του καπιταλιστικού κέρδους αποτελεί το υπόβαθρο της διαφθοράς και της διαπλοκής. Άλλωστε ο ανταγωνισμός των πολυεθνικών σε μία πίτα που μικραίνει γίνεται ακόμη πιο οξυμένος. Δεν είναι τυχαίο ότι το σκάνδαλο με τη “NOVARTIS” ξεπήδησε από τον ανταγωνισμό των πολυεθνικών στον χώρο του φαρμάκου. Επίσης, το σκάνδαλο της “SIEMENS” βγήκε από αντίστοιχη ανταγωνίστρια εταιρεία. Το ίδιο θα γίνει με τα χθεσινά, τα σημερινά και τα αυριανά που θα βγουν.

Με πρόσχημα την πάταξη της διαφθοράς και της διαπλοκής, η Κυβέρνηση –και οι προηγούμενες και η σημερινή- προχώρησε σε γενναίες μειώσεις των δημόσιων δαπανών στον χώρο της υγείας. Την ίδια στιγμή αυξάνεται η ιδιωτική δαπάνη. Διευκολύνατε με αυτόν τον τρόπο να επιταχυνθούν οι ανατροπές, οι αντιδραστικές αναδιαρθρώσεις και στον τομέα της υγείας.

Τον δεύτερο σκοπό που εξυπηρετεί η πρότασή σας είναι ο αποπροσανατολισμός του λαού. Επαναλαμβάνετε σε κάθε εξεταστική επιτροπή ότι για την κρίση που βιώνει η εργατική τάξη και την επίθεση που δέχεται εξαιτίας της κρίσης φταίνε τα σκάνδαλα και η διαφθορά και πως δεν είναι κρίση του καπιταλιστικού συστήματος.

Προσπαθείτε να αθωώσετε το σύστημα. Επί της ουσίας η σήψη, η διαπλοκή και η διαφθορά αποτελούν παιδί του συστήματος, γιατί είναι το αποτέλεσμα της σύνθεσης ανάμεσα στην οικονομική εξουσία του κεφαλαίου από την μια μεριά και στην πολιτική εξουσία της αστικής τάξης και των κομμάτων της από την άλλη.

Θέλετε να παραπλανήσετε τον λαό τη στιγμή που επιδιώκετε να κλείσετε την δεύτερη αξιολόγηση, να φέρετε το τέταρτο μνημόνιο, με νέα βάρβαρα αντιλαϊκά μέτρα, με εξεταστικές επιτροπές που επιδιώκουν να συγκαλύψουν την ουσία της πολιτικής σας. Προσφέρετε δηλαδή στον λαό απλόχερα ένα φθηνό θέαμα, τη στιγμή που του αφαιρείτε ακόμη και αυτόν τον λίγο άρτο που του έχει απομείνει.

Τρίτη επιδίωξη, μέσα από αυτή τη διαδικασία, είναι να ενισχυθεί ακόμη περισσότερο η άσφαιρη αντιπαράθεση, η αντιπαράθεση χωρίς ουσία ανάμεσα στα κόμματα της Κυβέρνησης και στα υπόλοιπα κόμματα του Ευρωμονόδρομου για να διαμορφωθεί ακριβώς αυτό το πλαίσιο που επί της ουσίας θα εκτονώσει τη λαϊκή δυσαρέσκεια εντός των τειχών του συστήματος, κάνοντας την μία ή την άλλη επιλογή, ώστε να επιλέξει ο λαός τη Σκύλλα ή τη Χάρυβδη, εγκλωβίζοντας έτσι την λαϊκή δυσαρέσκεια.

Τι αναδεικνύεται από όλη αυτή την κατάσταση; Δεν αναδεικνύεται τίποτε άλλο παρά η σαπίλα του καπιταλιστικού συστήματος, η σαπίλα της πολιτικής διαχείρισης αυτού του συστήματος σε όλους τους τομείς, και στην οικονομία και στους εξοπλισμούς και στην υγεία και αλλού.

Καθήκον της εργατικής τάξης και του λαού μας είναι να καταδικάσει το καπιταλιστικό σύστημα, την αντιλαϊκή πολιτική και τους διαχειριστές της, δηλαδή τα αστικά κόμματα της συγκυβέρνησης ή τα αντιπολιτευόμενα αστικά κόμματα, και να οργανώσει την πάλη του για συνολικότερες ρήξεις και ανατροπές.

Γιατί όσο κυριαρχεί σε οικονομία και κοινωνία το μεγάλο κεφάλαιο, όσο στην εξουσία βρίσκεται η αστική τάξη και τα κόμματά της, τόσο θα βλέπει τη θέση του να επιδεινώνεται, είτε βρισκόμαστε σε συνθήκες κρίσης είτε σε συνθήκες καπιταλιστικής ανάπτυξης, τόσο θα βλέπει να διευρύνεται η ψαλίδα ανάμεσα στις αντικειμενικές δυνατότητες ικανοποίησης των αναγκών και στο επίπεδο ικανοποίησης των λαϊκών αναγκών το οποίο και υποβαθμίζεται όλο και περισσότερο, τόσο θα βλέπει να συσσωρεύεται όλο και περισσότερος πλούτος σε λιγότερα χέρια, συσσώρευση που επιτυγχάνεται και μέσα από τη διαπλοκή και τη διαφθορά.

Εμείς ως ΚΚΕ –και ολοκληρώνω με αυτό, κύριε Πρόεδρε- δεν συμφωνούμε ούτε με το πολιτικό σκεπτικό της πρότασης της Κυβέρνησης για εξεταστική επιτροπή ούτε με αυτό της Νέας Δημοκρατίας. Δεν έχουμε αυταπάτες ότι μία ακόμη εξεταστική επιτροπή θα μπορέσει να φέρει στο φως τα πάντα και να φτάσει το μαχαίρι στο κόκκαλο.

Ως ΚΚΕ, χωρίς βεβαίως να έχουμε αυταπάτες, λέμε ότι πρέπει να διερευνηθούν όλες οι πτυχές και να μην υπάρξει χρονικός περιορισμός, αλλά η εξέταση αυτή να φθάσει και μέχρι το σήμερα.

Διότι, κύριοι Υπουργοί της Κυβέρνησης, κύριοι Υπουργοί Υγείας, η γυναίκα του Καίσαρα δεν πρέπει να είναι μόνο τίμια, αλλά πρέπει και να φαίνεται. Και όσα πιστοποιητικά ηθικής προσήλωσης και να δώσετε εσείς στους εαυτούς σας, δεν έχουν καμμιά απολύτως αξία.

Έτσι, λοιπόν, εμείς θεωρούμε ότι αυτές οι δύο προτάσεις είναι συμπληρωματικές και ως τέτοιες πρέπει να μπουν σε ψηφοφορία και να δοθεί η δυνατότητα σε κάθε Βουλευτή και κάθε κόμμα να μπορεί να επιλέξει και τις δύο προτάσεις είτε θετικά είτε αρνητικά.

Διότι ως ΚΚΕ, σας το λέμε καθαρά, δεν πρόκειται να λάβουμε μέρος στο παιχνίδι το οποίο πάτε να στήσετε στις πλάτες του ελληνικού λαού. Δεν πρόκειται να επιλέξουμε ούτε τη μία ούτε την άλλη πλευρά του παιχνιδιού. Και από αυτή την άποψη, εμείς δεν θα παίξουμε στο δικομματικό καβγαδάκι, το οποίο θέλετε να στήσετε και στον τομέα της υγείας με την εξεταστική.

Άρα, λοιπόν, αν δεν έρθουν ως συμπληρωματικές οι προτάσεις, το Κομμουνιστικό Κόμμα Ελλάδας δεν θα ψηφίσει καμμιά πρόταση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ τον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Καραθανασόπουλο.

Ο Βουλευτής κ. Νικόλαος Δένδιας ζητεί άδεια ολιγοήμερης απουσίας στο εξωτερικό από 28 Απριλίου έως 30 Απριλίου 2017 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Προχωρούμε με τον Πρόεδρο της Κοινοβουλευτικής Ομάδας της Ένωσης Κεντρώων κ. Βασίλη Λεβέντη.

Κύριε Πρόεδρε, έχετε τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, την καλησπέρα μου δίνω σε όλους.

Φαίνεται ότι η Βουλή έχει λύσει όλα τα άλλα προβλήματα της κοινωνίας και αρχίζει τις εξεταστικές, αρχίζει δηλαδή να κυνηγάει μάγισσες.

Διότι όσες εξεταστικές έχουν γίνει μέχρι τώρα στην ιστορία του Κοινοβουλίου και όσες προανακριτικές, ακόμα και τα ειδικά δικαστήρια, ενθυμείστε, με την αθώωση του Ανδρέα Παπανδρέου, με το «έξι - επτά» κ.λπ., απεδείχθη ότι δαπανήθησαν ώρες άσκοπες. Δεν υπήρξε ποτέ αποτέλεσμα. Και τον Τσοχατζόπουλο που παραπέμψαμε, λεφτά δεν έλαβε το δημόσιο. Δηλαδή, αν βάλουμε κάτω τι ξόδεψε το ελληνικό δημόσιο για τη δίκη του Τσοχατζόπουλου, τον πληρώσαμε και από πάνω. Αυτό πιστεύω εγώ. Όμως, εν πάση περιπτώσει, αφού διάλεξε ο κ. Τσίπρας αυτόν τον δρόμο, θα τον διαβεί τον δρόμο αυτόν των εξεταστικών, με τον οποίο εγώ δεν συμφωνώ.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΝΙΚΟΛΑΟΣ ΒΟΥΤΣΗΣ**)

Δεν συμφωνώ με αυτόν το δρόμο. Θα σας πω γιατί δεν συμφωνώ. Από λόγους φιλοσοφίας. Όπως σας είπα, στις προμήθειες, όταν είναι πάνω από 1 εκατομμύριο ευρώ πρέπει διά κληρώσεως να υπάρχει και εισαγγελέας, για να ξέρουμε ότι δεν χώνουν το δάχτυλο στο μέλι κάποιοι «αρουραίοι». Αν αφήνουμε τους αρουραίους να τρώνε και να πίνουν και ερχόμαστε εκ των υστέρων να ψάχνουμε, δηλαδή ένα κράτος που έρχεται μετά το πάρτι να βρει άκρη, θεωρώ ότι δεν θα βρεθεί ποτέ άκρη σε αυτή τη χώρα.

Θα ήταν πολύ πιο χρήσιμο η Βουλή να έκλεινε τις στρόφιγγες της απατεωνιάς με αυστηρούς νόμους εφεξής, γιατί το σύστημα ένας Υπουργός να πηγαίνει να παραγγέλνει υποβρύχια και να επαφιέμεθα στην καλή του τιμή και αξιοπρέπεια ότι δεν θα κλέψει ή να ψάχνουμε εκ των υστέρων, αυτά δεν είναι πράγματα σοβαρά, αν θέλουμε να πατάξουμε, δηλαδή, τις μίζες, την κλεψιά, την απάτη.

Επειδή σίγουρα και στον χώρο του φαρμάκου γινόταν ένα πάρτι, άκουσα τον κύριο Υπουργό, τον οποίο εκτιμώ, ο οποίος είπε ότι «δεν βάζουμε και την περίοδο του ΣΥΡΙΖΑ μέσα, διότι εμείς έχουμε μια διαδρομή η οποία εγγυάται την εντιμότητά μας». Αυτό μπορεί να το πει ο καθένας. Και στα δικαστήρια άμα πάτε –εγώ δεν είμαι δικηγόρος, είμαι πολιτικός μηχανικός- ουδείς κατηγορούμενος αποδέχεται την ενοχή του. Όλοι δηλώνουν αθώοι. Δεν είναι τώρα να επικαλούμεθα τη διαδρομή μας για να μην βάζουμε και την περίοδο τη δική μας μέσα.

Τουναντίον, έπρεπε ένα κόμμα που αισθάνεται καθαρό να βάζει και την περίοδο τη δική του, για να αποδείξει ότι η διαδικασία είναι διάφανη. Το να λες «έχω καλή διαδρομή, άρα αποκλείεται να έκλεψα, άρα γιατί να ψάξουμε τη δική μου εποχή», ακούγεται πολύ άσχημα στον ελληνικό λαό, κατά την ταπεινή μου γνώμη.

Έχετε χρόνο, μία - δύο ώρες –δεν ξέρω πόσες ώρες έχουμε μέχρι την ψηφοφορία- να το αναθεωρήσετε αυτό το πράγμα.

Ακούστηκε πολύ άσχημα από τον κύριο Υπουργό, του οποίου όμως μπορεί να εκτιμώ κάποιες προσπάθειες που κάνει. Αφού δεν φοβάται τίποτα; Ο οιοσδήποτε να ήταν θα προσέφερε και τον δικό του χρόνο παραμονής στην εξουσία προς έλεγχο και δεν θα έλεγε «η διαδρομή μου είναι τέτοια, που δεν μπορεί εγώ να υπήρξα λωποδύτης». Αυτά δεν είναι πράγματα. Αναθεωρήστε, παρακαλώ, γιατί θίγεται ο ελληνικός λαός επί τω ακούσματι τέτοιων ρήσεων. Θίγεται ο ελληνικός λαός.

Ένα άλλο που σίγουρα πρέπει να διαπιστώσουμε στην υγεία είναι πως ανέβηκαν τα ιδιωτικά νοσοκομεία. Ανέβηκαν με την απαξίωση των κρατικών. Άρα σίγουρα υπάρχει μεγάλη ενοχή των Υπουργών, γιατί όλοι οι Υπουργοί και όλα τα επιτελεία που πέρασαν ως τώρα βοήθησαν να ισχυροποιηθούν τα ιδιωτικά νοσοκομεία. Και πώς ισχυροποιήθηκαν; Με περιστατικά σε κρατικά νοσοκομεία που δεν προσέφεραν σωστές υπηρεσίες, με την έλλειψη ιατρικού προσωπικού, με το ένα, με το άλλο.

Έτσι ισχυροποιήθηκαν κάποιοι επιχειρηματίες, οι οποίοι δεν είναι καν γιατροί και έκαναν μεγάλα νοσοκομειακά κέντρα. Όμως, ο λόγος ισχυροποίησης των ιδιωτικών συμφερόντων στο θέμα της υγείας είναι η απαξίωση των κρατικών νοσοκομείων. Ισχύουν όλα αυτά που ελέχθησαν στην Αίθουσα –παρακολούθησα τις ομιλίες σχεδόν όλων- ότι υπάρχουν πολλές περιπτώσεις λοιμώξεων και θανατηφόρων μικροβίων στα κρατικά νοσοκομεία, ενώ στα ιδιωτικά οι περιπτώσεις είναι λιγότερες.

Άρα υπάρχει κάποιο πρόβλημα στο θέμα της υγείας. Μάλιστα, δεν είναι μόνο το να μειώσεις τη δαπάνη. Εγώ, λόγου χάριν, προχθές γύρευα ένα φάρμακο, το INEGY, έψαξα σε δεκαοκτώ φαρμακεία που πέρασα από τον δρόμο μέχρι το σπίτι μου και δεν το βρήκα. Μου είπαν ότι έχει έλλειψη το INEGY. Είναι ψέματα; Επίσης, μια άλλη φορά που συζητούσαμε για την υγεία, μου είχε έρθει φαξ ότι δεν λειτουργούσε καν το νοσοκομείο της Ζακύνθου. Δεν είχε ούτε χειρουργείο ούτε τίποτα. Μετά άκουσα τον κ. Τσίπρα από κάπου που πήγε μία επίσκεψη να λέει «Τώρα θα λειτουργήσει το νοσοκομείο», ενώ εκείνη την ημέρα δεν μου είπε «Έχετε δίκιο, δεν λειτουργεί».

Πρέπει να έχουμε το θάρρος. Δεν φταίει, βέβαια, ο Τσίπρας αν κάτι δεν λειτουργεί. Πρέπει να λέμε και την αλήθεια. Εδώ, στην Αθήνα, στο «Ασκληπιείο Βούλας», σε έστελναν απέναντι και έπαιρνες μόνος σου τον αντιτετανικό ορό, για να σου τον κάνουν μέσα. Αυτό είναι περιστατικό που συνέβη σε ένα φίλο μου.

Δεν πρέπει, λοιπόν, να λέμε τέτοια πράγματα, αν θέλετε να ερευνήσουμε αληθινά. Εκτός αν θέλετε να ενοχοποιούμε ο ένας τον άλλο, για να γίνεται πανηγύρι. Αν θέλουμε πανηγύρι και αν θέλουμε να γίνουμε πανηγυρτζήδες, στο χέρι μας είναι. Αν θέλουμε να ανυψώσουμε το επίπεδο του Κοινοβουλίου, πάλι στο χέρι μας είναι. Προϋπόθεση, όμως, είναι η όποια πρόταση υπάρξει να είναι σοβαρή και υπεύθυνη.

Η Κυβέρνηση λέει ότι θέλει να πατάξει τη διαφθορά. Σας λέω ότι αφού υπάρχει η πρόταση στις μεγάλες προμήθειες και στις μεγάλες δαπάνες να μπαίνει εισαγγελέας, γιατί δεν το κάνετε; Εσείς κυβερνάτε. Ποιος σας εμποδίζει; Δεν βλέπω να σας εμποδίζει κανείς. Ξεκινήστε με το να βάλετε εισαγγελείς στις μεγάλες προμήθειες. Αυτή τη στιγμή θα γίνονται σίγουρα και κάποιες παραγγελίες ανταλλακτικών στο στρατό για την άμυνα. Η ετήσια δαπάνη μπορεί να είναι μεγάλη. Έχει μπει εισαγγελέας; Διότι αν δεν έχει μπει, αύριο μπορεί να καταγγέλλουν πάλι τον Υπουργό οι άλλοι που θα έρθουν και να λένε εκείνοι το ίδιο.

Δηλαδή, σε αυτόν τον τόπο όποιος έρχεται θα κάνει εξεταστικές επιτροπές για τους προηγούμενους; Το χρήμα θα χάνεται, θα διαρρέει το χρήμα του ελληνικού λαού και το μόνο που θα μένει για εμάς είναι οι εξεταστικές επιτροπές; Η κάνουλα πρέπει να κλείσει. Ας το αποφασίσουμε. Εκτός αν εμπαίζουμε ο ένας τον άλλον. Γιατί σιωπούν όλες οι πτέρυγες επ’ αυτού του θέματος;

Όσον αφορά τα δημόσια έργα, ο κ. Τσίπρας λέει ότι γίνονται έργα. Πήγε και τα εγκαινίασε. Προφανώς θα γίνουν και κάποια άλλα έργα. Εκεί που ανατίθενται αυτά τα έργα, είμαστε απόλυτα σίγουροι ότι δεν πέφτουν μίζες; Είμαστε απόλυτα σίγουροι; Βάζετε το χέρι σας στο Ευαγγέλιο; Δεν νομίζω.

**ΣΩΚΡΑΤΗΣ ΒΑΡΔΑΚΗΣ:** Ναι, το βάζουμε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Το βάζουμε.

**ΙΩΑΝΝΗΣ ΜΠΑΛΑΦΑΣ:** Το βάζουμε, γιατί δεν είμαστε σαν κι αυτούς που υπονοείτε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Τρεις βάζουν το χέρι στο Ευαγγέλιο, κυρίες και κύριοι. Οι άλλοι διακόσιοι ενενήντα επτά; Έτσι πάτε να γελοιοποιήσετε το Ευαγγέλιο.

**ΙΩΑΝΝΗΣ ΜΠΑΛΑΦΑΣ:** Κρίνετε εξ ιδίων τα αλλότρια.

**ΠΡΟΕΔΡΟΣ (Νικόλαος Βούτσης):** Σας παρακαλώ πολύ.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εγώ δεν θα σταθώ πολύ στο θέμα της υγείας, γιατί εσείς ακολουθείτε τη μέθοδο να μην πατάσσουμε στη ρίζα της τη δυνατότητα να κλέψεις, αφήνουμε να κλέβεις και ερχόμεθα εκ των υστέρων και κυνηγάμε. Επί τέτοιας φιλοσοφίας η Ένωση Κεντρώων δεν συμφωνεί.

Πάμε στο θέμα της διαπραγμάτευσης, όπου υπάρχουν και κάποια σοβαρά ζητήματα, γιατί αυτό που συζητάμε σήμερα δεν το θεωρώ πολύ σοβαρό, ειλικρινά. Και θα το δείτε αυτό από τη συνέχεια της διαδικασίας. Είναι αντεκδικήσεις και τέτοια πράγματα.

Στο θέμα της διαπραγμάτευσης ακούστε πώς το λέει ο κ. Τσίπρας: Έχει κλείσει η συμφωνία, αλλά, αν δεν ρυθμίσουν και το χρέος, δεν την υπογράφουμε. Τι είναι αυτά; Βγαίνει και η Λαγκάρντ σήμερα και λέει: Πρώτα οι μεταρρυθμίσεις, μετά το χρέος. Ιδού η απάντηση. Τι θα κάνετε;

Μετά λέγατε ότι ο Σουλτς είναι υπέρ της Ελλάδος. Ο Σουλτς μόλις προ διημέρου ζητάει μεταρρυθμίσεις. Δεν συμφωνεί άλλο. Πήγε στη γραμμή Σόιμπλε. Και ο Σόιμπλε έγινε πιο ήρεμος.

Δεν ξέρετε, όμως, τον λόγο που άλλαξε και ο Σουλτς και ο Σόιμπλε. Από Γερμανία τυχαίνει να ξέρει λίγα πράγματα. Θα σας εξηγήσω τώρα τον λόγο που άλλαξε και ο Σουλτς και ο Σόιμπλε. Κάνουν εκεί έρευνες. Ο μεν Σουλτς πίστευε ότι πάει καλά στις δημοσκοπήσεις και είχε προοπτική να βγει καγκελάριος. Έφαγε στο Saarland χαστούκι και φοβήθηκε. Σου λέει: Στήριζα την Ελλάδα και μου κόστισε. Κάνει πίσω ο Σουλτς.

Η Μέρκελ πάλι ξέρει ότι ο Γερμανός πολίτης ούτε να πληρώνει θέλει, αλλά θέλει και μεγάλη Ευρώπη, δεν θέλει δεύτερο κράτος να φύγει από το ευρώ. Ο Γερμανός πολίτης αυτή τη στιγμή είναι διχασμένη προσωπικότητα. Τι θέλει; Θέλει και να μην πληρώνει σαν φορολογούμενος πολίτης, αλλά θέλει και να μη διαλυθεί το ευρώ, και να κατηγορηθεί η Μέρκελ ότι διά αδυναμιών της συνέβαλε στον διαμελισμό του ευρώ. Οπότε, κάνει πίσω η Μέρκελ και λέει ας βοηθήσουμε λίγο την Ελλάδα –στα λόγια, όχι στην ουσία- για να δούμε πώς θα πάμε μετά στις δημοσκοπήσεις. Παίζεται ένα τέτοιο παιχνίδι. Και οι δύο έκαναν πίσω για τους δικούς τους λόγους.

Μην το εκλαμβάνει ο κ. Τσίπρας ότι θα έχει ποτέ βοήθεια. Όποιος και να βγει στη Γερμανία, θα είναι σκληρός και θα είναι πρώτα μεταρρυθμίσεις και μετά οποιαδήποτε ρύθμιση. Μην περιμένετε ότι θα υπάρξει έλεος, δηλαδή ότι θα του κάνουμε τη χάρη του οποιουδήποτε Τσίπρα και οποιουδήποτε άλλου πρωθυπουργού μετά από αυτόν και ότι θα πουν: «Δεν βαριέσαι, ας μην έκαναν μεταρρυθμίσεις. Βοήθησέ τους τώρα λιγάκι.» Αν περιμένει ο πολιτικός κόσμος στην Ελλάδα αυτό, είναι αφελής. Σας εξήγησα τους λόγους για τους οποίους άλλαξε και ο Σουλτς και ο Σόιμπλε.

Το χρέος της Ελλάδος είναι να κάνει μεταρρυθμίσεις και μετά μπορεί να αξιώνει απ’ έξω τις ρυθμίσεις. Το να αξιώνουμε ρυθμίσεις, ενώ κοροϊδεύουμε στις μεταρρυθμίσεις, αυτό δεν θα μας το κάνουνε.

Να ξέρετε εδώ ότι υπάρχει και ένα πρόβλημα στο τι είναι μεταρρύθμιση και τι είναι μέτρο. Μέτρο είναι να βάζεις φόρους. Μέτρο είναι να κόβεις μισθούς, συντάξεις. Αυτό είναι μέτρο προσωρινό που σου επιλύει τον φετινό ισολογισμό. Μεταρρύθμιση είναι η δημιουργία ενός μόνιμου νέου εισόδου που δεν το είχες ως χθες. Αυτό είναι μεταρρύθμιση. Μεταρρύθμιση είναι το σταμάτημα μιας δαπάνης που είχες μόνιμα ως σήμερα. Αυτό είναι μεταρρύθμιση. Είναι το σταμάτημα μιας μόνιμης δαπάνης που είχες ως σήμερα και η απόκτηση μιας νέας πηγής εσόδου που δεν την είχες ως σήμερα. Αυτό είναι μεταρρύθμιση.

Εδώ η Αίθουσα ίσως έχει μπερδέψει τις δύο έννοιες. Γιατί πηγαίνω ανά την Ελλάδα και μου λένε «μεταρρυθμίσεις, βρε παιδί μου, κάνουμε», και δεν έχουμε κάνει καμμία. Ούτε επαγγέλματα έχουν ανοίξει, ούτε φοροεισπρακτικό σύστημα έχει φτιαχτεί, ούτε στο δημόσιο έχει γίνει καμμιά αξιολόγηση αν υπάρχουν αργόμισθοι να τους εκτοπίσουμε, να τους μεταθέσουμε σε ιδιωτικές δουλειές, ούτε τις συντάξεις τις τριπλές τις έχουμε συμπτύξει σε μία, ούτε τις συντάξεις των πλουσίων έχει συζητήσει καθόλου ο κ. Τσίπρας να τις κόψει. Διότι αν τις είχε κόψει, δεν θα χρειαζόντουσαν αυτά τα σκληρά μέτρα των 3,6 δισεκατομμυρίων.

Δεν δέχθηκε ο κ. Τσίπρας μεταρρυθμίσεις τέτοιες, δραστικές, που δεν θα πείραζαν τον φτωχό μέχρι το χιλιάρικο και θα πείραζαν τους έχοντες. Δεν έκανε αυτό. Έκανε οριζόντιες καταστάσεις και παραπονιέται για έξω. Νομίζει ότι θα υποχωρήσουν οι έξω.

Πλανάσθε. Πλανάται και ο κ. Τσίπρας. Εγώ του το έχω πει και του ίδιου. Πλανάται αν θεωρεί ότι χωρίς μεταρρυθμίσεις η χώρα θα καταφέρει να ικετεύσει δόσεις, προγράμματα και λήψη χρημάτων περαιτέρω. Είναι άποψή μας.

Στα εργασιακά πάλι. Από την ώρα που θέλεις εδώ ιδιωτικοποιήσεις, θέλεις νέες επενδύσεις, αν αρχίσεις με τους σκληρούς εργασιακούς νόμους δεν θα έρθει κανένας. Τι πρότεινα εγώ; Το έξυπνο που πρέπει να κάνει η Αίθουσα αυτή και η Κυβέρνηση, η οποιαδήποτε κυβέρνηση. Να ελαστικοποιήσει προς το παρόν τις εργασιακές σχέσεις και όταν φύγουμε από το μνημόνιο και σταθεροποιηθεί η θέση μας στο Ευρώ και η Ελλάδα ξανασταθεί στα πόδια της, έχει κάθε άνεση να επαναφέρει φιλεργατικούς νόμους. Με το να λέει ο Τσίπρας «δεν υποχωρώ, δεν υποχωρώ και είναι αγκάθια στις διαβουλεύσεις» και να ρέει ο χρόνος, ποιο το κέρδος, κύριοι;

Θέλω να πω και δύο λόγια για τις δημοσκοπήσεις. Έχω ζητήσει τη σύσταση…

(Θόρυβος από την πτέρυγα του ΣΥΡΙΖΑ)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Παρακαλώ, ησυχία.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εσείς, κύριε με το μουστάκι, τι πρόβλημα έχετε με τις δημοσκοπήσεις, αφού ιδιαίτερα το κόμμα σας πάει «κατά μπρούμητα».

**ΠΡΟΕΔΡΟΣ (Νικόλαος Βούτσης):** Συνεχίστε, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ζήτησα ανεξάρτητη αρχή. Γιατί τη ζήτησα την ανεξάρτητη αρχή; Γιατί είπε κάποιος Υπουργός –δεν θυμάμαι ποιος είναι- ότι είναι κουμπάρος του Μητσοτάκη ένας που κάνει καλές δημοσκοπήσεις για το ΠΑΣΟΚ και τη Νέα Δημοκρατία. Υπάρχει ένας που ανεβάζει συνέχεια. Να μη λέμε ονόματα τώρα στην Αίθουσα. Είναι κουμπάρια, λέει. Αφού είναι κουμπάρια, πάρτε μέτρα. Εγώ σας ζητώ ανεξάρτητη αρχή, όπως το ΕΣΡ, μόνο για τις δημοσκοπήσεις. Να γίνει μία δημοσκόπηση, να πηγαίνει τα στοιχεία είτε με κάλπη είτε με τηλέφωνα ολοκληρωμένα, να ελέγχουν οι επικοινωνιολόγοι της ανεξάρτητης αρχής το αποτέλεσμα και μετά να το λέει ο «ΣΚΑΙ», το «ΕΘΝΟΣ», ο «ΕΛΕΥΘΕΡΟΣ ΤΥΠΟΣ». Όχι, μπαμ το «ΣΚΑΙ», τόσο. Λόγου χάριν, πέρυσι τον Σεπτέμβριο είχαν τον Λαφαζάνη 6% και την Ένωση Κεντρώων 2%. Τον Σεπτέμβρη πριν τις εκλογές είχαν 2% την Ένωση Κεντρώων και τον Λαφαζάνη 6%. Το ακούτε;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Έχεις δίκιο, Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Να πούμε και για το δημοψήφισμα πόσο πηγαίναν; Να το βάλουμε και το δημοψήφισμα; Δεν φαντάζομαι στη Νέα Δημοκρατία να πιστεύετε στις δημοσκοπήσεις, γιατί θα προσγειωθείτε αγρίως.

**ΙΩΑΝΝΗΣ ΤΡΑΓΑΚΗΣ:** Πιστεύουμε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Άνευ αλεξιπτώτου θα προσγειωθείτε, εάν τις πιστεύετε. Μέσα σας ξέρετε και εσείς τι συμβαίνει.

Εδώ, όμως, θέλω να εντοπίσω και κάτι άλλο. Θα στενοχωρήσω λίγο και την κ. Γεννηματά. Δύο κόμματα είχαν την ευθύνη της χώρας τα τελευταία σαράντα - πενήντα χρόνια, το ΠΑΣΟΚ και η Νέα Δημοκρατία. Εγώ αυτούς θυμάμαι πάλευα τότε. Επί σαράντα χρόνια πάλευα με ένα μικρό κόμμα να μπω στη Βουλή εναντιούμενος και στη Νέα Δημοκρατία και στο ΠΑΣΟΚ. Και βλέπω τώρα ΠΑΣΟΚ και Νέα Δημοκρατία να ετοιμάζονται να καταλάβουν την εξουσία. Τι είναι αυτό τώρα; Δικαίωση αυτών που πτώχευσαν; Πώς έρχεται αυτό τώρα; Έρχεται δηλαδή, ο ελληνικός λαός -που πτώχευσε η χώρα με προσλήψεις, με όλο εκείνο το πανηγύρι- και λέει: «Φιλοσόφησα. Ήταν ωραίοι αυτοί που μας πτώχευσαν. Να τους ξαναβγάλουμε.»; Αυτό θέλουν να μας πουν οι δημοσκοπήσεις. Ότι ο ελληνικός λαός επιστρέφει στον τόπο του εγκλήματος.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, κάντε ησυχία.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Είναι τόσο αφιλοσόφητος!

**ΠΡΟΕΔΡΟΣ (Νικόλαος Βούτσης):** Συντομεύστε, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Εντάξει, κύριε Πρόεδρε.

Νομίζω ότι αν πάμε σε εκλογές και δεν έχει κάνει την ανεξάρτητη αρχή ο κ. Τσίπρας, θα έχει βλάψει τον εαυτό του, γιατί είναι μεγάλο έγκλημα αυτό, αν δεν το κάνει. Θα διαιωνιστεί μία ατιμία, γιατί από τις δημοσκοπήσεις παρασύρεται ο κόσμος. Προσέξτε το αυτό, δεν είναι αστείο πράγμα. Γιατί λέει ο Τσίπρας, έχει σύνθημα ότι κυνηγάει τη διαπλοκή. Μεγαλύτερη διαπλοκή από τις εφημερίδες και τα κανάλια είναι οι δημοσκοπήσεις, γιατί όταν σε γράφουν τριάντα και τον άλλον δέκα, παρασύρεται ένα κομμάτι κόσμου, ιδιαίτερα χαμηλής μόρφωσης κόσμου. Τι τη θέλει τη διαπλοκή και αυτά που κάνει αν αυτό το θέμα το αφήσει έτσι.

Είναι πολύ σημαντικό αυτό και απευθύνομαι προς όλες τις Πτέρυγες.

Επίσης, βλέπω στο ΠΑΣΟΚ να επιστρέφει η φρουρά του Γιώργου Παπανδρέου, όλη: Πετσάλνικος, όλα τα άτομα εκείνα, τα ωραία, που είχαν κρυφτεί για τρία - τέσσερα χρόνια, δεν έβγαιναν στο φως του ήλιου, γιατί είχαν βάλει τη χώρα στα μνημόνια. Τώρα ο Σαχινίδης, Υπουργός Οικονομικών, ήταν ξανά στο «ΣΚΑΙ» -δεν θυμάμαι που ήταν- και λαλούσε και είχε για όλα λύσεις. Λέω αφού είχες και έχεις λύσεις για όλα τώρα, τόσα χρόνια πού ήσουν; Τι έκανες, ρε φιλαράκο, και δεν εφάρμοζες τις λύσεις;

(Χειροκροτήματα από την πτέρυγα της Ένωσης Κεντρώων)

Εν τω μεταξύ, θα πω και κάτι άσχημο για τη Νέα Δημοκρατία.

**ΠΡΟΕΔΡΟΣ (Νικόλαος Βούτσης):** Σας παρακαλώ πολύ, συντομεύετε, κύριε Πρόεδρε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Πρέπει να ακουστεί αυτό, κύριε Πρόεδρε.

Βγαίνουν οι εκπρόσωποι της Νέας Δημοκρατίας στα κανάλια και παρουσιάζουν πολύ απλά ότι με μείωση των φορολογικών συντελεστών θα λυθεί το πρόβλημα, με μείωση των φορολογικών συντελεστών λύνεται το πρόβλημα κατά τη Νέα Δημοκρατία. Αυτό είναι το πρόβλημα. Γιατί δεν το κάνατε στα δύο χρόνια του Σαμαρά και εσείς;

(Θόρυβος από την πτέρυγα της Νέας Δημοκρατίας)

**ΙΩΑΝΝΗΣ ΤΡΑΓΑΚΗΣ:** Βεβαίως, το κάναμε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Το κάνατε; Α, και φύγαμε από τα μνημόνια;

**ΙΩΑΝΝΗΣ ΤΡΑΓΑΚΗΣ:** Δεν παρακολουθείτε, κύριε Πρόεδρε. Το έχουμε κάνει.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, επιτρέψτε μου…

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Συγνώμη, φαίνεται στη Νέα Δημοκρατία έχουν πιστέψει στην πλάνη, την οποία ακολουθούν.

Ακούστε, εγώ μίλησα και με τον Αρχηγό σας, γιατί είχα δυσκολίες για αυτό το ραντεβού, γιατί η οικογένεια Μητσοτάκη ήταν αρνητικός ηλεκτρισμός για εμάς, είχαν ρίξει μια κυβέρνηση του κέντρου, δεν ήταν εύκολο το ραντεβού -δεν σας το κρύβω- και έδωσα μια ευκαιρία.

Όμως, προσέξτε καλά. Η συναίνεση είναι η πίστη η δική μου. Εσείς ζητάτε την εξουσία. Εσείς θέλετε την εξουσία και φοβάμαι εγώ αυτούς, που έχουν το θράσος να θέλουν εξουσία. Τους φοβάμαι, κυρίες και κύριοι, στην Αίθουσα αυτή.

Του ίδιου του Τσίπρα του είπα ότι είσαι με πενήντα έδρες μπόνους και εσύ και πρέπει να σέβεσαι την Ελλάδα. Και δεν έχεις πάρει την ψήφο την αντίστοιχη, το ποσοστό, για να λες κυβερνάω μόνος μου. Το ίδιο, λοιπόν, λέω και στον Αρχηγό σας από την Αίθουσα αυτή, από το Βήμα αυτό! Είναι μεγάλο θράσος να βγαίνεις σε έναν λαό, σε ένα Βήμα και να λες θα σε κυβερνήσω. Ποιος είσαι εσύ, κύριε;

Οι χώρες θέλουν συνασπισμούς, θέλουν συναντίληψη, θέλουν διάλογο, θέλουν συνεννόηση. Εσείς θέλετε να πέσει η μια ομάδα εξουσίας και να έρθετε εσείς. Δεν πείθετε καθόλου περί της αγαθότητος των προθέσεών σας ή περί των ικανοτήτων να εφαρμόσετε αυτό το πρόγραμμα.

Δεν έχω να προσθέσω τίποτα, ει μη ότι δίνω δύο, τρεις ώρες, όσες έχει η σύναξη αυτή η σημερινή, στον κ. Τσίπρα να επεκτείνει το χρονικό διάστημα και για την περίοδο του Τσίπρα, δηλαδή για τη δική του περίοδο, για να ψηφίσει η Ένωση Κεντρώων.

Ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστούμε τον Πρόεδρο κ. Λεβέντη.

Να διευκρινίσουμε στην Αίθουσα ότι δεν υπάρχουν ούτε δύο ούτε τρεις ώρες. Υπάρχουν τα δώδεκα λεπτά του Κοινοβουλευτικού Εκπροσώπου του ΣΥΡΙΖΑ, τα έξι λεπτά του Κοινοβουλευτικού Εκπροσώπου της Νέας Δημοκρατίας, επειδή είχε μιλήσει προηγουμένως ο κ. Μητσοτάκης και ύστερα θα μιλήσει ο κύριος Πρωθυπουργός, προς τον οποίον, επίσης, κάνουμε έκκληση να είναι σχετικά σύντομος, γιατί είχαμε προσδιορίσει διαφορετικά τα ωράρια. Είναι Μεγάλη Τετάρτη και πολλοί συνάδελφοι έχουν βγάλει εισιτήρια για την περιφέρεια, για να φύγουν για Κρήτη και αλλού και θα παρακαλούσα πολύ η διαδικασία να τηρηθεί όσο το δυνατόν γίνεται περισσότερο.

Ευχαριστώ.

Κύριε Μαντά, έχετε τον λόγο.

**ΧΡΗΣΤΟΣ ΜΑΝΤΑΣ:** Θα προσπαθήσω να είμαι και πιο σύντομος, κύριε Πρόεδρε. Θα ξεκινήσω από τα βασικά, γιατί δεν πρέπει να χάνουμε τη μεγάλη εικόνα.

Εμείς γνωρίζουμε καλά την αντίληψη και την πρακτική εφαρμογή του νεοφιλελευθερισμού στην υγεία. Ο νεοφιλελευθερισμός τι λέει; Λέει ότι η υγεία δεν είναι δημόσιο κοινωνικό αγαθό, αλλά ατομική ευθύνη του καθενός ξεχωριστά. Αυτή είναι η μήτρα, που παράγει κοινωνική ανισότητα, αποκλεισμούς και περιθωριοποίηση. Μέσα σε αυτά τα πλαίσια του νεοφιλελευθερισμού εκκολάπτεται και η σπατάλη και η διαφθορά. Και το κρίσιμο στοιχείο εδώ, γιατί δεν πρέπει να ξεχνάμε, είναι ότι από αυτή την πλευρά, αυτό το στοιχείο προσθέτει και παράγει νέους ταξικούς φραγμούς στην καθολική πρόσβαση στην υγεία.

Γι’ αυτό και από αυτή τη σκοπιά έχει νόημα –και έχει σημαντικό νόημα– να ερευνήσουμε από όλες τις πλευρές και βεβαίως και από την πλευρά της Βουλής τι συνέβη όλο αυτό το χρονικό διάστημα στον χώρο της υγείας.

Εδώ υπάρχει ένα κρίσιμο ερώτημα: Γιατί όλα αυτά τα χρόνια, ενώ το χρήμα έρρεε, ενώ υπήρχαν εκατοντάδες υποθέσεις, οι υπεύθυνες πολιτικές δυνάμεις δεν έκαναν κάτι, για να δουν τι συνέβαινε σε αυτόν τον χώρο; Το ΣΕΥΠ το 2015, σας λέω ένα παράδειγμα, εξέδωσε συνολικά για τους τέσσερις φορείς που διαχειρίζονται τον υγειονομικό, τον φαρμακευτικό, τον διοικητικό, τον οικονομικό τομέα και άλλους τομείς τετρακόσιες ενενήντα εννέα εντολές ελέγχου. Το 2016 εξέδωσε διακόσιες είκοσι οκτώ εντολές ελέγχου. Έβγαιναν πορίσματα, το ένα πίσω από το άλλο.

Εγώ δεν μηδενίζω καμμία προσπάθεια. Όσες προσπάθειες έγιναν στην πλευρά της εξυγίανσης του συστήματος, στην πλευρά του να σταματήσει αυτό το πάρτι, πρέπει να τις εκτιμήσουμε με τον τρόπο που πρέπει να τις εκτιμήσουμε μέσα σε αυτή τη διαδρομή.

Όμως, το τελικό αποτέλεσμα –και αυτό έχει ονοματεπώνυμο πολιτικό, όπως είπαν και οι δύο Υπουργοί Υγείας– είναι ότι σε αυτή τη διαδρομή των πολλών χρόνων, των πολλών δεκαετιών, παρά τα όποια βήματα εγώ λέω ότι έγιναν, παρά τις όποιες αλλαγές στο σύστημα υγείας, δεν μπήκε φραγμός σε αυτό το πάρτι. Δεν μπορεί να μένουμε αδιάφοροι, όταν και οι πιο μετριοπαθείς εκτιμήσεις μιλάνε για δισεκατομμύρια που χάθηκαν σε αυτή τη διαδρομή.

Εδώ επιχειρήθηκε, κυρίες και κύριοι Βουλευτές, ένας αντιπερισπασμός. Γιατί αυτός ήταν ο αντιπερισπασμός από την πλευρά της Αξιωματικής Αντιπολίτευσης να πει και να βάλει από την πίσω πόρτα την παγίδα ότι όλοι ίδιοι είμαστε, όλοι μαζί τα φάγαμε.

Επιτρέψτε μου να πω –γιατί, κύριε Πρόεδρε, είμαι φορτισμένος σε αυτή τη συζήτηση– ότι αυτή η χώρα είναι μικρή χώρα και γνωριζόμαστε πολύ καλά και ότι εμείς δεν έχουμε κανένα, μα απολύτως κανένα, πρόβλημα για την πλήρη έρευνα σε όλα τα ζητήματα.

Έχουμε, όμως, όχι μόνο τη διαδρομή μας, όχι μόνο το τώρα, αλλά είμαστε έτοιμοι και δεν έχουμε κανένα πρόβλημα να είμαστε γαντζωμένοι, όπως λέτε στην καρέκλα της εξουσίας, και την επόμενη μέρα να υπερασπίσουμε το δημόσιο σύστημα υγείας, έτσι όπως το κάναμε δεκάδες χρόνια πολλοί από εμάς.

Το δικό μας, λοιπόν, μέτρο για το μέλλον –και θα κριθούμε πολύ αυστηρά γι’ αυτό, και θέλουμε να κριθούμε αυστηρά– είναι αν οι άνθρωποι, που έχουν ανάγκη υγειονομικών υπηρεσιών, δεν θα ξεπουλιούνται, δεν θα πλησιάζουν τα νοσοκομεία και τα κέντρα υγείας με τον φόβο ότι δεν έχουν το αντίτιμο στην τσέπη για να εξυπηρετηθούν, όταν οι λειτουργοί του συστήματος υγείας –αυτοί οι ελάχιστοι, γιατί ελάχιστοι είναι– που κερδοσκοπούν στον ανθρώπινο πόνο, θα μηδενιστούν, δεν θα υπάρχουν, θα είναι στα αζήτητα. Αυτό είναι ένα κρίσιμο πρόβλημα, πολύ κρίσιμο πρόβλημα, και μην το υποτιμάτε, για να μπορέσει το σύστημα υγείας να ορθοποδήσει.

Υπάρχει μια περιρρέουσα ατμόσφαιρα ότι όπως και οι άλλες επιτροπές –λέει– και αυτή η επιτροπή δεν θα καταλήξει σε κανένα συμπέρασμα. Κυρίες και κύριοι Βουλευτές, νομίζω ότι αυτό εξαρτάται πάρα πολύ από το τι θα κάνει η επιτροπή.

Και νομίζω ότι έχει τη σαφή δυνατότητα μέσα από την έρευνα όλων αυτών των πτυχών να δώσει ένα καθαρό αποτέλεσμα στον ελληνικό λαό. Να πει πώς έγινε και πώς εξελίχθηκε αυτό το πάρτι στην υγεία. Να πει συγκεκριμένα πράγματα. Διότι μπορεί να πει συγκεκριμένα πράγματα. Διότι δεν υπάρχει απάντηση, για παράδειγμα στο φάρμακο –και πρέπει να δοθεί απάντηση, κυρίες και κύριοι Βουλευτές- γιατί δεν υπήρχε στην Ελλάδα διαπραγμάτευση των τιμών αποζημίωσης, για να το ακούσει ο ελληνικός λαός.

Το ελληνικό δημόσιο σε όλες του τις μορφές καταβάλλει ως αποζημίωση για τεράστιες ποσότητες φαρμάκων στην ίδια τιμή μονάδας με έναν ιδιώτη που θα αγόραζε ένα κουτί. Και αυτό γινόταν επί δεκάδες χρόνια. Για να μην πω τι γινόταν σε αυτόν τον χώρο πριν από το 2010, όταν δεν ήταν στην ευθύνη του Υπουργείου Υγείας.

Και όσον αφορά αυτό, θέλω να πω ότι γίνεται μια συστηματική προσπάθεια από την Κυβέρνηση, όπως κάνουν και άλλες χώρες τις Ευρώπης, σε συνεργασία με την Ιταλία, την Ισπανία, την Πορτογαλία, την Κύπρο και τη Μάλτα να αποκτήσουμε επιτέλους έναν μηχανισμό διαπραγμάτευσης των τιμών αποζημίωσης.

Δεν υπήρχε στην Ελλάδα μηχανισμός αξιολόγησης τεχνολογιών υγείας. Αυτός ο μηχανισμός δηλαδή, για να γίνομαι κατανοητός, ότι πέρα από την κλινική καταλληλότητα και ασφάλεια του φαρμάκου, θα μπορεί να γνωμοδοτεί για την κλινική προστιθέμενη αξία κάθε σκευάσματος σε σύγκριση με άλλα φάρμακα, αλλά και για το συνολικό οικονομικό κόστος.

Κυρίες και κύριοι Βουλευτές, αμφισβητείτε ότι οι ίδιοι άνθρωποι, που ήταν σύμβουλοι, συνεργάτες των φαρμακευτικών εταιρειών, ήταν ταυτόχρονα σύμβουλοι και συνεργάτες στο Υπουργείο Υγείας σε θέματα φαρμακευτικής πολιτικής; Το αμφισβητείτε αυτό; Δεν πρέπει να μπει επιτέλους μια κάθετη απαγόρευση να είναι σύμβουλοι φαρμακευτικής πολιτικής άνθρωποι που είναι σε αμειβόμενες θέσεις από τη φαρμακοβιομηχανία; Ναι ή όχι;

Επίσης, δεν υπάρχουν στην Ελλάδα μηχανισμοί ελέγχου της ζήτησης των φαρμάκων, δηλαδή θεραπευτικά πρωτόκολλα και φαρμακευτικές κατευθυντήριες οδηγίες. Τώρα άρχισε αυτό να υλοποιείται. Σας είπαν οι Υπουργοί ότι έχει γίνει μια μεγάλη προσπάθεια σε αυτό. Νομίζω ότι σήμερα έχουμε πάνω από είκοσι πέντε θεραπευτικά πρωτόκολλα -και αυτό πρέπει να επεκταθεί παντού- που μας επιτρέπουν να έχουμε έλεγχο σε αυτόν τον κρίσιμο μηχανισμό της ζήτησης. Και πάνω εκεί χτίστηκε το σκάνδαλο της «NOVARTIS» και άλλων εταιρειών, χωρίς επαρκείς ενδείξεις θεραπείας με κόστος 8 ευρώ έως 10 ευρώ το μήνα. Αυτό αντικαθίσταται με φάρμακα που πήγαιναν δεκαπλάσιες φορές. Από 8 ευρώ έως 10 ευρώ πήγαιναν στα 100 ευρώ. Αυτά είναι ερωτήματα στα οποία οφείλουμε να απαντήσουμε, όχι για να βρούμε ενόχους ή να καρφώσουμε, μέρες που είναι, στον σταυρό κάποιους ανθρώπους, αλλά γιατί πρέπει επιτέλους σε αυτή τη χώρα, αυτά τα ερωτήματα να τα απαντήσουμε με θεσμικό τρόπο –και είμαστε αποφασισμένοι να το κάνουμε- έτσι ώστε να μηδενίσουμε κυριολεκτικά ό,τι μπορεί να προκύψει από αυτές τις τρύπες του συστήματος υγείας.

Ξέρουμε πάρα πολύ καλά, κυρίες και κύριοι Βουλευτές, ότι η σύγκρουση αυτή θα είναι μεγάλη. Έχουμε πλήρη γνώση πολλοί από εμάς μέσα σε αυτή την Αίθουσα ότι αυτό το σύστημα δεν είναι ένα σύστημα ελληνικό. Είναι ένα σύστημα διεθνές. Είναι ισχυρά συμφέροντα και ελληνικών και πολυεθνικών εταιρειών. Παίζονται διεθνή παιχνίδια, εάν μου επιτρέπετε, πάνω σε αυτά τα ζητήματα. Είναι, λοιπόν, ένα πολύ δύσκολο πρόβλημα χωρίς αμφιβολία.

Ολοκληρώνοντας, κύριε Πρόεδρε, για να είμαι συνεπής σε αυτό που είπα, θέλω να πω τούτο, επειδή έγινε πολλή συζήτηση για το δελτίο τιμών φαρμάκων του 2015.

Θέλω, λοιπόν, να πω το εξής: Το δελτίο τιμών του πρώτου εξαμήνου δεν βγήκε, κυρίες και κύριοι Βουλευτές, επειδή ήταν σε εξέλιξη η διαπραγμάτευση. Δεν είχε κλείσει η συμφωνία που συμπεριελάμβανε αλλαγές και στον τρόπο τιμολόγησης -και το ξέρετε πάρα πολύ καλά. Όταν έκλεισε η συμφωνία και προκηρύχθηκαν εκλογές η υπηρεσιακή ηγεσία του Υπουργείου έβγαλε την απαραίτητη υπουργική απόφαση και αμέσως μετά ο νέος Υπουργός έβγαλε το δελτίο τιμών των φαρμάκων που εφαρμόστηκε τον Δεκέμβριο του 2015. Αυτή είναι η αλήθεια.

Και να τελειώσω αφιερώνοντας κάτι στον Αρχηγό της Αξιωματικής Αντιπολίτευσης, έναν μύθο. Στην ελληνική μυθολογία υπάρχει ο Κάλχας –τον ξέρετε- μάντης, προφήτης, σημαντικός κατά την ελληνική μυθολογία. Ο κ. Μητσοτάκης σήμερα έγινε Κάλχας, Κάλχας καταστροφής, Κάλχας κατάρρευσης! Ξέρετε ποιο ήταν –κατά τη μυθολογία, πάντα- το τέλος του Κάλχαντα; Ο Κάλχας, λοιπόν, είχε φυτέψει ένα αμπέλι. Κάποιος ντόπιος προφήτης, άλλος, του έλεγε ότι δεν θα προλάβει να πιει το κρασί του αμπελιού του. Ο Κάλχας τον ειρωνεύτηκε. Το αμπέλι πρόκοψε, έδωσε σταφύλια και κρασί. Τη μέρα που θα δοκίμαζε το νέο κρασί ο Κάλχας είχε προσκαλέσει όλους τους γείτονες. Την ώρα που σήκωνε το κύπελλο για να πιει το κρασί του, ο ντόπιος προφήτης του υπενθύμισε ότι δεν θα δοκίμαζε τελικά το κρασί του. Ο Κάλχας άρχισε να γελάει τόσο δυνατά, ώστε σε λίγο έσκασε από τα γέλια χωρίς ακόμα να έχει αγγίξει με τα χείλη του το ποτήρι. Αυτή είναι η μοίρα σας.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Με τη διασαφήνιση ότι μιλάμε για πολιτικό τέλος και μόνο.

Ορίστε, κύριε Δένδια, έχετε τον λόγο ως Κοινοβουλευτικός Εκπρόσωπος της Νέας Δημοκρατίας και ύστερα θα μιλήσει ο Πρωθυπουργός.

**ΝΙΚΟΛΑΟΣ ΔΕΝΔΙΑΣ:** Είναι δύσκολο, κυρίες και κύριοι συνάδελφοι να παίρνει κανείς τον λόγο μετά από μια τέτοια μυθοπλασία. Εν πάση περιπτώσει, όμως, θα πάμε σε αυτό στο τέλος της δικής μου μικρής τοποθέτησης.

Ξέρετε, όταν σκεφτόμαστε γιατί είμαστε σήμερα εδώ, Μεγάλη Τετάρτη απόγευμα, νομίζω ότι όλοι μας ξέρουμε πολύ καλά την απάντηση. Είμαστε εδώ, όχι βέβαια για να συνεννοηθούμε πώς μπορούμε να εξυγιάνουμε τον χώρο της υγείας -κάτι που πιθανότατα θα χρειαζόταν να το κάνουμε- είμαστε εδώ για έναν και βασικό λόγο, διότι αποτύχατε τραγικά εσείς της κυβερνητικής πλειοψηφίας, της Κυβέρνησης ΣΥΡΙΖΑ - ΑΝΕΛ, στην αξιολόγηση.

Για άλλη μια φορά την πατήσατε με τον χειρότερο τρόπο. Υποσχεθήκατε τα πάντα. Δηλώσατε με τον πιο επίσημο, τον πιο βαρύγδουπο, τον πιο πομπώδη τρόπο ότι δεν πρόκειται να δεχθείτε ή να φέρετε ούτε 1 ευρώ νέα μέτρα και απ’ ό,τι καταλαβαίνουμε –αν καταλαβαίνουμε καλά- έχετε ήδη συμφωνήσει στο αφορολόγητο, την πτώση του αφορολόγητου. Ήταν γενναιόδωρος ο Αρχηγός της Αντιπολίτευσης κ. Μητσοτάκης όταν είπε «κάτι πάνω, κάτι κάτω από τα έξι χιλιάδες». Φαίνεται να είναι αρκετά κάτω από τα έξι χιλιάδες.

Επίσης, έχετε συμφωνήσει να περικοπούν όλες οι προσωπικές διαφορές στις συντάξεις και απ’ ό,τι καταλαβαίνουμε έχετε συμφωνήσει, επίσης, την πώληση του 40% των μονάδων παραγωγής της ΔΕΗ. Εκεί, πραγματικά, αυτό που πετύχατε είναι θριαμβευτικό. Αρνηθήκατε την πώληση της μικρής ΔΕΗ του 30%, με την οποία θα παίρνατε χρήματα, και αντίθετα περιορίσατε πρώτα κατά 50% την όλη ΔΕΗ και αφού την περιορίσατε κατά 50%, θα δώσετε και το 40% του 50%. Μπράβο! Εύγε! Σπουδαίο! Γενναία διαπραγμάτευση! Στιβαρή θέση! Στέρεη στάση!

Κυρίες και κύριοι συνάδελφοι, ήρθε εδώ ο Υπουργός Οικονομικών, ο οποίος ούτε λίγο ούτε πολύ ζήτησε και τον λόγο από τον κ. Μητσοτάκη. Αντί να έρθει να μας ενημερώσει, αντί να έρθει θεσμικά, αντί δηλαδή θεσμικά να συγκληθεί το Κοινοβούλιο και να μάθουμε πού βρίσκεται η διαπραγμάτευση, ο Υπουργός των Οικονομικών και η Κυβέρνηση προτίμησαν να ενημερώσουν και να συζητήσουν με την Κεντρική Επιτροπή του ΣΥΡΙΖΑ, την προηγούμενη Κυριακή, ενώ συγχρόνως η τελευταία θέση του Υπουργού προς το εθνικό Κοινοβούλιο είναι ότι εφόσον διαπραγματευόμαστε, το εθνικό Κοινοβούλιο δεν δικαιούται ενημέρωσης, διότι αυτό θέτει σε κίνδυνο τη διαπραγμάτευση.

Κατά συνέπεια, λοιπόν, κυρίες και κύριοι συνάδελφοι, η ανοικτή συζήτηση στην Κεντρική Επιτροπή του ΣΥΡΙΖΑ δεν θέτει σε κανέναν κίνδυνο της διαπραγμάτευση. Η συζήτηση, όμως, στο εθνικό Κοινοβούλιο, το οποίο θα μπορούσε να συνεδριάσει και με κλειστές πόρτες, α, όχι, αυτή θέτει σε κίνδυνο της διαπραγμάτευση.

Αντιλαμβάνεται, λοιπόν, κανείς ποιος είναι ο αξιακός τρόπος με τον οποίο κινείται αυτή η απόλυτα αποτυχημένη, η μοναδικά αποτυχημένη, η πρωτοφανώς αποτυχημένη Κυβέρνηση.

Κυρίες και κύριοι, θα ήθελα να σας ξαναθυμίσω κάτι που το είπα στον ίδιο τον κύριο Υπουργό. Μας είχε πει –κι εγώ τείνω να θυμάμαι τι λέγεται, ιδίως όταν αυτό είναι βαρύγδουπο- ότι αν φέρει 1 ευρώ νέα μέτρα, θα παραιτηθεί. Φαντάζομαι ότι θα έχει την ευθιξία να πραγματοποιήσει την απειλή, αν και έτσι που τον κατάλαβα, δεν τον βλέπω και πολύ διατεθειμένο. Σας έχουμε καταλάβει όλοι, ξέρετε, ότι οι καρέκλες σάς φαίνονται πολύ γλυκές.

(Θόρυβος από την πτέρυγα του ΣΥΡΙΖΑ)

Εν πάση περιπτώσει, θα ήθελα να σας πω και κάτι που επίσης το είπε και ο κ. Μητσοτάκης, γιατί είναι η πάγια θέση της Νέας Δημοκρατίας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** …(δεν ακούστηκε)

**ΝΙΚΟΛΑΟΣ ΔΕΝΔΙΑΣ:** Εσείς με το μουστάκι -είχε δίκιο ο κ. Λεβέντης- μονίμως φωνάζετε.

Εμείς, κυρίες και κύριοι συνάδελφοι, εσάς σας έχουμε καταλάβει τι είσαστε κι έχουμε καταλάβει και τι περιμένει η ελληνική κοινωνία. Έχουμε, όμως, κι ένα μεγάλο ζήτημα με τους δανειστείς, γιατί συμφωνούν μαζί σας και σας επιτρέπουν να προτείνετε και αποδέχονται απαράδεκτα μέτρα, όπως το ύψος των φορολογικών υποχρεώσεων, όπως το ύψος των ασφαλιστικών εισφορών, όπως μέτρα που βυθίζουν την ελληνική οικονομία. Έχουν κι αυτοί ευθύνη και με κάθε τρόπο απευθυνόμαστε όχι μόνο σε εσάς, αλλά και σε αυτούς και τους λέμε ότι η ελληνική κοινωνία βλάπτεται από αυτά τα μέτρα.

Έρχομαι τώρα, το τελευταίο ενάμισι λεπτό, στο ζήτημα αυτό το οποίο σήμερα αποτελεί την ημερήσια διάταξη, την εξεταστική επιτροπή. Κυρίες και κύριοι συνάδελφοι, εμείς έχουμε πολύ λίγα να πούμε στη Νέα Δημοκρατία. Δεν έχουμε αντίρρηση. Βεβαίως, ό,τι θέλετε, σας το έχουμε πει από την αρχή. Να εξετάσουμε ό,τι θέλετε, όταν θέλετε, όπως το θέλετε.

Πρέπει, όμως, να μας πείτε ένα πράγμα. Γιατί να μην εξετάσουμε από το 1996, που αρχίζει μία κυβερνητική θητεία; Γιατί να μη συζητήσουμε για το 2015 - 2017, τα δικά σας πεπραγμένα; Γιατί αυτά να μείνουν έξω από το εύρος αυτής της βαθύτατης θεσμικής διερεύνησης, όπως είπε πριν ο Κοινοβουλευτικός Εκπρόσωπος της κυβερνητικής πλειοψηφίας; Γιατί, κυρίες και κύριοι συνάδελφοι;

Να σας πω την αλήθεια, αν δεν το άκουγα από τον Υπουργό Υγείας, δεν θα το πίστευα ότι θα τολμούσε κάποιος να πει αυτό το πράγμα, παρ’ ότι το είχα γραμμένο, γιατί το είπε και σε κάποιο κανάλι και μου ήρθε η σχετική ρήση του. Γιατί –λέει- «Εμείς αρνούμαστε να μας εξετάσει η Βουλή, γιατί εμείς δεν είμαστε όμοιοι με τους άλλους. Εμείς είμαστε ανόμοιοι με τους άλλους».

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν είπε αυτό.

**ΝΙΚΟΛΑΟΣ ΔΕΝΔΙΑΣ:** Αυτό είναι το επιχείρημά σας, δεν ακούσαμε τίποτα άλλο.

Κατ’ αρχάς, για πείτε μου, κυρίες και κύριοι συνάδελφοι, για το διάστημα 1996 - 1997 με ποιον ήσαστε όμοιοι, για να ξέρω; Με την κυβέρνηση Σημίτη είστε όμοιοι ή απομονώνετε την περίπτωση του κ. Κουρουμπλή; Γιατί δεν φαντάζομαι, δεν τολμάω να φανταστώ ότι εσείς, η τόσο ηθική κυβερνητική πλειοψηφία, έχετε στο μυαλό σας την παραγραφή και γι’ αυτό αφήσατε έξω το 1996 - 1997. Δεν πιστεύω ποτέ, δεν τολμώ να πιστέψω ότι η παραγραφή, οι αποσβεστικές προθεσμίες αντέχουν να συγκριθούν με αυτό το μεγάλο ήθος το οποίο διακηρύσσετε εσείς ότι συλλογικά διαθέτετε και το επιβάλλετε στις άλλες παρατάξεις.

Για πείτε, όμως, αν έχετε την καλοσύνη. Παρεμπιπτόντως θα προτείνω αυτή η εξεταστική–έχουμε τις ονομασίες με τις σήραγγες, ξέρετε, τον τελευταίο καιρό- να ονομαστεί «σήραγγα Κουρουμπλή», διότι μας πηγαίνει από τον κ. Κουρουμπλή του 1996 στον κ. Κουρουμπλή του 2015, περνώντας μέσα από όλα τ’ άλλα. Να ονομαστεί «σήραγγα Κουρουμπλή», λοιπόν!

(Χειροκροτήματα από την πτέρυγα της Νέας Δημοκρατίας)

Για πάμε, όμως στο 2015 - 2017, κυρίες και κύριοι. Τι σημαίνει αυτό το «εμείς δεν είμαστε όμοιοι;». Τι σημαίνει; Ξέρετε, ο κύριος συνάδελφος εδώ, προηγουμένως, αφιέρωσε έναν μύθο του Αισώπου στον Αρχηγό της Αξιωματικής Αντιπολίτευσης, τον κ. Κυριάκο Μητσοτάκη. Στον λίγο χρόνο, λοιπόν, που είχα κι εγώ μέχρι να ανέβω στα σκαλιά σκέφτηκα κι εγώ, όχι έναν μύθο αλλά μια ιστορία. ξέρετε έναν συγγραφέα που λέγεται Τζωρτζ Όργουελ; Είναι πιο γνωστός για το «1984».

Υπάρχει, όμως, κι ένα άλλο βιβλίο του, κυρίες και κύριοι: «Η Φάρμα των Ζώων», το «Animal Farm». Εκεί, λοιπόν, για όσους δεν ξέρετε την ιστορία, κάποια ζώα, δεν θα σας πω ποια ζώα για να μη θεωρήσετε ότι σας προσβάλλω…

(Θόρυβος στην Αίθουσα)

Αναγνωρίζετε κάτι και φωνάζετε; Σας θυμίζει κάτι;

**ΠΡΟΕΔΡΟΣ (Νικόλαος Βούτσης):** Κάντε ησυχία, κύριοι συνάδελφοι.

**ΝΙΚΟΛΑΟΣ ΔΕΝΔΙΑΣ:** Κάποια ζώα, λοιπόν, αναλαμβάνουν την εξουσία και βάζουν μια πινακίδα στην οποία λένε: «όλα τα ζώα είναι ίσα». Αλλά αυτά τα ζώα που έχουν καταλάβει την εξουσία, μετά από λίγο αρχίζουν να τα κάνουν όλα προς το συμφέρον τους. Να κλέβουν τα υπόλοιπα ζώα, να κάμπτονται όλοι οι κανόνες.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα.

**ΝΙΚΟΛΑΟΣ ΔΕΝΔΙΑΣ:** Και μετά από λίγο καιρό, ένα διαμαρτυρόμενο ζώο που πάει να δει αυτή την αρχική πινακίδα, τη συμφωνία ισότητας, βλέπει ότι η πινακίδα έχει αλλάξει. Λέει το εξής: «όλα τα ζώα είναι ίσα, αλλά κάποια ζώα είναι πιο ίσα από τα άλλα»!

Μετά την αφιέρωση αυτή, κυρίες και κύριοι συνάδελφοι της κυβερνητικής πλειοψηφίας, σας λέω ότι αν το θυμάστε, υπάρχει ένα άρθρο στο Σύνταγμα της Ελληνικής Δημοκρατίας, το άρθρο 4. Το άρθρο 4 του Συντάγματος της Ελληνικής Δημοκρατίας λέει ότι όλοι οι Έλληνες είναι ίσοι απέναντι στον νόμο και δεν θυμάμαι να κάνει καμμία εξαίρεση για τον ΣΥΡΙΖΑ ή τους ΑΝΕΛ.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

**ΝΙΚΟΛΑΟΣ ΔΕΝΔΙΑΣ:** Σας προτείνω, λοιπόν, τώρα, εν όψει της νέας επικοινωνιακής προσπάθειας που θα κάνετε για την Αναθεώρηση του Συντάγματος, να προτείνετε και την αλλαγή του άρθρου 4 και να γράψετε ότι όλοι οι Έλληνες είναι ίσοι, αλλά όσοι είναι με τον ΣΥΡΙΖΑ είναι περισσότερο ίσοι!

Κυρίες και κύριοι συνάδελφοι, καλή Ανάσταση!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

Τον λόγο έχει ο Πρωθυπουργός κ. Αλέξης Τσίπρας.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Μάλλον ο κ. Δένδιας μπερδεύτηκε με τον ζωολογικό κήπο. Δεν είναι εδώ μέσα, είναι δίπλα. Όμως, θα μου επιτρέψετε να ξεκινήσω -γιατί ξέρετε αυτό δεν είναι καν θέμα ιατρικής, είναι θέμα κτηνιατρικής- με κάποια σχόλια που αφορούν την τοποθέτηση των Αρχηγών της Αντιπολίτευσης, ιδιαιτέρως του κ. Μητσοτάκη. Κατανοώ απολύτως το βέρτιγκο στο οποίο βρίσκεται η Αντιπολίτευση, ιδιαιτέρως μετά την Παρασκευή, μετά τη Μάλτα. Γι’ αυτό θα είμαι όσο μπορώ πιο επιεικής, ιδίως με τον Αρχηγό της Αντιπολίτευσης, διότι δεν βρίσκεται και στην Αίθουσα. Επέλεξε να έλθει το μεσημέρι, ενώ είχε δηλώσει το απόγευμα και εγώ δεν μπορούσα δυστυχώς να είμαι εδώ το μεσημέρι για να τον ακούσω. Οπότε έχω την εικόνα από όσα διάβασα από τα μέσα ενημέρωσης, διότι δεν τον άκουσα με τα αυτιά μου.

Ωστόσο, νομίζω ότι ο κ. Μητσοτάκης τις τελευταίες μέρες συμπεριφέρεται σαν τον τζογαδόρο που έχει πάει στο καζίνο, έχει χάσει, ξαναπάει στο καζίνο, τα ξαναπαίζει όλα στο μαύρο, ξαναχάνει και πάει και για τρίτη φορά ξανά όλα στο μαύρο, αλλά έρχεται κόκκινο. Και ξαναχάνει.

Έτσι είναι αυτά. Όταν κανείς επιλέγει να βάλει όλα του τα λεφτά -μια, δυο, τρεις- στην καταστροφή και αυτή δεν έρχεται, αισθάνεται μια αμηχανία. Και πράγματι, αυτή είναι η αμηχανία που διακρίνει την Αντιπολίτευση τις τελευταίες ημέρες.

Θα ήθελα να επισημάνω ότι ακόμα και μετά το Eurogroup του Φλεβάρη, βγαίνατε σε όλα τα μέσα ενημέρωσης -και ο κ. Μητσοτάκης και στελέχη της Νέας Δημοκρατίας- και λέγατε ότι δεν υπάρχει ούτε πολιτική συμφωνία ούτε συμφωνία ούτε τώρα ούτε ποτέ. Δεν γνωρίζω, βέβαια, πού στηρίζατε τέτοια βεβαιότητα. Πού τη στήριζε, τόσο ο κ. Μητσοτάκης όσο και στελέχη σας, που έβγαιναν στα μέσα ενημέρωσης. Δεν ξέρω τι ακριβώς και ποιος ακριβώς σας έδινες τέτοιες πληροφορίες ή τι ακριβώς ενημερωθήκατε στα ταξίδια που κάνατε στο εξωτερικό και ιδιαιτέρως στο Βερολίνο.

Πάντως οι πληροφορίες σας ή οι εκτιμήσεις σας απεδείχθησαν απολύτως λανθασμένες. Και κλείνει η αξιολόγηση και παίρνουμε μια συμφωνία με μηδενικό δημοσιονομικό ισοζύγιο και, το κυριότερο, παίρνουμε μια συμφωνία συνολική, που ξεκαθαρίζει τα αναγκαία μέτρα στο μεσοπρόθεσμο διάστημα για την απομείωση του χρέους.

Και πλέον έχει μείνει η Αξιωματική Αντιπολίτευση κυρίως να μετρά μόνο τις αντιφάσεις της γραμμής της σε όλο αυτό το διάστημα. Να τις καταμετρήσουμε;

Αρχικά βγαίνατε στα μέσα ενημέρωσης και λέγατε ότι προτιμάτε να μην κλείσει η αξιολόγηση, ότι θέλετε εκλογές, να μην κλείσει η αξιολόγηση, αρκεί να πέσει ο ΣΥΡΙΖΑ, διά του Αδώνιδος, του Αντιπροέδρου σας. Και μάλιστα στο ερώτημα «καλά, και εσείς τι θα κάνετε;» απάντησε «εμείς αν έρθουμε, τόσα κι άλλα τόσα μέτρα από αυτά που ζητάνε οι δανειστές, αρκεί να μην είναι ο ΣΥΡΙΖΑ στην Κυβέρνηση». Και όταν ξεσηκώθηκε κουρνιαχτός από τα ίδια τα στελέχη της παράταξής σας -διότι προφανώς υπάρχουν και άνθρωποι οι οποίοι είναι απολύτως λογικοί και δεν μπορούν να δέχονται τέτοιες συμπεριφορές- αλλάξατε γραμμή και αρχίσατε να λέτε «γιατί αργείτε;» και «μην αργείτε» και «όσο αργείτε τόσο μεγαλώνει ο λογαριασμός, κλείστε άρον-άρον». Και όταν κλείσαμε, «Βατερλώ, γιατί κλείσατε»!

Κυρίες και κύριοι συνάδελφοι της Αξιωματικής Αντιπολίτευσης, ειλικρινά είναι δύσκολο να παρακολουθήσει κανείς τον ειρμό των αιτημάτων και των επιχειρημάτων σας. Μόνο ένα πράγμα μένει σταθερό, οφείλω να ομολογήσω, στην επιχειρηματολογία και στα αιτήματά σας: το αίτημα για εκλογές, που άλλωστε πότε το διατυπώσατε; Λίγες μόνο μέρες μετά την εκλογή του νέου σας Αρχηγού και λίγους μόνο μήνες, θυμίζω, μετά την επανεκλογή της Κυβέρνησης στις εκλογές του Σεπτέμβρη του 2015.

Έχει περάσει σχεδόν ενάμισης χρόνος και εσείς όλον αυτόν τον ενάμιση χρόνο διαρκώς το ίδιο τροπάρι: Σήμερα πέφτουνε. Αύριο πέφτουνε. Δεν κλείνει η αξιολόγηση. Είναι βέβαιο ότι δεν κλείνει η αξιολόγηση. Εκλογές τώρα. Εκλογές θα γίνουν. Εκλογές αύριο.

Νομίζω –και αυτό είναι πια διαπίστωση που την συνομολογούν ακόμα και στελέχη σας- ότι σήμερα, τώρα, βρίσκεστε μπροστά σε έναν κίνδυνο: να γίνετε οι γραφικοί του χωριού. Ο κ. Μητσοτάκης βρίσκεται μπροστά σε μια πρωτοτυπία: να είναι ο πρώτος Αρχηγός Αντιπολίτευσης στην κοινοβουλευτική ιστορία του τόπου που θα ζητά εκλογές επί σχεδόν τέσσερα συναπτά έτη και αυτές δεν θα γίνονται, παρά θα γίνουν στην ώρα τους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και προσέξτε: Καλά να ήταν μονάχα αυτή η πρωτοτυπία. Υπάρχει και μια άλλη πρωτοτυπία, ότι όταν θα γίνουν οι εκλογές στην ώρα τους, θα τις χάσετε κιόλας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και θα τις χάσετε, πέραν των άλλων, και για έναν ακόμα λόγο: Με την τακτική σας αυτή, κυρίες και κύριοι συνάδελφοι, κουράζετε. Κουράζετε και τους πολίτες, αλλά κουράζετε και τους εαυτούς σας. Κουράζετε και τα στελέχη σας και τους οπαδούς σας, τους ψηφοφόρους σας. Εκτός από το να επιδεικνύετε το πάθος σας για να επιστρέψετε στις καρέκλες της εξουσίας, τι άλλο έχετε να προτείνετε για τον τόπο; Ποιο είναι το δικό σας εναλλακτικό σχέδιο; Εκτός αν νομίζετε ότι είναι πιστευτό στον ελληνικό λαό να του λέτε εσείς, που κυβερνήσατε για δεκάδες χρόνια και ιδίως τα χρόνια της ανάπτυξης, λίγο πριν την Ολυμπιάδα και μετά, που καταφέρατε και λεηλατήσατε όσες δυνατότητες είχε αυτός ο τόπος και τον χρεοκοπήσατε, εσείς να λέτε ότι για όλα φταίει ο ΣΥΡΙΖΑ, που είναι δύο χρόνια τώρα μαζί με τους ΑΝΕΛ στην κυβέρνηση του τόπου. Αυτό όμως δεν μπορεί να πείσει κανέναν. Σας το λέω με απόλυτη ειλικρίνεια.

Και τι ακριβώς λέτε; Εκλογές. Μάλιστα. Σήμερα τι νόημα έχει να το ζητάτε αυτό;

Ένα επιχείρημα έχετε και το λέτε διαρκώς. Ποιο είναι αυτό; Είστε, λέτε, ανίκανη Κυβέρνηση. Μάλιστα, είμαστε ανίκανη Κυβέρνηση. Θα απαντήσω σε λίγο ως προς αυτό.

Πριν πάω όμως σε αυτό, θέλω να σας ρωτήσω το εξής. Λέτε «η συμφωνία είναι δική σας -της Κυβέρνησης- εσείς τη φέρατε και εμείς δεν τη ψηφίζουμε». Προφανώς και εμείς τη φέραμε, διότι ποτέ των ποτών δεν υπήρχε περίπτωση να φέρετε εσείς συμφωνία με αντίμετρα ισοδύναμα, να φέρετε συμφωνία για το χρέος, που λέγατε ότι είναι βιώσιμο και να φέρετε συμφωνία επαναφοράς της εργασιακής κανονικότητας στον τόπο, αφού εσείς αυτή την εργασιακή κανονικότητα την ξηλώνατε μέτρο-μέτρο και πόντο-πόντο από το 2010 και μετά. Δική μας είναι, λοιπόν, αυτή η συμφωνία, καμμία αντίρρηση.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Θα σας πω και κάτι άλλο. Να καταλάβω το να πει η Αντιπολίτευση «εγώ δεν ψηφίζω τα μέτρα δημοσιονομικής επιβάρυνσης». Γιατί; «Γιατί είμαι τσάμπα μάγκας». Δεν το λέω εγώ, το λένε κάποια στελέχη σας στους δημοσιογράφους. Έτσι λένε, ότι είναι τσάμπα μαγκιά να λένε ότι δεν ψηφίζουν εκ του ασφαλούς. Να το δεχθώ όμως ακόμα και αυτό.

Όμως τα θετικά μέτρα γιατί τα καταψηφίζετε; Θα καταψηφίσετε, δηλαδή, τη μείωση της φορολόγησης στις επιχειρήσεις κατά τρεις μονάδες, εσείς που κόπτεσθε δεξιά και αριστερά ότι πρέπει να μειωθεί η φορολογία των επιχειρήσεων. Θα καταψηφίσετε τη μείωση 2% του φόρου εισοδήματος στη χαμηλότερη βαθμίδα. Θα καταψηφίσετε τη μείωση του φόρου αλληλεγγύης. Θα καταψηφίσετε τη μείωση του ΕΝΦΙΑ. Θα καταψηφίσετε το επίδομα ενοικίου 600.000.000 τον χρόνο για τους συμπολίτες μας που δεν έχουν δυνατότητες.

Θα καταψηφίσετε την κατάργηση της συμμετοχής των συνταξιούχων στο φάρμακο. Βεβαίως, δεν σας αφορά αυτό. Γιατί να το ψηφίσετε άλλωστε; Θα καταψηφίσετε τα μέτρα για την καταπολέμηση της παιδικής φτώχειας. Άλλωστε, τι σας νοιάζει αυτό; Εσείς δημιουργήσατε τις συνθήκες αυτές, αλλά δεν πειράζει, θα τα καταψηφίσετε. Θα καταψηφίσετε τους δωρεάν παιδικούς σταθμούς. Θα καταψηφίσετε το οικογενειακό επίδομα στο πρώτο και δεύτερο τέκνο. Όλα θα τα καταψηφίσετε. Συγχαρητήρια!

Σας θυμίζω ότι το ίδιο κάνατε, άλλωστε, και τον Δεκέμβρη, όταν φέραμε τη δέκατη τρίτη σύνταξη σε ένα εκατομμύριο εξακόσιες χιλιάδες συνταξιούχους εφάπαξ και εσείς πάθατε βέρτιγκο και τότε. Θα καταψηφίσετε. Συγχαρητήρια!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος και χειροκροτήματα από την πτέρυγα της Νέας Δημοκρατίας)

Κάποιοι από εσάς χειροκροτούν κιόλας. Θα σας χειροκροτήσουμε και εμείς και θα σας χειροκροτήσει και ο ελληνικός λαός, που καταλαβαίνει ποιοι πραγματικά είστε, γιατί εσείς θα καταψηφίσετε τα μέτρα όχι για τα αρνητικά, αλλά για τα θετικά. Γιατί έχετε αλλεργία σε οτιδήποτε θετικό συμβαίνει σε αυτό τον τόπο και το φέρνει ο ΣΥΡΙΖΑ, γιατί έχετε πάθει βέρτιγκο και κυρίως γιατί από παράταξη της Κεντροδεξιάς έχετε καταντήσει να είστε μια παράταξη ακραία, ένα κόμμα διαμαρτυρίας.

Για ένα κόμμα του 3%, 4% ή και 5%, το «όχι» σε όλα, είναι κάτι λογικό. Για μια παράταξη σαν τη δική σας, που κυβερνούσε τον τόπο επί χρόνια, το να λέτε «όχι» σε όλα και κυρίως «όχι» στα θετικά που γίνονται σε αυτόν τον τόπο, αυτό είναι αδιέξοδο και καταστροφικό.

(Θόρυβος από την πτέρυγα της Νέας Δημοκρατίας)

Έρχομαι τώρα στο ότι ζητάτε εκλογές, γιατί λέτε ότι αυτή η Κυβέρνηση είναι ανίκανη. Μάλιστα. Είναι ανίκανη μια Κυβέρνηση, η οποία παρέλαβε τη χώρα σε συνθήκες οικονομικής ασφυξίας και χρεοκοπίας και σήμερα, μετά από δύο χρόνια, η χώρα αυτή φτάνει στο σημείο να έχει επιστρέψει στην κανονικότητα, να έχει πρωτοφανή πρωτογενή πλεονάσματα και δημοσιονομικά αποτελέσματα, που εσείς δεν τα είχατε δει ούτε στον ύπνο σας, να έχει επιστρέψει σε θετικούς ρυθμούς ανάπτυξης και, το κυριότερο, να έχει πλέον έναν ανοιχτό ορίζοντα για τη συνολική υπέρβαση της κρίσης και την έξοδο από το πρόγραμμα.

Είναι ανίκανη μια Κυβέρνηση που, όταν ανέλαβε το 2015, η ανεργία ήταν στο 27% και σήμερα βρίσκεται στο 23%, που όταν ανέλαβε το 2015 η απορροφητικότητα στα προγράμματα και τα ευρωπαϊκά κονδύλια του ΕΣΠΑ ήταν για κλάματα και τώρα είναι στο 100%. Κάθε ευρώ που έρχεται από την Ευρώπη αξιοποιείται και μας δίνουν συγχαρητήρια.

Είναι ανίκανη μια Κυβέρνηση που, όταν ανέλαβε, ήταν για τέσσερα σχεδόν χρόνια σταματημένα όλα τα δημόσια έργα, υπήρχαν υπέρογκες απαιτήσεις, μας ζητούσαν υπερβολικές αποζημιώσεις, 1,25 δισεκατομμύριο και υπό τον κίνδυνο, τη δαμόκλειο σπάθη ότι θα έπρεπε να επιστρέψουμε και τα λεφτά που είχαμε πάρει.

Κι εμείς τα ξεκολλήσαμε, οι ανίκανοι! Και τα ξεκολλήσαμε με λιγότερα χρήματα! Και τα ολοκληρώσαμε τα έργα! Και τα παραδίδουμε στον ελληνικό λαό, οι ανίκανοι!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ανίκανη μια Κυβέρνηση που κατάφερε για πρώτη φορά μετά από πέντε χρόνια να ανοίξει κανονικά τα σχολεία με όλους τους καθηγητές και όλα τα βιβλία!

Ανίκανη μια Κυβέρνηση που κατάφερε να κάνει προσλήψεις για πρώτη φορά στην υγεία, που κατάφερε να δώσει ελεύθερη πρόσβαση σε δύο εκατομμύρια ανασφάλιστους συμπολίτες μας στα δημόσια νοσοκομεία, που στήριξε προγράμματα για την καταπολέμηση της ανθρωπιστικής κρίσης σε δεκάδες χιλιάδες συμπολίτες μας!

Αυτή είναι η ανίκανη Κυβέρνηση. Αυτή που έθεσε την Ελλάδα, για πρώτη φορά μετά από πολλά χρόνια, στο επίκεντρο των εξελίξεων στην Ευρώπη αλλά και τον κόσμο, με όλους τους ηγέτες, τον έναν μετά τον άλλον, να έρχονται να επισκέπτονται την Ελλάδα και να αναδεικνύουν τις αξίες μας, και που έγινε ξανά η Ελλάδα παίκτης στη Νοτιοανατολική Μεσόγειο, στον γεωπολιτικό χώρο!

Ανίκανη μια Κυβέρνηση που βάζει το χρέος επί τον τύπον των ήλων και αναμένεται απόφαση για το χρέος! Και, βεβαίως, ανίκανη μια Κυβέρνηση η οποία, παρά τις δυσκολίες που είναι μεγάλες -δεν υπάρχει αμφιβολία- καταφέρνει να φέρει μια συμφωνία που για πρώτη φορά δίνει διέξοδο και προοπτική.

Εγώ, λοιπόν, θα ήθελα να σας πω ότι ναι, πράγματι, κυρίες και κύριοι συνάδελφοι της Aντιπολίτευσης, είμαστε ανίκανοι. Ξέρετε σε τι; Είμαστε ανίκανοι στις μίζες, τη ρεμούλα, τη διασπάθιση δημόσιου χρήματος, τη διαφθορά και τις κομπίνες! Σε αυτά αποδειχθήκαμε ανίκανοι, γιατί ικανοί σαν κι εσάς σε αυτά δεν θα υπάρξουν ποτέ σε αυτόν τον τόπο!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και, βεβαίως, έρχομαι τώρα και στο θέμα της συζήτησης που αφορά τις μεγάλες επιδεξιότητες και τις μεγάλες ικανότητές σας, στο πάρτι για πάρα πολλά χρόνια στη δημόσια υγεία. Διότι αυτό αφορά η πρότασή μας για σύσταση εξεταστικής επιτροπής.

Και νομίζω ότι η λέξη «πάρτι» είναι πολύ μετριοπαθής, για να περιγράψει αυτό που έχει συμβεί στον χώρο της δημόσιας υγείας επί κυβερνήσεων ΠΑΣΟΚ και Νέας Δημοκρατίας. Είναι μια συνειδητή πρακτική που λεηλάτησε το δημόσιο συμφέρον και έφερε τεράστια ζημιά στα ασφαλιστικά ταμεία. Και, βεβαίως, εξασφάλισε τεράστια οφέλη για κυκλώματα ισχυρών οικονομικών συμφερόντων. Είναι μια πολιτική που είναι δύσκολο να αποδοθεί σε άγνοια, σε αμέλεια ή έστω σε ανικανότητα κυβερνώντων, καθώς αφορά υποθέσεις για τις οποίες έχει βουίξει ο τόπος εδώ και χρόνια.

Και λυπάμαι αν θα σας στεναχωρήσω, αλλά δεν υπάρχει ούτε ένας συμπολίτης μας που να άκουσε χθες για το ΚΕΕΛΠΝΟ, να άκουσε χθες για το «Ερρίκος Ντυνάν» ή για την εξοργιστική πολιτική υπερτιμολόγησης στα φάρμακα και στο νοσοκομειακό υλικό. Διότι αυτή η κολόνια κρατάει χρόνια!

Και αν τώρα έρχεται στη Βουλή, είναι για έναν και μόνο λόγο. Επειδή το 2015 ο ελληνικός λαός αποφάσισε να φέρει την πολιτική αλλαγή στον τόπο. Αν δεν ήταν η Κυβέρνηση ΣΥΡΙΖΑ και ΑΝΕΛ, δεν θα υπήρχε ποτέ περίπτωση να γίνει εξεταστική επιτροπή για το μεγάλο πάρτι διασπάθισης δημόσιου χρήματος στην υγεία.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Φυσικά με το που ήρθατε αντιμέτωποι με την πρόταση για εξεταστική επιτροπή, κάνατε αυτό που όλοι περιμέναμε. Μιλήσατε για προσπάθεια της Κυβέρνησης να αλλάξει την ατζέντα. Και αποκαλύψατε έτσι για άλλη μια φορά τον τρόπο με τον οποίο σκέφτεστε.

Η πραγματική σας λογική –δεν το λέτε βέβαια τόσο κυνικά, αλλά επί της ουσίας αυτό υπερασπίζεστε- είναι ότι όλο αυτό το φαγοπότι δεν είναι άξιο λόγου, πόσω μάλλον δεν είναι και άξιο διερεύνησης από τη Βουλή των Ελλήνων, ότι τα τεράστια σκάνδαλα στον χώρο της υγείας, αλλά και αλλού, ήταν περίπου –πώς το είπε κάποιος τις προάλλες;- ένα φαινόμενο κοινωνικό, το οποίο μάλιστα διατρέχει την κοινωνία οριζόντια και κάθετα και, άρα, δεν έχει κανένα νόημα να εξετάζουμε τέτοια ζητήματα.

Και, άραγε, σε ποιες εποχές αναφερόμαστε; Στις εποχές που υπήρχε ανάπτυξη στη χώρα, που η μίζα και η διασπάθιση δημόσιου χρήματος δεν ήταν, δυστυχώς, η εξαίρεση.

Όμως, βεβαίως, χάρη στην ισχυρή προστασία μέσων ενημέρωσης, κανείς δεν ασχολούνταν σοβαρά, δεν ήταν δηλαδή τα θέματα αυτά στο επίκεντρο της συζήτησης και του διαλόγου. Μιλάμε για τις εποχές που η διαφθορά σε όλα τα επίπεδα δεν παρήγαγε σχεδόν καθόλου πολιτικό κόστος και, επομένως, κατά την άποψή σας, δεν υπάρχει και κανένας λόγος να ασχολούμαστε μαζί της, παρά μόνο για να κάνουμε, όπως λέτε, μικροπολιτική. Αυτή είναι και η λογική, αν θέλετε, που οδήγησε τη χώρα στη χρεοκοπία.

Και όταν φέρατε, όταν ήρθε, εν πάση περιπτώσει, η τρόικα για να επιβάλει πολιτικές που πουθενά αλλού στην Ευρώπη μέχρι τότε δεν είχαν επιβληθεί, εσείς τότε τι κάνατε; Διότι μας κατηγορείτε διαρκώς εκτός από ανίκανους και για ψεύτες. Αλλά εμείς είμαστε οι μόνοι που σε αυτά τα χρόνια των μνημονίων, μόλις είχαμε μια συμφωνία που ήταν αντίθετη στις προεκλογικές μας διακηρύξεις, τη φέραμε στην κρίση του ελληνικού λαού. Δεν είπαμε «δεν πειράζει, αρκεί να καθίσουμε στις καρέκλες μας», όπως κάνατε και η κυβέρνηση Παπανδρέου και η κυβέρνηση Σαμαρά στο πρώτο και στο δεύτερο μνημόνιο.

Τι είπατε, λοιπόν, τότε στον ελληνικό λαό, όταν ήρθε η τρόικα και έφερε τα μνημόνια; Είπατε το απίστευτο: «Μαζί τα φάγαμε». Και νομίσατε τότε ότι ξεμπερδέψατε με αυτό. Νομίσατε τότε ότι αυτό είναι το δικό σας πόρισμα των εξεταστικών επιτροπών -που ποτέ δεν έγιναν για το πώς οδηγήθηκε η χώρα στη χρεοκοπία- ότι φταίει ο κόσμος που ζητούσε αξιοπρεπή μισθό, αξιοπρεπή σύνταξη και αξιοπρεπή ιατροφαρμακευτική περίθαλψη ή έστω ότι φταίει, γιατί αξιοποιούσε -ένα μέρος του κόσμου αυτού- τα πελατειακά δίκτυα που είχατε στήσει παντού.

Όμως, και για τα τεράστια ποσά που άλλαζαν χέρια κάτω από τα τραπέζια ούτε κουβέντα. Για τις βαλίτσες που έμπαιναν στα κομματικά ταμεία, για τις βαλίτσες της «SIEMENS» ούτε κουβέντα. Για τον χορό της μίζας και των θαλασσοδανείων από τις τράπεζες στα κόμματά σας ούτε κουβέντα. Για τα χρήματα που πέρασαν από τα δημόσια ταμεία σε εταιρείες, με το αζημίωτο φυσικά, ούτε κουβέντα. Καθαρίσατε τα πάντα με το «μαζί τα φάγαμε» και αναλάβατε τη λεηλασία του κοινωνικού κράτους, ό,τι υπήρχε, εν πάση περιπτώσει, συντάξεων, μισθών, μικροομολογιούχων, κατεδαφίζοντας και εξαερίζοντας το 25% του εθνικού πλούτου, γιατί τόσο μειώθηκε επί των ημερών σας το ΑΕΠ της χώρας.

Κάνατε, όμως και κάτι άλλο, κυρίες και κύριοι συνάδελφοι. Επειδή δεν είχατε διανοηθεί, δεν σας περνούσε ποτέ από το μυαλό ότι μπορούσε να συμβεί αυτό το πράγμα το 2015 -δεν περνούσε ποτέ από το μυαλό όσων ηγούνταν μέχρι τότε της Νέας Δημοκρατίας και του ΠΑΣΟΚ ότι υπήρχε περίπτωση να υπάρξει κυβέρνηση του τόπου χωρίς με ένα από αυτά τα δύο κόμματα στη συγκυβέρνηση, στην εξουσία- τι κάνατε, λοιπόν;

Μετά το 2010 -και αυτό ίσως είναι το μεγαλύτερο έγκλημα- όταν κόβατε συντάξεις, το πάρτι στην υγεία το συνεχίζατε. Η ιστορία του ΚΕΕΛΠΝΟ δεν τελειώνει με το ξέσπασμα της κρίσης και η υπόθεση «Ερρίκος Ντυνάν» έγινε την εποχή που συγκυβερνούσατε ΠΑΣΟΚ και Νέα Δημοκρατία στο δεύτερο μνημόνιο. Όμως, τελικά λογαριάσατε χωρίς τον ξενοδόχο, διότι ο ελληνικός λαός αποφάσισε ότι πρέπει να φύγετε από τη διακυβέρνηση του τόπου.

Και οφείλω να σας πω ότι η διερεύνηση αυτών των υποθέσεων ήταν και ένα από τα βασικά ελατήρια αυτής της απόφασης, ένα από τα βασικά κίνητρα. Και σήμερα, λυπούμαι που θα το πω, φαίνεται ότι είστε εξαιρετικά στριμωγμένοι, βρίσκεστε στα σκοινιά, και για να ξεφύγετε, καταφεύγετε σε μια τακτική που ακόμα και ένα μικρό παιδί, μπορεί πολύ εύκολα να την αποκωδικοποιήσει.

Είναι η τακτική του αποπροσανατολισμού, με την οποία, αφού δεν μπορείτε να υπερασπιστείτε τη διαφάνεια και την εντιμότητα της δικής σας διακυβέρνησης, προσπαθείτε να βάλετε και τα κόμματα που κυβερνούν σήμερα στο ίδιο τσουβάλι, στο οποίο είσαστε εσείς βαθιά χωμένοι και να πείτε «όλοι το ίδιο είμαστε».

Λυπούμαι που θα το πω, αλλά νομίζω ότι δεν εντυπωσιάζετε κανέναν, διότι είναι μία συνήθης τακτική. Όπως λέει ο λαός μας: «Φωνάζει ο κλέφτης, να φοβηθεί ο νοικοκύρης». Δυστυχώς για σας, αυτή η τακτική δεν πρόκειται να σας απαλλάξει από τον καταλογισμό των τεράστιων πολιτικών –και για ορισμένους ενδεχομένως και ποινικών, αυτό δεν είμαι εγώ αρμόδιος να το κρίνω- ευθυνών. Για να το πω με απλά λόγια, μη νομίζετε ότι με τέτοιου είδους κολπάκια πρόκειται να πετύχετε τη συγκάλυψη, το κουκούλωμα όσων συνέβησαν στον χώρο της υγείας πριν αλλά και μετά την κρίση.

Θα ήθελα να σας πω και κάτι άλλο, γιατί σας αρέσει να λέτε ότι είστε φιλοευρωπαίοι και ήσασταν όλοι στο κίνημα «Μένουμε Ευρώπη». Θα υπήρχε ποτέ περίπτωση να συμβεί κάτι τέτοιο σε οποιαδήποτε χώρα ή τουλάχιστον σ’ αυτές που είναι ιδιαίτερα ελκυστικές σε όλους μας –για να μην πω σε σας μόνο- δηλαδή στις χώρες του πυρήνα της Ευρώπης, της Ευρωζώνης, όπως αυτό που συνέβη εδώ τα χρόνια πριν την Ολυμπιάδα και αμέσως μετά και να μην τρέχει τίποτα και να λέτε ότι είναι κοινωνικό φαινόμενο;

Επιτρέψτε μου να κάνω μερικές αναφορές επί της ουσίας γι’ αυτά τα θέματα που αποτελούν το αντικείμενο της σημερινής συζήτησης.

Διάβασα την πρόταση που κατέθεσε η Νέα Δημοκρατία και ομολογώ ότι έμεινα έκπληκτος. Επειδή η συζήτηση είναι δημόσια και οι πολίτες μας ακούν, θα διαβάσω επί λέξει τι γράφετε εκεί μέσα για το θέμα του «Ντυνάν». Αυτό που ζητάτε να διερευνηθεί είναι –εντός εισαγωγικών- «αν η τελική λύση που δόθηκε χωρίς δημόσια επιβάρυνση και με διατήρηση των θέσεων εργασίας ωφέλησε ή όχι το δημόσιο» και επίσης «αν η αξιοπιστία των προτάσεων που υποβάλλονταν για το συγκεκριμένο κοινωφελές ίδρυμα και η πίεση που ασκείτο προκειμένου να ενετάσσετο μία δημόσια κλινική κοινωφελούς ιδρύματος στο ΕΣΥ, είναι επιλογή που θα προκαλούσε υπέρμετρη και μη αναγκαία επιβάρυνση του Έλληνα φορολογούμενου».

Αντιλαμβάνομαι τον πανικό και τον εκνευρισμό. Όμως, διαβάζοντάς τα αυτά συνειδητοποίησα ότι έχετε ήδη αρχίσει να απολογείστε, πριν καν ξεκινήσει η εξεταστική επιτροπή.

Όμως, εσείς ζητάτε περίπου να σας απονεμηθούν και τιμητικές πλακέτες για το «Ντυνάν».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Μάλιστα, τιμητική πλακέτα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το παραδέχεστε! Συγχαρητήρια! Ζητάτε να σας δώσουμε τιμητικές πλακέτες για τον σθεναρό τρόπο, με τον οποίο υπερασπιστήκατε το δημόσιο συμφέρον!

(Χειροκροτήματα από την πτέρυγα του ΣΥΡΙΖΑ)

Για ποιο πράγμα μιλάμε, λοιπόν; Μιλάμε για ένα νοσοκομείο που μέχρι τότε χρηματοδοτείτο αφειδώς από το δημόσιο, το οποίο με κάποιες μεθόδους –θα βρούμε ποιες ήταν, άλλωστε γι’ αυτό συστήνεται η εξεταστική επιτροπή- που εφαρμόστηκαν με κάποιου την ανοχή, βρέθηκε χρεωμένο με 90 εκατομμύρια ευρώ.

Μάλιστα, το 2014, επί κυβερνήσεως του κ. Σαμαρά, μέσα σε μία νύχτα πέρασε σε χέρια ιδιωτών έναντι 115 εκατομμυρίων ευρώ, με τα χρέη σβησμένα, με την άδεια λειτουργίας του να ισχύει κανονικά, με τον εξοπλισμό και τις κτηριακές του εγκαταστάσεις αλώβητα και, βεβαίως, χωρίς το δημόσιο να έχει κανένα δικαίωμα να διεκδικήσει ούτε τότε ούτε στο μέλλον, με οποιονδήποτε τρόπο, τα συμφέροντά του.

Δεν μπορώ να φανταστώ σε ποια άλλη ευρωπαϊκή χώρα ένα δημόσιο νοσοκομείο θα μπορούσε να δοθεί χάρισμα σε κάποιον ιδιώτη, να του σβήσει και τα χρέη και ουσιαστικά με 20 εκατομμύρια ευρώ να πάρει μια ατμομηχανή κέρδους. Μιλάμε για ένα από τα καλύτερα νοσοκομεία της χώρας. Πού θα μπορούσε να έχει συμβεί αυτό και να μην ξεσηκωθούν και οι πέτρες; Εσείς οι «Μένουμε-Ευρωπαίοι» πείτε μου ποια ευρωπαϊκή χώρα θα μπορούσε αυτό να το αντέξει;

Επίσης, δεν μπορώ να φανταστώ, κυρίες και κύριοι φιλοευρωπαϊστές και «Μένουμε-Ευρωπαίοι», πώς είναι δυνατόν μετά από όλα αυτά που κάνατε σ’ αυτόν τον τόπο τόσα χρόνια, να πηγαίνετε στο εξωτερικό και να συναντάτε τις ηγεσίες και των δύο κομμάτων –δηλαδή και του Ευρωπαϊκού Λαϊκού Κόμματος και του Σοσιαλιστικού Ευρωπαϊκού Κόμματος- και να τους λέτε ότι πρέπει να φύγουν αυτοί που καταστρέφουν τώρα τη χώρα και πρέπει να γυρίσετε πίσω εσείς που την είχατε σώσει όλα τα προηγούμενα χρόνια!

(Χειροκροτήματα από την πτέρυγα του ΣΥΡΙΖΑ)

Λες και δεν σας ξέρουν! Λες και δεν σας έχουν πάρει χαμπάρι!

Επειδή παρακολουθώ στενά αυτή τη συζήτηση, πρέπει να παρατηρήσω και κάτι ακόμα. Το μόνο που είπε ο κ. Βορίδης, του οποίου είναι κατανοητός ο εκνευρισμός τις τελευταίες ημέρες, ήταν ότι αυτή η εξωφρενική δωρεά εγκρίθηκε από τη Βουλή, φαντάζομαι με κάποια από αυτές τις τροπολογίες που συνήθως μπαίνουν σε κάποιο άσχετο νομοσχέδιο.

Λυπάμαι, αλλά αυτό δεν είναι πειστικό. Να σας θυμίσω και κάτι άλλο που σας ενδιαφέρει. Και για τα θαλασσοδάνειά σας η απαλλαγή των τραπεζιτών -για τα θαλασσοδάνεια σχεδόν μισού δισεκατομμυρίου ευρώ στα κόμματά σας- εγκρίθηκε με κάποια τροπολογία της τελευταίας στιγμής στη Βουλή, αλλά την κατακραυγή δεν την αποφύγατε, όπως ούτε και τώρα θα την αποφύγετε.

Πρέπει να διερευνηθούν όλα. Η εξεταστική που θα αποφασίσουμε σήμερα πρέπει να διαλευκάνει πλήρως ποιο ήταν το δημόσιο συμφέρον και κατά πόσο το υπερασπιστήκατε εσείς και όλοι όσοι είχαν υποχρέωση να το κάνουν.

Εγώ, όμως, θα κάνω ένα πολιτικό σχόλιο εδώ. Πρώτον, η άποψη που διατυπώνεται στη δική σας πρόταση -ότι δηλαδή ευτυχώς που το δώσαμε το νοσοκομείο, διότι εάν πέρναγε στο ΕΣΥ θα κόστιζε ένα σωρό λεφτά- είναι ατυχέστατη, είναι ατυχέστατο επιχείρημα, γιατί αποκαλύπτει την αντίληψη που έχετε για τη δημόσια υγεία και για το κοινωνικό κράτος. Γιατί αν υπάρχουν δημόσια νοσοκομεία, αυτά τα δημόσια νοσοκομεία υπάρχουν για να στηρίζουν τις ανάγκες των πολιτών. Με βάση τη λογική σας, για ποιον λόγο να έχουμε δημόσια νοσοκομεία, αφού τα λεφτά των ασφαλιστικών ταμείων μπορούν να πηγαίνουν και σε ιδιωτικά; Διότι αυτό λέτε.

Εξίσου επικίνδυνη με την αντίληψή σας για το κοινωνικό κράτος είναι και η αντίληψή σας τελικά για την ιδιωτική πρωτοβουλία. Αυτό το είδος ιδιωτικής πρωτοβουλίας υπερασπίζεστε; Αυτόν που τα παίρνει όλα έτοιμα και δωρεάν από το κράτος; Ξέρετε, έτσι γίνομαι και εγώ πολύ καλός επιχειρηματίες! Πάρα πολύ καλός! Πάρα πολύ καλός! Να δίνετε επιχειρήσεις οι οποίες έχουν δεδομένο κέρδος, και να τις δίνετε χωρίς χρέη, αφού πρώτα φροντίσετε να εξασφαλίσετε τη διαγραφή των χρεών! Έτσι γίνεται ο καθένας επιχειρηματίας. Αυτή είναι η αντίληψή σας για την επιχειρηματικότητα;

Δεύτερο σχόλιο. Το «Ντυνάν» δείχνει να είναι η αρχή ενός ευρύτερου σχεδίου, κατά την άποψή μου, που άνοιγε τον δρόμο στο μέλλον, ώστε κάθε νοσοκομείο δημόσιο που ήταν χρεωμένο –είχατε κάνει πολλά για να υπάρχουν αρκετά χρεωμένα- να παραχωρείται «μπιρ παρά» σε κάποιον ιδιώτη. Όμως, νόμιζα ότι είσαστε τουλάχιστον πιο προσεκτικοί στον τρόπο με τον οποίο τα λέτε και τα κάνετε αυτά. Τελικά φάνηκε από την πρόταση που καταθέσατε ότι δεν είστε προσεκτικοί.

Έρχομαι στο θέμα του ΚΕΕΛΠΝΟ. Τι έχουμε εδώ; Έχουμε ένα «μαγαζί» που στήθηκε μέσα στο δημόσιο, χωρίς να υπόκειται σχεδόν σε κανέναν κανονισμό και σε καμμία διάταξη από αυτές που ισχύουν στον δημόσιο τομέα, και επί είκοσι και πλέον χρόνια χρηματοδοτείται από το δημόσιο, χωρίς να υποχρεώνεται να εμφανίζει απολογιστικά στοιχεία, χωρίς να είναι υποχρεωμένο να κρατάει βιβλία, προσλαμβάνοντας όποιον θέλει, πληρώνοντας όποιον θέλει και όσο θέλει και χωρίς να διεξαχθεί ποτέ εσωτερικός έλεγχος.

Εμφανίζεται να έχει ξοδέψει τεράστια ποσά για εκστρατείες που, όχι μόνο δεν ήταν αναγκαίες, αλλά δεν ήταν και εντός του αντικειμένου του, αλλά και που θα μπορούσαν να είχαν γίνει χωρίς σχεδόν καθόλου κόστος, σύμφωνα με τα όσα ισχύουν για τη διάδοση των κοινωνικών μηνυμάτων. Τα ποσά δεν είναι μικρά. Είναι πολύ μεγάλα ποσά. Μπορεί εκείνη την εποχή, που ήμασταν συνηθισμένοι, να τα θεωρούσαμε μικρά, αλλά είναι μεγάλα ποσά.

Οι υποθέσεις βέβαια είναι στη δικαιοσύνη, αλλά, ανεξαρτήτως αυτού, υπάρχουν σοβαρότατα πολιτικά ερωτήματα που πρέπει να απαντηθούν. Πώς στήθηκε και για ποιον λειτούργησε ένα τέτοιο μαγαζί μέσα στο δημόσιο;

Ποιος είχε υποχρέωση να το ελέγχει, πριν έρθουμε εμείς, για να βγει όλη αυτή η ιστορία στο φως;

Ποιοι έχουν ωφεληθεί από αυτό το θέμα και πόσο αντιστοίχως έχει ζημιωθεί το δημόσιο συμφέρον;

Είναι σοβαρά πολιτικά ερωτήματα. Κατανοώ ότι δεν σας είναι ευχάριστη αυτή η συζήτηση, αλλά νομίζω ότι πλέον δεν μπορείτε να την αποφύγετε.

Τέλος, στο ζήτημα των φαρμάκων. Τα στοιχεία έχουν κατατεθεί. Κατά την περίοδο, από το 1997 έως το 2012, η φαρμακευτική δαπάνη στη χώρα αυξάνεται αλματωδώς. Καταλήγουμε να είμαστε οι πρώτοι μακράν σε φαρμακευτική δαπάνη σε ποσοστό του ΑΕΠ και ο λόγος δεν είναι κρυφός: Είναι άπειρα τα σκάνδαλα τα οποία είχαν δει το φως της δημοσιότητας στη διάρκεια των τελευταίων είκοσι ετών και αφορούσαν την τιμολόγηση των φαρμάκων και του νοσοκομειακού υλικού. Για φάρμακα η τιμολόγηση των οποίων υπερέβαινε κατά πολύ τις αντίστοιχες τιμές σε άλλες ευρωπαϊκές χώρες. Για υλικά τα οποία προμηθεύονται στα νοσοκομεία σε τιμές τριπλάσιες και τετραπλάσιες από τις τιμές της αγοράς.

Αυτό ήταν το πάρτι. Τρελό πάρτι, σαν να μην υπάρχει αύριο. Και πάνω σε αυτό, έρχονται τώρα οι πληροφορίες που αφορούν την υπόθεση «NOVARTIS».

Γιατί έρχονται; Έρχονται, διότι η υπόθεση «NOVARTIS» έχει να κάνει με την Ελλάδα, αλλά επηρέαζε το ευρωπαϊκό σύστημα. Διότι η τιμολόγηση στην Ελλάδα επηρεάζει και άλλες ευρωπαϊκές χώρες και έρχεται απ’ έξω. Και αυτό το σκάνδαλο απ’ έξω, όπως και της «SIEMENS».

Πρέπει να πω ότι στο θέμα της υπερτιμολόγησης των φαρμάκων, σε ό,τι αφορά την πρόταση που κάνει, η Νέα Δημοκρατία είναι πιο γενναιόδωρη. Ζητά να διερευνηθεί αν οι τιμές των φαρμάκων ήταν φουσκωμένες, αν ο όγκος της συνταγογράφησης ήταν μεγάλος και ποιες παράμετροι επηρέασαν τη συγκεκριμένη φαρμακευτική πολιτική. Το κάνει, προφανώς, διότι πιστεύει ότι οι ευθύνες των κυβερνήσεων του ΠΑΣΟΚ είναι τόσο μεγάλες που οι δικές της στο θέμα αυτό θα περάσουν σχεδόν απαρατήρητες.

Από την άλλη, δεν μπορώ να μη σχολιάσω την πρόταση που κατέθεσε το ΠΑΣΟΚ, στην οποία ζητάει να εξεταστούν τα θέματα σπατάλης και ύποπτης αύξησης των δαπανών. Παράλληλα, όμως, ζητάει να συνεξεταστούν και οι πολιτικές που εφαρμόστηκαν για την εξάλειψή τους από το 2010 και μετά, δηλαδή την περίοδο που ξέσπασε η κρίση και ήρθαν τα μνημόνια.

Με μια κουβέντα, το ΠΑΣΟΚ προσπαθεί να ισοσκελίσει το πάρτι στις δαπάνες υγείας με τις περικοπές στη φαρμακευτική δαπάνη που επέβαλε η τρόικα από το 2010 και μετά. Μόνο που οι περικοπές εκείνες δεν ήταν περικοπές στις υπερβάσεις, δεν ήταν περικοπές στις μίζες και στη διαφθορά, ήταν περικοπές στα φάρμακα που είχε ανάγκη ο συνταξιούχος, που είχε ανάγκη ο ελληνικός λαός. Όμως, για όλα αυτά νομίζω ότι θα έχουμε την ευκαιρία να συζητήσουμε στην εξεταστική επιτροπή το αμέσως επόμενο διάστημα και είμαι σίγουρος ότι αυτή η συζήτηση, που αφορά τον ελληνικό λαό, θα διεξαχθεί με ιδιαίτερο ενδιαφέρον και θα την παρακολουθήσει και ο κόσμος με πολύ μεγάλο ενδιαφέρον.

Κυρίες και κύριοι συνάδελφοι, μέσα σε εξαιρετικά δύσκολες συνθήκες για τη χώρα, η Κυβέρνηση έχει κάνει τα τελευταία δυο χρόνια ό,τι είναι δυνατόν για να στηρίξει τη δημόσια υγεία. Δεν θέλω να αναφερθώ διεξοδικά σε όλα όσα έχουμε κάνει, διότι δεν θέλω να καταχραστώ τον χρόνο σας. Θέλω, όμως, να πω στα ζητήματα της διαφάνειας, ότι πέραν του ηθικού πλεονεκτήματος, πέραν του ηθικού αιτήματος, του ηθικού δικαιώματος του ελληνικού λαού να μάθει τι ακριβώς συνέβη, γιατί πλήρωσε πολύ ακριβά το μάρμαρο, είναι, όπως είπα και κάποια στιγμή στην ομιλία μου, κι ένα από τα βασικά ελατήρια, κίνητρα που o ελληνικός λαός έδωσε ψήφο εμπιστοσύνης δύο φορές σε αυτή την Κυβέρνηση και ψήφο καταδικαστική δύο φορές στα κόμματα που κυβέρνησαν τον τόπο για πάρα πολλά χρόνια και τον χρεοκόπησαν και τον λεηλάτησαν.

Θέλω, λοιπόν, να καταστήσω σαφές ότι δεν μας αφορά αν, όπως λέτε, με βάση το Σύνταγμα και τον νόμο «περί ευθύνης Υπουργών» είναι προφανείς ή δεν είναι προφανείς οι ποινικές ευθύνες και αν έχουν παραγραφεί ή όχι.

Αυτό που μας αφορά και αυτό που είναι ηθική μας υποχρέωση είναι να ρίξουμε φως σε όλα όσα αποτελούν βασικές αιτίες της χρεοκοπίας της χώρας και σε όλα όσα αποτελούν και βασικές αιτίες, ίσως τη βασικότερη, για την οποία εσείς διακαώς και καταφανώς μπροστά στα μάτια του ελληνικού λαού ζητάτε να μην κλείσει η αξιολόγηση, να χρεοκοπήσει η χώρα, να γίνει ό,τι είναι να γίνει, αρκεί να φύγουμε εμείς από εδώ.

Γιατί φοβάστε ένα πράγμα: ότι όσο μένουμε τόσο θα μας δίνεται η δυνατότητα να ξεσκεπάζουμε τα πεπραγμένα σας και ο ελληνικός λαός θα έχει τη δυνατότητα να κρίνει. Δύο χρόνια που είναι μπροστά μας είναι αρκετά και θα καταφέρουμε να τα ξεσκεπάσουμε και ο ελληνικός λαός θα κρίνει στο τέλος της τετραετίας ποιοι είναι αυτοί που χρεοκόπησαν τη χώρα και ποιοι είναι αυτοί που την πήραν κατεστραμμένη και την έβγαλαν από την κρίση και τα μνημόνια.

(Ζωηρά και παρατεταμένα χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, ζητάω για ένα λεπτό την προσοχή σας, έτσι ώστε να γίνουν όλα σωστά και να τελειώσουμε και γρήγορα.

Επί του τυπικού, επί των γραπτών, ο συνάδελφος, ο Αντιπρόεδρος κ. Βαρεμένος θα κάνει τη σχετική διαδικασία. Εγώ θέλω να σας πω περί της διαδικασίας και να την ξέρουμε πολύ καλά. Είχε διευκρινισθεί και το πρωί.

Υποβλήθηκαν δύο προτάσεις οι οποίες έχουν γίνει δεκτές κατά τον Κανονισμό, γιατί είχαν πενήντα Βουλευτές και πάνω, και μια τρίτη πρόταση, πριν τη Διάσκεψη των Προέδρων, από το ΠΑΣΟΚ, που δεν είχε τον απαιτούμενο αριθμό των υπογραφών.

Επ’ αυτής αναφέρθηκε η Πρόεδρος της Δημοκρατικής Συμπαράταξης και είπε ότι οι συνάδελφοι της Δημοκρατικής Συμπαράταξης επιμένουν επί της πρότασής τους. Το πώς θα εκφραστεί αυτό είναι δικό τους θέμα, αλλά αναγνωρίζουμε, κατά τον Κανονισμό, ότι όποιος αρνείται να ψηφίσει την πρώτη ή τη δεύτερη πρόταση –και θα σας πω πώς θα μπουν- από τον Κανονισμό, από την παράγραφο 5 και 6 του άρθρου 72, δηλώνει «ΠΑΡΩΝ» τόσο στην πρώτη όσο και στη δεύτερη πρόταση.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, σας παρακαλώ.

Δεν θα γίνουν δύο κύκλοι ονομαστικής ψηφοφορίας. Θα γίνει ένας κύκλος, όπου κάθε συνάδελφος θα έχει δικαίωμα να πει «ΝΑΙ» στη μια πρόταση, «ΟΧΙ» στην άλλη, «ΝΑΙ» και στις δύο προτάσεις, «ΟΧΙ» και στις δύο προτάσεις, «ΠΑΡΩΝ» στη μία ή «ΠΑΡΩΝ» και στις δύο. Αυτά θα προσμετρηθούν, θα καταγραφούν και θα βγει, προφανώς, ένα αποτέλεσμα για μία εξεταστική.

Νομίζω ότι και από τις τοποθετήσεις των κομμάτων, διότι παρακολούθησαν όλη τη συζήτηση, υπάρχει όλη η γκάμα των σκέψεων και των προτάσεων επί της ψηφοφορίας και πιστεύω ότι θα προχωρήσουμε καλά. Μπορούμε να προχωρήσουμε γρήγορα, γιατί πολλοί συνάδελφοι θέλουν να φύγουν.

Ελάτε, κύριε Βαρεμένε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η συζήτηση επί των προτάσεων για σύσταση εξεταστικής επιτροπής που κατέθεσαν, πρώτον, ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και εκατόν σαράντα τρεις Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης (Πάνος) Καμμένος και οκτώ Βουλευτές του κόμματός του, για τη διερεύνηση σκανδάλων στον χώρο της υγείας κατά τα έτη 1997 - 2014 και, δεύτερον, ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, για τη διερεύνηση της διαχείρισης και των δαπανών της δημόσιας υγείας από το 1996 μέχρι σήμερα.

Θα ακολουθήσει ονομαστική ψηφοφορία, που θα διεξαχθεί σύμφωνα με τις διατάξεις του άρθρου 72 του Κανονισμού της Βουλής.

Για την οικονομία του χρόνου προτάθηκε ήδη από τον Πρόεδρο να γίνει ταυτόχρονη ψηφοφορία και επί των δύο προτάσεων με μια εκφώνηση καταλόγου. Οι Βουλευτές θα ψηφίσουν χωριστά για κάθε μία από τις δύο προτάσεις.

Η πρώτη πρόταση θα είναι αυτή του ΣΥΡΙΖΑ και των ΑΝΕΛ και η δεύτερη αυτή της Νέας Δημοκρατίας. Θα δηλώνουν αναλόγως «ΝΑΙ», «ΟΧΙ», «ΠΑΡΩΝ» σε κάθε μία από τις δύο προτάσεις.

Οι αποδεχόμενοι την πρόταση του ΣΥΡΙΖΑ και των ΑΝΕΛ δηλώνουν «ΝΑΙ» σε αυτή.

Οι αποδεχόμενοι την πρόταση της Νέα Δημοκρατίας δηλώνουν «ΝΑΙ» σε αυτή.

Οι αποδεχόμενοι και τις δύο προτάσεις δηλώνουν «ΝΑΙ» και στις δύο.

Οι μη αποδεχόμενοι τις προτάσεις δηλώνουν «ΟΧΙ».

Οι αρνούμενοι ψήφο δηλώνουν «ΠΑΡΩΝ».

Καλούνται επί του καταλόγου και για την καταμέτρηση των ψήφων και για τις δύο προτάσεις η Γραμματέας της Βουλής κ. Αναστασία Γκαρά από τον Συνασπισμό Ριζοσπαστικής Αριστεράς και ο Βουλευτής κ. Βασίλειος Γιόγιακας από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο, σύμφωνα με το άρθρο 70Α του Κανονισμού της Βουλής, επιστολές συναδέλφων Βουλευτών, ευρισκομένων σε αποστολή της Βουλής στο εξωτερικό, με τις οποίες γνωστοποιούν την ψήφο τους επί των προτάσεων για σύσταση εξεταστικής επιτροπής. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Βαρεμένος):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 502-503)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ. Ζεϊμπέκ Χουσεΐν και κ. Ευαγγελίας Καρακώστα, οι οποίοι μας γνωρίζουν ότι απουσιάζουν από την ψηφοφορία και ότι, αν ήταν παρόντες, θα ψήφιζαν «ΝΑΙ» και «ΟΧΙ».

Επίσης, η κ. Όλγα Κεφαλογιάννη, ο κ. Ευάγγελος - Βασίλειος Μεϊμαράκης και ο κ. Γεώργιος Κασαπίδης απουσιάζουν και με επιστολή μας γνωρίζουν ότι, αν ήταν παρόντες, θα ψήφιζαν «ΟΧΙ» και «ΝΑΙ».

Επίσης, ο κ. Κωνσταντίνος Σκανδαλίδης, ο κ. Δημήτριος Κωνσταντόπουλος, ο κ. Γεώργιος Αρβανιτίδης και ο κ. Γιάννης Κουτσούκος απουσιάζουν και με επιστολή μας γνωρίζουν ότι, αν ήταν παρόντες, θα ψήφιζαν «ΠΑΡΩΝ».

Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά κι έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 505-513)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας επί των δύο προτάσεων για τη σύσταση εξεταστικής επιτροπής που υπέβαλαν οι Βουλευτές του Συνασπισμού Ριζοσπαστικής Αριστεράς και των Ανεξαρτήτων Ελλήνων και οι Βουλευτές της Νέας Δημοκρατίας.

Ψήφισαν συνολικά 279 Βουλευτές.

Υπέρ της πρώτης πρότασης, του ΣΥΡΙΖΑ και των ΑΝΕΛ, δηλαδή «ΝΑΙ», ψήφισαν 187 Βουλευτές.

Κατά της πρώτης πρότασης, του ΣΥΡΙΖΑ και των ΑΝΕΛ, δηλαδή «ΟΧΙ», ψήφισαν 71 Βουλευτές.

Συνεπώς η πρόταση που κατέθεσαν ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και οι Βουλευτές του κόμματός του και ο Πρόεδρος της Κοινοβουλευτικής Ομάδας των Ανεξαρτήτων Ελλήνων κ. Παναγιώτης (Πάνος) Καμμένος και οι Βουλευτές του κόμματός του για σύσταση εξεταστικής επιτροπής για τη διερεύνηση σκανδάλων στον χώρο της υγείας κατά τα έτη 1997 - 2014, έγινε δεκτή κατά πλειοψηφία.

Υπέρ της πρότασης της Νέας Δημοκρατίας, δηλαδή «ΝΑΙ», ψήφισαν 107 Βουλευτές.

Κατά της πρότασης της Νέας Δημοκρατίας, δηλαδή «ΟΧΙ», ψήφισαν 151 Βουλευτές.

«ΠΑΡΩΝ» ψήφισαν 21 Βουλευτές.

Επομένως απορρίπτεται η πρόταση που κατέθεσε ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης και οι Βουλευτές του κόμματός του, για σύσταση εξεταστικής επιτροπής για τη διερεύνηση της διαχείρισης και των δαπανών της δημόσιας υγείας από το 1996 μέχρι σήμερα.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 516α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, πρότασή μου είναι η επιτροπή να αποτελείται από είκοσι τρία μέλη, με εκπροσώπηση, κατ’ αναλογία της δύναμής τους, όλων των Κοινοβουλευτικών Ομάδων και των Ανεξαρτήτων, κατ’ εφαρμογή του άρθρου 31 του Κανονισμού της Βουλής.

Προτείνω στο Σώμα η προθεσμία για την ολοκλήρωση των εργασιών της επιτροπής και η υποβολή του πορίσματός της να ολοκληρωθεί σε τρεις μήνες από τη συγκρότηση της επιτροπής.

Συμφωνείτε με αυτή την πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συνεφώνησε με την παραπάνω πρόταση.

Παρακαλώ τις Κοινοβουλευτικές Ομάδες να αποστείλουν μέχρι την Παρασκευή 21η Απριλίου 2017 τα ονόματα των Βουλευτών που θα συμμετάσχουν στην εξεταστική επιτροπή.

Κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Ολοκληρώθηκε η συζήτηση επί των προτάσεων για τη σύσταση εξεταστικής επιτροπής.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 21.31΄ λύεται η συνεδρίαση για την Πέμπτη 20 Απριλίου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**